
Slavojaus Žižeko tikrovės filosofija 


Kodėl Slavojus Žižekas? 


Slavojus Žižekas yra masiškai plintantis reiškinys. Todėl reiktų 
klausti ne „Kodėl būtent Žižekas?“, bet „Kodėl jo iki šiol nė- 
ra?“ Žižeko knygos išverstos į visas pagrindines kalbas, tačiau 
iki šiol neturėjome jo tekstų lietuviškai. Nesama ir išsamesnių 
bandymų konceptualiai pristatyti Žižeko idéjas.! Iš dalies taip 
yra todėl, kad mūsų sustingusiai humanistikai sunku „atpažin- 
ti“ šį reiškinį: Žižeko tekstai apima ir filosofiją, ir kino tyrinė- 
jimus, ir ideologijos kritiką, ir populiariąją kultūrą. Kiek prisi- 
menu paskaitas Filosofijos fakultete, ten filosofija dažniausiai 
buvo iliustruojama medžio pavyzdžiu; žinoma, dar minėta pla- 
toniškoji „ola“ ir fenomenologų „namas“ su savo fasadais. Vi- 
sas kitas pasaulis būdavo paimamas į skliaustus. Žižeko tekstai 
sukuria visiškai priešingą efektą: čia filosofija ne atsiriboja nuo 
tikrovės, bet egzistuoja tam, kad padėtų ją suprasti. Žižeko 
pasaulis įtraukia, nes jame nelieka dualizmo tarp filosofijos ir 
populiariosios kultūros, tarp teorijos ir pliko gyvenimo fak- 
to, tarp profesinio gyvenimo ir įvairių banalybių sklidinos kas- 
dienybės. Žižekas labai skeptiškai vertina visas „atsiribojimo 
teorijas“, kuriose teigiama, jog populiarioji kultūra egzistuo- 
ja, tačiau manęs ji tarsi neliečia, aš sugebu išlaikyti kritinę dis- 
tanciją. „Net jei netraktuojame tikrovės rimtai, net jei išlaiko- 
me ironišką distanciją, mes vis tiek joje dalyvaujame“ (41), — 
teigia Žižekas.2 


Tačiau problemiška čia yra tai, kad nuo populiariosios kul- 
tūros, kaip ir nuo ideologijos (populiarioji kultūra ir yra mūsų 
dabartinė ideologija), atsiriboti neįmanoma, nes ji apima net 
savo pačios paneigimą. Taigi, užuot neigus populiariąją kultū- 
rą, ją galima tiesiog interpretuoti: perskaitę Coca-Cola kvieti- 
mą Enjoy! galime interpretuoti jį kaip superego įstatymą; ste- 
bėdami Madonnos vaizdo klipus, suprantame, jog būtent taip 
funkcionuoja performatyvi tapatybė. Žinoma, norisi paklaus- 
ti, ar su banalybe besigalynėjanti filosofija pati nevirsta banaly- 
be. Deja, kartais taip ir atsitinka - tai vienas dažniausiai išsako- 
mų priekaištų Žižeko tekstams. Iš tiesų kartais apima jausmas, 
jog nueita per toli, kai, pavyzdžiui, palyginami skirtingi kloze- 
tų tipai Prancūzijoje, Vokietijoje ir Anglijoje siejant juos su tų 
šalių ideologijomis. 

Tam tikrų atpažinimo sunkumų kelia ne tik Žižeko darbų 
tematika, bet ir argumentavimo stilius. Pristatydamas pirmąją 
Žižeko knygą, rašytą anglų kalba, Ernesto Laclau teigė: „Tai 
nėra klasikinė knyga, kitaip tariant, sisteminė struktūra, kur 
argumentai dėstomi pagal iš anksto numatytą planą. Veikiau 
tai serija teorinių intervencijų, kurios nuolatos viena kitą pa- 
pildo, tačiau ne progresyviai kaupiant argumentus, bet, galima 
teigti, pakartojant tuos pačius argumentus skirtinguose diskur- 
syviniuose kontekstuose“.3 Žižeko tekstų struktūra nuolat pa- 
sikartoja: skaitydami jo tekstus įsivaizduojame ne „filosofijos 
medį“, bet veikiau „filosofijos grybieną“, kur viskas susijungia 
su viskuo, kur kiekviena pozicija yra kitai lygiavertė. Žižeko 
tekstams būdinga Gilles'io Deleuze'o aprašyta rizomatinė logi- 
ka, kai tarsi nebelieka vienijančio ar organizuojančio principo, 
todėl heteronomiški elementai sudaro horizontalią struktūrą, 
kuri gali plėstis bet kuria kryptimi. 

Būtent dėl aprašomų objektų įvairovės Žižeko tekstus sunku 
identifikuoti. Žižekas laikomas kritinės teorijos tęsėju, nors jam 
dažnai prikišama asmeninės pozicijos ir apibrėžtų nuostatų sto- 
ka. Tačiau ar šiandien yra kokia nors nuostata, kurios rimtai ir 
nuosekliai laikydamiesi, nevirstume karikatūriškais fundamen- 
talistais? Ar įmanoma kuo nors be išlygų tikėti šiandien? Žiže- 
ko tekstai aktualūs ne savo „turiniu“, bet kritine forma, kuri 
įgalina interpretuoti bet kurį — net ir vizualinį - pranešimą. 
Būtent todėl Žižekas tapo privalomu kultūros studijų objektu, 
nors pats nuo šios disciplinos siekia atsiriboti. Ironiška, tačiau 
pats Žižekas save laiko filosofu. „Kad ir kaip būtų, Žižekas 
atgaivino filosofiją, įtraukdamas į ją daugybę populiariosios 
kultūros produktų. Galima teigti, jog Žižekas pats yra populia- 
riosios kultūros produktas, - sako Tony Myersas. - Jis leidžia 
knygas daug reguliariau, nei Madonna singlus. Jis pereina nuo 
vieno objekto prie kito daug lengviau, nei vidutiniame pop vaizdo 
klipe pereinama nuo vieno kadro prie kito. Kitaip tariant, Žiže- 
kas yra MTV filosofas panašiai kaip Jamesonas, kurį Kanados 
kritikas Clintas Burnhamas apibūdino kaip MTV marksistą.““ 


Kodėl Jacgues'as Lacanas? 


Jacgues'as Lacanas yra prancūzų psichoanalitikas, pagarsėjęs 
savo sunkiu, suveltu mąstymo stiliumi. Nors psichoanalizė pa- 
prastai siejama su konkrečiomis psichoanalitinio gydymo prak- 
tikomis, Žižekui ji tampa universaliu metodu, įgalinančiu per- 
žengti disciplinų ribas bei interpretuoti politikos, literatūros, 
mokslo, religijos ir kasdienybės reiškinius. Daugelį sąvokų ir 
teiginių Lacanas pasiskolino iš Sigmundo Freudo, dažnai su- 

teikdamas jiems kitokį turinį. Pasąmonę bei seksualumą Laca- 
nas interpretavo ne kaip „natūralią“ biologinę duotybę, bet kaip 
lingvistinį procesą, kurį galima „atkoduoti“ ir interpretuoti. 
Psichoanalizės objektą sudaro ne iracionalūs potraukiai, bet ana- 
lizuojamojo kalba, kurią psichoanalitikas interpretuoja. Taigi 
Lacanas sukūrė tarsi universalią algebrą, įgalinančią išpainioti 
bet kurį tekstą. Panašiai Lacano sąvokomis naudojasi ir Žiže- 
kas: psichinės veiklos struktūros tampa tarsi universalia meto- 
dologija, kurią galima taikyti visiems meninės, socialinės ar po- 
litinės veiklos reiškiniams. 

Nors Lacanas kaltinamas dėl savo tekstų nesuprantamumo, 
kai kurios jo sukurtos sąvokos jau įsitvirtino humanitarinių 
mokslų diskurse ir dėl jų reikšmės daugmaž susitarta.3 Čia no- 
rėčiau apibrėžti kelias Lacano sąvokas, kurios nuolat pasikar- 
toja Žižeko tekstuose. 

Įsivaizduojama, simbolinė ir tikrovės plotmės. Tai skirtingos 
psichinio gyvenimo plotmės, kurios nuolatos koegzistuoja gre- 
ta. Įsivaizduojama plotmė nurodo ego santykį su savo iliuziniu 
vaizdiniu, kurį jis susikuria „veidrodžio pakopoje“. Nors ši pa- 
kopa siejama su ankstyvąja patirtimi, kai vaikas ima atpažinti 
save veidrodyje, ego visą laiką lieka priklausomas nuo savo įsi- 
vaizduojamos tapatybės (Narcizo mitas). Ši įsivaizduojama iden- 
tifikacija paprastai yra įrėminama simbolinio Kito žvilgsnio: pa- 
klusdami beasmenei kalbos struktūrai bei socialinių ir simboli- 
nių taisyklių visumai, esame pajungiami didžiojo Kito instancijai. 
Tikrovės plotmė žymi tai, ko negali reprezentuoti nei jsivaiz- 
duojama, nei simbolinė plotmės - tai tam tikras branduolys, ku- 
ris priešinasi simbolizcijai. Nors tikrovė nėra reprezentuojama, 
vis dėlto ji pasirodo simptomų ir traumos pavidalais. 

Klaidingas atpažinimas. Lacano manymu, kiekvienas paži- 

nimas (connaissance) neišvengiamai yra klaidingas atpažinimas 
(mėconnaissance), nes jis vyksta įsivaizdavimo registre. „Veid- 
rodžio pakopoje“ ego susikuria išorinį iliuzinį vaizdinį, kurį 
klaidingai atpažįsta kaip savo. Ši klaidinga identifikacija lemia 
ego destruktyvumą ir agresyvumą savo atžvilgiu. 

Kitas/didysis Kitas. Skirtumas tarp kito ir didžiojo Kito ati- 
tinka skirtumą tarp įsivaizduojamos ir simbolinės identifikaci- 
jų. Įsivaizdavimo plotmėje kitas - tai tam tikras išorinis vaizdi- 
nys, su kuriuo ego linkęs susitapatinti. Simbolinėje plotmėje 
esama didžiojo Kito, kuris reprezentuoja, įkūnija simbolinę tvar- 
ką ir įstatymus. Didžiojo Kito kitybė yra daug radikalesnė, nes 
jos negalima asimiliuoti ir pasisavinti, kaip pasisaviname įsi- 
vaizduojamo kito vaizdinį. 

Geismas. Pačioje geismo struktūroje galime skirti tris lygme- 
nis — tai reikme (le besoin), reikalavimas (la demande) ir geis- 
mas (le désir). Reikmės paprastai patenkinamos konkrečiais ob- 
jektais; reikalavimas, priešingai, siekia ne konkretaus objekto, 
bet veikiau galios valdyti potencialaus objekto esatį ar nesatį. 
Reikalavimo ir geismo santykį galime apibrėžti kaip santykį 
tarp įsivaizduojamos ir simbolinės identifikacijų. Reikalavimo 
struktūrą apibūdina įsivaizduojamas santykis su motina arba 
tuo kitu, kuris ją laikinai pakeičia. Geismas — tai santykis su 
Simbolinės plotmės didžiuoju Kitu, su kurio požiūriu siekiama 
susitapatinti. Reikalavimas pakeičia pirminį geismo objektą me- 
taforiniu substitutu, todėl geismas nuo pat pradžių yra struk- 
tūruojamas šios stokos ir praradimo. Vadinasi, geismas iš prin- 
cipo negali būti patenkintas, nes jis įsisteigia ir egzistuoja rem- 
damasis pirmine stoka. Geismas yra pasąmoninis, todėl pats 
subjektas negali reguliuoti jo krypties; veikiau geismas formuoja 
subjekto tapatybę, jis pasako, „kas yra geistina“. 

Jouissance yra neišverčiamas terminas. Sąvoka „malonumas“ 
galėtų būti neutralus jouissance ekvivalentas, tačiau prancūziš- 
kas žodis turi aiškių seksualinių konotacijų, be to, pabrėžia tei- 
sę kažkuo naudotis, tiksliau, teisę patirti malonumą. 

Pasąmonė yra psichinio gyvenimo plotmė, kuri subjektui nie- 
kuomet nėra pasiekiama tiesiogiai, tačiau pasirodo per tam tik- 
ras represuotas, iškraipytas formas - kalbos riktus, sapnus. La- 
canas teigia, jog pasąmonė yra struktūruota kaip kalba, todėl 
latentinį pasąmonės turinį galima iššifruoti „perskaitant“ reikš- 
mės iškraipymus. Jau Freudas pastebėjo, jog sapnai iškraipomi 
pagal kondensavimo ir perkėlimo principus, kurie analogiški 
metaforos ir metonimijos mechanizmams kalboje. Taigi pasą- 
monė yra veikiau intersubjektyvi nei subjektyvi: pasąmonė - 
tai Kito diskursas. Čia Kitas nurodo tiek psichoanalitiką, kurio 
tarpininkavimas būtinas, norint „išversti“ sapnų ir simptomų 
kalbą pacientui, tiek kitybės ir svetimumo momentą, kuris glū- 
di ego pasąmonėje ir kurio sąmoninga ego veikla negali inkor- 
poruoti. 

Dominuojantis signifikantas. Signifikanto sąvoką reguliariai 
pradėjo vartoti šveicarų lingvistas Ferdinandas de Saussure'as. 
Jis kalbą apibrėžė kaip ženklų sistemą; kiekvieną ženklą suda- 
ro signifikatas ir signifikantas, reiškiamas turinys ir materiali 
forma. Struktūralistiniame kalbos modelyje signifikatas ir sig- 
nifikantas yra susieti arbitraliu ryšiu; poststruktūralistai pakei- 
čia ženklo sampratą: jų manymu, ženklas funkcionuoja nuro- 
dydamas ne tam tikrą turinį, signifikatą, bet kitą ženklą, arba 
signifikantą. Bet kuri ženklų sistema funkcionuoja kaip signifi- 
kantų grandinė, kurios prasmių laukas tol lieka neapibrėžtas, 
kol neatsiranda Dominuojantis signifikantas, kuris „sukabina“ 
paskirus signifikantus į vieną reikšmės sistemą. 

Postmodernizmo kontekstas 


Galime klausti, koks Žižeko perdirbtos psichoanalizės santy- 
kis su kitais humanitariniais mokslais, poststruktūralizmo ir 
postmodernizmo kontekstu. Nors Žižeko tekstinės intervenci- 
jos atrodo kaip tipiškas postmodernizmo reiškinys, pats Žiže- 
kas ne kartą yra atsiribojęs tiek nuo poststruktūralizmo, tiek 
nuo postmodernizmo. Jau pirmoje savo knygoje Didingas ideo- 
logijos objektas Žižekas paskelbia apie radikalų atsiribojimą nuo 
poststruktūralistinės pozicijos. „Pagrindinis poststruktūralizmo 
bruožas, - rašo Žižekas, — yra dekonstruoti kiekvieną substan- 
cinę tapatybę, demaskuoti už jos solidaus nuoseklumo slypin- 
čią simbolinių perteklinių determinaciju žaismę, - trumpai ta- 
riant, substancinę tapatybę paversti nesubstancinių, diferenci- 
nių santykių tinklu.“* Šioje kritikoje reiktų akcentuoti ne tai, 
jog poststruktūralizmas paneigia substancinės tapatybės gali- 
mybe, - nes prie panašių išvadų prieina ir psichoanalizė, - bet 
veikiau tai, jog reikšmių žaismė nenurodo jokios išorinės rea- 
lybės anapus diskurso, jokio taško, kuris galėtų pertraukti ir 
sustabdyti signifikacijos tėkmę. 

Kalbėdamas apie dekonstrukciją kaip vieną iš postmoderniz- 
mo praktikų, Žižekas vėl imasi apvertimo logikos: jo manymu, 
„dekonstrukcionizmas yra modernistinė procedūra par excellen- 
ce, jame pateikiama galbūt pati radikaliausia „demaskavimo“ lo- 
pikos versija... „Postmodernistinis lūžis“ įvyksta tik Lacano dar- 
buose, kadangi jis tematizuoja tikrą, trauminį branduolį, kurio 
statusas lieka giliai dviprasmiškas: Tikrovė priešinasi simbolizaci- 
jai, tačiau drauge yra jos retroaktyvus produktas. Šiuo atžvilgiu 
galima teigti, jog dekonstrukcionistai iš esmės vis dar yra „struk- 
tūralistai“ ir kad vienintelis „poststruktūralistas“ yra Lacanas, 

teigiantis malonumą kaip „tikrą Daiktą“, centrinę negalimybę, 
aplink kurią struktūruojamas kiekvienos reikšmės tinklas“. (312) 

Taigi Žižekas visiškai naujai apibrėžia pačią postmoderniz- 
mo sampratą. Čia turėtume paaiškinti platesnį postmoderniz- 
mo sampratos kontekstą. Vienas iš postmodernizmo teoretikų 
Fredricas Jamesonas teigia, jog postmodernas yra socialinis, eko- 
nominis ir politinis būvis, apibūdinamas kaip „vėlyvasis kapi- 
talizmas“. Postmodernizmas nusako šio būvio kultūrinę logi- 
ką, kurią skirtingi teoretikai skirtingai ir apibrėžia: Jamesonui 
postmodernizmas - tai įvairių žanrų ir stilių samplaika, gelmės 
ir istorijos jausmo praradimas, euforiškas prisirišimas prie pa- 
viršiaus; Jeanui Frangois Lyotard'ui postmodernizmas reiškia 
„didžiųjų naratyvų“, pavyzdžiui, marksizmo, nunykimą. Jea- 
nas Baudrillard'as postmodernizmą suvokia kaip nuoseklų tik- 
rovės praradimo procesą: tikrovė tampa regimybe, kuri, pa- 
mažu prarasdama ryšį su imituojama tikrove, virsta grynąja si- 
muliacija. Šiame kontekste Žižeko pateiktas potsmodernizmo 
apibrėžimas atrodo tikrai kontroversiškas: jo manymu, post- 
modernizmą charakterizuoja tiesioginis tikrovės įsiveržimas. 
Modernistinis meno kūrinys yra organizuojamas aplink centri- 
nę nesatį (Samuelio Becketto pjesė Belaukiant Godo, Miche- 
langelo Antonioni filmas Padidinimas), jis veikia per nuorodas 
ir aliuzijas į tai, kas nėra demonstruojama tiesiogiai. Postmo- 
dernistinis meno kūrinys „išstato objektą tiesiogiai, leisdamas 
jam parodyti savo neutralų ir arbitralų pobūdį. Tas pats objek- 
tas gali sėkmingai funkcionuoti ir kaip pasidygėtina atmata, ir 
kaip didingas, charizmatinis reginys: skirtumas yra grynai struk- 
tūrinis ir priklauso ne nuo objekto „tikrųjų savybių“, bet nuo 
jo vietos simbolinėje tvarkoje“. (313—314) Pavyzdžiui, Dievo 
vaizdinys, paprastai suvokiamas kaip didingas, deformuotame 

Kafkos pasaulyje tampa koktus, nes per daug priartėja prie 
subjekto. Ir priešingai, jei tiesioginis tikrovės įsiveržimas palie- 
ka subjektui pakankamai erdvės, tuomet jis suvokiamas kaip 
stebuklas (pavyzdžiui, varpai danguje Larso von Triero filmo 
Prieš bangas pabaigoje). 


Ideologija šiandien 


Postmodernizmas susijęs ne tik su menine praktika; Žižeko tei- 
gimu, postmodernizmas - tai universali ideologija, kurios funk- 
cionavimo mastą netgi sunku suvokti. Interpretuodamas ideo- 
logiją, Žižekas pasitelkia Jacques'o Derrida suformuluotą šmėk- 
los sampratą: šmėkla nurodo tam tikrą loginį paradoksą, - tai 
iliuzijos įsikūnijimas, neapčiuopiamas ideologijos pseudoma- 
terialumas. Žižeko manymu, ideologijos struktūrą sudaro bū- 
tent „šmėkliškasis papildymas“: ideologijos šmėkla ne tiek sle- 
pia ar maskuoja realybę, kiek sukuria sąlygas jai pasirodyti. 
Nors aiški skiriamoji riba tarp realybės ir ideologijos nėra įma- 
noma, nors visa, ką suvokiame kaip realybę, jau yra infekuota 
šmėkliškojo papildymo, vis dėlto turime stengtis išlaikyti kriti- 
nę distanciją, kuri ir sudaro sąlygas ideologijos kritikai. Para- 
doksaliu būdu ideologijos kritikos vieta turi nuolat likti tuščia, 
jos negali užimti jokia pozityviai apibrėžta realybė. | 

Žižeko ideologijos samprata yra savotiškas klasikinės ideo- 
logijos kritikos ir psichoanalizės mišinys: remdamasis Louiso 
Althusserio mintimis, Žižekas mano, jog ideologija funkcio- 
nuoja kaip pasąmoninė struktūra. Althusseris atkreipia dėme- 
sj, jog ideologija, kaip ir pasąmonė, yra amžina, ji neturi istori- 
jos. Ideologija funkcionuoja kaip pasąmoninė struktūra, kuri 

logiškai ir struktūriškai yra pirmesnė nei aktualus subjekto san- 
tykis su tam tikru socialiniu kontekstu. Kaip teigia Althusseris, 
„ideologija reprezentuoja įsivaizduojamą individų santykį su 
konkrečiomis egzistavimo sąlygomis“.? Čia turime pažymėti, 
jog Althusseris atmeta reprezentacinę ideologijos sampratą, esą 
ideologija — tai klaidingas, iškreiptas realybės vaizdinys. Alt- 
husseris teigia, jog tai, kas ideologijoje atsispindi kaip įsivaiz- 
duojama pasaulio reprezentacija, ir yra žmogaus realus pasau- 
lis. Galime klausti, kam reikalingas įsivaizduojamas santykis su 
tuo, kas realu? Būtent šiam keblumui paaiškinti Žižekas pa- 
naudoja fantazijos sąvoką, pasiskolintą iš Lacano psichoanali- 
zės. Fantazija ima reikšti ne psichinį, bet ideologinį realybės 
konstravimo procesą: fantazija suteikia rėmą patiriamai realy- 
bei, ji struktūruoja ir apibrėžia patį sociumą. 

Kaip subjektas pajungiamas ideologijai? Althusseris teigia, jog 
ideologija kreipiasi į subjektą, o šis akimirksniu paklūsta inter- 
peliacijos spaudimui. Klasikinis Althusserio pavyzdys yra šis: po- 
licininkui gatvėje sušukus: „Ei, tu!“, kiekvienas praeivis nesą- 
moningai reaguoja į kreipimąsi ir „atpažįsta“ jį kaip adresuotą 
jam. Būtent tokiu principu veikia kieviena ideologija: ji kreipiasi 
į subjektus, ragindama „atpažinti“ jiems skirtą kreipinį; net jei 
šis atpažinimas yra klaidingas, jis jau konstituoja ideologinę 
subjekto identifikaciją ir - savo ruožtu - pačią ideologiją. Kitaip 
tariant, ideologinė interpeliacija yra būdas, kuriuo individas įgy- 
ja socialinę egzistenciją. Galima klausti, kodėl kiekvienas subjektas 
būtinai turi būti pajungiamas ideologijai? Althusseris teigia, jog 
ideologija visuomet yra ankstesnė už subjektą, reikia tik interpe- 
liacijos momento, kad jis „atpažintų“ tam tikrus vaidmenis kaip 
savo. Kitaip tariant, pati subjekto sąvoka priklauso ideologijai ir 
yra ideologinė: ideologija neįmanoma anapus subjekto.’ 

Interpeliacijos procedūra paragina subjektą prisiimti vieno- 
kį ar kitokį vaidmenį, struktūruoja tam tikrą ideologinę fanta- 
ziją. Tačiau ši fantazija visuomet lieka priklausoma nuo nega- 
tyvaus kito vaizdinio. „Nėra ideologijos, kuri nesiektų savęs 
įtvirtinti atsiribodama nuo kitos „grynos ideologijos.“ Indivi- 
das, pajungtas ideologijai, niekada negali sau pasakyti „Aš 
priklausau ideologijai“, jam visada reikalingas kitas nuomonių 
korpusas tam, kad galėtų apsibrėžti savo „tikrą“ poziciją“, — 
rašo Žižekas. (95) Kiekvienas diskursas, konstruojamas aplink 
kito figūrą, gali būti interpretuojamas kaip rasistine/homofo- 
binė/patriarchalinė fantazija. Kita vertus, populiarus teiginys, 
jog gyvename postideologinėje visuomenėje, nesuteikia trokš- 
tamo palengėjimo: teorinės alternatyvos stoka turėtų laiku įs- 
pėti, jog mes jau priklausome ideologijai. Kalbėdamas apie Ry- 
tų ir Vidurio Europos „išsilaisvinimo“ patirtį, Žižekas įžvelgia 
aiškių ideologijos požymių: „Ar pati ši „išsilaisvinimo“ patir- 
tis, kurios metu politinės partijos ir rinkos ekonomika buvo 
suvokiamos kaip „neideologinės“, kaip „natūrali dalykų padė- 
tis“, nėra ideologija par excellence?“ (95) Tai, jog kapitalizmą ir 
rinkos ekonomiką siekiama „natūralizuoti“, laikyti „natūralia 
dalykų padėtimi“, rodo, jog jau esame „pagauti“ ideologijos. 


Ar reikia priimti etinius sprendimus? 


Jei ideologija yra visa apimanti, ar mes esame nuo jos laisvi 
priimdami etinius sprendimus? Ar etinis santykis su kitu asme- 
niu yra manipuliatyvus ir ideologinis, ar jam galioja kiti - mo- 
raliniai kriterijai? Skaitydami Žižeko tekstus nesunkiai paste- 
bime, jog jis labai kritiškas moralės filosofijos atžvilgiu: pama- 

tinius moralės filosofijos tekstus, pavyzdžiui, Immanuelio Kan- 
to, Žižekas interpretuoja kaip grynai formalią struktūrą, kuri 
kaip kokia tuščia eiga besisukanti mašina gali įtraukti bet kokį 
turinį. Šiai knygai parinkti kontroversiški Žižeko tekstai, at- 
skleidžiantys nemalonią Kanto moralės filosofijos ir markizo 
de Sade'o bei fašizmo fenomenų giminystę. Žižekas moralės 
dėsnių transgresijas interpretuoja kaip grynai teorines nuosta- 
tas, atveriančias instrumentinį santykį su kitu asmeniu: „Sade'as 
ir Nietzsche „nulupa šį moralistinį cukraus apvalkalą ir visiškai 
susitaiko su kapitalistiniu instrumentiniu požiūriu“. (118) Šio 
instrumentinio požiūrio ištakos, Žižeko manymu, jau glūdi Kan- 
to moralės filosofijoje, nes moralės dėsnis mums primeta tik 
savo formą, tačiau nenurodo, koks yra jo konkretus turinys. 
"Tačiau tai nereiškia, jog subjektas neprivalo priimti jokio spren- 
dimo: Žižekas aiškiai pasisako, jog subjektas pats privalo 
nuspręsti, koks yra moralinio įstatymo turinys. 

Būtent šiuo aspektu dar kartą galima palyginti Žižeko pozi- 
ciją ir postmodernios etikos kontekstą. Emmanuelio Levino 
etikoje, kuria remiasi ir Jacques'o Derrida išplėtota etikos teo- 
rija, etinis santykis interpretuojamas kaip esantis anapus paži- 
nimo ir racionalių sprendimų ribos. Atsakomybė kitam asme- 
niui yra ankstesnė nei mano gebėjimas spręsti ir apsispręsti. 
Derrida teigia, jog pats situacijos „neišsprendžiamumas“ lei- 
džia atpažinti tam tikrą situaciją kaip etinę. Kito skirtumas yra 
visiškai radikalus, todėl bet koks bandymas priimti etinį spren- 
dimą neišvengiamai šį skirtumą redukuotų. Tam tikru aspektu 
Derrida siūloma etika visuomet lieka suspenduota, nes ji yra 
arba „per ankstyva“, arba „per vėlyva“, arba „per daug paski- 
ra“. Kitaip nei siūlo ši neišsipildymo filosofija, kitas prancūzų 
filosofas Alainas Badiou teigia, jog etinis sprendimas, kuris re- 

miasi Kito skirtumo pripažinimu, turi būti paprasčiausiai at- 
mestas. Tiesa galioja kiekvienam, todėl etiniai klausimai gali 
rastis tik tokiose situacijose, kurios, nors ir skiriasi, yra abejin- 
gos skirtumams. Skirtumus mes tiesiog randame, o universalu- 
mas dar turi būti išrastas. Panašios pozicijos laikosi ir Žižekas, 
kuris teigia nepalaikąs postmodernaus žaidimo, kuriame esą 
kiekvienas mūsų gyvename skirtingame pasaulyje su skirtingo- 
mis kalbomis ir taisyklėmis. Žižekas taip pat tikina tikįs uni- 
versalumu, kuris yra ne apriorinis (kaip Kanto atveju), bet įgy- 
jamas etinių ir politinių pastangų dėka. Tolerancija kito skirtu- 
mams, vis atgyjanti vadinamojo multikultūralizmo forma, yra 
veidmainiška, nes kitas, kurį tariamai toleruojame, visuomet 
jau yra redukuotas, supaprastintas kitas: kitas pritaikomas ir 
tik tada paskelbiamas savitu ir toleruojamu. 

Žinoma, galime paklausti, ar šis universalumo siekis nėra nauja 
totalitarinio mąstymo forma, kuria siekiama disciplinuoti eti- 
nius sprendimus? Čia Žižekas pasitelkia Lacaną ir teigia, jog eti- 
nis santykis gali būti trilypis: tai santykis su įsivaizduojamu kitu 
(Levino ir Derrida aprašytas santykis), santykis su simboliniu 
Kitu, kurį reguliuoja beasmenių taisyklių visuma (Kanto aprašy- 
tas santykis), ir santykis su kitu kaip su tikrove. Kitaip tariant, 
Žižekas postuluoja „tikrovės etiką“, kurią suvokia kaip trauminį 
susitikimą su kitu. Etinio veiksmo patirtis yra trauminė, nes ji 
visuomet peržengia jau egzistuojančius įstatymus ir normas. Pa- 
vyzdžiui, Antigonė atmeta simbolinius įstatymus ir imasi transgre- 
syvaus veiksmo. Žižeko manymu, šiuolaikiniame pasaulyje pati 
transgresija tampa savotiška norma, todėl etinis veiksmas pagal 
apibrėžimą - tai universali transgresija. Levinas ir Derrida etinį 
sprendimą apibrėžė kaip neįmanomą; Žižeko manymu, etinis 
sprendimas yra būtinas, peržengiantis egzistuojančias etikos ribas. 

Kodėl subjektas par excellence yra moteris? 


Žižeko pasiūlyta subjekto samprata iš principo atitinka bend- 
rą postmodernizmo kontekstą: Žižekui, kaip ir postmoder- 
nizmo teoretikams, subjektas reiškia atsitiktinių bruožų ir po- 
žymių rinkinį. Psichoanalizė taip pat subjektą laiko „tuščių“ 
dariniu, gebančiu tik laikinai įgyti įsivaizduojamą ar simboli- 
nę tapatybę. Klasikinė mąstymo paradigma subjektą apibūdi- 
na kaip autonomišką veikėją, o postmodernizmas subjektą in- 
terpretuoja kaip įvairių veiksnių — pasąmonės, klasių kovos 
ar darbo santykių - įkaitą. Mano manymu, labai svarbi Žiže- 
ko mintis, jog šiuolaikinį subjektyvumą geriausiai apibūdina 
ne interaktyvumo, bet interpasyvumo sąvoka. Žižekas teigia, 
jog šiuolaikinis subjektas pasmerktas interpasyvumui, t. y. vi- 
siškai pasyviam, apatiškam santykiui su kitu. Taigi šiuolaiki- 
nis postmodernus subjektas yra tuščias, pasyvus ir apatiškas, 
dengiamas atsitiktinių ir laikinų tapatybių sluoksnio, kintan- 
tis ir nomadiškas. Būtent todėl, Žižeko manymu, geriausiai 
šiuolaikinį subjektą reprezentuoja moteris, tai ji yra postmo- 
dernus subjektas par excellence. 

Žižekas teigia, jog vyro, kaip aktyvaus veikėjo, o moters, 
kaip pasyvios būtybės, savo atsakomybę perduodančios kitam, 
įvaizdis atrodo tarsi nuvalkiota klišė. „Tačiau kas, jei ši klišė vis 
dėlto nurodo moteriškąjį subjektyvumo pobūdį? Kas jei „pir- 
minis“ subjektyvus gestas, kuris ir sudaro subjektyvumą, yra 
ne autonomiška „veikla“, bet veikiau „pirminė substitucija, at- 
sitraukimas ir leidimas kitam veikti už mane, mano vietoje“. 
(249) Kitaip tariant, Žižekas dėsto paradoksalią mintį, jog pir- 
minis subjektyvumo gestas yra būtent pasyvumas, substitucija, 
subjekto buvimas objekto modusu. Kadangi šis „buvimas ob- 

jekto modusu“ paprastai priskiriamas moteriai, manoma, jog ji 
yra „tikresnis subjektas nei vyras“. Moters polinkis prisiimti 
svetimus vaidmenis, pavyzdžiui, vaidinti seksualinį maskara- 
dą, Žižeko manymu, parodo jos elgesio universalumą: „Kiek 
moteris yra apibūdinama pirminio „maskarado“, kiek visi jos 
bruožai yra „uždėti“, ji yra tikresnis subjektas nei vyras; mote- 
riškąjį subjektą apibūdina būtent kiekvieno jos pozityvaus bruo- 
žo radikalus atsitiktinumas ir dirbtinumas, t. y. faktas, jog „ji“ 
pati savaime yra gryna tuštuma, kurios negalima identifikuoti 
nė su vienu šių požymių“? 

Žižeko pozicija šiuo klausimu yra labai dviprasmiška. Viena 
vertus, kaip matome tekste, kuriame interpretuojamos Otto 
Weiningerio mintys, Žižekas bando demaskuoti mizoginijos 
ideologiją, atskleisti šovinistinę fantaziją, kuri palaiko patriar- 
chalinio diskurso viešpatavimą. Kita vertus, Žižeko siekis su- 
teikti moterims postmodernaus subjekto statusą nėra toks iš- 
laisvinantis, kaip gali pasirodyti. Filosofės ir feministės Rosi 
Braidotti manymu, „Žižeko darbai, kiek juose apmąstomas mo- 
teriškumas, reprezentuoja antifeministinę regresiją, pakartojan- 
čią visą rinkinį įprastų teiginių apie moters simbolinį nemato- 
mumą bei atspindėjimą, kuriuos suformulavo Lacanas savo pir- 
muosiuose veikaluose ir prieš kuriuos nuo pat pradžių kovoja 
feministės“!? Taigi galima paklausti, ar Žižeko pasiūlytas teo- 
rinis judesys nesukuria naujos mizoginijos formos, ar jis nele- 
gitimuoja, neuniversalizuoja globėjiško požiūrio į moterį: „O 
taip, moteris yra tuščias, nesubstancinis, pasyvus subjektas, bet 
ką darysi, toks jau tas postmodernus pasaulis!“ Šiuolaikiniame 
diskurse tarsi jau susitarta, jog subjekto funkcija yra visiškai 
nunykusi; tad ar yra kokia nors prasmė „rezervuoti“ subjekto 


sąvoką moterims? Čia galime įžvelgti principinį nesutarimą tarp 

feminizmo ir postmodernizmo: feminizmas norėtų dar kuriam 
laikui užimti subjektyvumo apartamentus, kurių šiuolaikinė fi- 
losofinė mintis be jokių skrupulų atsisako. 

Taigi tiek atskleisdamas postmodernizmo antinomijas, tiek 
spręsdamas su ideologija, etika ar feminizmu susijusias pro- 
blemas, Žižekas formuluoja kontroversiją, įstumia mus į sa- 
votišką aklavietę, tačiau jokio „sklandaus“ sprendimo nepa- 
siūlo. Nors aklavietės patirtis mus gąsdina, filosofijoje ji gali 
būti naudinga: ši patirtis įgalina atsisakyti išankstinių nuo- 
monių ir prietarų, ragina nepasitikėti greitais sprendimais. Ši 
patirtis atveria neįsisąmonintus mūsų pasirinkimų motyvus, 
iškelia ir parodo latentinių tikėjimų bei įsitikinimų simpto- 
mus. Kiekvienas Žižeko tekstas veikia kaip savotiška interpe- 
liacija, kviečianti peržiūrėti savo simbolinius mandatus. Bū- 
tent todėl Žižeką verta skaityti. 

i. Ideologija ir jos šmėklos 


1. KAIP MARXAS IŠRANDA SIMPTOMĄ? 
Socialinis simptomas 


Kaip galime apibrėžti Marxo išrastą simptomo sampratą? 
Marxas „išrado simptomą“ (Lacano teigimu) aptikdamas tam 
tikrą įtrūkimą, asimetriją, tam tikrą „patologinį“ pusiausvyros 
praradimą, įrodantį buržuazinių „teisių ir pareigų“ universa- 
lizmo apgaulingumą. Šis pusiausvyros praradimas, toli gražu 
nereiškiantis, kad šie universalūs principai „netobulai realizuo- 
jami“, - kitaip sakant, yra nepakankami, o tai galima pašalinti 
toliau juos tobulinant, - funkcionuoja kaip jų esminis bruožas: 
„simptomas“ yra, tiksliai kalbant, konkretus elementas, kuris 
sugriauna savo paties universalų pamatą, tai rūšis, sugriaunan- 
ti savo pačios giminę. Būtent šiuo požiūriu galime teigti, kad 
elementari Marxo „ideologijos kritikos“ procedūra jau yra 
„sSimptominė“: ji padeda aptinkti lūžio tašką, kuris yra betero- 
geniškas tam tikram ideologiniam laukui ir drauge būtinas tam, 
kad tas laukas galėtų įgyti užbaigtumą, savo galutinę formą. 
Ši procedūra numato tam tikrą išimties logiką: kiekviena 
ideologinė Universalija - sakykim, laisvė, lygybė - yra „apgau- 
linga“ tiek, kiek ji neišvengiamai apima tam tikrą atvejį, pažei- 
džiantį jos vieningumą, atveriantį jos apgaulingumą. Pavyzdžiui, 
laisvė: universali sąvoka, apimanti keletą laisvės rūšių (žodžio 
ir spaudos laisvė, įsitikinimų laisvė, prekybos laisvė, politinė 
laisvė ir t. t.), bet taip pat — dėl struktūrinės būtinybės - tai ir 
specifinė laisvė (darbininko laisvė laisvai parduoti savo darbo 

jėgą rinkoje), kuri sugriauna šią universalią sąvoką. Tai reiškia, 
jog ši specifinė laisvė yra tikrosios laisvės priešingybė: parduo- 
damas savo darbą „laisvai“, darbininkas praranda laisvę - iš 
tiesų šis laisvas pardavimo veiksmas reiškia, kad darbininkas 
pajungiamas kapitalui. Svarbiausia čia, žinoma, yra tai, kad bū- 
tent ši paradoksali laisvė, pačios laisvės priešybės forma, už- 
baigia „buržuazinių laisvių“ ratą. 

Tą patį galima pasakyti apie sąžiningus, ekvivalentiškus mai- 
nus, šį rinkos idealą. Ikikapitalistinėje visuomenėje, kai prekių 
gamyba dar nėra įgijusi universalaus pobūdžio - t. y. kai vis dar 
dominuoja vadinamoji „natūrali gamyba“ - gamybos priemo- 
nių savininkai (paprastai) patys yra gamintojai: turime galvoje 
amatinę gamybą; savininkai patys dirba ir parduoda savo pro- 
duktus rinkoje. Šioje raidos pakopoje nėra išnaudojimo (bent 
jau iš esmės - t. y. jei neatsiZvelgsime į pameistrių išnaudojimą 
ir t. t.); mainai rinkoje yra ekvivalentiški, už kiekvieną prekę 
sumokama visa jos vertė. Bet vos tik gamyba rinkai įsigali eko- 
nominiame tam tikros visuomenės statinyje, šį bendrą dėsnį 
neišvengiamai lydi naujas, paradoksalus prekės tipas: darbo jė- 
gos, darbininkų, kurie patys nėra gamybos priemonių savinin- 
kai ir kurie dėl to yra priversti parduoti rinkoje savo darbą 
vietoj darbo produktų, atsiradimas. 

Su šios naujos prekės atsiradimu ekvivalentiški mainai tam- 
pa saves neigimu - pačia eksploatavimo, pridėtinės vertės pasi- 
savinimo forma. Čia svarbu atkreipti dėmesį į tai, jog šis neigi- 
mas iš esmės būdingas ekvivalentiškiems mainams, o nėra pa- 
prastas jų pažeidimas: darbo jėga nėra „eksploatuojama“ tuo 
atžvilgiu, kad jos visa vertė nėra atlyginama; bent jau iš esmės 
darbo jėgos ir kapitalo mainai yra visiškai ekvivalentiški ir tei- 
singi. Visa gudrybe ta, kad darbo jėga yra specifinė prekė, ku- 

rios naudojimas - pats darbas - sukuria pridėtinę vertę, ir būtent 
šį pačios darbo jėgos vertės perteklių pasisavina kapitalistas. 

Čia vėl turime tam tikrą ideologinę Universaliją, būtent ek- 
vivalentiškus ir teisingus mainus ir paskirus paradoksalius mai- 
nus — darbo jėgos mainymą į darbo užmokestį, kurie būtent 
todėl, kad yra ekvivalentiški, funkcionuoja kaip eksploatacijos 
forma. Pats „kiekybinis“ vystymasis, prekių gamybos universa- 
lizavimas lemia naują „kokybę“, atsiradimą naujos prekės, ku- 
ri reprezentuoja vidinį universalaus ekvivalentiškų prekių mai- 
nų principo neigimą, kitaip tariant, jis sukelia simptomq. Marxo 
manymu, utopinj socializmą sudaro tikėjimas, jog galima vi- 
suomenė, kurioje mainų santykiai universalizuojami, gamyba 
rinkai tampa svarbiausia, tačiau darbininkai vis dėlto išlieka 
gamybos priemonių savininkai ir dėl to nėra eksploatuojami - 
trumpai tariant, „utopistas“ propaguoja tikėjimą, jog galimas 
universalumas be simptomų, be išimčių, funkcionuojančių kaip 
vidinis universalumo neigimas. 

Būtent šia logika remiasi Marxo pateikta Hegelio kritika, 
hėgeliškosios visuomenės kaip racionalios visumos sampratos 
kritika: vos tik bandome suvokti egzistuojančią socialinę tvar- 
ką kaip racionalią visumą, turime į ją įtraukti paradoksalų ele- 
mentą, kuris, nesiliaudamas buvęs vidine sudedamąja jos dali- 
mi, funkcionuoja kaip jos simptomas - sugriauna patį univer- 
salų ir racionalų šios visumos principą. Marxui šis „iracionalus“ 
egzistuojančios visuomenės elementas buvo, žinoma, proleta- 
riatas, „šis paties proto neprotingumas“ (Marxas), taškas, ku- 
riame Protas, jkünytas egzistuojančioje socialinėje tvarkoje, su- 
siduria su savo paties neprotingumu. 

Prekinis fetišizmas 


Priskirdamas simptomo atradimą Marxui, Lacanas turi gal- 
voje konkretų dalyką: šį atradimą jis susieja su tuo, kaip 
Marxas suvokia perėjimą iš feodalizmo į kapitalizmą: „Simp- 
tomo sampratos ištakų reikia ieškoti ne Hipokrato, bet Marxo 
tekstuose, sąryšyje, kurį jis įžvelgia tarp kapitalizmo ir ko? — 
senų gerų laikų, vadinamų feodaliniais laikais“.! Norint su- 
vokti šio perėjimo iš feodalizmo į kapitalizmą logiką, reikia iš 
pradžių aptarti jo teorinį pagrindą, marksistinę prekinio feti- 
šizmo sampratą. 

Pirminis tyrimas rodo, jog prekinis fetišizmas yra „apibrėž- 
tas socialinis santykis tarp žmonių, kuris jų akyse įgyja fantasti- 
nę santykio tarp daiktų formą.“2 Tam tikros prekės vertė, kuri 
iš tikrųjų yra tam tikro socialinių santykių tinklo tarp įvairių 
prekių gamintojų skiriamasis ženklas, įgyja tariamai „natūra- 
lios“ savybės formą kito daikto-prekės, būtent pinigų: teigia- 
me, jog tam tikros prekės vertė yra toks ir toks pinigų kiekis. 
Vadinasi, esminis prekinio fetišizmo bruožas yra ne garsusis 
žmonių pakeitimas daiktais („santykis tarp žmonių įgyja santy- 
kio tarp daiktų formą“); veikiau tai yra tam tikras klaidingas 
atpažinimas, kuris liečia santykį tarp struktūruoto tinklo ir vie- 
no jo elementų: tai, kas iš tikrųjų yra struktūrinis padarinys, 
santykių tinklo tarp elementų pasekmė, palaikoma tiesiogine 
vieno iš elementų savybe, tarsi ši savybė jam taip pat priklausy- 
tų anapus jo santykių su kitais elementais. 

Toks klaidingas suvokimas randasi tiek „santykyje tarp daik- 
tų“, tiek „santykyje tarp žmonių“, - Marxas tai aiškiai teigia 
kalbėdamas apie paprastą vertės išraiškos formą. Prekė A gali 
išreikšti savo vertę tik susiedama save su kita preke B, kuri 

dėl to tampa jos ekvivalentu: verčių santykyje natūrali prekės 
B forma (jos vartojamoji vertė, jos pozityvios, empirinės sa- 
vybės) funkcionuoja kaip prekės A vertės forma; kitaip ta- 
riant, B kūnas atspindi A vertę. Prie šių apmąstymų Marxas 
prideda tokią pastabą: 


Tam tikru atžvilgiu su žmogumi yra taip pat, kaip ir su prekėmis. 
Kadangi į pasaulį jis neateina nei su veidrodžiu rankoje, nei kaip Fich- 
te's aprašytas filosofas, kuriam pakanka teiginio: „Aš esu Aš“, tai žmo- 
gus pirmiausia mato ir atpažįsta save kituose žmonėse. Peteris susiku- 
ria savo kaip žmogaus tapatybę pirmiausia lygindamas save su Pau- 
lium kaip su panašiu. Taip Paulius su savo pauliškąja asmenybe tampa 
Peteriui žmonių giminės pavyzdžiu.3 


Šioje trumpoje pastaboje tam tikru būdu galima įžvelgti La- 
cano veidrodžio pakopos teoriją: tapatybę ego gali įgyti tik at- 
sispindėjęs kitame žmoguje - kitaip tariant, tiek, kiek šis kitas 
žmogus pasiūlo ego vientisumo vaizdinį; tapatybė ir susveti- 
mėjimas yra glaudžiai susiję. Marxas tęsia šią homologiją: kita 
prekė (B) tampa ekvivalentu tiek, kiek A siejasi su ja kaip su 
savo vertės regimybės forma, taigi tik tiek, kiek siekia šis santy- 
kis. Bet regimybe - čia ir glūdi inversijos padarinys, būdingas 
fetišizmui, - regimybė yra visiškai priešinga: atrodo, jog A sie- 
jasi su B tokiu būdu, tarsi tai, jog B yra A ekvivalentas, nėra A 
,refleksyvi determinacija“ (Marxas) - kitaip tariant, tarsi B jau 
savyje būtų A ekvivalentas; atrodo, jog savybė „būti ekvivalen- 
tu“ priklauso B net anapus jos santykio su A, tuo pačiu lygme- 
niu kaip ir kitos „natūralios“ tikros savybės, sudarančios jos 
vartojamąją vertę. Prie šių apmąstymų Marxas vėl prideda įdo- 
mią pastabą: 

Tokios apibendrintos santykių išraiškos, Hegelio vadinamos atspin- 
džio kategorijomis, suformuoja labai įdomią klasę. Pavyzdžiui, vienas 
žmogus yra karalius, nes kiti jo atžvilgiu valdiniai. Jie, priešingai, įsi- 
vaizduoja esą valdiniai, nes jis yra karalius.“ 


„Buvimas karaliumi“ yra tik socialinių santykių tarp „kara- 
liaus“ ir jo „valdinių“ tinklo pasekmė; bet - tai ir yra fetišisti- 
nis klaidingas atpažinimas - šio socialinio ryšio dalyviai santy- 
kį mato būtinai atvirkščia forma: jie mano, jog yra valdiniai, 
patarnaujantys karaliui, nes jis jau yra karalius pats savaime, 
anapus santykio su savo valdiniais, lyg „buvimas karaliumi“ 
būtų „natūrali“ karaliaus asmens savybė. Kaip čia neprisiminsi 
garsaus Lacano teiginio, kad beprotis, tikintis esąs karalius, yra 
ne labiau išprotėjęs nei karalius, kuris tiki esąs karalius - t. y. 
kuris tiesiogiai identifikuojasi su mandatu „karalius“? 

Taigi susiduriame su paralele tarp dviejų fetišizmo būdų, ir 
svarbiausia čia yra tikslus santykis tarp šių dviejų lygmenų. Tai 
reiškia, jog šis santykis jokiu būdu nėra paprasta homologija: 
negalime teigti, jog visuomenėse, kuriose dominuoja gamyba 
rinkai — taigi kapitalistinėse visuomenėse — „su žmonėmis yra 
taip pat kaip ir su prekėmis“. Yra būtent priešingai: prekinis 
fetišizmas atsiranda kapitalistinėse visuomenėse, bet kapitaliz- 
mo sąlygomis santykiai tarp žmonių tikrai nėra „fetišizuoja- 
mi“; čia susiduriame su santykiais tarp „laisvų“ žmonių, kurie 
visi vadovaujasi savo asmeniniu egoistiniu interesu. Dominuo- 
janti ir apibrėžianti jų tarpusavio santykių forma yra ne valdy- 
mas ir paklusnumas, bet laisvų žmonių, kurie yra lygūs prieš 
įstatymą, sutartis. Jos modelis yra rinkos mainai: čia du subjektai 
susitinka, jų santykiai yra laisvi nuo bet kokios Pono garbini- 
mo naštos, nuo Pono globos ir rūpinimosi savo valdiniais; jie 


IDEOLOGIJA IR JOS ŠMĖKLOS 31 


susitinka kaip du asmenys, kurių veiklą visiškai apibrėžia jų 
egoistinis interesas; kiekvienas jų elgiasi kaip tikras utilitaris- 
tas; kitas asmuo jam neturi jokios mistinės auros; savo partnerį 
jis laiko tik kitu subjektu, kuris vadovaujasi savo interesu ir 
kuris jį domina tiek, kiek disponuoja kuo nors - preke - kuri 
gali patenkinti tam tikrus jo poreikius. 

Taigi šios dvi fetišizmo formos yra nesuderinamos: visuome- 
nėse, kur karaliauja prekinis fetišizmas, „santykiai tarp žmo- 
nių“ yra visiškai defetišizuojami, o visuomenėse, kuriose esa- 
ma fetišizmo „santykiuose tarp žmonių“ - ikikapitalistinėse vi- 
suomenėse, — prekinis fetišizmas dar nėra susiformavęs, nes 
dominuoja „natūrali“ gamyba, o ne gamyba rinkai. Šis fetišiz- 
mas santykiuose tarp žmonių turi būti pavadintas tikruoju var- 
du: čia susiduriame, kaip pabrėžia Marxas, su „valdymo ir pa- 
klusnumo santykiais“ — kitaip tariant, būtent su Viešpatavimo 
ir Vergijos santykiais hėgeliškąja prasme;? atrodytų, tarsi Pono 
atsitraukimas kapitalizmo sąlygomis yra viso labo perkėlimas 
(displacement): tarsi defetišizavimas „santykiuose tarp žmonių“ 
buvo kaina, kurią reikėjo sumokėti, kad rastųsi fetišizmas „san- 
tykiuose tarp daiktų“ - prekinis fetišizmas. Fetišizmo vieta pa- 
sislinko iš intersubjektyvių santykių į santykius „tarp daiktų“: 
svarbiausi socialiniai santykiai, gamybiniai santykiai, jau nėra 
tiesiogiai perregimi tarpasmeniniai viešpatavimo ir paklusnu- 
mo santykiai (Viešpaties ir jo vergų, ir t. t.); jie slepiasi — kaip 
tiksliai suformulavo Marxas - įgydami „socialinių santykių tarp 
daiktų, tarp darbo produktų“ pavidalą. 

Būtent todėl simptomo atradimą reikia susieti su tuo, kaip 
Marxas suvokė perėjimą iš feodalizmo į kapitalizmą. Susifor- 
mavus buržuazinei visuomenei, valdymo ir paklusnumo santy- 
kiai yra represuojami: formaliai akivaizdžiai matome laisvus 

subjektus, kurių asmeniniai santykiai yra laisvi nuo bet kokio 
fetišizmo; represuota tiesa — tai, jog valdymo ir paklusnumo 
santykiai vis dar egzistuoja, — reiškiasi kaip simptomas, sugriau- 
nantis ideologinę lygybės, laisvės ir t. t. regimybę. Šis simpto- 
mas, taškas, kuriame atsiskleidžia tiesa apie socialinius santy- 
kius, yra būtent „socialiniai santykiai tarp daiktų“ - kitaip ne- 
gu feodalinėje visuomenėje, kur 


nesvarbu, ką manome apie vaidmenis, skirtingų žmonių klasių vaidi- 
namus šioje visuomenėje, socialiniai santykiai tarp individų darbo veik- 
loje visuomet reiškiasi kaip jų pačių asmeniniai tarpusavio santykiai, 
kurie nėra slepiami po socialinių santykių tarp daiktų, tarp darbo pro- 
duktų, pavidalais.* 


„Užuot visuomet reiškęsi kaip jų pačių tarpusavio santykiai, sociali- 
niai santykiai tarp individų yra slepiami po socialinių santykių tarp daiktų 
pavidalais“ — čia turime tikslų isterinio simptomo, „konversijos isteri- 
jos“, būdingos kapitalizmui, apibrėžimą. 


Totalitarinis juokas 


Čia Marxas pasirodo daug labiau griaunantis, nei dauguma šiuo- 
laikinių jo kritikų, kurie prekinio fetišizmo dialektiką atmeta 
kaip pasenusią: ši dialektika vis dar gali padėti suvokti vadina- 
mojo „totalitarizmo“ fenomeną. Iš pradžių panagrinėkime Um- 
berto Eco romaną Rožės vardas, nes su šia knyga kažkas yra ne 
taip. Kritikos nusipelno ne tik šios knygos ideologija, kuri ga- 
lėtų būti pavadinta — pagal spageti vesternų modelį — spageti 
struktūralizmu: tai tam tikra supaprastinta, masinės kultūros 

sukurta struktūralizmo ir poststruktūralizmo idėjų versija (ga- 
lutinės realybės nėra, gyvename pasaulyje ženklų, nurodančių 
kitus ženklus...). Labiausiai mums turėtų rūpėti pagrindinė šios 
knygos tezė: totalitarizmo šaltinis yra dogmatinis prisirišimas 
prie oficialaus žodžio: tai juoko, ironiško atsiribojimo stoka. 
Perdėtas atsidavimas Gėriui gali pats tapti didžiausiu Blogiu: 
tikrasis Blogis yra bet kokios rūšies fanatiškas dogmatizmas, 
ypač tas, kuris pasitelkiamas aukščiausiojo Gėrio vardan. 

Ši tezė jau yra apšviestos religinio tikėjimo versijos dalis: jei 
tapsime per daug apsėsti Gėrio ir neapykantos pasaulietišku- 
mui, šis apsėdimas gali virsti Blogio jėga, destruktyvia neapy- 
kanta visiems, kurie neatitinka mūsų Gėrio idėjos. Tikrasis Blo- 
gis yra tariamai nekaltas žvilgsnis, pasaulyje matantis vien tik 
Blogi, kaip Henry Jameso apsakyme Varžto pasukimas (The 
Turn of the Screw), kuriame tikrasis Blogis, žinoma, yra pačios 
pasakotojos (jaunos guvernantės) žvilgsnis... 

Pirma, ši mintis apie apsėdimą Gėriu (fanatišką atsidavimą 
Gėriui), kuris virsta Blogiu, maskuoja priešingą patirtį, keliančią 
daug didesnį susirūpinimą: kaip obsesinis, fanatiškas prisiriši- 
mas prie Blogio gali pats įgyti etinės pozicijos statusą, pozicijos, 
kurios laikantis nesivadovaujama savo egoistiniais interesais. Pa- 
galvokime apie Mozarto Don Žuaną operos pabaigoje, kai jis 
turi pasirinkti: jei prisipažins savo nuodėmes, dar gali išsigelbė- 
ti; jei atkakliai priešinsis, bus prakeiktas amžinai. Laikantis ma- 
lonumo principo, tinkamiausia būtų atsisakyti praeities, tačiau 
jis to nepadaro, atkakliai laikosi Blogio, nors žino, kad dėl to 
bus prakeiktas amžinai. Paradoksalu, tačiau pasirinkdamas Blo- 
gi jis įgyja etinio herojaus statusą - statusą žmogaus, kuris vado- 
vaujasi f undamentaliais principais „anapus malonumo principo“, 


o ne vien siekia malonumo ir materialinės naudos. 

Tačiau labiausiai romane Rožės vardas trikdo pamatinis tikė- 
jimas išlaisvinančia, antitotalitarine juoko, ironiškos distanci- 
jos galia. Mūsų tezė būtų visiškai priešinga prielaidai, kuria 
grindžiamas Eco romanas: šiuolaikinėse visuomenėse, demok- 
ratinėse ar totalitarinėse, ciniška distancija, juokas, ironija yra, 
galime teigti, žaidimo dalis. Valdančioji ideologija ir neturi 
būti traktuojama rimtai ar paraidžiui. Galbūt didžiausią pa- 
vojų totalitarizmui kelias žmonės, kurie suvokia jo ideologiją 
paraidžiui - net Eco romane vargšas senasis Jorge, dogmati- 
nio tikėjimo įsikūnijimas, niekada nesijuokiantis, yra veikiau 
tragiška figūra: senamadiškas, vos ne gyvas numirėlis, praei- 
ties liekana, o ne asmuo, reprezentuojantis esamas socialines 
ir politines jėgas. 

Kokią išvadą galėtume iš to padaryti? Ar galėtume teigti, jog 
gyvename postideologinėje visuomenėje? Galbūt iš pradžių būtų 
geriausia pabandyti apibrėžti, ką laikome ideologija. 


Cinizmas kaip ideologijos forma 


Pats elementariausias ideologijos apibrėžimas yra tikriausiai ge- 
rai žinoma frazė iš Marxo Kapitalo: „Sie wissen das nicht, aber 
sie tun es“ - „Jie nežino, ką daro, bet jie tai daro“. Pačioje ideo- 
logijos savokoje galima įžvelgti tam tikrą pamatinį, esminį nai- 
vumą: klaidingą suvokimą savo prielaidų, savo tikrųjų sąlygų, 
nuotolio, neatitikimo tarp vadinamosios socialinės realybės ir 
mūsų iškreiptų reprezentacijų, klaidingo jos įsisąmoninimo. Bū- 
tent todėl tokiai „naiviajai sąmonei“ gali būti pritaikyta kriti- 
nė-ideologinė procedūra. Šios procedūros tikslas yra apšviesti 
naiviąją ideologinę sąmonę tiek, kad ji galėtų atpažinti savo 

tikrąsias sąlygas, socialinę realybę, kurią ji iškraipo, ir per šį 
veiksmą visiškai išnyktų. Sudėtingesnės ideologijos kritikos teo- 
rijos - pavyzdžiui, tos, kurias išrutuliojo Frankfurto mokykla — 
ne tik skatina išvysti daiktus (t. y. socialinę realybę) tokią, ko- 
kia ji „iš tikrųjų yra“, nusiimti iškraipančius ideologijos aki- 
nius; svarbiausia yra išvysti, kaip pati realybė negali savęs rep- 
rodukuoti be šių vadinamųjų ideologinių mistifikacijų. Kaukė 
ne tik paprasčiausiai slepia tikrąją dalykų padėtį; ideologinis 
iškraipymas glūdi pačioje jos esmėje. 

Taigi aptinkame paradoksalią būtį, kuri gali save reprodu- 
kuoti tik tiek, kiek ji klaidingai suvokiama ir pražiūrima: tuo 
momentu, kai matome ją tokią, kokia ji „iš tikrųjų yra“, ši 
būtis virsta nieku arba, tiksliau, tampa kita realybe. Būtent 
todėl turime vengti paprastų demaskavimo, šydo, tariamai 
dengiančio nuogą realybę, numetimo metaforų. Matome, ko- 
dėl Lacanas seminare Psicboanalizės etika atsiribojo nuo iš- 
laisvinančio gesto, kai galiausiai pasakoma, kad „karalius yra 
nuogas“. Svarbu yra tai, nurodo Lacanas, kad karalius yra 
nuogas tik po drabužiais, taigi jei psichoanalizė atlieka de- 
maskavimo judesį, šis labiau primena gerai žinomą Alphonse'o 
Allais pajuokavimą, cituojamą Lacano: kažkas rodo į moterį 
ir klaikiu balsu surinka: „Žiūrėkite į ją, kokia gėda, po drabu- 
žiais ji visiškai nuoga“? 

Visa tai jau gerai žinoma: būtent klasikinė ideologijos kaip 
„klaidingos sąmonės“ samprata, klaidingas socialinės realybės 
suvokimas yra šios realybės dalis. Klausiame: ar šis ideologijos 
kaip naiviosios sąmonės supratimas vis dar tinka šiandienos pa- 
sauliui? Ar ji vis dar veiksminga šiandien? Ciniškojo proto kriti- 
koje, didžiausiame Vokietijos bestseleryje?, Peteris Sloterdijkas 
teigia, kad dominuojantis ideologijos funkcionavimo būdas yra 

cinizmas, kuris daro neįmanomą, - arba, tiksliau, tuščią, — klasi- 
kinę kritinę-ideologinę procedūrą. Ciniškasis subjektas visiškai 
suvokia atstumą tarp ideologinės kaukės ir socialinės realybės, 
tačiau, nepaisydamas to, vis tiek pasirenka kaukę. Sloterdijko 
siūloma formulė būtų tokia: „Jie labai gerai žino, ką daro, bet 
vis tiek tai daro“. Ciniškasis protas jau nebėra naivus, tai para- 
doksali apšviesta klaidinga sąmonė: nors klaidingumas aiškiai 
suvokiamas, nors gerai žinomas tam tikras interesas, slypintis po 
ideologiniu universalumu, jo nėra atsisakoma. 

Šią cinišką poziciją turime griežtai skirti nuo to, ką Sloterdij- 
kas vadina kinizmu. Kinizmas reprezentuoja populiarų, plebė- 
jišką oficialiosios kultūros atmetimą pasitelkiant ironiją ir sar- 
kazma: klasikinė kiniška procedūra yra pasipriešinti patetiškoms 
valdančiosios oficialios ideologijos frazems - ideologijos didin- 
gam, rimtam tonui - kasdieniu banalumu ir laikytis ideologinių 
frazių iki juokingumo, taip išryškinant jų kilniu didingumu dangs- 
tomus egotistinius interesus, prievartą, brutalų valdžios siekį. Ši 
procedūra yra veikiau pragmatiška nei argumentuojamoji: ji su- 
griauna oficialius teiginius, priešpriešindama jiems jų ištarimo 
situaciją; ji veikia ad bominem (pavyzdžiui, kai politikas pamoks- 
lauja apie patriotišką pasiaukojimo pareigą, kinizmas atskleidžia 
asmeninę naudą, kurią jis gauna iš kitų pasiaukojimo). 

Cinizmas yra valdančiosios kultūros atsakas į šį kinišką grio- 
vimą: ji atpažįsta, ji atsižvelgia į tam tikrą interesą, glūdintį už 
ideologinio universalumo, atstumą, skiriantį ideologinę kaukę 
nuo realybės, tačiau, nepaisant to, randa priežasčių išsaugoti 
kaukę. Šis cinizmas nėra tiesioginė nemoralumo pozicija, tai 
veikiau moralumas, tarnaujantis nemoralumui - ciniškos išmin- 
ties modelis yra suvokti dorumą, principingumą kaip aukščiausią 
nesąžiningumo formą, o moralę kaip aukščiausią ištvirkimo for- 

mą, tiesą kaip efektyviausią melo formą. Taigi cinizmas yra tam 
tikras iškreiptas oficialiosios ideologijos „neigimo neigimas“: 
susidūrus su nelegaliu praturtėjimu, su plėšikavimu, ciniška 
reakcija yra teigti, jog teisėtas praturtėjimas yra daug efekty- 
vesnis ir, negana to, saugomas įstatymo. Kaip Bertoldas Brech- 
tas teigia Operoje už tris skatikus: „Ką reiškia banko apiplėši- 
mas, palyginti su naujo banko įsteigimu?“ 

Taigi aišku, jog, susidūrusi su ciniškuoju protu, tradicinė ideo- 
logijos kritika nėra veiksminga. Ideologiniam tekstui jau nega- 
lime taikyti „simptominio skaitymo“, negalime parodyti jo baltų 
dėmių, to, ką jis turi represuoti, kad galėtų save organizuoti, 
išsaugoti savo nuoseklumą - ciniškasis protas numato šį atstu- 
mą iš anksto. Ar vienintelė likusi išeitis yra patvirtinti, jog, vieš- 
pataujant ciniškajam protui, atsiduriame vadinamajame posti- 
deologiniame pasaulyje? Net Adorno prieina prie šios išvados, 
pradėdamas prielaida, kad ideologija yra, griežtai tariant, sis- 
tema, kuri reiškia pretenzijas į tiesą — t. y. kuri nėra tiesiog 
melas, bet melas, kuris suvokiamas kaip tiesa, melas, kuris sie- 
kia būti suvoktas rimtai. Totalitarinė ideologija jau nebeturi 
šios pretenzijos. Ji nesiekia — net jos autorių — būti suvokta 
rimtai, jos statusas yra toks pat kaip ir manipuliavimo priemo- 
nių, visiškai išoriškų ir instrumentiškų; jos valdžią saugo ne jos 
tiesos vertė, bet paprasta anapus ideologijos esanti prievarta 
bei naudos pažadas. 

Būtent čia turi būti nubrėžta perskyra tarp simptomo ir fan- 
tazijos, siekiant parodyti, jog mintis apie tai, kad gyvename 
postideologinėje visuomenėje, kyla truputį per anksti: ciniška- 
sis protas su visais savo ironiškais atsiribojimais nepaliečia pa- 
matinio ideologinės fantazijos lygmens, ant kurio ideologija 
struktūruoja pačią socialinę realybę. 

Ideologinė fantazija 


Norėdami apčiuopti šią fantazijos dimensiją, turime grįžti prie 
Marxo formuluotės: „Jie nežino, ką daro, bet jie tai daro“, ir 
iškelti sau paprastą klausimą: kur yra ideologinės iliuzijos vieta 
— ar tai „žinojimas“, ar „darymas“, pati realybė? Iš pirmo žvilgs- 
nio atsakymas atrodo akivaizdus: ideologinė iliuzija glūdi „ži- 
nojime“. Esama neatitikimo tarp to, ką žmonės iš tikrųjų daro, 
ir to, ką jie mano darą - ideologija susijusi su tuo, kad žmonės 
„nežino, ką jie iš tiesų daro“, kad jie klaidingai įsivaizduoja 
socialinę realybę, kuriai priklauso (iškraipymą sukuria, žino- 
ma, pati realybė). Imkime vėl klasikinį Marxo pavyzdį apie va- 
dinamąjį prekinį fetišizmą: pinigai iš tikrųjų yra tik socialinių 
santykių tinklo įsikūnijimas, kondensacija, materializavimas — 
tai, jog jie funkcionuoja kaip universalus visų prekių ekviva- 
lentas, nulemta jų padėties socialinių santykių struktūroje. Bet 
patiems individams ši pinigų funkcija - įkūnyti gerovę — atro- 
do esanti tiesioginė, natūrali daikto, vadinamo „pinigais“, sa- 
vybė, lyg pinigai jau patys savaime, savo tiesiogine materialia 
realybe, yra gerovės įsikūnijimas. Čia palietėme klasikinį mark- 
sistinį „sudaiktinimo“ motyvą: už daiktų ir santykių tarp daik- 
tų turime atrasti socialinius santykius, santykius tarp žmogiš- 
kųjų subjektų. 

Tačiau taip suvokiant Marxo formuluotę užmirštama iliuzi- 
ja, klaida, iškraipymas, jau veikiantys socialinėje realybėje, to, 
ką individai daro lygmenyje, o ne to, ką mano ar žino darą. Kai 
individai naudojasi pinigais, jie labai gerai Žino, jog čia nėra 
nieko stebuklinga - jog pinigai savo materialia forma yra tie- 
siog socialinių santykių išraiška. Kasdiene spontaniška ideolo- 
gija redukuoja pinigus į paprastą ženklą, suteikiantį juo dispo- 

nuojančiam individui teisę į tam tikrą socialinio produkto dalį. 
Taigi kasdienybės lygmenyje individai labai gerai žino, kad esa- 
ma santykių tarp žmonių už santykių tarp daiktų. Problema ta, 
jog savo socialinėje veikloje, darydami jie veikia taip, lyg pini- 
gų materiali realybė kitų tiesioginis pačios gerovės įsikūniji- 
mas. Jie yra fetišistai praktikoje, o ne teorijoje. Jie „nežino“, jie 
neatpažįsta to, kad pačioje socialinėje realybėje, socialinėje veik- 
loje - prekių mainų akte - jie vadovaujasi fetišistine iliuzija. 

Kad būtų aiškiau, vėl pasiremkime klasikiniu Marxo moty- 
vu apie spekuliatyvų santykio tarp Universalumo ir Paskirumo 
apvertimą. Universalumas yra tik savybė paskirų objektų, ku- 
rie realiai egzistuoja, bet kai tampame prekinio fetišizmo au- 
komis, rodosi, lyg konkretus prekės turinys (jos vartojamoji 
vertė) yra jos abstraktaus universalumo (jos mainomosios ver- 
tės) išraiška — abstraktus Universalumas, Vertė pasirodo kaip 
tikra Substancija, kuri sėkmingai įsikūnija konkrečių objektų 
serijose. Tai yra pamatinė Marxo tezė: būtent realus prekių 
pasaulis veikia kaip Hegelio aprašytas subjektas-substancija, kaip 
Universalumas, pereinantis į paskirų įsikūnijimų serijas. Marxas 
kalba apie „prekės metafiziką“, apie „kasdienio gyvenimo reli- 
giją“. Filosofinio spekuliatyvinio idealizmo šaknys yra sociali- 
nėje prekių pasaulio realybėje; būtent šis pasaulis veikia „idea- 
listiškai“ — arba, kaip teigia Marxas pirmojo Kapitalo leidimo 
pirmame skyriuje: 


Šis apvertimas, kurio dėka tai, kas juntama ir konkretu, yra svarbu 
tik kaip fenomeninė forma to, kas yra abstraktu ir universalu, priešin- 
gai realiai dalykų padėčiai, kur tai, kas abstraktu ir universalu, yra svar- 
bu tik kaip to, kas konkretu, savybė - toks apvertimas yra būdingas 
vertės išraiškai, ir būtent ši inversija apsunkina šios išraiškos suprati- 

mą. Jei sakyčiau: romėnų teisė ir vokiečių teisė yra skirtingos teisės, tai 
savaime suprantama. Bet jei aš teigsiu priešingai: Teisė, šis abstraktus 
daiktas, realizuoja save per romėnų teisę ir vokiečių teisę, t. y. per šias 
konkrečias teises, ši sąsaja tampa mistinė ? 


Vėl iškyla klausimas: kur čia iliuzija? Turime nepamiršti, jog 
buržuazinis individas savo kasdienėje ideologijoje tikrai nėra spe- 
kuliatyvus hėgelistas: jis nesuvokia konkretaus turinio kaip ky- 
lančio iš autonomiško universalios Idėjos judėjimo. Priešingai, 
jis yra tikras anglosaksų nominalistas, manantis, kad Universalu- 
mas yra Paskirumo - t. y. konkrečiai egzistuojančių daiktų - sa- 
vybė. Vertė pati savaime neegzistuoja, esama tik individualių 
daiktų, kurie, be kitų savybių, turi vertę. Problema yra ta, kad 
praktikoje, savo realioje veikloje jis veikia taip, lyg konkretūs 
daiktai (prekės) būtų tik vienas iš daugelio universalios Vertės 
įsikūnijimų. Perfrazuojant Marxą: Jis labai gerai žino, kad ro- 
mėnų teisė ir vokiečių teisė yra dvi skirtingos teisės rūšys, ta- 
čiau praktiškai jis veikia taip, lyg pati Teisė, šis abstraktus esi- 
nys, realizuoja save per romėnų teisę ir vokiečių teisę. 

Taigi mes gerokai pasistūmėjome į priekį; radome naują būdą 
interpretuoti Marxo formulę „Jie nežino, ką daro, bet jie tai 
daro“: iliuzija yra ne žinojimo pusėje, ji yra pačios realybės, to, 
ką žmonės daro, pusėje. Tačiau jie nežino, kad pati socialinė 
realybė, jų veikla vadovaujasi iliuzija, fetišistiniu apvertimu. Jie 
nepastebi, neatpažįsta ne realybės, bet iliuzijos, kuri struktūruo- 
ja jų realybę, jų realią socialinę veiklą. Jie labai gerai žino, kaip 
yra iš tikrųjų, bet vis tiek elgiasi taip, lyg nežinotų. Taigi iliuzija 
yra dviguba: ją sudaro nematymas iliuzijos, kuri struktūruoja 
mūsų realų, tikrą santykį su realybe. Ši nepastebėta, pasąmoninė 
iliuzija yra tai, ką galime pavadinti ideologine fantazija. 

Jei mūsų ideologijos samprata vis dar yra klasikinė, numa- 
tanti, jog iliuzija glūdi žinojime, šiandienos visuomenė turėtų 
būti laikoma postideologine: čia dominuojanti ideologija yra 
cinizmas; žmonės jau netiki ideologine tiesa; jie nepriima ideo- 
loginių teiginių rimtai. Tačiau pamatinis ideologijos lygmuo nėra 
iliuzija, maskuojanti tikrąją dalykų padėtį, bet (pasąmoninė) 
fantazija, struktūruojanti mūsų socialinę realybę. Šis lygmuo 
atskleidžia, jog esame labai toli nuo postideologinės visuome- 
nės. Ciniška distancija yra tik vienas būdas — vienas iš daugelio — 
nematyti struktūruojančios ideologinės fantazijos galios: net 
jei netraktuojame tikrovės rimtai, net jei išlaikome ironišką dis- 
tanciją, mes vis tiek joje dalyvaujame. 

Būtent remdamiesi šia pozicija galime paaiškinti ciniškojo 
proto formulę, kurią pasiūlė Sloterdijkas: „Jie labai gerai žino, 
ką daro, bet vis tiek tai daro“. Jei iliuzija būtų žinojimo pusėje, 
tuomet ciniška pozicija tikrai būtų postideologinė, pozicija be 
iliuzijų: „Jie žino, ką daro, ir jie tai daro“. Bet jei iliuzijos vieta 
priklauso pačiai darymo realybei, tuomet ši formulė gali būti 
interpretuojama visai kitaip: „Jie žino, jog veikdami laikosi iliu- 
zijos, bet vis tiek tai daro“. Pavyzdžiui, jie žino, kad jų Laisvės 
idėja maskuoja tam tikrą išnaudojimo formą, bet vis tiek laiko- 
si šios Laisvės idėjos. 


Tikėjimo objektyvumas 


Remiantis šia pozicija taip pat verta naujai interpretuoti ele- 
mentarią Marxo formuluotę, kas yra vadinamasis prekinis fe- 
tišizmas: visuomenėje, kurioje žmogaus darbo produktai įgyja 
prekės formą, svarbiausi santykiai tarp žmonių įgyja santykių 

tarp daiktų, tarp prekių formą - vietoje tiesioginių santykių 
tarp Žmonių turime socialinius santykius tarp daiktų. 1960 ir 
1970 metais ši problema buvo diskredituota Althusserio anti- 
humanizmo. Principinis Althusserio šalininkų priekaištas buvo 
tas, kad Marxo prekinio fetišizmo teorija remiasi naivia, ideo- 
logine, epistemologiškai nepagrįsta opozicija tarp asmenų (žmo- 
giškųjų subjektų) ir daiktų. Tačiau lakaniškoji interpretacija su- 
teikia šiai formuluotei naują, netikėtą posūkį: griaunamoji 
Marxo požiūrio galia kyla būtent iš būdo, kuriuo jis naudoja 
priešpriešą tarp asmenų ir daiktų. 

Feodalizmo sąlygomis, kaip matėme, santykiai tarp žmonių 
buvo mistifikuoti, suvokiami per ideologinių įsitikinimų ir prie- 
tarų tinklą. Tai santykiai tarp pono ir jo tarno, kur ponas spin- 
duliuoja charizmatinę žavesio galią ir t. t. Nors kapitalizmo 
subjektai yra emancipuoti, suvokiantys save kaip laisvus nuo 
viduramžiškų religinių prietarų, kai jie bendrauja vienas su ki- 
tu, jie elgiasi kaip racionalūs utilitaristai, kurie vadovaujasi tik 
savo savanaudiškais interesais. Tačiau Marxo analizės esmė yra 
ta, kad daiktai (prekės) tiki patys vietoje subjektų: tarsi visi jų 
tikėjimai, prietarai ir metafizinės mistifikacijos, tariamai vaini- 
kuojami racionalios, utilitarios asmenybės, yra įkūnijamos „so- 
cialiniuose santykiuose tarp daiktų“. Jie jau netiki, bet patys 
daiktai tiki už juos. 

Atrodo, jog vienas svarbiausių Lacano teiginių prieštarauja 
įprastai tezei, kad tikėjimas yra vidinis, o žinojimas — nukreip- 
tas į išorę (jis gali būti verifikuotas remiantis išorinėmis proce- 
dūromis). Veikiau būtent tikėjimas yra radikaliai išoriškas, įkū- 
nytas praktinėje, tikroje žmonių veikloje. Tai primena Tibeto 
maldininkų malūnėlius: jūs užrašote maldą ant popieriaus, įde- 
date sulankstytą lapelį į malūnėlį ir sukate jį automatiškai, visai 

negalvodami (arba, jei norite veikti sekdami Hegelio „proto 
gudravimu“, jūs pririšate jį prie vėjo malūno, taigi jis yra suka- 
mas vėjo). Taip pats malūnėlis meldžiasi už mane, vietoje ma- 
nes — arba, tiksliau, aš meldžiuosi tarpininkaujant malūnėliui. 
Nuostabu tai, kad savo psichologinėje vidujybėje aš galiu gal- 
voti ką tik noriu, galiu leistis į nešvariausias ir nepadoriausias 
fantazijas, ir tai nėra svarbu, nes - vartojant gerą seną stalinis- 
tinį posakį — nors ir ką galvočiau, objektyviai aš meldžiuosi. 

Būtent taip turėtume suvokti fundamentalų Lacano teiginį, 
kad psichoanalizė nėra psichologija: patys intymiausi įsitikini- 
mai, net pačios intymiausios emocijos, tokios kaip užuojauta, 
verksmas, liūdesys, juokas, gali būti perkeltos, deleguotos ki- 
tiems, neprarasdamos savo nuoširdumo. Seminare Psichoana- 
lizés etika Lacanas kalba apie choro vaidmenį klasikinėje tra- 
gedijoje: mes, stebėtojai, ateiname į teatrą susirūpinę, pilni kas- 
dienių problemų, nesugebantys visiškai pasinerti į vaidinimo 
problemas, t. y. jausti reikiamas baimes ir užuojautą - nieko 
tokio, yra choras, kuris jaučia gailestį ir užuojautą vietoje mū- 
su — arba, tiksliau, mes jaučiame reikiamas emocijas tarpinin- 
kaujant chorui: „Taip jūs atpalaiduojami nuo visų rūpesčių, net 
jei nejaučiate nieko, choras tai atliks vietoje jūsų“.!? 

Net jei mes, stebėtojai, mieguistai stebime vaidinimą, objek- 
tyviai — vėl prisimenant seną stalinistinį posakį - atliekame užuo- 
jautos pareigą herojams. Vadinamosiose primityviose visuome- 
nėse randame tą patį reiškinį - tai „raudotojos“, moterys, nu- 
samdytos verkti vietoje mūsų: taigi, tarpininkaujant kitam, 
atliekame savo pareigą gedėti ir kartu galime daug naudingiau 
praleisti laiką - pavyzdžiui, dalyvauti ginčuose dėl velionio pa- 
likimo padalijimo. 

Kad išvengtume įspūdžio, jog ši eksteriorizacija, šis mūsų 

intymiausių jausmų perkėlimas būdingas tik vadinamosioms pri- 
mityvioms raidos pakopoms, prisiminkime reiškinį, visiškai 
įprastą populiariuose televizijos šou ir serialuose: tai „įrašytas 
juokas“. Po tariamai juokingos ar sąmojingos remarkos galite 
išgirsti juoką ir plojimus, kurie įrašyti į šou garso takelį - čia 
matome visišką choro klasikinėje tragedijoje kopiją; būtent čia 
turime ieškoti „gyvosios antikos“. Kitaip tariant, kam reika- 
lingas šis juokas? Pirmas galimas atsakymas - jis primena 
mums, kada juoktis, - yra pakankamai įdomus, nes numato 
paradoksą, kad juokas yra pareiga, o ne spontaniškas jaus- 
mas: tačiau šis atsakymas nėra pakankamas, nes paprastai mes 
nesijuokiame. Vienintelis teisingas atsakymas būtų, kad Kitas — 
įkūnytas televizijos tinkle — atpalaiduoja mus net nuo parei- 
gos juoktis — jis juokiasi vietoje mūsų. Taigi net jei - pavargę 
po ilgos bukinančio darbo dienos - visą vakarą nieko nevei- 
kiame, tik mieguistai spoksome į televizoriaus ekraną, vėliau 
galime pasakyti, kad objektyviai, tarpininkaujant kitam, ge- 
rai praleidome laiką. 

Jei neatsižvelgsime į šį objektyvų tikėjimo statusą, galime baig- 
ti savo dienas kaip tas pamišėlis iš gerai žinomo anekdoto, ku- 
ris manė esas grūdas. Praleidęs kiek laiko psichiatrijos ligoni- 
nėje, jis galiausiai buvo išgydytas: dabar jis žinojo, jog yra ne 
grūdas, bet žmogus. Taigi jį paleido; tačiau greitai jis vėl parbė- 
go šaukdamas: „Sutikau vištą ir bijau, kad ji mane praris“. Gy- 
dytojas bando jį nuraminti: „Ko tu bijai? Dabar žinai, jog esi ne 
grūdas, bet žmogus.“ Pamišėlis atsako: „Iaip, žinoma, aš tai 
Žinau, tačiau ar višta žino, kad aš jau ne grūdas?“ 

„Įstatymas yra įstatymas" 


Iš viso to galime pasimokyti, turėdami galvoje socialinę plot- 
me, kad tikėjimas toli gražu nėra „intymi“, grynai dvasinė bük- 
lė, bet visuomet yra materializuotas mūsų tikroje socialinėje 
veikloje: tikėjimas paremia fantaziją, reguliuojančią socialinę 
realybę. Imkime Kafkos atvejį: paprastai sakoma, kad „iracio- 
naliame“ savo romanų pasaulyje Kafka „perdėtai“, „fantastiš- 
kai“, „subjektyviai iškraipytai“ pavaizdavo šiuolaikinę biurok- 
ratiją ir individo lemtį joje. Tai teigdami, neatsižvelgiame į svar- 
bų faktą, kad būtent šis „perdėjimas“ išreiškia fantaziją, kuri 
reguliuoja libidinį „tikros“ biurokratijos funkcionavimą. 
Vadinamasis „Kafkos pasaulis“ nėra „socialinės realybės fan- 
tastinis vaizdinys“, bet, priešingai, yra fantazijos, kuri veikia 
pačioje socialinės realybės šerdyje, mizanscena: visi labai gerai 
žinome, kad biurokratija nėra visagalė, tačiau mūsų „tikras“ 
elgesys biurokratinės mašinerijos akivaizdoje jau yra veikiamas 
tikėjimo jos visagališkumu... Kitaip nei pagal įprastinę „ideo- 
logijos kritiką“, kurioje stengiamasi išskirti tam tikros visuo- 
menės ideologinę formą iš jos tikrų socialinių santykių samp- 
laikos, remiantis analitiniu požiūriu visų pirma siekiama paro- 
dyti ideologinę fantaziją, veikiančią pačioje socialinėje realybėje. 
Tai, ką vadiname „socialine realybe“, yra blogiausiu atveju 
etinė konstrukcija; ją paremia tam tikras tarsi (elgiamės taip, 
tarsi tikėtume biurokratijos visagališkumu, tarsi Prezidentas įkū- 
nija Žmonių Valią, tarsi Partija išreiškia objektyvų darbo klasės 
interesą...). Vos tik tikėjimas (kuris, vėl patys sau priminkime, 
tikrai neturėtų būti suvokiamas kaip „psichologinis“: jį įkūni- 
ja, materializuoja veiksmingas socialinio lygmens funkcionavi- 
mas) prarandamas, socialinio lygmens struktūra suyra. Tai jau 

nurodė Pascalis, kuriuo rėmėsi Althusseris, stengdamasis su- 
formuluoti „Ideologinių Valstybės Aparatų“ sampratą. Pasak 
Pascalio, mūsų mąstymo vidujybę nulemia išorinė beprasmė 
„mašina“ — signifikanto automatizmas, simbolinis tinklas, ku- 
riuo apraizgomi subjektai: 


Į save turime žvelgti teisingai: mes esame tiek pat automatas, kiek ir 
protas... Įrodymai įtikina tik protą. Įprotis yra mūsų stipriausias ir tikė- 
tiniausias įrodymų šaltinis. Jis palenkia automatą, kuris įtraukia protą, 
šiam apie tai negalvojant.'' 


Čia Pascalis pateikia patį Lacano pasąmonės apibrėžimą: „Au- 
tomatas (t. y. mirusi, bejausmė raidė), kuris įtraukia protą, šiam 
apie tai negalvojant [sans le savoir]". Šis esmingai beprasmis 
Įstatymo pobūdis lemia, kad turime jam paklusti ne dėl to, kad 
jis teisingas, geras ar net naudingas, bet paprasčiausiai todėl, 
kad jis yra įstatymas - ši tautologija sukuria ydingą jo autorite- 
to pagrindimo ratą, faktą, jog galutinis Įstatymo autoriteto pa- 
grindas yra jo sakymo procesas: 


Visą teisingumą nustato paprotys jau vien tuo, kad priimtas: tai pa- 
slaptingas jo autoriteto pagrindas. Kas jį grąžina į pirminį šaltinį, su- 
naikina.” 


Taigi vienintelis tikras paklusnumas yra „išorinis“: paklus- 
numas iš įsitikinimo nėra tikras paklusnumas, nes jis jau „įtar- 
pintas“ mūsų subjektyvumo - t. y. iš tiesų paklüstame ne auto- 
ritetui, bet tiesiog laikomės savo sprendimo, kuris mums sako, 
kad autoritetui reikia paklusti, jei jis yra geras, išmintingas, nau- 
dingas... Dar labiau nei mūsų santykiui su „išoriniu“ socialiniu 

autoritetu ši inversija tinka paklusti vidiniam tikėjimo autori- 
tetui: būtent Kierkegaardas rašė, kad tikėti Kristumi dėl to, 
kad manome jį esant gerą ir išmintingą, yra baisi šventvagystė — 
priešingai, tik pats tikėjimo aktas gali padėti įžvelgti jo gerumą 
ir išmintį. Žinoma, turime ieškoti racionalių priežasčių, kurios 
pagrįstų mūsų tikėjimą, mūsų paklusimą religiniam įsakymui, 
bet svarbiausia religinė patirtis yra ta, kad šios priežastys pasi- 
rodo tik tiems, kurie jau tiki - randame priežastis, patvirtinan- 
čias mūsų tikėjimą, nes jau tikime; netikime, nes radome pa- 
kankamai gerų priežasčių tikėti. 

Vadinasi, „išorinis“ paklusnumas įstatymui yra ne pajungi- 
mas išoriniam spaudimui, vadinamajai neideologinei „bruta- 
liai jėgai“, bet paklusimas Įsakymui tiek, kiek jis yra „nesuvo- 
kiamas“, nesuprastas; tiek, kiek jis išlaiko „trauminį“, „iracio- 
nalų“ pobūdį: visiškai neslėpdamas savo galios, šis trauminis, 
neintegruotas Įstatymo pobūdis yra jo pozityvi sąlyga. Tai yra 
pamatinis psichoanalitinės superego sąvokos bruožas: paliepi- 
mas, kuris suvokiamas kaip trauminis, „beprasmis“ - t. y. kuris 
negali būti integruotas į simbolinį subjekto universumą. Tačiau 
tam, kad Įstatymas funkcionuotų „normaliai“, šis trauminis fak- 
tas, jog „visą teisingumą nustato paprotys jau vien tuo, kad 
priimtas“ — Įstatymo priklausomybė nuo jo sakymo proceso 
arba, vartojant Laclau ir Mouffe sąvoką, jo radikaliai atsitik- 
tinis pobūdis — turi būti represuotas pasąmonėje pasitelkiant 
ideologinę, įsivaizduojamą Įstatymo „prasmės“ patirtį, jo pa- 
grindima Teisingumu, Tiesa (arba, kalbant šiuolaikiškiau, jo 
funkcionalumą): 


Būtų gera, jei paklustume įstatymams ir papročiams todėl, kad tai įsta- 
tymas... Tačiau šiam mokymui žmonės neimlūs. Jie mano, kad tiesą gali- 

ma rasti, kad ji yra įstatymuose ir papročiuose, todėl jais tiki ir jų senumą 
laiko tiesos įrodymu (o ne vien jų autoriteto be tiesos įrodymu). 


Labai svarbu, jog beveik tokią pat formuluotę randame Kaf- 
kos Procese, pokalbio tarp K. ir kunigo pabaigoje: 


— Su šia nuomone aš nesutinku, - tarė K., purtydamas galvą. - Jeigu 
jai pritarsi, tai viską, ką durininkas sako, turėsi laikyti tiesa. O juk tu 
pats nuodugniai jrodei, kad tai neįmanoma. 

- Ne, - atsakė kunigas. — Nereikia visko laikyti tiesa, reikia tik viską 
laikyti būtinybe. 

— Liūdna nuomonė, - pasakė K. - Melas paverčiamas pasaulio tvar- 
kos principu.'* 


„Represuojama“ ne tam tikra neaiški Įstatymo kilmė, bet tai, 
kad įstatymas nelaikomas tiesa, o tik būtinybe - tai, kad jo auto- 
ritetas nesiremia tiesa. Neišvengiama struktūrinė iliuzija, verčianti 
žmones tikėti, kad tiesą galima rasti įstatymuose, nusako perkė- 
limo (transference) mechanizmą: perkėlimas reiškia spėjimą, jog 
esama Tiesos, Prasmės anapus kvailo, trauminio, nepakankamo 
Įstatymo fakto. Kitaip tariant, „perkėlimas“ įvardija ydingą ti- 
kėjimo ratą: priežastys, kodėl turime tikėti, įtikina tik tuos, ku- 
rie jau tiki. Svarbiausias Pascalio tekstas čia yra garsusis 233 frag- 
mentas apie lažybų būtinumą; pirma, didesnioji jo dalis pamažu 
parodo, kodėl racionaliai pagrįsta „lažintis iš Dievo“, tačiau šis 
argumentas padaromas nepagrįstas kitoje pastraipoje, kur kalba 
Pascalio įsivaizduojamas dialogo partneris: 


— Bet mano rankos surištos ir lūpos užčiauptos. Esu priverstas lošti, 
nesu laisvas. Manęs nepaleidžia, o aš esu taip padarytas, kad tikėti 
negaliu. Tad ką, jūsų supratimu, man daryti? 

- Žinau. Tačiau bent supraskite savo negalėjimą tikėti: protas jus į tai 
kreipia, ir vis tiek negalite. Stenkitės save įtikinti ne daugindamas Die- 
vo įrodymus, bet mažindamas geismus. Norite eiti prie tikėjimo, bet 
nežinote kelio; norite pagyti iš netikėjimo ligos ir ieškote vaisto. Mo- 
kykitės iš tų, kurie buvo surakinti kaip ir jūs ir kurie dabar eina lažybų 
dėl visų savo gėrybių. Tai žmonės, žinantys kelią, kuriuo norėtumėte 
eiti, ir pagiję iš ligos, kuria norite nusikratyti. Eikite keliu, kuriuo jie 
pradėjo: elgdamiesi taip, lyg tikėtumėte, imdami švęsto vandens, už- 
prašydami Mišias ir t. t. Jau tai savaime darys jus tikintį ir apkvaišins. 

Kas jums atsitiks bloga, renkantis šią pusę? Būsite ištikimas, garbin- 
gas, nuolankus, dėkingas, geradaris, nuoširdus, tikras draugas. Žino- 
ma, nebūsite supamas užnuodytų malonumų bei garbės. Bet ar netu- 
rėsite kitokių? Sakau, jog išlošite jau šiame gyvenime ir su kiekvienu 
šio kelio žingsniu matysite tiek tikro laimėjimo ir tiek niekybes to, dėl 
ko ėjote lažybų, kad galų gale pripažinsite, jog lažinotės dėl tikro, 
begalinio dalyko, už jj neduodamas nieko." 


Pascalio galutinis atsakymas yra toks: atsisakykite raciona- 
lios argumentacijos ir paprasčiausiai laikykitės ideologinio ri- 
tualo, bukinkite save kartodamas beprasmius gestus, veikite, 
tarsi jau tikėtumėte, ir tikėjimas ateis savaime. 

Ši ideologinio atsivertimo procedūra toli gražu neapsiriboja 
katalikybe, ji yra universalaus pobūdžio, būtent todėl tam tik- 
ru laiku ji buvo labai populiari tarp Prancūzijos komunistų. 
Marksistinė „lažybų“ temos versija yra tokia: buržuazinio inte- 
lektualo rankos surištos ir lūpos užčiauptos. Iš pažiūros jis lais- 
vas, saistomas tik savo proto argumento, bet iš tikrųjų jis pil- 
nas buržuazinių prietarų. Šie prietarai jo nepaleidžia, taigi jis 
negali tikėti istorijos prasmingumu, istorine darbo klasės misi- 
ja. Taigi, ką jis gali daryti? 

Atsakymas: pirma, jis bent jau turėtų pripažinti savo bejėgiš- 
kumą, savo nesugebėjimą tikėti istorijos prasmingumu; net jei 
jo protas šliejasi prie tiesos, geismai ir prietarai, kuriuos lemia 
jo klasinė pozicija, neleidžia jam jos priimti. Taigi jis neturėtų 
apsunkinti savęs siekdamas įrodinėti istorinės darbo klasės mi- 
sijos tiesą; veikiau jis turėtų išmokti nuslopinti savo smulkia- 
buržuazinius geismus ir prietarus. Jis turėtų mokytis iš tų, ku- 
rie jau buvo tokie pat bejėgiai kaip ir jis dabar, tačiau pasiruošę 
rizikuoti viskuo dėl revoliucinės Priežasties. Jis turėtų imituoti 
tai, kaip jie pradėjo: jie elgėsi taip, lyg tikėtų darbo klasės misi- 
ja, jie ėmėsi veiklos Partijoje, rinko pinigus, kad padėtų strei- 
kuojantiems, propagavo darbininkų judėjimus ir t. t. Ši veikla 
juos atbukina ir visiškai natūraliai verčia tikėti. Ir iš tiesų, kas 
jiems atsitiks bloga, renkantis šią pusę? Jie taps ištikimi, gera- 
dariai, nuoširdūs ir kilnüs... Žinoma, jie turės atsisakyti kelių 
užnuodytų smulkiaburžuazinių malonumų, savo egocentriško 
intelektualaus tuščio laiko eikvojimo, savo klaidingos indivi- 
dualios laisvės sampratos, tačiau, kita vertus — ir nepaisant fak- 
tinės tiesos apie jų tikėjimą - jie daug išloš: jie gyvens prasmin- 
gą gyvenimą, netemdomą abejonių ir netikrumo; visa jų kas- 
dienė veikla bus lydima supratimo, kad jie prisideda prie didelės 
ir kilnios Priežasties. 

Tai, kas skiria šį Pascalio „paprotį“ nuo lėkštos bihevioristi- 
nės išminties („tikėjimo turinį lemia tavo faktinis elgesys“), yra 
paradoksalus tikėjimo prieš tikėjimą statusas: laikydamasis pa- 
pročio, subjektas tiki pats to nežinodamas, taigi galutinis atsi- 
vertimas yra tik formalus veiksmas, padedantis suprasti, kad 
jau tikėjome. Kitaip tariant, suvokiant Pascalį bihevioristiškai 
praleidžiamas svarbus faktas, kad išorinis paprotys visuomet 
yra subjekto pasąmonės materiali atrama. [...] 

Kafka, Althusserio kritikas 


Taigi simbolinės mašinos („automato“) išoriškumas nėra pa- 
prasčiausiai išorinis: kartu tai vieta, kur mūsų pačių slapčiau- 
sių, „nuoširdžiausių“ ir „intymiausių“ tikėjimų lemtis yra i$ anks- 
to inscenizuojama ir nusprendžiama. Kai pajungiame save reli- 
ginio ritualo mašinai, mes jau tikime to nežinodami; mūsų 
tikėjimas jau materializuojamas išoriniu ritualu; kitaip tariant, 
mes jau pasąmoningai tikime, nes tik išorinis simbolinės maši- 
nos pobūdis gali mums paaiškinti pasąmonės kaip kažko, radi- 
kaliai išoriško, statusą — negyvos raidės statusą. Tikėjimas reiš- 
kia paklusimą negyvai, nesuvokiamai raidei. Būtent šis trum- 
pasis jungimasis tarp intymaus tikėjimo ir išorinės „mašinos“ 
yra labiausiai griaunantis teiginys Pascalio teologijoje. 
Žinoma, savo teorijoje apie Ideologinius Valstybės Apara- 
tus! Althusseris pateikė išsamesnę, šiuolaikinę šios Pascalio 
„mašinos“ versiją; tačiau jo teorijos silpnoji vieta yra ta, kad 
nei jis, nei jo mokykla niekada neapmaste sąsajos tarp Ideolo- 
ginių Valstybės Aparatų ir ideologinės interpeliacijos: kaip Ideo- 
loginiai Valstybės Aparatai (Pascalio „mašina“, reikšmingas au- 
tomatizmas) save „internalizuoja“, kaip ji ideologinio tikėjimo 
efektą paverčia Priežastimi, kaip ji sukuria subjektyvacijos, sa- 
vo ideologinės pozicijos atpažinimo efektą? Į tai galima atsa- 
kyti, kaip jau matėme, kad ši išorinė Valstybės Aparatų mašina 
savo galią įgyja tik tuomet, kai pasąmoninėje subjekto ekono- 
mijoje yra patiriama kaip trauminis, beprasmis paliepimas. Alt- 
husseris kalba tik apie ideologinės interpeliacijos procesą, ku- 
riuo simbolinė ideologijos mašina „internalizuojama“ į ideolo- 
gin] Prasmes ir Tiesos patyrimą: tačiau 1$ Pascalio žinome, kad 
ši „internalizacija“ remiantis struktūrine būtinybe niekada ga- 


52 


lutinai neįgyvendinama, kad visuomet esama likučio, liekanos, 
trauminio iracionalumo ir beprasmybės dėmės ir kad būtent ši 
liekana ne tik nekliudo subjektui visiškai paklusti ideologiniam 
sakymui, bet netgi yra būtina to sąlyga: būtent šis neintegruo- 
tas beprasmio traumatizmo perteklius suteikia Įstatymui jo be- 
sąlygišką valdžią: kitaip tariant, jis - tiek, kiek išvengia ideolo- 
gines prasmės - išlaiko tai, ką galime pavadinti ideologiniu jouis- 
sense, malonumu-prasmeje (enjoy-meant), būdingu ideologijai. 

Vėlgi neatsitiktinai paminėjome Kafka: kalbėdami apie ideo- 
loginį jouis-sense galime teigti, kad Kafka pateikia Althusserio 
kritiką avant la lettre, parodydamas mums, kas sudaro plyšį 
tarp „mašinos“ ir jos „internalizavimo“. Ar Kafkos „iraciona- 
li“ biurokratija, šis aklas, gigantiškas beprasmis aparatas, bū- 
tent Ideologinis Valstybės Aparatas, nėra tai, su kuo subjektas 
susiduria dar prieš įvykstant bet kokiai identifikacijai, bet ko- 
kiam atpažinimui - bet kokiai subjektyvacijai? Ko galime pasi- 
mokyti iš Kafkos? 

Iš pirmo žvilgsnio Kafkos romanai prasideda nuo interpelia- 
cijos: Kafkos subjektas yra interpeliuojamas paslaptingo biu- 
rokratinio darinio (Įstatymas, Pilis). Tačiau ši interpeliacija keis- 
tai atrodo: tai interpeliacija be identifikacijos/subjektyvacijos: 
ji nepasiūlo mums Priežasties, su kuria būtų galima identifi- 
kuotis — Kafkos subjektas yra subjektas, desperatiškai siekian- 
tis bruožo, su kuriuo galėtų susitapatinti, jis nesuvokia Kito 
kvietimo prasmės. 

Būtent šios dimensijos neįžvelgė Althusseris, aiškindamas in- 
terpeliaciją: dar iki to momento, kai yra pagaunamas identifi- 
kacijos, simbolinio atpažinimo/neatpažinimo, subjektas, žymi- 
mas simboliu $, pakliūva į Kito spąstus per paradoksalu geis- 
mo viduje glūdintį objektą-priežastį (a), per šią paslaptį, tariamai 

glūdinčią Kitame: $ 9 a — tai Lacano fantazijos apibrėžimas. Ką 
tiksliai reiškia teigti, jog ideologinė fantazija struktūruoja pa- 
čią realybę? Leiskite paaiškinti pradedant nuo pamatinės Laca- 
no tezės, kad priešpriešoje tarp sapno ir realybės fantazija yra 
realybės pusėje: kaip kartą pasakė Lacanas, tai yra atrama, su- 
teikianti vientisumą tam, ką vadiname „realybe“. 

Seminare Keturios pagrindinės psichoanalizės sąvokos Laca- 
nas šią mintį tęsia pasitelkdamas gerai žinomo sapno apie „de- 
gantį vaiką“ interpretaciją: 


Tėvas sėdėjo prie savo sergančio vaiko ligos patalo dienas ir naktis. 
Kai vaikas mirė, tėvas nuėjo atsigulti į gretimą kambarį, tačiau paliko 
duris praviras, kad galėtų stebėti vaiko kūną, apsuptą aukštų žvakių. 
Senas vyras buvo paprašytas jas prižiūrėti, jis sėdėjo šalia kūno kalbė- 
damas maldas. Po kelių valandų miego tėvas susapnavo, kad vaikas 
stovi prie jo lovos, laiko jj už rankos ir priekaistaujanciu balsu šnabžda: 
„Tėve, ar nematai, jog aš degu?“ Jis pabunda, pamato ryškią šviesą 
gretimame kambaryje, nuskuba į jj ir randa seną budėtoją uZmigusj, o 
Įkapių Medžiagą ir vieną jo mylimo vaiko ranką apdegusius nuo nuvir- 
tusios žvakės liepsnos.” 


Įprastinė šio sapno interpretacija remiasi teze, jog viena iš 
sapno funkcijų yra leisti miegančiajam pratęsti miegą. Miegan- 
tysis staiga patiria išorinį trukdymą, stimulą, ateinantį iš realy- 
bės (žadintuvo skambutį, beldimą į duris ar, kaip šiuo atveju, 
dūmų kvapą), ir, norėdamas pratęsti miegą, jis greitai, čia pat 
vietoje sukonstruoja sapną: mažą sceną, trumpą istoriją, kuri 
įtraukia ir šį erzinantį elementą. Tačiau greitai išorinis trukdy- 
mas tampa per stiprus ir subjektas pabunda. 

Lacanas šį sapną interpretuoja priešingai. Subjektas pabun- 

da ne tuomet, kai išorinis trukdymas tampa per daug stiprus; 
jo pabudimo logika yra visiškai kitokia. Iš pradžių jis sukonstruo- 
ja sapną, istoriją, kuri įgalina jį tęsti miegą, išvengti susidūrimo 
su realybe. Tačiau tai, su kuo jis susitinka sapne, jo geismo rea- 
lybė, Lacano Tikrovė - mūsų atveju tai vaiko priekaištas tėvui: 
„Ar nematai, jog aš degu?“, nurodantis pamatinę tėvo kaltę - 
yra daug baisesnė nei vadinamoji išorinė realybė, ir būtent to- 
dėl jis pabunda: kad pabėgtų nuo savo geismo Tikrovės, pasi- 
rodančios baisiame sapne. Jis pabėga į vadinamąją realybę, kad 
galėtų toliau miegoti, išsaugoti savo aklumą, išvengti pabudi- 
mo savo geismo tikrovėje. Čia galime parafrazuoti seną „hi- 
pių“ moto iš 1960 metų: realybė yra tiems, kurie negali ištverti 
sapno. „Realybė“ yra fantazijos konstrukcija, kuri įgalina mus 
užmaskuoti mūsų geismo Tikrove.'? 

Tą patį galime pasakyti ir apie ideologiją. Ideologija nėra į 
sapną panaši iliuzija, kurią sukuriame norėdami pabėgti nuo 
nepakeliamos realybės; savo esmine dimensija tai yra fantazi- 
jos konstrukcija, kuri tarnauja kaip atrama pačiai „realybei“: 
tai „iliuzija“, struktūruojanti mūsų esamus, realius socialinius 
santykius ir maskuojanti tam tikrą nepakeliama, tikrą, nejma- 
nomą branduolį (kurį Ernesto Laclau ir Chantal Mouffe kon- 
ceptualizuoja kaip „antagonizmą“: tai trauminis socialinis at- 
skyrimas, kuris negali būti simbolizuotas). Ideologijos funk- 
cija yra ne pasiūlyti pabėgimą nuo realybės, bet pasiūlyti pačią 
socialinę realybę kaip pabėgimą nuo trauminio, tikro bran- 
duolio. Norėdami paaiškinti šią logiką, vėl sugrįžkime prie 
Keturių pagrindinių psichoanalizės sąvokų. Čia Lacanas pa- 
mini gerai žinomą Zhuang Zi paradoksą - Zhuang Zi sap- 
nuoja esąs drugelis ir pabudęs savęs klausia: kaip galiu žinoti, 
jog dabar nesu drugelis, sapnuojantis, jog jis yra Zhuang Zi? 

Lacanas mano, jog šis klausimas yra pagrįstas, ir dėl dviejų 
priežasčių. 

Pirma, jis įrodo, kad Zhuang Zi nebuvo kvailys. Pagal La- 
cano apibrėžimą kvailys yra kažkas, kas tiki savo paties tie- 
sioginiu tapatumu sau; kažkas, kas nesugeba dialektiškai nuo 
savęs atsiriboti, panašiai kaip karalius, kuris mano, jog yra 
karalius, kuris savo buvimą karaliumi laiko vidine savybe, o 
ne simboliniu mandatu, suteikiamu jam intersubjektyvių san- 
tykių tinklo, kuriam ir jis pats priklauso (kvailio, manančio, 
jog yra karalius, pavyzdys: Liudvikas II Bavaras, Wagnerio 
globėjas). 

Žinoma, tai ne viskas; jei taip būtų, subjektas galėtų būti 
redukuotas į tuštumą, tuščią vietą, kurioje jo arba jos turinį 
užtikrina kiti, simbolinis intersubjektyvių santykių tinklas: „sa- 
vyje“ aš esu niekas, mano pozityvų turinį sudaro tai, kas aš esu 
kitiems. Kitaip tariant, jei tai būtų viskas, Lacano teorija impli- 
kuotų visišką subjekto susvetimėjimą. Subjekto turinys, „tai, 
kas jis yra“, būtų determinuotas išorinio reikšmės tinklo, kuris 
pasiūlytų jam simbolinės identifikacijos taškus, suteiktų tam 
tikrus simbolinius mandatus. Tačiau Lacano pamatinė tezė, bent 
jau jo paskutiniuose darbuose, yra ta, jog subjektas turi galimy- 
bę įgyti tam tikrą turinį, tam tikrą pozityvų vientisumą taip pat 
anapus didžiojo Kito, anapus susvetimėjimą sukeliančio sim- 
bolinio tinklo. Šią kitą galimybę pasiūlo fantazija, prilyginda- 
ma subjektą fantazijos objektui. Kai jis manė esąs drugelis, sap- 
nuojantis, jog yra Zhuang Zi, tam tikra prasme Zhuang Zi bu- 
vo teisus. Drugelis buvo objektas, kuris sukūrė šios fantazijos 
tapatybės rėmą, stuburą (santykis Zhuang Zi - drugelis gali bū- 
ti užrašytas $ 0 a). Simbolinėje realybėje jis buvo Zhuang Zi, 
bet savo geismo tikrovėje jis buvo drugelis. Buvimas drugeliu 

ir buvo visas jo pozityvios būties vientisumas anapus simboli- 
nio tinklo. Galbūt neatsitiktinai panašią situaciją randame Ter- 
ry Gilliamo filme Brazilija (Brazil), kuriame atstumiančiai juo- 
kingai vaizduojama totalitarinė visuomenė: herojus randa 
dviprasmišką išsigelbėjimą iš kasdienybės sapnuodamas, jog yra 
žmogus-drugelis. 

Iš pirmo žvilgsnio atrodo, jog čia susiduriame su paprastu 
simetrišku vadinamosios normalios, kasdienės perspektyvos ap- 
vertimu. Pagal mūsų kasdienį supratimą, Zhuang Zi yra „tik- 
ras“ asmuo, sapnuojantis, jog yra drugelis, ir taip pat turime 
kažką, kas „iš tikrųjų“ yra drugelis, sapnuojantis, jog yra Zhuang 
Zi. Tačiau Lacanas pabrėžia, jog šis simetriškas santykis yra tik 
iliuzija: kai Zhuang Zi pabunda, jis gali manyti, jog yra Zhuang 
Zi, kuris sapnavo, jog yra drugelis, tačiau savo sapne, kai jis 
yra drugelis, jis negali savęs paklausti, ar atsibudęs, kai manė 
esąs Zhuang Zi, jis nebuvo tas drugelis, kuris dabar sapnuoja 
esąs Zhuang Zi. Klausimas, dialektinis plyšys yra galimas tik 
mums pabudus. Kitaip tariant, iliuzija negali būti simetriška, ji 
negali vykti abiem kryptimis, nes jei taip būtų, atsidurtume 
beprasmėje situacijoje, kurią aprašė - ir vel - Alphonse'as Al- 
lais: Raulis ir Margarita, du įsimylėjėliai, nutaria susitikti kau- 
kių baliuje; ten jie pasitraukia į tamsų kampą, apsikabina ir 
glėbesčiuojasi. Galiausiai abu nusiima kaukes ir - staigmena - 
Raulis supranta, jog glėbesčiavosi su kita moterimi, jog tai ne 
Margarita, o Margarita taip pat pamato, jog kitas asmuo yra 
ne Raulis, bet nematytas nepažįstamasis... 

Fantazija kaip realybės atrama 


Šią problemą reikia tyrinėti remiantis Lacano teze, kad tik sapne 
priartėjame prie tikro pabudimo - tai reiškia, prie mūsų geismo 
Tikrovės. Kai Lacanas teigia, kad paskutinė atrama to, ką vadi- 
name „realybe“, yra fantazija, to visiškai nereikėtų suprasti kaip 
teiginio „gyvenimas yra tik sapnas“, „ką vadiname realybe, yra 
tik iliuzija“ ir t. t. Šią temą randame daugelyje mokslinės fantas- 
tikos pasakojimų: realybė čia pateikiama kaip apibendrintas sap- 
nas ar iliuzija. Istoriją paprastai pasakoja herojus, kuris pamažu 
padaro siaubingą atradimą, kad visi žmonės aplink jį yra ne tik- 
ros žmogiškos būtybės, bet tam tikri automatai, robotai, kurie 
tik atrodo ir veikia kaip tikros žmogiškos būtybės; žinoma, šios 
istorijos baigiasi tuo, kad herojus atranda, jog ir jis pats yra auto- 
matas, o ne tikras žmogus. Tokia apibendrinta iliuzija yra ne- 
įmanoma: čia susiduriame su tuo pačiu paradoksu kaip Escherio 
piešinyje, kur dvi rankos piešia viena kitą. 

Priešingai, Lacano tezė yra ta, kad visuomet esama kieto bran- 
duolio, liekanos, kuri atkakliai egzistuoja ir negali būti redukuo- 
ta į universalią iliuzinio atspindėjimo žaismę. Skirtumas tarp La- 
cano ir „naiviojo realizmo“ yra tas, kad Lacanui vienintelė vieta, 
kur mes priartėjame prie šio kieto Tikrovės branduolio, yra bú- 
tent sapnas. Kai po sapno prabundame realybėje, paprastai sau 
sakome „tai buvo tik sapnas“, neapmąstydami, kad savo kasdie- 
nėje, budrioje realybėje esame ne kas kita kaip šio sapno sqmo- 
nė. Būtent sapne priartėjame prie fantazijos rėmo, nulemiančio 
mūsų veiklą, būdą, kuriuo veikiame pačioje realybėje. 

Panašiai yra ir su ideologiniu sapnu, su apibrėžimu ideologi- 
jos, kaip į sapną panašios konstrukcijos, neleidžiančios išvysti 
tikrosios dalykų padėties, pačios realybės. Mes tuščiai bando- 

me išsiveržti iš ideologinio sapno „atverdami akis ir bandyda- 
mi pamatyti realybę tokią, kokia ji yra“, nusiimti ideologinius 
akinius: būdami tokio postideologinio, objektyvaus, blaivaus 
žvilgsnio subjektai, laisvi nuo vadinamųjų ideologinių prieta- 
rų, matydami faktus tokius, kokie jie yra, mes vis dėlto lieka- 
me „ideologinio sapno sąmonė“. Vienintelis būdas išsiveržti iš 
mūsų ideologinio sapno galios yra susitikti su savo geismo Tik- 
rove, pasirodančia sapne. 

Aptarkime antisemitizmo atvejį. Nepakanka teigti, kad turi- 
me išsilaisvinti iš vadinamųjų „antisemitinių prietarų“ ir išmokti 
matyti žydus tokius, kokie jie yra - tokiu būdu tikrai liksime 
šių vadinamųjų prietarų aukomis. Turime suvokti, kaip ideolo- 
ginė „žydo“ figūra yra apsupama mūsų pasąmoninio geismo, 
kaip mes sukūrėme šią figūrą, kad pabėgtume nuo savo geismo 
aklavietės. 

Pavyzdžiui, tarkime, kad objektyvus žvilgsnis patvirtintų — 
kodėl ne? - kad žydai iš tiesų finansiškai išnaudoja likusią gy- 
ventojų dalį, kad jie iš tiesų kartais suvilioja mūsų jaunas duk- 
teris, kad kai kurie iš jų reguliariai nesiprausia. Argi neaišku, 
kad tai neturi nieko bendra su tikrosiomis mūsų antisemitizmo 
šaknimis? Užtenka čia tik prisiminti Lacano teiginį apie pato- 
logiškai pavydų vyrą: net jei visi faktai, kuriuos jis pasitelkia 
savo pavydui patvirtinti, yra tikri, net jei jo žmona iš tiesų mie- 
ga su kitais vyrais, tai nekeičia fakto, kad jo pavydas yra pato- 
loginė, paranojinė konstrukcija. 

Paklauskime paprasto dalyko: kokia būtų tokio neideologi- 
nio, objektyvaus požiūrio išdava Vokietijoje 1930 metų pabai- 
goje? Atsakymas būtų maždaug toks: „Naciai smerkia žydus per 
daug neapgalvotai, neturėdami pakankamų argumentų, taigi pa- 
žvelkime šaltai bei blaiviai ir pažiūrėkime, ar jie iš tiesų kalti, ar 

ne; pažiūrėkime, ar yra tiesos jiems pateiktuose kaltinimuose“. 
Ar reikia pridurti, kad toks požiūris tik patvirtintų mūsų vadina- 
muosius „nesąmoningus prietarus“, suteikdamas jiems papildo- 
mų racionalių argumentų? Tinkamas atsakymas antisemitizmui 
yra ne „Žydai iš tiesų nėra tokie“, bet „antisemitinė idėja apie 
žydus neturi nieko bendra su žydais; ideologinė žydo figūra ne- 
turi nieko bendra su žydais; ideologinė žydo figūra yra būdas 
sudaigstyti mūsų pačių ideologinės sistemos prieštaringumą“. 

Būtent todėl negalime atsikratyti vadinamųjų ideologinių 
prietarų atsižvelgdami į ikiideologinį kasdienės patirties lyg- 
menį. Šio argumento pagrindas yra tas, jog ideologinė konstruk- 
cija visuomet apsiriboja kasdiene patirtimi - ji yra nepajėgi re- 
dukuoti, apimti, absorbuoti ir sunaikinti šio lygmens. Imkime 
vėl tipišką individą Vokietijoje 1930 metų pabaigoje. Jis ata- 
kuojamas antisemitinės propagandos, kuri vaizduoja žydą kaip 
monstrišką Blogio įsikūnijimą, didįjį politinį intrigantą ir t. t. 
Tačiau grįžęs namo jis sutinka poną Sterną, savo kaimyną: gerą 
žmogų, su kuriuo malonu paplepėti vakarais, kurio vaikai Zai- 
džia su jo vaikais. Ar ši kasdienė patirtis nesiūlo nesunaikina- 
mos priešpriešos ideologinei konstrukcijai? 

Žinoma, atsakymas yra ne. Jei kasdienė patirtis pasiūlo tokį 
pasipriešinimą, tai reiškia, kad antisemitinė ideologija dar nėra 
iš tikrųjų mūsų pagriebusi. Ideologija iš tiesų „mus pačiupo“ 
tuo atveju, jei nejaučiame jokios priešpriešos tarp jos ir realy- 
bės — kitaip tariant, kai ideologijai pasiseka apibrėžti patį rea- 
lybės kasdienės patirties būdą. Kaip tuomet mūsų vargšas vo- 
kietis, jei jis būtų geras antisemitas, reaguotų į šį plyšį tarp ideo- 
loginės žydo figūros (intrigantas, išnaudojantis mūsų drąsius 
vyrus ir t. t.) ir įprasto kasdienio savo gero kaimyno, pono 
Sterno, suvokimo? Jo atsakymas būtų paversti patį šį plyšį, ne- 

atitikimą argumentu, palaikančiu antisemitizmą: „Matote, ko- 
kie jie iš tiesų yra pavojingi. Sunku atpažinti jų tikrąją prigimtį. 
Jie slepia ja po kasdienės išvaizdos kauke - ir būtent šis tikro- 
sios prigimties slėpimas, šis dvigubumas yra pagrindinis žydiš- 
kos prigimties bruožas“. Ideologija tampa sėkminga tuomet, 
kai net faktai, kurie iš pirmo žvilgsnio jai prieštarauja, ima funk- 
cionuoti kaip argumentas jos labui. 


Pridėtinė vertė ir perteklinis malonumas 


Būtent čia ir glūdi psichoanalizės skirtumas nuo marksizmo: 
remiantis dominuojančiu marksistiniu požiūriu ideologinis 
žvilgsnis yra dalinis, nematantis socialinių santykių visumos, 
tuo tarpu Lacano požiūriu ideologija veikiau reiškia visumą, 
kuri turi ištrinti savo negalimybės žymes. Šis skirtumas atitinka 
tą, kuriuo atskiriame froidiškąją fetišizmo sampratą nuo Marxo 
fetišizmo sampratos: marksizme fetišas paslepia pozityvų so- 
cialinių santykių tinklą, tuo tarpu Freudo fetišas paslepia stoką 
(„kastraciją“), aplink kurią sukuriamas simbolinis tinklas. 

Jei Tikrovę suvokiame kaip tai, kas „visuomet sugrįžta į tą 
pačią vietą“, galime atrasti kitą, ne mažiau svarbų skirtumą. 
Laikantis marksistinio požiūrio, ideologinė procedūra par ex- 
cellence yra „klaidingas“ įamžinimas ir/arba universalizavimas: 
padėtis, kuri priklauso nuo konkrečių istorinių sutapimų, pasi- 
rodo kaip amžinas, universalus žmogiškosios būklės bruožas; 
konkrečios klasės interesas apgaulingai pasirodo kaip univer- 
salus žmogiškasis interesas... todėl „ideologijos kritikos“ tiks- 
las yra paneigti šį klaidingą universalumą, anapus apibendrin- 
to žmogaus atrasti buržuazinį individą; anapus universalių žmo- 

gaus teisių atrasti formą, kuri daro galimą kapitalistinį išnau- 
dojimą; anapus „branduolinės šeimos“, kaip pastovios istori- 
nės konstantos, atrasti istoriškai apibrėžtas ir apribotas gimi- 
nystės santykių formas ir t. t. 

Laikydamiesi Lacano požiūrio, turėtume pakeisti sąvokas ir 
labiausiai „gudraujančia“ ideologine procedūra laikyti jamZini- 
mo priešingybę: perdėtai greitą istorizavimą. Kaip pavyzdį pa- 
analizuokime gerai žinomą marksistinę feministinę psichoanali- 
zės kritiką, idėją, jog primygtinis Oidipo komplekso vaidmens ir 
branduolinės šeimos trikampio akcentavimas transformuoja is- 
toriškai sąlygotą patriarchalinę šeimą į universalią žmogišką būk- 
lę: ar ši pastanga istorizuoti šeimos trikampį nėra būtent pastan- 
ga išvengti „kieto branduolio“, kuris pasirodo „patriarchalinėje 
šeimoje“ - Įstatymo Tikrovės, kastracijos grėsmės? Kitaip tariant, 
jei perdėtai greitas universalizavimas sukuria tariamai universa- 
lų Įvaizdį, kurio funkcija yra paslėpti nuo mūsų jo istorinį, socia- 
linį-simbolinį sąlygotumą, perdėtai greitas istorizavimas pasle- 
pia nuo mūsų tikrą branduolį, kuris nuolat sugrįžta kaip tas pats 
per skirtingus istorizavimus/simbolizavimus. 

"Tas pat atsitinka ir interpretuojant reiškinį, kuris tiksliausiai 
žymi „perversyvią“ dvidešimtojo amžiaus civilizacijos išvirkš- 
čiąją pusę - koncentracijos stovyklas. Įvairios pastangos susieti 
šį reiškinį su konkrečiu vaizdiniu („holokaustas“, „gulagas“...), 
redukuoti jį į konkrečios socialinės tvarkos produktą (fašiz- 
mas, stalinizmas...) - argi tai nėra pastangos išvengti fakto, jog 
čia mes susiduriame su mūsų civilizacijos „tikrove“, kuri su- 
grįžta kaip tas pats trauminis branduolys visose socialinėse sis- 
temose? (Turėtume nepamiršti, kad koncentracijos stovyklos 
buvo „liberalios“ Anglijos išradimas, atsiradęs po būrų karo; 
kad jos taip pat buvo įsteigtos JAV japonams izoliuoti ir t. t.) 

Taigi marksizmas nesugebėjo atsižvelgti, susidoroti su per- 
tekliniu objektu, su Tikrovės liekana, išvengiančia simbolizaci- 
jos — stebinantis faktas, turint galvoje tai, kad Lacanas savo 
perteklinio malonumo sampratą modeliavo pagal marksistinę 
pridėtinės vertės sąvoką. Įrodymą, jog Marxo pridėtinės vertės 
sąvoka iš tikrųjų gali būti apibūdinama pagal Lacano sąvokos 
objektas mažoji a, įkūnijančios perteklinį malonumą, logiką, 
pateikia lemiama formuluotė, kurią Marxas naudojo trečiaja- 
me Kapitalo tome, siekdamas pažymėti loginę istorinę kapita- 
lizmo ribą: „Kapitalo riba yra pats kapitalas, t. y. kapitalistinis 
gamybos būdas“. 

Ši formuluotė gali būti interpretuojama dviem būdais. Pir- 
ma, remiantis įprastine istorine evoliucine interpretacija, ji aiš- 
kinama pagal nesėkmingą gamybos jėgų ir gamybos santykių 
dialektikos paradigmą kaip „turinys“ ir „forma“. Ši paradigma 
gali būti šiurkščiai palyginta su metafora gyvatės, kartkartėmis 
išsineriančios iš odos, kuri tampa per ankšta: teigiama, jog ga- 
lutinė socialinės raidos varomoji jėga - jos (tarkime) „natūra- 
li“, „spontaniška“ konstanta - tai nepaliaujamas gamybos jėgų 
augimas (kuris paprastai redukuojamas į technikos pažangą); šį 
„spontanišką“ augimą lydi - daugiau ar mažiau vėluodamas, - 
inertiškas, priklausomas momentas - gamybos santykiai. Esama 
epochų, kur gamybos santykiai atitinka gamybos jėgas, vėliau 
šios jėgos vystosi ir išauga iš savo „socialinių drabužių“, iš santy- 
kių rėmo; šis rėmas tampa kliūtimi joms toliau vystytis, kol so- 
cialinė revoliucija vėl sukoordinuoja jėgas ir santykius, pakeis- 
dama senus santykius naujais, atitinkančiais naują jėgų padėtį. 

Jei kapitalo kaip savo ribos formuluotę suvoksime šiuo po- 
žiūriu, tai paprasčiausiai reiškia, kad kapitalistiniai gamybos 
santykiai, kurie iš pradžių įgalino greitą gamybos jėgų raidą, 

tam tikru metu tampa kliūtimi jiems toliau vystytis: šios jėgos 
išauga savo rėmą ir reikalauja naujos socialinių santykių formos. 

Pačiam Marxui, žinoma, tokia supaprastinta evoliucinė idė- 
ja yra svetima. Jei reiktų tuo įsitikinti, užtektų tik peržvelgti tas 
Kapitalo pastraipas, kur jis kalba apie santykį tarp formalaus ir 
tikro gamybos proceso pajungimo kapitalui: formalus pajungi- 
mas yra ankstesnis nei tikras; vadinasi, kapitalas pirmiausia pa- 
jungia tokį gamybos procesą, kokį randa (amatininkus ir t. t.), 
ir tik vėliau laipsniškai keičia gamybos jėgas, formuodamas jas 
taip, kad sukurtų atitikimą. Kitaip negu nurodo anksčiau mi- 
nėta supaprastinta idėja, būtent gamybos santykių forma stu- 
mia gamybos jėgų raidą - t. y. jos „turinį“. 

Viskas, ką turime padaryti, kad panaikintume supaprastintą 
evoliucinę formuluotės „kapitalo riba yra pats kapitalas“ in- 
terpretaciją, yra iškelti paprastą ir akivaizdų klausimą: kaip ga- 
lime tiksliai apibrėžti momentą - nors ir idealų - kai kapitalis- 
tiniai gamybos santykiai tampa kliūtimi toliau vystytis gamy- 
bos jėgoms? Arba kitas to paties klausimo aspektas: kada galime 
kalbėti apie atitikimą tarp gamybos jėgų ir gamybos santykių 
kapitalistiniame gamybos būde? Griežta analizė veda prie vie- 
no galimo atsakymo: niekada. 

Būtent šiuo atžvilgiu kapitalizmas skiriasi nuo kitų, ankstes- 
nių gamybos būdų: ankstesniuose gamybos būduose galime kal- 
bėti apie „atitikimo“ periodus, kai socialinio produkavimo ir 
reprodukavimo procesas tęsiasi kaip tylus, ratu einantis judė- 
jimas, ir konvulsijų periodus, kai prieštaravimas tarp jėgų ir 
santykių pagilėja; o kapitalizmo sąlygomis šis prieštaravimas, 
nesutarimas tarp jėgų ir santykių yra įtraukiamas į patį jo 
apibrėžimą (į prieštaravimo tarp socialinio gamybos būdo ir 
individualaus, privataus pasisavinimo būdo formą). Būtent šis 

vidinis prieštaravimas įtraukia kapitalizmą į nuolatinį nesibai- 
giantį reprodukavimą - į nesiliaujantį savo paties gamybos sa- 
lygų vystymąsi, kitaip negu ankstesniuose gamybos būduose, 
kuriuose, bent jau esant „normaliai“ būklei, (re)produkavimas 
tęsiasi kaip judėjimas ratu. 

Jei tai tiesa, tuomet evoliucinė interpretacija, apibrėžianti 
kapitalą kaip savo ribą, yra neadekvati: svarbu ne tai, kad tam 
tikru raidos momentu gamybos santykių rėmas ima riboti to- 
lesnį gamybos jėgų vystymąsi: svarbu tai, kad būtent ši ima- 
nentinė riba, šis „vidinis prieštaravimas“ lemia nuolatinę kapi- 
talizmo raidą. „Normali“ kapitalizmo būklė yra nuolatinis sa- 
vo egzistavimo sąlygų revoliucionizavimas: nuo pat pradžių 
kapitalizmas „ima pūti“, jis yra pažymėtas luošinančio priešta- 
ravimo, nedermės, imanentinės pusiausvyros stokos: būtent to- 
dėl jis nuolat kinta, nepaliaujamai vystosi — nesibaigiantis vys- 
tymasis yra vienintelis būdas kaskart ryžtis susigrumti su pa- 
matiniu, esminiu pusiausvyros trūkumu bei „prieštaravimu“. 
Ši riba ne riboja, bet pati yra kapitalizmo raidos varomoji jėga. 
Čia ir glūdi paradoksas, būdingas kapitalizmui, jo paskutinis 
išsigelbėjimas: kapitalizmas sugeba transformuoti savo ribą, savo 
impotencija į galios šaltinį - kuo labiau jis „pūva“, kuo labiau 
gilėja jo imanentinis prieštaravimas, tuo labiau jis turi pats save 
revoliucionizuoti tam, kad išliktų. 

Būtent šis paradoksas apibrėžia perteklinį malonumą; tai nėra 
perteklius, kuris paprasčiausiai pridedamas prie „normalaus“, 
pamatinio malonumo, nes malonumas kaip toks pasirodo tik 
esant šiam pertekliui, nes jis iš esmės yra „perviršis“. Jei atima- 
me perteklių, prarandame patį malonumą, kaip ir kapitaliz- 
mas, kuris gali išlikti tik nepaliaujamai revoliucionizuodamas 


savo materialias sąlygas ir kuris liaujasi egzistavęs, jei „lieka 


IDEOLOGIJA IR JOS ŠMĖKLOS 65 


toks pats“, jei pasiekia vidinę pusiausvyrą. Būtent tokia yra ho- 
mologija tarp pridėtinės vertės - „priežasties“, dėl kurios pra- 
dedamas kapitalistinis gamybos procesas - ir perteklinio malo- 
numo, geismo objekto-priežasties. Ar ši paradoksali kapitalo 
judėjimo topologija, pamatinis blokavimas, kuris išsisprendžia 
ir reprodukuojasi per karštligišką veiklą, perteklinė galia, kuri 
pasirodo pamatinės impotencijos forma - šis tiesioginis perėji- 
mas, šis ribos ir perviršio, stokos ir pertekliaus sutapimas - ar 
tai nėra Lacano objektas mažoji a, liekana, įkūnijanti pamati- 
nę, esminę stoką? 

Žinoma, visa tai Marxas „kuo puikiausiai žino... tačiau“: 
tačiau svarbiausioje formuluotėje, kurią jis pateikia Įvade į 
Politinės ekonomijos kritiką, ir toliau elgiasi, lyg to nežinotų, 
aprašydamas perėjimą nuo kapitalizmo prie socializmo anks- 
čiau minėtos vulgarios evoliucinės gamybos jėgų ir gamybos 
santykių dialektikos terminais: kai jėgos pasiekia tam tikrą 
lygį, kapitalistiniai santykiai tampa kliūtimi jiems toliau vys- 
tytis: šis neatitikimas sukelia socialistinės revoliucijos porei- 
kį, kurios funkcija yra vėl sukoordinuoti jėgas ir santykius; 
kitaip tariant, nustatyti tokius gamybos santykius, kurie įga- 
lintų suintensyvintą gamybos jėgų plėtrą kaip istorinio proce- 
so galutinį tikslą. 

Argi šiose formuluotėse neaptinkame, kad Marxas nesuge- 
bėjo susidoroti su perteklinio malonumo paradoksais? Ironiš- 
kas istorijos kerštas dėl šio nesugebėjimo yra šiandien egzis- 
tuojanti visuomenė, kuri, atrodo, tobulai atitinka šią vulgarią 
evoliucinę jėgų ir santykių dialektiką: tai „tikrasis socializmas“, 
visuomenė, kuri savo egzistavimą pagrindžia nuoroda į Marxą. 
Argi netapo įprasta teigti, kad „tikrasis socializmas“ įgalino grei- 
tą industrializaciją, bet vos tik gamybos jėgos pasiekė tam tikrą 

raidos lygmenį (paprastai žymimą neapibrėžtu „postindustri- 
nės visuomenės“ terminu), „tikrieji socialistiniai“ socialiniai san- 
tykiai pradėjo riboti savo tolesnį augimą? 


Ha 

2. IDEOLOGIJOS SMÉKLA 
Ideologijos kritika — šiandien? 


Vos tik pagalvoje, kaip pasikeite istorines vaizduotes horizon- 
tas, atsiduriame in media res, priversti pripažinti, jog čia negai- 
lestingai tinka ideologijos sąvoka. Prieš vieną ar du dešimtme- 
čius gamybos-gamtos sistema (gamybinis-išnaudojamasis žmo- 
gaus santykis su gamta ir jos ištekliais) buvo suvokiama kaip 
nekintama, todėl visi buvo įnikę vaizduotėje kurti skirtingas 
gamybos ir prekybos socialinio organizavimo formas (fašizmas 
ar komunizmas kaip alternatyva liberaliajam kapitalizmui); šian- 
dien, kaip įžvalgiai pažymėjo Fredricas Jamesonas, jau niekas 
rimtai nesvarsto galimų kapitalizmo alternatyvų, o populiario- 
ji vaizduotė yra persekiojama artėjančio „gamtos žlugimo“, vi- 
su gyvybės formų išnykimo Žemėje vizijų - atrodytų, jog daug 
lengviau įsivaizduoti „pasaulio pabaigą“ nei kokį nuosaikesnį 
gamybos būdo pokytį, lyg liberalusis kapitalizmas būtų tokia 
„tikrovė“, kuri sugebėtų išlikti net globalinės ekologinės ka- 
tastrofos sąlygomis... Taigi galima kategoriškai teigti, jog ideo- 
logija egzistuoja kaip generuojanti matrica, reguliuojanti tiek 
santykį tarp to, kas regima ir neregima, įsivaizduojama ir nejsi- 
vaizduojama, tiek šio santykio pokyčius. 

Šią matricą galime aiškiai įžiūrėti „seno“ ir „naujo“ dialekti- 
koje, kai įvykis, skelbiantis visiškai naują dimensiją ar epochą, 
yra (klaidingai) suvokiamas kaip praeities tęsinys ar sugrįžimas 
į praeitį, arba, priešingai, kai įvykis, visiškai paklūstantis eg- 

zistuojančios tvarkos logikai, yra (klaidingai) suvokiamas kaip 
radikalus lūžis. Geriausią pastarojo atvejo pavyzdį pateikia tie 
marksizmo kritikai, kurie mūsų vėlyvojo kapitalizmo visuome- 
nę (klaidingai) suvokia kaip naują socialinį darinį, kuris, kaip 
rašė Marxas, jau nėra valdomas kapitalizmo dinamikos. Norė- 
dami išvengti šio nuvalkioto pavyzdžio, pažvelkime į seksualu- 
mo sritį. Šiandien visuotinai pripažintu laikomas teiginys, jog 
vadinamasis „virtualus“ arba „kompiuterinis“ seksas yra visiškai 
nepriklausomas nuo praeities, nes čia aktualų seksualinį kontak- 
tą su „tikru kitu“ išstumia masturbacinis malonumas, susijęs su 
virtualiu kitu — ar tai būtų seksas telefonu, ar pornografija, ar 
kompiuterizuotas „virtualus seksas“... Lacanas į tai atsakytų, jog 
iš pradžių turime demaskuoti „tikro sekso“ mitą, kuris neva yra 
galimas „iki“ pasirodant virtualiam seksui: Lacano teiginys „sek- 
sualinis santykis neegzistuoja“ reiškia būtent tai, jog „tikro“ sek- 
sualinio akto struktūra (kurioje dalyvauja partneris iš „kūno ir 
kraujo“) yra iš prigimties fantazminė — „tikras“ kito kūnas tik 
patvirtina mūsų fantazmines projekcijas. Kitaip tariant, „virtua- 
lus seksas“, kur pirštinė tik simuliuoja stimulus, regimus ekrane, 
ir taip toliau, nėra monstriškas tikro sekso iškraipymas; jis tie- 
siog atskleidžia pastarojo fantazminę struktūrą. 

Priešingas klaidingo suvokimo pavyzdys yra Vakarų libera- 
liųjų intelektualų reakcija į naujų valstybių atsiradimą, kai tik- 
ras socializmas suiro Rytų Europoje: šį atsiradimą jie (klaidin- 
gai) suvokia kaip sugrįžimą prie XIX a. tautinės valstybės tra- 
dicijos, nors iš tikrųjų susiduriame su priešingu reiškiniu: visišku 
tradicinės tautinės valstybės, kuri rėmėsi abstraktaus piliečio, 
tapatinamo su konstitucine teisine tvarka, sampratos nunyki- 
mu. Étienne'as Balibaras, charakterizuodamas šią naująją si- 
tuacija, nesenial pakartojo sena Marxo teze: Es gibt keinen Staat 

in Europa — „Europoje jau nėra jokios tikros valstybės“. Sena 
Leviatano šmėkla, parazituojanti visuomenės Lebenswelt sąs- 
kaita ir sumuojanti visuomenę iš viršaus, yra vis labiau ardoma 
iš abiejų pusių. Viena vertus, atsiranda naujos etninės bend- 
ruomenės - nors kai kurios iš jų formaliai sudaro suverenias 
valstybes, jos jau nebėra valstybės tikrąja moderniųjų laikų Eu- 
ropos prasme, nes jos vis dar nenutraukia bambagyslės tarp 
valstybės ir etninės bendruomenės. (Paradigminiu galima lai- 
kyti Rusijos atvejį, kur vietinės mafijos jau funkcionuoja kaip 
paralelinė galios struktūra). Kita vertus, esama gausybės trans- 
nacionalinių jungčių, pradedant daugianacionaliniu kapitalu ir 
baigiant mafijos grupuotėmis bei tarpvalstybinėmis politinė- 
mis bendruomenėmis (Europos Sąjunga). 

Esama dviejų valstybės suverenumo apribojimo priežasčių, 
ir kiekviena iš jų yra pakankama šiam apribojimui pateisinti: 
tai ekologinė krizė ir branduolinė grėsmė, kurių pobūdis trans- 
nacionalinis. Valstybės galios susilpnėjimą iš abiejų pusių at- 
spindi tai, jog šiandien pagrindinis politinis antagonizmas yra 
tarp universalistinės „kosmopolitinės“ liberaliosios demokra- 
tijos (tai jėga, griaunanti valstybę iš viršaus) ir naujojo „orga- 
niško“ populizmo-komunitarizmo (tai jėga, griaunanti valsty- 
be iš apačios). Kaip vėl teigia Balibaras,! šis antagonizmas turi 
būti suvokiamas ne kaip išorinė opozicija ir ne kaip papildantis 
dviejų polių santykis, kur vienas polius subalansuoja kito per- 
teklių (pavyzdžiui, kai turime per daug universalizmo, šiek tiek 
etniškumo suteikia žmonėms priklausymo jausmą ir taip stabi- 
lizuoja situaciją), bet tikrąja hėgeliškąja prasme — kiekvienas 
antagonizmo polius yra neatskiriamas nuo jam priešingo po- 
liaus, todėl susiduriame su juo kiekvieną kartą, kai ryžtamės 
priešingą polių suprasti, apibrėžti jį „kaip tokį“. 


/0 


Būtent dėl neatskiriamo abiejų polių pobūdžio reiktų vengti 
liberaldemokratinių spąstų, į kuriuos patenkama, kai dėmesys 
sutelkiamas vien tik į gąsdinančius faktus ir dar labiau gąsdi- 
nantį dabarties įvykių Rusijoje ir kitose buvusiose komunisti- 
nėse šalyse potencialą: nauja hegemoninė „eurasizmo“ ideolo- 
gija, propaguojanti organišką bendruomenės ir valstybės jung- 
tį, yra tam tikras priešnuodis pražūtingai „žydiško“ rinkos ir 
socialinio atomizmo principo įtakai; ortodoksinis tautinis im- 
perializmas yra priešnuodis vakarietiškam individualizmui ir t. t. 
Taigi, norėdami efektyviai kovoti su šiomis naujomis organiš- 
ko populizmo formomis, turime kritiškai pažvelgti į save ir kri- 
tiškai išanalizuoti patį liberaldemokratinį universalizma - bū- 
tent šio universalizmo silpnoji vieta, jo „klaidingumas“ atveria 
erdvę organicistiniam populizmui. 

Tie patys pavyzdžiai, kurie įrodo ideologijos sąvokos aktua- 
lumą, paaiškina ir priežastis, kodėl šiandien skubama išsižadėti 
ideologijos sąvokos: argi ideologijos kritika nenumato privile- 
gijuotos vietos, kažkokiu būdu išvengiančios socialinio gyveni- 
mo sumaišties ir įgalinančios subjektą-veikėją suvokti slaptą 
mechanizmą, kuris reguliuoja socialinę regimybę ir neregimy- 
bę? Ar tvirtinimas, jog mes galime pasiekti šią vietą, nėra pats 
akivaizdžiausias ideologijos atvejis? Ar, turėdami galvoje šių 
dienų epistemologinės refleksijos būklę, negalime teigti, jog pati 
ideologijos sąvoka yra savyje prieštaringa? Kodėl turėtume lai- 
kytis įsikibę sąvokos, kurios epistemologines implikacijos aki- 
vaizdžiai paseno („reprezentavimo“ santykis tarp minties ir rea- 
lybės ir t. t.)? Ar jos absoliučiai dviprasmiškas ir sunkiai pagau- 
namas turinys nėra pakankamas pagrindas jos atsisakyti? 
„Ideologija“ gali reikšti bet ką - nuo kontempliatyvaus požiū- 
rio, kurio laikantis nesuvokiama priklausomybė nuo socialinės 

realybės, iki įsitikinimų, skatinančių veikti, nuo nepakeičiamos 
terpės, kurioje individai realizuoja savo priklausymą socialinei 
struktūrai, iki klaidingų idėjų, įteisinančių dominuojančią po- 
litinę galią. Atrodo, jog sąvoka „ideologija“ iššoka būtent tuo- 
met, kai stengiamės jos išvengti, ir nepasirodo, kai aiškiai tiki- 
mės ją aptiksią. 

Jei tam tikra procedūra paskelbiama „ideologine par excel- 
lence“, galite būti tikri, kad jos inversija yra ne mažiau ideolo- 
ginė. Pavyzdžiui, tarp procedūrų, kurios visuotinai pripažin- 
tos“ideologinėmis“, tikrai atsidurtų siekis suteikti amžinybės 
statusą tam tikrai istoriškai ribotai būklei, bandymas įžvelgti 
aukštesnę Būtinybę atsitiktinėje aplinkybėje (nuo siekio pagrįsti 
vyrų dominavimą „natūralia prigimtimi“ iki bandymo interpre- 
tuoti AIDS kaip bausmę už nuodėmingą šiuolaikinio žmogaus 
gyvenimą; arba, analizuojant intymesnę plotmę, kai sutinkame 
savo „tikrąją meilę“, atrodo, lyg visą gyvenimą jos būtume lau- 
ke, lyg visas ankstesnis gyvenimas paslaptingai vedė šio susiti- 
kimo link...): beprasmis tikrovės atsitiktinumas yra „internali- 
zuojamas“, simbolizuojamas, pripildomas prasmės. Tačiau ar 
ideologija neapima ir priešingos procedūros, kai būtinybės ne- 
įstengiama pastebėti, kai ji klaidingai suvokiama kaip nereikš- 
mingas atsitiktinumas (pradedant psichoanalitiniu gydymu, kur 
viena pagrindinių analizuojamojo savigynos formų yra atkak- 
lus tvirtinimas, kad jo simptominiai „liežuvio paslydimai“ yra 
viso labo kalbos riktas be jokios prasmės, baigiant ekonomikos 
sfera, kur ideologinė procedūra par excellence pasireiškia tuo, 
jog krizė redukuojama į išorinį, absoliučiai atsitiktinį įvykį, at- 
sisakant pripažinti vidinę sistemos logiką, kuri ir sukėlė krizę)? 
Šiuo apibrėžtu požiūriu ideologija yra visiška išorinio atsitikti- 

būtinybės rezultatą, todėl ideologijos kritikos uždavinys yra 
įžvelgti to, kas reiškiasi kaip paprastas atsitiktinumas, paslėp- 
tą būtinybę. 

Vienu iš naujausių tokios inversijos atvejų galime laikyti tai, 
kaip Vakarų medija pranešinėjo apie Bosnijos karą. Pirmiausia 
į akis krenta, kaip šie pranešimai kontrastuoja su 1991 metų 
Persų įlankos karo reportažais, kur buvo apsiribota standarti- 
nėmis ideologinėmis personitikacijomis: 


Užuot pateikusi informaciją apie socialinius, politinius ir re- 
liginius judėjimus bei antagonizmus Irake, medija visiškai re- 
dukavo konfliktą į ginčą su Saddamu Husseinu, Personifikuo- 
tu Blogiu, nusikaltėliu, kuris pašalino save iš civilizuotos tarp- 
tautinės bendruomenės. Tikrasis tikslas buvo ne sunaikinti Irako 
karines pajėgas, bet psichologiškai pažeminti Saddamą, kuris 
beveik „prarado veidą“. Bosnijos karo atveju, nepaisant paski- 
rų atvejų demonizuoti Serbijos prezidentą Milosevičių, domi- 
nuojantis požiūris kažkuo priminė tariamai antropologinį ste- 
bėtoją. Medijos rungėsi tarpusavyje mokydamos apie etninį ir 
religinį šio konflikto pamatą; buvo prisimintos ir iškeltos šimt- 
mečių senumo traumos, taigi, norėdami suprasti konflikto prie- 
žastis, turime žinoti ne tik Jugoslavijos, bet ir visą Balkanų is- 
toriją nuo viduramžių laikų... Bosnijos konflikto atveju buvo 
neįmanoma palaikyti kurios nors pusės, buvo galima tik kant- 
riai stengtis suvokti šio laukinio spektaklio, svetimo mūsų civi- 
lizuotai vertybių sistemai, prielaidas... Tačiau ši priešinga pro- 
cedūra sukuria ideologinę mistifikaciją, kuria pergudraujamas 
net Saddamo Husseino demonizavimas.? 

Kokia šios ideologinės mistifikacijos prasmė? Drastiškai kal- 
bant, „sudėtingų aplinkybių“ atkūrimas išlaisvina mus nuo 
atsakomybės veikti. Patogus nutolusio stebėtojo požiūris, ta- 
riamai sudėtingo religinių ir etninių kovų konteksto atkūri- 
mas įgalina Vakarus nusimesti atsakomybę dėl Balkanų - t. y. 
išvengti karčios tiesos, jog Balkanų karas toli gražu nėra eks- 
centriškų etninių konfliktų atvejis, kaip jį mėginama pavaiz- 
duoti, bet pasekmė to, jog Vakarai nesugebėjo suvokti Jugos- 
lavijos dezintegracijos politinės dinamikos ir tyliai parėmė „et- 
ninį valymą“. 

Teorijos srityje analogišką apvertimą pastebime tuomet, kai 
„dekonstrukciškai“ problemizuojamos subjekto kaltės ir asme- 
ninės atsakomybės sąvokos. Moraliai ir teisiškai visiškai už sa- 
vo veiksmus atsakingo subjekto sąvoka aiškiai tarnauja ideolo- 
giniam poreikiui nuslėpti painią, visuomet jau veikiančią isto- 
rinių-diskursyvių prielaidų struktūrą, kuri ne tik sukuria 
kontekstą subjekto veiksmui, bet ir iš anksto apibrėžia šio veiks- 
mo prasmės koordinates: sistema gali funkcionuoti tik tuomet, 
kai jos veikimo sutrikimo priežastis gali būti perkelta į atsakin- 
go subjekto „kaltę“. Jau įprastas yra kairiųjų kritikos Įstatymo 
atžvilgiu teiginys, jog asmeninės atsakomybės ir kaltės prisky- 
rimas išvaduoja mus nuo galimybės patikrinti tam tikrą veiks- 
mą konkrečiomis aplinkybėmis. Pakanka prisiminti moralinės 
daugumos įprotį morališkai charakterizuoti didesnį nusikalti- 
mų skaičių, pasitaikantį tarp afroamerikiečių („kriminaliniai 
polinkiai“, „moralinis nejautrumas“ ir t. t.): šis priskyrimas iš 
anksto atmeta bet kokių konkrečių ideologinių, politinių ir eko- 
nominių afroamerikiečių gyvenimo sąlygų analizę. 

Ar ši logika, pagal kurią „visuomet kaltos aplinkybės“, api- 
bendrinus ją iki kraštutinumo, nėra prieštaringa tiek, kiek 

neišvengiamai veda prie nepamirštamo — ir ne mažiau ideologi- 
nio — cinizmo, kurį išskaitome garsioje Brechto Operos už tris 
skatikus eilutėje: „Wir wären gut anstatt so roh, doch die Verhält- 
nisse, sie sind nicht so!“ („Būtume buvę geri, o ne žiaurūs, jei 
tik aplinkybės būtų kitokios!“)? Kitaip tariant, ar mes, kalban- 
tys subjektai, nesame visada jau įpareigoti apskaičiuoti aplin- 
kybes, nulemiančias mūsų veiklos erdvę? 

Daug konkretesnį to paties neišsprendžiamo dviprasmišku- 
mo pavyzdį pateikia įprastinė „progresyvi“ psichoanalizės kri- 
tika. Pasak jos, psichoanalitinis kančios ir psichinio negalavi- 
mo aiškinimas pasitelkiant pasąmoninius libidinius komplek- 
sus ar net tiesiogiai siejant su „mirties potraukiu“ paslepia 
tikrąsias destruktyvumo priežastis. Psichoanalizės kritika įgijo 
galutinę teorinę išraišką reabilituodama mintį, jog pirminė psi- 
chinės traumos priežastis yra tikras seksualinis piktnaudžiavi- 
mas vaikystėje: įdiegdamas fantazminės traumos prigimties samp- 
ratą Freudas tariamai išdavęs savo paties atradima.? Vietoje 
konkrečios išorinių, esamų socialinių sąlygų analizės — patriar- 
chalinės šeimos, jos vaidmens kapitalistinės sistemos reprodu- 
kavimo visumoje aptarimo mums pateikiama neišspręstų libi- 
dinių aklaviečių istorija; vietoje socialinių sąlygų, sukuriančių 
prieštaravimą, analizės pateikiamas „mirties potraukis“; užuot 
pakeitus socialinius santykius, sprendimo ieškoma per vidinius 
psichinius pokyčius, „brandą“, kuri įpareigoja mus priimti esa- 
mą socialinę realybę. Remiantis šiuo požiūriu, pats socialinio 
pokyčio siekis laikomas neišspręsto Oidipo komplekso išraiš- 
ka... Ar ši maišto samprata, kuri neišsprendžiamą psichinę įtam- 
pą parodo pasitelkdama „iracionalų“ pasipriešinimą socialinei 
galiai, nėra gryniausia ideologija? Tačiau, kaip pademonstravo 
Jacqueline Rose,“ toks priežasties eksternalizavimas į „sociali- 

nes sąlygas“ yra ne mažiau klaidingas, nes jis leidžia subjektui 
išvengti susidūrimo su jo(s) geismo Tikrove. Eksternalizuoda- 
mas priežastis, subjektas jau nėra angažuojamas to, kas jam 
atsitinka; traumos atžvilgiu jis laikosi paprasto išorinio santy- 
kio: užuot iškėlęs neatpažintą geismo branduolį, trauminis įvykis 
pažeidžia jo pusiausvyrą iš išorės.? 

Visų šių atvejų paradoksalumą sudaro tai, jog atsiribojimas 
nuo (tariamos) ideologijos yra būdas, kuriuo esame jai pajun- 
giami. Priešingas neideologijos, turinčios visus įprastus ideolo- 
gijos požymius, pavyzdys yra Neues Forum judėjimo vaidmuo 
buvusioje Rytų Vokietijoje. Natūraliai tragiška etinė dimensija 
dera jam prie veido: jis atstovauja atvejui, kai ideologija „save 
suvokia paraidžiui“ ir liaujasi funkcionavusi kaip „objektyviai 
ciniška“ (Marxas) egzistuojančių galios santykių legitimacija. 
Neues Forum sudarė grupė aistringų intelektualų, kurie „so- 
cializmą suprato rimtai“ ir buvo pasiruošę rizikuoti viskuo, kad 
sugriautų susikompromitavusią sistemą ir pakeistų ją utopiniu 
„trečiuoju keliu“, esančiu anapus kapitalizmo ir „realiai egzis- 
tuojančio“ socializmo. Jų nuoširdus tikėjimas ir tvirtinimas, kad 
jie dirba ne tam, kad atkurtų Vakarų kapitalizmą, žinoma, pa- 
sirodė ne kas kita kaip nepagrįsta iliuzija; galime teigti, kad 
būdama būtent tokia (gryna iliuzija be substancijos) ji buvo stric- 
to sensu neideologinė: ji „neatspindi“ apversta ideologine for- 
ma jokių aktualių galios santykių. 

Remdamiesi tuo, galime daryti teorinę išvadą, jog ideologi- 
jos sąvoka turi būti atsieta nuo „reprezentacinės“ problemati- 
kos: ideologija niekaip nesusijusi su „iliuzija“, su klaidinga, iš- 
kreipta socialinio turinio reprezentacija. Trumpai tariant, poli- 
tinė pozicija gali būti tiksli („tikra“) savo objektyviu turiniu, 
bet absoliučiai ideologinė; ir, vice versa, mintis, jog politinė 

pozicija išskleidžia socialinį turinį, gali būti absoliučiai klaidin- 
ga, tačiau ji neturi nieko „ideologiška“. „Faktinės tiesos“ atžvil- 
giu Neues Forum pozicija — kuri komunistinio režimo dezin- 
tegraciją laiko atsiveriančia galimybe kurti naujas socialinės erd- 
vės formas, pranokstančias kapitalizmo apribojimus, — be 
abejonės, buvo iliuzinė. Neues Forum oponavo jėgos, kurios 
darė viską, kad tik greičiau prijungtų Rytų Vokietiją prie Vaka- 
rų Vokietijos - kitaip tariant, įtrauktų šalį į pasaulinę kapitaliz- 
mo sistemą; jų požiūriu, žmonės, susibūrę aplink Neues Fo- 
rum, buvo tik saujelė herojiškų svajotojų. Ši pozicija pasirodė 
tiksli, - tačiau, nepaisant to, ji buvo absoliučiai ideologinė. Ko- 
dėl? Konformistinis Vakarų Vokietijos modelio taikymas imp- 
likuoja ideologinį tikėjimą neproblemišku, neantagonistiniu 
vėlyvojo kapitalizmo „socialinės būklės“ funkcionavimu, tuo 
tarpu pirmoji pozicija, nors iliuzinė savo faktiniu turiniu („sa- 
kymo“ lygmenyje), savo skandalingais ir perdėtais teiginiais 
įrodė suvokianti vėlyvajam kapitalizmui būdingą antagoniz- 
mą. Tai vienas iš būdų suprasti Lacano teiginį, jog tiesa turi 
fikcijos struktūrą: per tuos sujauktus perėjimo iš „realiai egzis- 
tuojančio socializmo“ į kapitalizmą mėnesius „trečiojo kelio“ 
fikcija buvo vienintelė vieta, kuri neištrynė socialinio antago- 
nizmo. Būtent tai ir yra vienas svarbiausių „postmodernios“ 
ideologijos kritikos uždavinių: egzistuojančioje socialinėje 
tvarkoje reikia išskirti elementus, kurie - nepaisant „fikcijos“, 
t. y. „Utopinių“ naratyvų apie galimas, bet neišsipildžiusias 
istorines alternatyvas — nurodo antagonistinį sistemos pobü- 
dį ir taip mus „atitolina“ nuo šios sistemos sukurtos tapaty- 

Ideologija: spektrinė sąvokos analizė 


Visose šiose ad boc analizėse mes vis dėlto taikėme ideologijos 
kritiką, o mūsų pirminis klausimas lietė ideologijos sąvoką, kurią 
šis taikymas numato. Iki šiol rėmėmės „spontanišku“ išanksti- 
niu supratimu, kuris, nors ir vedė prie prieštaringų išvadų, turi 
būti ne nuvertintas, bet veikiau paaiškintas. Pavyzdžiui, mes 
implicitiskai tariamės Zina, kas „jau nėra“ ideologija: nuo tada, 
kai Frankfurto mokykla politinės ekonomijos kritiką ėmė lai- 
kyti savo pagrindu, ji išliko ideologijos kritikos koordinatėse, 
tuo tarpu „instrumentinio proto“ sąvoka jau nėra susijusi su 
ideologijos kritikos horizontu, - „instrumentinis protas“ žymi 
požiūrį, kuris yra ne tik funkcionalus socialinio dominavimo 
atžvilgiu, bet veikiau tampa pačiu dominavimo santykių pa- 
grindu.“ Taigi ideologija nebūtinai yra „klaidinga“: jos pozity- 
vus turinys gali būti „tikras“, pakankamai tikslus, nes čia svar- 
bus ne pats turinys, bet būdas, kuriuo šis turinys susiejamas su 
subjektyvia pozicija, implikuojama sakymo proceso. Tikroje 
ideologijos erdvėje atsiduriame tuo momentu, kai šis turinys — 
„tikras“ ar „klaidingas“ (jei tikras, tuo geresnis ideologinis efek- 
tas) — ima veikti kurio nors socialinio dominavimo santykio 
(„galia“, „išnaudojimas“) atžvilgiu iš prigimties nematomu bū- 
du: pati logika, kuri įteisina dominavimo santykius, turi likti 
paslėpta tam, kad efektyviai veiktų. Kitaip tariant, ideologijos 
kritikos išeities taškas yra pripažinimas, jog galima lengvai me- 
lą pateikti kaip tiesą. Pavyzdžiui, kai kuri nors Vakarų galia 
įsiveržia į Trečiojo pasaulio šalį žmogaus teisių pažeidimų pre- 
tekstu, gali būti visai „tikra“, kad elementariausios žmogaus 
teisės nėra gerbiamos šioje šalyje ir kad Vakarų intervencija 
efektyviai pagerins Žmogaus teisių oficialią padėtį, tačiau toks 

galios įteisinimas yra „ideologinis“ tiek, kiek slepia tikruosius 
intervencijos motyvus (ekonominiai interesai ir t. t.). Išskirti- 
nis tokio „melo, pateikiamo kaip tiesa“ atvejis šiandien yra ci- 
nizmas: su nuginkluojančiu atvirumu „sutinkama dėl visko“, 
tačiau visiškas mūsų galios interesų jsisamoninimas jokiu būdu 
nesulaiko nuo šių interesų įgyvendinimo - klasikinė Marxo fra- 
zė: „Jie nežino, ką daro, bet jie tai daro“, jau nėra cinizmo 
formulė; dabar ji yra tokia: „Jie labai gerai žino, ką daro, bet 
vis tiek tai daro“. 

Taigi kaip galime paaiškinti šį savo pačių implicitinį išanksti- 
nį supratimą? Kaip pereiname nuo nuomonės prie tiesos? Pir- 
masis čia besisiūlantis požiūris, žinoma, yra Hegelio istorinis- 
dialektinis problemos perkėlimas į jos sprendimą: užuot tie- 
siogiai vertinę skirtingų ideologijos sąvokų adekvatumą ar 
„tiesą“, turėtume šią ideologijos apibrėžimų daugybę interpre- 
tuoti kaip skirtingų konkrečių istorinių situacijų rodiklį — t. y. 
reiktų atsižvelgti į tai, ką Althusseris vienoje savikritikos fazėje 
pavadino „minties topiškumu“, būdu, kuriuo mintis priklauso 
savo objektui; arba, kaip pasakytų Derrida, būdu, kuriuo rė- 
mas priklauso įrėminamam turiniui. 

Pavyzdžiui, kai leninizmas-stalinizmas 1920 metų pabaigoje 
staiga pritaikė „proletariato ideologijos“ sąvoką tam, kad nuro- 
dytų ne proletariato sąmonės „iškraipymus“ spaudžiant bur- 
Zuazinei ideologijai, bet tam, kad atskleistų „subjektyvią“ varo- 
mąją proletariato revoliucinės veiklos jėgą, šis ideologijos sąvo- 
kos pokytis tiksliai atitiko naują paties marksizmo interpretaciją, 
pagal kurią marksizmas yra nešališkas „objektyvus mokslas“, 
mokslas, kuris į save nejtraukia subjektyvios proletariato pozi- 
cijos: iš pradžių marksizmas iš neutralaus metakalbos nuotolio 
įsitikina objektyviu istorijos judėjimu komunizmo link; vėliau 

jis sukuria „proletariato ideologiją“ tam, kad paskatintų darbi- 
ninkų klasę įgyvendinti savo istorinę misiją. Kitas tokio poky- 
čio pavyzdys yra jau minėtas Vakarų marksizmo perėjimas nuo 
politinės ekonomijos kritikos prie instrumentinio proto kriti- 
kos: nuo Lukàcso Istorijos ir klasinés sąmonės ir ankstyvosios 
Frankfurto mokyklos, kur ideologinis iškraipymas yra kildina- 
mas iš „prekės formos“, prie instrumentinio proto sąvokos, 
kuri jau nėra grindžiama konkrečia socialine realybe, bet vei- 
kiau suvokiama kaip tam tikra antropologinė, net tarsi trans- 
cendentinė konstanta, įgalinanti paaiškinti dominavimo ir iš- 
naudojimo socialinę realybę. Šį perėjimą įtvirtino šuolis iš po 
Pirmojo pasaulinio karo susikūrusios erdvės, kurioje vis dar 
buvo gyvas tikėjimas revoliucinėmis kapitalizmo krizės išdavo- 
mis, į dvigubą 1930 ir 1940) metų pabaigos traumą: kapitalisti- 
nių visuomenių „nuosmukį“ į fašizmą ir komunistų judėjimo 
„totalitarinį“ posūkį.” 

Tačiau toks požiūris, nors ir yra adekvatus, gali lengvai įvi- 
lioti į spąstus istorinio reliatyvizmo, kuris suspenduoja vidinę 
kognityvinę „ideologijos“ termino vertę ir paverčia ją tik so- 
cialinių aplinkybių išraiška. Dėl šios priežasties vertėtų pradėti 
nuo kitokio, sinchroninio požiūrio. Religijos atžvilgiu (kuri 
Marxui buvo ideologija par excellence) Hegelis išskyrė tris mo- 
mentus: doktriną, tikėjimą ir ritualą; taip atsiranda pagunda 
su „ideologijos“ terminu susijusias sąvokas išdėstyti aplink šias 
tris ašis: ideologija kaip idėjų visuma (teorijos, įsitikinimai, ti- 
kėjimai, argumentavimo procedūros); ideologijos išorinė raiš- 
ka, jos materialumas, Ideologiniai Valstybės Aparatai; ir ga- 
liausiai labiausiai neapibrėžta sritis — „spontaniška“ ideologija, 
veikianti pačios socialinės realybės šerdyje (labai abejotina, ar 
„ideologijos“ terminas iš viso yra tinkamas šiai sričiai Žymėti — 

įsidėmėtina, jog, kalbėdamas apie prekinį fetišizmą, Marxas 
niekada nevartojo termino „ideologija“?). Prisiminkime libera- 
lizmo atvejį: liberalizmas yra doktrina (vystoma nuo Locke'o 
iki Hayeko), kuri materializavosi į ritualus ir aparatus (laisva 
spauda, rinkimai, rinka ir t. t.) ir kuri yra gyva „spontaniško- 
se“ subjektų kaip „laisvų individų“ (savi)raiškose. Šios rinkti- 
nės* straipsniai išdėstyti eilės tvarka, kuri, grosso modo, atitin- 
ka Hegelio triadą Būtis-savyje, Būtis-sau, Būtis-savyje-ir-sau.? 
Ši loginė-naratyvinė ideologijos sąvokos rekonstrukcija orien- 
tuosis į pasikartojantį įvykį, kai neideologija paverčiama ideo- 
logija - kitaip tariant, į staigų suvokimą, kaip atsiribojimo nuo 
ideologijos gestas sugrąžina atgal į ideologiją. 


1. Galime pradėti nuo ideologijos „savyje“: tai imanentinė 
suprata, pagal kurią ideologija yra doktrina, idėjų visuma, ti- 
kėjimai, sąvokos ir t. t., turintys įtikinti mus savo „tiesa“, ta- 
čiau iš tiesų tarnaujantys viešai nepripažintam tam tikram ga- 
lios interesui. Tokiu atveju ideologijos kritikos būdas, atitin- 
kantis šį supratimą, yra simptomų interpretavimas: kritikos 
tikslas yra įžvelgti viešai nepripažintą oficialių tekstų šališku- 
mą jų pertrükiuose, tuščiose vietose ir riktuose - „lygybėje ir 
laisvėje“ įžvelgti lygybę ir laisvę, kuria naudojasi partneriai 
rinkos mainuose ir kuri, savaime suprantama, privilegijuoja ga- 
mybos priemonių savininką ir t. t. Habermasas, tikriausiai 
paskutinis didis šios tradicijos atstovas, ideologinio pastato iš- 
kraipymą ir/ar klaidingumą vertina pagal neprievartinės racio- 
nalios argumentacijos kriterijų, tam tikrą „reguliatyvinį idea- 


* Turima galvoje Slavojaus Žižeko sudaryta rinktinė Mapping Ideology, 
New York, London: Verso, 1994. (Vert. past.) 

la^, Habermaso manymu, būdingą pačiai simboline: tvarkai. 
Ideologija yra sistemingai iškraipoma komunikacija: tekstas, 
kuriame dėl viešai nepripažintų socialinių interesų (dominavi- 
mo ir t. t.) įtakos atsiveria plyšys tarp „oficialios“, viešos reikš- 
mes ir jo tikrųjų intencijų - kitaip tariant, kuriame susiduriame 
su nereflektuojama įtampa tarp eksplicitiškai išsakomo teksto 
turinio ir jo pragmatiniy prielaidu.'? 

Tačiau šiandien turbūt viena prestižiškiausių ideologijos kri- 
tikos krypčių, išaugusi iš diskurso analizės, apverčia šį santykį: 
tai, ką Švietimo tradicija atmetė kaip „normalios“ komunika- 
cijos sutrikdymą, pasirodė esanti jos pozityvi sąlyga. Konkreti 
intersubjektyvi erdvė, kurioje vyksta simbolinė komunikacija, 
visuomet yra struktūruojama įvairių (pasąmoninių) tekstinių 
priemonių, negalinčių būti redukuojamų į antrinę retoriką. Čia 
susiduriame ne su judesiu, papildančiu Švietimą ar Habermaso 
požiūrį, bet su jo vidiniu apvertimu: tai, ką Habermasas laikė 
atsiribojimu nuo ideologijos, čia demaskuojama kaip ideologi- 
ja par excellence. Švietimo tradicijoje „ideologija“ simbolizuo- 
ja išsklidusią („klaidingą“) realybės sampratą, kurią lemia įvai- 
rūs „patologiniai“ interesai (mirties ir gamtos jėgų baimė, ga- 
lios interesai ir t. t.); o diskurso analizė pačią sampratą, pagal 
kurią realybė suvokiama be jokių diskursyvių priemonių ar są- 
saju su galia, laiko ideologine. Ideologijos „nulinį lygmenį“ su- 
daro (klaidingas) suvokimas, jog diskursyvus formavimas yra 
anapus diskurso. 

Jau 1950 metais Roland'as Barthes'as knygoje Mitologijos 
(Mytbologies) pasiūlė interpretuoti ideologiją kaip simbolinės 
tvarkos „natūralizavimą“ - t. y. kaip suvokimą, kuris sudaikti- 
na diskursyvių procedūrų rezultatus ir paverčia juos „daiktais 
savyje“. Paulo de Mano „pasipriešinimo (dekonstrukcijos) teo- 

rijai“ sampratoje kalbama apie tą patį dalyką: dekonstrukcija 
sutiko tokį pasipriešinimą būtent dėl to, kad ji „denatūralizuo- 
ja“ sakomą turinį, atskleisdama diskursyvias procedūras, kurios 
ir yra Prasmės akivaizdumo priežastis. Be abejonės, išsamiau- 
sia tokio požiūrio versija pateikiamo Oswaldo Ducrot argu- 
mentacijos teorijoje!!; nors joje nevartojamas terminas „ideo- 
logija“, jos ideologinis-kritinis potencialas yra milžiniškas. Duc- 
rot pagrindinė idėja yra ta, jog kalboje neįmanoma griežtai 
atskirti deskripcijos ir argumentacijos lygmenų: nėra neutra- 
laus deskriptyvinio turinio; kiekviena deskripcija (pažymėjimas) 
jau priklauso argumentacinei schemai; deskriptyviniai predi- 
katai yra tik galutinai sudaiktinti-natūralizuoti argumentacijos 
judesiai. Šis argumentacinis pasitikėjimas remiasi topoi, „bend- 
romis vietomis“, kurios veikia natūralizuotu, automatiškai tai- 
komu, „pasąmoniniu“ būdu - sėkminga argumentacija supo- 
nuoja, jog mechanizmai, reguliuojantys jos veiksmingumą, turi 
likti nematomi. 

Čia taip pat reiktų paminėti Michelį Pėcheux, kuris Althus- 
serio interpeliacijos teoriją pasuko lingvistine kryptimi. Savo 
darbuose jis tyrinėja diskursyvius mechanizmus, sukuriančius 
Prasmės „akivaizdumą“. Kitaip tariant, viena pagrindinių ideo- 
logijos strategijų yra nuoroda į savaiminį akivaizdumą - „Pa- 
žiūrėk, pats matai, kaip viskas yra!“ „Leiskime kalbėti patiems 
faktams“ yra tikriausiai pats seniausias ideologijos teiginys — 
reikia pabrėžti būtent tai, jog faktai niekada „nekalba patys“, 
tačiau yra priverčiami kalbėti pasitelkiant diskursyvių priemo- 
nių tinklą. Pakanka prisiminti liūdnai pagarsėjusį filmą Tylus 
riksmas (The Silent Scream), nukreiptą prieš abortus, - mes 
„Matome“ vaisių, kuris „ginasi“, „verkia“ ir t. t., tačiau šiame 


TUN. 


matymo akte „nematome“ būtent to, kad visa tai „matome“ iš 

anksto diskursyviai sukonstruotos erdvės fone. Diskurso anali- 
zė būtent ir parodo savo galią, kai atsako į šį konkretų klausi- 
mą: jei anglas rasistas sako: „Mūsų gatvėse per daug pakista- 
niečių!“, kaip — iš kurio taško — jis tai „mato“ — kitaip tariant, 
kaip yra struktūruota jo simbolinė erdvė, kad pakistaniečiai, 
klaidžiojantys Londono gatvėse, yra suvokiami kaip nerimą ke- 
liantis perteklius? Čia turime prisiminti Lacano devizą, kad tik- 
rovėje nieko netrūksta: kiekvienas trūkumo ar pertekliaus su- 
vokimas („to nepakanka“, „to per daug“) visuomet numato 
simbolinę struktūrą.! 

Galiausiai čia reiktų paminėti naują Ernesto Laclau požiūrį į 
fašizmą ir populizmą," kurio svarbiausia teorinė išvada yra ta, 
jog reikšmę sukuria ne pačios ideologijos elementai — veikiau 
šie elementai funkcionuoja kaip „laisvai plaukiojantys signifi- 
kantai“, kurių reikšmė fiksuojama hegemoninės artikuliacijos 
būdu. Pavyzdžiui, ekologija niekada nėra vien „ekologija kaip 
tokia“, ji visada įtraukiama į tam tikras ekvivalencijų sekas: ji 
gali būti konservatyvi (siekianti sugrąžinti prie subalansuotų 
kaimo bendruomenių ir tradicinių gyvenimo būdų), etatistinė 
(tik griežtas valstybės reguliavimas gali mus išgelbėti nuo artė- 
jančios katastrofos), socialistinė (ekologinių problemų pirmi- 
nė priežastis yra kapitalistinis, į pelną orientuotas natūralių iš- 
teklių išnaudojimas), liberali-kapitalistinė (aplinkai padarytą žalą 
reiktų įskaičiuoti į produkto kainą ir taip leisti rinkai reguliuo- 
ti ekologinį balansą), feministine (gamtos išnaudojimas kyla iš 
vyriško dominavimo), anarchistinė bei save reguliuojanti (žmo- 
nija gali išlikti tik tuomet, jei sutiks gyventi mažomis, save iš- 
laikančiomis bendruomenėmis, negriaunančioms pusiausvyros 
su gamta), ir t. t. Svarbu yra tai, jog nė viena iš šių sąsajų pati 
savaime nėra „tikra“, susijusi su ekologinės problematikos pri- 

gimtimi: kuris diskursas sėkmingai „pasisavins“ ekologiją, 
priklausys nuo diskursyvios hegemonijos kovos, ir šios kovos 
rezultato negali garantuoti jokia grindžianti būtinybė ar „natū- 
rali giminystė“. Kita neišvengiama tokios hegemoninės artiku- 
liacijos sampratos pasekmė yra ta, jog etatistinis, konservaty- 
vus, socialistinis ir kitoks ekologijos priskyrimas nenurodo ant- 
rinės konotacijos, kuri papildo pirmąją, „pažodinę“ reikšmę: 
kaip pasakytų Derrida, šis papildymas retroaktyviai iš naujo 
apibrėžia patį „pažodinės“ tapatybės pobūdį — sąsaja su kon- 
servatizmu, pavyzdžiui, labai specifiškai atskleidžia pačią eko- 
loginę problematiką („dėl apsimestinės arogancijos žmogus at- 
sižadėjo savo priklausymo natūraliai tvarkai“ ir t. t.). 


2. Dabar pereiname nuo ideologijos „savyje“ prie ideolo- 
gijos „sau“, prie ideologijos kitybės, jos eksternalizacijos: šį 
momentą įkūnija Althusserio Ideologinių Valstybės Aparatų 
samprata, parodanti, kaip ideologija materializuojasi ideolo- 
ginėse praktikose, ritualuose ir instituciJose.!^ Pavyzdžiui, re- 
liginis tikėjimas yra ne tik ar visų pirma vidinis įsitikinimas, 
bet Bažnyčia kaip institucija su jos ritualais (malda, krikštu, 
sutvirtinimo sakramentu, išpažintimi...), kurie yra toli gražu 
ne antrinės vidinio tikėjimo eksternalizacijos, bet jį sukurian- 
tis mechanizmas. Kai Althuserris kartoja Pascalio žodžius: 
„Elkis taip, lyg tikėtum, melskis, atsiklaupk, ir tu patikėsi, 
tikėjimas ateis savaime“, jis apibrėžia sudėtingą refleksijos me- 
chanizmą, kuris sudaro retroaktyvų, „autopoetinį“ tikėjimo 
pagrindą, toli gražu pranokstantį redukcionistinį teiginį, jog 
vidinis tikėjimas priklauso nuo išorinio elgesio. Kitaip tariant, 
implicitiné šio argumento logika yra tokia: atsiklaupk, ir tz 
patikėsi, jog atsiklaupei dėl to, jog tiki - kitaip tariant, tai, jog 

tu atlieki ritualą, yra tavo vidinio tikėjimo raiška/pasekmė; 
trumpai tariant, „išorinis“ ritualas performatyviai sukuria sa- 
vo ideologinį pamatą.“ 

Čia vėlgi susiduriame su „atkritimu“ į ideologiją būtent tuo 
momentu, kai tariamės iš jos išsilaisvinę. Šiuo požiūriu labai 
įdomus atrodo santykis tarp Althusserio ir Foucault. Foucault 
teorijoje Ideologinius Valstybės Aparatus atitinka disciplinari- 
nės procedūros, kurios veikia „mikrogalios“ lygmeniu ir žymi 
ribą, kur galia įsirašo į kūną tiesiogiai, aplenkdama ideologiją — 
dėl šios priežasties Foucault niekada nevartoja termino „ideo- 
logija“ kalbėdamas apie mikrogalios mechanizmus. Šis ideolo- 
gijos problematikos atsisakymas lemia fatališką Foucault teori- 
jos silpnumą. Foucault nenuilsdamas kartoja, kad galia susiku- 
ria „iš apačios“, kad ji nesklinda iš vienintelio aukščiausio taško: 
pats panašumas į Aukščiausią tašką (į Monarchą ar kitą Suve- 
renumo įsikūnijimą) atsiranda kaip antrinis padarinys, kurį su- 
kelia mikropraktikų daugybė ir sudėtingas jų sąveikos tinklas. 
Tačiau kai Foucault yra priverstas atskleisti konkretų galios 
pasirodymo mechanizmą, jis griebiasi labai įtartinos sudėtin- 
gumo retorikos, atkurdamas painų šalutinių ryšių, kairės ir 
dešinės, viršaus ir apačios tinklą... ir akivaizdžiai stengdama- 
sis aiškinimą paskubomis užbaigti, nes juk negalima Galios 
pasiekti tokiu būdu - bedugnė, skirianti mikroprocedūras nuo 
Galios šmėklos lieka neperžengiama. Althusserio pranašumas 
prieš Foucault atrodo akivaizdus: Althusseris veikia visiškai 
priešinga kryptimi - iš pradžių jis apibrėžia šias mikroproce- 
dūras kaip IVA dalį; kitaip tariant, jas laiko mechanizmais, 
kurie tam, kad būtų efektyvūs, kad „pagriebtų“ individą, vi- 
sada jau numato koncentruotą valstybės egzistavimą, perkėli- 
mo (transferential) santykį nuo individo valstybės link arba - 

vartojant Althusserio terminus - ideologinio didžiojo Kito link, 
kuris ir kuria interpeliaciją. 

Šis Althusserio atliktas reikšmės perkėlimas nuo ideologi- 
jos“savyje“ prie jos materialaus egzistavimo Ideologiniuose 
Valstybės Aparatuose savo vaisingumą įrodė iš naujo anali- 
zuojant fašizmą; šiuo požiūriu verta prisiminti Wolfgango Frit- 
zo Haugo pateiktą Adorno kritiką. Adorno atsisako fašizmą 
laikyti ideologija tikslia šio žodžio prasme, t. y. „racionaliu 
egzistuojančios tvarkos įteisinimu“. Vadinamoji „fašistinė 
ideologija“ jau neturi racionalios konstrukcijos nuoseklumo, 
kuriam būtina konceptuali analizė ir ideologinis-kritinis pa- 
neigimas; kitaip tariant, ji nefunkcionuoja kaip „melas, neiš- 
vengiamai suvokiamas kaip tiesa“ (tai tikros ideologijos atpa- 
žinimo ženklas). „Fašistinė ideologija“ nėra vertinama rimtai 
net jos rėmėjų; jos statusas yra grynai instrumentinis ir visiš- 
kai priklauso nuo išorinės prievartos.!* Tačiau atsakydamas 
Adorno, Haugas” triumfuodamas demonstruoja, kad ši kapi- 
tuliacija prieš doktrinos pirmumą toli gražu nereiškia „ideo- 
logijos pabaigos“, bet parodo pagrindžiantį pačios ideologi- 
jos gesta: kvietimą besąlygiškai subordinuotis bei „iraciona- 
liai“ pasiaukoti. Tai, kas liberalaus kriticizmo (klaidingai) 
traktuojama kaip fašizmo silpnybė, iš tiesų yra jos stiprumo 
apraiška: fašizmo horizonte pats racionalios argumentacijos, 
turinčios padaryti jo galią priimtiną, reikalavimas yra atme- 
tamas iš anksto, nes toks reikalavimas laikomas tikros etinio 
pasiaukojimo dvasios liberalios degeneracijos požymiu - kaip 
teigia Haugas, vartydami Mussolini tekstus, negalime atsikra- 
tyti nemalonaus jausmo, kad Mussolini skaitė Althusserį! Tie- 
siog atmesdamas fašistinės „žmonių bendruomenės“ [Volks- 
gemeinschaft] sampratą ir laikydamas ją klaidinga vilione, pa- 

slepiančia dominavimo ir išnaudojimo realybę, jis neatkreipe 
dėmesio į esminį faktą, jog Volksgemeinschaft samprata buvo 
materializuota ritualuose ir praktikose (ne tik masiniuose su- 
sibūrimuose ir paraduose, bet ir plataus masto kampanijose 
padėti badaujantiems, organizuotoje sportinėje ir kultūrinėje 
veikloje darbininkams ir t. t.), kurios performatyviai sukūrė 
Volksgemeinscbaft efekta.'* | 


3. Kitas mūsų rekonstrukcijos etapas nagrinėja, kaip ši eks- 
ternalizacija yra „apmąstoma savyje“: čia įvyksta ideologijos 
sąvokos skaidymasis, apsiribojimas ir pasklidimas. Ideologija 
jau nėra suvokiama kaip homogeniškas mechanizmas, garan- 
tuojantis socialinę reprodukciją, kaip visuomenės „cementas“: 
ji virsta Wittgensteino aprašyta silpnai susijusių ir heterogeniš- 
kų procedūrų „šeima“, kurios sfera griežtai lokalizuota. Iš to 
plaukia, jog vadinamosios Vyraujančios Ideologinės Tezės (VIT) 
kritika įgalina pademonstruoti, jog ideologija arba turi didžiu- 
lę įtaką, tačiau apribojama siauru socialiniu sluoksniu, arba jos 
vaidmuo socialinėje reprodukcijoje yra marginalus. Pavyzdžiui, 
kapitalizmo pradžioje protestantiška sunkaus darbo kaip sa- 
vaiminio tikslo etika ribojosi kylančių kapitalistų sluoksniu, o 
darbininkai ir valstiečiai, kaip ir aukštesnės klasės, toliau pa- 
kluso kitiems, labiau tradiciniams etiniams požiūriams, taigi 
niekas negali protestantiškai etikai priskirti viso socialinio pa- 
stato „cemento“ vaidmens. Šiandien, esant vėlyvojo kapitaliz- 
mo stadijai, kai naujų masinių medijų ekspansija iš esmės lei- 
džia ideologijai efektyviai įsismelkti į kiekvieną socialinio kū- 
no porą, pačios ideologijos įtaka yra sumažėjusi: individai veikia 
ne remdamiesi savo tikėjimais ar 1deologiniais įsitikinimais — 
kitaip tariant, didžioji sistemos dalis išvengia ideologijos rep- 

rodukavimo santykiuose ir remiasi ekonomine prievarta, tei- 
sės ir valstybės reguliavimu ir t. t.!? 

Tačiau čia vėl viskas susijaukia, nes kai tik imamės atidžiau 
tyrinėti šiuos tariamai anapus ideologijos esančius mechaniz- 
mus, reguliuojančius socialinę reprodukciją, pasirodo, jog esa- 
me įklimpę į jau minėtą tamsią sritį, kur realybės neįmanoma 
atskirti nuo ideologijos. Tai, su kuo čia susiduriame, reiškia 
trečią neideologijos pa(si)vertimą ideologija: staiga suvokiame, 
jog ideologija „sau“ įsiterpia į kiekvieno anapus ideologijos esan- 
čio fakto „Būtį-savyje“. Pirma, ekonominės prievartos ir teisi- 
nio reguliavimo mechanizmai visada „materializuoja“ tam tik- 
rus teiginius ar tikėjimus, kurie yra iš esmės ideologiniai (pa- 
vyzdžiui, baudžiamoji teisė numato tikėjimą individo asmenine 
atsakomybe arba įsitikinimą, jog nusikaltimai yra socialinių ap- 
linkybių rezultatas). Antra, sąmonės forma, kuri atitinka vėly- 
vojo kapitalizmo „postideologinę“ visuomenę - ciniškas, „blai- 
vus“ požiūris, propaguojantis liberalų „nuomonių atvirumą“ 
(kiekviena(s) yra laisva(s) tikėti tuo, kuo ji(s) nori; tai jo(s) pri- 
vatus reikalas), nepaiso patetiškų ideologinių frazių ir remiasi 
tik utilitarinėmis ir/arba hedonistinémis motyvacijomis - stric- 
to sensu lieka ideologiniu požiūriu: ji numato tam tikras ideolo- 
gines prielaidas (dėl santykio tarp „vertybių“ ir „tikro gyveni- 
mo“, dėl asmeninės laisvės ir t. t.), kurios yra būtinos tam, kad 
būtų galima reprodukuoti egzistuojančius socialinius santykius. 

Tačiau į akis krinta trečias ideologinių reiškinių kontinen- 
tas: tai nėra nei ideologija kaip eksplicitinė doktrina, apibrėžti 
įsitikinimai apie žmogaus, visuomenės ir pasaulio prigimtį, nei 
ideologijos materialioji egzistencija (institucijos, ritualai ir prak- 
tikos, įkūnijančios ideologiją), bet neapibrėžtas tinklas implici- 
tinių, „tarsi spontaniškų“ prielaidų ir požiūrių, kurie sudaro 

neredukuojamą „neideologinių“ (ekonominių, teisinių, politi- 
nių, seksualinių...) praktikų reprodukcijos momentą.” Čia verta 
prisiminti Marxo „prekinio fetišizmo“ sampratą: ji žymi ne (bur- 
žuazinę) politinės ekonomijos teoriją, bet prielaidas, kurios 
apibrėžia „tikros“ rinkos mainų ekonominės praktikos struktū- 
rą - teoriškai kapitalistas atitinka utilitarinį nominalistą, tačiau 
savo veikloje (mainuose ir t. t.) jis remiasi „teologinėmis užgai- 
domis“ ir veikia kaip spekuliatyvus idealistas...?' Dėl šios prie- 
Zasties tiesioginė nuoroda į anapus ideologijos veikiančią prie- 
vartą (pavyzdžiui, rinkos) yra ideologinė procedūra par excel- 
lence: rinka ir (masinė) medija yra dialektiškai susijusios;2 
gyvename „reginio visuomenėje“ (Guy'us Debord'as), kurioje 
medija iš anksto struktūruoja mūsų realybės suvokimą ir daro 
realybę neatskiriamą nuo jos „estetizuoto“ vaizdo. 


Šmėkla ir antagonizmo tikrovė 


Taigi, ar galutinė išvada yra ta, jog iš principo neįmanoma iš- 
saugoti realybės, kurios nuoseklumo nesugriautų ideologiniai 
mechanizmai ir kuri nesuirtų tuo momentu, kai atimame iš jos 
ideologinį komponentą? Čia glūdi viena pagrindinių priežas- 
čių, dėl kurių vertėtų laipsniškai atsisakyti ideologijos sąvokos: 
ši sąvoka tapo „per stipri“, ji pradeda apimti viską, net ir visiš- 
kai neutralų, anapus ideologijos esantį pagrindą, turintis užtik- 
rinti standartą, kurio atžvilgiu matuojamas ideologinis iškrai- 
pymas. Kitaip tariant, ar galutinė diskurso analizės išvada nėra 
ta, jog diskurso tvarka yra iš prigimties „ideologinė“? 
Įsivaizduokime, jog kažkokiame politiniame susirinkime ar 
akademinėje konferencijoje norime paskelbti keletą gilių min- 

čių apie sunkią benamių padėtį mūsų didmiesčiuose, nors ne- 
turime jokios nuovokos apie jų tikras problemas - kad išsaugo- 
tume orumą, galime sukurti „gelmės“ efektą atlikdami visiškai 
formalią inversiją: „Šiandien daug girdime ir skaitome apie be- 
namių padėtį mūsų miestuose, apie jų negandas ir kančią. Ta- 
čiau galbūt ši kančia, tokia liūdna, kokia tik gali būti, yra ženk- 
las dar gilesnės kančios - kad šiuolaikinis žmogus jau nebeturi 
savo būsto, kad jis tampa vis svetimesnis savo pasaulyje. Net 
jei pastatytume pakankamai naujų namų ir apgyvendintume 
visus šiuos žmones, tikroji kančia taptų dar didesnė. Benamiš- 
kumo esmę sudaro pačios esmės benamiškumas; jį sukuria tai, 
jog mūsų pasaulyje, išmuštame iš pusiausvyros karštligiško tuš- 
čių malonumų ieškojimo, nėra namų, nėra savo būsto, kuria- 
me prisiglaustų esminė žmogaus dimensija.“ 

Ši formali matrica gali būti taikoma neribotam temų skaičiui — 
tarkime, nuotoliui ir artumui: „Šiandien medija gali pranešti apie 
įvykius iš tolimiausių Žemės kampų, net iš netoliese esančių pla- 
netų, priartinti juos sekundės tikslumu. Tačiau ar šis visur pra- 
sismelkiantis artumas neatitolina mūsų nuo autentiškos žmogiš- 
kosios egzistencijos dimensijos? Ar žmogaus esmė nėra labiau 
nutolusi nei bet kada?“ Arba dažnai pasikartojantis pavojaus mo- 
tyvas: „Šiandien daug girdime ir skaitome apie tai, kokį pavojų 
žmonių rasei išlikti kelia ekologinės katastrofos galimybė (ozo- 
no sluoksnio išretėjimas, šiltnamio efektas ir t. t.). Tačiau tikrasis 
pavojus glūdi kitur: didžiausias pavojus tyko pačios žmogaus es- 
mės. Kadangi gresiančios ekologinės katastrofos stengiamės iš- 
vengti vis naujais technologiniais sprendimais („aplinkos neter- 
šiantys“ aerozoliai, neetiliuotas benzinas ir t. t.), taip iš esmės tik 
pilame alyvos į ugnį ir didiname pavojų dvasinei prigimčiai žmo- 
gaus, kurio negalima redukuoti į technologinį gyvulį.“ 

Visiškai formalus veiksmas, kuris visais šiais atvejais sukelia 
gelmės efektą, yra pati gryniausia ideologija, jos „elementari 
ląstelė“, kurios sąsają su Lacano Dominuojančio Signifikanto 
sąvoka nesunku pastebėti: „paprastų“ signifikantų grandinė nu- 
rodo tam tikrą pozityvų žinojimą apie benamiškumą, tuo tar- 
pu Dominuojantis Signifikantas žymi tik „absoliučiai esminę 
dimensiją“, apie kurią neprivalome pasakyti nieko pozityvaus 
(dėl šios priežasties Lacanas Dominuojantį Signifikantą vadina 
„signifikantu be signitikato“). Ši formali matrica išskirtiniu bū- 
du liudija ideologijai taikomos formalios diskurso analizės sa- 
ve naikinančią galią: šios analizės silpnumas glūdi jos stipru- 
me, nes ji priversta įsprausti ideologiją į plyšį tarp „paprastos“ 
signifikantų grandinės ir besaikio Dominuojančio Signifikan- 
to, kuris yra simbolinės tvarkos dalis. 

Čia vėlgi reiktų stengtis išvengti paskutinių spąstų, kurie pri- 
verstų mus sugrįžti į ideologiją tuomet, kai tariamės nuo jos 
atsiriboję. Kitaip tariant, kai net patį siekį atskirti ideologiją ir 
esamą tikrovę demaskuojame kaip ideologinį, neišvengiamai 
peršasi išvada, jog vienintelė neideologinė pozicija yra atmesti 
pačią anapus ideologijos esančios realybės sąvoką ir pripažinti, 
jog visa, su kuo susiduriame, yra tik simbolinės fikcijos, daugy- 
bė diskursyviu plotmių, bet niekada nėra „realybė“ — tačiau 
toks greitas, sklandus „postmodernistinis“ sprendimas yra ideo- 
logija par excellence. Jis visiškai priklauso nuo mūsų atkaklaus 
siekio laikytis šios neįmanomos pozicijos: nors nėra aiškios ri- 
bos, skiriančios ideologiją nuo realybės, nors ideologija įsiter- 
pia į viską, ką mes suvokiame kaip „realybę“, tačiau turime 
išlaikyti įtampą, palaikančią ideologijos kritikos egzistenciją. 
Galbūt, sekdami Kantu, šią aklavietę galėtume pavadinti „kri- 
tinio-ideologinio proto antinomija“: ideologija neapima vis- 

ko; įmanoma numatyti vietą, kuri įgalintų mus išlaikyti distan- 
ciją ideologijos atžvilgiu, tačiau ši vieta, iš kurios įmanoma at- 
mesti ideologiją, privalo likti tuščia, jos negali užimti jokia po- 
zityviai apibrėžta realybė — vos tik pasiduodame šiam gundy- 
mui, sugrįžtame atgal į ideologiją. 

Kaip galėtume apibrėžti šią tuščią vietą? Galbūt vertėtų pra- 
dėti nuo grėsmės, kuri persekioja visą mūsų loginę-naratyvinę 
ideologijos rekonstrukciją: atrodo, jog kiekvienoje pakopoje 
skirtingu laipsniu pasikartoja ta pati opozicija, ta pati neišspren- 
džiama alternatyva tarp Vidaus ir Išorės. Pirma, pati ideologija 
„savyje“ yra įskilusi: viena vertus, ideologija atstovauja racio- 
nalios argumentacijos ir nuovokos iškraipymui, kuris atsiran- 
da dėl „patologinių“ išorinių galios, išnaudojimo ir kitų intere- 
sų spaudimo; kita vertus, ideologija glūdi pačioje minties, ne- 
persmelktos jokių neperregimų galios strategijų, sampratoje, 
argumentacijoje, kuri nesiremia jokiomis neperregimomis re- 
torinėmis priemonėmis... Antra, pats šis išoriškumas skyla į 
„vidinį išoriškumą“ (simbolinę tvarką, t. y. decentruotus dis- 
kursyvius mechanizmus, generuojančius Reikšmę) ir „išorinį 
išoriškumą“ (IVA ir socialiniai ritualai bei praktikos, materiali- 
zuojantys ideologiją) — išoriškumas, kurį ideologija klaidingai 
atpažįsta, yra paties „teksto“ bei „anapus teksto esančios“ so- 
cialinės realybės išoriškumas. Galiausiai ši „anapus teksto esanti“ 
socialinė realybė skyla į institucinę Išorę, kuri valdo ir regu- 
liuoja individų gyvenimą „iš viršaus“ (IVA), ir ideologiją, kuri 
nėra primetama IVA, bet randasi „spontaniškai“, „iš apačios“, 
iš užinstitucinės individų veiklos (prekinis fetišizmas) - galime 
šią opoziciją pavadinti Althusseris versus Lukácsas. Ši opozicija 
tarp IVA ir prekinio fetišizmo - tarp materialumo, kuris visuo- 
met jau priklauso ideologijai (materialūs, veiksmingi aparatai, 

suteikiantys kūną ideologijai), ir ideologijos, kuri visuomet jau 
priklauso materialumui (socialiniam produkavimo faktišku- 
mui) — galiausiai yra opozicija tarp Valstybės ir Rinkos, tarp 
išorinės aukštesnės instancijos, organizuojančios visuomenę „iš 
viršaus“, ir visuomenės „spontaniškos“ saviorganizacijos. 

Ši opozicija, kurios pirmą filosofinį pavyzdį pateikė Plato- 
nas ir Aristotelis, pasireiškia dviem ciniškos ideologijos būdais: 
tai „vartotojiškas“, postprotestantiškasis vėlyvojo kapitalizmo 
cinizmas ir cinizmas, priklausantis vėlyvajam „tikram socializ- 
mui“. Nors abiem atvejais sistema funkcionuoja tik jei subjek- 
tas išlaiko cinišką distanciją ir „nepriima rimtai“ „oficialių“ 
vertybių, skirtumas tarp jų yra aiškiai pastebimas: jis apverčia 
nuomonę, pagal kurią vėlyvasis kapitalizmas kaip (formaliai) 
„laisva“ visuomenė remiasi argumentuotu įtikinėjimu ir lais- 
vu sutikimu, kuriuo galima „manipuliuoti“ ir jį suklastoti; tuo 
tarpu socializmas remiasi šiurkščia „totalitarine“ prievarta. 
Atrodytų, jog vėlyvajame kapitalizme „žodžiai nieko nereiš- 
kia“, niekam neįpareigoja: jie laipsniškai praranda savo per- 
formatyvią galią; viskas, kas pasakoma, ištirpsta bendrame 
abejingume; karalius nuogas ir medija tai nenuilsdama skel- 
bia, tačiau niekas tuo nesidomi — žmonės elgiasi taip, lyg ka- 
ralius nebūtų nuogas... 

Priešingai, pagrindinis vėlyvojo „tikro socializmo“ bruožas 
buvo beveik paranojinis tikėjimas Žodžio galia — valstybė ir 
valdančioji partija nervingai ir su panika reaguodavo į mažiau- 
sią viešą kritiką, lyg silpnos kritinės užuominos miglotame ei- 
lėraštyje, išspausdintame mažo tiražo literatūros žurnale, arba 
esė akademiniame filosofiniame žurnale turėtų galios išsprog- 
dinti visą socialistinę sistemą. Tarp kitko, šis bruožas „tikrą so- 
cializmą“ daro beveik patrauklų mūsų retrospektyviam nostal- 

giškam žvilgsniui, nes jis liudija jame išlikusį Švietimo palikimą 
(tikėjimą racionalios argumentacijos socialiniu veiksmingumu). 
Matyt, būtent dėl to ir buvo įmanoma sunaikinti „tikrą socia- 
lizmą“ pasitelkus taikius pilietinės visuomenės judėjimus, vei- 
kiančius Žodžio lygmeniu - tikėjimas Žodžio galia buvo siste- 
mos Achilo kulnas.? 

Visų šių pakartojimų matricą veikiausiai sudaro priešprieša 
tarp ideologijos kaip „spontaniškos“ patirties pasaulio [vėcu],* 
iš kurio gniaužtų galime išsilaisvinti tik mokslinės refleksijos 
pastangomis, ir ideologijos kaip radikaliai nespontaniškos ma- 
šinos, iškraipančios mūsų gyvenimo patirties autentiškumą iš 
išorės. Kitaip tariant, visuomet turime turėti galvoje, kad Marxui 
pirminė ikiklasinės visuomenės mitologinė sąmonė, iš kurios 
išaugo vėlesnės ideologijos (nors tai neabejotinai tinka vokie- 
čių klasicizmo paveldui, Marxas įžvelgė šios pirminės sociali- 
nės sąmonės paradigmą graikų mitologijoje), dar nėra tikroji ideo- 
logija, nors (ar veikiau būtent dėl to) ji tuoj pat tampa vėcu, net 
jei tai akivaizdžiai „iliuziška“ ir „neteisinga“ (tai apima gamtos 
galių sudievinimą ir t. t.); tikroji ideologija pasirodo tik su dar- 
bo pasidalijimu ir klasių išsiskyrimu, kai „neteisingos“ idėjos 
netenka savo „tiesioginio“ pobūdžio ir yra „apdorojamos“ in- 
telektualų, kad pateisintų egzistuojančius dominavimo santy- 
kius — trumpai tariant, tik tuomet, kai pasidalijimas į poną ir 
vergą yra suporuojamas su darbo padalijimu į intelektinį ir fi- 
zinį. Dėl šios konkrečios priežasties Marxas atsisakė prekinį 
fetišizmą apibrėžti kaip ideologiją: jam ideologija visada reiškė 
valstybę ir, kaip pasakė Engelsas, pati valstybė yra pirmoji ideo- 
loginė jėga. Althusseris laikosi aiškiai priešingos pozicijos ir ideo- 


* vėcu (pranc.) - tai, kas kyla iš patirties. (Vert. past.) 

logiją suvokia kaip tiesiogiai patiriamą santykį su pasauliu — su- 
prasta būtent taip, ji yra amžina; kaip po savikritinio posūkio 
jis pasiūlo IVA sampratą, taip vėl sugrįžta prie Marxo: ideolo- 
gija neišauga iš „paties gyvenimo“, ji pradeda egzistuoti tik tuo- 
met, kai visuomenė imama reguliuoti valstybės. (Tiksliau, Alt- 
husserio teorinės pažiūros paradoksalios tuo, jog jis sujungė 
dvi linijas: ideologija kaip tiesiogiai patiriamas santykis su pa- 
sauliu visuomet jau yra reguliuojama Valstybės ir jos Ideologi- 
nių Aparatų išoriškumo.) 

Ši įtampa tarp „spontaniškumo“ ir organizuoto sankcijos įve- 
dimo įdiegia tam tikrą reflektyvią distanciją į pačią ideologijos 
sampratos šerdį: ideologija visuomet pagal apibrėžimą yra 
„ideologijos ideologija“. Pakanka prisiminti tikro socializmo 
dezintegraciją: socializmas buvo suvokiamas kaip „ideologinės“ 
priespaudos ir indoktrinacijos taisyklė, tuo tarpu perėjimas į 
demokratiją ir kapitalizmą buvo patiriamas kaip išsilaisvinimas 
iš ideologijos prievartos — tačiau ar pati ši „išsilaisvinimo“ pa- 
tirtis, kurios metu politinės partijos ir rinkos ekonomika buvo 
suvokiamos kaip „neideologinės“, kaip „natūrali dalykų padė- 
tis“, nėra ideologija par excellence??* Mūsų manymu, šis bruo- 
žas yra universalus: nėra ideologijos, kuri nesiektų savęs įtvir- 
tinti atsiribodama nuo kitos „grynos ideologijos“. Individas, 
pajungtas ideologijai, niekada negali sau pasakyti: „Aš priklau- 
sau ideologijai“, jam visada reikalingas kitas nuomonių korpu- 
sas tam, kad galėtų apsibrėžti savo „tikrą“ poziciją. 

Pirmą tokį pavyzdį pateikia ne kas kitas, o Platonas: filosofi- 
nis episteme versus paini minios nuomonė (doxa). O Marxas? 
Nors atrodytų, jog jis pakliūva į šiuos spąstus (ar visa Vokiečių 
ideologija nėra paremta opozicija tarp ideologinės chimeros ir 
„tikro gyvenimo“ tyrimo?), viskas komplikuojasi jo brandžioje 

politinės ekonomijos kritikoje. Kitaip tariant, kodėl Marxas 
pasirenka būtent fetisizzmo terminą tam, kad įvardytų prekių 
pasaulio „teologinę užgaidą“? Čia reikia turėti galvoje, jog „fe- 
tišizmas“ yra religinis terminas, žymintis (ankstesnę) „klaidin- 
gą“ stabmeldystę, priešpriešinamą (dabartiniam) tikrajam tikė- 
jimui: žydams fetišas yra Aukso Veršis; gryno dvasingumo šali- 
ninkams fetišizmas reiškia „primityvius“ prietarus, vaiduoklių 
ir kitų šmėkliškų pasirodymų baimę ir t. t. Marxas nori pasa- 
kyti, jog prekių pasaulis sukuria būtiną fetišistinį papildymą 
„oficialiam“ dvasingumui: visai gali būti, jog mūsų visuomenės 
„oficiali“ ideologija yra krikščioniškasis dvasingumas, bet jos 
tikrasis pagrindas yra Aukso Veršio stabmeldyste - pinigai. 
Trumpai tariant, Marxas nori pasakyti, jog nėra dvasios be 
dvasios vaiduoklių, nėra „gryno“ dvasingumo be nepadorios 
,sudvasintos materijos“ šmėklos.” Pirmasis, įgyvendinęs šį pe- 
rėjimą „nuo dvasios prie vaiduoklių“ ir pateikęs gryno dvasi- 
nio idealizmo, jo negyvo „negatyvaus“ nihilizmo kritiką, buvo 
F. W. J. Schellingas, svarbiausias ir neteisingai užmirštas vokie- 
čių idealizmo filosofas. Dialoge Klara (1810) jis įspraudė pleiš- 
tą į paprastą papildantį veidrodinio atspindėjimo santykį tarp 
idealaus ir tikro elementų, kartu sudarančių Organizmo gyvy- 
binę visumą, atkreipdamas dėmesį į „kyšantį“ dvigubą pertek- 
lių. Viena vertus, egzistuoja dvasinis kūniškumo elementas: pa- 
čioje materijoje esti nematerialus, bet fizinis elementas, subti- 
lus kūnas, santykinai nepriklausomas nuo laiko ir vietos, 
sudarantis materialų mūsų laisvos valios pagrindą (gyvūnų mag- 
netizmas ir t. t.); kita vertus, egzistuoja kūniškas dvasingumo 
elementas: tai dvasios materializavimasis tam tikroje pseudo- 
medžiagoje, bekūniuose vaiduokliuose (šmėklos, gyvi mirusie- 
ji). Darosi aišku, kaip šie abu pertekliai perteikia prekinio feti- 

šizmo ir IVA logiką: prekinis fetišizmas siejasi su nemalonia 
prekės-kūno „spiritualizacija“, o IVA materializuoja dvasinį, be- 
kūnį ideologijos didįjį Kitą. 

Jacgues'as Derrida savo neseniai pasirodžiusioje knygoje apie 
Marxą žaidžia „šmėklos“ sąvoka, kad parodytų šį nepagauna- 
mą pseudomaterialumą, kuris apverčia klasikinę ontologinę 
priešpriešą tarp realybės ir iliuzijos ir t. t.?é Tikriausiai būtent 
čia turime ieškoti vienintelio išsigelbėjimo nuo ideologijos, ikii- 
deologinio branduolio, formalios matricos, kurioje įrašomi įvai- 
rūs ideologiniai dariniai: tai įsitikinimas, jog realybė negali eg- 
zistuoti be šmėklos, jog realybės ratas užsidaro tik nemalonaus 
šmėkliškojo papildymo dėka. Taigi kodėl realybė neegzistuoja 
be šmėklos? Lacanas tiksliai atsako į šį klausimą: realybė (tai, 
ką suvokiame kaip realybę) nėra „daiktas savyje“, ji visuomet 
jau yra simbolizuota, konstituota, struktūruota simbolinių me- 
chanizmų - problemiška yra tai, jog simbolizacija galiausiai vi- 
suomet nepavyksta, jai niekada nepasiseka visiškai „padengti“ 
tikrovę, ji visuomet numato tam tikrą nenustatytą, neapmokė- 
tą simbolinę skolą. Ši tikrovė (ta realybės dalis, kuri lieka ne- 
simbolizuota) sugrįžta šmėkliškų vaiduoklių pavidalu. Galiau- 
siai „šmėklos“ nereikėtų painioti su „simboline fikcija“, su tuo, 
jog pati realybė turi fikcijos struktūrą, ir būtent taip ji yra sim- 
boliškai (arba, kaip teigia kai kurie sociologai, „socialiai“) su- 
konstruota; šmėklos ir (simbolinės) fikcijos sampratos yra tar- 
pusavyje priklausomos pačiu savo nesuderinamumu (jos yra 
„komplementarios“ kvantinės mechanikos apibrėžta prasme). 
Paprastai tariant, realybė niekada nėra tiesiog „ji pati“, ji save 
atskleidžia per neišbaigtą ir nenusisekusią simbolizaciją, todėl 
šmėkliški vaiduokliai pasirodo būtent tame plyšyje, kuris vi- 
siems laikams atskiria realybę nuo tikrovės ir kurios atžvilgiu 

realybė išlaiko (simbolinės) fikcijos pobūdį: šmėkla suteikia kūną 
tam, kas pabėga nuo (simboliškai struktüruotos) realybės.?7 

Taigi ikiideologinį ideologijos branduolį sudaro šmėkliški vai- 
duokliai, užpildantys tikrovės tuštumą. Visuose bandymuose 
aiškiai atskirti „tikrą“ realybę nuo iliuzijos (arba iliuziją paaiš- 
kinti realybe) nesugebėta atsižvelgti būtent į tai: jei „realybė“ 
(tai, ką suvokiame kaip realybę) ruošiasi pasirodyti, kažkas tu- 
ri būti i$ jos atimta — kitaip tariant, „realybė“, kaip ir tiesa, 
pagal apibrėžimą niekada nėra „visa“. Šmėkla slepia ne realy- 
be, bet tai, kas joje yra ,,pirmapradiskai represuota", tam tikrą 
nereprezentuojamą X, kurio „represavimu“ grindžiama pati rea- 
lybė. Gali pasirodyti, jog pametėme kelią spekuliatyviame 
drumstame vandenyje, neturinčiame nieko bendra su konkre- 
čiomis socialinėmis kovomis — tačiau ar tokios „realybės“ žy- 
miausias pavyzdys nėra marksistinė klasių kovos sąvoka? Nuo- 
seklus šios sąvokos apmąstymas verčia pripažinti, jog „realybė- 
je“ klasių kovos nėra: „klasių kova“ reiškia patį antagonizmą, 
neleidžiantį objektyviai (socialinei) realybei konstituotis kaip 
savyje apribotai visumai.2š 

Tiesa, pagal marksistinę tradiciją klasių kova yra „vienijan- 
tis“ visuomenės principas; tačiau tai nereiškia, jog ši sąvoka 
yra aukščiausia garantija, įgalinanti suvokti visuomenę kaip 
racionalią visumą („galutinė kiekvieno socialinio fenomeno 
prasmė yra determinuota jo padėties klasių kovoje“): didžiau- 
sias „klasių kovos“ sampratos paradoksas yra tas, jog visuo- 
menė yra „surišama“ paties antagonizmo, plyšio, kuris nie- 
kuomet neleis jai sudaryti harmoningos, skaidrios, raciona- 
lios Visumos - kliūties, sunaikinančios bet kurį racionalų 
apibendrinimą. Nors „klasių kova“ niekur nepasirodo kaip po- 
zityvus esinys, tačiau ji funkcionuoja per savo nesatį kaip refe- 

rencijos taškas, įgalinantis apibrėžti bet kurį socialinį fenome- 
ną - ne susiejant jį su klasių kova kaip galutine reikšme („trans- 
cendentaliniu signifikantu“), bet suvokiant jį kaip dar vieną 
(kitą) bandymą užmaskuoti ir „užlopyti“ klasinio antagonizmo 
plyšį, sunaikinti jo žymes. Čia susiduriame su struktūriniu-dia- 
lektiniu paradoksu, kai pasekmė egzistuoja tik tam, kad sunai- 
kintų savo egzistencijos priežastis, kai pasekmė tam tikru būdu 
priešinasi savo priežasčiai. 

Kitaip tariant, klasių kova yra „tikra“ griežta lakaniška pras- 
me: tai kliuvinys, kliūtis, sukelianti vis naujas simbolizacijas, 
kuriomis siekiama ją integruoti ir pasisavinti (pavyzdžiui, kor- 
poratistinis siekis klasių kovą paversti ar perkelti į organišką 
„socialinio kūno narių“ sąrangą), tačiau kuri drauge pasmer- 
kia šiuos siekius visiškai nesėkmei. Klasių kova yra ne kas kita 
kaip pavadinimas nesuvokiamos ribos, kuri negali būti objek- 
tyvuota, apibrėžta socialinėje visumoje, nes būtent ši riba ne- 
leidžia suvokti visuomenės kaip uždaros visumos. Arba - apibrė- 
žiant dar kitaip — „klasių kova“ reiškia tašką, kurio atžvilgiu 
„nėra metakalbos“: kadangi kiekviena pozicija socialinėje vi- 
sumoje yra pertekliškai determinuota (overdetermined) klasių 
kovos, nėra jokios neutralios vietos, kuri išvengtų klasių kovos 
dinamikos ir iš kurios klasių kovą galima būtų apibrėžti kaip 
priklausančią socialinei visumai. 

Šis paradoksalus klasių kovos statusas gali būti apibrėžiamas 
pasitelkiant svarbią Hegelio perskyrą tarp Substancijos ir Su- 
bjekto. Substancijos lygmenyje klasių kova yra sąlyginė „ob- 
jektyvaus“ socialinio proceso atžvilgiu; ji funkcionuoja kaip ant- 
rinė nuoroda į tam tikrus gilesnius nesutarimus, kuriuos regu- 
liuoja pozityvūs mechanizmai, nepriklausantys nuo klasių kovos 
(„klasių kova prasideda tuomet, kai produkavimo santykiai ne- 

atitinka produkuojančių jėgų išsivystymo“ ).?? Prie Subjekto lyg- 
mens pereiname tuomet, kai suvokiame, kad klasių kova nepa- 
sirodo staiga pabaigoje kaip objektyvaus proceso pasekmė, bet 
visuomet jau veikia pačioje objektyvaus proceso šerdyje (kapi- 
talistas tobulina produkavimo priemones, kad sumažintų san- 
tykinę ir absoliučią darbo jėgos vertę; pati darbo jėgos vertė 
nėra duota objektyviai, bet yra sąlygojama klasių kovos, ir t. t.). 
Trumpai tariant, neįmanoma izoliuoti jokių „objektyvių“ so- 
cialinių procesų ar mechanizmų, kurių slapčiausia logika ne- 
būtų susijusi su „subjektyvia“ klasių kovos dinamika; arba — 
kitaip tariant - pati „taika“, kovos nesatis jau yra kovos forma, 
kurios nors pusės (laikina) pergalė kovoje. Kadangi pati klasių 
kovos neregimybė („klasių taika“) jau yra klasių kovos pasek- 
mé, - t. y. vienoje kovojančiųjų pusėje įsivyravusios hegemoni- 
jos pasekmė, - esame verčiami palyginti klasių kovos statusą su 
Hitchcocko McGuffinu*: „Kas yra klasių kova? - Antagonisti- 
nis procesas, sukuriantis klases ir apibrėžiantis jų santykį. - Ta- 
čiau mūsų visuomenėje nėra kovos tarp klasių! Taigi matote, 
kaip ji funkcionuoja!“?? 

Ši klasių kovos kaip antagonizmo samprata leidžia palyginti 
antagonizmo tikrovę ir komplementarų priešingybių poliariš- 
kumą: galbūt antagonizmo redukcija į poliariškumą yra viena 
paprasčiausių ideologijos operacijų. Pakanka prisiminti įprastą 
New Age veikimo būdą, kuris numato tam tikrą natūralią kos- 
minių priešpriešų pusiausvyrą (protas — emocijos, aktyvus — 


* McGuffinas yra Hitchcocko sukurta sąvoka, žyminti siužeto elementą, kuris 
turi patraukti filmo žiūrovo dėmesį ir/arba rutulioti siužetą. Nors McGuffinas 
organizuoja pasakojimą, tačiau pats neturi jokio ryšio su pasakojama istorija. 


(Vert. past.) 

pasyvus, intelektas — intuicija, yin — yang, ir t. t.) ir suvokia 
mūsų amžių kaip tokį, kuris per daug akcentuoja vieną iš dvie- 
jų polių, „vyrišką“ aktyvumo ir proto „principą“ — supranta- 
ma, jog pakeisti padėtį galima tik atkuriant pusiausvyrą tarp 
dviejų principų... 

„Progresyvi“ tradicija taip pat liudija daugybę pastangų su- 
vokti (seksualinį, klasinį) antagonizmą kaip dviejų priešingų 
pozityvių esinių koegzistenciją: pradedant tam tikros rūšies 
„dogmatiniu“ marksizmu, kuris sugretina „jų“ buržuazinį moks- 
la ir „mūsų“ buržuazinį mokslą, baigiant tam tikros rūšies fe- 
minizmu, kuris sugretina vyrišką ir moterišką diskursą arba „ra- 
šymą“. Toli gražu nebūdami „per daug kraštutiniai“, šie ban- 
dymai, priešingai, yra nepakankamai kraštutiniai: jie mano, kad 
jų sakymo pozicija yra trečias neutralus mediumas, kuriame 
abu poliai koegzistuoja; vadinasi, jie pasitraukia pripažindami, 
jog nėra jokio sąlyčio taško, jokio neutralaus pagrindo, kuris 
būtų bendras abiem antagonistinėms seksualinėms ar klasinėms 
pozicijoms.?! Jei kalbame apie mokslą, tai mokslas, žinoma, 
nėra neutralus objektyvus žinojimas, nepaveiktas klasių kovos 
ir prieinamas visoms klasėms, tačiau būtent dėl šios priežasties 
jis yra vienas; nėra dviejų mokslų ir klasių kova būtent ir yra 
kova dėl šio mokslo, dėl to, kas jį pasisavins. Tas pat atsitinka 
ir su „diskursu“: nėra dviejų diskursų, „vyriško“ ir „moteriš- 
ko“; yra vienas diskursas, iš vidaus draskomas seksualinio an- 
tagonizmo - t. y. sukuriantis teritoriją, kurioje vyksta kova del 
hegemonijos. 

Čia mus domina klausimas, kuris gali būti suformuluotas 
kaip sąvokos „ir“ statuso problema. Althusseris vartoja „ir“ kaip 
tikslią teorinę kategoriją: kai jo veikalų pavadinimuose pasiro- 
do „ir“, šis mažas žodelis, be jokios abejonės, liudija apie konf- 

rontaciją tarp bendros ideologinės sąvokos (tiksliau, neutra- 
lios, dviprasmiškos sąvokos, svyruojančios tarp ideologinio ak- 
tualumo ir mokslinio potencialo) ir jos patikslinimo, nurodan- 
čio, kaip turėtume šią sąvoką konkretizuoti, kad ji imtų funk- 
cionuoti kaip neideologinė, tiksli teorinė sąvoka. Taip „ir“ 
suskaldo dviprasmišką pirminę vienybę, įdiegdama į ją skirtu- 
mą tarp ideologijos ir mokslo. 

Pakanka prisiminti du pavyzdžius. „Ideologija ;r Ideologi- 
niai Valstybės Aparatai“: IVA nurodo konkretų tinklą, kurį su- 
daro materialios ideologinio pastato egzistencijos sąlygos - tai, 
ko ideologija pati neatpažįsta funkcionuodama „normaliai“. 
„Kontradikcija ir perteklinė determinacija (Overdetermina- 
tion)“: tiek, kiek perteklinės determinacijos sąvoka reiškia neiš- 
sprendžiamą sudėtingą visumą kaip kontradikcijos egzistenci- 
jos būdą, ji įgalina atmesti idealistinę-teleologinę naštą, kuri 
paprastai prislegia kontradikcijos sąvoką (teleologinė būtiny- 
bė, kuri iš anksto garantuoja, jog kontradikcija bus „įveikta“ 
aukštesniu lygmeniu).?ž Galbūt pirmas tokio „ir“ pavyzdys yra 
garsi Marxo frazė „laivė, lygybė ir Bentbamas" iš Kapitalo: pa- 
pildymas „Benthamas“ atstovauja socialinėms aplinkybėms, su- 
teikiančioms konkretų turinį patetiškoms frazėms apie laisvę 
ir lygybę - prekiniai mainai, rinkos derybos, utilitarinis egotiz- 
mas... Argi ne homologišką jungtį aptinkame Heideggerio Bz- 
tyje ir laike? „Būtis“ reiškia pamatinę filosofijos temą, kuri yra 
abstrakčiai universali, tuo tarpu „laikas“ nurodo konkretų bū- 
ties supratimo horizontą. 

Taigi „ir“ yra tautologinis: tą patį turinį jis sujungia dviem 
modalumais - iš pradžių pateikiamas jo ideologinis akivaizdu- 
mas, vėliau anapus ideologijos esančios egzistencijos sąlygos. 
Dėl šios priežasties čia nereikalinga jokia trečia sąvoka, kuri 

žymėtų patį mediumą, kuriame susitiktų du terminai, susieti 
jungtuko „ir“: šis trečias terminas iš tiesų jau yra antrasis ter- 
minas, kuris nurodo ideologinio universalumo konkrečios eg- 
zistencijos tinklą („mediumą“). Kitaip nei šis dialektinis-mate- 
rialistinis „ir“, idealistinis-ideologinis „ir“ funkcionuoja būtent 
kaip trečias terminas, kaip elementų poliariškumo ar pliuralu- 
mo bendras mediumas. Čia ir glūdi plyšys, visiems laikams iš- 
skiriantis Freuda ir Junga, kai palyginamos jų atitinkamos libi- 
do savokos: Jungas suvokia libido kaip tam tikra neutralia ener- 
giją, o konkrečias raiškos formas (seksualinis, kūrybinis, 
destruktyvus libido) laiko skirtingomis jos „metamorfozėmis“, 
tuo tarpu Freudas tvirtina, kad libido savo konkrečia egzisten- 
cija yra neredukuojamai seksualinis — visos kitos libido formos 
yra „seksualinio turinio „ideologinio“ neatpažinimo formos. 
Argi tas pats veiksmas negali būti pakartotas kalbant apie „vy- 
rą ir moterį“? Ideologija verčia suvokti „žmoniją“ kaip neutra- 
lų mediumą, kuriame „vyras“ ir „moteris“ yra išskirti kaip vie- 
nas kitą papildantys poliai — priešingai šiam ideologiniam aki- 
vaizdumui galime pažymėti, jog „moteris“ nurodo konkrečios 
egzistencijos aspektą, o „vyras“ — tuščią ir dviprasmišką uni- 
versalumą. Paradoksą (giliai hėgeliškos prigimties) sukuria tai, 
jog „moteris“ — kitaip tariant, specifinio skirtumo momentas, — 
funkcionuoja kaip visa apimantis pagrindas, kuris paaiškina vyro 
universalumo atsiradimą. 

Ši socialinio antagonizmo (klasių kovos) interpretacija, ku- 
ria remiantis ji yra Tikrovė, o ne objektyvi socialinė realybė ar 
jos dalis, leidžia pasipriešinti nuvalkiotai argumentacijai, pagal 
kurią esą reikia atsikratyti ideologijos sąvokos, nes gestas, at- 
skiriantis „gryną ideologiją“ nuo „realybės“, implikuoja epis- 
temologiškai nepagrįstą „Dievo žvilgsnį“, t. y. parodo objekty- 

vią realybę tokią, kokia ji „iš tikrųjų yra“. Klausimas, ar „kla- 
sių kovos“ terminas yra tinkamas žymėti šiandien vyraujan- 
čias antagonizmo formas, yra antrinis, jis liečia konkrečią so- 
cialinę analizę; svarbiausia, jog pats socialinės realybės kūri- 
mas įtraukia antagonizmo „pirminį represavimą“, taigi 
svarbiausia ideologijos kritikos atrama - anapus ideologijos 
esantis referencijos taškas, įgalinantis atmesti tiesioginės pa- 
tirties turinį kaip „ideologinį“ — yra ne „realybė“, bet „repre- 
suota“ antagonizmo tikrovė. 

Norėdami paaiškinti šią nesuprantamą antagonizmo kaip tik- 
rovės logiką, prisiminkime analogiją tarp Claude'o Lėvi-Strausso 
struktūrinės analizės ir Einsteino reliatyvumo teorijos. Einstei- 
nui paprastai priskiriamas erdvės reliatyvizavimas stebėtojo po- 
žiūrio atžvilgiu — t. y. absoliučios erdvės ir laiko sampratos pa- 
naikinimas. Tačiau reliatyvumo teorija turi savyje savo absoliu- 
.čią konstantą: erdvės-laiko intervalas tarp dviejų įvykių yra 
niekada nekintantis absoliutas. Erdvės-laiko intervalas yra 
apibrėžiamas kaip įžambinė stačiakampio trikampio, kurio kraš- 
tinės sudaro laiko ir erdvės nuotolį tarp abiejų įvykių. Vienas 
stebėtojas gali judėti taip, kad jo požiūriu tarp abiejų įvykių 
sukuriamas vienoks laikas ir nuotolis; kitas gali judėti taip, kad 
jo matavimo prietaisai parodys kitokį nuotolį ir laiką tarp abiejų 
įvykių, tačiau erdvės-laiko intervalas tarp jų iš esmės nesikei- 
čia. Būtent ší konstanta ir yra lakaniška Tikrovė, kuri „išlieka 
nepakitusi visuose galimuose (stebėjimo) pasauliuose“. Homo- 
logišką konstantą matome ir Lėvi-Strausso įsidėmėtinoje pir- 
mykščio Pietų Amerikos kaimo pastatų erdvinio išdėstymo (kny- 
goje Struktūrinė antropologija) analizėje. 

Gyventojai yra padalyti į du pogrupius; kai paprašome indi- 
vidą nupiešti bendrą jo arba jos kaimo planą (erdvinį namelių 

išdėstymą) ant popieriaus ar smėlio, gauname du pakankamai 
skirtingus atsakymus, priklausančius nuo to, kuriam pogrupiui 
jis arba ji priklauso: pirmojo pogrupio narys (vadinkime jį „kon- 
servatyviu-korporatistiniu“) suvokia kaimo bendrą planą kaip 
žiedinį - tai namų žiedas, daugiau ar mažiau simetriškai išsi- 
dėstęs aplink centrinę šventyklą; tuo tarpu antrojo („revoliuci- 
nio-antagonistinio“) pogrupio narys suvokia savo kaimą kaip 
du atskirus namų spiečius, atskirtus nematoma riba... Kur čia 
slypi homologija su Einsteinu? Lėvi-Strausso pagrindinė min- 
tis yra ta, jog šis pavyzdys jokiu būdu neturėtų mūsų nuvilioti į 
kultūrinį reliatyvizmą, pagal kurį socialinės erdvės suvokimas 
priklauso nuo stebėtojo grupinės priklausomybės: pats skili- 
mas į du „reliatyvius“ suvokimus implikuoja paslėptą nuorodą 
į konstantą - ne objektyvų, „tikrą“ pastatų išdėstymą, bet trau- 
minį branduolį, fundamentalu antagonizmą, kurio kaimo gy- 
ventojai negali simbolizuoti, paaiškinti, „internalizuoti“ ir su 
juo susigrumti: socialinių santykių pusiausvyros praradimas 
trukdo bendruomenei nusistovėti kaip harmoningai visumai. 
Skirtingi pagrindinio plano suvokimo būdai reiškia du nuola- 
tos vienas kitą pašalinančius bandymus susidoroti su šiuo trau- 
miniu antagonizmu, užgydyti žaizdą remiantis subalansuota 
simboline sistema. (Vargu ar reikia pridurti, jog lygiai taip 
pat yra ir su seksualiniu skirtumu: „vyriškumas“ ir „moteriš- 
kumas“ yra lyg skirtingos namų konfigūracijos Lėvi-Strausso 
aprašytame kaime...) 

Bendra nuovoka mums sako, jog lengva atitaisyti subjekty- 
vaus suvokimo šališkumą ir įrodyti „kaip yra iš tikrųjų“: pasam- 
dome sraigtasparnį ir nufotografuojame kaimą tiesiai iš viršaus... 
Taip gautume neiškraipytą realybės vaizdą, tačiau visiškai iš- 
leistume iš akių socialinio antagonizmo tikrovę, nesimbolizuo- 

jamą trauminį branduolį, kuris reiškiasi pačiais realybės iškrai- 
pymais, įsivaizduojamais „tikro“ namų išdėstymo pakeitimais. 
Būtent tai Lacanas turi galvoje, kai teigia, jog iškraipymas ir/ 
arba apsimetimas turi atskleidžiančios galios: tai, kas pasirodo 
per tikslios realybės reprezentacijos iškraipymus, yra tikrovė — 
t. y. trauma, aplink kurią struktūruojama socialinė realybė. Ki- 
taip tariant, jei visi kaimo gyventojai būtų nupiešę tą patį tikslų 
bendrą planą, susidurtume su neantagonistine, harmoninga 
bendruomene. Tačiau jei prisimintume fundamentalų paradok- 
są, kurį sukuria prekinio fetišizmo samprata, galėtume eiti to- 
liau ir įsivaizduoti, tarkim, du skirtingus „tikrus“ kaimus, ku- 
rie savo būstų išdėstymu realizuoja vieną iš dviejų įsivaizduoja- 
mų bendrų planų, kuriuos atkūrė Lėvi-Straussas: šiuo atveju 
pati socialinės realybės struktūra materializuoja bandymą susi- 
doroti su antagonizmo tikrove. Pati „realybė“ tiek, kiek ji re- 
guliuojama simbolinės fikcijos, paslepia antagonizmo tikrovę - 
1r būtent ši tikrovė, išplėšta iš simbolinės fikcijos, sugrįžta šmėk- 
liškų vaiduoklių pavidalais. 

Interpretacija, kurioje teigiama, jog šmėkliškumas yra tai, 
kas užpildo nereprezentuojamą antagonizmo bedugnę, nesim- 
bolizuojamą tikrovę, taip pat įgalina atsiriboti nuo Derrida, 
kuriam šmėkliškumas, Kito vaiduoklis sukuria absoliutų etikos 
horizontą. Derrida manymu, metafizinis siekis ontologizuoti 
šmėkliškumą grindžiamas tuo, jog mintis bijo pati savęs, savo 
pačios steigiančio gesto; ji atsitraukia nuo dvasios, iškviestos 
šiuo judesiu. Apie tai ir kalbama in nuce jo pateiktoje Marxo ir 
marksizmo istorijos interpretacijoje: pirminį Marxo impulsą 
sudarė mesianistinis Teisingumo kaip šmėkliškos Kitybės paža- 
das, kuris žada, kad bus (avenir), tuoj ateis, bet niekada - kas 
bus, niekada netampa paprastu būsimuoju laiku (futur); „tota- 

litarinį“ marksizmo posūkį, kurio kraštutine išraiška buvo sta- 
linizmas, lėmė šmėklos ontologizavimas, šmėkliško Pažado pa- 
vertimas pozityviu ontologiniu Projektu... Tačiau čia Lacanas 
žengia dar vieną žingsnį: pati šmėkla jau liudija atsitraukimą, 
atsisakymą - ko? 


Daugelis žmonių išsigąsta pajutę laisvę lygiai taip, kaip ir susidūrę su 
stebuklais, su kažkuo, kas nepaaiškinama, ypač su dvasių pasauliu.?3 


Šis Schellingo teiginys gali būti interpretuojamas dvejopai 
priklausomai nuo to, kaip suprantame palyginimą - kokiu bū- 
tent atžvilgiu laisvė yra šmėkla? Mūsų - lakaniška - prielaida 
yra ta, jog „laisvė“ nurodo momentą, kai „pakankamo proto 
principas“ yra suspenduojamas, momentą, kai veiksmas nutrau- 
kia simbolinės realybės „didžiąją būties grandinę“, kuriai visi 
priklausome; vadinasi, nepakanka pasakyti, kad bijome šmėk- 
los - pati šmėkla jau pasirodo iš išgąsčio, dėl to, kad bandome 
išsigelbėti nuo kažko, kas gąsdina dar labiau: laisvės. Kai susi- 
duriame su laisvės stebuklu, esama dviejų būdų į jį reaguoti: 


e ARBA laisvę ,,ontologizuojame", suvokdami ją kaip žemišką „aukš- 
tesnio" realybės lygmens pasirodymą, kaip stebuklingą, nepaaiškina- 
mą įsibrovimą, kai į mūsų pasaulį įsiveržia kitas, antjuslinis pasaulis, 
kuris atkakliai egzistuoja Anapus, tačiau prieinamas mums, papras- 
tiems mirtingiesiems, tik neaiškios chimeros pavidalu; 

e ARBA suvokiame šį Anapus esantį pasaulį, šį mūsų žemiškojo pa- 
saulio dubliavimą kitu (Geisterwelt) kaip pastangą sukilninti laisvės 
veiksmą, susidoroti su jo traumuojančiu poveikiu - šmėkla yra laisvės 
bedugnės, tuštumos, įgyjančios tarsi būties formą, pozityvinimas. 

Čia ir glūdi plyšys, skiriantis Lacaną nuo Derrida: mes nesa- 
me nuo pat pradžių įsipareigoję šmėklai, nors ir kokį pavidalą 
ji įgytų.?* Laisvės kaip tikrovės veiksmas ne tik peržengia to, ką 
suvokiame kaip „realybę“, ribas, jis panaikina mūsų pirminį 
įsiskolinimą šmėkliškam Kitam. Tačiau čia Lacanas stoja Marxo 
pusėn ir oponuoja Derrida: šiuo veiksmu mes „leidžiame mi- 
rusiems palaidoti mirusiuosius“, kaip pasakė Marxas knygoje 
„Louiso Bonaparte'o briumero aštuonioliktoji“. 

Ideologijos problematika, pats jos neapibrėžtas statusas, kurį 
patvirtina jo „postmodernios“ ydos, mus vėl sugrąžino prie 
Marxo, prie svarbiausio socialinio antagonizmo („klasių ko- 
vos“) klausimo. Tačiau, kaip matėme, šis „sugrįžimas prie 
Marxo“ numato radikalų perkėlimą (displacement) Marxo 
teorijos statinyje: pačioje istorinio materializmo šerdyje atsi- 
randa plyšys - t. y. ideologijos problematika atvėrė iš esmės 
neužbaigtą, „nevisuminį“ istorinio materializmo pobūdį, - kaž- 
kas turi būti pašalinta, atmesta tam, kad socialinė realybė ga- 
lėtų save konstituoti. Tiems, kuriems ši mūsų išvada pasiro- 
dys per daug pritempta, spekuliatyvi, nesusijusi su konkre- 
čiais marksistinės ideologijos teorijos socialiniais interesais, 
geriausią atsakymą galėtų pateikti paskutinė Étienne'o Bali- 
baro knyga, kurioje jis priėjo prie tokių pačių išvadų konkre- 
čiai analizuodamas Marxo ideologijos sampratos ydas ir mark- 
sizmo istoriją: 


Ideologijos teorijos idėja buvo tik būdas idealiai užbaigti istorinį ma- 
terializmą, „užpildyti tuštumą“ to, kaip jis reprezentuoja socialinę vi- 
sumą, ir taip idealiai konstituoti istorinį materializmą tarsi savotiškai 
užbaigtą aiškinimo sistema, bent jau „iš principo“ .3* 

Balibaras taip pat apibrėžia tos tuštumos, kurią turi užpildy- 
ti ideologijos teorija, vietą: tai socialinis antagonizmas („klasių 
kova“) kaip vidinė riba, kuri išraižo visuomenę ir trukdo jai 
konstituotis kaip pozityviam, užbaigtam, uždaram dariniui. Bū- 
tent šioje vietoje ir turi įsiterpti psichoanalizė (Balibaras kaž- 
kaip paslaptingai prisimena pasąmonės sąvoką?“) - žinoma, ne 
sena Freudo ir Marxo maniera, kaip elementas, turintis užpil- 
dyti istorinio materializmo tuštumą ir taip įgalinti jį užbaigti, 
bet, priešingai, nelyginant teorija, leidžianti konceptualizuoti 
šią istorinio materializmo tuštumą kaip neredukuojamą, nes ji 
yra esminė: 


„Marksistinė ideologijos teorija“ yra simptomas to nuolatinio dis- 
komforto, kurį marksizmas išlaiko per kritinį klasių kovos pažinimą. 
„.„Ideologijos sąvoka nurodo ne kokį nors objektą, bet neapibendri- 
namą (arba nereprezentuojamą tam tikros duotos specifinės tvar- 
kos) istorinio proceso sudėtingumą; ...istorinis materializmas yra ne- 
užbaigtas ir nepabaigiamas iš principo ne tik laiko dimensijoje (nes 
jis postuluoja santykinį determinuojančių priežasčių pasekmių ne- 
nuspėjamumą), bet ir jo teorinėje „topografijoje“, nes jis reikalauja 
klasių kovą apibrėžti sąvokomis, turinčiomis skirtingą materialumą 
(tokiomis kaip pasąmonė) 37 


Ar gali psichoanalizė efektyviai imtis šio vaidmens, sutei- 
kiančio marksistinei ideologijos teorijai trūkstamą paramą (ar- 
ba, tiksliau, paaiškinti marksistinėje teorijoje glūdinčią stoką, 
kuri išryškėja kalbant apie ideologijos teorijos aklavietes)? Pa- 
prastai psichoanalizei priekaištaujama dėl to, kad vos tik ji įsi- 
veržia į socialinę ir/arba politinę sritį, ji galiausiai visuomet su- 
kuria tam tikrą „bandos“ teorijos versiją, su gąsdinančiu-myli- 

mu, vedančiu tą bandą, valdančiu subjektus per „organišką“ 
libidinį perkėlimo ryšį, versiją bendruomenės, kurią įsteigia tam 
tikras pirminis nusikaltimas ir suvienija bendra kalte.?? 

Pirmas atsakymas į šį priekaištą yra akivaizdus: ar būtent ne 
šis teorinis kompleksas - santykis tarp masių ir jų Vado - buvo 
balta dėmė marksizmo istorijoje, tai, ką marksizmas manė nega- 
lis konceptualizuoti, „simbolizuoti“, tai, kas „paslėpta“, tačiau 
nuolatos sugrįžta tikrovėje vadinamojo stalinistinio „asmeny- 
bės kulto“ pavidalu? Teorinis, kaip ir praktinis, šios autoritari- 
nio populizmo-organicizmo, nuolatos gresiančio progresyviems 
politiniams projektams, problemos sprendimas šiandien jsivaiz- 
duojamas tik pasitelkus psichoanalizės teoriją. Tačiau tai jokiu 
būdu nereiškia, jog psichoanalizė turi apriboti savo akiratį ne- 
gatyviais gestais, apibrėžiančiais „regresyvių“ pirmųjų totalita- 
rinių bendruomenių libidinę ekonomiją: būtinas ir priešingas 
judesys, kai psichoanalizė apibrėžia simbolinę ekonomiją, pa- 
rodančią, kaip — bent kartkartėmis - mes gebame suardyti ydinga 
ratą, lemiantį „totalitarinį“ uždarumą. Pavyzdžiui, kai Clau- 
de'as Lefortas apibrėžė „demokratijos išradimo“ sąvoką, jis tai 
darė nurodydamas į Lacano Simbolinės plotmės ir Tikrovės 
sąvokas: „demokratijos išradimą“ sudaro įtvirtinimas grynai 
simbolinės, tuščios Galios vietos, kurios joks „tikras“ subjektas 
negali užimti.3? Reikia turėti galvoje, kad psichoanalizės subjek- 
tas nėra pirmykštis potraukių subjektas, bet - kaip daug kartų 
nurodė Lacanas - modernus, dekartiškasis mokslo subjektas. 
Esama esminio skirtumo tarp le Bono ir Freudo „minios“ 
sampratų: Freudui „minia“ nėra pirmykštis, archaiškas esinys, 
evoliucijos pradžia, bet „dirbtinis“ patologinis darinys, kurio 
genezė turi būti atskleista — „archainis“ „minios“ pobūdis yra 
iliuzija, kurią turi išsklaidyti teorinė analizė. 

Galbūt čia būtų verta pasitelkti palyginimą su Freudo sapnų 
teorija. Freudas pažymi, jog sapne mes susiduriame su kietu 
tikrovės branduoliu būtent „sapno sapne“ pavidalu - kitaip ta- 
riant, kai atstumas, skiriantis nuo realybės, yra sudvigubintas. 
Panašiai aptinkame vidinę socialinės realybės ribą, kuri turėtų 
būti paslėpta, kad atitinkamas realybės laukas galėtų pasirody- 
ti būtent ideologijos problematikos pavidalais kaip „superstruk- 
tūra“, kažkas, kas pasirodo esąs grynas epifenomenas, „tikro“ 
socialinio gyvenimo veidrodinis atspindys. Čia susiduriame su 
paradoksalia topologija, kurioje paviršius („gryna ideologija“) 
yra tiesiogiai susiejamas su kažkuo - pakeičia, atstoja kažką — 
kas yra „giliau nei pati gelmė“, kas yra tikresnis, nei pati realybė. 


B 

! Žr.: Étienne Balibar, „Racism as Universalism“, Masses, Classes, Ideas, 

New York: Routledge, 1994, p. 198-199. 

? Renata Salecl, The Spoils of Freedom, London: Routledge, 1994, p. 13. 

3 Žr.: Jeffrey Masson, The Assault on Trutb: Freud's Suppression of the 
Seduction Theory, New York, Farrar, Straus and Giroux, 1984. 

* Jacqueline Rose, „Where Does the Misery Come From?“, Richardo Feldstei- 
no ir Judith'os Roof sudarytoje knygoje Feminism and Psychoanalysis, Ithaca, 
NY, London: Cornell University Press, 1989, p. 25-39. 

* Pats Rose'os straipsnio pavadinimas - ,Where Does the Misery Come 
From?“ - nurodo, kad viena iš ideologijos funkcijų yra būtent paaiškinti 
„Blogio kilmę“, „objektyvuoti“, eksternalizuoti jos priežastį ir tokiu būdu 
atsikratyti atsakomybės. 

é Dėl šios priežasties „epochiniai išankstinio supratimo horizontai“ (didžioji 
hermeneutikos tema) negali būti laikomi ideologija. 

" Glaustą šios dvigubos traumos teorinių pasekmių aprašymą rasite Theodoro 
W. Adorno straipsnyje „Messages in a Bottle“, Žižeko sudarytoje knygoje 
Mapping Ideology, London: Verso, 1994, 1 skyrius. Apie tai, kaip Adorno 


tapatybės minties kritika numato poststruktūralistinį „dekonstrukcionizmą“, 

žr. Peter Dews, „Adorno, Post-Structuralism and the Critigue of Identity“, 
ibid., 2 skyrius. 

* Knygoje La philosophie de Marx (Paris: La Découverte 1993) Étienne'as 
Balibaras atkreipė dėmesį į visiško ideologijos sąvokos išnykimo Marxo 
tekstuose po 1850 metų paslaptį. Knygoje Vokiečių ideologija (visur esanti) 
ideologijos sąvoka yra suvokiama kaip chimera, kuri papildo socialinį 
produkavimą ir reprodukavimą - ją pagrindžia konceptuali opozicija tarp 
„aktualaus gyvenimo proceso“ ir jo iškraipytos refleksijos ideologų galvose. 
Tačiau viskas komplikuojasi, kai Marxas įsitraukia į „politinės ekonomijos 
kritiką“: čia jis aptinka, jog tariamas „prekinis fetišizmas“ yra ne „iliuzija“, 
kuri „atspindi“ tikrovę, bet nemaloni chimera, glūdinti kiekvieno aktualaus 
socialinio produkavimo proceso šerdyje. 

Toks pats paslaptingas užtemimas gali būti aptiktas daugelio postmarksistinių 
autorių tekstuose: Ernesto Laclau, pavyzdžiui, po to, kai ideologijos sąvoka 
visiškai nuvertėjo jo knygoje Politics and Ideology (London: Verso, 1977), jos 
galutinai atsisakė knygoje Hegemony and Socialist Strategy (kartu su Chantal 
Mouffe, London: Verso, 1985). 

? Tam, kad išvengtume fatališko nesusipratimo, turime pabrėžti, jog eiliškumo 
tvarka neturi būti laikoma hierarchine pažanga, ankstesnių fazių „įveikimu“ 
ar „panaikinimu“. Pavyzdžiui, kai tyrinėjame ideologiją per tariamus Ideologi- 
nius Valstybės Aparatus, tai jokiu būdu nerodo argumentacijos lygmens 
susidėvėjimo ir netinkamumo. Šiandien, kai oficialioji ideologija yra vis 
abejingesnė savo pačios nuoseklumui, jai būdingų ir ją sudarančių nenuosek- 
lumų analizė yra nepaprastai svarbi, jei tikimės atskleisti tikrą jos funkcionavi- 
mo būdą. | 

10 Habermaso pozicijos pavyzdinį išdėstymą žr.: Seyla Benhabib, „The 
Critigue of Instrumental Reason“, Žižeko sudarytoje knygoje Mapping 
Ideology, 3 skyrius. 

!! Žr.: Oswald Ducrot, Le dire et le dit, Paris: Éditions de Minuit, 1986. 

? Žr.: Michel Pécheux, „The Mechanism of Ideological (Mis)recognition“ 
Žižeko sudarytoje knygoje Mapping Ideology, 6 skyrius. Reikia turėti galvoje, 
kad svarbiausias ideologinių akivaizdumų kritikos šaltinis diskurso analizėje 
yra Jacgues'o Lacano tekstas „The Mirror-phase as Formative of the Function 
of the I“ (ibid., 4 skyrius), kuris apibrėžė atpažinimo [reconnaissance] sąvoką 


kaip klaidingą atpažinimą [méconnaissance]. 

3 Žr.: Laclau, Politics and Ideology. 

^ Žr.: Louis Althusser, „Ideology and Ideological State Apparatuses“, ibid., 
S skyrius. 

Iš Čia glūdi sąsaja tarp ritualo, kuris priklauso Ideologiniams Valstybės 
Aparatams, ir interpeliacijos akto: kai aš tikiu, kad atsiklaupiau dėl to, jog aš 
tikiu, aš simultaniškai „atpažįstu“, jog tai mane kviečia Dievas-Kitas, liepiantis 
man atsiklaupti... Šiuo klausimu išsamiai kalbėjo Isolde Charim savo pasisaky- 
me „Dressur und Verneinung“ seminare Der Altbusser-Effect, Vienna, kovo 
17-20, 1994 metais. 

16 Žr.: Theodor W. Adorno, „Beitrag zur Ideologienlehre“, Gesammelte 
Schriften: Ideologie, Frankfurt: Suhrkamp, 1972. 

17 Žr.: Wolfgang Fritz Haug, „Annäherung an die faschistische Modalität des 
Ideologischen“, Faschismus und Ideologie 1, Argument - Sonderband 60, 
Berlin: Argument Verlag, 1980. 

18 Diskurso analizė ir Althusserio ideologijos rekonceptualizavimas atvėrė 
naują požiūrį feministinėse studijose. Tokį požiūrį reprezentuoja Michėle 
Barrett postmarksistinio diskurso analizė (žr.: „Ideology, Politics, Hegemony: 
From Gramsci to Laclau and Mouffe“, ibid., 10 skyrius) ir Richardo Rorty 
pragmatinis dekonstrukcionizmas (žr.: „Feminism, Ideology and Deconstruc- 
tion: A Pragmatist View“, ibid., 11 skyrius). 

1? Žr.: Nicholas Abercrombie, Stephen Hill ir Bryan Turner, „Determinacy 
and Indeterminacy in the Theory of Ideology“; kritinį atsakymą žr.: Göran 
Therborn ,“The New Questions of Subjectivity“, ibid., 7 ir 8 skyriai. Bendrą 
ideologijos sąvokos istorinio vystymosi, kuris ir privedė prie šio išsklidimo, 
apžvalgą žr.: Terry Eagleton, „Ideology and its Vicissitudes in Western 
Marxism“, ibid., 9 skyrius. 

20 Šios „implicitinės“ ideologijos analizę žr.: Pierre Bourdieu ir Terry Eagle- 
ton, „Doxa and Common Life“, ibid., 12 skyrius. 

21 Apie ideologijos, struktūruojančios (socialinę) realybę, sampratą žr.: Slavoj 
Žižek, „How Did Marx Invented the Symptom?“, ibid., 14 skyrius. 

22 Žr.: Fredric Jameson, „Postmodernism and the Market“, ibid., 13 skyrius. 
23 Cinizmas kaip postmodernus požiūris puikiai atskleistas vienu svarbiausių 
Roberto Altmano filmo Našvilis (Nashville) bruožu: paslaptingu jo dainų 
statusu. Žinoma, Altmanas mėgaujasi kritine distancija country muzikos 


atžvilgiu, kuri įkūnija eilinio amerikiečio ideologijos kvailumą (bėtise); tačiau 

labai apsirinka tas, kas filme atliekamas dainas suvokia kaip pajuokiantį 
„tikros“ country muzikos pamėgdžiojimą - šias dainas reikia suprasti visiškai 
„rimtai“, reikia tiesiog jomis džiaugtis. Galbūt didžiausia postmodernizmo 
paslaptis ir yra šių dviejų nesuderinamų požiūrių koegzistencija, klaidingai 
interpretuojama kairiosios kritikos, rašomos jaunų intelektualų, kurie nors 
teoriškai suvokia kapitalistinę Kulturindustrie mašineriją, nerūpestingai 
mėgaujasi roko industrijos produktais. 

24 Pažymėtinas Kieslowski'o atvejis: jo filmai, nufilmuoti liūdnoje, slegiančioje 
vėlyvojo socializmo atmosferoje (Dekalogas ), patyrė negirdėtą (tiek „oficia- 
lios“, tiek „disidentų“) ideologijos kritiką; o būtent tuo momentu, kai jis 
paliko Lenkiją dėl Prancūzijos „laisvės“, jo filmuose matome didžiulį ideologi- 
jos įsiveržimą (atkreipkite dėmesį į New Age obskurantizmą filme Dvigubas 
Veronikos gyvenimas (La double vie de Vėronigue)). 

25 Teisės srityje opozicija tarp Geist (dvasios) ir nepadoraus dvasių pasaulio 
(Geisterwelt) pasirodo kaip priešprieša tarp eksplicitinio viešo rašytinio 
Įstatymo ir jo superego atvirkščiosios pusės - pluošto nerašytų - neįsisąmo- 
nintų taisyklių, garantuojančių bendruomenės susitelkimą. (Apie šią opoziciją 
žr.: Slavoj Žižek, Tbe Metastases of Enjoyment, London: Verso, 1994, 3 
skyrius.) Pakanka prisiminti paslaptingai nepadorią studentų brolijų instituciją 
Amerikos studentų miesteliuose, šias pusiau nelegalias bendruomenes su jų 
slaptomis iniciacijos taisyklėmis, kur sekso, išgėrinėjimo ir kiti malonumai 
visiškai dera su valdžios dvasia; arba Anglijos uždaros vidurinės mokyklos 
paveikslą Lindsay Andersono filme Jei (If): ...baime, kurią vyresnieji studentai 
kėlė jaunesniems, priverstiems laikytis žeminančių galios ir seksualinio 
piktnaudžiavimo ritualų. Profesoriai gali vaidinti gerus, humoro jausmą 
turinčius liberalus, kurie linksmina studentus pasakodami juokelius, įvažiuo- 
dami į auditoriją dviračiu ir t. t., nes tikroji galia slypi kitur - tai vyresnieji 
studentai, kurių poelgiai liudija neatskiriamą Tvarkos ir Transgresijos, 
seksualinio malonumo ir „represyvaus“ galios demonstravimo sumišimą. 
Kitaip tariant, čia susiduriame su transgresija, kuri reikalinga tam, kad 
palaikytų Tvarką ir leistų mėgautis uždraustu seksualumu, kuris tiesiogiai 
grindžia „represiją“. 

26 Žr.: Jacques Derrida, Spectres de Marx, Paris: Galilée, 1993. 

27 Šis tarpas, skiriantis tikrovę nuo realybės, atveria erdvę performatyvui, 


kuris priešpriešinamas konstatyvui. Vadinasi, be šio tikrovės pertekliaus 

realybės atžvilgiu, kuris pasirodo šmėklos pavidalu, simbolizacija vargiai 
galėtų ką nors pažymėti, nurodyti kokį nors pozityvų realybės turinį. Savo 
radikaliausiu lygmeniu performatyvas yra pastanga užkerėti tikrovę, sukilninti 
šmėklą, kuri yra Kitas: „šmėkla“ iš tiesų yra Kitas kaip toks, kitas subjektas 
jo(s) laisvės bedugnėje. Lacano klasikinis pavyzdys - sakydamas: „Tu esi mano 


[4 


žmona!“, tokiu būdu įpareigoju ir pavergiu Kitą; aš siekiu pagauti jos gelmę 
simbolinio įsipareigojimo spąstais. 

28 $i antagonizmo samprata ateina, žinoma, iš Laclau ir Mouffe knygos 
Hegemony and Socialist Strategy. 

2? Tai, kas išleidžiama iš akių kalbant apie socialinę klasę kaip pozityvų esinį, 
kuris įtraukiamas į kovą tik retkarčiais, yra tikrai dialektinis paradoksas, 
sukuriamas santykio tarp universalumo ir paskirumo: nors visa istorija lig šiol 
yra klasių kovos istorija (kaip skelbia Marxas veikalo Komunistų partijos 
manifestas 1 skyriaus pradžioje), egzistuoja (tiesiog norisi rašyti ek-sistuoja) 
stricto sensu tik viena klasė — tai buržuazija, kapitalistų klasė. Iki kapitalizmo 
dar nebuvo „klasių-sau“ ar „klasių kaip tokių“; jos ne egzistavo, bet „atkakliai 
laikėsi“ („insisted“), kaip grindžiantis struktūrinis principas, kuris reiškėsi 
apgaulingais valstybių, kastų pavidalais, organiško socialinio pastato, visuo- 
menės „bendro kūno“ momentais, tuo tarpu proletariatas stricto sensu jau 
nėra klasė, veikiau tai klasė, sutampanti su savo priešingybe, neklase - istorinė 
tendencija neigti klasinį atskyrimą įrašyta jau pačioje klasės pozicijoje. 

30 Už šį palyginimą su Hichcocku esu dėkingas Isolde'ai Charim ir Robertui 
Pfalleriui. 

31 Seksualinio skirtumo atveju teologinis šios trečios aseksualios pozicijos 
pavadinimas yra „angelas“; dėl šios priežasties klausimas apie angelų lytį yra 
labai svarbus materialistinei analizei. 

32 Šį požiūrį išplėtojo Robertas Pfalleris savo pasisakyme „Zum Althusserianis- 
hen Nominalismus* seminare Der Altbusser-Effect. 

9 F, W. J. Schelling, „Clara“, knygoje Sämtliche Werke, Stuttgart: Cotta, 
1856-1861, p. 39. 

34 Arba galime nurodyti mūsų pozicijos skirtingumą nuo Derrida kitaip: ar 
pats Derrida, kalbėdamas apie šmėklą, neįsivelia į kerų logiką? Derrida teigia, 
jog didžiausias „blogio šaltinis“ yra tai, jog šmėkla ontologizuojama, jog jos 
neapibrėžtas statusas redukuojamas (nurodant realybės/iliuzijos porą) į „gryną 


regimybę“, priešpriešinamą (idealiai ar realiai) visavertei egzistencijai. Visos 

Derrida pastangos skirtos užtikrinti, kad šmėkla ir liktų šmėkla, kad būtų 
sustabdytas jos ontologizavimas - tačiau ar pati Derrida teorija nėra kerai, 
siekiantys išsaugoti šmėklą pereinamoje gyvo mirusiojo erdvėje? Ar tai jo 
neverčia pakartoti klasikinį metafizinį paradoksą, kai negalimybė ir draudi- 
mas sutampa, kurį jis pats artikuliavo kalbėdamas apie papildymą (papildy- 
mas negali suteršti Pradžios grynumo, būtent dėl to turime su juo kovoti): 
šmėkla negali būti ontologizuota, dėl to šis ontologizavimas neturi įvykti, 
reikia su juo kovoti... 

35 Étienne Balibar, „Politics and Truth: The Vacillation of Ideology, II“, 
Masses, Classes, Ideas, p. 173. 

3 Kadangi jai tenka toks svarbus vaidmuo, pasąmonės sąvoką reiktų suvokti 
griežtai froidiška prasme, kaip tai, kas „transindividualu“ - kitaip tariant, 
anapus ideologinės „individualios“ ir „kolektyvinės“ pasąmonės perskyros: 
subjekto pasąmonė visuomet grindžiama perkėlimo (transferential) santykiu 
su Kitu; ji visuomet „išoriška“ subjekto monadinės egzistencijos atžvilgiu. 

37 Balibar, „Politics and Truth“, p. 173-174. 

38 Paprastai greitai priduriama, jog tokia kaltės bendruomenės, kuriai 
vadovauja gasdinantis-mylimas tėviškas Vadas, struktūra yra reprodukuojama 
visose psichoanalitikų organizacijose, nuo Tarptautinės psichoanalitikų 
asociacijos iki Lacano ėcole freudienne. 

3 Žr.: Claude Lefort, Democracy and Political Theory, Oxford: Polity Press, 
1988. 


Versta iš: Slavoj Žižek, The Spectre of Ideology, Mapping Ideology, ed. Slavoj 
Žižek, London, New York: Verso, 1994, p. 1-33. 


i. Etika anapus gėrio 


3. KANTAS UŽ (AR PRIEŠ) SADE'A 


Teiginys „Kantas yra Sade'as* reiškia moderniosios etikos „be- 
galinį sprendinį“, dedantį lygybės ženklą tarp dviejų radikalių 
priešybių: kitaip tariant, teigiama, jog kilnus, nesuinteresuotas 
etinis požiūris tam tikru atžvilgiu yra identiškas arba sutampa 
su nežabotu piktnaudžiavimu malonumą teikiančia prievarta. 
Daug kas - galbūt viskas - čia atsiduria pavojuje: ar esama są- 
sajos tarp Kanto formalistinės etikos ir šaltakraujės Auschwit- 
zo žudymo mašinos? Ar koncentracijos stovyklos ir žudymas 
kaip neutralus veiksmas yra apšviesto Proto autonomijos rei- 
kalavimo vidinė pasekmė? Ar esama pagrįstos giminystės tarp 
Sade'o ir fašistų kankinimų, kaip tai nurodo Pasolini filmas 
Salo, arba 120 Sodomos dienų (120 Days), perkeliantis Sade'a 
į tamsias Mussolini Salo respublikos dienas? 

Sąsaja tarp Sade'o ir Kanto pirmą kartą buvo aptarta Adorno 
ir Horkheimerio (A/H) Švietimo dialektikos (pagrįstai) garsiame 
antrajame ekskurse („Juliette, arba Švietimas ir moralė“): A/H iš 
esmės teigia, kad „Markizo de Sade'o veikalai parodo „Protą, 
nesivadovaujantį jokia institucija“, kitaip tariant, buržuazinį 
subjektą, kuris išsivadavo iš nebrandumo bükles*.! Po penkioli- 
kos metų Jacgues'as Lacanas (nežinodamas A/H versijos) taip 
pat suformulavo nuostatą, kad Sade'as yra Kanto tiesa: iš pra- 
džių seminare Psicboanalizės etika (1958—1959),? o vėliau straips- 
nyje „Kantas su Sade'u*, publikuotame 1963 metais.? 

Pirmasis į akis krintantis skirtumas tarp A/H knygos ir Lacano 
straipsnio „Kantas su Sade'u“ yra tas, kad, A/H manymu, Kan- 
to praktinė filosofija yra sentimentalus/moralistinis kompro- 
misas, reiškiantis atsitraukimą nuo radikalių Kanto kriticizmo 
pasekmių, tuo tarpu Lacanui „Kantas su Sade'u* reiškia pačios 
Kanto etinės filosofijos, jo „praktinio proto kritikos“ tiesą. 
Trumpai tariant, A/H laikosi įprastinės jaunųjų hėgelininkų nuo- 
monės, kurią kandžiausiai suformulavo Heinrichas Heine - esą 
Kanto Praktinio proto kritika įgyvendinanti atsitraukimą nuo 
unikalaus antimetafizinio, visa griaunančio Grynojo proto kri- 
tikos smūgio: moralės filosofijoje Kantas daro kompromisą, 
užjausdamas paprastus žmones (tokius kaip jo ištikimas tarnas 
Lampe, nuolankiai laikantis skėtį šeimininkui, kai lyja), suteik- 
damas jiems būtinas iliuzijas (moralinius „postulatus“), įgali- 
nančius gyventi patenkinamą kasdienį gyvenima.* A/H požiū- 
riu šis skilimas būdingas buržuazinei visuomenei, kur „šalti“ 
objektyvūs rinkos santykiai ir utilitarinė instrumentinės mani- 
puliacijos logika yra papildomos patetiška morale ir sentimen- 
talia filantropija. Taip buržuazinė ideologija kasdienėje, „nor- 
malioje“ veikloje atsiriboja nuo savo pasekmių — A/H požiūriu 
didžiausias buržuazijos poėtes maudits arba tokių mąstytojų kaip 
Sade'as ar Nietzsche nuopelnas yra tas, kad jie nulupa šį mora- 
listinį cukraus apvalkalą ir visiškai susitaiko su kapitalistiniu 
instrumentiniu požiūriu. Taigi, trumpai tariant, A/H manymu, 
Sade'o pozicija parodo tikrąsias modernaus subjektyvumo eti- 
nes implikacijas (arba, dar radikaliau, viso Švietimo proceso 
nuo pat jo ankstyvųjų mitinių ištakų), suformuluotas logiškai, 
išlaisvintas iš sentimentalių cukraus apvalkalų. 

Taigi Kantas sustoja pusiaukelėje: subjekto autonomijos nau- 
dai jis panaikina etikos priklausomybę nuo Proto, neapeida- 
mas etinio Proto, taip pat nuo bet kokio „heteronominio“ tu- 
rinio (kaip tradicinė, ikimodernioji etika, besiremianti subs- 
tancine, pozityvia Aukščiausiojo Gėrio samprata), tačiau vis tiek 
nori išsaugoti etinės pareigos sampratą. Jis pats tyliai sutinka 
su tuo, kad negali pagrįsti Gėrio pirmumo prieš Blogį, užuo- 
jautos prieš žiaurumą, etc., remdamasis vidine formalia paties 
Proto struktūra, kai jis yra priverstas teigti, kad Sąžinės Kvieti- 
mas, reikalaujantis atlikti Pareigą, yra paprastas „Proto faktas“, 
kažkas, ką randame savyje, neapdorotas iracionalus faktas. Sa- 
distiško iškrypėlio siekis paversti seksualinį partnerį grynu ob- 
jektu, priemone savo neribotam malonumui slapta kyla iš Kanto 
etinio paliepimo elgtis su kitais žmonėmis pagarbiai, pripažinti 
jiems bent minimumą orumo. 

A/H susieja Sade'ą su sena orgijų/karnavalų tradicija, kuri 
apverčia įprastinę tvarką: tai momentas, kai hierarchinės tai- 
syklės suspenduojamos ir „viskas leidžiama“. Šis pirmapradis 
jouissance, kurį atkuria sakralinės orgijos, yra, žinoma, retroak- 
tyvi žmonių susvetimėjimo būklės projekcija. Čia svarbu tai, 
jog Sade'as praneša apie momenta, kai su buržuazinio Švieti- 
mo atsiradimu pats malonumas praranda sakralinį/transgresy- 
vų pobūdį ir yra redukuojamas į racionalizuotą instrumentinę 
veiklą. Kitaip tariant, A/H manymu, Sade'o didybę sukuria tai, 
kad, net ir teigdamas žemiškuosius malonumus, jis ne tik neat- 
meta metafizinio moralizmo, bet visiškai suvokia kainą, kurią 
reikia už juos sumokėti: tai radikalus (seksualinės) veiklos, tu- 
rinčios teikti malonumą, intelektualizavimas/instrumentaliza- 
vimas/ reglamentavimas. Čia aptinkame mintį, kurią vėliau Mar- 
cuse pakrikštijo „represyvine desublimacija“: kai visi sublima- 

cijos, kultūrinės seksualinės veiklos transformacijos barjerai yra 
pašalinti, lieka ne laukinis, brutalus, aistringas, pasitenkinimą 
teikiantis gyvuliškas seksas, bet, priešingai, visiškai reglamen- 
tuota, intelektualizuota veikla, kuri gali būti palyginta su gerai 
suplanuotomis sporto rungtynėmis. Sade'o herojus nėra bruta- 
lus gyvuliškas žvėris, bet išblyškęs, šaltakraujis intelektualas, 
daug labiau atitolęs nuo tikrųjų kūniškųjų malonumų nei per- 
nelyg drovus, uždaras mylimasis, proto žmogus, pasmerktas 
amor intellectualis diaboli - jam (jai) malonumą suteikia ne 
pats seksualumas, bet veikla, kuria racionali civilizacija pralen- 
kiama naudojantis jos pačios priemonėmis, apmąstant (ir įgy- 
vendinant) iki galo jos logikos pasekmes. Taigi Sade'o herojus, 
toli gražu nebūdamas būtybė, valdoma žemiškos aistros, yra iš 
esmės apatiškas, redukuojantis seksualumą į mechanišką, pla- 
ningą veiksmą, neturintį jokių spontaniško malonumo ar sen- 
timentalumo liekanų. Sade'as herojiškai atsižvelgia į tai, jog 
grynas kūniškas juslinis malonumas ir dvasinė meilė yra ne tie- 
siog priešingi vienas kitam, bet dialektiškai tarpusavyje susiję: 
esama kažko giliai „dvasiško“, vaiduokliško, kilnaus iš tiesų 
aistringame jusliniame geidulyje, ir vice versa (kaip mus moko 
mistinė patirtis), taigi absoliutus seksualumo „desublimavimas“ 
reiškia visišką jo intelektualizavimą, kai intensyvi patetiška kū- 
niška patirtis paverčiama šaltu, apatišku mechaniniu pratimu. 

Cia vėl, kaip pažymi A/H, Sade'as paradoksaliai prisideda 
prie Kanto: argi Kantas taip pat neniekina tariamo moralumo, 
besiremiančio sentimentalia užuojauta ar bet kuriuo kitu pato- 
loginiu pojūčiu, teikiančiu pasitenkinimą? Argi jis taip pat ne- 
propaguoja kaip vienintelės tinkamos etinės nuostatos apati- 
jos, pareigos, atliekamos vien iš pareigos? Išvesdami visas eti- 
nes pasekmes iš formalizuoto instrumentinio Proto - t. y. 

pabrėždami jo etinj neutralumą ir apatiją, nurodydami kaip, 
jei pasikliaujama tik Protu, neįmanoma pagrįsti net paties 
elementariausio draudimo žudyti - Sade'o veikalai, kaip teigia 
A/H, neturėtų būti paniekinti lyg mūsų civilizacijos mirtinos 
ligos išraiška: priešingai, tokių rašytojų kaip Sade'as darbuose 
„pati liga tampa sveikimo simptomu“;? kitaip tariant, jo bebai- 
mis užuojautos ir kitų filantropinių vertybių melagingumo pa- 
rodymas negatyviai atveria erdvę visuomenei, kuriai jau nerei- 
kės tokios ideologinės kaukės, maskuojančios jos pačios bruta- 
lų tikroviškumą. 


Taigi kokia yra Lacano pozicija A/H pateiktos „Kanto su Sade'u“ 
versijos (t. y. kad Sade'as išreiškia Kanto etikos tiesą) atžvilgiu? 
Lacanas taip pat mano, jog Sade'as nuosekliai išskleidė vidinį 
Kanto filosofinės revoliucijos potencialą, tačiau Lacanas kiek 
kitaip pakreipia šią mintį - jo manymu, Sade'as nuoširdžiai 
eksternalizavo Sąžinės Balsą (kuris Kanto filosofijoje patvirti- 
na visišką subjekto etinę autonomiją, t. y. jis yra prisiimtas/ 
primestas paties subjekto), perkeldamas jį į Vykdytoją, kuris 
terorizuoja/kankina auką...“ Pirmoji į galvą ateinanti mintis, ži- 
noma, yra ši: kam tiek triukšmo? Šiandien, mūsų postidealisti- 
nėje Freudo eroje, nejaugi kiekvienas nežino, ką reiškia „Kan- 
tas su Sade'u“: Kanto etinio rigorizmo tiesa reiškia Įstatymo 
sadizmą; kitaip tariant, Kanto Įstatymas yra superego institu- 
cija, kuri sadistiškai džiaugiasi, kad subjektas pateko į aklavie- 
tę, jog jis nesugeba suvokti savo negailestingų reikalavimų, kaip 
tas pagarsėjęs mokytojas, kankinantis mokinius nejmanomo- 

mis užduotimis ir slapta besimėgaujantis jų jausmais? Lacano 
pozicija yra visiškai priešinga šiai pirmajai asociacijai: ne Kan- 
tas yra slaptas sadistas; tai Sade'as yra slaptas kantistas. Kitaip 
tariant, nereikia pamiršti, jog Lacanui visuomet rūpi Kantas, o 
ne Sade'as: jį domina Kanto etinės revoliucijos galutinės pa- 
sekmės ir neįsisąmonintos prielaidos. Kitaip tariant, Lacanas 
nesiekia patvirtinti įprastinio „redukcionistinio“ teiginio, kad 
kiekvienas etinis veiksmas, kad ir koks jis būtų grynas ir ne- 
suinteresuotas, visuomet grindžiamas tam tikra „patologine“ 
paskata (paties veikėjo ilgalaikiais interesais, jo aplinkos susiža- 
vėjimu, netgi „negatyviu“ pasitenkinimu, kurį suteikia kančia ir 
atsižadėjimas, kurių dažnai reikalauja etiniai veiksmai); Lacaną 
veikiau domina paradoksalus apvertimas, dėl kurio pats geismas 
(t. y. veikimas paklūstant geismui, o ne jo atsisakant) negali būti 
ilgiau grindžiamas jokiais „patologiniais“ interesais ar motyva- 
cijomis ir, vadinasi, atitinka Kanto etinio veiksmo kriterijus, tai- 
gi „paklusti geismui“ sutampa su „atlikti pareigą“. Pakanka pri- 
siminti garsų Kanto pavyzdį iš Praktinio proto kritikos: 


Tarkime, jog kas nors apie savo polinkį į geidulingumą teigia, jog jis 
jo visiškai negali įveikti, jei tik jam pasitaiko meilės objektas ir tam 
palankios aplinkybės; bet jei priešais namą, kuriame jam pasitaiko to- 
kia proga, būtų pastatytos kartuvės, kad, patenkinęs geidulį, jis tuoj 
pat būtų pakartas, argi jis ir tada nejveiktu savo polinkio? Nereikia 
ilgai spėlioti, ką jis atsakytų.” 


Lacanas teigia priešingai, kad mes neabejotinai privalome 
spėlioti, ką jis atsakytų: kas, jei sutiktume subjektą (kaip tai 
nuolatos atsitinka psichoanalizėje), kuris gali visiškai mėgautis 
aistros naktimi tik tuomet, kai jam gresia tam tikros rūšies „kar- 

tuvės“ — kitaip tariant, tik tuomet, jei jis pažeidžia tam tikrą 
draudimą? Mario Monicelli filmas Casanova'70 (1965), ku- 
riame vaidina Virna Lisi ir Marcello Mastroianni, kalba būtent 
apie tai: herojus gali išsaugoti seksualinę potenciją tik tuomet, 
jei „tai“ susiję tam tikru pavojumi. Filmo pabaigoje, kai filmo 
herojus beveik ryžtasi vesti savo mylimąją, jis nori sulaužyti 
bent jau ikivedybinių seksualinių santykių draudimą, permie- 
godamas su ja naktį iki vestuvių. Tačiau jo nuotaka nežiniomis 
sugadina net šį minimalų malonumą, paprašiusi iš kunigo spe- 
cialaus leidimo tą naktį jiems miegoti kartu, taigi šis veiksmas 
netenka transgresijos aštrumo. Ką jam dabar daryti? Paskuti- 
niame filmo kadre matome jį kabarojantis ant siauro aukšto 
pastato balkono, imantis sunkios užduoties patekti į merginos 
miegamąjį pačiu pavojingiausiu būdu, desperatiškai siekiant su- 
sieti seksualinį pasitenkinimą su mirtinu pavojumi... Taigi La- 
canas nori pasakyti, kad jei pasitenkinimą suteikianti seksuali- 
nė aistra numato pačių elementariausių „egoistinių“ interesų 
suspendavimą, jei šis pasitenkinimas yra aiškiai „anapus malo- 
numo principo“, tuomet, nepaisant to, jog gali atrodyti prie- 
šingai, susiduriame su etiniu veiksmu, taigi ši „aistra“ yra stric- 
to sensu etinė... 

Toliau Lacanas teigia, kad ši užmaskuota Sade'o „etinės (sek- 
sualinės) aistros“ dimensija yra įskaitoma Kanto tekstuose ne 
mūsų ekscentriškos interpretacijos dėka, bet yra vidujai būdin- 
ga Kanto teorinei konstrukcijai.? Jei atidėsime į šalį „netiesio- 
ginius įrodymus“ (argi Kanto liūdnai pagarsėjęs santuokos 
apibrėžimas — „tai kontraktas tarp dviejų suaugusių priešingos 
lyties žmonių dėl nuolatinio vienas kito seksualinių organų nau- 
dojimo* - neprimena Sade'o, nes redukuoja Kitą, subjekto sek- 
sualinį partnerį, į dalinį objektą, į jo arba jos kūno organą, tei- 

kiantį malonumą, ignoruodamas jį arba ją kaip žmogiškojo As- 
mens Visumą?), svarbiausias dalykas, įgalinantis įžiūrėti „Sade'o 
Kanto filosofijoje“ kontūrus yra būdas, kuriuo Kantas koncep- 
tualizuoja santykį tarp sentimentų (jausmų) ir moralinio Įsta- 
tymo. Nors Kantas primygtinai teigia, jog tarp patologinių sen- 
timentų ir moralinio Įstatymo grynosios formos yra absoliutus 
plyšys, esama vieno a priori sentimento, kurį subjektas neiš- 
vengiamai pajunta susidūręs su moralinio Įstatymo paliepimu, 
pažeminimo skausmu (dėl įžeisto žmogaus išdidumo, dėl žmo- 
gaus prigimties „radikalaus Blogio“); Lacano manymu, šis Kanto 
siūlomas skausmo kaip vienintelio a priori sentimento privile- 
gijavimas tiksliai atitinka Sade'o skausmo sampratą (kankinti 
ir žeminti kitą, būti jo kankinamam ir žeminamam) kaip privi- 
legijuotą būdą pasiekti seksualinį jouissance (Sade'o argumen- 
tas, žinoma, yra tas, kad skausmui turėtų būti suteikiamas prio- 
ritetas prieš malonumą, nes jis trunka ilgiau - malonumai praei- 
na, o skausmas gali tęstis beveik be pabaigos). Šis ryšys toliau 
gali būti grindžiamas tuo, ką Lacanas vadina Sade'o fundamen- 
talia fantazija: fantazija kito, nežemiško aukos kūno, kurį gali- 
ma kankinti be pabaigos ir kuris stebuklingai išsaugo grožį (pri- 
siminkime Sade'o paprastai vaizduojamą jauną mergaitę, kuri 
iškenčia ją įkalinusio kankintojo nesibaigiančius pažeminimus 
ir kankinimus bei kažkaip stebuklingai ištveria visa tai nepa- 
liesta, panašiai kaip Tomas ir Jerry bei kiti animacinių filmų 
herojai, išliekantys sveiki po visų keistų išbandymų). Ar ši fan- 
tazija nesuteikia libidinio pagrindo Kanto postulatui apie sie- 
los, be pabaigos siekiančios etinio tobulumo, nemirtingumą: 
kitaip tariant, ar fantazminė sielos nemirtingumo „tiesa“ ne- 
reiškia priešingo dalyko, kūno nemirtingumo, jo gebėjimo iš- 
kęsti nesibaigiantį skausmą ir pažeminimą?!“ Judith Butler nu- 

rodo, jog Foucault aprašytas „kūnas“ kaip pasipriešinimo vieta 
yra tas pats dalykas, kurį Freudas vadina „siela“: paradoksalu, 
tačiau „kūnu“ Foucault vadina psichinį aparatą, besipriešinan- 
tį sielos dominavimui. Kitaip tariant, savo gerai žinomame apib- 
rėžime, kur jis sielą laiko „kūno kalėjimu“, Foucault apverčia 
įprastinį platoniškąjį-krikščioniškąjį kūno kaip „sielos kalėji- 
mo“ apibrėžimą, nes tai, ką jis vadina „kūnu“, nėra papras- 
čiausiai biologinis kūnas, nes iš tiesų jis jau įtrauktas į tam tikrą 
ikisubjektyvų psichinį aparata.!! Taigi ar Kanto filosofijoje ne- 
aptinkame slaptos homologiškos inversijos santykyje tarp kū- 
no ir sielos, tik vykstančios priešinga kryptimi: tai, ką Kantas 
vadina „sielos nemirtingumu“, iš tikrųjų reiškia nemirtingumą 
kito, nežemiško „nemirusio“ kūno? 


Remdamasis tuo, koks svarbus yra skausmas subjekto etinėje 
patirtyje, Lacanas įsteigia skirtumą tarp „sakymo subjekto“ 
(subjekto, ištariančio teiginį) ir „subjekto ištarto pasakymo (tei- 
ginio)“ (simbolinės tapatybės, kurią subjektas įgyja per šį teigi- 
nį). Kantas nekelia klausimo, kas yra moralinio Įstatymo „sa- 
kymo subjektas“, kas yra veikėjas, skelbiantis besąlygiškus eti- 
nius paliepimus. Šiuo požiūriu pats šis klausimas būtų beprasmis, 
nes moralinis Įstatymas yra beasmenė komanda, „ateinanti iš 
niekur“; vadinasi, jis yra visiškai paties susikurtas, autonomiš- 
kai prisiimtas paties subjekto). Nurodydamas į Sade'a, Lacanas 
interpretuoja „sakymo subjekto“ stoką Kanto filosofijoje kaip 
siekį paslėpti, „represuoti“ moralinio Įstatymo skelbėją; ir bū- 
tent Sade'as jį išryškina per „sadistiško“ vykdytojo-kankintojo 

figūrą. Šis vykdytojas yra moralinio Įstatymo skelbėjas, veikė- 
jas, kuriam teikia malonumą mūsų (moralinio subjekto) skaus- 
mas ir pažeminimas. Priešingas argumentas čia siūlosi kaip sa- 
vaime suprantamas: ar visa tai nėra kvaila nesąmonė, nes Sa- 
de'o atveju elementas, užimantis besąlygiško paliepimo, 
maksimos, kuria subjektas turi vadovautis besąlygiškai, vietą, 
yra ne Kanto universalus etninis įsakymas: „Atlik savo parei- 
gą!“, bet radikali jos priešingybė, paliepimas paklusti iki kraš- 
tutinumo absoliučiai patologiniams, atsitiktiniams kaprizams, 
kurie teikia malonumą, negailestingai paversdami visus žmo- 
nes malonumo instrumentais? Tačiau labai svarbu suvokti vie- 
ningumą tarp šio bruožo ir tarp „sadistiško“ kankintojo-vyk- 
dytojo figūros pasirodymo, kuris tampa tikruoju universalaus 
etinio teiginio-jsakymo „sakymo subjektu“. Sade'o perėjimas 
nuo kantiškosios Pagarbos prie Šventvagystės - t. y. nuo pagar- 
bos Kitam (žmogui), jo laisvei ir autonomijai, kai jis visada lai- 
komas tikslu savyje, prie Kitų redukavimo tik į neesminius 
instrumentus, kuriuos galima negailestingai išnaudoti - tiksliai 
atitinka faktą, jog Moralinio Paliepimo „sakymo subjektas“, 
nematomas Kanto filosofijoje, įgyja konkrečius Sade'o vykdy- 
tojo bruožus. 

Sade'as tiksliai atskiria du elementus, kurie Kanto akyse yra 
sinonimiški ir sutampantys:'* besąlygiško etinio paliepimo tei- 
gimą ir šio paliepimo moralinį universalumą. Sade'as išlaiko 
besąlygiško paliepimo struktūrą, tačiau jo turinį užpildo visiš- 
kai patologine paskirybe. Tačiau svarbiausia čia vėlgi yra tai, 
kad atskyrimas nereiškia Sade'o ekscentriškumo - šis atskyri- 
mas snaudžia tarsi neišnaudota galimybė pamatinėje įtampoje, 
sudarančioje karteziškąjį subjektyvumą." Kitaip tariant, subjek- 
to intervencija sunaikina įprastinę, ikimodernią priešpriešą tarp 

universalios Tvarkos ir konkrečios jėgos puikybės, kurios egois- 
tinis perteklius sugriauna universalios Tvarkos pusiausvyrą: 
„subjektas“ yra vardas šios puikybės, šio kraštutinio gesto, ku- 
rio kraštutinumas pagrindžia universalią Tvarką; tai vardas pa- 
tologinio objekto, clinamen*, nukrypimo nuo universalios Tvar- 
kos, kuris sustiprina šią universalią Tvarką. Transcendentalinis 
subjektas yra „ontologinis skandalas“, jis nėra nei fenomeni- 
nis, nei noumeninis, bet kraštutinumas, iššokantis iš „didžio- 
sios būties grandies“, skylė, plyšys realybės tvarkoje ir drauge 
veikėjas, kurio „spontaniška“ veikla sukuria (fenomeninės) rea- 
lybės tvarką. Jei Tradicinė ontologija susidurdavo su proble- 
ma, kaip išvesti chaotišką fenomeninę realybę iš tikros realy- 
bės amžinosios Tvarkos (kaip paaiškinti palaipsnį amžinosios 
Tvarkos „degeneravimą“), subjekto problema yra šis nesuba- 
lansuotas kraštutinumas, puikybė, nukrypimas, sustiprinantis 
pačią Tvarką. Svarbiausias Kanto transcendentalinės struktū- 
ros paradoksas yra tas, kad subjektas nėra Absoliutas, amžinas 
realybę grindžiantis Principas, bet baigtinis, laikinas esinys, ir 
būdamas būtent toks jis sukuria galutinį realybės horizontą. 
Dėl šios priežasties reiktų atmesti įprastinę Kanto transcenden- 
talinės struktūros interpretaciją, pagal kurią subjektas yra vei- 
kėjas, besivadovaujantis universalumu, užmetantis ant chaotiš- 
kos juslinių įspūdžių daugybės universalią Proto formą: šiuo 
atveju subjektas tiesiogiai sutapatinamas su universalizavimo 
galia ir neatsižvelgiama į faktą, jog subjektas tuo pat metu yra 
clinamen, iškritęs (out-of-joint) kraštutinumas, paradoksalus 
taškas, kuriame visiškas kraštutinumas, iškrintantis elementas 
pagrindžia universalumą. 


*polinkis, nukrypimas, nusistatymas. (Vert. past). 

Tokio „patologinio“, atsitiktinio elemento, kuriam suteiktas 
besąlygiško reikalavimo statusas, pavyzdys yra menininkas, kuris 
visiškai susitapatina su savo menine misija, siekia jos be jokio 
kaltės jausmo, verčiamas vidinės prievartos, negalintis be jos 
gyventi. Liūdnas Jacgueline du Prė likimas parodo moteriškąją 
versiją susidvejinimo tarp besąlygiško paliepimo ir jo priešin- 
gybės, serijinio neutralių empirinių objektų universalumo, ku- 
ris turi būti paaukotas siekiant savo Misijos.!^ (Labai įdomu ir 
naudinga skaityti du Prė gyvenimo istoriją ne kaip „tikrą“, bet 
kaip mitinį naratyvą: jame stebina būtent tai, kaip nuosekliai 
jis laikosi iš anksto nustatytų šeimos mito kontūrų, panašiai 
kaip Kasparo Hauserio istorija, kur individualūs įvykiai nema- 
loniai atkartoja pažįstamus antikinių mitų bruožus.) Du Pré 
besąlygiškas paliepimas, jos potraukis, jos absoliuti aistra buvo 
jos menas (kai ji buvo ketverių, pamačiusi kažką grojant vio- 
lončele, ji akimirksniu pareiškė, kad nori daryti būtent tai...). 
Šis meno išaukštinimas iki besąlygiškumo pavertė jos meilės 
gyvenimą nuolatiniais susitikimais su vyrais, kurie buvo ab- 
soliučiai pakeičiami, tokie pat geri kaip ir bet kurie kiti — apie 
ją buvo kalbama kaip apie serijinę „vyrų ėdikę“. Taip ji už- 
ėmė vietą, kuri paprastai rezervuojama Vyrui menininkui - 
nenuostabu, kad jos ilgą tragišką ligą (išsėtinė sklerozė, nuo 
kurios ji lėtai merdėjo nuo 1973 iki 1987 metų) jos motina 
suvokė kaip „Tikrovės atsaką“, kaip dievišką bausmę ne tik 
už jos palaidą seksualinį gyvenimą, bet taip pat už jos „perdė- 
tą“ atsidavimą menui... 

IV 


Analizuodami atidžiau, pagarbos sąvoką turėtume susieti su 
kastracija: pagarba visuomet yra pagarba (Kito) kastracijai. Kai 
gerbiame kitą subjektą, tai darome ne remdamiesi kokia nors 
išskirtine subjekto savybe, bet, priešingai, remdamiesi tam tik- 
ra pamatine stoka, apibrėžiančia jo būtį — „pagarba“ reiškia 
tai, jog išlaikome reikiamą distanciją, jog nepriartėjame prie 
kito per arti: kitaip tariant, ne taip arti, kad ištirpdytume re- 
gimybę, kuri slepia/apgaubia stoką ir taip padaro ją visiškai 
matomą. Pavyzdžiui, gerbiame tėvą tiek, kiek priimame jo ga- 
lios patvirtinimą kaip žodį, neprovokuodami jo iš tikrųjų pa- 
demonstruoti šią galią, gerai žinodami, jog tokiu atveju gali- 
ma atskleisti tėvo apgaulę, tai, kad jo galia slepia pamatinį 
bejėgiškumą. (Būtent todėl paprasčiausia sunaikinti pagarbą 
kitam yra parodyti jo trūkumą: luošiui parodyti jo deformuotą 
luošą koją, etc.) Dėl šios priežasties kultūros, kuriose moteris 
verčiama nešioti ją slepiančias skraistes, atkakliai tvirtina, jog 
daro tai iš pagarbos moterims; islamo „fundamentalistų“ ma- 
nymu, būtent Vakarų liberalioji kultūra elgiasi su moterimis 
nepagarbiai, begėdiškai išstatydama jas kaip seksualinio ma- 
lonumo objektus...!* 

Būtent šiame fone reiktų tyrinėti kantiškąją Achtung sąvoką, 
pagarbą Kitam Asmeniui, kurio niekada negalima naudoti vien 
kaip priemonės. Dalykai, kuriuos čia įžiūrime, yra daug labiau 
keliantys nerimą, nei atrodo. Imkime pavyzdžiu kriminalinį nu- 
sikaltėlį, kuris žiauriai ir sąmoningai žudo kitus žmones; kaip 
galime jam rodyti tinkamą pagarbą? Nuteisdami jį ir nušauda- 
mi, nes tik šiuo atveju laikome jį laisvu, protingu asmeniu; tuo 
tarpu visos kalbos apie socialinių aplinkybių poveikį traktuoja 

jį „nepagarbiai“ — kitaip tariant, laiko jį ne laisvu, atsakingu 
veikėju, bet socialinių mechanizmų žaisliuku. Šiandien klestin- 
tis viktimizavimas ir „supratimas“ rodo mažesnę pagarbą žmo- 
giškajam orumui nei kantiškoji-hėgeliškoji pelnytos bausmės 
sąvoka. (Hegelis prieina prie logiškos išvados teigdamas, kad 
pats žudikas, būdamas racionali laisva būtybė, nori bausmės: 
nubausdami jį, mes tik realizuojame jo tikrą racionalią Valią, 
kurios jis pats nesuvokia...) Taip pagarbos sąvoka apima pagar- 
bos objekto skilimą tarp jo simbolinės idealios egzistencijos lyg- 
mens (laisva būtybė, paklūstanti universaliems įstatymams) ir 
jo faktinės egzistencijos realybės (šlykštus žudikas): vienintelis 
būdas parodyti pagarbą kitam yra drastiškai sudaužyti šią fak- 
tinės egzistencijos realybę simbolinio idealo labui. Šiek tiek ki- 
tu lygmeniu su ta pačia problema susiduriame tuo atveju, kai 
asmuo merdėja sekinančioje ir skausmingoje sumaištyje, vem- 
damas, suvaikėjęs ir nepadoriai klejodamas - kai artimieji ren- 
kasi eutanaziją, siekdami kuo greičiau pabaigti šį skausmingą 
reginį, jie tai daro ne tik tam, kad sutrumpintų mirštančiojo 
beprasmį skausmą, bet ir tam, kad išsaugotų jo orumą: t. y. kad 
užtikrintų, jog artimieji ir draugai jį prisimins kaip kilnų seną 
žmogų, o ne kaip dvokiantį, klejojantį idiota... Čia susiduria- 
me su skirtimi tarp Ego-Idealo ir Kito kaip tikrovės: ar iš tiesų 
turime teisę paaukoti tikrąjį Kitą dėl jo Ego-Idealo, dėl jo vaiz- 
dinio, kurį išsaugos palikuonys? Kaip galime būti tikri, jog mirš- 
tantysis nejaučia intensyvaus jouissance savo „nekilniose“, vaistų 
sukeltose haliucinacijose? 

Japonų kultūroje manoma, jog yra labai šiurkštu ir nepagar- 
bu žiūrėti kitam tiesiai į akis: tai, jog vengiama kito žvilgsnio, 
nežiūrima tiesiai į akis, yra ne išsisukinėjimo, bet pagarbos ženk- 
las." (Užuot uždengęs objektą, į kurį žiūrime, kaip islamo kul- 

tūroje, šydas čia, galima sakyti, „internalizuojamas“, perkelia- 
mas ant pačios akies...) Galbūt šis bruožas paaiškina, kas yra 
pagarba: kaip jau matėme, pagarba Kitam reiškia, kad prie jo(s) 
nepriartėjama per arti. Kaip tai susiję su Kantu? Kanto požiū- 
riu žmoguje verta pagarbos tai, kas priklauso jo(s) didingumo 
dimensijai: t. y. jo(s) noumeninė laisvė, tai, jog ji(s) yra etinė 
būtybė. Kas sudaro pagarbą? Iš pradžių tarsi esame verčiami 
teigti, jog kadangi Kanto Didingumo sąvoka reiškia vaizduotės 
nesugebėjimą sėkmingai „schematizuoti“ noumeninę Laisvės 
dimensiją, žmogų daro vertą pagarbos kastracijos sukurtas ply- 
šys, visiems laikams atskiriantis „realų asmenį“ nuo jo laisvės 
kaip simbolinio bruožo (tikras asmuo niekuomet negali gyven- 
ti pagal noumeninę Pareigą). Tačiau ar tai vienintelė galima 
interpretacija? Ar nėra taip, kad kai priartėjame prie Kito As- 
mens per arti, aptinkame ne tai, kad veiksmai, kurie rodėsi 
etiški, iš tikrųjų buvo padaryti iš patologinių paskatų, bet kad 
pati jo(s) transcendentalinė Laisvė yra tikrai Monstriška. Pa- 
garba uždengia ne plyšį tarp Laisvės ir patologinės asmens rea- 
lybės, bet nepadorią, monstrišką pačios transcendentalinės Lais- 
vės išvirkščiąją pusę. 


V 


Tačiau, kitaip negu Kanto, Sade'o piktžodžiavimas atvirai pa- 
rodo kastraciją - ne vykdytojo, bet Kito kastraciją, parodo Ki- 
to žemą, gėdingą bejėgiškumą - tačiau jie abu atskleidžia pa- 
matinį subjekto, kuris paklūsta besąlygiškam paliepimui, šaltu- 
mą. Edwardas Saidas atkreipia dėmesį į Mozarto laiškus žmonai 
Constanze'ai nuo 1790 metų rugsėjo 30 dienos - vadinasi, nuo 

tada, kai jis ėmė kurti Cos: fan tutte. Išreiškęs savo džiaugsmą, 
jog netolimoje ateityje su ja pasimatys, jis tęsia: „Jei žmonės 
galėtų pažvelgti į mano širdį, aš turėčiau gėdytis savęs...“ Čia, 
kaip atrodo Saidui, reiktų tikėtis išpažinties apie kokią nors 
nešvankią intymią paslaptį (seksualinę fantaziją apie tai, ką jis 
veiks su žmona, kai jie pagaliau susitiks, etc.); tačiau laiškas 
tęsiamas taip: „Viskas man rodosi šalta — šalta kaip ledas“.!* 
Būtent čia Mozartas patenka į nemalonią „Kanto su Sade'u* 
plotmę, kurioje seksualumas praranda aistringą, intensyvų po- 
būdį ir pavirsta savo priešybe, „mechanišku“ malonumo prati- 
mu, atliekamu su šalta distancija, panašiai kaip Kanto etinis 
subjektas, atliekantis pareigą be jokio patologinio atsidavimo... 
Argi tai nėra svarbiausioji Cosi vizija: pasaulis, kuriame subjektai 
sąlygojami ne aistringo įsipareigojimo, bet aklo mechanizmo, 
reguliuojančio jų aistras? Tai, kas verčia priartinti Cosi prie 
„Kanto su Sade'u* srities, yra atkaklus universalumo teigimas, 
kurį rodo pats pavadinimas: „Visi daro tai“, sąlygojami to pa- 
ties aklo mechanizmo... Trumpai tariant, Alphonso, filosofas, 
kuris organizuoja ir valdo keičiamų tapatybių žaidimą operoje 
Cosi, yra tam tikra Sade'o aprašyto pedagogo, mokančio jau- 
nus mokinius ištvirkavimo meno, versija. Taigi būtų per daug 
paprasta ir neadekvatu suvokti šį šaltumą kaip „instrumenti- 
nio proto“ šaltumą. 

Kantą ir Sade'ą sieja ne tik besąlygiško paliepimo šaltumas 
(Atlik savo pareigą! arba: Džiaukis!), verčiantis subjektą atsi- 
sakyti prisirišimo prie bet kokių atsitiktinių, „patologinių“ 
objektų; įdomu pažymėti, kad juos taip pat vienija tas pats 
simptominis gestas, kuriuo jie atsitraukia nuo kraštutinių sa- 
vo teorinio statinio pasekmių. Abiem atvejais šį veiksmą įga- 
linanti sąvoka yra gamta: „Gamta tiek Sade'ui, tiek Kantui 

yra simptomas kažko, kas lieka neapmąstyta šių dviejų uni- 
versalumo mąstytojų“.'? Vadinasi, abiem atvejais susiduriame 
su tam tikru struktūriškai būtinu šios sąvokos dviprasmišku- 
mu. Kantas iš pradžių apibrėžia gamtą kaip fenomenų, feno- 
meninės realybės Visumą tiek, kiek ji yra vienijama (ir pajun- 
giama) universalių įstatymų; tačiau vėliau jis taip pat prabyla 
apie kitą, noumeninę Gamtą kaip etinių tikslų karalystę, kaip 
visų racionalių etikos subjektų bendruomenę. Taigi pats Lais- 
vės perviršis gamtos atžvilgiu (natūralus priežasčių ir pasek- 
mių susiejimas) yra vėl natüralizuojamas... Sade'as, kita ver- 
tus, iš pradžių suvokia gamtą kaip neutralios materijos siste- 
mą, pajungtą amžinam kitimui, negailestingai einančiam sava 
kryptimi, nepavaldų jokiam išoriniam Dieviškajam Viešpačiui; 
tačiau teigdamas, jog kai pajuntame malonumą kankindami 
ir naikindami kitus žmones, netgi pertraukdami patį natūra- 
liausią reprodukcijos ciklą, iš tiesų vykdome slaptą Gamtos 
reikalavimą, Sade'as slapta pateikia kitą gamtos sampratą, kuri 
reiškia ne įprastą neutralią daiktų tėkmę „anapus Gėrio ir Blo- 
gio“, bet Gamtą, kuri jau tam tikru būdu yra subjektyvuota, 
paversta transgresyviu/velnišku esiniu, verčiančiu mus paklusti 
blogiui ir ieškoti malonumo naikinant ir atsisakant bet ko- 
kios moralumo ar užuojautos formos. Ar ši antroji gamta — 
tai, ką Lacanas vadina „Aukščiausia Blogio Būtimi“ — nėra 
Sade'o kontrapunktas (ar apvertimas), priešpriešinamas Kan- 
to Gamtos sampratai kaip antjuslinių racionalių būtybių bend- 
ruomenei, etinių Tikslų karalystei? Ši dviprasmybė gali būti 
formuluojama ir taip: kas iš tiesų suteikia malonumą Sade'o 
herojui? Ar tai tik paprastas „sugrįžimas prie gamtos nekaltu- 
mo“, nevaržomas paklusimas gamtos įstatymams, reikalau- 
jantis naikinimo, ar malonumas, nepaisant visko, yra iš esmės 

susijęs su moraliniu Įstatymu, kurį pažeidžia, taigi malonumą 
suteikia būtent žinojimas, kad darome šventvagystę? Ši dvi- 
prasmybė tarp nekaltumo ir šventvagiško sugedimo yra ne- 
panaikinama. (Kitas tos pačios dviprasmybės aspektas yra Sa- 
de'o svyravimas tarp malonumo solipsizmo ir intersubjekty- 
vios šventvagystės logikos: ar čia svarbu tai, kad aš privalau 
ignoruoti Kito orumą, redukuoti kitą į instrumentą, turintį 
patenkinti mano įnorius, taigi Kitas yra ne subjektyvuojamas, 
bet redukuojamas į beasmenį įrankį, tam tikrą masturbacinę 
priemonę mano atsiskyrėliškam malonumui; ar aš patiriu ma- 
lonumą vien tik žinodamas, kad pažeminu Kitą ir sukeliu jam 
nepakeliamą skausmą???) Taigi abiem atvejais, tiek Kanto, tiek 
Sade'o, „elementariausia“ neutrali Gamtos, kaip abejingo me- 
chanizmo, veikiančio sava eiga, samprata yra papildoma kita, 
„etine“ Gamtos samprata (antjuslinė etinių tikslų karalystė, 
velniškas pasiryžimas eiti naikinančiu blogio keliu...), ir abiem 
atvėjais ši antroji gamtos samprata maskuoja tam tikrą atsitrau- 
kimo, vengimo pamatyti savo pozicijos kraštutinį paradoksa- 
lumą gestą: nemaloni laisvės praraja be jokios ontologinės 
Būties Tvarkos garantijos. 


VI 


Pamatinį skirtumą tarp A/H ir Lacano pozicijų sudaro tai, kad, 
A/H manymu, Sade'as yra Kanto tiesa tuo atžvilgiu, jog Kanto 
etinis formalizmas numato radikalų bet kokio atsitiktinio („pa- 
tologinio“) turinio instrumentalizavima — kiekvienas žmogus, 
kiekvienas „artimas“ redukuojamas į potencialų manipuliacijų 
objektą, kuris tarnauja subjekto išlikimui - tačiau, Lacano ma- 

nymu, būtent sadistiškas iškrypėlis pats užima objekto vietą — 
kitaip tariant, jis prisiima Kito jouissance grynojo objekto-instru- 
mento poziciją, perkeldamas skilimą, būdingą subjektyvumui, 
į kitą, į savo auką. Šiuo požiūriu sadistiškas iškrypėlis labai priar- 
tėja prie obsesinės neurozės, tačiau vienintelis (bet svarbiau- 
sias) skirtumas yra tas, kad sadistiškas iškrypėlis yra aktyvus 
siekdamas sukurti Kito jouissance, o obsesyvus neurotikas yra 
aktyvus dėl priešingos priežasties: jis siekia išvengti Kito malo- 
numo (pour que qa ne bouge pas dans l'autre, kaip sakoma 
prancūziškai). 

Tačiau tai dar ne viskas. Svarbiausias klausimas yra šis: ar 
Kanto moralinis Įstatymas yra išverčiamas į Freudo superego 
sąvoką, ar ne? Jei atsakymas yra teigiamas, tuomet „Kantas 
su Sade'u* iš tiesų reiškia, kad Sade'as yra Kanto etikos tiesa. 
Tačiau jei Kanto moralinis Įstatymas negali būti sutapatina- 
mas su superego (nes, kaip teigia Lacanas XI Seminaro pasku- 
tiniuose puslapiuose, moralinis Įstatymas yra tapatus pačiam 
geismui, o superego būtent ir minta tuo, jog subjektas atsisa- 
ko geismo; kitaip tariant, kaltė, kurią išsaugo superego, liu- 
dija, kad subjektas kažkokiu būdu išdavė ar atsisakė geismo?!), 
tuomet Sade'as nesudaro visos Kanto etikos esmės, bet yra jo 
iškreiptos realizacijos forma. Kitaip tariant, toli gražu nebū- 
damas „radikalesnis nei Kantas“, Sade'as parodo, kas atsitin- 
ka, kai subjektas atsisako tikrojo Kanto etikos griežtumo. Taigi 
Sade'as yra Kanto tiesa tiek, kiek Kanto etinį imperatyvą in- 
terpretuojame kaip objektyvizuotą aparatą, nustatantį, kokia 
yra mūsų pareiga (kad galėtume juo pasinaudoti kaip pasitei- 
sinimu: „Ką aš galiu padaryti, kategorinis imperatyvas sako, 
kad tai mano pareiga!“); tačiau kadangi pareiga negali tapti 
pasiteisinimu atliekant pareigą, Sade'as (sadistinė perversija) 

jau nėra Kanto etikos tiesa. Šis skirtumas labai svarbus, turint 
galvoje politines pasekmes: tiek, kiek libidinė „totalitarinių“ 
režimų struktūra yra iškreipta (totalitarinis subjektas prisii- 
ma Kito jouissance objekto-instrumento poziciją), „Sade'as 
kaip Kanto tiesa“ reikštų, jog Kanto etika iš tiesų slepia tota- 
litarinį potenciala;? tačiau jei Kanto etiką suvokiame kaip 
draudimą subjektui prisiimti Kito jouissance objekto-instru- 
mento poziciją, - kitaip tariant, kaip kvietimą prisiimti visiš- 
ką atsakomybę už tai, ką jis laiko savo Pareiga - tuomet Kan- 
tas yra antitotalitaristas par excellence... 

Tas pat galioja ir Freudui: sapnas apie Irmos injekcija, kurj 
Freudas naudoja kaip pavyzdį, iliustruojantį jo sapnų analizės 
procedūrą, yra sapnas apie atsakomybę (Freudo atsakomybę 
dėl nesėkmingo Irmos gydymo) - vien šis faktas parodo, kad 
atsakomybė — svarbiausia Freudo sąvoka. Tačiau kaip turėtu- 
me ją suprasti? Kaip galime išvengti įprastinių mauvaise foi 
spąstų, į kuriuos įkliūva Sartre'o subjektas, atsakingas už savo 
egzistencinį projektą: kitaip tariant, už egzistencinį ontologi- 
nės kaltės motyvą, kuris priklauso baigtinei žmogiškajai egzis- 
tencijai, taip pat ir priešingų spąstų, kai „kaltė suverčiama Ki- 
tam“ (kadangi Pasąmonė yra Kito diskursas, aš nesu atsakingas 
už jos struktūrą, tai didysis Kitas kalba per mane, aš esu tik jo 
instrumentas...“)? Lacanas rado išeitį iš šios aklavietės, pasi- 
remdamas Kanto filosofija kaip svarbiausia pirmtake psichoana- 
litinės etikos, numatančios pareigą, esančią „anapus Gėrio“. 
Remiantis įprastine pseudohėgeliška kritika, Kanto universa- 
listinėje kategorinio imperatyvo etikoje neatsižvelgiama į konk- 
rečią istorinę situaciją, kurioje subjektas įkalintas ir kuri sutei- 
kia Gėriui apibrėžtą turinį: Kanto formalizmas aplenkia isto- 
riškai apibrėžtą konkrečią etinio gyvenimo Substanciją. Tačiau 

šį priekaištą galime atremti teigdami, jog unikalią Kanto eti- 
kos stiprybę sudaro būtent šis formalus neapibrėžtumas: mo- 
ralinis Įstatymas nesako man, kokia yra mano pareiga, jis tik 
sako, kad aš turiu atlikti pareigą; taigi vadovaujantis pačiu 
moraliniu Įstatymu neįmanoma apibrėžti konkrečių normų, 
kurių turėčiau laikytis konkrečioje situacijoje - tai reiškia, jog 
pats subjektas turi prisiimti atsakomybę „išversti“ abstraktų 
moralinio Įstatymo paliepimą į konkrečius įsipareigojimus. Bū- 
tent šiuo apibrėžtu atžvilgiu ima pagunda nubrėžti paralelę 
su Kanto Sprendimo galios kritika: konkreti apibrėžto etinio 
įsipareigojimo formuluotė turi estetinio sprendinio struktūrą — 
kitaip tariant, sprendinio, kuriuo, užuot tiesiog pritaikęs uni- 
versalią kategoriją konkrečiam objektui arba priskyręs šiam 
objektui jau esamą universalų apibrėžimą, aš tarsi turiu išrasti 
universalų - būtiną - privalomą sprendimo pobūdį ir taip iš- 
aukštinti šį konkretų atsitiktinį objektą (veiksmą) iki etinio 
Daikto kilnumo. Taigi visuomet esama kažko didingo, kai pa- 
skelbiamas sprendinys, apibrėžiantis mūsų pareigą: juo aš „iš- 
aukštinu objektą iki Daikto kilnumo“ (tai Lacano pateiktas 
sublimacijos apibrėžimas). 

Visiškas šio paradokso pripažinimas taip pat verčia atsisa- 
kyti bet kokių pasiteisinimų „pareiga“: „Aš žinau, jog tai sunku 
ir gali būti skausminga, tačiau ką galiu padaryti, tai mano 
pareiga...“ Įprastinis etinio griežtumo moto yra toks: „Negali 
būti jokio pasiteisinimo neatlikti pareigos!“; nors Kanto tei- 
ginys „Du kannst, denn du sollst!“ („Tu gali, nes tu priva- 
lai!“), rodosi, siūlo naują šio moto versiją, jis implicitiškai pa- 
pildo ją daug nemalonesne inversija: „Negali būti jokio pasi- 
teisinimo atlikti pareigą!“?* Pareiga negali tapti pasiteisinimu 
atlikti pareigą - ji turi būti atmesta kaip veidmainiška; pakan- 

ka čia vėl prisiminti griežto sadistiško mokytojo pavyzdį. Ži- 
noma, jo pasiteisinimas sau (ir kitiems) yra toks: „Man pa- 
čiam labai sunku šitaip spausti vargšus vaikus, tačiau ką aš 
galiu padaryti — tai mano pareiga!“ Tinkamiausias čia pavyz- 
dys stalinistinio politiko, kuris myli žmoniją, tačiau, nepai- 
sant to, vykdo siaubingus valymus ir egzekucijas; jo širdis plyš- 
ta tai darant, tačiau jis nieko negali padaryti, tai jo pareiga 
Žmonijos Progresui... Čia susiduriame būtent su iskreiptu po- 
žiūriu, kai prisiimama didžiojo Kito Valios grynojo instrumen- 
to pozicija: tai ne mano atsakomybė, tai ne aš, kuris iš tiesų 
tai daro, aš esu tik aukštesniojo Istorinio Būtinumo instru- 
mentas... Šios situacijos nepadoru jouissance sukuria tai, Jog 
aš suvokiu save kaip išteisintą dėl to, ką darau: argi nėra ma- 
lonu galėti sukelti skausmą kitiems, visiškai suvokiant, kad aš 
nesu už tai atsakingas, kad aš tik įgyvendinu Kito Valią?... 
Būtent tai Kanto etika uždraudžia. Sadistiško iškrypėlio pozi- 
cija atsako į klausimą: kaip subjektas gali būti kaltas, jei jis tik 
realizuoja „objektyvią“, išoriškai primestą būtinybę? Subjek- 
tyviai prisiimdamas šią „objektyvią būtinybę“ - kitaip tariant, 
priimdamas kaip malonumą tai, kas jam yra primesta.?* Taigi 
radikaliu požiūriu Kanto etika nėra „sadistiška“, bet yra bū- 
tent tai, kas uždraudžia prisiimti Sade'o vykdytojo poziciją. 
Tačiau ką tai mums sako apie gerai žinomą šaltumo temą Kanto 
ir Sade'o tekstuose? Išvada, kurią galime padaryti, yra ne ta, 
kad Sade'as demonstruoja žiaurų šaltumą, o Kantas kažkokiu 
būdu įgalina jausti žmogišką užuojautą, bet visiškai priešin- 
ga: tik kantiškasis subjektas yra iš tiesų visiškai šaltas (apatiš- 
kas), tuo tarpu sadistas néra pakankamai „šaltas“; jo „apati- 
ja“ yra apsimestinė, tai regimybė, slepianti per daug aistringą 
įsitraukimą į Kito jouissance. 

"Tačiau galiausiai Lacanas sunaikina tezę „Sade'as kaip Kan- 
to tiesa“: neatsitiktinai seminare, kuriame Lacanas iš pradžių 
nurodė vidinę sąsają tarp Kanto ir Sade'o, taip detaliai nagri- 
nėjama dramos Antigonė, kurioje Lacanas įžiūri kontūrus eti- 
nio veiksmo, sėkmingai išvengiančio Sade'o perversijos, kuri 
yra etinio veiksmo slaptoji tiesa, spąstų - atkakliai laikydamasi 
besąlygiško reikalavimo tinkamai palaidoti brolį, Antigonė ne- 
paklūsta įsakymui, kuris ją žemina, įsakymui, kurį iš tiesų išta- 
ria sadistiškas vykdytojas... Taigi svarbiausia Lacano seminaro 
Psichoanalizės etika pasekmė yra ta, jog sulaužomas ydingas 
ratas „Kantas su Sade'u“. Kaip tai įmanoma? Tik jei - kitaip 
negu mano Kantas - teigiama, jog sugebėjimas geisti savaime 
nėra „patologinis“. Trumpai tariant, Lacanas teigia „grynojo 
geismo kritikos“ būtinumą: kitaip negu Kantas, kuriam mūsų 
gebėjimas geisti yra visiškai „patologinis“ (nes, kaip jis pakar- 
totinai pabrėžia, nesama a priori ryšio tarp empirinio objekto 
ir malonumo, kurį jis sukelia subjektui), Lacanas teigia, jog esa- 
ma „grynojo gebėjimo geisti“, nes geismas turi nepatologinę, a 
priori priežastį-objektą. Šis objektas, be abejonės, yra tai, ka 
Lacanas vadina objektu mažoji a. 


Bi 

' Max Horkheimer und Theodor W. Adorno, Dialektik der Aufklaerung 
(Frankfurt, Fisher Verlag, 1971), p. 79. 

2 Žr.: Jacques Lacan, Le Séminaire, livre VII: l'éthique de la psychanalyse 
(Paris, Éditions du Seuil, 1986), ypač 6 skyrių. 

* Žr.: Jacques Lacan, „Kant avec Sade“, Écrits (Paris, Éditions du Seuil, 
1966), p. 765-170. 

* Ar tas pat negalioja Derrida, kuris Marxo šmėklose (Spectres of Marx, Paris, 
Galilée, 1993), be abejonės, žemiausiame jo oeuvre filosofiniame taške, siekia 
įrodyti, kad, nepaisant negailestingo dekonstrukcijos radikalumo, jis taip pat 
yra geras, rūpestingas žmogus, išvardija dešimt punktų, rodančių šiandieninio 
pasaulio negeroves (nuo liūdnos benamių būklės mūsų miestuose iki organi- 
zuoto narkotikų tinklo. - žr. p. 134-139). Panašiai kaip jaunųjų hėgelininkų 
atlikta Kanto kritika, krypsta Laclau pateikta kritinė Derrida analizė (žr. 
Ernesto Laclau, „The Time is Out of Joint“, Emancipation(s), London, 
Verso, 1996, p. 66-93), pabrėžianti, kad leviniškoji etinė nuostata, besire- 
mianti „atvirumu vaiduokliškam Kitam“, unikaliam jo pasirodymo Įvykiui, 
negali būti tiesiogiai išvedama iš pagrindinių dekonstrukcijos prielaidų 
(esminis perkėlimas, t. y. galimybės sąlygų sutapimas su negalimybės 
sąlygomis) - iš tų pačių prielaidų galima išvesti visiškai priešingas išvadas: 
pavyzdžiui, poreikį stiprios dominuojančios galios, kuri bent jau laikinai 
apribotų diseminacijos grėsmę. 

* Horkheimer and Adorno, Dialektik, p.102. 

$ Kalbant klinikiniais terminais, galima teigti, kad Sade'as radikalizuoja 
obsesyvinę ekonomiją į visiškai išrutuliotą perversyvią poziciją. 

? Imanuelis Kantas. Praktinio proto kritika. Vilnius: Mintis, 1987, p. 44-45. 
5 „...Jei, kaip teigia Kantas, tik moralinis įstatymas gali priversti mus atmesti 
patologinius interesus ir susitaikyti su mirtimi, vadinasi, atvejis, kai kažkas 
praleidžia naktį su dama, žinodamas, kad už tai sumokės gyvenimu, yra 
moralinio įstatymo atvejis“ (Alenka Zupančič, „The Subject of the Law“, 
Cogito and tbe Unconscious, ed. Slavoj Žižek, Durham, NC, Duke University 
Press, 1998, p. 89). 

? Akivaizdžiausias vidinės sąsajos tarp Kanto ir Sade'o įrodymas yra, žinoma, 
Kanto (išsižadėta) „velniško Blogio“ samprata, t. y. Blogio, kuris įgyvendina- 
mas ne dėl „patologinių“ priežasčių, bet iš principo, „tik jo paties labui“. 
Kantas prisimena šią Blogio sampratą, iškeltą iki universalios maksimos (ir 
taip paverstos etiniu principu), tik tam, kad tuoj pat ją paneigtų, tvirtindamas, 
jog žmonės tiesiog nepajėgūs taip absoliučiai sugesti; tačiau ar neturėtume 
pasipriešinti šiam Kanto paneigimui nurodydami, kad visa de Sade'o sistema 
remiasi būtent tokiu Blogio pavertimu besąlygišku („kategoriniu“) imperaty- 
vu? Detaliau apie tai žr. Žižek, Indivisible Remainder, 2 skyrių. 


10 Siuo klausimu žr. Zupančič, „Subject of the Law". 

!! Žr.: Judith Butler, The Psychic Life of Power (Stanford: Stanford University 
Press, 1997), p. 28-29. 

2 Žr.: Monique David-Menard, Les Constructions de l'universel (Paris, PUE, 
1997). 

n Hegelis jau žinojo apie šį galimą Kanto universalijos apvertima į visiškai 
idiosinkretinį atsitiktinumą: argi Kanto etinio imperatyvo kritikos esmė nėra 
ta, jog kadangi imperatyvas yra tuščias, Kantas turi užpildyti jį tam tikru 
empiriniu turiniu ir taip atsitiktiniam paskiram turiniui suteikti universalios 
būtinybės formą? 

^ Žr.: Hilary and Piers du Pré, A Genius in the Family: An Intimate Memoir 
of Jacqueline du Pré (London, Chatto and Windus, 1997). 

"5 Ir priešingai, kartais labai produktyvu skaityti mitus kaip „tikras istorijas“. 
Jei mitas skaitomas su visišku „realistiniu“ naivumu, pasakojimo prasmė 
pasidaro aiški. 

16 Žinoma, suktybė čia yra ta, kad moters savigarba apibrėžiama pagal jos 
vaidmenį patriarchalinėje, normatyvinėje mainų sistemoje. 

17 Čia glūdi griaunantis Ozu filmų poveikis, kurie paprastai lieka nepastebėti 
Vakaruose: jo filmai vaizduoja poras, kurios, nufilmuotos įprastine amerikie- 
tiška filmavimo maniera, tiesiai žvelgia į akis ir sugrąžina žvilgsnį. Šio 
veiksmo emocinis poveikis daug stipresnis nei Europoje ar JAV. 

18 Žr.: Edward E. Said, „Cosi fan tutte“, Lettre international 39 (Winter 
1997), p. 69-70. 

1 David-Menard, Les Constructions, p. 64. 

20 Kaip nurodo Claude'as Lefortas (žr. Écrire a VV épreuve du politique, Paris: 
Calman-Lévy, 1992, p.108-110), ta pati įtampa pastebima Sade'o pedagogi- 
kos prieštaravimuose: nors Sade'o tikslas yra asocialus individas, kuris 
išnaudoja kitus tik kaip priemones savo malonumui, vienintelis būdas sukurti 
tokį individą šiandienos visuomenėje, „degeneravusioje“ į religiją, yra nauja 
pedagogika, kuri siekia gadinti nekaltas jaunas mergaites išmokant jas 
nevaržomų malonumų meno. Taigi Sade'o herojus, nepaisant visko, yra linkęs 
formuoti naują, „autentišką“ bendruomenę, elitinį uždarą ratą tų, kurie 
susipažino su malonumų menu... 

21 Žr.: Zupančič, „Subject of the Law“, taip pat ir Bernard Bass, Le Désir pur 
(Louvain, Peeters, 1992). 


22 Šia kryptimi veda gerai žinomas Kanto teiginys, kad Protas be intuicijos yra 

tuščias, o Intuicija be proto yra akla: ar jos politinis atitikmuo nėra Robespier- 
re'o teiginys, pagal kurį Dorybė be Teroro yra bejėgė, o Teroras be Dorybes 
yra mirtinas, smogiantis aklai? 

23 Detalesnį šio svarbiausio Kanto etikos bruožo paaiškinimą žr.: Žižek, The 
Indivisible Remainder, 2. skyrių. 

^ Žr.: Alenka Zupančič, Die Ethik des Realen. Kant mit Lacan (Vienna, Turia 
und Kant, 1995). 


Versta iš: Slavoj Žižek, Kant with (or against) Sade, The Žižek Reader, ed. 
by Elisabeth Wright and Edmund Wright, Oxford, UK and Mass., USA: 
Blackwell, 1999, p. 285-301. 

4. PASĄMONINIS ĮSTATYMAS: 
ETIKOS ANAPUS GĖRIO LINK 


Šiandien filosofiniai etikos tyrimai turi tris pasirinkimo gali- 
mybes: stengtis suteikti etikai tiesioginį ontologinį pagrindimą 
pasitelkus tam tikrą substancinę (pavyzdžiui, komunitarinę) 
aukščiausiojo Gėrio sampratą; stengtis išgelbėti etinį universa- 
lizmą paaukojant jo substancinį turinį ir suteikiant universaliz- 
mui procedūrinį posūkį (Habermasas, Rawlsas); ir vadovautis 
„postmoderniu“ požiūriu, kurio esmingiausia ir vienintelė visa 
apimanti taisyklė yra suprasti, jog tai, ką suvokiame kaip „tie- 
są“, kaip mūsų pačių simbolinį universumą, yra tik viena iš 
daugybės fikcijų, todėl nereikia primesti mūsų žaidimo taisyk- 
lių kitų žaidimams - t. y. reikia išlaikyti naratyvinių žaidimų 
pliuralumą. 

Šios trys pasirinkimo galimybės sukuria tam tikrą hėgelišką 
triadą: iš pradžių eina substancinės etikos tiesioginumas, grin- 
džiamas nuorodomis į aukščiausiąjį Gėrį; vėliau eina „neigi- 
mas“, etikos pagrindimas tam tikru, grynai formaliu taisyklių 
rėmu (kritika, teigianti, jog šis formalus procedūrinis taisyklių 
universalumas niekada nėra visiškai neutralus, bet iš tiesų vi- 
suomet suteikia prioritetą tam tikram pozityviam turiniui, yra 
visiškai pagrįsta); galiausiai eina „neigimo neigimas“, postmo- 
dernus paties universalumo atmetimas, taigi vieninteliai uni- 
versalūs etiniai principai yra negatyvūs (priimkime žaidimų pliu- 
ralumą, gerbkime Kito kitybę, neprimeskime savo kalbos žai- 

dimo kaip universalaus...). Turbūt nereikia pabrėžti, jog pasta- 
roji nuostata turi savų paradoksų: pirma, ji efektyviai funkcio- 
nuoja kaip antrosios pozicijos porūšis, primesdamas antro lyg- 
mens formalių taisyklių rinkinį (numatantį toleranciją, nere- 
dukuojamo différend priėmimą ir t. t.); antra, dėl šios priežasties 
ji taip pat de facto privilegijuoja tam tikrą pozityvų turinį. Ta- 
čiau būtent Lacano pozicija šios triados atžvilgiu įgalina atsiri- 
boti nuo jos pabrėžiant ketvirtąją poziciją: tai etika, grindžia- 
ma nuoroda į trauminę Tikrovę, kuri priešinasi simbolizacijai, 
Tikrovę, kuri patiriama per susitikimą su Kito geismo bedugne 
(garsioji frazė „Che vuoi?“, „Ko tu nori [i$ manęs]?“). Etika — 
tiksliau, paliepimas, kurio negali pagrįsti ontologija — egzis- 
tuoja tik tuomet, jei ontologiniame universumo statinyje ran- 
dasi lūžis: iš esmės etika reiškia ištikimybę šiam lūžiui. 
Svarbiausias dalykas, kuriuo pagrįstas Lacano pozicijos nuo- 
seklumas, yra skirtumas tarp realybės ir Tikrovės. Jei Lacano 
Tikrovė yra paprasčiausiai tik kita versija „realybės“, kuri lai- 
koma galutiniu ir neįveikiamu simbolizavimo proceso tašku, 
Lacano siekis suformuluoti naują „tikrovės etiką“ iš tikrųjų pri- 
lygsta sugrįžimui į ikimodernią substancinę etiką. Pabandyki- 
me imtis šios svarbiausios priešpriešos eidami aplinkkeliu per 
Judith Butler pasiūlytą performatyviai įgyvendinamo seksuali- 
nio skirtumo samprata.! Ši samprata remiasi Foucault idėjo- 
mis: remdamasis pasikartojančiomis interpeliacinėmis proce- 
dūromis, socialinis tekstas, kuriame subjektai įsišakniję, per- 
formatyviai kuria standartizuotų požymių serijas (normatyvinius 
konstruktus), žyminčias „vyrą“ ar „moterį“ kaip fiksuotas sub- 
jekto pozicijas; taip subjektams primetama „seksualinio skirtu- 
mo“ samprata (ir materiali praktika), įsteigiama „vyro“ ir „mo- 
ters“ priešprieša kaip apibrėžta ir „natūralizuota“ subjekto po- 

zicija. Tačiau Lacanui seksualinis skirtumas yra kažkas radika- 
liai skirtinga — paradoksaliai jis yra ankstesnis nei šios dvi dife- 
rencijuotos pozicijos, „moteriška“ ir „vyriška“: seksualinis skir- 
tumas yra antagonizmo/aklavietės Tikrovė, kurią šios dvi pozi- 
cijos, „vyriška“ ir „moteriška“, siekia simbolizuoti, tačiau gali 
tai padaryti tik įsiveldamos į savo pačių prieštaringumą. 

Atremdami kritinius priekaištus, jog Lacano Tikrovė ir to- 
liau funkcionuoja kaip galutinis referentas, fiksuojantis/ribo- 
jantis reikšmės perkėlimų Zaisme, turėtume atkakliai laikytis 
perskyros tarp Tikrovės ir (objektyvios) realybės - trumpai ta- 
riant, trauma kaip tikrovė yra ne galutinis išorinis simbolinio 
proceso referentas, bet būtent pats X, kuris visiems laikams 
bet kokią neutralią išorinės referentinės realybės reprezentaci- 
ją daro negalima. Teigiant dar paradoksaliau, Tikrovė kaip trau- 
muojantis antagonizmas yra pačios subjektyvacijos objektyvus 
faktorius; tai objektas, kuris paaiškina kiekvienos neutralios- 
objektyvios reprezentacijos nesėkmę, objektas, kuris „patolo- 
gizuoja“ subjekto žvilgsnį ar požiūrį, daro jį šališką, stumia jį į 
šoną. Žvilgsnio lygmeniu Tikrovė yra ne tiek nematomas Ana- 
pus, išvengiantis mūsų žvilgsnio, galinčio suvokti tik apgaulin- 
gas regimybes, bet veikiau dėmė ar šlakas, trukdantis ar iškrei- 
piantis „tiesioginį“ realybės suvokimą - tai, kas „išlenkia“ tie- 
sią liniją nuo mūsų akių iki suvokiamo objekto. 

Būtent čia slypi takoskyra, visiems laikams atskirianti dia- 
lektinį materializmą nuo diskursyvaus idealizmo, taip pat ir 
nuo nedialektinio („vulgaraus“) materializmo: pastarajam su- 
bjektyvus suvokimas yra iškreiptas, „patologiškai“ šališkas „at- 
spindys“ „objektyvios“ realybės, kuri, ontologiškai galutinai 
konstituota, egzistuoja išorėje „nepriklausomai“ nuo subjekto; 
transcendentaliniam idealizmui „objektyvi“ realybė pati yra 

konstituota subjektyvaus transcendentalinės sintezės akto. Tik- 
rąją idealizmo esmę sudaro ne solipsizmas („nėra objektyvios 
realybės, tik mūsų subjektyvios reprezentacijos“); priešingai, 
idealizmas teigia, jog „objektyvios realybės“ Būtis-savyje turi 
būti aiškiai atskirta nuo grynai subjektyvių reprezentacijų - tai 
reiškia, jog tik sintetinis paties transcendentalinio subjekto veiks- 
mas reprezentacijų daugybę transformuoja į „objektyvią realy- 
bę“. Trumpai tariant, idealizmo esmė yra ne ta, jog nėra Bū- 
ties-savyje, bet kad „objektyvi“ Būtis-savyje, netgi priešprie- 
šindama save subjektyvioms reprezentacijoms, yra įsteigiama 
subjekto. 

Lacanas (dialektinis materializmas) priima idealizmo pagrin- 
dinę ontologinę prielaidą (transcendentalinė, subjektyvi „ob- 
jektyvios realybės“ konstitucija) ir papildo ją prielaida, jog pats 
šis „objektyvios realybės“ ontologinio steigimo aktas visuomet 
jau yra „suterštas“, „sugadintas“ tam tikro objekto, kuris sutei- 
kia subjekto „universaliam“ realybės supratimui tam tikrą „pa- 
tologinį“ posūkį. Šis konkretus objektas, objektas mažoji a, su- 
kuria „patologinio a priori“ paradoksą, paradoksą konkretaus 
objekto, kuris būtent dėl to, jog yra radikaliai „subjektyvus“ 
(objektas mažoji a yra tam tikru būdu pats subjektas, įgijęs „ne- 
įmanomą“ objektyvumo formą, tai objektinis subjekto kore- 
liatas), paremia patį esminį transcendentalinį universalumą; 
kitaip tariant, objektas mažoji a yra ne tik „objektyvus subjek- 
tyvacijos faktorius“, bet ir jo priešybė - „subjektyvus objekty- 
vacijos faktorius“. 

Leiskite paaiškinti šį svarbiausią dalyką kalbant apie traumą 
kaip Tikrovę. Claude'o Lanzmanno filmas Shoah daro užuo- 
miną į holokausto traumą kaip kažką, kas esti anapus repre- 
zentacijos (ji gali būti aptinkama tik per pėdsakus, išlikusius 

liudytojus, likusius paminklus): tačiau priežastis, dėl kurios ne- 
įmanoma reprezentuoti holokausto, nėra paprasčiausiai ta, jog 
tai „per daug traumuoja“, bet veikiau ta, kad mes, stebintys 
subjektai, esame vis dar į ją įtraukti, vis dar esame jį generuo- 
jančio proceso dalis (užtenka prisiminti sceną iš filmo Sboab, 
kurioje lenkų valstietis, gyvenantis kaime netoli koncentraci- 
jos stovyklos ir apklausiamas dabar, mūsų dienomis, vis dar 
mano, jog žydai yra „keisti“), - t. y. pakartoja tą pačią logiką, 
kuri ir lėmė holokaustą...). | 

Taigi traumuojanti Tikrovė yra būtent tai, kas trukdo susi- 
daryti neutralų-objektyvų realybės vaizdą, dėmė, užtamsinanti 
aiškų jos suvokimą. Šis pavyzdys taip pat sugrąžina etinę ištiki- 
mybes Tikrovei kaip nejmanomybei dimensiją: svarbu ne „pa- 
sakyti visą tiesą apie tai“, bet visų pirma suvokti, kaip mes pa- 
tys per savo subjektyvią sakymo poziciją visuomet jau esame į 
ją įtraukti... Dėl šios priežasties trauma visuomet skyla į trau- 
minj įvykį „savyje“ ir į jo simbolinio įrašymo trauma.? Vadina- 
si: kai kažkas patiria traumą (koncentracijos stovykla, kankini- 
mų kambarys...), jj palaiko įsitikinimas, jog būtina paliudyti - 
„Aš turiu ištverti, kad papasakočiau kitiems (Kitam), kas ten iš 
tikrųjų dėjosi...“ Antroji trauma įvyksta tuomet, kai šis pirmo- 
sios traumos atpažinimas per jos simbolinę integraciją neišven- 
giamai žlunga (kitas niekada nesupras iki galo mano skausmo): 
tuomet aukai pasirodo, jog ji(s) ištvėrė tuščiai, jog jų išlikimas 
buvo beprasmis. Pavyzdžiui, Bosnijos karo prievartavimų au- 
kos buvo dar kartą traumuotos, kai buvo atsisakyta jų traumą 
simboliškai pripažinti — t. y. kai pasakojimas apie jų sunkius 
išmėginimus buvo arba atmetamas kaip išsigalvojimas, arba su- 
vokiamas kaip jų bendrininkavimo ženklas (kekšėms taip ir rei- 
kia, jos yra stigmatizuotos, nešvarios...); dauguma aukų savi- 

žudybių įvyko dėl šios priežasties, o ne dėl tiesioginių pirminės 
traumos patirties padarinių. 

Arba - tiesos atžvilgiu: Tikrovė kaip trauma yra ne galutinė 
„neišreiškiama“ tiesa, prie kurios subjektas gali priartėti tik 
asimptotiškai, bet tai, kas kiekvieną apibrėžtą simbolinę tiesą 
visiems laikams daro „neišbaigtą“, nenusisekusia - tai kaulas, 
užstrigęs kalbančios būtybės gerklėje, neleidžiantis „visko pa- 
sakyti“. Būtent taip antagonizmo Tikrovė („klasių kova“) funk- 
cionuoja socialiniame lauke: vėlgi antagonizmas yra ne galuti- 
nis referentas, apribojantis nesibaigiantį signifikantų judėjimą 
(„visų socialinių fenomenų galutinė reikšmė yra apibrėžta jų 
pozicijos klasių kovoje“), bet pati jų nuolatinio perkėlimo (disp- 
lacement) galia - būtent dėl to socioideologiniai fenomenai nie- 
kada nereiškia to, ką turėtų/ketintų reikšti - pavyzdžiui, „kla- 
sių kova“ yra tai, dėl ko kiekviena tiesioginė nuoroda į univer- 
saluma („Žmonijos“ ar „mūsų tautos“ ir t. t.) visuomet yra tam 
tikru būdu šališka, nutolusi nuo savo pažodinės reikšmės. „Kla- 
sių kova“ yra marksistinis pavadinimas, skirtas šiai „dislokaci- 
jos operacijai“; kaip tokia „klasių kova“ reiškia, jog nėra neut- 
ralios metakalbos, įgalinančios suvokti visuomenę kaip duotą 
,Objektyvia^ visumą, nes mes visuomet jau „esame kieno nors 
pusėje“. Faktas, jog nėra „neutralios“, „objektyvios“ klasių ko- 
vos sąvokos yra svarbiausia sudėtinė šios sąvokos dalis.? 

Tas pat galioja ir seksualiniam skirtumui kaip tikrovei Laca- 
no teorijoje: seksualinis skirtumas nėra galutinis referentas, ap- 
ribojantis nesibaigiantį simbolizacijos judėjimą, nes jis pagrin- 
džia visus kitus priešingumus ir suteikia jiems „gilią“ prasmę 
(kaip ikimoderniose seksualinėse kosmologijose: šviesa prieš 
tamsą, ugnis prieš vandenį, protas prieš emocijas ir t. t.; galiau- 
siai visi šie dalykai yra yin prieš yang, vyriškasis principas prieš 

moteriškąjį...), bet, priešingai, seksualinis skirtumas „iškreipia“ 
diskursyvų universumą, apsaugodamas mus nuo to, kad jo da- 
rinius reiktų pagrįsti „kieta realybe“ — būtent todėl kiekviena 
seksualinio skirtumo simbolizacija visuomet yra nestabili ir ati- 
dėta savo pačios atžvilgiu. Kalbant šiek tiek spekuliatyviai: sek- 
sualinis skirtumas nėra koks nors paslaptingas nepasiekiamas 
X, kuris niekada negali būti simbolizuotas, bet veikiau kliūtis 
šiai simbolizacijai, dėmė, nuolat atitolinanti Tikrovę nuo jos 
simbolizavimo būdų. Svarbiausia Tikrovės sampratoje yra bū- 
tent šis sutapimas tarp nepasiekiamo X ir kliūties, kuri daro jį 
nepasiekiamą — kaip ir Heideggerio teorijoje, kur nuolat pa- 
brėžiama, kad Būtis nėra paprasčiausiai „užmiršta“: Būtis „yra“ 
ne kas kita kaip jos pačios užmarštis... 

Taigi kokiu būtent atžvilgiu Tikrovė nėra paskutinė apibrėž- 
to neistorinio referento liekana? Pacituokime glaustą Ernesto 
Laclau formuluotę: „Reikšmės ribos gali pasirodyti tik kaip ne- 
galimybė suvokti, kas esti šių ribų apribota“.* Būtent šiuo atžvil- 
giu tikrovė (antagonizmas) iš esmės priklauso simbolinei plot- 
mei (skirtumų sistemai), o nėra transcendentalinis Anapus, ku- 
rį reikšmės procesas tuščiai bando sugauti: tikro antagonizmo 
atveju išorinė opozicija visuomet yra vidinė; antagonistinė B 
priešprieša A neleidžia A galutinai pasiekti savo tapatumo, pjaus- 
to jį iš vidaus (pavyzdžiui, seksualinis skirtumas yra antagonis- 
tinis tiek, kiek opozicija tarp vyro ir moters toli gražu nėra 
papildanti, bet neleidžia moterims pasiekti jų tapatumo, išvys- 
tyti jų autonomiškos tapatybės). Tai taip pat įgalina suvokti 
fašistinę strategiją kaip desperatišką siekį sukonstruoti grynai 
diferentišką Visuomenės sistemą, visą negatyvumą, visą anta- 
gonistinę įtampą kondensuojant į išorišką Žydo figūrą. Tikro- 
vė negali būti reiškiama ne dėl to, jog ji yra išorėje, išoriška 

simbolinei tvarkai, bet būtent todėl, kad ji jai priklauso, ji yra 
jos vidinė riba: Tikrovė yra vidinė kliūtis, dėl kurios simbolinė 
sistema niekada negali „tapti savimi“, pasiekti savo tapatumo. 
Dėl savo absoliutaus imanentiškumo simbolinei tvarkai Tikro- 
vė negali būti pozityviai pažymima (signified); ji gali būti tik 
parodoma negatyviu gestu kaip vidinė simbolizacijos nesėkmė: 
„Jei tai, apie ką kalbame, yra reikšmės sistemos ribos, aišku, 
jog pačios šios ribos negali būti pažymėtos, bet jos turi pasiro- 
dyti kaip reikšmės proceso pertrūkis ar lūžis“.5 Čia svarbiausia 
yra Laclau implicitinė nuoroda į Wittgensteino apibrėžtą prieš- 
priešą tarp reikšmės ir rodymo: tikrovė kaip nejmanomybe ga- 
li būti parodyta (pateikta) tik kaip nesėkmė proceso, kuriuo 
būtent ir siekiama ją pažymėti... 

Galbūt tai atveria naują tyrimo būdą fenomenologijai, kurią 
iš naujo galima apibrėžti kaip aprašymą būdų, kuriais simboli- 
zacijos lūžis (nesėkmė), negalėdamas būti išreikštas, pasirodo. 
Negana to, galbūt būtent taip turėtume interpretuoti Hegelio 
apibrėžimą, pagal kurį menas yra Idėjos (juslinė) regimybė - t. y. 
pasirodymas: tai, kas pasirodo mene, tai, ką menas demonstruo- 
ja, yra Idėjos nesėkmė išreikšti save tiesiogiai. 

Nurodydamas į fenomenologiją, Lacanas kyla trimis pako- 
pomis. Ankstyvasis Lacanas yra hermeneutinis fenomenologas, 
nes jam psichoanalizės sritis yra reikšmės sritis — tai reiškia, 
kad psichoanalitinio gydymo tikslas yra integruoti trauminius 
simptomus į reikšmės sritį. Vidurinysis „struktūralistinis“ La- 
canas agresyviai nuvertina fenomenologiją: kaip teigia klasiki- 
né Jacques'o Alaino Millerio formuluotė,“ fenomenologija yra 
apibrėžta kaip vaizduotės scena Įsivaizdavimo plotmėje; kaip 
tokia, ji nepajėgi tirti beprasmius struktūrinius mechanizmus, 
sukuriančius fenomeninius reikšmės efektus. Vėliau, ėmus ak- 

centuoti Tikrovę, fantazija jau nėra redukuojama į įsivaizduo- 
jamą darinį, kurį pertekliškai determinuoja nesamas simboli- 
nis tinklas, bet suvokiama kaip darinys, užpildantis Tikrovės 
atvertą plyšį - kaip teigia Lacanas, „fantazijos nereikia interpre- 
tuoti“ [on n'interpréte pas le fantasme]. Fenomenologija dabar 
iš naujo pagrindžiama kaip aprašymas būdų, kuriais Tikrovė 
pasirodo fantazminiuose dariniuose, nors nėra juose reiškia- 
ma: tai aprašymas, o ne interpretavimas vaiduokliškos miražų 
srities, „negatyvių dydžių“, kurie pozityvuoja stoką simbolinė- 
je tvarkoje. Taigi čia susiduriame su paradoksaliu atskyrimu 
tarp fenomenologijos ir hermeneutikos: Lacanas atveria ra- 
dikaliai nehermeneutiškos fenomenologijos galimybę - gali- 
mybę fenomenologiškai aprašyti spektrinius vaiduoklius, ku- 
rie atstoja ją sudarančią beprasmybę. Tiek, kiek gerbtinos reikš- 
mės (prieinamos hermeneutikai) ir simbolinės struktūros 
(pasiekiamos struktūrinei analizei) sritys suformuoja du žie- 
dus, fenomenologinis fantazijos aprašymas turi išsitekti šių 
žiedų susikirtime. 


Filosofas, atvėręs „Tikrovės fenomenologijos“ problematiką, yra 
ne kas kitas kaip Kantas. Kanto filosofijoje Grožis, Didingumas 
ir Monstriškumas [Ungebeure] suformuoja triadą, atitinkančią 
Lacano Įsivaizduojamos, Simbolinės ir Tikrovės plotmių triadą: 
santykis tarp trijų sąvokų yra lyg boromiškasis mazgas*, kuria- 


* Boromiškasis mazgas arba boromiškieji žiedai - tai trys žiedai, kurie 
tarpusavyje susipynę taip, kad ištraukus vieną žiedą, iškrenta kiti. 
Pavadinti pagal itališką šeimos herbą. (Vert. past.) 

me dvi sąvokos susiejamos per trečiąją (Grožis daro galimą 
Monstriškumo išaukštinimą; taigi išaukštinimas yra Grožio ir 
Monstriškumo tarpininkas ir t. t.). Kaip ir Hegelio dialektikoje, 
kiekviena sąvoka, pasiekusi kraštutinumą - t. y. visiškai aktuali- 
zuota, — virsta kita: objektas, kuris yra absoliučiai gražus, jau 
nėra tik gražus, jis yra didingas; taip pat objektas, kuris yra abso- 
liučiai didingas, tampa kažkuo monstrišku. Arba kitaip tariant: 
gražus objektas be Didingumo elemento nėra iš tiesų gražus; 
didingas objektas, stokojantis embrioninės Monstriškumo dimen- 
sijos, nėra iš tikrųjų didingas, yra tik gražus...” 

Ši sąveika paaiškina paradoksalų santykį tarp (didingo) Įsta- 
tymo ir Monstriškumo siaubo Kanto teorijoje: antjuslinis Įsta- 
tymas, taip pat kaip ir Monstriškumas, priklauso noumenų sri- 
čiai, ir tai, ko Kantas negali pripažinti, išvada, kurios jis siekia 
bet kokia kaina išvengti, yra absoliuti šių dviejų dalykų tapaty- 
bė, taktas, jog didingas Įstatymas yra tas pat, kas Monstrišku- 
mas — viskas priklauso tik nuo subjekto požiūrio. Tai reiškia: 
reikia skirti Būtį-savyje kaip Tikrovės monstriškumą nuo di- 
dingo Įstatymo Būties-savyje, kuri jau yra Bütis-mums (tai, ka 
moralinis subjektas patiria kaip universalių racionalių Tikslų 
karalystę, paliudijančią jo noumeninę laisvę): ši antroji Būtis- 
savyje pasirodo tik tuomet, kai subjektas pamato Tikrovę iš 
reikiamo fenomeninio atstumo - tuo momentu, kai per daug 
priartėjame prie Įstatymo, jo kilnus didingumas virsta nepado- 
riu atstumiančiu monstriškumu. Šis implicitinis tradicinio teo- 
loginio Blogio ir disharmonijos pateisinimo apvertimas („Tai, 
ką mūsų ribotas protas suvokia kaip trikdančias dėmes, Dievo 
begalinio proto akivaizdoje yra detalės, prisidedančios prie vi- 
suotinės Harmonijos“) glaustai pateikia visą Kanto įgyvendin- 
tą revoliuciją: tai, ką mūsų ribotas protas suvokia kaip kilnų 

moralinio Įstatymo didingumą, iš tiesų yra išprotėjusio sadis- 
tiško Dievo monstriškumas. 

Kanto tezė, jog žmogiškosios patirties apribojimas fenome- 
nų sritimi yra būtina etinio elgesio sąlyga (nes tiesioginė nou- 
menų įžvalga padarytų etiką paviršutinišką), yra daug keistes- 
nė, nei gali pasirodyti: ji pagrindžiama prielaida, jog etinių Tiks- 
lų statusas tam tikru būdu yra anamorfinis — tai reiškia, kad 
dieviškas monstriškumas pasirodo kaip racionalių Tikslų kara- 
lystė tik jei į jį žiūrima iš tam tikro (baigtinio žmogiško) taško.* 
Arba - kita vetus — ne tik patiriama materiali realybė kyla iš 
dviejų heterogeniškų lygmenų suderinimo (transcendentalinio 
a priori, būdingo grynojo Proto kategorijoms, ir būdo, kuriuo 
transcendentiniai daiktai paveikia mūsų protą); noumeninė ra- 
cionali etinių Tikslų karalystė pati yra produktas, atsirandantis 
suderinus baisią, nepakeliamą „tikrąją Būtį savyje“ ir jos sutai- 
kančius iškraipymus, atsirandančius dėl mūsų baigtinio proto 
suvokimo. 

Ši įtampa tarp dviejų noumeniškumo aspektų, (moralinio) 
Įstatymo ir Monstriškumo (ir superego kaip jų sankirtos, t. y. 
kaip trikdančios monstriško Įstatymo šmėklos) jau veikia gry- 
najame prote, pačioje elementariausioje vaizduotės (atminties, 
retencijos, temporalumo) sintezėje. Tai reiškia: Kantas negali 
suvokti, kokiu mastu ši sintezė, sudaranti „normalios“ realy- 
bės esmę, dar negirdėta ir kartu fundamentalia prasme visuo- 
met yra „prievartinė“, nes ją sudaro tvarka, kurią subjekto sin- 
tetinanti veikla primeta heterogeniškai įspūdžių netvarkai.? Jei 
vaizduotės sintezė galėtų vykti be pertrūkio, gautume tobulą, 
sau pakankamą ir savyje uždarytą autoafektą. Tačiau vaizduo- 
tės sintezė neišvengiamai žlunga; ji tampa prieštaringa dviem 
skirtingais būdais: 


154 


* pirma, vidiniu būdu - per suvokimo (apprebension) ir su- 
pratimo (comprebension) neatitikimą, kuris sukuria matemati- 
nį didingumą: sintetinis supratimas nėra pajėgus „apimti“ dau- 
gybės suvoktų pojūčių, kuriais subjektas bombarduojamas, ir 
būtent ši sintezės nesėkmė atveria jos prievartinę prigimtį; 

e vėliau išoriniu būdu - per (moralinio) Įstatymo interven- 
ciją, kuri atveria kitą, noumeninę dimensiją: (moralinis) Įstaty- 
mas neišvengiamai subjekto suvokiamas kaip prievartinis įsiki- 
šimas, kuris sutrikdo tolygią bei sau pakankamą jo vaizduotės 
autoafektacijos veiklą. 


Šiuose dviejuose prievartos atvejuose, kurie pasirodo kaip 
atsakas į ankstesnę pačios transcendentalinės vaizduotės prie- 
vartą, aptinkame matematinių ir dinaminių antinomijų matri- 
ca. Tai yra tiksli vieta (locus), kurioje įžiūrimas antagonizmas 
tarp (filosofinio) materializmo ir idealizmo Kanto filosofijoje: 
jis liečia pirmumo klausimą santykyje tarp dviejų antinomijų. 
Idealizmas prioritetą suteikia dinaminei antinomijai, būdui, ku- 
riuo antjuslinis Įstatymas peržengia ir/arba suspenduoja feno- 
menų priežastinę grandinę iš išorės: šiuo atžvilgiu fenomeninis 
prieštaringumas yra tik būdas, kuriuo noumeninis Anapus įsi- 
rašo į fenomenų sritį. Materializmas, priešingai, prioritetą sutei- 
kia matematinei antinomijai, vidiniam fenomenų srities priešta- 
ringumui: galutinė matematinės antinomijos išdava yra „priešta- 
ringo Vienio“ sritis, daugybė, stokojanti ontologinio „realybės“ 
vientisumo. Šiuo požiūriu pati dinaminė antinomija rodosi kaip 
bandymas išspręsti vidinę matematinės antinomijos aklavietę 
perkeliant ją į dviejų skirtingų tvarkų, fenomeninės ir noume- 
ninės, koegzistenciją. Kitaip tariant, matematinė antinomija (pa- 
vyzdžiui, vaizduotės vidinė nesėkmė, žlugimas) „ištirpdo“ fe- 

nomeninę realybę monstriškos Tikrovės kryptimi, o dinaminė 
antinomija peržengia fenomeninę realybę simbolinio Įstatymo 
kryptimi - t. y. „išsaugoja fenomenus“, suteikdama išorinę fe- 
nomeninės srities garantiją.'? 

Kaip pabrėžė Leninas, filosofijos istoriją sudaro nenutrūks- 
tamas, pasikartojantis skirtumo tarp materializmo ir idealizmo 
formulavimas; reiktų pridurti, kad paprastai ši demarkacijos 
linija neina ten, kur jos akivaizdžiausiai reikėtų tikėtis - dažnai 
materialistinis pasirinkimas priklauso nuo to, kaip sprendžia- 
me apie tariamai antrąją alternatyvą. Kanto filosofijos hori- 
zonte „materializmą“ sudaro ne laikymasis Daikto savyje (ta- 
riamai paskutinė materializmo liekana, nubrėžianti ribą idea- 
listinei tezei apie subjektyvų realybės steigimą), kaip klaidingai 
teigė pats Leninas, bet veikiau tai, jog matematinei antinomijai 
suteikiamas pirmumas, o dinaminė antinomija suvokiama kaip 
antrinė, kaip pastanga „išsaugoti fenomenus“ per noumenišką 
Įstatymą kaip jų esminę išimtį.!! 


Taigi vėl grįžkime prie to, nuo ko pradėjome: kaip ši dialekti- 
nė materialistinė nuoroda į Tikrovę paveikia Kanto etikos in- 
terpretaciją? Įprastinė pseudohėgeliška kritika teigia, jog Kan- 
to etika negali paaiškinti konkrečios istorinės situacijos, ku- 
rioje yra įstrigęs etinis subjektas ir kuri Gėriui suteikia 
apibrėžtą turinį: kantiškasis formalizmas apeina istoriškai spe- 
cifinę konkrečią etinio gyvenimo Substanciją. Tačiau į šią kri- 
tiką reiktų atsakyti pareiškiant, jog Kanto etikos unikalią stip- 
rybę ir sudaro šis visiškai formalus neapibrėžtumas: morali- 

nis Įstatymas nepasako man, kokia yra mano pareiga, jis tik 
teigia, kad aš privalau atlikti pareigą. Vadinasi, remiantis pa- 
čiu moraliniu Įstatymu ne;manoma nusakyti konkrečių nor- 
mų, kurių turėčiau laikytis tam tikroje situacijoje - taí reiškia, 
kad subjektas pats turi prisiimti atsakomybę „išversti“ abstrak- 
tų moralinio Įstatymo paliebimą į konkrečių įsipareigojimų 
serijas. Būtent šiuo požiūriu Kanto etika turi (parafrazuojant 
Hegelį) „suvokti moralinį Absoliutą ne tik kaip Substanciją, 
bet ir kaip Subjektą“: etinis subjektas yra visiškai atsakingas 
už konkrečias universalias normas, kurių laikosi - vadinasi, 
vienintelis pozityvių moralinių normų garantas yra paties 
subjekto atsitiktinis veiksmas, kuriuo šios normos performa- 
tyviai įgyvendinamos. 

Taigi būtent dėl Kanto „formalizmo“ atsiranda lemtingas ply- 
šys sau pakankamoje etinėje ir/arba religinėje konkretaus gy- 
venamojo pasaulio Substancijoje: aš negaliu paprasčiausiai rem- 
tis apibrėžtu turiniu, siūlomu etinės tradicijos, kuriai aš prik- 
lausau; ši tradicija visuomet jau yra „medijuota“ subjekto; ji 
„Išlieka gyva“ tik tiek, kiek aš iš tikrųjų ją prisiimu. Sunaikinti 
etinį partikuliarizmą (įsitikinimą, jog subjektas gali rasti savo 
etinę Substanciją tik konkrečioje tradicijoje, kurioje užaugo) 
galima ne nurodant tam tikrą universalesnį pozityvų turinį (to- 
kį kaip apgailėtinos „universalios vertybės, bendros visai žmo- 
nijai“), bet tik sutinkant, jog etinis Universalumas pats yra ne- 
apibrėžtas, tuščias ir kad jis gali būti išverstas į pozityvių eksp- 
licitinių normų rinkinį tik pasitelkiant mano aktyvų dalyvavimą, 
už kurį aš prisiimu visišką atsakomybę... taigi nesama apibrėž- 
to etinio universalumo be subjekto veiksmo, kuriuo jis kaip 
toks įsteigiamas, atsitiktinumo. 

Tai ir yra tikroji Hegelio pateiktos Kanto kritikos esmė: 

Hegelis nėra kontekstinis tradicionalistas, teigiantis, jog aš tu- 
riu „iracionaliai“ priimti konkretų turinį, pasiūlytą mano eti- 
nės bendruomenės; jis aiškiai pritaria būtinybei atsikratyti 
konkrečios tapatybės prievartos. Vargu ar Hegelis atmeta vien 
tik kategorinį imperatyvą, kuris suprantamas kaip abstraktus 
mėginimų prietaisas, įgalinantis nustatyti kiekvienos apibrėž- 
tos normos atžvilgiu, ar jos laikytis yra mano pareiga, ar ne: 
Hegelio kritikos implicitine svarba yra ta, jog nėra jokio uni- 
versalaus moralinio Įstatymo, kuris atpalaiduotų mane nuo 
atsakomybės už jo konkretų turinį. Arba - kalbant tiksliau - 
Hegelis atkreipia dėmesį į tai, kad aktualus Universalumas 
yra ne tik abstraktus turinys, bendras visiems paskiriems at- 
vejams, bet taip pat „negatyvi“ galia, sugriaunanti kiekvieną 
paskirą turinį. Tai, jog Subjektas yra Universali Būtybė, bū- 
tent ir reiškia, kad jis negali paprasčiausiai remtis tam tikrų 
apibrėžtu substanciniu turiniu (kuris galėtų būti „universa- 
lus“), iš anksto apibrėžiančiu jo etinio elgesio koordinates, 
bet kad vienintelis būdas jam pasiekti Universalumą yra priimti 
objektyvų jo situacijos neapibrėžtumą - aš tampu „universa- 
lus“ tik per drastiškas pastangas atsiriboti nuo mano situaci- 
jos paskirumo: suvokdamas šią situaciją kaip atsitiktinę ir ri- 
bojančią, atverdamas joje neapibrėžtumo plyšį, kurį mano 
veiksmas turi užpildyti. Taigi subjektyvumas ir universalumas 
yra griežtai susiję: universalumo dimensija įgyja „būtį sau“ 
tik per „individualistinį“ paskiro turinio paneigimą, sukuriantį 
specifinį subjekto pagrinda."? 
[...] 

Galbūt čia praverstų nuoroda į Pascalį. Pascaliui, kaip jau ma- 
teme," ideologija nėra „iracionalus paklusnumas“, kuriame kri- 
tinė analizė turi įžvelgti slypint jo tikrąsias priežastis ir paska- 
tas; ji taip pat „racionalizuoja“, išskaičiuoja priežasčių tinklą, 
maskuojantį nepakeliamą faktą, kad Įstatymas grindžiamas tik 
jo ištarimo aktu: argumentacija skiriama „eilinių žmonių“ mi- 
niai, kuriai reikalinga iliuzija, kad esama gerų ir tinkamų prie- 
žasčių, sąlygojančių įsakymus, kuriems jie turi paklusti, nors 
tikroji paslaptis, prieinama tik elitui, yra ta, kad galios dogma 
pagrindžia pati save. Ir Kanto pareigos samprata turi analogiš- 
ką struktūrą. Vadinasi: reikia apversti įprastinį pseudofroidiš- 
ką Kanto tyrinėjimą, siekiantį įžvelgti slaptas „patologines“ 
paskatas anapus to, kas rodosi kaip etinis veiksmas, atliktas 
grynai iš pareigos („jūs manote, kad atlikote tai iš pareigos, bet 
iš tiesų tai darėte tam, kad patenkintumėte savo tuštybę, pada- 
rytumėte įspūdį aplinkiniams, laimėtumėte nusižiūrėtos moters 
meilę...“): Kantas pats būtų linkęs patvirtinti šį požiūrį, nes jis 
pabrėžia, kad niekada negalime būti tikri, ar veikėme tik veda- 
mi pareigos. Tačiau kas, jei laikysimės iliuzijos, jog veikėme iš 
tam tikrų „patologinių“ paskatų (patenkinti savo tuštybę, pa- 
daryti įspūdį aplinkiniams...), kad išvengtume traumuojančio 
fakto, jog tai padarėme „taip sau“ - t. y. tik iš pareigos? 
Tikrasis veiksmo baisumas slypi šioje savireferencijos bedug- 
nėje — arba, kitaip tariant, svarbu nepamiršti plyšio tarp veiks- 
mo ir Valios: veiksmas randasi kaip „beprotiškas“ neapskai- 
čiuotas įvykis, kuris būtent ir nėra „norimas“. Subjekto valia 
pagal apibrėžimą yra suskilusi veiksmo atžvilgiu: kadangi po- 
traukis ir nenoras veikti yra neatsiejamai sumišę, subjektas nie- 

kada negali visiškai „suvokti“ veiksmo. Trumpai tariant, tai, ką 
Lacanas vadina „veiksmu“, turi apibrėžtą statusą objekto, ku- 
rio subjektas niekada negali „praryti“, subjektyvizuoti — kuris 
amžiams lieka svetimas kūnas, kaulas, užstrigęs gerklėje. Įpras- 
tinė subjekto reakcija į šį veiksmą yra apbanisis, jo(s) savimar- 
ša, o ne herojiškas susitaikymas: kai aš galutinai įsisąmoninu 
pasekmes to, „ką padariau“, aš noriu išnykti. Būtent šiuo po- 
žiūriu Lacanas (ir netgi jau Freudo suformuluota mirties potrau- 
kio samprata) atsiskiria nuo romantinės „demoniškos“ auto- 
destruktyvios Valios ideologijos: mirties potraukis nėra „noras 
mirti“, radikalus Blogis nėra „velniškas“ ketinimas, kuriuo sie- 
kiame malonumo sukeldami skausmą kaimynui... 

Maxo Opulso nepelnytai neįvertintoje melodramoje Sugau- 
toji (Caugbt) esama unikalaus etinio sprendimo momento, kai 
veiksmas sutampa su jo neatlikimu: veikėja Leonora tyliai ste- 
bi savo vyrą Smitą, parkritusį ant grindų ir apimtą konvulsijų 
(nuo apsimestinio isteriško širdies priepuolio), ir ignoruoja jo 
maldavimus paduoti vandens ir vaistų - ji paprasčiausiai tyliai 
pasišalina, aktyviai norėdama jo mirties (kaip vėliau pati prisi- 
pažįsta). (Scenai naudojamas gilus kadras, kai vyras rodomas 
priekyje, o ji - tolumoje.) Po to ji taip pat atsikrato vaiko (pa- 
skutinė priklausomybė nuo vyro) ir yra iš tiesų atgimusi, pasi- 
ruošusi pradėti naują gyvenimą su savo tikrąja meile daktaru 
Kvinada. Ši scena yra vienas iš tų momentų, kai Holivudas per- 
žengia ideologinio leistinumo slenkstį - galima tik spėlioti, kaip 
ji praslydo pro Hayeso kodeksą.!* Lacano požiūriu Leonoros 
pasirinkimas nubrėžia perskyrą tarp Gėrio (žmogiškosios už- 
uojautos ir vedybinės ideologijos, turėjusių ją paskatinti padėti 
kenčiančiam sutuoktiniui nelaimėje) ir mirties potraukiu besi- 
remiančios etinės pozicijos, ir ji pasirenka mirties potraukį. Pa- 

sirinkusi Leonora tiesiogine prasme pasineria į apbanisis — ji 
apalpsta, tampa visiškai nejudri, nugalėta kaltės jausmo (t. y. 
negalinti priimti savo visiško atsidavimo mirties potraukiui); 
galiausiai ji atgimsta, atsikrato kaltės jausmo, yra pasiruošusi 
pradėti naują gyvenimą. Būtent šiuo požiūriu veiksmas Lacano 
teorijoje turi nepakeliamo objekto, kurio subjektas negali su- 
vokti ir subjektyvizuoti, statusą. 

Žinoma, kaip Mary Ann Doane parodė savo skvarbioje ana- 
lizeje,? filmo pabaigoje matome atvirai slegiančią patriarchali- 
nę baigtį. Paradigmine tampa paskutinė scena greitosios pagal- 
bos automobilyje, kur staugiant sirenoms Kvinada sako Leo- 
norai, kokia ji taptų laisva, jei vaikas mirtų. Atgrasus Kvinados 
artumas Leonorai, kuri guli negalėdama pajudėti ant greitosios 
pagalbos automobilio neštuvų, atkartojamas ne mažiau atgra- 
saus kameros artumo - jos išsilaisvinimas yra tiesiogiai paro- 
domas kaip perėjimas į naują (medicininę) subordinacijos pa- 
kopą. Kitaip tariant, jos „išsilaisvinimas“ — tai perėjimas nuo 
vieno vyro prie kito. Taip pat yra vyras (Kvinados vyresnysis 
kolega), kuris jos labui išlaisvina ją nuo priklausomybės nuo 
Smito, taip pat apskritai nuo gerovės ir įvaizdžių kultūros (au- 
dinės kailiniai) simbolio, liepdamas slaugei nusikratyti Leono- 
ros kailiniais. Taip Leonora ne tik redukuojama į mainų tarp 
dviejų veikėjų vyrų objektą; jos išsivadavimas iš gerovės vilio- 
nių taip pat yra tariamas, nes tik patvirtina įsitikinimą, kad 
santuokoje nevalia peržengti klasinių skirtumų (kitaip nei tur- 
tingasis Smitas, Kvinada priklauso žemesniam sluoksniui). Ta- 
čiau veiksmas, kai atsisakoma parodyti užuojautą, šis atviro mir- 
ties potraukio teigimo momentas, nepaisant nieko, priklauso 
jai pačiai ir vargu ar nutrūksta po to, kai „jos gyvenime atsiran- 
da naujas vyras“. Moters paralyžius nėra tiesiog jos subordina- 

cijos parodymas; veikiau jis liudija apbanisis, subjekto saves 
praradimą, kuris visuomet lydi veiksmą dėl jo savižudiškos di- 
mensijos. Taigi - grįžkime prie scenos greitosios pagalbos au- 
tomobilyje: labai svarbu suprasti jos klaustrofobinį pobūdį tu- 
rint galvoje (medicininį) skubotuma, kurį sustiprina sirenų gar- 
sai, sukuriantys keistą foną scenos intymumui - galbūt Kvinada 
čia supaprastinamas iki pribuvėjos vaidmens, ir šis intymumas 
veikiau rodo perėjimą per (simbolinę) mirtį ir vėliau praside- 
dantį atgimimą. 

Slegiantis šios scenos intymumas tiesiogiai primena tokio pa- 
ties pobūdžio intymumą Hitchcocko filmo Liūdnai pagarsėjęs 
(Notorious) pabaigoje, kai Cary Grantas neša laiptais žemyn 
apsvaigusią ir pusiau paralyžiuotą Ingridą Bergman į laisvę (t. y. 
į jų laimingą santuokinę ateitį): čia moteris taip pat galiausiai 
yra mainų objektas tarp dviejų vyrų. Ar Hitchcockas nepatei- 
kia kraštutinės šios temos versijos savo geriausiuose filmuose 
su aktore Tippi Hedren - Paukščiai (Birds) ir Marnie? Abiejuo- 
se filmuose herojė — kuri iš pradžių yra aktyvi, savimi pasiti- 
kinti jauna moteris, kontroliuojanti savo gyvenimą (nors „pa- 
viršutinišku“ ar „patologiniu“ būdu: manipuliuojanti aukštuo- 
menės dama filme Paukščiai, kleptomanė filme Marnie) — 
pabaigoje yra paverčiama paralyžiuota, sustingusia mumija; da- 
bar, kai jos „neautentiškas“ savo pačios gyvenimo kontroliavi- 
mas buvo drastiškai nutrauktas, ji pasiruošusi santuokiniams 
rysiams...!é Vėlgi — tokios feministinės interpretacijos savaimi- 
nis akivaizdumas turėtų būti kvestionuojamas: iš tiesų matome 
herojės simbolinę mirtį; tačiau lieka neaišku, kokia bus galuti- 
né jos susidūrimo su trauminiu Daiktu išdava — t. y. kokiu pavi- 
dalu ji „užgims iš naujo“. 

Taigi kaip Kanto moralinio Įstatymo samprata verčia permąs- 
tyti priešpriešą tarp Gėrio ir Blogio? Knygoje Saltumas ir Ziau- 
rumas Deleuze'as pateikia nepranokstamą Kanto radikaliai nau- 
jos įstatymo sampratos formuluotę: 


...Jstatymas jau nėra laikomas priklausomu nuo Gėrio, bet, priešin- 
gai, pats Gėris tampa priklausomas nuo įstatymo. Vadinasi, įstatymas 
jau nėra grindžiamas tam tikru aukštesniu principu, kuriuo remdama- 
sis įgyja galios, bet pagrindžia pats save ir galioja savo formos dėka... 
Kantas, apibrėždamas ĮSTATYMĄ kaip galutinį pagrindą ar principą, 
prie moderniojo Mąstymo pridėjo esminę dimensiją: įstatymo objek- 
tas pagal apibrėžimą yra nepažinus ir nepagaunamas... Neabejotinai 
ĮSTATYMAS, apibrėžiamas jo grynos formos, be substancijos ir be jo- 
kio konkretaus objekto, yra toks, kad niekas nežino ir negali Žinoti — 
koks. Jis veikia neleisdamas apie jį žinoti. Jis apibrėžia transgresijos 
sritį, kur kiekvienas visuomet jau yra kaltas, kur peržengiamos ribos, 
nežinant, kokios jos yra, kaip Oidipo atveju. Net kaltė ir bausmė negali 
mums paaiškinti, koks yra įstatymas, bet palieka |j neapibrėžtą, prily- 
ginta tik kraštutiniam bausmės tikslumui.” 


Taigi kantiškasis Įstatymas nera vien tik tuščia forma, taiko- 
ma atsitiktiniam empiriniam turiniui, kad pasitikrintų, ar šis 
turinys atitinka etinio adekvatumo kriterijus - veikiau, Įstaty- 
mo tuščia forma funkcionuoja kaip pažadas, jog nesamas turi- 
nys (niekuomet) nepasirodys. Arba - kitaip tariant - forma nė- 
ra tik tam tikras neutralus — universalus šablonas, pritaikomas 
skirtingų empirinių turinių pliuralumui; Formos autonomija 
liudija veikiau netikrumą, kuris atkakliai egzistuoja mūsų veiks- 

mų turinio atžvilgiu — niekuomet nežinome, ar konkretus turi- 
nys, paaiškinantis mūsų veiksmų specifiškumą, yra teisingas: t. y. 
jei iš tiesų veikiame pagal Įstatymą ir nesivadovaujame tam tik- 
ra paslėpta patologine paskata. Taip Kantas paskelbia tokią Įsta- 
tymo sampratą, kuri kraštutinę išraišką įgyja Kafkos tekstuose 
ir moderniajame politiniame „totalitarizme“: kadangi Įstaty- 
mo atveju Dass-Sein (Įstatymo faktas) yra ankstesnis už Was- 
Sein (koks yra Įstatymas), subjektas susiduria su situacija, ku- 
rioje nors žino, kad Įstatymas egzistuoja, niekada nežino (ir a 
priori negali žinoti), koks šis Įstatymas yra - plyšys visiems lai- 
kams atskiria Įstatymą kaip tokį nuo jo pozityvių įsikūnijimų. 
Taip subjektas a priori, dėl pačios savo egzistencijos yra kaltas: 
kaltas nežinodamas, dėl ko kaltas (ir būtent dėl šios priežasties 
kaltas), pažeidęs įstatymą, nors ir nežino jo tikslių taisyklių. 
Taigi čia pirmą kartą filosofijos istorijoje susiduriame su pa- 
sąmoninio Įstatymo jtvirtinimu: Formos be turinio patirtis vi- 
suomet yra nuoroda į represuotą turinį — kuo intensyviau subjek- 
tas laikosi tuščios formos, tuo labiau traumuojantis tampa rep- 
resuotas turinys. Tai taip pat galioja meno istorijai: nuo pačios 
buržuazinio meno pradžios meninis formalizmas buvo ne kas 
kita kaip stigmatizuota-sutirštinta apraiška tam tikro represuoto 
antagonistinio turinio, kuris yra per daug traumuojantis, kad 
būtų suvoktas tiesiogiai — t. y. primygtinis grynos formos reika- 
lavimas, paranojinis pasipriešinimas konkrečiam socialiniam tu- 
riniui (pradedant Gautier ir toliau) yra neabejotinas tam tikro 
trauminio represuoto turinio požymis. Šiuo požiūriu formaliz- 
mas yra elementari Konversionsbysterie forma - tai, kas buvo 
represuota turinio lygmeniu, sugrįžta „autonomiškos“ formos 
pavidalu. Tas pat galioja ir simbolinei tvarkai kaip universaliai 
Formai: iš pradžių, žinoma, reiktų pasipriešinti bet kokiam grei- 

tam simbolinės formos redukavimui į jos turinį (pagrindinė va- 
dinamojo „struktūralizmo“ pamoka buvo ta, kad simbolinė for- 
ma niekuomet nėra jos turinio išraiška). Simbolinę formą tie- 
siogiai subordinuoti jos turiniui reiškia pakliūti į „sudaiktini- 
mo“ spąstus ir neatpažinti struktūruojančio pačios formos 
vaidmens turinio atžvilgiu: sąvoka „forma“ čia reiškia reikš- 
mės procesą, kuris generuoja reiškiamą „turinį“... Tačiau kitas 
žingsnis yra pastebėti, kaip simbolinė forma, kuri yra tarsi anks- 
tesnė už turinį, pasirodo per tam tikro traumuojančio „turi- 
nio“ branduolio, kuris niekada negali tapti eksplicitiniu šios 
formos turiniu, pirminį represavimą. 

Argi ne ta pati taisyklė galioja Kanto moraliniam Įstatymui 
kaip grynai universaliai Formai? Kokia tuomet yra represuota 
Kanto etinio formalizmo „paslaptis“? Atsakymą pateikia pats 
Kantas. Jacobas Ragozinski!š detaliai aprašo, kaip kiekvienoje 
iš trijų Kritikų Kantas pakartotinai sukuria sąvoką, kurią iš kar- 
to vėliau jaučiasi priverstas atmesti kaip neįmanomą ir/arba sa- 
vyje prieštaringą: Monstriškumas [das Ungebeure] sprendimo 
kritikoje; „velniškas Blogis“ (Blogis, tapęs etiniu principu) prak- 
tiniame prote (Kanto mėgstamiausias „velniško blogio“ pa- 
vyzdys yra crimen inexpiabile, kai į teismą patraukiamas ir nu- 
teisiamas pats teisinės tvarkos turėtojas — karalius - politinėje 
sferoje).'? Nubrėžęs šios sąvokos kontūrus, Kantas greitai at- 
sitraukia ir jos vietoje siūlo kitą, papildomą sąvoką, kuri „už- 
glaisto“ tai, kas pirmojoje yra nepakeliama: tai Didingumas 
(vietoje Monstriškumo); radikalus Blogis (vietoje velniško Blo- 
gio)... Ši perdéta/nejmanoma sąvoka visomis skirtingomis savo 
versijomis nurodo į „represuotą“ Tikrovės branduolį, su ku- 
riuo filosofija niekuomet negali susidurti - susidūrimas su juo 
pagal apibrėžimą yra nesėkmingas. 

Šie skirtingi modalumai, kuriais bandoma išvengti susidūri- 
mo, apibrėžia skirtumą tarp Kanto ir Hegelio: Kantas „dar nė- 
ra“ prie to priartėjęs; jis trumpam apsistoja prie kraštutinio 
siaubo, kurį sukelia monstriškas Daiktas, ir jo išvengia; o He- 
gelis „jau nėra“ ten - jis tik apsimeta, kad apėmė radikalų ne- 
gatyvumą, jog „gaišta su negatyvumu“, nes dialektinė mašine- 
rija iš anksto garantuoja laimingą pabaigą, „stebuklingą“ (pa- 
ties Hegelio terminas) Negatyvumo apvertimą į Pozityvumą 
(politinio Teroro radikalaus negatyvumo apvertimą į vidinį sa- 
žinės Balsą)... Trumpai tariant, neįmanomas moralinio Įstaty- 
mo turinys kaip grynoji forma yra „velniškas Blogis“. Tuščias 
moralinis Įstatymas yra geriausias pavyzdys to, ką Lacanas sie- 
kia apibrėžti kaip Freudo sąvokos Vorstellungs-Reprūsentanz 
branduolį: tai (simbolinis) reprezentantas, atstojantis nejmano- 
mą, nepasiekiamą reprezentacij4 — t. y. atstojantis Įstatymo tu- 
rinį, kuris turi būti nepasiekiamas, jei Įstatymas normaliai (nepsi- 
chotiškai) funkcionuoja. Taip pat matome, kaip Vorstellungs- 
Reprūsentanz sąvoka įgalina paaiškinti Lacano teiginį apie 
subjekto apbanisis, savęs praradimą: subjektas suyra, praranda 
save tuo momentu, kai per daug priartėja prie neįmanomo Daik- 
to, kurio simbolinis pakaitalas yra tuščias Įstatymas: vadinasi, 
tuo momentu, kai subjektas susiduria ne su moralinio Įstatymo 
paliepimu, bet tiesiogiai su pačiu nepadoriu Daiktu, neprieina- 
mu Įstatymo turiniu. 

Kaip tikras geras kantistas, Rogozinski, žinoma, suvokia Kan- 
to atsisakymą eiti iki pabaigos, jo sustojimą prie pat Monstriš- 
kumo prarajos, kaip pozityvia etiškumo sąlygą - tuo momen- 
tu, kai nusprendžiama peržengti šią prarają, įkrintama į nihi- 
lizmą ir atliekama tam tikra etinė savižudybė, nes riba, skirianti 
Gėrį nuo Blogio, taip yra suspenduojama. Pasak Ragozinski, 

šio suspendavimo įrodymą a contrario pateikia Hegelis, kuris 
savo „Proto gudravimo“ dialektikoje Blogį (egotistinius inte- 
resus ir t. t.) pajungia Gėriui kaip priemonę pastarajam pasiek- 
ti. Taip Hegelis sėkmingai sunaikina pačius moralės pamatus ir 
atveria kelią pastarųjų dviejų šimtmečių katastrofoms, kai pa- 
tys baisiausi žiaurumai buvo legitimuojami remiantis istoriniu 
Būtinumu arba Progresu - taip Hegelio dialektika regresuoja iš 
modernybės lygmens į pagonišką susižavėjimą tamsiuoju Die- 
vu, reikalaujančiu aukų. 

Joan Copjec^ eina dar toliau, herojiškai bandydama įrodyti, 
kad radikalus blogis (žmogaus neišraunamas polinkis į Blogį) iš 
tiesų yra daug radikalesnis nei velniškas Blogis: pastarasis Įsta- 
tymui suteikia fenomeno pavidalą ir jį pozityvuoja. Tai reiškia: 
noumeninis Įstatymas yra fenomeniškai pasiekiamas mums, 
baigtinėms būtybėms, tik negatyviai, per kaltės jausmą, per su- 
vokimą, jog išdavėme jo kvietimą, jog negyvenome pagal etinę 
pareigą — bet niekuomet pozityviai, toks, „koks jis yra“; ir ši 
būtinybė, kuri padaro mus „a priori ir visiems laikams kaltus“ 
yra vienintelis „radikalaus Blogio“ turinys. Kitaip tariant, be 
radikalaus Blogio moralinis Įstatymas prarastų savo formalų 
pobūdį ir kaip fenomenas pasirodytų esąs pozityvių taisyklių 
rinkinys, kuris visuomet pasakytų, kokie esame - t. y. ar esa- 
me kalti, ar ne. Taigi Velniškas Blogis neįmanomas dėl tos 
pačios priežasties, dėl kurios šventojo situacija yra nepagrįs- 
ta: „velniško blogio subjektas“ yra romantinis fantazminis vaiz- 
dinys negatyvaus herojaus, tarsi negatyvaus šventojo, kuris 
visiškai suvokia, jog elgiasi blogai, ir sąmoningai paverčia Blogį 
etiniu principu. 

Tačiau atrodo, jog tokia Hegelio interpretacija nepasiekia 
tikslo. Hegelio (ir Lacano, beje) svarbiausia mintis yra ta, jog 

įmanoma žengti „anapus Gėrio ir Blogio“, anapus Įstatymo ir 
esminės kaltės horizonto link potraukio (tai Freudo sąvoka, 
atitinkanti Hegelio „begalinės Idėjos žaismės su savimi“ sampra- 
tą). Hegelio implicitinė tezė yra ta, jog velniškas Blogis yra tik 
kitas paties Gėrio pavadinimas; sąvokos lygmeniu jie yra ne- 
atskiriami; skirtumas yra visiškai formalus ir priklauso tik nuo 
suvokiančio subjekto požiūrio. Pats Kantas jau buvo aptikęs šį 
nemalonų tapatumą - prisiminkime paslaptingą Praktinio proto 
kritikos I dalies išvadą, kur jis teigia (epistemologiškai) nepa- 
siekiamą moralinio Įstatymo pobūdį - t. y. žmogaus epistemo- 
loginį ribotumą ir/ar baigtinuma - kaip pozityvią mūsų etinio 
elgesio sąlygą: jei noumeninė sritis būtų tiesiogiai pasiekiama, 
susidurtume su Dievo „bauginančia didybe“, Jo Monstriškumu 
[Ungebeure], gąsdinančia Tikrove. Šio žvilgsnio poveikis būtų 
ne mažiau stingdantis nei Medūzos: sprendžiant iš šio veiksmo 
turinio, subjektas elgtųsi moraliai, tačiau kaip bekraujė mario- 
nete, o ne kaip laisva būtybė... Būtent šiuo požiūriu Sade'as 
yra Kanto tiesa: Kantas priverčiamas suformuluoti perversy- 
vaus, velniško Dievo hipotezę. 

Hegelis atsako, kad pati opozicija tarp radikalaus Blogio ir 
moralinio Įstatymo kvietimo yra per daug „fenomeninė“, nes ji 
suvokiama kaip „tikra opozicija“ — t. y. struktüruojama pagal 
požymį, kuris pagal Kantą yra svarbiausias požymis to, ką pati- 
riame kaip (fenomeninę) realybę. Labiausiai nepakeliama vel- 
niško Blogio sampratoje yra tai, kad, užuot Blogį pavertęs fe- 
nomenu, jis daro etinį Gėrį ir Blog] neatskiriamus — velniško 
Blogio problema yra ta, jog jis atitinka visus moraliai gero veiks- 
mo transcendentalinio apibrėžimo kriterijus... Velniškas Blogis 
toli gražu nėra neleistinas Įstatymo pavertimas fenomenu; tai 
nefenomeninė Tikrovė, neįmanomas susikirtimo taškas tarp Gė- 

rio ir Blogio, „išnykstantis mediatorius“ tarp jų abiejų, kuris 
turi būti numanomas, jei norime paaiškinti įtampą tarp Gėrio 
ir Blogio, sudarančių mūsų fenomeninio gyvenimo dalį. Kitaip 
tariant, vienintelis tikras velniško Blogio pavertimas fenome- 
nu (t. y. būdas, kuriuo velniškas Blogis pasirodo baigtiniam 
subjektui, yra jo patiriamas) yra pats Gėris, moralinio Įstatymo 
kvietimas. Taigi velniškas Blogis neturi būti supainiotas su ta- 
riamais jo fenomenais, su narcisistine Bairono herojaus figūra, 
kuri melancholiškai herojiškai paverčia Blogį didingu metafi- 
ziniu dariniu ir suvokia tai kaip tikslą savyje (prisiminkime Mil- 
tono teiginį „Blogi, būk mano Gėriu“): ši figūra jau suspen- 
duoja neįmanomą-tikrą velniško Blogio dimensiją, redukuo- 
dama ją į narcisistinę ekonomiją herojaus, mėgstančio save 
suvokti kaip blogį. Trumpai tariant, „velnišku Blogiu“ Kantas 
vadina tai, ką vėliau Freudas siekė apibūdinti kaip mirties 
potraukį, sugriovusį egotistinio malonumo siekio ir etinės pa- 
reigos dualumą: psichoanalizės kontekste paneigti „velnišką Blo- 
gį“ tiksliai reiškia paneigti mirties potraukį. 

Arba - formuluojant dar kitaip - kaip teigė Hegelis, Kanto 
moralinio veiksmo visiškai neįmanoma įgyvendinti; niekada 
negali būti tikras, jog atsiribojai nuo visų patologinių paskatų - 
t. y. apie savo pareigą iš tiesų sužinai tik tuomet, kai suvoki, jog 
nesugebi jos galutinai įgyvendinti. Panašiai kaip Kantas teigia, 
jog moralinis įstatymas yra mano noumeninės laisvės ratio cog- 
noscendi (aš suvokiu savo laisvę tik patirdamas kaip, remda- 
masis moraliniu įstatymu, aš galiu atsispirti patologinių paskatų, 
pririšančių mane prie vidupasauliško (imnerwordly) fenomeni- 
nio kauzalumo, spaudimui), galima teigti, jog nesugebėjimas 
atlikti pareigą, suvokimas, jog elgiamasi meatitinkamai pagal 
moralinį įstatymą, yra paties moralinio įstatymo ratio cognos- 

cendi. Vadinasi, argumentas, dėl kurio „velniško Blogio“ savo- 
ka turėtų būti atmesta kaip slepianti savyje neįmanomos feno- 
menalizacijos gestą, netenka prasmės: jau pats moralinis veiks- 
mas (tiek, kiek tai nėra tik vidinė intencija veikti, bet iš tikrųjų 
įgyvendintas veiksmas) yra blogis, nes jis pagal apibrėžimą pa- 
naikina plyšį, skiriantį noumenų sritį nuo fenomenų, gryną nou- 
meninį etinį paliepimą nuo pozityviai pasauliško veiksmo, ne- 
sugebančio jo suprasti. Tai yra neišvengiama išvada, kurios Kan- 
tas negali pripažinti: būtent formali veiksmo struktūra yra 
„velniškas“ blogis. Arba - kalbant dar kitaip - išvirkščioji pusė 
Kanto teiginio, kad grynas moralinis veiksmas yra neįmano- 
mas, kad niekas niekuomet negali būti tikras, jog elgiasi tik 
atsižvelgdamas į pareigą, yra nemalonus faktas, kad moralinis 
veiksmas dėl to, kad yra neįmanomas, drauge yra neišvengia- 
mas, jo jokiu būdu neįmanoma peržengti. Peržengti galima tik 
pozityvius moralinius nurodymus, nes, kaip matėme, grynai 
moraliniam veiksmui taikomas įtarimas, kad aš pasidaviau pa- 
tologinėms paskatoms, yra tik išvirkščioji pusė daug radikales- 
nio įtarimo, kad tai, kas man pasirodė kaip paprastas patologi- 
nis veiksmas, iš tikrųjų buvo grynojo proto veiksmas, įgyven- 
dintas „visiškai ne dėl gerų (patologinių) priežasčių“. 

Čia dar kartą aptinkame apvertimą, būdingą obsesyvinei eko- 
nomijai: atrodo, kad Kanto moralinis subjektas ieško savo veiks- 
mų patologinių paskatų tikėdamasis, kad neras nė vienos ir 
taip įgyvendins tikrą etinį veiksmą. Tačiau kas, jei jis despera- 
tiškai ieško patologinių paskatų ir išsivaduoja, kai pagaliau randa 
vieną, patenkintas, kad „šį kartą tai nebuvo ta“, kad bauginan- 
tis susitikimas su Veiksmu vėl buvo sėkmingai atidėtas? Taigi 
tezė, pagal kurią suvokimas, jog elgiamasi ne pagal moralinį 
įstatymą, yra paties moralinio įstatymo ratio cognoscendi, atsi- 

veria naujoje, nerimą keliančioje šviesoje: būtent mano nesu- 
gebėjimas elgtis etiškai garantuoja, jog aš vis dar esu etinis 
subjektas, nes jei aš įgyvendinčiau grynai etinį veiksmą, pavirs- 
čiau velniško Blogio būtybe (Sade'o Aukščiausiojo Blogio Bū- 
tybe [Étre-Supréme-en-Mécbanceté]. Čia taip pat galioja aukš- 
čiau aprašyta tinkamo atstumo logika: kai aš per daug priartėju 
prie etinio veiksmo, jis virsta savo priešybe, velnisku Blogiu. 
Tai įgalina mus atmesti įprastines Hannah Arendt variacijas 
tema „Kantas ir nacizmas“, kurios sutelkiamos ties Kanto eti- 
nės kritikos tariamai totalitarinėmis galimybėmis: ar besąlygiš- 
ka formalistinė nuostata „Atlik pareigą dėl pareigos, negalvok 
apie jos turinį ir galimas pasekmes Gėriui žmonių, kuriuos ji 
liečia“, kuria vadovavosi holokausto vykdytojai - t. y. ar ši isto- 
rinė prievartos forma labiausiai nepriartėja prie Kanto „velniš- 
ko Blogio“ sampratos? Kitaip negu čia samprotaujama, reiktų 
pabrėžti, jog nacių veiksmai jokiu būdu nebuvo „formalisti- 
niai“: jie pažeidė svarbiausią Kanto principą apie Pareigos pir- 
mumą bet kokio Gėrio sampratos atžvilgiu, nes jie buvo grin- 
džiami tiksliai apibrėžta Gėrio samprata (tikros Vokiečių Liau- 
dies bendruomenės sukūrimu), kurios atžvilgiu visi „formalūs“ 
etiniai paliepimai buvo instrumentalizuoti ir reliatyvizuoti (ga- 
lima žudyti, kankinti... jei tai naudinga aukštesniems Vokiečių 
bendruomenės tikslams). Elementas, suspendavęs „formalisti- 
nį“ nacių normatyvumo pobūdį, buvo būtent nuoroda į Führe- 
rj: kaip ir stalinistinis Vadas, Fišbreris buvo tas, kuris žino, ko 
reikia Žmonijos Gėriui ir, vadinasi, kurio žodis yra viršesnis už 
visus „formalistinius“ etinius svarstymus. Nors ir koks buvo 
siaubingas (ir būtent dėl to, kad jis buvo toks siaubingas) nacių 
vykdytas holokaustas (arba - kitoje sociosimbolinėje ekonomi- 
joje ir praktikoje — stalinistiniai gulagai), jis néra „velniško“ ar 

„radikalaus“ Blogio pavyzdys - kai nužymime jį šiuo būdu, var- 
tojame sąvoką „velniškas Blogis“ įprasta prasme, kaip žymin- 
čią „blogį, neturintį ribų“, o ne griežta kantiškąja prasme. 
Nepaisant to, jog Arendt atmetė bet kokią gilią giminystę tarp 
savo „radikalaus Blogio“ sampratos, kuria apibūdina nacių nusi- 
kaltimus žydams, ir Kanto radikalaus blogio sampratos (kaip 
priešpriešos paprastam egotistiniam blogiui, kai atsisakome sa- 
vo pareigos dėl savanaudiško motyvo, malonumo ar asmeninės 
naudos), atrodo, jos turi svarbų bendrą bruožą: stoką to, ką Kan- 
tas pavadino aiškia „patologine“ paskata (godumas, galios troš- 
kimas, net sadistiškas malonumas sukelti skausmą kitiems žmo- 
nėms). Kitaip tariant, Arendt labiausiai glumino neatitikimas tarp 
poelgių baisumo ir to, kad žmonės, įvykdę tuos poelgius, stokoja 
blogų ketinimų, lyg šie subjektai būtų visiškai akli ir neįžvelgtų to, 
ką jie daro, žmogiškojo matmens - t. y. negalėtų sustoti ir papras- 
čiausiai apmąstyti žmogiškąjį savo veiklos matmenį. Pacituoki- 
me Arendt aprašomą koncentracijos stovyklų funkcionavimo pa- 
sikeitimą, kuris įvyko, kai SS būriai perėmė jų administravimą iš 
populistinių-liumpenproletarinių SA būrių: 


SA būrių aklas žvėriškumas slepia gilią neapykantą ir apmaudą tiems, 
kurie yra socialiai, intelektualiai ar fiziškai geresni už juos ir kurie da- 
bar, lyg išsipildžius jų nežabotoms svajonėms, buvo jų galioje. Šis ap- 
maudas, kuris niekada visiškai neišnyksta koncentracijos stovyklose, 
sukrečia mus kaip paskutinis žmogiškai suprantamo jausmo likutis... 
Tačiau tikrasis siaubas prasidėjo, kai koncentracijos stovyklų administra- 
vimą perėmė SS. Senasis spontaniškas žvėriškumas užleido vietą visiš- 
kai šaltam ir sistemiškam Žmonių kūnų naikinimui, kuriuo siekiama 
sunaikinti žmogiškąjį orumą; mirties buvo išvengiama arba ji buvo ne- 
apibrėžtai atidedama.*' 

Taigi Richardas Bernsteinas yra visiškai teisus teigdamas, kad 
Arendt „radikalaus Blogio“ ir „Blogio banalumo“ sampratos 
yra ne prieštaringos, bet visiškai suderinamos: nacių nusi- 
kaltimai žydams atrodo „radikalūs“ būtent dėl to, kad juos įgy- 
vendino ne „stipresni už gyvenimą“ monstrai, pirmieji roman- 
tizmo „Blogio genijai“, kurie, gimę iš antžmogiškojo bubris, iš 
tam tikros „normalios“ žmogiškosios valios demoniškos per- 
versijos, geidžia savo nusikaltimų ir herojiškai suvokia jų 
monstrišką Blog; - tai buvo eiliniai, „padorūs“ žmonės, kurie 
atliko monstriškus veiksmus taip, lyg tai būtų dar viena techni- 
nė-administracinė priemonė, kurią reikia įgyvendinti. Arendt 
atkaklus tvirtinimas, kad tokie veikėjai kaip Eichmannas nebu- 
vo „iškrypę sadistai“, prasilenkia su tiesa tiek, kiek remiasi iki- 
teorine, banalia „sadisto“ samprata, pagal kurią tai asmuo, gei- 
džiantis sukelti kitiems kančias ir besimėgaujantis jomis. Prieš- 
taraudamas šiai banaliai sampratai, Lacanas tvirtina, kad 
svarbiausias iškrypėlio subjektyvios pozicijos požymis yra ra- 
dikalus savęs suinstrumentinimas, susitapatinimas su Kito jouis- 
sance grynuoju instrumentu-objektu: Lacanui sadistiškas iškry- 
pėlis yra ne aistringa demoniško blogio figūra, bet visiškai beas- 
menis „Blogio biurokratas“, grynas vykdytojas - jo asmenybė 
neturi jokios psichologinės gelmės, jokio sudėtingo trauminių 
motyvacijų voratinklio. 

Pirmoji mintis, kuri čia kyla, yra giminystė tarp iškrypusio 
sadisto nuostatos ir pagrindinės Kanto etikos nuostatos — bū- 
tent nuostatos atlikti pareigą vien iš pareigos, o ne iš kokios 
nors „patologinės“ paskatos, net jei ji yra kilnios prigimties 
(užuojauta, artimo meilė). Ar taip negrįžtame prie temos „Kan- 
tas su Sade'u“, kurią skirtingais aspektais tyrinėjo Adorno ir 
Horkheimeris bei Lacanas: sadistinė perversija kaip užslėpta 

Kanto etikos tiesa? Ar įsigalėjusi nuomonė, pagal kurią nacių 
„Blogio banalumas“ gali būti legitimuotas Kanto terminais 
(įprastinė nuomonė, kurią prisiminė pats Eichmannas per savo 
teismą Jeruzalėje) kaip beaistris pareigos atlikimas vien iš pa- 
reigos, neatsižvelgiant į jokius „patologinius“ svarstymus, vis 
dėlto neturi grūdo tiesos? Kitaip tariant, ar Kantas, kai jis sie- 
kia ištrinti iš moralinės pareigos sampratos visas „patologinių“ 
afektų žymes (užuojauta, rūpestis dėl savo artimo gerovės...), 
netyčiom neatveria durų blogiui, kuris daug radikalesnis nei 
įprastas savanaudiškas blogis - blogiui, kuris, be to, tampa ne- 
atskiriamas nuo Gėrio, nuo etinės veiklos, kaip ją apibrėžia 
pats Kantas? 

Paprastai šie įtarimai atremiami pabrėžiant, kad Kantas at- 
skiria radikalų ir velnišką Blogį: nors Kantas visiškai patvirtina 
„radikalaus Blogio“ sampratą (t. y. įgimtą, amžiną polinkį į blogį 
kaip tam tikrą antropologinę konstantą, kuri yra neatskiriama 
nuo pačios žmogiškosios būties), jis atmeta kaip neįmanomą 
„velniško blogio“, blogio, tapusio etiniu principu, sąvoką, - t. y. 
blogio, kuris daromas ne iš „patologinių“ paskatų, bet vien „iš 
pareigos“: Kantui toks žmogiškosios valios iškrypimas yra ne- 
įsivaizduojamas. Čia aiškiai norėtųsi teigti, kad nacių holokaus- 
tas pateikia istorinę šios „velniško Blogio“ sampratos aktuali- 
zaciją, kurią Kantas atmetė kaip neįsivaizduojamą - ši pozicija 
detaliai išdėstyta Johno Silberio provokuojančioje esė „Kantas 
Auschwitze“: 


Kanto etika yra nesuderinama su supratimu to, kas atsitiko 
Auschwitze, nes Kantas neigia galimybę sąmoningai atmesti mo- 
ralinį įstatymą. Net ir negeras žmogus, tvirtina Kantas, negali 
norėti blogio dėl blogio.” 

Miltonas, vaizduodamas Šėtono atsiskyrėlišką įžūlų įtūžį, ku- 
riam peno teikia neapykanta viskam, kas dieviška, išskyrus die- 
višką galią, pateikia įtikinamą tikro demoniškumo pavyzdį. Tai 
yra būtent tas blogis, su kuriuo susiduriame Auschwitze - blo- 
gis, toli peržengiantis Kanto teorijos konceptualias ribas.?* 


Šios dvi priešingos Kanto interpretacijos, rodančios jo santykį 
su holokaustu, įkūnija du priešingus būdus, kuriais pohėgeliška 
vokiečių idealizmo kritika tyrinėja „Vokiečių idealizmo ir Blo- 
gio“ temą. Vadinasi, ši kritika (pastebima jau vėlyvuosiuose Schel- 
lingo darbuose) svyruoja tarp šių dviejų tezių. Pirma, Blogis (ra- 
dikalus ar velniškas) yra pateikiamas kaip radikalus pašalietis, 
kaip laukinio negatyvumo protrūkis, kurio idealistinė subjekty- 
vios mediacijos-internalizacijos mašinerija negali „nuryti“, įveikti, 
apimti, įsteigti kaip esminio absoliučios Dvasios teodicėjos mo- 
mento: radikalaus Blogio sampratoje absoliutaus subjektyvumo 
filosofija, bet kokio pozityvaus turinio spekuliatyvinės mediaci- 
jos-įveikos filosofija susiduria su kraštutine riba, kažkuo, kas lie- 
ka amžiams nesuvokiama, su absoliučiu Susvetimėjimu Sąvokai. 
Taigi absoliučios spekuliatyvinės mediacijos/refleksijos idealiz- 
mas yra nepajėgus išvysti ir visiškai įsisąmoninti pozityvią, bepras- 
mišką Blogio realybę, kurios staigus pasirodymas gali sunaikinti 
Proto statinį bet kuriuo momentu. Tačiau, kita vertus, būtent 
pats absoliutus subjektyvumas su savo pretenzija pagrįsti save 
kaip absoliučios mediacijos galią, suryjančią/internalizuojančią 
visą nepriklausomą pozityvų turinį, transformuojančią šį turinį į 
sau subordinuotą, ir yra aukščiausia Blogio - t. y. besąlygiško 
savanaudiškumo teigimo - išraiška. 

Hegelis šią aporiją išsprendžia, žinoma, teigdamas visišką (spe- 
kuliatyvią) dviejų požiūrių tapatybę: Blogio Kitybė, išvengianti 

subjekto gniaužtų, yra ne Būtis savyje, bet paties subjekto abso- 
liutaus negatyvumo branduolys, jo paties perteklinis pagrindžian- 
tis gestas. Absoliutus subjektyvumas tuo pat metu yra ir tai, kas 
ignoruoja radikalų Blogi, ir tai, kas yra aukščiausias Blogis - t. y. 
aukščiausias egotistinis subjekto priklausomybės nuo neredukuo- 
jamos Kitybės paneigimas. Ar šis kraštutinis simultaniškumo pa- 
vyzdys neatspindi politinio subjektyvumo lemties, kaip tuo mus 
bando įtikinti konservatyvi revoliucinių siekių kritika? Revoliu- 
ciniai siekiai, kuriais remiantis drįstama primesti pasauliui vizi- 
ją, paremtą tikėjimu pamatiniu žmonijos gerumu ir racionalu- 
mu, ne tik neleidžia perprasti esminio žmogiškosios prigimties 
trapumo ir menkumo, bet atpalaiduoja galingas iki tol negirdėto 
destruktyvumo jėgas (tokias kaip Prancūzijos revoliucijos Tero- 
ras). Atrodo, Hegelis pats linkęs pasukti šia kryptimi - ne tiek 
savo garsiose pastabose apie revoliucinį Terora Fenomenologijo- 
je, bet veikiau savo Estetikos paskaitose, kur jis komentuoja fak- 
tą, jog „abstraktus blogis neturi pagrindo ir yra neįdomus“: 


Visiškas negatyvumas pats savaime yra nuobodus ir plokščias, ir 
todėl jis arba mus ištuština, arba atstumia, nesvarbu, ar jis naudoja- 
mas kaip motyvas veiksmui, ar tiesiog kaip priemonė, sukurianti reak- 
ciją kitam motyvui. Siaubas ir nelaimė, galios šiurkštumas, viešpata- 
vimo negailestingumas gali susilieti ir gyvuoti vaizduotėje, jei jie yra 
iškelti ir vedami iš esmės gerbtinos charakterio ir tikslo didybės; bet 
toks blogis kaip pavydas, bailumas ir niekšingumas yra ir lieka visiš- 
kai atstumiantys.?? 


Čia Hegelis prisimena Šėtoną iš Miltono Prarastojo rojaus, 
kuris jį domina būtent dėl to, jog iškelia blogį (maištas prieš 
Dievą) į nuoseklią etinę stipraus charakterio poziciją. Reikia 

tik pridurti, jog grynai vienmatis blogis (tiesiog egotistinis vi- 
dutinis asmuo) visai nėra tikrasis Blogis: tikrasis Blogis numato 
ribų tarp Gėrio ir Blogio ištrynimą - t. y. Blogio iškėlimą į 
nuoseklų etinį Principą. Revoliuciją vykdantis teroristas, pa- 
vyzdžiui, yra įdomus tik estetiškai, jei jis yra ne tik kraujo iš- 
troškęs vykdytojas, žudantis ir kankinantis iš gryno egotistinio 
niekšingumo, bet nuoširdus idealistas, pasiruošęs paaukoti vis- 
ką dėl savo Priežasties, nes tiki, jog daro paslaugą žmonijai, ir 
taip atsiduria tragiškoje savo įsitikinimų aklavietėje. Taigi Schel- 
lingo priminimas Hegeliui būtų, kad toks „etinis blogis“ yra 
tikrasis velniškas Blogis, daug blogesnis nei paprastas egotisti- 
nis niekšingumas: kuo tu esi švaresnis (kuo labiau tavo paska- 
tos nesavanaudiškos-humanitarinės), tuo didesnis tavo blogis. 
Negana to, Arendt primintų jiems abiem, kad nacių vykdytojai 
nebuvo nei savanaudiški niekšingi padarai, nei nukrypę hero- 
jiški idealistai. 

Taigi — vėl prie Kanto: mūsų sprendimas šios alternatyvos 
atžvilgiu (formalistinis Kanto etikos rigorizmas kaip galima na- 
cių vykdytojų legitimacija; nacių blogis kaip fenomenas, per- 
žengiantis Kanto etinę teoriją) yra atmesti abu aspektus. Viena 
vertus, reikia visiškai paremti sampratą, pagal kurią Kanto at- 
liktas „velniško Blogio“ atmetimas yra teoriškai nenuoseklus 
savo paties minties neišvengiamos pasekmės atsisakymas: jo 
minties vidinė logika iš tiesų verčia jį apibrėžti „velnišką Blogi“ 
kaip paradoksą blogio, kuris buvo įgyvendintas ne iš patologi- 
nių paskatų, bet „dėl kažko“, o tai - tam tikru lygmeniu - daro 
jį neatskiriamą nuo etinio veiksmo. Kita vertus, priešingai Sil- 
berio pozicijai, reiktų kategoriškai neigti bet kokį ryšį tarp Kanto 
„velniško Blogio“ ir siaubingos nacių holokausto realybės: na- 
cių holokausto nusikaltimai neturi nieko bendra su Kanto „vel- 

nišku Blogiu“ (su „demonišku“ eksplicitiniu monstriškų poel- 
gių troškimu dėl jų pačių, dėl to, kad jie yra blogis). 

Nors nacių holokausto nusikaltimai buvo „banalūs“ tam tik- 
ru, Arendt aprašytu požiūriu, vis dėlto jie nebuvo laisvi nuo 
visų patologinių paskatų. Tiek, kiek „patologiniu“ vadiname 
bet kokį pozityvų, visiškai atsitiktinį turinį, kuris papildo etinį 
formalizmą ir leidžia akimirksniu suspenduoti universalius eti- 
nius įsakymus, reiktų tvirtinti, jog nacių ideologinis universu- 
mas iš tiesų remiasi tokiu pozityviu turiniu: Eichmannas veikė 
ne „dėl pareigos“, o dėl Vokiečių Tėvynės, aiškiai apibrėžtos 
kaip Aukščiausiasis Gėris nacių ideologiniame pasaulyje. Be šios 
koncentruotos, visa apimančios nuorodos į Vokiečių Tėvynę 
(kurią reikia apginti nuo žydų grėsmės), be teiginio „mano ša- 
lis, gera ar bloga“, įgijusio kraštutinę išraišką, neįmanoma 
paaiškinti visiško nacių vykdytojų beatodairiškumo, jų nesuge- 
bėjimo apmąstyti žmogiškojo savo poelgių matmens: būtent 
svarbiausi Tėvynės interesai, o ne abstraktus kantiškas „parei- 
gos dėl pareigos“ pojūtis leido „eiliniams, padoriems vokie- 
čiams“ suspenduoti elementarius etinius sprendimus. 

Kitaip tariant, nors tai tiesa, kad nacių holokaustas tapo ga- 
limas dėl plyšio tarp formalios Pareigos ir pozityvios Gėrio 
sampratos, tai nereiškia, jog nacių vykdytojų požiūris rėmėsi 
principu: „Atlik savo pareigą, nesvarstydamas apie žmonių Gė- 
rį!“ — visiškai priešingai, jis rėmėsi principu „Daryk viską savo 
Tėvynės Gėriui, net jei esi priverstas atlikti tai, kas, įvardijus 
abstrakčiomis etinės pareigos sąvokomis, atrodo kaip baisus 
nusikaltimas - pats faktas, jog tu galėsi atlikti tokius nusikalti- 
mus yra aukščiausias tavo atsidavimo Tėvynės Gėriui įrody- 
mas!“ Nacių nusikaltimai nebuvo modernios formalistinės eti- 


kos, verčiančios „atlikti pareigą dėl pareigos“, sunaikinančios 

visas nuorodas į pozityvią, substancinę Gėrio sampratą, kraš- 
tutinė pasekmė; priešingai, tai buvo pats radikaliausias pavyz- 
dys etinio antiformalizmo, Aukščiausiojo Gėrio etikos, kuri pa- 
teisina formalios etinės pareigos sampratos praradimą. Nacių 
deklaruojamas Tėvynės Gėris, žinoma, buvo tik kaukė; tačiau 
jei ši kaukė būtų nukritusi, visas nacių mašinos statinys būtų 
suiręs — nacių mašinerija būtų negalėjusi toliau funkcionuoti 
savo ,apnuogintu pavidalu“ - kaip grynas žudymo aparatas. 


Rogozinski visiškai pagrįstai pirmąjį Kanto kraštutinumą įžiūri 
Grynojo proto kritikoje, svarbiausioje „transcendentalinės vaiz- 
duotės“ sąvokoje; tačiau, atrodo, jis nesuvokia jo tikrosios pras- 
mės, kai šį kraštutinumą sutapatina su prievarta, atsirandančia 
transcendentalinės sintezės akte, kuris išsklidusius juslinius duo- 
menis sujungia į realybę. Kitaip, nei teigia Rogozinski, šios pir- 
minės kraštutinės prievartos norėtųsi ieškoti pačioje transcen- 
dentalinės laisvės šerdyje, kuri yra ankstesnė nei (moralinis) 
Įstatymas — žmogiškojo subjekto „nevaldomume“, apie kurį 
Kantas užsimena Antropologijoje. Ar šis „nevaldomumas“ nėra 
pirminė „velniško Blogio“ manifestacija, pasireiškimas besąly- 
giško potraukio, verčiančio subjektą „eiti iki pabaigos“, ana- 
pus visų (žmogiškų) ribų? Ar etika, privesta iki kraštutinumo, 
nėra siekis išsaugoti šį potraukį? Kanto atkaklus tvirtinimas, 
jog noumenų sritis yra epistemologiškai nepasiekiama mums, 
baigtinėms žmogiškoms būtybėms, turėtų būti interpretuoja- 
mas kaip: „Tu negali, nes tu neprivalai!“, kaip etinis draudimas, 
kaip fundamentalus teiginys „įeiti draudžiama“, kaip perspėji- 

mas, jog nejsitrauktume į pražūtingą „nevaldomumo“ verpetą, 
kuris nutrauks sau pakankamą gyvuliško gyvenimo reprodukci- 
nį ciklą. Esama kažko, tam tikros nemalonios srities, esančios 
tarp gyvuliško gyvenimo, kurį reguliuoja malonumų ieškojimas, 
ir moralinio Įstatymo - šis kažkas yra „transcendentalinė lais- 
vė“, nemąstoma tiesioginė noumeny intervencija į fenomeny sritį, 
kai drastiškai sutraukomos grandinės natūralaus priežastingu- 
mo, kurio dar nekontroliuoja moralinis Įstatymas. 

Ši Kanto prieita aklavietė aiškiausiai regima (jau minėtoje) 
pastraipoje Praktinio proto kritikos pabaigoje, kur Kantas tei- 
gia, jog Pats Dievas išmintingai apribojo mūsų kognityvinius 
gebėjimus (pavyzdžiui, padarė noumenų sritį mums neprieina- 
mą), kad įgalintų mus elgtis moraliai - ne tik Kantas, bet ir Pats 
Dievas buvo priverstas „apriboti mūsų žinojimo horizontą, kad 
paliktų vietos moralei“. Ar paties Kanto aprašyme, kuriame 
nurodoma, kokios katastrofiškos etinės pasekmės mus ištiktų, 
jei pasiektume noumenų sritį, nerandame vienintelio nuosek- 
laus atsakymo į velniško Blogio paslaptį, kuri slepia, jog šis 
velniškas Blogis yra ne kas kita kaip „Dievas savyje“, t. y. Pats 
Dievas, pasiekęs noumeninę dimensiją, Dievas obsceniško su- 
perego Įstatymo, sutampančio su iškreiptu jouissance? Anapus 
priešpriešos tarp Įstatymo ir mirtino Daikto, anapus Įstatymo 
kaip draudimo, įgalinančio išlaikyti tinkamą atstumą Daikto 
atžvilgiu, esama monstriškos dimensijos (ne Daikto savyje, esan- 
čio anapus Įstatymo akiračio), bet paties Įstatymo kaip Daikto, 
baisaus Įstatymo, kuris pats įrašytas į tokią dimensiją, kurią 
siekia laikyti mums nepasiekiamą.?“ 

Arba - kalbant dar kitaip - Rogozinski įtikinamai de- 
monstruoja, kaip po oficialiu akademiniu Kanto kaip filosofo, 
teigiančio etinę subjekto autonomiją, įvaizdžiu reiktų įžvelgti 

kitą Kantą, Kantą, kuris sutelkia dėmesį į paslaptingą Įstatymo 
dovaną, leidžiančią subjektui išlaikyti tinkamą atstumą monstriš- 
ko Daikto atžvilgiu ir taip išvengti jo bedugnės. Taigi matome 
Kantą, kuriam pagrindinė problema yra ne kaip išvengti pato- 
loginių empirinių interesų gniaužtų ir laikytis noumeninio Įsta- 
tymo kvietimo, bet (beveik norisi sakyti: priešingai) kaip išsau- 
goti minimalų atstumą nuo monstriško noumeninio Daikto. 
Moralinis Įstatymas turi apriboti ne pirminį mūsų prisirišimą 
prie patologinių paskatų, kylančių i$ atsitiktinių fenomeninių 
objektų, bet veikiau „nevaldomumą“, kurį Kantas Aztropolo- 
gijoje apibrėžia kaip specifiškai žmogišką atkaklų prisirišimą, 
polinkį į nevaldomą egotistinę laisvę, kurio nepažaboja jokia 
prievarta (tai būdinga mažiems vaikams), šį neįmanomą tašką, 
kuriame tiesiogiai fenomeniškai pasirodo noumeninė laisvė, ne- 
turinti analogų gyvūnijos karalystėje, ir kuri turi būti palaužta 
bei „sukilninta“ lavinimo spaudimu. 

Taigi neabejotinai už oficialaus akademinio Kanto esama „ki- 
to Kanto“ — tačiau ar tai lygiai taip pat negalioja Hegeliui? Ir 
ar Rogozinski nedaro tos pačios klaidos Hegelio atžvilgiu; ar 
jis ne per daug skubotai pasitiki oficialiu akademiniu Hegelio 
įvaizdžiu, pagal kurį tai filosofas, pasitelkęs dialektinius bur- 
tus, įgalinančius radikalaus negatyvumo patirtį stebuklingai pa- 
versti absoliučios Idėjos teodicėjos pozityvumu? Ar esama ir 
kito Hegelio?” Ar nėra taip, jog abiem atvejais ši kita dimensi- 
ja, kuri liko nepastebėta po įprastiniu akademiniu filosofo jvaiz- 
džiu, yra sutelkiama į „velniško Blogio“ paslaptį, į neįmanomą 
Tikrovę neįsivaizduojamo Blogio veiksmo, kuris įgyja savo prie- 
šingybės, Gėrio, formą? Būtent kaip neįsivaizduojamas/neįma- 
nomas, šis veiksmas turi būti numanomas, jei norima paaiškin- 
ti etinio subjekto egzistavimo faktą: „velniškas Blogis“ nėra 


ETIKA ANAPUS GĖRIO 181 


nepasiekiamas Blogio telos, jo kraštutinumas, kurio niekuo- 
met negali pasiekti, bet veikiau kažkas, kas visuomet jau yra 
įvykę tuo momentu, kai esame etikos plotmėje, tai svarbiausias 
„pirminio represavimo“ gestas, tam tikras „išnykstantis media- 
torius“ tarp natūralaus/instinktyvaus nekaltumo ir moralinio 
Įstatymo bei kaltės plotmės. 

Galima suformuluoti šį klausimą ir taip: kodėl Kantas pasi- 
telkia „velniško Blogio“ sampratą, o po to ją paneigia? Nes 
„velniško Blogio“ samprata yra būtina, jei norima atskirti „ra- 
dikalų Blogį“ nuo tradicinės blogio, kaip paprasto valios silp- 
numo, kaip valios nesugebėjimo atsilaikyti prieš gundymus, 
sampratos. Tai reiškia: Kanto svarbiausia mintis yra ta, jog Blogis 
nėra paprasčiausias Gėrio trūkumas, paprastas valios silpnu- 
mas, bet aktyvi, pozityvi jėga, besipriešinanti Gėriui, nuostata, 
kurią subjektas prisiima per amžiną noumeninio pasirinkimo 
veiksmą, kuriuo pasirenka savo amžiną pobūdį - ar toks veiks- 
mas nėra neišvengiamai, pagal apibrėžimą „velniškas“? 

Čia reiktų atsargiai stengtis neišleisti iš akių kantiško apibrė- 
žimo sudėtingumo, kaip jį rekonstruoja Rogozinski: šis apibrė- 
žimas liečia įprastinę hėgelišką kritiką, pasak kurios Kantas „neina 
iki pabaigos“ ir lieka įstrigęs pusiaukelėje — sustoja tiesiai prieš 
radikalaus negatyvumo bedugnę. Pagal Ragozinski pamatinis „tik- 
ro Kanto“, slypinčio po akademiniu „Kanto filosofijos“ pavida- 
lu, gestas yra būtent atsisakymas eiti iki pabaigos: kai jis „eina 
iki galo“, subjektas praryjamas visiško savęs praradimo bedug- 
nės, jis žengia neįmanomą žingsnį į velnišką Blogį, moralumas 
suyra, pati realybė ištirpsta Monstriškume. Kitaip negu galime 
spręsti pagal klaidingą Kanto „etinio rigorizmo“ įvaizdį, mato- 
me, kad šis Kantas kraštutine etikos atrama laiko ne besąlygiško 
atkaklumo nuostatą („nepasiduok“, eik iki galo, fiat iustitia pe- 

reat mundus), bet subjekto gebėjimą apriboti save, sustoti prieš 
bedugnę. „Įstatymas“ yra pavadinimas apribojimo, kurį subjek- 
tas pats sau primeta — tarkim, kitos žmogiškos būtybės atžvilgiu 
būtent „pagarba“ įsako man laikytis atokiau nuo kito(s), susilai- 
kyti nuo bandymų atskleisti jo arba jos paslaptis...2š 

Nors Kanto radikali besąlygiško įsakymo etika paprastai yra 
priešpriešinama Aristotelio nuosaikaus mato etikai, vengian- 
čiai kraštutinumų, čia, šioje tinkamos etinės nuostatos sampra- 
toje (kuri ragina vengti kraštutinumų, kai tiesiog pasineriama į 
patologinį empirinių objektų universumą, lygiai taip pat veng- 
ti tiesioginio mirtino panirimo į neįmanomą noumeninį Daik- 
tą), aptinkame netikėtą aristotelišką Kanto filosofijos aspektą. 
Daug gilesniu lygmeniu nei jo liūdnai pagarsėjęs moralinis ri- 
gorizmas Kantas iš naujo teigia tinkamo atstumo etiką, svarsty- 
mų ir savęs apribojimo etiką, vengiančią gundymų „eiti iki pa- 
baigos“. Tiriamas šiuo kantiškuoju aspektu Lacano teiginys ne 
pas cėder sur son dėsir (etinis paliepimas neatsisakyti savojo 
geismo) jokiu būdu netoleruoja savižudiško, atkaklaus prisiri- 
šimo prie Daikto; priešingai, jis reikalauja išsaugoti ištikimybę 
geismui, patvirtintą Įstatymo, ir išlaikyti minimalų atstumą 
Daikto atžvilgiu - ištikimi geismui esame tuomet, kai išsaugo- 
me plyšį, palaikantį geismą, plyšį, kurio dėka incestinis Daik- 
tas visiems laikams išvengia subjekto gniaužtų. 

Išversta į etinius terminus, opozicija tarp geismo ir potraukio 
yra opozicija tarp nuostatos „įeiti draudžiama“, kurios laikantis 
gerbiama Kito paslaptis, trumpam sustabdoma mirtina jouissance 
sritis, ir priešingos nuostatos, kurios laikantis leidžiama „eiti iki 
pabaigos“, besąlygiško reikalavimo, einančio sava kryptimi ne- 
paisant visų „patologinių“ svarstymų. Ar tai taip pat nėra opozi- 
cija tarp modernybės ir postmodernybės? Ar nekompromisinė 

nuostata „eiti iki pabaigos“ nėra pagrindinis modernistinio ri- 
gorizmo bruožas ir ar postmodernistinė nuostata nėra charakte- 
rizuojama radikalaus dviprasmiškumo, kuris lydi subjekto „ne- 
įmanomą“ santykį su Daiktu - i$ jo semiamés energijos, tačiau 
jei priartėsime prie jo per daug arti, jo mirtinas potraukis gali 
mus praryti? Panašiai kaip nelaimingas pasakotojas iš Poe teksto 
„Nusileidimas į verpetą“, kuris, išlikęs po laivo katastrofos, lai- 
kydamasis nuolaužos ir mikliai ja laviruodamas, sukasi verpete 
ir stebuklingai išvengia praryjamas gigantiškos jo akies, postmo- 
dernistinis subjektas turi išmokti gudrybės išgyventi radikalios 
Ribos patirtį, suktis aplink mirtiną bedugnę ir likti jos neprary- 
tas... Ar visas teorinis Lacano statinys nėra draskomas šių dviejų 
pasirinkimų: tarp geismo/Įstatymo etikos, išlaikančios plyšį, ir 
mirtino/savižudiško susitapatinimo su Daiktu? 


Bi 

! Žr.: Judith Butler, Gender Trouble, New York: Routledge 1990; Bodies That 
Matter, New York: Routledge, 1993. 

? „Viena vertus, esama kataklizminio įvykio, kuriančio simptomus ir kviečian- 
čio liudyti. Ir kai tai pasikartoja dar kartą, tuomet liudininko vertė liudijime 
paneigiama, ir nėra kam išgirsti pasakojimą, nėra kam rūpintis, ar atsakyti — 
ne tik į įvykį, bet ir į patį liudijimą“ (Tom Keenan, „The AIDS Crisis Is Not 
Over“, in Trauma: Explorations in Memory, ed. Cathy Caruth, Baltimore, 
MD: Johns Hopkins University Press, 1995, p. 23.) 

3 Smulkiau apie tai žr. Slavojaus Žižeko „Įvadą“ knygoje Mapping Ideology, 
London: Verso, 1994. 

* Ernesto Laclau, Emancipation(s), London: Verso, 1996, p. 37. 

* Ibid. 

6 Žr.: Jacgues-Alain Miller, *DAction de la structure’, Cahiers pour l'Analyse 9, 
Paris, 1966. 

7 Čia remiuosi Jacobo Rogozinski knyga Kanten, Paris: Éditions Kime, 1996. 

* Išsamesnį šio Kanto filosofijos aspekto nagrinėjimą žr.: Slavoj Žižek, 
Tarrying With the Negative, Durham, NC: Duke University Press, 1993, I dalis. 
* Žr.: Rogozinski, Kanten, p. 124-130. 

10 Išsamesnę sąsajos tarp Kanto antinomijų ir Lacano nevisumos (m0n-All) 
paradoksų aprašymą žr.: Žižek, Tarrying Witb the Negative, 2 skyrius. 

!! Tą patį galima pasakyti apie santykį tarp (socialinio) antagonizmo ir 
„ontologinio“ plyšio tarp Tikrovės ir realybės. Koks yra jų santykis? Galbūt 
čia aptinkame kraštutinį idealizmo ir materializmo atskyrimą. Tai reiškia: 
idealizmas apibrėžia galutinį žmogiškosios patirties horizontą kaip plyšį, 
skiriantį ontologinę Tuštumą nuo konstituotos realybės. Galutinę idealistinę 
problematiką sudaro tai, koks turinys užpildo Tuštumą, atsiveriančią realybės 
viduryje (ar ši Tuštuma užpildoma tik fantazijomis?), o materializme Tuštuma 
(ar „pirminė Stoka“) suvokiama kaip pirminio antagonizmo represavimo 
indikatorius. Taigi galutinis idealistinis „demistifikacijos“ gestas yra demas- 
kuoti kiekvieną pozityvų turinį kaip atsitiktinį transcendentalinės Tuštumos 
užpildą (užimantį vietą), o materializme bandome pasiekti anapus (ar veikiau 
po) šia Tuštuma esančią dimensiją. Ir ar ši opozicija nesiremia kontrastu tarp 
potraukio ir geismo? Potraukis apima grynai ontinį antagonizmą ir todėl yra 
griežtai ikiontologinis, o geismas yra „ontologinis“, palaikomas tuštumos 
ontiškumo viduryje. 

12 Matome, kaip puikiai Ernesto Laclau pasiūlyta hegemonijos sąvoka tinka 
Kanto etikos rėmui: tuščiam universalumui pozityvų turinį suteikia subjektas, 
kuris neišmatuojamo sprendimo veiksmu identifikuoja (tuščią) Universalumą 
su tam tikru konkrečiu turiniu, kuris jį hegemonizuoja (tarkime, sėkmingos 
nacių ideologinės hegemonijos atveju, „būti tikru vokiečiu“ reiškia tq patį 
kaip „atmesti liberalų individualizmą, taip pat ir klasių kovos principą dėl 
vizijos visuomenės, suprantamos kaip sudėtinis kūnas, kurio nariai - klasės - 
bendradarbiauja harmoningai“). 

5 Žr.: Slavoj Žižek, The Plague of Fantasies, New York: Verso, 1997, 2 skyrių. 
14 Kita panaši scena yra Jameso Masono - kuris taip pat vaidina ir filme 
Sugautoji - garsioji frazė „Dievas klydo!“ (paskutiniu momentu bandant 
sutrukdyti Abraomui nužudyti Izaoką) iš Nicholaso Ray filmo Didesnis nei 
gyvenimas (Bigger Than Life). 

ıs Žr.: Mary Ann Doane, The Desire to Desire, Bloomington: Indiana 


University Press, 1987, 6 skyrių. 

16 Elisabeth Bronfen (žr. knygos The Knotted Subject, Princeton, NJ: Prince- 
ton University Press, 1997, 8 skyrių) atkreipia dėmesį, kaip paskutinis Tippi 
Hedren susidūrimas su paukščiais (filme Paukščiai), redukuojantis ją į bejėgę 
mumiją, įstengiančią tik su isterišku įsiūčiu mojuoti rankomis, iš naujo atkuria 
gotikinių novelių 4 /a Radcliffe scenarijų, pagal kurį jauna ir nekalta herojė 
galiausiai išdrįsta užlipti laiptais ir įeiti į kambarį palėpėje, kuriame glūdi 
uždraustos paslaptys ir iš kur sklinda šnibždesiai ir šūksniai naktį — ironiškai 
apverčiant šią formulę, pati Hedren paverčiama „beprote palėpėje“. Scena, 
kai ji lipa laiptais, yra griežtai analogiška tai, kur detektyvas Arbogastas lipa 
laiptais motinos namuose ir po to užpuolamas tariamos motinos filme 
Psichopatas (Psycho): tai dar vienas patvirtinimas, jog puolantys paukščiai 
atstovauja nevaldomoms motiniškojo superego galioms... Kambarys palėpėje 
su paslaptinga anga stoge yra tiesioginis išorinio intymumo (ex-timacy) 
įsikūnijimas: tai vieta pačiame namo centre, kuriame susisuko lizdą grėsminga 
išorė (puolantys paukščiai). Taigi paslaptis yra ta, jog tikroji grėsmingos išorės 
vieta (locus) yra būtent namuose, todėl jokie mediniai užtvarai negali nuo jų 
apsaugoti: interpretuojant pagal Freudą, kambarys palėpėje, prie kurio 
artinasi Hedren, yra, žinoma, tėvų miegamasis. 

" Gilles Deleuze, Coldness and Cruelty, New York: Zone Books, 1991, p. 82-83. 
!5 Žr.: Rogozinski, Kanten. 

1 Apie „velniško Blogio“ sampratą žr. Slavoj Žižek, Tarrying With the 
Negative, 3 skyrių; apie juridinės monarcho žmogžudystės crimen inexpiable 
žr. Slavoj Žižek, For They Know Not What They Do, London: Verso 1991, 5 
skyrių. 

w Žr.: Joan Copjec, "Introduction: Evil in the Time of the Finite World’, in 
Radical Evil (S2), London: Verso, 1996. 

?! Hannah Arendt, „The Concentration Camps“, Partisan Review 15:/7 (July 
1948), p. 758. 

2 Žr.: Richard Bernstein, Hannah Arendt and the Jewish Question, Cambrid- 
ge: Polity Press, 1996, p. 147. 

23 John Silber, ‘Kant at Auschwitz’, Proceedings of tbe Sixth International 
Kant Congress, ed. G. Funke and T. Seebohm, Washington, DC: Center for 
Advanced Research in Phenomenology, 1991, p. 198. 

24 Ibid, p. 200. 

? Hegel's Aesthetics, Oxford: Oxford University Press, 1975, p. 222. 

26 Alainas Juranville (žr.: „Du Malin Génie au Surmoi“, in UAne 64 (1996 
spalis, p. 35-40) priešpriešina superego kaip obscenišką įstatymą, kuris 
primeta malonumą, ir „tikrą“ simbolinį Įstatymą, dėl kurio atsiveriame 
Kvietimui autentiško Kito, kurio nepaliečia narcisistiniai iškraipymai. Šiuo 
požiūriu „Oidipo kompleksas“ (kurio išdava yra superego) jau nėra būtina 
„Socializacijos“ (subjekto integracijos į sociosimbolinį universumą) matrica, 
bet paradigminis patologinis iškraipymas normatyvinio proceso, kuriuo 
subjektas įvesdinamas į simbolinę plotmę. Tačiau mūsų požiūriu tokia 
opozicija tarp „tinkamo“ simbolinio Įstatymo ir jo „patologinio“ superego 
iškraipymo yra būtent tas ideologinis veiksmas (ar „idealistinė falsifikacija“), 
kurios reiktų vengti: pamatinė psichoanalizės pamoka yra būtent ta, jog nėra 
Įstatymo be superego - superego yra obsceniška dėmė, kurios struktūriškai 
neįmanoma išvengti, tai šešėlinis papildymas „gryno“ simbolinio Įstatymo, 
sukuriančio jo būtinąją fantazminę atramą. 

27 Labai svarbu, kalbant apie santykį tarp Kanto ir Hegelio, išsiveržti iš šio 
dvigubo suvaržymo: iš „natūralizuotos“ pseudohėgeliškos pozicijos, iš kurios 
Kantas pasirodo kaip sau prieštaraujantis filosofas, neapmąstantis savo paties 
spėjimų iki galo ir taip įsiveliantis į beprasmius prieštaravimus, taip pat ir iš 
įprastos kantiškosios pozicijos, žvelgiant iš kurios Hegelis klaidingai suvokia 
ribą, kuri Kantui yra esminė, kaip vien tik apribojimą, kurį reikia įveikti, ir 
tokiu būdu regresuoja atgal prie tradicinės metafizikos. Čia abu filosofus 
svarbu įtraukti ne į „dialogą“, kuriame kiekvienas „gerbtų“ kito tikrąjį indėlį, 
bet į daug radikalesnį susipriešinimą: tradicinė kantiška Hegelio kritika yra 
ekranas, neleidžiantis pasiekti iš tiesų subversyvios Kanto filosofijos dimensi- 
jos (apibrėžti jo „ribinių sąvokų“, pavyzdžiui, velniško Blogio, Monstriškumo 
ir kitų, pasekmes); ir vice versa: įprastinis hėgeliškas Kanto klaidingas 
suvokimas yra ekranas, kuris supainioja iki tol negirdėtą tikrąjį Hegelio 
dialektikos turinį. 

28 Laikantis tos pačios gijos, Lacano geismas, grindžiamas simboliniu įstatymu, 
taip pat yra ir gynyba prieš mirtiną jouissance. 


Versta iš: Slavoj Žižek, The Unconscious Law: Towards an Ethics Beyond 
the Good, Slavoj Žižek, The Plaque of Fantasies, New York, Verso, 1997, 
p. 213-241. 


ETIKA ANAPUS GĖRIO 187 


5. MELANCHOLIJA IR VEIKSMAS 


Lacano didysis Kitas žymi ne tik eksplicitines simbolines taisyk- 
les, reguliuojančias socialinę sąveiką, bet taip pat painų nerašy- 
tų, implicitinių taisyklių voratinklį. Rogerio Eberto Holivudo 
klišių knygelė (The Little Book of Hollywood Clichés)! apima 
šimtus stereotipų ir privalomų scenų, pradedant garsia vežimė- 
lio su vaisiais taisykle (bet kurioje persekiojimo scenoje, vyks- 
tančioje svetimoje ar etninėje vietovėje, turi būti apverstas veži- 
mėlis su vaisiais, o įsiutęs prekiautojas turi išbėgti į kelio vidurį 
ir pagrūmoti kumščiu nutolstančiam herojui), baigiant rafinuo- 
tesniais atvejais, kai vadovaujamasi „dėkoju, nors ir nedėkoju“ 
taisykle (kai du žmonės baigia nuoširdų pokalbį ir asmuo A ruo- 
šiasi išeiti iš kambario, asmuo B nedrąsiai ištaria A vardą. A su- 
stoja, atsisuka ir sako, — „taip?“, o B atsako — „dėkui“) arba pir- 
kinių krepšio taisyklė (kai įsibaiminusi, ciniška moteris, daugiau 
nenorinti įsimylėti, eina apsipirkti į bakalėją, ją persekioja ger- 
bėjas, siekiantis pralaužti jos vienišumo sieną; jos krepšiai visada 
plyšta, aplink ją pabyra vaisiais ir daržovės, taip simbolizuodami 
jos gyvenime vyraujančią netvarką ir/arba suteikdami garbinto- 
jui galimybę padėti jai sutvarkyti gyvenimą kartu su visais apelsi- 
nais ir obuoliais). Būtent tai ir yra didysis Kitas, simbolinė mūsų 
gyvenimų substancija, nerašytų taisyklių visuma, veiksmingai re- 
guliuojanti mūsų kalbą ir veiksmus. Nors šios taisyklės niekuo- 
met nėra eksplicitiškai apibrėžtos, nepaklusimas joms gali turėti 

skaudžių pasekmių. Viena tokių taisyklių radikaliajame šiandie- 
ninės akademinės bendruomenės sparne paskutinį dešimtmetį 
yra Hannah Arendt išaukštinimas iki neliečiamo autoriteto, iki 
perkėlimo (transference) taško. Tiesiog jos niekas nekritikuoja. 
Prieš du ar tris dešimtmečius kairieji atmetė ją - ar veikiau igno- 
ravo — kaip totalitarizmo sąvokos, neatitaisomai įstrigusios šal- 
tojo karo ideologijoje, kūrėją; šiandien netgi tie, iš kurių būtų 
galima tikėtis antipatijos (iš psichoanalizės, žinant Arendt prie- 
šiškumą psichoanalizei; iš Frankfurto mokyklos šalininkų - dėl 
jos paniekos Adorno), ją gerbia. 

Kita panaši taisyklė liečia gedėjimo ir melancholijos santykį. 
Mūsų liberaliais laikais, kai pati transgresija yra įtraukiama, net- 
gi užsakoma dominuojančių institucijų, vyraujanti nuomonė pa- 
prastai pasirodo griaunančios transgresijos forma. Jei norima 
apibrėžti hegemoninę intelektualinę madą, reikia ieškoti tokios 
mados, kuri skelbiasi sudaranti iki šiol negirdėtą pavojų hege- 
moninės galios išdėstymui (dispositif). Gedėjimo ir melancholi- 
jos atžvilgiu vyraujanti nuomonė yra tokia: Freudas priešprieši- 
no normalų gedėjimą (sėkmingą susitaikymą su praradimu) ir 
patologinę melancholiją (subjektas atkakliai laikosi savo narci- 
sistinės identifikacijos su prarastu objektu). Prieštaraujant Freu- 
dui, reiktų teigti konceptualų ir etinį melancholijos pirmumą. 
Praradimo procese visuomet esama likučio, kuris negali būti in- 
tegruotas per gedėjimo veiklą, todėl visiška ištikimybė yra ištiki- 
mybė šiam likučiui. Gedėjimas yra tam tikra išdavystė, antrasis 
(prarasto) objekto nužudymas, tuo tarpu melancholiškas subjektas 
lieka ištikimas prarastam objektui, atsisakydamas nutraukti su 
juo saitus. Šią istoriją galima interpretuoti daugybe būdų, prade- 
dant gueer teorija, teigiančia, jog homoseksualais gali būti laiko- 
mi tie, kurie lieka ištikimi prarastai ar represuotai identifikacijai 

su tos pačios lyties libidiniu objektu, baigiant postkolonijine/ 
postetine teorija, tvirtinančia, jog kai etninės grupės įtraukia- 
mos į kapitalistinius modernizacijos procesus ir iškyla pavojus, 
kad jų specifinį palikimą praris nauja globalinė kultūra, jos turė- 
tų ne atsisakyti savo tradicijos gedėdamos, bet išsaugoti melan- 
cholišką saitą su savo prarastomis šaknimis. 

Dėl šio politiškai korektiško pagrindo klaidingas melancho- 
lijos pasmerkimas gali turėti skaudžių pasekmių - pranešimai 
yra atmetami, pretendentai negauna darbo, nes demonstruoja 
„neteisingą“ požiūrį į melancholiją. Tačiau dėl šios priežasties 
labai svarbu atkakliai siekti demaskuoti objektyvų cinizmą, ku- 
riuo vadovaujasi ši melancholijos reabilitacija. Melancholiškas 
ryšys su prarastu etniniu Objektu įgalina teigti, jog mes liekam 
ištikimi mūsų etninėms šaknims, nors tuo pat metu esame vi- 
siškai įsitraukę į globalų kapitalistinį žaidimą. Reikia apsvars- 
tyti, iki kokio laipsnio visas postkolonijinių studijų projektas 
yra palaikomas šios objektyvaus cinizmo logikos. Kad būtų vi- 
siškai aišku: postkolonijinė nostalgija yra bloga ne dėl utopi- 
nės svajonės apie pasaulį, kurio jie niekada neturėjo (tokia uto- 
pija galėtų būti visiškai išlaisvinanti), bet dėl to, kokiu būdu ši 
svajonė naudojama, kad legitimuotų jos priešingybės tikrovę, 
visišką ir neribojamą dalyvavimą globaliniame kapitalizme. 


1. Stoka nėra tas pat, kas praradimas 


Taigi kuo teoriškai blogas šis pakartotinis melancholijos teigi- 
mas? Problema sukuria anamorfozes statusas: anamorfozė nu- 
rodo objektą, kurio materialioji egzistencija yra iškraipoma taip, 
kad žvilgsnis įsirašo į jos objektyvius bruožus. Veidas, kuris atro- 

do groteskiškai iškraipytas ir prailgintas, įgyja darną; neryškus 
kontūras, dėmė tampa ryškiu dariniu, jei į jį pažvelgiame iš tam 
tikros nesimetriškos pozicijos — ar tai nėra viena iš glaustų ideo- 
logijos formuluočių? Socialinė realybė gali atrodyti sumišusi ir 
chaotiška, tačiau jei pažvelgsime į ją, pavyzdžiui, iš antisemi- 
tizmo pozicijos, viskas tampa aišku ir įgyja griežtus kontūrus - 
žydų sąmokslas yra kaltas dėl visų mūsų bėdų. Kitaip tariant, 
anamorfozė sunaikina priešpriešą tarp objektyvios realybės ir 
iškreipto subjektyvaus jos suvokimo; per ją subjektyvus iškrai- 
pymas yra vėl sugrąžinamas į patį suvokiamą objektą, ir būtent 
šiuo atžvilgiu žvilgsnis įgyja tariamai objektyvią egzistenciją. 
Šis anamorfozės paradoksas išnyksta melancholijoje. Papras- 
tai pabrėžiamas antihėgeliškas melancholijos reabilitacijos po- 
büdis; gedėjimo veikla turi jveikos (Aufbebung) struktūrą, kuri 
įgalina išlaikyti įsivaizduojamą objekto esmę, nors ir praran- 
dant jį tiesioginėje realybėje, o melancholijoje objektas prieši- 
nasi savo tariamai įveikai.ž Tačiau melancholiko klaida yra ne 
tiesiog teigti, jog kažkas priešinasi simbolinei įveikai, bet vei- 
kiau apibrėžti šį pasipriešinimą kaip pozityviai egzistuojantį, 
nors ir prarastą objektą. Kanto terminais melancholikas yra 
kaltas, jog įsivelia į tam tikrą grynojo gebėjimo geisti paralo- 
gizmą, kurį sudaro sumaištis tarp praradimo ir stokos: tiek, kiek 
geismo objekto-priežasties iš tiesų ir iš esmės stokojama, me- 
lancholija interpretuoja šią stoką kaip praradimą, lyg stokoja- 
mas objektas iš pradžių buvo turėtas, o po to prarastas. Trum- 
pai tariant, melancholija nuslepia, jog objekto trūksta jau nuo 
pat pradžių, kad jo pasirodymas sutampa su jo stoka, kad šis 
objektas yra ne kas kita kaip tuštumos ar stokos pozityvavi- 
mas, visiškai anamortfiškas darinys, kuris kaip toks neegzistuo- 
ja. Žinoma, paradoksą sukuria tai, jog šis apgaulingas stokos 

vertimas į praradimą įgalina užsitikrinti objekto valdymą; tai, 
ko niekada neturėta, negali būti ir prarasta, todėl melancholi- 
kas, besąlygiškai prisirišęs prie prarasto objekto, tam tikru bū- 
du jį valdo netgi prarasdamas. Būtent taip reiktų suprasti vi- 
duramžių mintį, jog melancholikas negali pasiekti dvasinės ar 
nekūniškos plotmės: užuot tiesiog kontempliavęs antjuslinį ob- 
jektą, jis nori įtraukti jį į geismą. Nors ir negalėdamas pasiekti 
antjuslinės idealių simbolinių formų plotmės, melancholikas 
vis dar jaučia metafizinį ilgesį kitai absoliučiai realybei, esan- 
čiai anapus mūsų kasdienės realybės, pasmerktas laikinam nuo- 
puoliui ir sugedimui; vienintelis būdas išvengti šios nemalo- 
nios padėties yra paimti įprastą, juslinį materialų objektą (pa- 
vyzdžiui, mylimą moterį) ir išaukštinti ją iki absoliuto. 
Melancholiškas subjektas taip išaukština savo ilgesio objektą 
iki prieštaringo kūniško absoliuto derinio; tačiau kadangi šis 
objektas yra pasmerktas nuopuoliui, jį galima besąlygiškai val- 
dyti tik tiek, kiek jis yra prarastas, tik jį prarandant. Hegelis 
pats naudojo šią logiką, kalbėdamas apie kryžiuočių žygius ieš- 
kant Kristaus kapo; jie taip pat supainiojo absoliutų dievybės 
aspektą su materialiu kūnu, egzistavusiu Judėjoje prieš du tūks- 
tančius metų, todėl jų ieškojimai neišvengiamai baigėsi nusivy- 
limu. Dėl šios priežasties melancholija nėra tik saitas su praras- 
tu objektu, bet saitas su pačiu pirminiu jo praradimo gestu. 

Įžvalgiai apibūdindamas Wilhelmo Furtwánglerio dirigavi- 
ma, Adorno teigė, kad Furtwžngleris 


siekė išgelbėti [Rettung] kažką, kas jau buvo prarasta, susigrąžinti 
interpretaciją, kuri nyko tuo momentu, kai užgeso siejanti tradicija. 
Šis bandymas išgelbėti suteikė jam kraštutinių įstangų, verčiančių mal- 
dauti kažko, kas jau nėra paprasčiausiai ir tiesiogiai esantis.“ 

Reiktų atkreipti dėmesį į dvigubą praradimą, kuris palaiko 
šiandieninį (užtarnautą) Furtwánglerio kultą, susižavėjimą, kurį 
sukelia jo seni įrašai. Čia susiduriame ne tik su tuo, jog šian- 
dien mus žavi naivi, nuoširdžiai organiška Furtwanglerio aistra, 
kuri jau rodosi neįmanoma mūsų epochoje, kai dirigavimas skyla 
į šaltą techninį meistriškumą ir dirbtinę aistrą kaip sceninio 
elgesio dalį (Leonardas Bernsteinas); pats mūsų susižavėjimo 
prarastas objektas jau įtraukia tam tikrą praradimą. Tai reiškia, 
jog Furtwánglerio aistra buvo užpildyta tam tikru trauminiu 
intensyvumu, tam tikru skubos suvokimu, būdingu desperatiš- 
kam siekiui išgelbėti iš mūsų tradicijos tai, kam jau iškilo pavo- 
jus, kas jau nėra saugus moderniame pasaulyje. Tai, ką mes 
tikimės iš naujo sugauti senuose Furtwánglerio įrašuose, yra ne 
organinis klasikinės muzikos betarpiškumas, bet veikiau orga- 
niška-tiesioginė paties praradimo patirtis, kuri mums jau nepa- 
siekiama. Šiuo požiūriu mūsų susižavėjimas Furtwžngleriu yra 
pati gryniausia melancholija. 

Giorgio Agambenas pabrėžia, kad, kitaip nei gedėjimas, me- 
lancholija reiškia ne tik nesugebėjimą gedėti, atkaklų prisiriši- 
mą prie objekto tikrovės, bet ir jo priešingybę: „Melancholija 
pasiūlo paradoksą, kai intencija gedėti yra ankstesnė už objek- 
to praradimą bei jj numatanti“.3 Čia glūdi melancholiko stra- 
tegija: vienintelis būdas užvaldyti objektą, kurio niekada netu- 
rėjo, kuris nuo pat pradžių buvo prarastas, yra traktuoti objek- 
tą, kurį mes vis dar visiškai valdome, taip, lyg jis jau būtų 
prarastas. Melancholiko atsisakymas gedėti įgyja priešingą for- 
mą, jis tampa apsimestiniu spektakliu, rodančiu perdėtą, pa- 
viršutinišką gedėjimą objekto, kuris dar nėra prarastas. Būtent 
tai suteikia melancholiškiems meilės santykiams išskirtinį sko- 
nį, pavyzdžiui, Archerio Newlando ir grafienės Olenskos san- 

tykiams Edithos Wharton filme Nekaltybės amžius (The Age of 
Innocence). Nors partneriai vis dar kartu, aistringai įsimylėję, 
besidžiaugiantys vienas kito artumu, būsimo išsiskyrimo šešė- 
lis taip nuspalvina jų santykius, kad savo dabartinius malonu- 
mus jie suvokia kaip apgaubtus būsimos katastrofos (išsiskyri- 
mo) nuojautos (tai tikslus apvertimas įprastinio supratimo, kai 
tikimasi, jog dabartinius besitęsiančius vargus kada nors pakeis 
laimė). Įsitikinimas, jog, nepaisant oficialaus socialistinio opti- 
mizmo, Dmitrijus Šostakovičius buvo labai melancholiškas kom- 
pozitorius, gali būti patvirtintas tuo, jog garsiausią styginių kvar- 
tetą (nr. 8) 1960 metais jis sukūrė savo paties atminimui: „Aš 
pagalvojau, kad jei vieną dieną mirsiu, vargu ar kas nors para- 
šys darbą, skirtą mano atminimui. Todėl nusprendžiau jį para- 
šyti pats. Galite užrašyti ant viršelio: „Skiriu šį kvartetą kom- 
pozitoriaus atminimui“.* Nenuostabu, jog Šostakovičius api- 
būdino pagrindinę kvarteto tonaciją kaip „pseudotragišką“; 
pikti liežuviai teigia, kad „jis bandė išmatuoti, kiek ašarų jam 
kainavo jo kūrinys pagal šlapimo kiekį išgėrus pusę tuzino bo- 
kalų alaus.“ Kadangi melancholikas gedi to, ko dar neprara- 
do, melancholijos veikloje esama esminio komiško tragiškos 
gedėjimo procedūros apvertimo, panašiai kaip sename rasisti- 
niame anekdote apie čigonus: kai lyja, jie džiaugiasi, nes žino, 
jog po lietaus visuomet šviečia saulė, o kai šviečia saulė, jie 
liūdi, nes žino, kad anksčiau ar vėliau pradės lyti. Trumpai ta- 
riant, gedėtojas gedi prarasto objekto ir nužudo jį antrą kartą 
simboliškai perteikdamas jo praradimą, tuo tarpu melancholi- 
kas nėra paprasčiausiai tas, kuris negali atmesti objekto, bet 
veikiau tas, kuris nužudo objektą antra kartą (laikydamas jį 
prarastu) dar prieš tai, kai objektas iš tiesų prarandamas. 
Kaip turėtume išpainioti šį paradoksą, kai gedima objekto, 

kuris dar nėra prarastas, kuris vis dar čia? Šią paslaptį atsklei- 
džia tiksli Freudo formuluotė, pagal kurią melancholikas pats 
nežino, ką prarado, prarasdamas objektą.* Čia reiktų prisimin- 
ti Lacano skirtį tarp objekto ir geismo objekto-priežasties: geis- 
mo objektas yra tiesiog geidžiamas objektas, o geismo priežas- 
tis yra bruožas, dėl kurio mes geidžiame geidžiamo objekto 
(tam tikra detalė ar tikas, mūsų sąmoningai nepastebimas ir 
kartais klaidingai suvokiamas kaip kliūtis, kurios nepaisydami 
geidžiame objekto). Šiuo požiūriu melancholikas nėra nuo pat 
pradžių subjektas, prisirišęs prie prarasto objekto, negalintis 
gedėti, bet veikiau subjektas, kuris valdo objektą, tačiau jo jau 
negeidžia, nes priežastis, vertusi geisti šio objekto, prarado sa- 
vo veiksmingumą. Toli gražu neakcentuodama iki kraštutinu- 
mo situacijos, kai geismas patiria frustraciją, kai geismas ne- 
tenka savo objekto, melancholija veikiau atstoja esatį objekto, 
kuris pats neteko geismo sau. Melancholija atsiranda tuomet, 
kai mes galiausiai gauname geidžiamą objektą, tačiau juo nusi- 
viliame. Būtent šia prasme melancholija (nusivylimas visais po- 
zityviais, regimais objektais, iš kurių nė vienas negali patenkin- 
ti mūsų geismo) iš tiesų yra filosofijos pradžia. 

Čia matome sąsają tarp anamorfozės ir sublimacijos: realybė- 
je objektų serijos yra struktūruojamos apie (arba veikiau jos nu- 
mato) tuštumą; jei pati ši tuštuma tampa matoma, realybė suyra. 
Taigi, siekiant išsaugoti vientisą realybės statinį, vienas realybės 
elementas turi būti perkeltas ir užimti centrinės tuštumos vietą — 
tai Lacano objektas mažoji a. Šis objektas yra didingas (ideologi- 
jos) objektas, išaukštintas iki Daikto kilnumo, ir kartu anamorfi- 
nis objektas (siekdami suvokti jo didingas savybes, turime žvelg- 
ti į jį kreivai, pakreiptai — jei Zvelgtume tiesiai, jis pasirodytų 
kaip dar vienas serijinis objektas). Žvelgiant tiesiai, žydai, tarki- 

me, yra tik viena iš daugelio nacionalinių ar etninių grupių, ta- 
čiau kartu tai didingas objektas, atstovaujantis tuštumai (centri- 
niam antagonizmui), aplink kurį struktūruojamas socialinis sta- 
tinys - aukščiausiasis nematomas Ponas, slaptai traukiojantis vir- 
veles. Antisemitinė nuoroda į žydus, atrodo, paaiškina situaciją, 
įgalina suvokti visuomenę kaip uždarą ar pastovią erdvę. (Ar 
taip pat nėra su įsitikinimu, jog darbininkas kapitalistinėje siste- 
moje dirba penkias valandas sau ir tris valandas kapitalistui po- 
nui? Tai tik iliuzija, jog galima atskirti dvi darbo rūšis ir reikalau- 
ti, jog darbininkas dirbtų tik penkias valandas sau ir gautų visą 
atlyginimą už savo darbą. Darbo užmokesčio sistemoje tai ne- 
įmanoma. Likusių trijų valandų statusas tam tikru būdu yra ana- 
morfinis; jos įkūnija pridėtinę vertę — panašiai kaip dantų pastos 
tūbelė, kurios trečdalis yra kitaip nuspalvintas ir ant kurio dide- 
lėmis raidėmis užrašyta: 3090 NEMOKAMAI! Tokioje situaci- 
joje man visuomet norisi pasakyti: „Okei, duokite man tik tuos 
nemokamus 30 procentų!“) 

Tačiau svarbiausias objekto mažoji a kaip negatyvaus dydžio — 
vartojant Kanto terminus - bruožas yra ne tas, kad geismo tuš- 
tuma paradoksaliai įsikūnija tam tikrame objekte, kuris imasi jį 
atstoti, bet visiškai priešingas paradoksas: ši pirminė tuštuma 
ar stoka pati funkcionuoja tik tiek, kiek ją įkūnija tam tikras 
objektas; būtent šis objektas palaiko geismo prarają. Ši negaty- 
vaus dydžio samprata yra labai svarbi siekiant paaiškinti krikš- 
čionybės revoliuciją. Ikikrikščioniškos religijos liko išminties 
lygmens; jos pabrėžia kiekvieno laikino baigtinio objekto ne- 
pakankamumą ir skelbia arba nuosaikumą siekiant malonumų 
(reikia vengti perdėto prisirišimo prie baigtinių objektų, nes 
malonumas yra laikinas), arba laikinos realybės atmetimą dėl 
Tikro Dieviškojo Objekto, kuris vienintelis gali suteikti begali- 

nę palaimą. Krikščionybė, priešingai, siūlo Kristų kaip mirtin- 
gą, laikiną individą ir atkakliai tvirtina, kad tikėjimas laikinu 
inkarnacijos įvykiu yra vienintelis kelias į amžiną tiesą ir išga- 
nymą. Būtent šiuo atžvilgiu krikščionybė yra meilės religija: 
meilėje privilegijuojamas, akcentuojamas baigtinis laikinas ob- 
jektas, svarbesnis nei visa kita. Tas pats paradoksas slypi krikš- 
čioniškoje atsivertimo ir nuodėmių atleidimo sampratoje. Atsi- 
vertimas yra laikinas įvykis, pakeičiantis pačią amžinybę. Vėly- 
vasis Kantas apibrėžė noumeninio pasirinkimo veiksmą kaip 
tokį, kuriuo individas pasirenka savo amžiną pobūdį; ankstes- 
nis už jo laikinę egzistenciją, šis veiksmas iš anksto nubrėžia jo 
žemiškosios lemties kontūrus. Jei ne dieviškasis malonės veiks- 
mas, mūsų lemtis liktų nepakeičiama, amžinai apibrėžta šio am- 
žinojo pasirinkimo veiksmo; tačiau geroji krikščionybės žinia 
yra ta, kad per tikrą atsivertimą šį veiksmą galima pakartoti ir 
taip pakeisti, ištrinti pačios amžinybės pasekmes. 


2. Postsekuliarinė mintis? Ne, ačiū! 


Šis kraštutinis krikščionybės paradoksas išnyksta pozicijoje, kuri 
šiandien dedasi melancholiška, postsekuliarine mintimi, savo 
kraštutinę išraišką įgaunančia būde, kuriuo Derrida pasisavina 
Levino idėjas. Būtent čia pripažįstama, jog modernistinė kriti- 
ka sunaikino ontoteologijos pagrindus, Dievo kaip aukščiau- 
siosios esybės sąvoką ir taip toliau. Tačiau kas, jei galutinis šio 
destruktyvaus gesto tikslas yra išgrįsti kelią naujoms postde- 
konstrukcionistinėms ir nedekonstruojamoms dvasingumo for- 
moms, santykiui su besąlygiška Kitybe, kuris ankstesnis nei on- 
tologija? Kas, jei fundamentali žmogiškojo subjekto patirtis yra 

ne esatis sau, gebėjimas dialektiškai medijuoti-pasisavinti visą 
Kitybę, bet pirminis pasyvumas, jautrumas, įsiklausymas, bega- 
linis įsiskolinimas ir atsakomybė Kitybei, kuri niekuomet nejgau- 
na pozityvių bruožų, bet visuomet lieka nutolusi lyg savo pačios 
nesaties žymė? Čia norisi prisiminti garsų Marxo sąmojį apie 
Proudhoną iš Filosofijos skurdo (vietoje tikrų žmonių tikrose ap- 
linkybėse Proudhono pseudohėgeliška socialinė teorija pateikia 
pačias aplinkybes, atitraukdama jas nuo žmonių, kurie jas ir da- 
ro gyvas): vietoje religinės matricos, kurios centre yra Dievas, 
postsekuliarinė dekonstrukcija duoda mums pačią matricą, iš ku- 
rios pašalinta ją grindžianti pozityvi Dievo figūra. 

Ta pati konfigūracija pasikartoja Derrida ištikimybėje mark- 
sizmo dvasiai: „Dekonstrukcija niekada neturėjo jokios pras- 
mės ar intereso, bent jau mano požiūriu, išskyrus radikalizavi- 
mą, kitaip tariant, tik priklausydama marksizmo tradicijai, tam 
tikrai marksizmo dvasiai“? Pirmas dalykas, kurį norisi čia pa- 
žymėti (ir apie kurį Derrida neabejotinai žino), yra tai, kaip šis 
„radikalizavimas“ remiasi tradicine priešprieša tarp raidės ir 
dvasios: iš naujo pagrįsti autentišką marksistinės tradicijos dvasią 
reiškia atmesti jo raidę (Marxo specifines analizes ir pasiūlytas 
revoliucines priemones, kurias nepataisomai suteršė tradicinė 
ontologija) tam, kad iš pelenų prikeltų autentišką mesianistinį 
emancipacinio išlaisvinimo pažadą. Tačiau negali nekristi į akis 
nemalonus artumas, atsirandantis tarp tokio „radikalizavimo“ 
ir (bendrai suprantamos) Hegelio įveikos (Aufhebung). Mesia- 
nistiniame pažade marksistinis palikimas yra „įveikiamas“, t. y. 
jo esminė šerdis išsaugoma pačiu jo konkrečios istorinės for- 
mos priveikimo ar atmetimo gestu. Ir — čia glūdi sunkiausia 
Derrida veiksmo vieta - svarbu yra ne tai, kad Marxo konkre- 
čios formuluotės ir pasiūlytos priemonės turi būti atmestos, 

pakeistos kitomis, labiau adekvačiomis formuluotémis ir prie- 
monėmis; svarbu yra tai, kad mesianistinį pažadą, sudarantį mark- 
sizmo dvasią, išduoda bet kuri konkreti formuluotė, bet koks 
vertimas į determinuotas ekonomines ir politines priemones. Der- 
rida pasiūlytą Marxo „radikalizavimą“ grindžianti prielaida yra 
ta, jog kuo radikalesnės yra šios determinuotos ekonominės ir 
politinės priemonės (apimančios net Khmer Rouge būrius ar Sen- 
dero Luminoso žudynių laukus), tuo mažiau jos iš tiesų yra radi- 
kalios, tuo labiau jos lieka priklausomos nuo metafizinio etinio- 
politinio horizonto. Kitaip tariant, Derrida „radikalizavimas“ tam 
tikru atžvilgiu yra (tiksliau: praktiškai yra) jo priešingybė: tai bet 
kokių tikrai radikalių politinių priemonių atmetimas (tarp kit- 
ko, visos Derrida konkrečios politinės intervencijos, pradedant 
jo susižavėjimu Nelsonu Mandela ir pasisakymais, ginančiais di- 
sidentus filosofus komunistinėje Čekoslovakijoje), baigiant jo są- 
lygine parama Irako bombardavimui Persų įlankos kare, puikiai 
atitinka nuosaikiai kairiąją poziciją). 

Derrida politikos radikalizmas apima neredukuojamą plyšį 
tarp būsimos demokratijos (the democracy to come) mesianis- 
tinio pažado ir visų galimų jo inkarnacijų; būtent dėl šio radi- 
kalizmo mesianistinis pažadas visiems laikams lieka pažadu, jis 
niekada negali būti išverstas į determinuotų ekonominių ir po- 
litinių priemonių tinklą. Neadekvatumas tarp neišsprendžia- 
mo Daikto bedugnės ir bet kokio konkretaus sprendimo yra 
nepanaikinamas; mūsų skola Kitam niekada negali būti grąžin- 
ta, mūsų atsakymas į Kito kvietimą niekada nėra visiškai adek- 
vatus. Ši pozicija turi būti priešpriešinama dvigubam gundy- 
mui - neprincipinio pragmatizmo ir totalitarizmo, kurie abu 
suskliaudžia plyšį. Pragmatizmas tiesiog redukuoja politinį ak- 
tyvumą į oportunistinį manevravimą, į ribotas strategines in- 

tervencijas kontekstinėse situacijose, išsiversdamas be nuoro- 
du į transcendentine Kitybe, o totalitarizmas sutapatina besa- 
lygišką Kitybe su konkrečia istorine figūra (Partija yra tiesio- 
giai įkūnyta istorinė priežastis). Trumpai tariant, totalitarizmo 
problematika čia įgyja specifinį dekonstrukcionistinį apverti- 
mą: pačiu elementariausiu, net norisi sakyti ontologiniu po- 
žiūriu totalitarizmas nėra paprasčiausiai politinė jėga, siekianti 
visiškos socialinio gyvenimo kontrolės, padaranti visuomenę 
visiškai skaidrią, bet trumpasis jungimasis tarp mesianistinės 
Kitybės ir determinuoto politinio veikėjo. Būti ateinančiai (d 
venir) nėra tiesiog papildoma demokratijos kvalifikacija, bet 
jos vidinė esmė, kuri ir daro demokratiją demokratija. Tuo mo- 
mentu, kai demokratija jau nėra ateinanti, o pretenduoja tapti 
esanti — visiškai įgyvendinta - jZengiame į totalitarizmą. 

Kad išvengtume nesusipratimų: žinoma, būsima demokrati- 
ja yra ne paprasčiausiai demokratija, kuri žada pasirodyti atei- 
tyje, bet ta, kurios pasirodymas yra visiems laikams atidėtas. 
Derrida puikiai suvokia teisingumo skubumą, „dabartiškumą“, 
jo būtinumą - jei jam yra kas svetima, tai būtent savimi paten- 
kintas demokratijos atidėjimas vėlesnei evoliucijos stadijai, kaip 
gerai žinomoje stalinistinėje perskyroje tarp esamos „proleta- 
riato diktatūros“ ir būsimos „visiškos“ demokratijos, legitimuo- 
jančios esamą terorą kaip kuriantį būtinas sąlygas vėlesnei lais- 
vei. Jam tokia dviejų pakopų strategija yra pati blogiausia on- 
tologija; kitaip negu ši strateginė tinkamo (ne)laisvės dozavimo 
ekonomija, ateinanti demokratija atskleidžia nenumatomas eti- 
nės atsakomybės apraiškas ar protrūkius, kai aš staiga susidu- 
riu su būtinybe atsakyti į kvietimą, įsikišti į situaciją, kurią lai- 
kau netoleruotinai neteisinga. Tačiau simptomiška, kad Derri- 
da, nepaisydamas to, išlaiko nepanaikinamą priešpriešą tarp 

šmėklinės mesianistinio kvietimo laikytis teisingumo patirties 
ir teisingumo ontologizavimo, jo perkėlimo į pozityvių legalių, 
politinių ir kitokių priemonių tinklą. Arba, jei suformuluotu- 
me tai kaip priešpriešą tarp etikos ir politikos: tai, ką Derrida 
čia mobilizuoja, yra plyšys tarp etikos ir politikos. 


Viena vertus, etika lieka apibrėžta kaip besąlygiško svetingumo be- 
galinė atsakomybė. Tačiau, kita vertus, politiškumas gali būti apibrėž- 
tas kaip sprendimų priėmimas neturint jokių apibrėžtų transcendenti- 
nių garantijų. Taip hiatas Levino filosofijoje įgalina Derrida teigti sve- 
tingumo etikos pirmumą, kartu paliekant politiškumo sferą atvirą rizi- 
kai ir pavojui.'? 


Taigi etika yra neišsprendžiamumo pagrindas, o politišku- 
mas yra sritis, kur priimami sprendimai, kur prisiimama visa 
rizika peržengti hiatą ir išversti šį neįmanomą mesianistinio tei- 
singumo etinį reikalavimą į konkrečią intervenciją, kuri nieka- 
da nėra verta šio reikalavimo, tai reiškia, visuomet neteisinga 
(kažkurių) kitų atžvilgiu. Tikroji etinė plotmė, besąlygiškas 
šmėkliškas reikalavimas, kuris daro mus visiškai atsakingus ir 
kuris niekada negali būti paverstas pozityviomis priemonėmis 
ar intervencijomis, yra galbūt ne toks formalus, apriorinis po- 
litinių sprendimų pamatas ar rėmas, bet veikiau jų vidinis ne- 
apibrėžtas différance, nurodantis, kad joks apibrėžtas sprendi- 
mas negali visiškai atitikti jo žymės. Ši trapi, laikina besąlygiš- 
ko etinio įsakymo ir pragmatinių politinių intervencijų vienybė 
geriausiai gali būti perteikta parafrazuojant garsiąją Kanto for- 
muluotę apie santykį tarp proto ir patyrimo: „Etika be politi- 
kos yra tuščia, o politika be etikos yra akla“.!' Nors ir koks 
elegantiškas būtų šis sprendimas (etika čia yra politiškumo ga- 

limybės ir negalimybės sąlyga, simultaniškai atverianti erdvę 
politiniam sprendimui kaip veiksmui, neturinčiam didžiojo Kito 
garantijos, ir pasmerkianti jį visiškai nesėkmei), jis turi būti 
priešpriešinamas veiksmui Lacano apibrėžta prasme, kuriame 
ir suyra atstumas tarp etiškumo ir politiškumo. 

Paimkime - kokį, jei ne šį? - Antigonės atvejį. Galima saky- 
ti, jog ji tampa pavyzdžiu besąlygiškos ištikimybės Daikto Ki- 
tybei, kuri sugriauna visą socialinį statinį; žvelgiant iš Síttlich- 
keit etikos pozicijos, daugumos, reguliuojančios intersubjekty- 
vų polio kolektyvą, požiūriu, jos atkaklus reikalavimas yra iš 
tiesų beprotiškas, griaunantis, blogas. Kitaip tariant, vartojant 
dekonstrukcionistinę amžinai ateinančio mesianistinio pažado 
sąvoką, ar Antigonė nėra pirmoji totalitarinė figūra? Atsižvel- 
giant į įtampą (kuri sukuria kraštutines etinės erdvės koordina- 
tes) tarp Kito kaip Daikto, bedugnės Kitybės, kuri kreipiasi į 
mus su besąlygišku įsakymu, ir Kito kaip Trečiojo, kaip instan- 
cijos, kuri medijuoja mano susitikimą su kitais (kitais „norma- 
liais“ žmonėmis) — šis Trečiasis gali būti simbolinė galios figū- 
ra, bet taip pat ir „beasmenis“ taisyklių, reguliuojančių mano 
mainus su kitais, rinkinys - ar Antigonė neatstovauja išskirti- 
nio ir bekompromisinio prisirišimo prie Kito kaip Daikto, už- 
temdančio Kitą kaip Trečiąjį, simbolinės mediacijos ir susitai- 
kymo instancijai? Arba, kalbant šiek tiek ironiškai, ar Antigonė 
nėra antihabermasas par excellence? Jokio dialogo, jokio ban- 
dymo įtikinti Kreontą geromis savo veiksmų paskatomis pasi- 
telkiant racionalią argumentaciją, bet tik aklas savo teisių reika- 
lavimas. Bet kuriuo atveju vadinamieji argumentai yra Kreonto 
pusėje (Polineiko palaidojimas sukels viešus neramumus ir t. t.), 
o Antigonės prieštaravimai yra visiškai tautologinis atkaklus 
kartojimas: „OK, galite sakyti ką tik norite, tai nieko nekeičia. 

Aš laikysiuos savo sprendimo!“ Toks požiūris toli gražu neke- 
lia susižavėjimo. Kai kurie, laikantys Lacaną kantistu, iš tiesų 
(klaidingai) perskaitė Lacano pateiktą Antigonės interpretaciją 
bei teigė, jog Lacanas pasmerkė jos besąlygišką reikalavimą, 
atmesdamas jį kaip tragišką savižudybės atvejį, kai praranda- 
mas reikiamas atstumas mirtino Daikto atžvilgiu, kai tiesiogiai 
susitapatinama su Daiktu.! Taigi šiuo požiūriu priešprieša tarp 
Kreonto ir Antigonės yra priešprieša tarp neprincipinio prag- 
matizmo ir totalitarizmo: toli gražu nebūdamas totalitaristas, 
Kreontas veikia kaip pragmatiškas valstybės politikas, be jokio 
gailesčio užgniaužiantis bet kokią veiklą, kuri galėtų destabili- 
zuoti nuoseklų valstybės ir civilinės taikos funkcionavimą. Ne- 
gana to, ar pats elementariausias sublimacijos gestas nėra tota- 
litarinis tiek, kiek jį sudaro objekto išaukštinimas iki Daikto, 
kaip ir išaukštinant kažką — objektą, kuris yra mūsų įprastos 
realybės dalis - sublimavimas iškelia jį iki besąlygiško objekto, 
kurį subjektas vertina labiau nei patį gyvenimą? Ar šis trumpa- 
sis jungimasis tarp apibrėžto objekto ir Daikto nėra minimali 
ontologinio totalitarizmo sąlyga? Kitaip negu rodytų šis trum- 
pasis jungimasis, ar dekonstrukcijos galutinė etinė pamoka nė- 
ra ta, jog plyšys, skiriantis Daiktą nuo bet kokio apibrėžto ob- 
jekto, lieka neįveikiamas? 


3. Kitas: įsivaizduojama, simboliška, tikra 


Problemiška čia yra tai, ar Lacano Tikrovės etika, nesiremianti 
nei tam tikru įsivaizduojamu gėriu, nei gryna simboline uni- 
versalios pareigos forma, nėra tik kita versija dekonstruktyvis- 
tinės-leviniškos etikos, numatančios traumuojantį susitikimą su 

radikalia Kitybe, kuriai subjektas yra be galo skolingas? Ar tai, 
ką Lacanas pats vadina etiniu Daiktu, nėra galutinis jos refe- 
rencijos taškas, ar tai nėra artima(s), der Nebenmenscb, apibrė- 
Ziama(s) jo(s) neredukuojamos Kitybės bedugnės, kuri niekada 
negali būti supaprastinta iki abipusio Subjekto ir jo Kito pripa- 
žinimo, kuriame hėgeliška-krikščioniška intersubjektyvios ko- 
vos dialektika randa sprendimą, t. y. kurioje du poliai sėkmin- 
gai medijuojami? Nors pagunda pasiduoti šiam požiūriui yra 
didelė, tačiau būtent čia reikia atkakliai teigti, jog Lacanas įgy- 
vendina perėjimą nuo Įstatymo prie Meilės, trumpai tariant, 
nuo judaizmo prie krikščionybės. Lacanui galutinis etikos hori- 
zontas nėra begalinė skola bedugnei Kitybei. Jo supratimu, veiks- 
mas tiksliai atitinka suspendavimą didžiojo Kito, kuris šiuo atve- 
ju reiškia ne tik simbolinį tinklą, formuojant; subjekto patirties 
substanciją, bet ir nesamą etinio kvietimo kūrėją, kuris į mus 
kreipiasi ir kuriam esame nepanaikinamai skolingi ir/arba atsa- 
kingi, nes (kalbant Levino terminais) pati mūsų egzistencija yra 
atsiliepianti — kitaip tariant, mes įsisteigiame kaip subjektai tik 
atsakydami į Kito kvietimą. Tikras (etinis) veiksmas nėra nei at- 
sakymas į mane primenančio artimo užuojautos prašymą (senti- 
mentalaus humanizmo pavyzdys), nei atsakymas į nepagauna- 
mo Kito kvietimą. Čia galbūt reiktų surizikuoti ir interpretuoti 
Derrida priešingai, nei jis pats norėtų. Knygoje Adieu to Emma- 
nuel Levinas, Derrida bando atsieti sprendimą nuo jo įprastų 
metafizinių predikatų (autonomija, sąmonė, aktyvumas, suvere- 
numas) ir apmąsto jį kaip „kito sprendimą manyje“: „pasyvus 
sprendimas, įvykio sąlyga, yra visuomet struktūriškai kito spren- 
dimas manyje, skaldantis sprendimas kaip kito sprendimas. Ab- 
soliučiai kito sprendimas manyje, kito kaip absoliuto, sprendžian- 
čio už mane manyje". Kai Simonas Critchley bando paaiškinti 

šią Derrida suformuluotą „kito sprendimo manyje“ sampratą 
atsižvelgdamas į jos politines pasekmes, Derrida formuluotėse 
atsiskleidžia radikalus dviprasmiškumas: 


Politinis sprendimas atsiranda ex nihilo ir nėra dedukuojamas ar iš- 
skaitomas procedūriškai iš duotos teisingumo ar moralinio įstatymo 
koncepcijos, kaip, pavyzdžiui, Habermaso atveju, todėl jis nėra arbitra- 
lus. Tai reikalavimas, kurį provokuoja kito sprendimas manyje, kuris 
reikalauja politinio išradimo, provokuoja mane išrasti normą ar priimti 
sprendimą.“ 


Jei atidžiai perskaitysime šias eilutes, pastebėsime, jog staiga 
atsiranda du sprendimo lygmenys: plyšys susidaro ne tik tarp 
Kito bedugnio etinio kvietimo ir mano (galiausiai visuomet ne- 
adekvataus, pragmatiško, apskaičiuoto, atsitiktinio, nepagrįs- 
to) sprendimo, kaip išversti šį kvietimą į konkretų veiksmą; 
veikiau pats sprendimas skyla į „kito sprendimą manyje“ ir ma- 
no sprendimą įgyvendinti tam tikrą pragmatinį politinį veiks- 
mą kaip atsaką į šį kito sprendimą manyje. Trumpai tariant, 
pirmas sprendimas yra sutapatinamas su įsakymu Daikto, spren- 
džiančio manyje; tai sprendimas spręsti, ir jis vis dar priklauso 
nuo mano (subjekto) atsakomybės paversti šį sprendimą spręs- 
ti konkrečiu, tikru veiksmu, išvesti naują taisyklę iš paskiros 
situacijos, kur šis veiksmas turi paklusti pragmatiniams ir/arba 
strateginiams svarstymams ir niekuomet nėra konkretaus spren- 
dimo lygmens. Taigi, grįžtant vėl prie Antigonės: ar dviejų lyg- 
menų skyrimas tinka ir jos veiksmui apibūdinti? Ar nėra taip, 
kad jos sprendimas (besąlygiškai reikalauti tinkamai palaidoti 
brolį) yra būtent absoliutus sprendimas, kuriame abi sprendi- 
mo dimensijos sutampa? Tai yra Lacano aprašytas veiksmas, 

kuriame absoliučios laisvės, autonomijos ir atsakomybės pra- 
raja sutampa su besąlygiška būtinybe - aš jaučiuosi įpareigotas 
atlikti veiksmą kaip automatas, be refleksijos; aš tiesiog pri- 
valau tai atlikti, tai nėra strateginio svarstymo dalykas. Kal- 
bant labiau Lacano terminais, „kito sprendimas manyje“ ne- 
nurodo senų struktūralistinių šabloniškų frazių, tokių kaip: 
„Tai kalbu ne aš, subjektas, bet didysis Kitas, pati simbolinė 
tvarka kalba per mane, taigi aš esu įgalinamas kalbėti per ją“, 
ir kitų panašių dalykų, bet kažką, kas yra daug radikaliau ir 
negirdėta. Tai, kas Antigonei suteikia tokios nepajudinamos, 
nekompromisinės stiprybės atkakliai laikytis savo sprendimo, 
yra būtent tiesioginė identifikacija jos konkretaus/apibrėžto 
sprendimo su Kito (Daikto) įsakymu ar kvietimu. Čia ir glūdi 
Antigonės monstriškumas, čia glūdi kierkegoriška sprendi- 
mo beprotybė, kurią primena Derrida. Antigonė ne tik nusta- 
to ryšį su Kitu-Daiktu, ji - trumpu, laikinu sprendimo mo- 
mentu - tiesiog yra Daiktas, taip pašalindama save iš bend- 
ruomenės, reguliuojamos tarpininkaujančios simbolinių 
taisyklių institucijos. 

Kito tema turėtų būti tiriama spektrinės analizės būdu, kuri 
įgalintų pamatyti jos įsivaizduojamą, simbolinį ir tikrą aspek- 
tus. Ji pateikia kraštutinį pavyzdį Lacano aprašyto boromiš- 
kojo mazgo, sujungiančio tris plotmes. Pirma plotmė yra įsi- 
vaizduojamas kitas — kiti žmonės, tokie „kaip aš“, man artimi 
žmonės, su kuriais mane sieja kaip veidrodis atspindintys rung- 
tyniavimo, abipusio pripažinimo bei kiti santykiai. Po to eina 
simbolinis didysis Kitas — tai mūsų socialinės egzistencijos sub- 
stancija, beasmenių taisyklių visuma, koordinuojanti mūsų koeg- 
zistenciją. Galiausiai yra Kitas kaip tikras, neįmanomas Daik- 
tas, nežmogiškas partneris, su kuriuo neįmanomas joks simet- 

riškas dialogas, medijuojamas simbolinės tvarkos. Labai svar- 
bu suvokti, kaip šios trys plotmės susijusios. Mano artimas kaip 
Daiktas reiškia, jog po artimu, kuris yra mano kopija, mano 
atspindys, visuomet plyti neįsivaizduojama bedugnė radikalios 
Kitybės, monstriško Daikto, kuris negali būti prijaukintas. La- 
canas kalba apie šią plotmę savo trečiajame seminare: 


Ir kodėl [Kitas] didžiąja A [Autre]? Be jokios abejonės, dėl beprotiš- 
kos priežasties, panašiai kaip ir tada, kai beprotybės ženklai neišven- 
giamai lydi mūsų kalbą. Galėtų būti toks beprotiškos priežasties pa- 
vyzdys. Tu esi mano žmona - galiausiai, kas apie tai žinoma? Tu esi 
mano ponas - iš tikrųjų, ar esi tuo tikras? Šių žodžių verte sukuria tai, 
ko siekiama pranešimu, ir tai, kas manifestuojama šioje pretenzijoje, ir 
tai, kad kitas čia yra kaip absoliutus Kitas. Absoliutus, vadinasi, atpa- 
žintas, bet nežinomas. Pretenziją sukuria tai, kad galiausiai tu nežinai, 
ar tai pretenzija, ar ne. Iš esmės būtent šis nežinomas elementas kito 
svetimybėje charakterizuoja kalbėjimo santykį tuo lygmeniu, kuriuo jis 
ištariamas kitam.'* 


Nuo pat penktojo dešimtmečio pradžios Lacano samprata 
apie steigiantį Žodį, apie teiginį, suteikiantį simbolinį pavadini- 
mą ir paverčiantį tuo, kuo tu esi (žmona, ponu), paprastai suvo- 
kiama kaip performatyvumo teorijos aidas (Lacaną ir J. L. Aus- 
tiną, performatyvo sąvokos autorių, susiejo Emilis Benvenis- 
te'as). Tačiau iš ankstesnės citatos aišku, kad Lacanas siekia 
kažko kito: mums reikalinga nuoroda į performatyvumą, į sim- 
bolinį įsipareigojimą tik tiek, kiek kitas, kurį sutinkame, yra ne 
tik įsivaizduojama kopija, bet ir nepagaunamas absoliutus Tik- 
ro Daikto Kitas, su kuriuo jokie abipusiai mainai nėra įmano- 
mi. Siekiant nors minimaliai palengvinti koegzistenciją su Daik- 

tu, turi įsikišti simbolinė tvarka kaip Trečiasis, sutaikantis tar- 
pininkas; Kito-Daikto prijaukinimas paverčiant jį normaliu ar- 
timu žmogumi negali atsirasti per tiesioginę sąveiką, bet nu- 
mato trečią instituciją, kuriai abu turi paklusti — nėra intersub- 
jektyvumo (nėra simetriškų, abipusių santykių tarp žmonių) be 
beasmenės simbolinės tvarkos. Tarp dviejų sąvokų negali būti 
išvesta jokia ašis be trečiosios. Jei didžiojo Kito funkcionavi- 
mas yra suspenduotas, draugiškas kaimynas sutampa su 
monstrišku Daiktu (Antigonė); jei nėra kaimyno, su kuriuo aš 
galiu bendrauti kaip žmogiškas partneris, pati simbolinė tvarka 
tampa monstrišku Daiktu, kuris tiesiog parazituoja mano atžvil- 
giu (kaip Danielio Paulo Schreberio Dievas, kuris tiesiogiai kont- 
roliuoja mane, persmelkdamas mane jouissance spinduliais). Jei 
nėra Daikto, paremiančio mūsų kasdienius simboliškai regu- 
liuojamus mainus su kitais, mes atsiduriame habermasiškoje, 
plokščioje, aseptinėje visatoje, kurioje subjektai yra netekę be- 
saikės aistros puikybės ir virtę negyvomis marionetėmis pri- 
mestame komunikacijos žaidime. Antigonė - Schreberis - Ha- 
bermasas: tikrai nemalonus mėnage d trois. 


4. Etinis veiksmas: anapus realybės principo 


Postmodernaus proto antinomiją, kuri rodo skirtumą tarp rea- 
lybės ir tikrovės, sudaro dvi visiškai priešingos ideologinės ba- 
nalybės, dominuojančios šiandien. Viena vertus, egzistuoja rea- 
lizmo ideologija: gyvename didelių ideologinių projektų epo- 
chos pabaigoje, todėl būkime realistai, atsikratykime nebrandžių 
utopinių iliuzijų. Svajonė apie gerovės valstybę baigėsi; reikia 
susitaikyti su globalia rinka. Francois Fureto komunizmo isto- 

rijos pavadinimas, apverčiantis Freudo pavadinimą Iliuzijos atei- 
tis — Iliuzijos praeitis — tiesiogiai remiasi šiuo postmoderniu 
realizmu: iliuzija jau nebėra jėga, kuri galėtų tęstis ateityje, kaž- 
kas, kas pagal apibrėžimą turi ateitį, bet tai, kas praėjo, ko lai- 
kas pasibaigė. Tokia nuoroda į realybę funkcionuoja kaip tie- 
sioginis dogmatinis kreipimasis, atpalaiduojantis nuo poreikio 
argumentuoti. Viena vertus, vidinė priešprieša šiam realizmui 
yra įsitikinimas, jog nėra tikros realybės, kad Tikrovė yra galu- 
tinis metafizinis mitas ir iliuzija - tai, ką suvokiame kaip realy- 
bę, yra tik tam tikrų istoriškai specifinių diskursyvių praktikų 
ir galios mechanizmų padarinys. Čia ideologinis iliuzijų kriti- 
cizmas realybės naudai universalizuojamas ir paverčiamas jo 
priešingybe: pati realybė yra kraštutinė iliuzija. 

Tai, ko galime pasimokyti iš šio paradokso, liečia opoziciją 
tarp realybės ir Tikrovės: netekusi kieto Tikrovės branduolio, 
kuris priešinasi integracijai į mūsų bendrą realybę (simboliza- 
cija, integracija į mūsų visatą), pati realybė virsta tampria, ne- 
apibrėžtai plastiška struktūra, kuri praranda savo kaip realybės 
pobūdį ir tampa fantazminiu diskursyvių praktikų efektu. Ta- 
čiau ir priešingas šio paradokso aspektas taip pat galioja: galu- 
tinė Tikrovės patirtis yra ne realybė, sukrečianti mūsų iliuzijas, 
bet iliuzija, kuri iracionaliai priešinasi realybės spaudimui, kuri 
realybei nenusileidžia. Įprastą išmintį apverčiantis liūdnas juo- 
kas, kurį Vokietijos Demokratinės Respublikos reformistai su- 
kūrė po to, kai stalinistai sužlugdė liberalias ekonomines re- 
formas septintojo dešimtmečio pradžioje („Dar viena realybė 
sudužo, atsitrenkusi į kietą iliuzijos uolą“), puikiai paaiškina 
šį primygtinį Tikrovės reikalavimą, glūdintį pačioje iliuzijoje. 
Ir Freudo Iliuzijos ateities prielaida yra ta, kad iliuzija yra 
iliuzija ne dėl to, kad žmonės niekada negali priimti kietos 

realybės ir siekia klaidingų sapnų, bet todėl, kad iliuzijos yra 
palaikomos besąlygiško potraukio reikalavimo, kuris yra rea- 
lesnis nei pati realybė. 

Taigi dabar galima tiksliai apibrėžti etinį veiksmą - arba, 
tiksliau, veiksmą kaip tokį - realybės principo viešpatavimo 
atžvilgiu. Etinis veiksmas yra ne tik anapus realybės principo 
(turima galvoje, jog jis eina prieš srovę, atkakliai teigia savo 
Priežastį/Daiktą, neatsižvelgdamas į realybę), jis veikiau žymi 
intervenciją, kuri pakeičia realybės principo koordinates. Freu- 
do realybės principas žymi ne Tikrovę, bet veikiau prievartą 
to, kas patiriama kaip tai, kas įmanoma simboliškai su- 
konstruotoje simbolinėje erdvėje, — t. y. socialinės realybės 
reikalavimus. Ir veiksmas yra ne tik gestas, atliekantis tai, kas 
neįmanoma, bet įsikišimas į socialinę realybę, pakeičiantis to, 
kas suvokiama kaip įmanoma, koordinates; jis nėra papras- 
čiausiai anapus gėrio, jis iš naujo apibrėžia, kas laikoma gė- 
riu. Paimkime įprastą civilinio nepaklusnumo atvejį (tai ir yra 
Antigonės atvejis). Nepakanka pasakyti, kad aš nusprendžiu 
nepaklusti pozityviam viešam įstatymui dėl pagarbos daug fun- 
damentalesniems įstatymams, t. y., kad mes susiduriame su 
konfliktu tarp skirtingų įsipareigojimų, kuris išsprendžiamas, 
kai subjektas aiškiai apsibrėžia savo prioritetus ir nustato tikslią 
hierarchiją tarp šių konfliktuojančių įsipareigojimų („iš prin- 
cipo aš paklūstu viešam įstatymui, bet jei jis kertasi su mano 
pagarba mirusiesiems...“). Antigonės civilinio nepaklusnumo 
gestas dar radikaliau performatyvus: reikalaudama savo mi- 
rusiam broliui tinkamų laidotuvių, ji nepaiso dominuojančios 
gėrio sampratos. 

Įprasta klaidinga Kanto etikos interpretacija redukuoja ją į 
teoriją, kuri vieninteliu veiksmo etinio pobūdžio kriterijumi 

laiko gryną subjektyvaus ketinimo vidujybę, lyg skirtumas tarp 
tikro etinio veiksmo ir paprasto juridinio veiksmo liečia vien 
subjekto vidinį nusistatymą: atlikdamas juridinį veiksmą aš va- 
dovaujuosi įstatymu remdamasis tam tikru patologiniu apskai- 
čiavimu (bausmės baime, narcisistiniu pasitenkinimu, sau lygių 
pagarba), tuo tarpu tas pats veiksmas gali būti grynai moralinis 
tik tuomet, jei aš jį atlieku iš grynos pagarbos pareigai, jei pa- 
reiga yra vienintelis motyvas jam įgyvendinti. Šiuo atžvilgiu 
tikras etinis veiksmas yra dvigubai formalus; jis ne tik paklūsta 
universaliai įstatymo formai, bet ši universali forma taip pat 
yra jos vienintelis motyvas. Tačiau kas, jei naujas turinys gali 
atsirasti tik iš tokio formos sudubliavimo? Kas, jei tikrai naujas 
turinys, kuris iš tikrųjų sulaužytų formalizmo rėmą (formalias 
juridines normas), gali pasirodyti tik per formos atspindį savy- 
je? Arba, kalbant įstatymo ir transgresijos sąvokomis, tikras eti- 
nis veiksmas yra juridinių normų transgresija - transgresija, ki- 
taip nei elementarus kriminalinis nusižengimas, ne tiesiog pa- 
žeidžia juridinę normą, bet iš naujo apibrėžia, kas laikoma 
juridine norma. Moralinis įstatymas neseka gėriu - jis kuria 
naują formą to, kas laikoma gėriu.!* 

Būtent čia susiduriame su pagrindine problema; kitaip ta- 
riant, kyla naivus klausimas: kodėl yra būtent taip? Kodėl eti- 
nis veiksmas negali tiesiog realizuoti jau egzistuojančių etinių 
normų, kad subjektas atliktų jį vien tik iš pareigos? Pažiūrėki- 
me į problemą iš priešingos pusės: kaip atsiranda nauja etinė 
norma? Sąveika tarp egzistuojančio normų rėmo ir empirinio 
turinio, kuriam šios normos pritaikomos, negali to paaiškinti. 
Tai néra tas atvejis, kad kai situacija tampa per daug sudėtinga 
ar radikaliai pasikeičia ir senos normos jau negali jos adekva- 
čiai paaiškinti, turime išrasti naujas normas (taip atsitinka klo- 

navimo ar organų transplantacijos atveju, kur tiesioginis senų 
normų taikymas veda į aklavietę). Turi būti išpildyta viena są- 
lyga: nors veiksmas, kuris tik pritaiko egzistuojančią normą, 
gali būti tiktai juridinis, naujas apibrėžimas to, kas laikoma eti- 
ne norma, negali būti įgyvendintas tik kaip juridinis gestas, bet 
turi pasirodyti kaip formalus gestas anksčiau minėta dviguba 
to žodžio prasme, t. y. jis taip pat turi būti atliktas iš pareigos. 
Vėlgi, kodėl? Kodėl jis negali būti įgyvendintas pritaikant nor- 
mas naujai realybei? 

Kai pakeičiame juridines normas tam, kad jas priderintume 
prie naujų realybės reikalavimų (pavyzdžiui, kai liberalūs kata- 
likai „realistiškai“ daro dalines nuolaidas naujiesiems laikams 
ir nedraudžia kontracepcijos vedybiniuose santykiuose), a prior: 
atimame iš įstatymo jo orumą, nes interpretuojame juridines 
normas utilitariškai, kaip instrumentus, kurie įgalina pagerinti 
mūsų patologinių interesų tenkinimą (mūsų gerą savijautą). Tai 
reiškia, jog griežtas juridinis formalizmas (reikia besąlygiškai ir 
visomis aplinkybėmis tvirtai laikytis įstatymo raidės, nesvarbu, 
kiek tai kainuotų) ir pragmatinis utilitarinis oportunizmas (ju- 
ridinės normos yra lanksčios; reikia pritaikyti jas prie gyveni- 
mo reikalavimų; jos nėra tikslas savyje, bet turi tarnauti konk- 
retiems gyviems žmonėms ir jų poreikiams) yra dvi tos pačios 
monetos pusės, nes jie abu remiasi prielaida, pašalinančia nor- 
mos peržengimo kaip etinio veiksmo, atliekamo iš pareigos, 
sampratą. Be to, tai reiškia, jog radikalus blogis kraštutiniu at- 
veju nėra barbariškas normų pažeidimas, bet normos pajungi- 
mas patologiniams motyvams. Padaryti ką nors gera remiantis 
blogu motyvu, paklusti įstatymui dėl to, kad jis man naudin- 
gas, yra daug blogiau, nei tiesiog pažeisti įstatymą. Nes tiesio- 
ginė transgresija tik pažeidžia įstatymą, nepaliesdama jo oru- 

mo (ir netgi iš naujo negatyviai jį pagrindžia), o gero darymas 
remiantis blogu motyvu sunaikina įstatymo orumą iš vidaus, 
įstatymą laikydamas ne kažkuo, kas gerbtina, bet nužeminda- 
mas jį iki mūsų patologinių interesų instrumento - tai jau ne 
išorinė įstatymo transgresija, bet jo autodestrukcija, jo savižu- 
dybė. Kitaip tariant, tradicinė kantiškoji blogio formų hierar- 
chija turi būti apversta: blogiausias dalykas, kuris gali atsitikti, 
yra išorinis juridiškumas, paklusnumas įstatymui dėl patologi- 
nių motyvų; po to eina paprastas įstatymo pažeidimas, įstaty- 
mo nepaisymas; galiausiai prieinama prie tikslios simetriškos 
priešybės darymui gera (etiškas elgesys), remiantis blogais (pa- 
tologiniais) motyvais, — tai daryti bloga iš gerų paskatų, t. y. 
pažeisti etines normas ne iš patologinių paskatų, bet jų labui 
(tai Kantas vadino šėtonišku blogiu, nors ir neigė jo galimybę). 
Toks blogis formaliai neatskiriamas nuo gėrio. 

Taigi etinis veiksmas, galiausiai atliktas iš pareigos, ne tik 
taip pat turi realių pasekmių, taip pat įsiveržia į realybę. Jo 
poveikis didesnis nei įsiveržimas į realybę, jis sukelia ne tik 
realias pasekmes; jis iš naujo apibrėžia tai, kas laikoma realy- 
be. Tikrame moraliniame veiksme vidus ir išorė, vidinė in- 
tencija ir išorinės pasekmės sutampa; tai dvi tos pačios mone- 
tos pusės. Ir, tarp kitko, tas pats galioja ir mokslui. Mokslas 
paliečia Tikrove ne tik tuomet, kai aiškina įprastą realybę — 
pavyzdžiui, teigdamas, kad vanduo iš tikrųjų yra H,O - bet 
tuomet, kai jis sukuria naujus objektus, kurie yra mūsų realy- 
bės dalis, ir drauge sugriauna savo nustatytą rėmą: tai atomi- 
nė bomba, klonai, tokie kaip nelaimingoji Dolly. Kai vanduo 
aiškinamas kaip tam tikras H ir O junginys, aiškinimas palie- 
ka mūsų realybę tokią, kokia ji buvo prieš tai - jis tik dubliuoja 
ją kitu lygmeniu (formulių ir taip toliau), kuris leidžia sužinoti, 

kokia mūsų įprasta realybė yra „iš tikrųjų“. Tikrovės monstriš- 
kumas tampa akivaizdus, kai per mokslinio pažinimo mediaci- 
ją nauji, tariamai nenatūralūs objektai tampa mūsų kasdienės 
realybės dalimi. 


5. Popiežius versus Dalai Lama 


Kokios yra tokios pozicijos praktinės pasekmės? Kai aš buvau 
bebaigiąs vienos pirmųjų mano knygų anglų kalba leidimą, lei- 
dėjas reikalavo, kad visos bibliografinės nuorodos turi būti su- 
rašytos liūdnai pagarsėjusiu būdu: autorius - data; pagrindi- 
niame tekste paprastai paminima tik autoriaus pavardė, leidi- 
mo metai ir puslapis, o pilnas nuorodų sąrašas pateikiamas 
knygos pabaigoje abėcėlės tvarka. Siekdamas atkeršyti leidėjui, 
aš tą patį padariau ir su citatomis iš Biblijos. Sąrašo pabaigoje 
įtraukiau eilutę „Kristus, Jėzus. 33. Rinktinės kalbos ir mintys. 
Sudarytojai Matas, Markas, Lukas ir Jonas. Jeruzalė“, o pa- 
grindiniame tekste įtraukiau tokius pasažus: „(apie šią blogio 
sampratą skaitykite įdomius pastebėjimus: Kristus, 33)“. Lei- 
dėjas tai atmetė, teigdamas, jog aš mėgaujuosi neskoninga švent- 
vagyste, nerodydamas noro suprasti mano kontraargumento, 
jog tokia procedūra yra giliai krikščioniška, laikanti Kristų — 
Patį Dievą - žmogišku, tiesiog dar vienu žmogumi (autoriumi) 
taip pat, kaip jis buvo nukryžiuotas tarp dviejų plėšikų. Kristus 
yra pirmas ir vienintelis visiškai pagamintas (ready-made) Die- 
vas religijų istorijoje; jis yra visiškai žmogiškas ir taip neatski- 
riamas nuo kitų paprastų žmonių - jo kūniškoje išvaizdoje nė- 
ra visiškai nieko, kas išskirtų Jį kaip ypatingą.” Taigi panašiai 
kaip Marcelio Duchampo pissoir ir dviratis yra meno objektai 

ne dėl savo vidinių savybių, bet dėl vietos, į kurią jie yra pasta- 
tyti, Kristus yra Dievas ne dėl savo vidinių dieviškų savybių — 
jis turi dieviškų savybių (daro stebuklus, prisikelia), nes jis yra 
Dievo sūnus, užimantis šią simbolinę vietą. Esama tam tikro 
perėjimo nuo tragizmo prie pašiepiančio komizmo pačioje krikš- 
čioniškos įmonės šerdyje: Kristus neabejotinai nėra orus, hero- 
jiškas viešpats. 

Dėl šios priežasties kiekvienas geras krikščionis ne tik neturė- 
tų įsižeisti, bet turėtų laikyti tik nekalta pramoga tokias parodi- 
jas kaip Edwardo Moserio Politiškai korektiškas Biblijos vado- 
vas. Jei kas ir yra problemiška šioje triukšmingoje knygoje, tai 
nebent tai, jog ji per daug remiasi įprastu veiksmu, kai pastraipa 
pradedama gerai žinoma oria bibline eilute, vėliau pridedant kaip 
galutinį apvertimą visiškai šiuolaikines kvalifikacijas (sekant ge- 
rai žinomu Marxo sąmoju apie tai, kaip Žmogaus teisės, garan- 
tuotos Prancūzijos revoliucijos, funkcionuoja realiame rinkos mai- 
nų gyvenime: „laisvė, lygybė ir Benthamas“): „Nors einu mirties 
šešėlio slėniu, nebijosiu jokio blogio, nes „blogis“ ir „gėris“ yra 
tik loginės konstrukcijos“. „Ir jie pradėjo kalbėti kalbomis, ir 
kiekvienas išgirdo juos savo kalba dėka dvikalbių mokymo pro- 
gramų“. Šis perrašymas pasiekia aukščiausią tašką, kai Mozė per- 
formuluoja dešimt įsakymų į „dešimt rekomendacijų“ - pakan- 
ka pacituoti dvi jų: „Prisimink sekma dieną, kad galėtum apsi- 
pirkti iki tos dienos“. „Nekartok Dievo vardo be reikalo, bet su 
užsidegimu, ypač jei tu esi rapo dainininkas“.!š 

Tai, kas čia pateikiama kaip satyriškas perdėjimas, iš tikrųjų 
vyksta šiandien. Johnas Gray, knygos Vyrai iš Marso, moterys 
iš Veneros autorius, keliuose Oprah'os Winfrey šou pasirody- 
muose išdėstė vulgarizuotą naratyvinės-dekonstruktyvistinės 
psichoanalizės versiją: kadangi galiausiai mes esame istorijos, 

kurias sau pasakojame apie save, išeitį iš psichinių aklaviečių 
sudaro kūrybiškas, pozityvus mūsų praeities naratyvo perkūri- 
mas. Jis turi galvoje ne tik įprastą kognityvinę terapiją, kuri 
pakeičia negatyvius klaidingus įsitikinimus apie save į daug po- 
zityvesnį požiūrį, jog esi mylimas kitų ir gebantis kurti, bet daug 
radikalesnę pseudofroidišką sampratą apie sugrįžimą į pirmi- 
nės trauminės žaizdos sceną. Kitaip tariant, Gray remiasi psi- 
choanalitine samprata apie kietą branduolį, kurį lėmė tam tik- 
ra ankstyvos vaikystės traumuojanti patirtis, visiems laikams 
pažymėjusi tolesnį subjekto vystymąsi, suteikusi šiai sampratai 
sukinį. Jis siūlo, kad subjektas, sugrįžęs prie pirminės traumuo- 
jančios scenos ir atvirai į ją pažvelgęs, vėliau su terapeuto pa- 
galba perkurtų šią sceną, šį svarbiausią jo subjektyvumo fan- 
tazminį rėmą, į daug pozityvesnį, malonesnį ir produktyvesnį 
naratyvą. Jei pirminė traumuojanti scena, nuolat tūnojusi jūsų 
pasąmonėje, deformavusi ir pajungusi jūsų kūrybines galias, 
buvo, tarkim, ta, kur jūsų tėvas šaukia: „Tu esi beviltiška(s)! Aš 
nekenčiu tavęs! Nieko iš tavęs nebus!“. Jūs turėtumėte perkur- 
ti ja į naują scena su geranorišku tėvu, draugiškai besišypsančiu 
jums ir tariančiu: „Viskas su tavimi gerai! Aš tavimi visiškai 
pasitikiu!“ (Viename Winfrey šou Gray tiesiogiai atliko šį eks- 
perimentą, perkurdamas praeitį moters, kuri pabaigoje dėkin- 
ga jį apkabino, verkdama iš laimės, kad jos daugiau neperse- 
kios niekinantis tėvo požiūris.) Žaidžiant šį žaidimą iki pabai- 
gos ar tuo atveju, kai Žmogus Vilkas (Wolf Man) „sugrįžtų“ iki 
traumuojančios scenos, lėmusios jo tolesnį vystymąsi - iki sce- 
nos, kai jis pamatė savo tėvų coitus a tergo — ar nevertėtų per- 
kurti šios scenos taip, tarsi iš tiesų jis pamatė savo tėvus, tik 
gulinčius ant lovos, tėvą, skaitantį laikraštį, ir mamą, skaitan- 
čią sentimentalų romaną? (Nors ir kokia juokinga gali pasiro- 

dyti ši procedūra, nepamirškime, kad ji taip pat turi politiškai 
korektišką versiją, pagal kurią etninės, seksualinės ir kitos ma- 
žumos perkuria savo praeitį pozityviu, save įtvirtinančiu stiliu- 
mi.) Laikantis šios gijos, ar mes nebandome šiandien perrašyti 
paties Dekalogo? Ar kai kurie įsakymai nėra per griežti? Grįž- 
kime prie Sinajaus kalno scenos ir perrašykime ją! „Nesveti- 
mauk - nebent jei tai emociškai nuoširdu ir padeda tavo giliai 
savirealizacijai.“ Labai būdingas pavyzdys čia yra Donaldo Spoto 
knyga Paslėptas Jėzus, New Age stiliaus pagedusi, liberali krikš- 
čionybės interpretacija, kur galime pasiskaityti apie skyrybas: 


Jėzus aiškiai atmetė skyrybas ir naują santuoką... Bet Jėzus neina 
toliau ir nesako, kad santuokos negali būti nutrauktos... Niekur kitur 
jo mokyme nėra situacijos, kur jis laikytų asmenį amžinai prikaustytą 
prie nuodėmės pasekmių. Jo elgesys su žmonėmis buvo išlaisvinantis, 
o ne draudžiantis... Yra akivaizdu, jog faktiškai kai kurios santuokos 
paprasčiausiai žlunga, jog įsipareigojimai yra atmetami, jog pažadai 
sulaužomi, o meilė išduodama.” 


Nors ir kokios simpatingos ir liberalios yra šios eilutės, jos 
rodo fatališką emocinių pakilimų ir nuosmukių sumaišymą su 
besąlygišku simboliniu įsipareigojimu, kuris turėtų galioti bū- 
tent tuomet, kai nėra palaikomas tiesioginių emocijų: „Ne- 
siskirk — nebent kai tavo santuoka „faktiškai“ žlunga, kai ji 
patiriama kaip nepakeliama emocinė našta, kuri paverčia nie- 
kais visą jūsų gyvenimą“, trumpai tariant, išskyrus tuos atve- 
jus, draudimas skirtis iš naujo įgytų savo tikrąją prasmę (nes 
kas skirsis, kai jo(s) santuoka dar klesti?)! 

Šiame visiškame praeities tinkamume, kurį atveria retroak- 


tyvūs perrašymai, pirmiausia dingsta ne kieti faktai, bet trau- 

minio susitikimo Tikrovė, kurios struktūrinis vaidmuo subjek- 
to psichinėje ekonomijoje visuomet priešinasi simboliniam per- 
rašymui. Simbolinė čia yra Jono Pauliaus II figūra. Net tie, 
kurie žavisi popiežiaus moraline pozicija, savo susižavėjimą 
paprastai palydi teiginiais, kad jis vis dėlto lieka beviltiškai 
senamadiškas, netgi viduramžiškas, prisirišęs prie senų dog- 
mų, praradęs ryšį su naujųjų laikų keliamais reikalavimais. 
Kaip šiandien galima ignoruoti kontracepciją, skyrybas, abor- 
tus? Ar tai nėra elementarūs mūsų gyvenimo faktai? Kaip gali 
popiežius neigti teisę į abortą netgi vienuolei, kuri tapo nėš- 
čia po išprievartavimo (jis iš tikrųjų taip pasielgė per Bosnijos 
karą išprievartautų vienuolių atveju)? Argi nėra aišku, kad 
net jei kažkas yra iš principo nusistatęs prieš abortus, tokiu 
kraštutiniu atveju reiktų atsisakyti principų ir susitarti dėl 
kompromiso? Dabar galima suprasti, kodėl Dalai Lama yra 
daug priimtinesnis mūsų postmoderniais, nuolaidžiais laikais. 
Jis pateikia mums silpną, į gerą savijautą orientuotą dvasin- 
gumą be jokių specifinių įsipareigojimų; kiekvienas, net pati 
dekadentiškiausia Holivudo žvaigždė, gali jo laikytis, kartu 
neatsisakydama į pinigus orientuoto, palaido gyvenimo bū- 
do. Popiežius, priešingai, mums primena, kad visuomet yra 
kaina, kurią sumokame už deramą etinį elgesį. Būtent jo ne- 
nuolaidus prisirišimas prie senųjų vertybių, realistinių mūsų 
laikų reikalavimų nepaisymas, nors argumentai prieš jo nu- 
sistatymą yra akivaizdūs (kaip ir išprievartautų vienuolių at- 
veju), daro jį autentiška etine figūra. 

6. Levinas ir Johnas Woo: veidas kaip fetišas 


Dabar, užuot paskelbę galutinę išvadą, išsiaiškinkime nesude- 
rinamumą tarp Lacano ir Levino, darydami nuorodą į Johno 
Woo filmą Dviveidis (Face/Off, 1997), kuriame antiteroristas 
policininkas (Johnas Travolta) ir žaismingas sadistiškas ultrate- 
roristas (Nicolas Cage'as) susiremia mirtiname žaidime. Kol 
Cage'as guli ištiktas komos, policija sužino, jog galinga nuodų 
bomba tiksi kažkur Los Angele; tačiau kadangi Cage'as vis dar 
nepabudęs iš komos, vienintelis būdas gauti informacijos apie 
bombą ir taip išvengti katastrofos yra įgyti Cage'o jaunesniojo 
brolio pasitikėjimą. Policija nusprendžia pasinaudoti aukšto- 
siomis technologijomis ir „nuimti“ Cage'o ir Travolta'os vei- 
dus, išsaugoti Travolta'os veidą specialiame skaidriame skysty- 
je, o jam transplantuoti Cage'o veidą. Su Cage'o veidu Travol- 
ta galės įgyti Cage'o brolio pasitikėjimą ir bus išvengta nelaimės. 
Deja, Cage'as netikėtai pabunda iš komos, pakyla iš ligoninės 
lovos, pasižiūri į veidrodį ir pamato raudoną, atvirą savo veido 
mėsą ir Travolta'os veidą skystyje. Bandydamas suvokti, kas 
atsitiko, jis susisiekia su savo gauja, šiai užėmus ligoninę, pri- 
verčia gydytojus „uždėti“ sau Travolta'os veidą, po to nužudo 
visus dalyvius ir sunaikina visą dokumentaciją, kad niekas ne- 
galėtų sužinoti apie pasikeitimą. Cage'as, užkietėjęs piktada- 
rys, dabar gali laisvai grįžti prie normalaus socialinio gyveni- 
mo kaip superagentas Travolta, tuo tarpu Travolta pasmerktas 
likti sustiprinto režimo kalėjime ir visiems laikams būti laiko- 
mas Cage'u. Tačiau nors Cage'as perima Travolta'os darbą ir 
net jo šeimyninį gyvenimą (įskaitant ir seksualinius santykius 
su jo žmona), Travolta'i pasiseka pabėgti ir imtis vadovauti Ca- 
ge'o gaujai, taigi kiekvienas jų 1masi kito socialinio vaidmens. 

Taip patenkame į įsivaizduojamą realizuotų fantazijų sritį. Se- 
nas posakis „prarasti veidą“, paprastai žymintis moralinės gė- 
dos ir pažeminimo situaciją, čia įgyja tiesioginę prasmę: mūsų 
veidų odos paviršius tiesiogiai tampa veidu, kurį nešiojame, 
kauke, kurią įmanoma pakeisti kita. Po dirbtinio kaukės paša- 
linimo lieka ne kūno odos paviršius, bet siaubinga atvira krau- 
jo ir raumenų mėsa. „Aš“ jau nebesu veidas, kurį kas nors gali 
pamatyti: veidas yra kaukė, kurią galima nuimti. Taip atveria- 
mas tam tikras ontologinis plyšys, kuriuo dažnai manipuliuo- 
jama ir Davido Lyncho filmuose, kai įprasta, pažįstama realy- 
bė skyla į ikiontologinę žalios mėsos ir pakeičiamos kaukės Tik- 
rovę (panašiai kaip scenoje iš Terry Gilliamo filmo Brazilija, 
kuriame maistą, patiekiamą restorane, sudaro gražios spalvo- 
tos maisto fotografijos rėmelyje virš lėkštės, kurioje iš tiesų yra 
beformiai glitėsiai). 

Iš pirmo žvilgsnio rodosi akivaizdu, kaip ši dvikova tarp Tra- 
volta'os ir Cage'o tobulai parodo tai, ką Lacanas vadina veid- 
rodinio atspindėjimo santykiu: mirtinoje kovoje su savo atspin- 
dėtu antrininku kiekvienas smūgis jam yra smūgis sau, ir vice 
versa, sužeisdamas save, sužeidžiu ir savo priešininką. Nenuos- 
tabu, jog daugybėje scenų rodomas vienas iš dviejų pagrindi- 
nių veikėjų, žiūrintis į savo atvaizdą veidrodyje ir negalintis jo 
pakęsti, nes tai, ką jis mato, yra jo didžiausio priešo atspindys. 
Šis veiksmas pereina į aukščiausią, refleksyvų, ironišką lygme- 
nį tuomet, kai galutinio susidūrimo metu, Travolta ir Cage'as 
atsiduria skirtingose plonos sienos, iš abiejų pusių padengtos 
veidrodžiais, pusėse. Jie išsitraukia ginklus ir pasisuka į veidro- 
dij, kuriame mato savo veidą, kitaip tariant, mato, kas iš tiesų 
yra priešas, esantis už veidrodžio. Galime gerai suprasti Tra- 
volta'os abejones, prieš paleidžiant pilną apkabą į Cage'o vei- 

dą: kadangi jo veido oda tiesiogiai yra jo paties, sunaikinda- 
mas jį, jis sunaikintų savo veidą ir galimybę kada nors vėl jį 
susigrąžinti. Nenuostabu, jog mirštantis Cage'as desperatiškai 
bando supjaustyti ir sužaloti savo veidą; jis Žino, jog taip su- 
trukdys Travolta'i jį susigrąžinti. 

Veidrodinio atspindėjimo santykis atsiranda sąveikaujant Tik- 
rovei (žalia mėsa) ir Įsivaizduojamos plotmės lygmeniui (pa- 
keičiamos kaukės, kurias visi dėvime). Tačiau šis veidrodinio 
atspindėjimo santykis nepasako apie filmą visko. Norint įžvelgti 
trečios, simbolinės plotmės pėdsakus, pirmiausia reikia suvok- 
ti šį pasikeitimą veidais fone akivaizdaus fakto, kad, atsižvel- 
giant į filmo personažus, Travolta yra daug artimesnis Cage'o 
veikėjui (tai blogis, žaismingai ciniškas sadistas), tuo tarpu Ca- 
ge'as, kuris paprastai vaidina aktyvius, stiprius, tačiau kartu 
švelnius ir užjaučiančius personažus, daug geriau atitinka tik- 
raja Travolta'os veikėjo tapatybę filme. Nenuostabu, jog po to, 
kai abu apsikeičia veidais, žiūrovas šį pasikeitimą suvokia kaip 
visiškai pagrįstą tikrosios dalykų padėties atkūrimą; Travolta 
vaidina labai įtikinamai, kai jis elgiasi lyg sadistiškas užkietėjęs 
piktadarys, o Cage'as yra ne mažiau įtikinamas kaip nusivylęs 
sąžiningas policininkas, bandantis įtikinti šeimą savo tapatu- 
mu. Čia matome simbolinį kaukės veiksmingumą. Tarsi ryšys 
tarp kaukės ir tikrojo veido yra apverčiamas, tarsi tikrieji Tra- 
volta'os ir Cage'o veidai jau yra kaukės, slepiančios jų tikruo- 
sius charakterius, taigi tik užsidėjęs kito asmens veidą subjek- 
tas gali laisvai išreikšti savo tikrąją vidujybę. Kitaip negu leistų 
manyti ši prielaida, filmo pabaigoje, kai situacija atrodo vėl 
normali ir kiekvienas susigrąžina savo veidą (net Travolta'os 
paauglė dukra, kuri filme smarkiai grimuojasi, kaip dera pankei, 
pabaigoje parodo savo „natūralų“ veidą be kosmetikos ir Zie- 

dų), yra daug dviprasmiškesnė, nei gali pasirodyti. Travolta'os 
desperatiškas siekis atgauti savo tikrąjį veidą atskleidžia ne jo 
pastangas sugrįžti į save, bet veikiau dingstį laikyti paslėptą, 
represuotą tamsiąją savo asmenybės gelmę. 

Tačiau ar ši gelmė iš tiesų tokia tamsi? Kai vienoje gražiausių 
filmo scenų Cage'as-su-Travolta'os-veidu sutinka savo priešo 
dukterį ir, užuot elgęsis kaip įprastai griežtas tėvas, koks buvo 
Travolta, beveik flirtuoja ir siūlo jai cigarečių, ar mums trum- 
pai nešvysteli kitoks tėvo ir dukters santykių vaizdas, kur tėvas 
nusimeta griežto tėviško autoriteto kaukę ir parodo šiek tiek 
supratingumo dėl savo dukters pasirinkto gyvenimo būdo? Gal- 
būt tai paaiškina vieną labiausiai įtemptų filmo scenų, kai Ca- 
ge'as ir Travolta kovoja dukters, laikančios ginklą, akivaizdoje. 
Duktė susiduria su nemalonia padėtimi, aptinkama Groucho 
Marxo filmuose („Kuo tu tiki, tuo, ką matai, ar mano žo- 
džiais?“): ji draskoma tarp noro tikėti tuo, ką mato (tikėjimo, 
kad žmogus, dėvintis jos tėvo veidą, yra jos tėvas), ir noro tikė- 
ti žodžiais (desperatišku jos tikrojo tėvo maldavimu, sakančiu 
jai, kas jis i$ tiesų yra). Labai svarbu, jog ji priima neteisingą 
sprendimą, pasirinkdama tikėti tuo, ką mato, ir šauna į savo 
tėvą, sužeisdama jį į ranką. Tačiau ar šis sprendimas iš tiesų 
blogas? Ar iš tikrųjų ji buvo tik klaidingos regimybės auka? 
Kas, jei ji sąmoningai pasirinko asmenį, kuris atrodo daug sim- 
patingesnis nei jos tikrasis, bet kietas ir autoritariškas tėvas? 
Tai, ko Travolta'os veikėjas stengiasi išvengti, bandydamas at- 
gauti savo tikrąjį veidą, yra faktas, jog visi veidai, kuriuos ne- 
šiojame, yra tik klaidinanti regimybė, jog nė vienas iš jų nėra 
mūsų tikrasis veidas. Galiausiai subjekto tikrasis veidas po kauke 
yra ne kas kita kaip beforme, beodė, atvira žalia mėsa. Mūsų 
tapatybę garantuoja ne veidas, kurį dėvime, bet trapi simboli- 


222 


nė identifikacija, kuriai nuolat gresia pavojus dėl apgaulingos 
veido regimybės. 

Būtent šiuo požiūriu reiktų tyrinėti pagrindinę Levino idėją 
apie susitikimą su kito veidu kaip epifanija, kaip įvykiu, kuris 
yra ankstesnis už pačią Tiesą: „Siekdamas tiesos, aš jau užmez- 
giau santykį su veidu, kuris pats save garantuoja, kurio epifani- 
ja jau pati yra tarsi garbės žodis. Kiekviena kalba kaip verbali- 
nių ženklų mainai jau Žymi į šį pirminį garbės žodį... Apgaulė ir 
teisingumas jau iš anksto numato absoliutų veido autentišku- 
mą“.2? Reiktų suvokti šias eilutes atsižvelgiant į ratu cirkuliuo- 
jantį bei savireferentišką Lacano didžiojo Kito pobūdį, tą mū- 
sų būties simbolinę substanciją, kurią geriausiai atskleidžia Do- 
naldo Davidsono holistinis teiginys, kad „vienintelis mūsų 
tikėjimo įrodymas yra kiti tikėjimai... Tačiau kadangi nė vienas 
tikėjimas nėra save pagrindžiantis, nė vienas negali tapti pama- 
tu kitiems.“?! Šis cirkuliavimas, kuris toli gražu nėra fatališka 
simbolinės tvarkos tėkmė, yra simbolinės tvarkos sėkmingo 
funkcionavimo sąlyga. Taigi, kai Levinas teigia, kad veidas „ga- 
rantuoja pats save“, tai reiškia būtent tai, jog jis yra nelingvisti- 
nis referencijos taškas, įgalinantis sulaužyti ydingą simbolinės 
tvarkos cirkuliavimą ratu, suteikiantis jam giliausią pamatą, „ab- 
soliutų autentiškumą“. Taigi veidas yra kraštutinis fetišas, ob- 
jektas, užpildantis (užtamsinantis) didžiojo Kito kastraciją (ne- 
pakankamumą, stoką), jo cirkuliavimo prarają.” Skirtingu lyg- 
meniu šis fetišizavimas — ar veikiau fetišistinis atmetimas — yra 
įžiūrimas ir mūsų kasdieniuose santykiuose su kito asmens vei- 
du. Šis atmetimas nuo pat pradžių liečia ne žalią mėsos realybę 
(„Aš puikiai žinau, kad po veidu yra tik žalios mėsos, kaulų ir 
kraujo Tikrovė, tačiau vis tiek elgiuosi taip, lyg veidas būtų 
langas į paslaptingą sielos vidujybę“), bet veikiau - daug radi- 

kalesniu lygmeniu - liečia Kito prarają ar tuštumą: žmogiškas 
veidas prijaukina gąsdinantį Daiktą, t. y. kraštutinę mūsų arti- 
mo realybę. Kiek tuštuma, kurią vadina signifikanto subjektu, 
tiksliai atitinka šį Kito nepakankamumą (stoką), subjektas ir 
veidas turi būti priešpriešinami; susitikimo su kito veidu įvykis 
nėra kito subjektyvumo bedugnės patirtis; veikiau vienintelis 
būdas priartėti prie šios patirties yra visų jo dimensijų sudarky- 
mas, nuo paprasto tiko ar grimasos, kurios subjauroja veidą 
(būtent šiuo požiūriu Lacanas teigia, jog Tikrovė yra realybės 
grimasa), iki kraštutinio atvejo, kai veidas prarandamas, - mo- 
raliai ir fiziškai, - kaip filme Dviveidis.” 

Galbūt svarbiausias Jerry Lewiso filmų momentas yra tas, 
kai jo vaidinamas idiotas yra priverstas suvokti, kokią sumaištį 
sukėlė jo elgesys. Tuo momentu, kai aplink susibūrę žmonės 
spokso į jį, jis, negalėdamas išlaikyti jų žvilgsnio, pradeda tik 
jam būdinga maniera daryti grimasas, juokingai iškreipdamas 
veidą, mojuodamas rankomis ir vartydamas akis. Šis despera- 
tiškas susigėdusio subjekto bandymas ištrinti savo esatį, ištrinti 
save iš kitų žvilgsnio, sumišęs su pastangomis įgyti naują veidą, 
priimtinesnį aplinkiniams, ir yra grynoji subjektyvacija. Taigi, 
kas yra gėda, patirtis, kai prarandamas veidas? Įprastoje Sart- 
re'o versijoje, subjektas „sau“ gėdijasi to, kas jis yra „savyje“, 
kvailos savo kūniškos tapatybės Tikrovės: ar iš tiesų esu tai, 
nemaloniai kvepiantis kūnas, tie nagai, tie ekskrementai? Trum- 
pai tariant, gėda žymi, kad dvasia tiesiogiai siejasi su inertiška, 
vulgaria kūniška realybe — būtent todėl yra gėdinga, pavyzdžiui, 
tuštintis viešumoje. Tačiau Lacano kontrargumentas yra tas, 
jog gėda pagal apibrėžimą yra susijusi su fantazija. Agambenas 
pabrėžia, kad gėda nėra paprasčiausias pasyvumas, bet akty- 
viai suvoktas pasyvumas: jei ką nors išprievartauja, nėra ko 

gėdytis; bet jei kam nors patinka būti išprievartautam/ai, tuo- 
met pelnytai jaučiama gėda.‘ 

Aktyviai suvoktas pasyvumas reiškia, kalbant Lacano termi- 
nais, jog kažkas patiria jouissance pasyvioje situacijoje, į kurią 
yra įstumta(s). Kadangi jouissance koordinatės nurodo funda- 
mentalia fantaziją, jog (patiri jouissance) būdama(s) įstumta(s) į 
pasyvią poziciją, subjektas jaučia gėdą ne tik dėl to, jog atsklei- 
džiama, kaip ji(s), kūniška būtybė, pateko į šią pasyvią poziciją. 
Gėda pajuntama tik tuomet, kai pasyvi pozicija socialinėje realy- 
bėje susiliečia su (atmesta, intymia) fantazija. Imkime pavyzdžiu 
dvi moteris, kurių pirmoji yra laisva, atkakli ir aktyvi; kita slapta 
svajoja apie partnerį, kuris brutaliai ją užvaldytų, net išprievar- 
tautų. Svarbiausia čia yra tai, jog jei jos abi būtų išprievartautos, 
didesnė trauma būtų antrajai dėl to, kad tokiu būdu išorinė so- 
cialinė realybė realizuotų tai, apie ką ji svajojo. Kodėl? Praraja 
visiems laikams atskiria fantazminį subjekto būties branduolį nuo 
daug paviršutiniškesnių jo arba jos simbolinės ir/arba įsivaizduo- 
jamos identifikacijų. Aš niekada negaliu visiškai suvokti (simbo- 
liškai integruoti) fantazminio savo būties branduolio; kai per 
daug prie jo priartėju, tai, ka aptinku, yra subjekto apbanisis, 
kuriame subjektas praranda savo simbolinį vientisumą ir subyra. 
Ir galbūt fantazminio mano būties branduolio priverstinis ak- 
tualizavimas socialinėje realybėje yra blogiausia, labiausiai žemi- 
nanti prievarta, sunaikinanti patį mano tapatybės pagrindą (ma- 
no „savęs įvaizdį“) išstatydama mane nepakeliamai gėdai. 

Dabar aiškiai matome, kaip toli yra psichoanalizė nuo bet 
kokio bandymo apginti žmogiškojo veido orumą. Ar psichoana- 
litinis gydymas nėra patirtis, kuri išviešina (analitikui, kuris 
atstoja didįjį Kitą) intymiausias fantazijas ir kurioje praranda- 
mas veidas radikaliausia šio žodžio prasme? 

m. Subjektas ir jo moteriškasis 
kraštutinumas 


6. INTERPASYVUS SUBJEKTAS 


Fetišas tarp struktūros ir humanizmo 


Klasikinėje Althusserio kritikoje, nagrinėjančioje marksistinę pre- 
kinio fetišizmo problematiką, teigiama, jog ši samprata remiasi 
humanistinė ideologine priešprieša tarp „žmonių“ ir „daiktų“. 
Argi viename iš įprastų Marxo fetisizmo apibrėžimų neteigia- 
ma, kad čia susiduriame su „santykiais tarp daiktų (prekių)“ vie- 
toje tiesioginių „santykių tarp žmonių“, t. y. kad fetišistiniame 
pasaulyje žmonės (klaidingai) suvokia savo socialinius santykius 
kaip santykius tarp daiktų? Althusserio sekėjai yra visiškai teisūs 
pabrėždami, kad ši „ideologinė“ problematika slepia kitą, visiš- 
kai skirtingą — struktūrinę — fetišizmo sąvoką, kuria jau remiasi 
Marxas: šiuo lygmeniu „fetišizmas“ žymi trumpąjį jungimąsi tarp 
formalios/diferentiškos struktūros (kuri pagal apibrėžimą yra „ne- 
santi“, t. y. ji niekada nėra duota „kaip tokia“ mūsų patiriamoje 
realybėje) ir pozityvaus šios struktūros elemento. Kai tampame 
„fetišistinės“ iliuzijos aukomis, mes (klaidingai) suvokiame ją kaip 
tiesioginę/“natūralią“ objekto-fetišo savybę, kuri šiam objektui 
suteikiama remiantis tik jo vieta struktūroje. Tai, jog pinigai įga- 
lina pirkti daiktus rinkoje, nėra tiesioginė objekto-pinigų savy- 
bė, bet ji kyla i$ struktūrinės pinigų vietos sudėtingoje socioeko- 
nominių santykių struktūroje; tam tikrą asmenį laikome „kara- 
liumi“ ne dėl to, kad šis asmuo yra karalius „savyje“ (dėl savo 
charizmatinio charakterio ar kažko panašaus), bet todėl, kad jis 
užima karaliaus vietą sociosimbolinių santykių tinkle. 

Čia svarbu yra tai, kad šie du fetišizmo sampratos lygmenys 
yra neišvengiamai susiję: jie sudaro dvi sudedamąsias fetišizmo 
sąvokos dalis; būtent dėl to negalima tiesiog nuvertinti pirmo- 
sios kaip ideologinės, priešpriešinant ją antrajai kaip grynai teo- 
rinei (ar „mokslinei“). Kad tai paaiškintume, turime iš naujo 
suformuluoti pirmąjį bruožą daug radikaliau. Tariamai huma- 
nistinė-ideologinė priešprieša tarp „žmonių“ ir „daiktų“ slepia 
kitą, daug produktyvesnę sampratą, būtent substitucijos ir/ar- 
ba perkėlimo (displacement) sampratą: kaip ontologiškai jma- 
noma, kad giliausi „santykiai tarp žmonių“ gali būti perkelia- 
mi (arba pakeičiami) į „santykius tarp daiktų“? Kitaip tariant, 
ar tai nėra pamatinis marksistinės prekinio fetišizmo sampra- 
tos bruožas, kad „daiktai tiki už mus, vietoje mūsų“? Svarbu 
kartoti ir kartoti, kad Marxo fetišizmo sampratoje fetišistinę 
inversiją sukuria ne tai, ką žmonės mano veikią, bet pati jų 
socialinė veikla: tipiškas buržuazinis subjektas, kalbant šio są- 
moningo požiūrio terminais, yra utilitarinis nominalistas — bū- 
tent savo socialinėje veikloje, rinkos mainuose, jis elgiasi taip, 
tarsi prekės būtų ne paprasti objektai, bet objektai, turintys 
specialių galių, pilni „teologinių užgaidų“. Kitaip tariant, žmo- 
nės kuo puikiausiai supranta, kaip iš tiesų viskas yra, jie puikiai 
žino, kad prekė-pinigai yra ne kas kita kaip sudaiktinta sociali- 
nių santykių išraiškos forma, t. y. kad „santykiai tarp daiktų“ 
slepia „santykius tarp žmonių“ — paradoksą sukuria tai, kad 
savo socialinėje veikloje jie elgiasi taip, tarsi to nežinotų ir va- 
dovautusi fetišistine iliuzija. Fetišistinis tikėjimas, fetišistinė in- 
versija yra perkeliama į daiktus, ji įkūnijama į tai, ką Marxas 
vadina „socialiniais santykiais tarp daiktų“. Svarbiausia klaida, 
kurios čia reiktų vengti, yra grynai „humanistinis“ įsitikinimas, 
kad tikėjimas, įkūnytas daiktuose, perkeltas į daiktus, yra ne 

kas kita kaip sudaiktinta tiesioginio žmogiškojo tikėjimo for- 
ma: fenomenologinio „sudaiktinimo“ genezės atkūrimo užduo- 
tis yra parodyti, kaip pirminiai žmogiškieji tikėjimai buvo per- 
kelti į daiktus... 

Reikia patvirtinti paradoksą, jog perkėlimas yra pirminis ir 
esminis: nesama tiesioginio, savyje esančio gyvojo subjektyvu- 
mo, kuriam galėtų būti priskirtas tikėjimas, įkūnytas „sociali- 
niuose daiktuose“ ir kurio jis vėliau netenka. Esama tam tikrų 
tikėjimų, pačių pamatinių, kurie iš pat pradžių yra „decentrali- 
zuoti“ Kito tikėjimai; taigi „subjekto, privalančio tikėti“ feno- 
menas yra universalus ir struktūriškai būtinas. Iš pat pradžių kal- 
bantis subjektas perkelia savo tikėjimą į didįjį Kitą kaip grynąją 
regimybę, taigi subjektas niekada negali „juo iš tikrųjų tikėti“; iš 
pat pradžių subjektas nurodo tam tikrą decentralizuotą kitą, ku- 
riam jis primeta šį tikėjimą. Visos konkrečios šio „subjekto, pri- 
valančio tikėti“ versijos (pradedant mažais vaikais, dėl kurių tė- 
vai dedasi tikį Kalėdų seneliu, baigiant „paprastais darbo žmo- 
nėmis“, dėl kurių komunistai intelektualai dedasi tikį socializmu) 
yra didžiojo Kito dubleriai.! Taigi į konservatyvią banalybę, jog 
kiekvienas sąžiningas žmogus turi gilų poreikį kažkuo tikėti, reik- 
tų atsakyti, jog kiekvienas sąžiningas žmogus turi gilų poreikį 
rasti kitą subjektą, kuris tikėtų jo vietoje. 


Subjektas, privalantis tikėti 


Siekdami tinkamai parodyti subjekto, privalančio tikėti, samp- 
ratos mastą, kuris įrodo ją esant pamatiniu, esminiu simboli- 
nės tvarkos bruoZu,? reiktų priešpriešinti ją kitai, geriau žino- 
mai subjekto, privalančio žinoti, sampratai: kai Lacanas kalba 

apie subjektą, privalantį žinoti, paprastai nepastebima, kad ši 
sąvoka yra ne norma, bet išimtis, kuri įgyja vertę tik per prieš- 
priešą su subjektu, privalančiu tikėti, - tai įprastinis simbolinės 
tvarkos bruožas. Taigi, kas yra „subjektas, privalantis žinoti“? 

Televizijos seriale Columbo nusikaltimas (žmogžudystė) de- 
taliai parodomas iš pat pradžių, taigi paslaptis, kurią reikia at- 
skleisti, yra ne „kas tai padarė?“ (wbodunit?), bet kaip detek- 
tyvas nustatys ryšį tarp apgaulingos išorės (nusikaltimo scenos 
„manifestuojamo turinio“) ir tiesos apie nusikaltimą (jo „la- 
tentinės minties“), kaip jis įrodys nusikaltėliui jo(s) kaltę. Co- 
lumbo sėkmė įrodo, kad svarbiausia detektyvo darbe yra pats 
šifravimas, o ne jo rezultatas (triumfuojančio galutinio atsklei- 
dimo „taigi nusikaltėlis yra...“ čia visai nesama, nes mes tai 
žinome iš pat pradžių). Dar svarbiau, kad ne tik mes, stebėto- 
jai, iš anksto žinome, kas tai padarė (nes mes tiesiogiai tai ma- 
tome), bet nepaaiškinamu būdu pats detektyvas Columbo iš 
karto tai žino: tuo momentu, kai jis pasirodo nusikaltimo vie- 
toje ir sutinka nusikaltėlį, jis yra absoliučiai tikras, jis tiesiog 
žino, jog būtent šis nusikaltėlis tai padarė. Vėliau jo pastangos 
nukreipiamos ne į paslaptį „kas tai padarė?“, bet kaip tai įro- 
dyti nusikaltėliui. 

Šis „normalios“ tvarkos apvertimas turi aiškias teologines 
konotacijas: panašiai kaip tikroje religijoje iš pradžių tikime 
Dievą ir tik vėliau, remdamiesi tikėjimu, tampame jautrūs tikė- 
jimo tiesų įrodymams; taip pat ir čia, Columbo iš pradžių žino 
su paslaptingu, tačiau absoliučiai nepajudinamu tikrumu, kas 
tai padarė, ir tik vėliau, remdamasis šiuo neapaiškinamu žino- 
jimu, imasi rinkti įrodymus... Ir, nors šiek tiek kitaip, tą patį 
daro psichoanalitikas kaip „subjektas, privalantis žinoti“: kai 
pacientas sueina į perkėlimo (transferential) santykį su psi- 

choanalitiku, jis taip pat yra absoliučiai tikras, kad psichoana- 
litikas Zino jo paslaptį (tai reiškia, jog pacientas a priori yra 
„kaltas“, kad esama slaptos prasmės, kurią galima išskaityti jo 
veiksmuose). Taigi psichoanalitikas nėra empiristas, išbandan- 
tis su pacientu skirtingas hipotezes, ieškantis įrodymų; jis įkū- 
nija absoliutų tikrumą (kurį Lacanas palygina su Descartes'o 
cogito ergo sum tikrumu) paciento „kaltės“, t. y. jo pasąmoni- 
nio geismo. 

Šios dvi sampratos, subjekto, privalančio tikėti, ir subjekto, 
privalančio žinoti, nėra simetriškos, nes tikėjimas ir žinojimas 
patys nėra simetriški: radikaliausiu požiūriu (Lacano) didžiojo 
Kito kaip simbolinės institucijos statusą sukuria tikėjimas (pa- 
sitikėjimas), o ne žinojimas, nes tikėjimas yra simbolinis, o Zi- 
nojimas tikras (didysis Kitas numato ir remiasi fundamentaliu 
„pasitikėjimu“).? Taigi abu subjektai nėra simetriški, nes tikėji- 
mas ir žinojimas patys nėra simetriški: tikėjimas visuomet yra 
minimaliai „atspindintis“, tai „tikėjimas, kad kitas tiki“ (teigi- 
nys „aš vis dar tikiu komunizmu“ yra ekvivalentiškas teiginiui 
„aš tikiu, kad esama žmonių, kurie tiki komunizmu“), o Zinoji- 
mas būtent ir nereiskia žinojimo, kad esama kito, kuris Zino.* 
Dėl šios priežasties aš galiu tikėti, remdamasis kitu, bet negaliu 
žinoti, remdamasis kitu. Kitaip tariant, dėl tikėjimo vidinio ge- 
bėjimo atspindėti, kitam tikint vietoje manęs, aš pats tikiu per 
ji; Žinojimas nėra atspindintis tokiu pat būdu, t. y. kai kitas 
privalo žinoti, aš negaliu žinoti per jį. 

Gerai žinomas antropologinis anekdotas teigia, jog „primi- 
tyvai“, kuriems priskiriami tam tikri „prietaringi tikėjimai“, tie- 
siai apie juos paklausti atsako, kad „kai kurie žmonės jais ti- 
ki...“, akimirksniu perkeldami savo tikėjimus kitiems. Ir vėlgi, 
argi panašiai nesielgiame su vaikais: laikomės Kalėdų senelio 

ritualo, nes mūsų vaikai tiki (privalo tikėti) juo, todėl nenori- 
me jų nuvilti. Ar tai nėra įprastas pasiteisinimas neįtikėtinai 
nedoro ar ciniško politiko, kuris nori pasirodyti sąžiningas? — 
„Aš negaliu nuvilti jų (mitinių „paprastų žmonių“, kurie tuo (ir 
manimi) tiki“. Negana to, ar šis poreikis rasti žmones, kurie „iš 
tikrųjų tiki“, nėra tai, kas stumia į priekį mūsų poreikį stigma- 
tizuoti Kitą kaip (religinį ar etninį) „fundamentalistą“? Nema- 
loniu būdu tikėjimas visuomet funkcionuoja kaip „tikėjimas 
per atstumą“: tam, kad tikėjimas funkcionuotų, privalo egzis- 
tuoti tam tikras galutinis garantas, tačiau šis garantas visuomet 
yra atidėtas, perkeltas, niekuomet nepasirodantis in persona. 
Taigi, kada tikėjimas yra galimas? Kaip įveikti šį ydingą atidėto 
tikėjimo ratą? Čia, žinoma, svarbu, jog subjektas, kuris tiesio- 
giai tiki, pats neprivalo egzistuoti, kad tikėjimas būtų veiks- 
mingas: pakanka tik numanyti jo egzistavimą, t. y. tikėti juo — 
arba suteikiant jam mitologinės figūros, kuri nėra mūsų pati- 
riamos realybės dalis, pavidalą, arba beasmenio „kažko“ („kaž- 
ko, kas tiki...“) pavidalą. Svarbiausia klaida, kurios čia reiktų 
vengti, yra grynai „humanistinis“ įsitikinimas, kad šis tikėji- 
mas, įsikūnijęs daiktuose, perkeltas į daiktus, yra ne kas kita 
kaip tiesioginio žmogiškojo tikėjimo sudaiktinta forma, nes to- 
kiu atveju fenomenologinio „sudaiktinimo“ genezės atkūrimo 
uždavinys būtų parodyti, kaip pirminis žmogiškasis tikėjimas 
buvo perkeltas į daiktus... Kitaip negu šiuose fenomenologines 
genezės bandymuose, reiktų išsaugoti paradoksą, jog perkėli- 
mas yra pirminis ir esminis: nesama tiesioginio, savyje esančio 
gyvojo subjektyvumo, kuriam tikėjimas, įkūnytas „socialiniuo- 
se daiktuose“, galėtų būti priskirtas ir kurio jis vėliau netenka. 

Je sais bien, mais quand meme... (aš puikiai žinau, tačiau vis 
tiek [tikiu]): čia glūdi dilema - arba mes žaidžiame Jungo obs- 

kurantišką žaidimą - „nesusitelkime ties mūsų paviršutinišku 
racionaliu žinojimu, priimkime gilius archetipinius tikėjimus, 
kurie formuoja mūsų būties pagrindą“ - arba pasukame sunkiu 
keliu, kur turėsime paaiškinti šiuos tikėjimus žinojimu. Būtent 
Kierkegaardas suformulavo giliausią tikėjimo paradoksą: jis pa- 
brėžė, kad apaštalas propaguoja tikėjimo poreikį ir prašo priimti 
šį tikėjimą remiantis jo žodžiu; jis niekada nesiūlo „tvirtų įro- 
dymų“, skirtų įtikinti netikinčius. Dėl šios priežasties Bažny- 
čios nenoras pamatyti tą medžiagą, kuri galėtų įrodyti ar pa- 
neigti jos teiginius, yra daug dviprasmiškesnis, nei gali pasiro- 
dyti. Kai kalbame apie Turino įkapes, kurios tariamai išlaikė 
nukryžiuoto Jėzaus kūno kontūrus ir jo beveik fotografinį port- 
retą, būtų per daug paprasta interpretuoti Bažnyčios nenorą 
kaip baimę, kad įkapės pasirodys esančios klastotė iš vėlesnio 
periodo - galbūt būtų daug baisiau, jei būtų įrodyta, jog įkapės 
autentiškos, nes tokia pozityvistinė tikėjimo „verifikacija“ su- 
naikintų jo statusą ir charizmą. Tikėjimas gali vešėti tik miglo- 
toje srityje tarp visiškos klastotės ir pozityvios tiesos. Jansenis- 
tų stebuklo samprata liudija, jog jie gerai žinojo šį paradoksą: 
jiems stebuklas yra įvykis, kuris įgyja stebuklo savybę tik tikin- 
čiojo akyse - paprastam netikinčiojo žvilgsniui jis atrodo kaip 
grynai natūralus sutapimas. Taigi per daug paprasta interpre- 
tuoti šį Bažnyčios nenorą kaip siekį vengti objektyvių liudijimų 
apie stebuklo tiesą: veikiau čia svarbu tai, kad stebuklas yra 
vidujai susijęs su pačiu tikėjimo aktu - nėra neutralių stebuklų, 
kurie galėtų įtikinti ciniškus netikinčiuosius. Arba, kitaip ta- 
riant, faktas, jog stebuklas kaip toks pasirodo tik tikintiesiems, 
yra Dievo galios, o ne Jo impotencijos Zenklas...? 

Pirminė substitucija 


Substitucijos santykis nesiriboja tik tikėjimais: tas pat galioja 
visiems subjekto giliausiems jausmams ir nuostatoms, netgi 
verksmui ir juokui. Pakanka tik prisiminti senąją paslaptį apie 
tai, kaip perkeliamos emocijos, pradedant vadinamosiomis „rau- 
dotojomis“ (moterimis, kurios samdomos raudoti laidotuvėse) 
„primityviose“ bendruomenėse ir baigiant „įrašytu juoku“ te- 
levizijoje bei persikünijimu į virtualų vaidmenį (a screen perso- 
na) kibernetinėje erdvėje. Kai sukonstruoju „tariamą“ savo vaiz- 
dinį, kuris atstovauja man virtualioje bendruomenėje, kurioje 
aš dalyvauju (seksualiniuose žaidimuose, pavyzdžiui, drovus vy- 
ras dažnai prisiima virtualų patrauklios pasileidusios moters 
vaidmenį), emocijos, kurias jaučiu ir „klastoju“ vaidindamas 
savo virtualų vaidmenį, nėra tiesiog melagingos: nors (jsivaiz- 
duojamas) mano „tikrasis aš“ to nejaučia, šios emocijos tam 
tikru atžvilgiu yra „tikros“ — panašiai kaip žiūrint televizijos 
mini serialus su įrašytu juoku, kurie, net jei aš nesijuokiu, o tik 
spoksau į ekraną, pavargęs po sunkios darbo dienos, suteikia 
man palengvėjimą...“ Būtent tai siekiama atskleisti Lacano „de- 
centralizacijos“, decentralizuoto subjekto sąvoka: mano patys 
intymiausi jausmai gali būti radikaliai eksternalizuoti, aš galiu 
tiesiogine prasme „juoktis ir verkti per kitą“. 

Ar ši pirminė substitucijos versija, kai „kažkas kitas atlieka 
tai už mane“, nėra iš esmės subjekto pakeitimas signifikantu? 
Tokia substitucija sudaro pamatinį, esminį simbolinės tvarkos 
bruožą: signifikantas yra objektas-daiktas, pakeičiantis mane, 
veikiantis mano vietoje. Vadinamosios primityvios religijos, ku- 
riose kitas žmogus gali prisiimti mano kančią, mano bausmę 
(bet taip pat ir mano juoką, mano džiaugsmą...), t. y. kuriose 

galima kentėti ir mokėti už nuodėmes per Kitą (netgi per mal- 
dos malūnėlius, kurie meldžiasi už mus), nėra tokios kvailos ir 
„primityvios“, kaip gali pasirodyti - jose glūdi svarbus išlaisvi- 
nantis potencialas. Kai giliausios mano mintys, netgi mano sva- 
jonés ir nerimas perduodami Kitam, atsiveria erdvė, kurioje aš 
galiu laisvai kvėpuoti: kai Kitas juokiasi už mane, aš galiu pail- 
sėti; kai Kitas paaukojamas vietoje manęs, aš galiu toliau gy- 
venti žinodamas, kad sumokėjau už savo kaltę, ir t. t. 

Šio substitucijos veiksmo efektyvumą sudaro hėgeliškas at- 
spindintis apvertimas: kai Kitas paaukojamas vietoje manęs, aš 
aukoju save per Kitą; kai Kitas veikia vietoje manęs, aš pats 
veikiu per Kitą; kai Kitas džiaugiasi vietoje manęs, aš pats džiau- 
giuosi per Kitą. Panašiai kaip sename gerame anekdote apie 
skirtumą tarp sovietinio stiliaus biurokratinio socializmo ir Ju- 
goslavijos save reguliuojančio socializmo: Rusijoje nomenkla- 
tūros nariai, paprastų Žmonių reprezentantai, patys važinėja 
prabangiais limuzinais, o Jugoslavijoje paprasti žmonės važinė- 
ja limuzinais per savo reprezentantus. Šis išlaisvinantis mecha- 
ninių ritualų potencialas yra taip pat aiškiai įžiūrimas mūsų 
šiuolaikinėje patirtyje: kiekvienas intelektualas žino išlaisvi- 
nantį poveikį, kai esame laikinai pajungiami karinei rikiuo- 
tei, „primityvaus“ fizinio darbo reikalavimams ar kitokiai iš- 
oriškai reguliuojamai veiklai - žinojimas, jog Kitas reguliuoja 
procesą, kuriame aš dalyvauju, leidžia mano protui laisvai kla- 
joti, nes aš žinau, jog čia nedalyvauju. Foucault motyvas apie 
sąsają tarp disciplinos ir subjektyvios laisvės tokiu būdu pasi- 
rodo kitoje šviesoje: pajungdamas save tam tikrai disciplina- 
rinei mašinai, aš tarsi perkeliu Kitam atsakomybę dėl toly- 
gaus proceso funkcionavimo ir taip įgyju vertingą erdvę, ku- 
rioje galiu būti laisvas... 

Iš tikrųjų būtent signifikantas su visu savo išoriniu materia- 
lumu „atlieka tai už mane“, pradedant „netikra malda“, kurią 
atlieka Tibeto maldos malūnėliai, baigiant „įrašytu juoku“ te- 
levizijoje: pamatinis simbolinės tvarkos kaip „didžiojo Kito“ 
bruožas yra tas, kad „didysis Kitas“ niekuomet nėra tik įrankis 
ar komunikacijos priemonė, nes jis subjektą „decentralizuoja“ 
iš vidaus, jo veiksmą atlikdamas už jį. Plyšys tarp subjekto ir 
signifikanto, kuris „atlieka tai už mane“, aiškiai įžiūrimas kas- 
dienėje patirtyje: kai kas nors paslysta, kitas asmuo, stovintis 
šalia ir stebintis atsitikimą, gali palydėti jį šūksniu „Oops!“ ar 
panašiai. Šioje kasdienėje patirtyje svarbu, kad kai kitas atlieka 
tai už mane, vietoje manęs, veiksmo simbolinis efektyvumas 
yra visiškai toks pat, kaip ir man tiesiogiai tai atliekant. Čia 
glūdi „performatyvumo“ arba kalbos akto sampratos paradok- 
sas: gestas, kuriuo aš įgyvendinu veiksmą ištardamas žodžius, 
tuo pat metu atima iš manęs autorystę, nes „didysis Kitas“ (sim- 
bolinė institucija) kalba už mane. Nenuostabu, jog asmenys, 
kurių profesinė funkcija yra iš esmės performatyvi (teisėjai, ka- 
raliai...), kažkuo panašūs į lėles: jie redukuojami į simbolinės 
institucijos gyvą įsikūnijimą, t. y. jų vienintelė pareiga yra me- 
chaniškai „sustatyti viską į vietas“, tam tikrą turinį, kurį sukūrė 
kiti, patvirtinti instituciniu antspaudu. Vėlyvasis Lacanas yra 
visiškai teisus rezervuodamas „veiksmo“ terminą kažkam, kas 
yra daug pražūtingesnis ir tikresnius nei kalbinis veiksmas. 

Simbolinės tvarkos poveikį puikiai iliustruoja paslaptingas 
vadinamojo „mandagumo“ statusas: kai, sutikę pažįstamą, sa- 
kome: „Malonu tave matyti! Kaip tau šiandien sekasi?“, mums 
abiem aišku, jog iš esmės aš „nesakau to rimtai“ (jei mano part- 
neriui kils įtarimas, jog aš iš tiesų tuo domiuosi, jis net gali būti 
nemaloniai nustebintas, lyg aš siekčiau atskleisti kažką inty- 

maus, ko man nereiktų žinoti — arba, parafrazuojant seną Freudo 
pajuokavimą: „Kodėl sakai, kad tau malonu mane matyti, kai 
tau iš tiesų malonu mane matyti!?“). Tačiau būtų klaidinga ma- 
nyti; jog mano veiksmas buvo tiesiog „veidmainiškas“, nes, ki- 
ta vertus, aš iš tiesų norėjau tai pasakyti: mandagumo mainai 
tarp mūsų įsteigia paktą; panašiai aš „nuoširdžiai“ juokiuosi 
kartu su įrašytu juoku (tai įrodo faktas, jog po to aš iš tiesų 
„Jaučiuosi pailsėjęs“). 

Jei radikalizuotume substitucijos santykį (t. y. pirmąjį feti- 
šizmo sampratos aspektą), tuomet ryšys tarp abiejų aspektų, 
tarp opozicijos „žmonės versus daiktai“ bei juos siejančio subs- 
titucijos santykio („daiktai vietoje žmonių“ arba vienas asmuo 
vietoje kito, arba signifikantas vietoje signifikato...), ir opozi- 
cijos „struktūra versus vienas iš jos elementų“ — tampa aiškus: 
diferentinélformali struktūra, kuriai užkerta kelią elementas- 
fetišas, gali pasirodyti tik tuomet, jei substitucijos gestas jau 
įvyko. Kitaip tariant, struktūra visuomet pagal apibrėžimą yra 
reikšmės struktūra, signifikantų, kurie pakeičia reiškiamą turi- 
nį, o ne signifikatų struktūra. Tam, kad atsirastų diferencinė/ 
formali struktūra, tikrovė turi sudvigubinti save simboliniame 
registre; turi rastis reduplicatio, kurio pagrindu apie daiktus 
sprendžiama ne pagal tai, kokie jie „yra“, bet pagal jų vietą 
simbolinėje tvarkoje. Ši pirminė didžiojo Kito substitucija, Sim- 
bolinės Tvarkos substitucija, pakeičianti tiesioginę Gyvenimo 
Substancijos Tikrove (Lacano terminais: A-/e grand Autre vie- 
toje J - jouissance), sąlygoja atsiradimą, $, „perbraukto subjek- 
to“, kuris vėliau „reprezentuojamas“ signifikantais, t. y. dėl kurio 
signifikantai „veikia“, kuris veikia per signifikantus... 

Interpasyvumas 


Remiantis tuo, kas pasakyta, norėtųsi papildyti madingą „inte- 
raktyvumo“ sąvoką jos miglotu ir nemalonesniu papildymu/ 
dubliu, t. y. „interpasyvumo“ sąvoka.” Kitaip tariant, dabar ta- 
po įprasta pabrėžti, kad atsirandant naujoms elektroninėms me- 
dijoms, pasyvus teksto ar meno kūrinio vartojimas baigėsi: aš 
jau nebespoksau į ekraną, bet nuolatos sąveikauju su juo, jeinu 
į dialoginį santykį (rinkdamasis programas, dalyvaudamas de- 
batuose Virtualioje Bendruomenėje, tiesiogiai nulemdamas siu- 
žeto baigtį vadinamuosiuose „interaktyviuose naratyvuose“). 
Tie, kurie garbina demokratinį naujosios medijos potencialą, 
paprastai susitelkia būtent ties šiais bruožais: kaip kibernetinė 
erdvė atveria galimybę didžiajai daugumai žmonių išsivaduoti 
iš pasyvaus stebėtojo, žiūrinčio į kitų sukurtą reginį, vaidmens 
ir aktyviai dalyvauti ne tik stebint reginį, bet vis labiau ir labiau 
įsitraukiant į reginio taisyklių kūrimą. 

Tačiau ar šio interaktyvumo išvirkščioji pusė nėra interpasy- 
vumas? Ar mano aktyvios sąveikos su objektu, o ne pasyvaus 
stebėjimo neišvengiama išvirkščioji pusė nėra situacija, kurioje 
objektas pats pasiima, atima iš manęs pasyvią pasitenkinimo 
reakciją (ar gedėjimą bei juoką), taigi pats objektas „mėgaujasi 
reginiu“ vietoje manęs, atpalaiduodamas mane nuo superego 
primestos pareigos mėgautis pačiam... Argi neaptinkame „in- 
terpasyvumo“ daugelyje šiandieninių reklaminių stendų ir pla- 
katų, kurie pasyviai mėgaujasi produktu vietoje mūsų? (Coke 

skardinės su užrašu „Ooh! Ooh! Kaip skanu!“ iš anksto mėg- 
džioja idealaus vartotojo reakciją.) Kitas keistas fenomenas priar- 
tina prie reikalo esmės: beveik kiekvienas vaizdo grotuvo afi- 


cionado, aistringai įrašinėjantis šimtus filmų (aš esu vienas iš 

jų), labai gerai žino, kad pirmasis efektas, įsigijus vaizdo grotu- 
vą, yra tas, kad iš tiesų žiūrima mažiau filmų nei senais gerais 
laikais, kai buvo tik televizorius be vaizdo grotuvo; nėra laiko 
žiūrėti televizorių, taigi, užuot praradus brangų vakarą, filmas 
tiesiog įrašomas ir atidedamas būsimai peržiūrai (kuriai, žino- 
ma, beveik niekuomet nėra laiko...). Taigi, nors aš iš tikrųjų 
nežiūriu filmų, pats žinojimas, jog mano mėgstami filmai sau- 
gomi mano vaizdo bibliotekoje, suteikia man gilų pasitenkinimą 
ir retkarčiais leidžia man paprasčiausiai atsipalaiduoti ir patirti 
ypatingą malonumą far niente — tarsi vaizdo grotuvas tam tikru 
būdu žiūri juos už mane, mano vietoje... Vaizdo grotuvas čia 
atstoja „didįjį Kitą“, simbolinės registracijos mediuma.? 

Ar Vakarų liberaliųjų akademikų susirūpinimas kančiomis 
Bosnijoje nėra ryškus dabartinis interpasyvios kančios pavyz- 
dys? Galima autentiškai kentėti skaitant ataskaitas apie išprie- 
vartavimus ir masines žudynes Bosnijoje ir kartu ramiai tęsti 
savo intelektualinę karjerą... Kitą įprastinį interpasyvumo pa- 
vyzdį pateikia „bepročio“ vaidmuo patologiškai iškraipyta- 
me intersubjektyviame ryšyje (tarkime, šeimoje, kurios rep- 
resuotos traumos prasiveržia vieno iš jų narių dvasine krize): 
kai grupė sukuria beprotį, ar jie neperkelia į jį būtinybės pa- 
syviai tęsti kančią, priklausančią jiems visiems? Vėlgi, ar kraš- 
tutinis interpasyvumo pavyzdys nėra pats „absoliutus pavyz- 
dys“ (Hegelio terminas): tai Kristus, kuris prisiėmė (pelnytą) 
žmonijos kančią? Kristus atpirko mus visus ne veikdamas už 
mus, bet prisiimdamas kraštutinai pasyvios patirties naštą. 
(Skirtumas tarp aktyvumo ir pasyvumo, žinoma, dažnai nutri- 
namas: rauda kaip viešas gedėjimo veiksmas nėra tiesiog pa- 
syvi, tai pasyvumas, transtormuotas į aktyvią ritualizuotą sim- 
bolinę praktiką.) 

Politinėje plotmėje vienas ryškiausių „interpasyvumo“ pa- 
vyzdžių yra multikultūralistų kairiųjų intelektualų „supratimas“, 
kad net musulmonai, didžiosios Jugoslavijos karo aukos, da- 
bar atsižada daugiaetninės pliuralistinės Bosnijos vizijos ir pri- 
pažįsta faktą, kad jei serbai ir kroatai nori aiškiai atskirtų etni- 
nių vienetų, jie nori ir jiems priklausančios etninės erdvės. Šis 
kairiųjų „apgailestavimas“ yra pats blogiausias multikultūralis- 
tinis rasizmas: lyg bosniai nebuvo tiesiogine to žodžio prasme 
stumiami sukurti savo etninio anklavo inspiruojami to, kaip 
„liberalūs“ Vakarai elgėsi su jais paskutinius penkerius metus. 
Tačiau čia mus domina, kaip „daugiaetninė Bosnija“ tampa tik 
paskutine iš daugybės mitinių Kito figūrų, per kurias Vakarų 
kairieji intelektualai įgyvendino savo ideologines fantazijas: inte- 
lektualai tampa „daugiaetniški“ per bosnius, jie išsiveržia iš 
karteziškosios paradigmos žavėdamiesi senųjų amerikiečių 
(Native American) išmintimi, etc., panašiai kaip praeitais de- 
šimtmečiais, kai šie intelektualai tapo revoliucionieriais žavė- 
damiesi Kuba arba tapo „demokratiniais socialistais“, kai pa- 
rėmė Jugoslavijos „save reguliuojančio“ socializmo mitą kaip 
„kažką ypatingą“, tikrą demokratinį laimėjimą... Visais tais 
atvejais jie netrikdomi tęsė aukštesniosios viduriniosios kla- 
sės akademinį egzistavimą, kartu atlikdami savo progresyvią 
pareigą per Kitą. 

Šis interpasyvumo, tikėjimo ar mėgavimosi per kitą para- 
doksas taip pat įgalina naujai pažvelgti į agresyvumą: subjekto 
agresyvumas sužadinamas tuomet, kai kitas subjektas, per kurį 
pirmasis tikėjo ar mėgavosi, padaro kažką, kas sudrumsčia šio 
perkėlimo (transference) funkcionavimą. Prisiminkime, pavyz- 
džiui, kai kurių Vakarų kairiųjų akademikų požiūrį į Jugoslavi- 
jos dezintegraciją: kadangi faktas, jog buvusios Jugoslavijos žmo- 

nės atmetė („išdavė“) socializmą, sudrumstė šių akademikų ti- 
kėjimą, t. y. neleido jiems toliau tikėti „autentiškų“, save regu- 
liuojančiu socializmu per Kitą, galintį tai realizuoti, - kiekvie- 
ną, kuris nepalaikė jų Jugoslavijos nostalgija grįsto požiūrio, 
jie niekino kaip fašistiškai nusiteikusį nacionalista.? 


Subjektas, privalantis džiaugtis 


Tačiau ar mes nepainiojame skirtingų fenomenų, vadinamų tuo 
pačiu interpasyvumo vardu? Argi nesama esminio skirtumo tarp 
Kito, perimančio iš manęs „nuobodžius“ mechaninius rutini- 
nių pareigų aspektus, ir Kito, perimančio iš manęs mano malo- 
numą ir taip jį pasisavinančio? Ar „būti atpalaiduotam nuo ma- 
lonumo“ nėra beprasmis paradoksas, geriausiu atveju eufemiz- 
mas to, jog iš manęs jis paprasčiausiai atimamas? Ar malonumas 
nėra kažkas, kas būtent negali būti patiriama per Kitą? 

Netgi kalbant elementaraus psichologinio stebėjimo lygme- 
niu, galima į tai atsakyti prisimenant, kokį gilų pasitenkinimą 
gali patirti subjektas (pavyzdžiui, vienas iš tėvų), žinodamas, 
kad jo(s) mylima duktė ar sūnus kažkuo iš tiesų džiaugiasi; my- 
lintys tėvai gali tiesiogine prasme mėgautis Kito malonumu... 
Tačiau čia esama ir daug nemalonesnio reiškinio: vienintelis 
būdas iš tikrųjų paaiškinti pasitenkinimą ir išlaisvinantį poten- 
cialą, kurį suteikia gebėjimas mėgautis per Kitą, t. y. būti atpa- 
laiduotam nuo savo malonumo ir perkelti jį Kitam, yra pripa- 
žinti, jog pats malonumas nėra betarpiška spontaniška būklė, 
bet yra palaikomas superego imperatyvo: Lacanas pakartoti- 
nai pabrėžia, jog galutinis superego paliepimo turinys yra 
„Džiaukis!“. 

Norint geriau suvokti šį paradoksą, iš pradžių reikia paaiš- 
kinti opoziciją tarp (viešo simbolinio) Įstatymo ir superego. 
Viešas Įstatymas „tarp eilučių“ tyliai toleruoja, netgi skatina 
tai, ką jo eksplicitinis tekstas uždraudžia (tarkime, svetimavi- 
mą), tuo tarpu superego paliepimas, nustatantis jouissance, del 
savo tiesioginio pobūdžio trukdo subjektui jį pasiekti daug veiks- 
mingiau nei bet koks draudimas. Prisiminkime tėvą, kuris pa- 
tarinėja sūnui dėl seksualinių žygių: jei tėvas perspės sūnų to 
nedaryti, formaliai uždraus susitikinėti su merginomis etc., jis, 
žinoma, tarp eilučių tik paskatins sūnų tai daryti, t. y. patirti 
malonumą sulaužant tėviškąjį draudimą; jei, priešingai, tėvas 
begėdiškai stums jį „elgtis kaip vyrą“ ir vilioti merginas, tikra- 
sis tokio elgesio poveikis tikriausiai bus priešingas (sūnaus ati- 
tolimas, gėda dėl begėdiško tėvo, netgi impotencija...). Galbūt 
trumpiausias būdas paaiškinti superego paradoksą yra paliepi- 
mas: „Patinka ar ne, bet turi džiaugtis!“ 

Pastanga išeiti iš šios aklavietės yra tipiška isteriška strategi- 
ja, kai pakeičiamas (suspenduojamas) simbolinis ryšys, tuo pat 
metu apsimetant, kad niekas nepasikeitė: tarkime, vyras išsiski- 
ria su žmona ir toliau lanko ja ir vaikus namuose, lyg nieko 
nebūtų atsitikę, ne tik jausdamasis čia, namuose, kaip ir anks- 
čiau, bet netgi labiau atsipalaidavęs; kadangi simbolinis ryšys 
su šeima yra nutrauktas, jis gali iš tikrųjų atsipalaiduoti ir ja 
mėgautis. Turint tai galvoje, lengva įžiūrėti išlaisvinantį poten- 
cialą tos būsenos, kai esu atpalaiduojamas nuo malonumo: to- 
kiu būdu aš atpalaiduojamas nuo monstriškos pareigos džiaug- 
tis. Analizuojant detaliau, reikia išskirti du tipus elgesio, kai 
„Kitas atlieka (ar veikiau tęsia) tam tikrą veiksmą už mane*:'? 

e Prekinio fetišizmo atveju mūsų tikėjimas perkeliamas Kitam: aš 
manau, jog netikiu, bet tikiu per Kitą. Kritikos gestą čia sudaro tapaty- 
bės teigimas: ne, tai jūs tikite per Kitą (teologinėmis prekių užgaido- 
mis, Kalėdų seneliu). 

e Tuo atveju, kai vaizdo grotuvas žiūri filmą ir mėgaujasi juo už ma- 
ne (arba įrašyto juoko, arba raudotojų, kurios verkia ir gedi uz jus, ar 
Tibeto maldos malūnėlių atveju) situacija yra atvirkštinė: jums atrodo, 
kad mėgavotės reginiu, tačiau Kitas atliko tai už jus. Kritikos gestą čia 
sudaro teiginys, jog ne, ne jūs juokėtės, tai atliko Kitas (televizorius). 


Ar šioje priešpriešoje nėra svarbu, kad čia susiduriame su 
opozicija tarp tikėjimo ir jouissance, tarp simbolinės plotmės 
ir tikrovės? (Simbolinio) tikėjimo atveju jūs atsisakote tapaty- 
bės (neatpažįstate savęs tikėjime, kuris yra jūsų); (tikro) jouis- 
sance atveju jūs neatpažįstate decentralizavimo, kurį (klaidin- 
gai) suvokiate kaip „jūsų pačių“ jouissance. Galbūt pamatinė 
nuostata, apibrėžianti subjektą, nėra nei pasyvumas, nei auto- 
nomiška veikla, bet būtent interpasyvumas. Šis interpasyvumas 
turi būti priešpriešinamas Hegelio List de Vernunft („Proto gud- 
ravimui“): „Proto gudravimo“ atveju aš veikiu per Kitą, t. y. aš 
galiu likti pasyvus, tuo tarpu Kitas tai atlieka už mane (panašiai 
kaip Hegelio Idėja, kuri lieka anapus konflikto, leisdama veik- 
ti žmogiškoms aistroms); interpasyvumo atveju aš esu pasyvus 
per kitą - vadinasi, aš perduodu kitam pasyvų (mėgavimosi) 
aspektą, o pats galiu aktyviai dalyvauti (galiu vakare tęsti dar- 
bą, o vaizdo grotuvas pasyviai mėgausis už mane; aš galiu da- 
ryti finansinius pavedimus dėl mirusiojo turto, kol raudotojos 
gedi už mane). Tai įgalina pasiūlyti tariamo aktyvumo sąvoką: 
manote, jog esate aktyvus, tačiau jūsų tikroji pozicija, kadangi 
ji įsikūnijusi į fetišą, yra pasyvi... Ar mes neaptinkame kažko 

labai panašaus į tariamą aktyvumą Likimo paradokse (faktas, 
jog viskas nulemta iš anksto, t. y. kad Lemties atžvilgiu esame 
tik pasyvios aukos, provokuoja imtis nepaliaujamos karštligiš- 
kos veiklos), taip pat tipiškoje strategijoje obsesyvaus neuroti- 
ko, taip pat įsitraukusio į „tariamą aktyvumą“: jis yra pašėlu- 
siai aktyvus, kad užbėgtų įvykiams už akių (grupėje, kurioje 
tvyro įtampa, obsesyvus neurotikas ima kalbėti nesustodamas, 
pasakoti anekdotus etc., kad išvengtų nemalonios tylos, kuri 
atskleistų dalyviams susikaupusią įtampą).!! 

Objektas, įkūnijantis perteklinį malonumą, žavi subjektą, re- 
dukuoja jį į pasyvų žvilgsnį, bejėgiškai žiopsantį į objektą; šis 
santykis, žinoma, paties subjekto suvokiamas kaip kažkas gėdin- 
ga, žema. Būti tiesiogiai persmelktam objekto, pasyviai paverg- 
tam jo žavėjimo galios, yra kažkas absoliučiai nepakeliama: atvi- 
rai demonstruodamas pasyvią nuostatą, jog „tuo mėgaujasi“, 
subjektas kažkaip netenka orumo. Taigi interpasyvumas turi bū- 
ti suvokiamas kaip pirminė subjekto gynybos nuo jouissance for- 
ma: aš atitolinu jouissance per Kitą, kuris pasyviai jį pratęsia 
(juokiasi, kenčia, mėgaujasi...) vietoje manęs. Būtent šiuo požiū- 
riu subjekto, privalančio mėgautis, efektas, t. y. gestas, kuriuo 
jouissance perkeliamas Kitam, yra labiau pirminis nei „subjekto, 
privalančio žinoti“ arba „subjekto, privalančio tikėti“. Iš čia kyla 
libidine strategija iškrypėlio, kuris prisiima grynojo Kito jouis- 
sance instrumento poziciją: (vyriškam) iškrypėliui lytinis aktas 
(coitus) reiškia aiškų darbo pasidalijimą, kuriame jis redukuojasi 
į grynąjį jos malonumo instrumentą; jis atlieka sunkų darbą, veik- 
damas aktyviai; moteris, kuriai sukelta ekstazė, pasyviai išgyve- 
na ją toliau ir žvelgia aukštyn... Psichoanalitinio gydymo metu 
subjektas turi išmokti tiesiogiai suvokti santykį su objektu, kuris 
įkūnija Jo jouissance, ir atsisakyti įgaliotinio, kuris džiaugiasi vie- 

toje jo, už jj. Nepripažintas fundamentalus mano būties pasyvu- 
mas yra struktūruojamas pamatinės fantazijos, kuri, nors iš pra- 
džių man nesuvokiama, reguliuoja mano santykį su jouissance. 
Dėl šios priežasties subjektas negali suvokti savo pamatinės fan- 
tazijos, kol neišgyvena radikalios „subjektyvaus skurdo“ patir- 
ties: suvokdamas savo pamatinę fantaziją, aš pats prisiimu pasy- 
vų savo būties branduolį, t. y. branduolį, nuo kurio atsiribojęs 
galiu palaikyti savo subjektyvią veiklą. 

Objekto substitucija vietoje subjekto tokiu būdu yra labiau 
pirminė nei signifikanto substitucija vietoje subjekto: signifi- 
kantas yra būdas „būti aktyviam per kitą“, o objektas yra bū- 
das „būti pasyviam per kitą“, t. y. objektas pirmapradiškai yra 
tai, kas kenčia, prasitęsia už mane, mano vietoje - trumpai ta- 
riant, tai, kas mėgaujasi už mane. Taigi susidūrime su objektu 
nepakeliama yra tai, kad jame aš matau save kaip kenčiantį 
objektą: tai, kas mane paverčia apžavėtu pasyviu stebėtoju, yra 
reginys, kur aš pats pasyviai kenčiu... Toli gražu nebūdamas tik 
kraštutinis fenomenas, atsirandantis tik ekstremaliose „patolo- 
ginėse“ situacijose, interpasyvumas, kitaip nei interaktyvumas 
(ne įprastine prasme, kai sąveikaujama su mediumu, bet ta pras- 
me, jog kitas veikia už mane, mano vietoje), yra bruožas, apibrė- 
žiantis patį elementariausią subjektyvumo lygmenį, būtinąjį mi- 
nimumą: kad būčiau aktyvus subjektas, aš turiu atsikratyti — ir 
perkelti kitam - inertišką pasyvumą, kuris sudaro mano esmi- 
nės būties tankį. Būtent šia apibrėžta prasme priešprieša signi- 
fikantas/objektas sutampa su priešprieša interaktyvumas/inter- 
pasyvumas: signifikantas yra interaktyvus, jis veikia mano la- 
bui, mano vietoje, o objektas yra interpasyvus, jis kenčia už 
mane. Tai, jog į kitą perkeliama pati pasyviausia patirtis, yra 
daug nemalonesnis reiškinys nei veikimas per kitą: interpasy- 

vumo patirtyje aš esu decentralizuojamas daug radikaliau nei 
interaktyvumo patirtyje, nes interpasyvumas atima iš manęs 
patį mano esminės tapatybės branduolį. 

Vadinasi, pamatinė interpasyvumo matrica kyla iš sampratos, 
pagal kurią subjektas yra grynoji save pagrindžianti veikla, gry- 
noji Tapsmo tėkmė, neturinti jokios pozityvios, stabilios Būties: 
jei aš privalau funkcionuoti kaip grynoji veikla, aš turiu ekster- 
nalizuoti savo (pasyvią) Būtį - trumpai tariant: aš turiu būti pa- 
syvus per kitą. Šis inertiškas objektas, kuris „yra“ mano Būtis, 
kuriame mano inertiška Būtis yra eksternalizuota, yra Lacano 
objektas mažoji a. Kiek elementari, esminė subjektyvumo struk- 
tūra yra isteriška, t. y. kiek isterija yra apibrėžiama klausimo „Kas 
aš esu objektui (Kito akivaizdoje, Kito geismui)?“ — ji atveria 
mums gryniausią interpasyvumo pavidalą: tai, ko isteriškas su- 
bjektas negali pripažinti, tai, kas jam kelia nepakeliamą nerimą, 
yra nuojauta, kad Kitas/Kiti suvokia jį kaip jo Būties pasyvumą, 
kaip objektą, kurį galima keisti, juo mėgautis ar kitaip „manipu- 
liuoti“. Čia glūdi Lacano subjektyvumo „ontologinė aksioma“: 
kuo aš aktyvesnis, tuo pasyvesnis privalau būti kitoje vietoje, 
t. y. tuo labiau privalo egzistuoti kitas objektas, kuris yra mano 
vietoje, mano labui. (Šią aksiomą paprasčiausiai realizuoja gerai 
žinomas atvejis aukštas pareigas užimančio vadybininko, kuris 
retkarčiais jaučiasi privaląs aplankyti prostitutes ir atsiduoti ma- 
zochistiniams ritualams, kad su juo „būtų elgiamasi kaip su objek- 
tu.“) Psichoanalizė aktyviame subjekte būtent ir ieško pamatinės 
fantazijos, kuri palaiko jo paneigtą pasyvumą. 

Čia iškyla teorinė problema, kurią seniai suformulavo Ador- 
no (ir kuriai išspręsti jis pasiūlė sąvoką „angstlose Passivitūt“ 
[pasyvumas be nerimo): ar įmanoma subjektui būti pasyviam 
per objektų sritį, pripažinti „objektų pirmumą“, netampant fe- 

tišizmo auka? Kalbant Lacano terminais, ta pati problema tu- 
rėtų būti suformuluota taip: ar objektas mažoji a visuomet ir 
neišvengiamai funkcionuoja kaip fetišistinis objektas, kaip ob- 
jektas, kurio žavinti esatis uždengia kastracijos sukeltą trūku- 
mą (Lacano matemoje tai mažoji a, esanti virš minus O, žymin- 
čios kastraciją)? 


Seksualinis skirtumas 


Čia svarbiausias yra atspindintis apvertimas, kai ne „Kitas vei- 
kia už mane, mano vietoje“, bet „aš pats veikiu per Kitą“: šis 
apvertimas sudaro minimalią subjektyvumo sąlygą, t. y. požiū- 
ris, pagrindžiantis subjektyvumą, yra ne „aš esu aktyvus auto- 
nomiškas veikėjas, kuris veikia“, bet „kitas veikia už mane, aš 
pats veikiu per jį“ (moteris, kuri veikia per savo vyrą, etc.). Šis 
apvertimas pasikartoja Hegelio dialektikos procese, pasirody- 
damas kaip perėjimas i$ determinuojančios refleksijos į reflek- 
syvią determinaciją. Kaip žinoma, determinuojanti refleksija 
yra dialektinė įsteigimo ir išorinės refleksijos vienybė. Kalbant 
apie subjekto veiklą, „įsteigianti refleksija“ pasirodo tuomet, 
kai aš esu tiesiogiai aktyvus; „išorinėje refleksijoje“ Kitas yra 
aktyvus, o aš tik pasyviai stebiu. Kai Kitas veikia už mane, vie- 
toje manęs, kai jis veikia kaip mano pakaitalas, mano santykis 
su juo yra determinuojanti refleksija, t. y. jame sutampa išorinė 
ir įsteigianti refleksija (pats veiksmas, kai aš stebiu Kitą, vei- 
kiantį už mane, išorinės refleksijos momentas leidžia man su- 
vokti, kad jis veikia už mane, kad šiuo atžvilgiu aš pats esu 
„Įsteigiamas“ šios veiklos, kad jo veikla yra „medijuota“ mano 
subjektyvios pozicijos); tik tuomet, kai aš įsteigiu tiesioginę ta- 

patybę tarp Kito ir savo veiklos, t. y. kai aš suvokiu save kaip iš 
tiesų aktyvų, kaip veikiantį per Kitą, pereiname iš determinuo- 
jančios refleksijos į refleksyvia determinaciją (nes šiuo lygme- 
niu Kito veikla ne tik determinuota mano refleksijos, bet tie- 
siogiai įsteigta kaip mano refleksyvi determinacija). Arba, vėl 
grįžtant prie Jugoslavijos anekdotų: čia susiduriame su perėji- 
mu nuo „Žmonių reprezentantų, kurie važinėja limuzinais vie- 
toje paprastų žmonių“, prie „paprastų žmonių, kurie važinėja 
limuzinais per savo reprezentantus“... Jouissance plotmėje tai 
perėjimas nuo Kito, kuris mėgaujasi už mane, mano vietoje, 
prie paties savęs, besimėgaujančio per Kitą. 

Šis paradoksas įgalina naujai pažvelgti į seksualinį skirtumą. 
Kai pačioje savo argumentacijos dėl paskirstomojo teisingumo 
pradžioje Johnas Rawlsas teigia, kad jo hipotezė panaikina ra- 
cionalių subjektų pavydą, kartu panaikinamas ir pats geismas 
bei jo esminė sąsaja su Kito geismu. Tačiau „pavydo“ logika 
nėra vienoda abiem lytims. Tačiau kaip teiginys „geismas yra 
Kito geismas“ skiriasi vyro ir moters atveju? Vyriškoji versija 
yra, kalbant paprastai, kova/pavydas: „aš noriu to paties, ko ir 
tu, tiek, kiek tu to nori“ - kitaip tariant, objekto geidžiamumo 
vertę sudaro tai, kad jis jau yra geidžiamas kito. Tikslas čia yra 
kraštutinė Kito destrukcija, kuri, žinoma, padaro objektą be- 
vertį - čia glūdi vyriškosios geismo dialektikos paradoksas. Mo- 
teriškoji versija, priešingai, yra „aš geidžiu per Kitą“, visais atžvil- 
giais „leidžiu Kitam tai atlikti (užvaldyti ir mėgautis objektu, 
etc.) už mane“ (leidžiu savo vyrui, savo sūnui... patirti sėkmę 
vietoje manęs), taip pat ir „aš noriu tik to, ko jis nori, aš noriu 
įgyvendinti jo geismą“ (Antigonė, norinti įgyvendinti Kito geis- 
mą, tinkamai palaidodama savo brolį).! 

Tezė, jog vyras linkęs veikti tiesiogiai ir prisiimti atsakomybę 

už savo veiksmą, o moteris renkasi veikti per savo įgaliotinį, 
leisdama kitam (arba manipuliuodama, kad kitas imtųsi) veikti 
už save, gali pasirodyti kaip nuvalkiota klišė, kuri sukuria liūd- 
nai pagarsėjusį moters kaip apsigimusios svaičiotojos, besisle- 
piančios už vyro nugaros, įvaizdį." Tačiau kas, jei ši klišė vis 
dėlto nurodo moteriškąjį subjektyvumo pobūdį? Kas jei „pirmi- 
nis“ subjektyvus gestas, kuris ir sudaro subjektyvumą, yra ne 
autonomiška „veikla“, bet veikiau pirminė substitucija, atsitrau- 
kimas ir leidimas kitam veikti už mane, mano vietoje. Moterys 
labiau nei vyrai sugeba mėgautis pagal įgaliojimą, rasti gilų pasi- 
tenkinimą žinodamos, kad jų mylimas partneris mėgaujasi (arba 
patiria sėkmę, arba kitaip pasiekia savo tikslą).!* Būtent šiuo apib- 
rėžtu aspektu Hegelio „Proto Gudravimas“ liudija visiškai mo- 
terišką prigimtį to, ką Hegelis vadina „Protu“: teiginys „Ieškoki- 
te paslėpto Proto (kuris realizuoja save akivaizdžioje egotistinių 

tiesioginių motyvų ir veiksmų sumaištyje)!“ yra hėgeliškas liūd- 
nai pagarsėjusio teiginio Cherchez la femme atitikmuo. Būtent 
čia nuoroda į interpasyvumą leidžia sukomplikuoti įprastinę 
perskyrą tarp vyro ir moters kaip tarp aktyvumo ir pasyvumo: 
seksualinis skirtumas yra įrašytas pačioje substitucijos santykio 
šerdyje - moteris gali likti pasyvi būdama aktyvi per kitą, vyras 
gali būti aktyvus kentédamas per kitą. V 


„Objektyviai subjektyvus“ 


Šių fenomenų (jų psichoanalitinis pavadinimas, žinoma, yra fan- 
tazija) ontologinį paradoksą, netgi skandalą sudaro tai, jog jie 
apverčia įprastinę priešpriešą tarp „subjektyvumo“ ir „objek- 
tyvumo“: žinoma, fantazija pagal apibrėžimą nėra „objektyvi“ 

(pagal naivųjį supratimą, jog „egzistuoja nepriklausomai nuo su- 
bjekto suvokimo“); tačiau ji taip pat nėra „subjektyvi“ (ji nėra 
redukuojama į subjekto sąmoningai suvokiamas intuicijas). Fan- 
tazija veikiau priklauso „keistai objektyviai subjektyvaus kate- 
gorijai - kai daiktai pasirodo aktualiai, objektyviai, net jei iš tie- 
sy jie atrodo kitaip“.!'* Pavyzdžiui, kai subjektas aktualiai patiria 
seriją fantazminių darinių, tarpusavyje susijusių daugybe persta- 
tymų, šios serijos niekuomet nėra galutinės: tarsi aktualiai pati- 
riamos serijos pateiktų daugybę variacijų tam tikros paslėptos 
„pamatinės“ fantazijos, kuri niekuomet subjekto nėra aktualiai 
patiriama. (Freudo pavyzdyje „vaikas buvo sumuštas“ dvi sąmo- 
ningai patiriamos fantazijos numato ir trečiąją fantaziją - „mano 
tėvas mane muša“, kuri niekuomet nebuvo aktualiai patirta ir 
gali būti tik retroaktyviai rekonstruota kaip numanoma nuoro- 
da į kitas dvi fantazijas arba kaip jungiamoji sąvoka tarp jų.) 
Galima eiti toliau ir teigti, kad šiuo požiūriu Freudo aprašyta 
pasąmonė yra „objektyviai subjektyvi“: kai, pavyzdžiui, teigia- 
me, kad kažkas, sąmoningai palankiai nusiteikęs žydų atžvilgiu, 
vis dėlto slepia gilius antisemitinius nusistatymus, kurių sąmo- 
ningai nesuvokia, argi neteigiame, kad (kiek šie nusistatymai at- 
skleidžia ne tai, kokie žydai yra iš tikrųjų, bet tai, kokie jie jam 
pasirodo) jis nesuvokia, kaip žydai iš tiesų jam atrodo? 

Tai vėl mus grąžina prie „fetišizmo“ klausimo: kai fetišo dėka 
subjektas „tiki per kitą“ (t. y. kai fetišas-daiktas tiki už jį, jo vie- 
toje), susiduriame su „keista objektyviai subjektyvaus kategori- 
ja“: tai, ką fetišas objektyvizuoja, yra „mano tikrasis tikėjimas“, 
tai, kaip daiktai „man iš tiesų atrodo“, nors aš niekuomet iš tik- 
rųjų nepatiriu jų tokiu būdu; kalbėdamas apie prekinį fetišizmą, 
Marxas pats vartoja terminą „objektyviai būtina regimybė“. Tai- 
gi kai kritiškas marksistas sutinka buržuazinį subjektą, pasinėru- 

sj į prekinį fetišizmą, marksistų priekaištas jam yra ne tas, kad 
„prekė gali pasirodyti magiškas objektas, turintis specialių galių, 
tačiau iš tiesų tai tik sudaiktinta santykių tarp žmonių išraiška“; 
dabartinis marksistų priekaištas yra veikiau toks: „Gali manyti, 
kad prekė pasirodo tau kaip paprastas socialinių santykių įsikū- 
nijimas (kad, pavyzdžiui, pinigai yra tik bilietas, leidžiantis nau- 
dotis socialiniu produktu), bet iš tikrųjų viskas atrodo kitaip — 
savo socialinėje realybėje, dalyvaudamas socialiniuose mainuo- 
se, tu matai nemalonų faktą, kad prekė iš tikrųjų pasirodo kaip 
magiškas objektas, turintis specialių galių“. 

Ir daug bendresniu lygmeniu - ar tai nėra pačios simbolinės 
tvarkos apibūdinimas? Kai susiduriame su simbolinės tvarkos 
įkūnytoju (tėvu, teisėju...), galime subjektyviai jį suvokti kaip 
sugedusį silpnavalį, tačiau vis tiek elgiamės su juo su reikiama 
pagarba nes būtent taip jis „objektyviai atrodo“. Kitas pavyz- 
dys: komunistiniuose režimuose apgaulinga regimybė, kuria pa- 
sikliaudami žmonės rėmė Partiją ir entuziastingai kūrė socia- 
lizmą, buvo ne paprasta subjektyvi regimybė (niekas iš tikrųjų 
ja netikėjo), bet veikiau tam tikra „objektyvi regimybė“, regi- 
mybė, kuri materializavosi aktualioje režimo socialinėje veikloje, 
būde, kuriuo vadovaujanti ideologija materializavosi ideologi- 
niuose ritualuose ir aparatuose. Arba, kalbant Hegelio termi- 
nais: „objektyviai subjektyvaus“, „objektyviai“ suvoktos regi- 
mybės samprata reiškia tą momentą, kai skirtumas tarp objek- 
tyvios realybės ir subjektyvios regimybės atsispindi pačioje 
subjektyvios regimybės plotmėje. Šis atspindys regimybėje, su- 
sidarantis priešpriešoje tarp realybės ir regimybės, sukuria pa- 
radoksalią objektyvios regimybės, to, „kaip daiktai iš tiesų man 
atrodo“, sampratą. Čia glūdi dialektinė sintezė tarp Objekty- 
vumo ir Subjektyvumo srities: ją sudaro ne tik subjektyvios re- 

gimybės kaip medijuotos objektyvios realybės išraiškos supra- 
timas, bet ir regimybės, kuri save objektyvizuoja ir pradeda 
funkcionuoti kaip „tikra regimybė“ (regimybė, palaikoma di- 
džiojo Kito, simbolinės institucijos), supratimas, priešingas tikrų 
individų susikurtai grynai subjektyviai regimybei. Tai taip pat 
yra vienas iš būdų apibrėžti Lacano teiginio apie pamatinį 
subjekto „decentralizavimą“ reikšmę: jis turi galvoje ne tai, kad 
subjektyvi patirtis yra reguliuojama objektyvių pasąmoninių me- 
chanizmų, kurie yra „decentralizuoti“ mano savęs patirties atž- 
vilgiu ir kurie tokiu atveju yra man nepavaldūs (tai teigė visi 
materialistai), bet veikiau kažkas, kas kelia didesnį nerimą — aš 
netenku net savo intymiausios „subjektyvios“ patirties, to, kaip 
daiktai „iš tikrųjų man atrodo“, pamatinės fantazijos, kuri su- 
daro ir garantuoja mano būties esmę, net jei aš niekuomet ne- 
galiu sąmoningai jos patirti ir suvokti... Remiantis įprastu po- 
žiūriu, subjektyvumą sudaranti plotmė yra fenomeninė (savęs) 
patirtis — aš esu subjektas tuo momentu, kai galiu sau ištarti: 
„Nesvarbu, kad nežinomi mechanizmai reguliuoja mano veiks- 
mus, pojūčius ir mintis, niekas negali iš manęs atimti to, ką 
matau ir jaučiu dabar“. Lacanas apverčia šį įprastinį požiūrį: 
„Signifikanto subjektas“. pasirodo tik tuomet, kai svarbiausias 
subjekto fenomeninés (savęs) patirties (jo „pamatinės fantazi- 
jos“) aspektas jam pačiam tampa nepasiekiamas, t. y. kai jis 
„pirmapradiškai represuojamas“. Savo radikaliausia prasme Pa- 
sąmonė yra nepasiekiamas fenomenas, o ne objektyvus mecha- 
nizmas, reguliuojantis mano fenomeninę patirtį. 

Prima facie filosofiniai pastebėjimai, liečiantys šį paradoksą, 
žinoma, yra tokie, kad moderni filosofija jau seniai apibrėžė 
„objektyviai subjektyvaus“ sąvoką. Būtent į tai nurodo Kanto 
„transcendentalumo“ samprata, kuri tiksliai pažymi objekty- 

vumą, kiek jis yra „subjektyviai“ medijuotas/konstituotas: Kan- 
tas pabrėžia ir pabrėžia, kad šis transcendentalinis idealizmas 
neturi nieko bendra su paprastu subjektyviu fenomenalizmu, 
t. y. jis nori pasakyti ne tai, kad nėra objektyvios realybės, kad 
mums pasiekiamos tik subjektyvios regimybės. Neabejotinai esa- 
ma linijos, skiriančios objektyvią realybę nuo grynai subjekty- 
vių įspūdžių, todėl Kantas būtent ir sprendžia problemą, kaip 
pereiti nuo daugybės subjektyvių įspūdžių prie objektyvios rea- 
lybės: jo atsakymas, žinoma, yra tas, jog pereiti galima per trans- 
cendentalinę konstituciją, t. y. per subjekto sintetinančią veik- 
la. Skirtumas tarp objektyvios realybės ir grynai subjektyvių 
įspūdžių yra vidujai būdingas subjektyvumui, tai skirtumas tarp 
grynai subjektyvaus ir objektyviai subjektyvaus... Tačiau Laca- 
no fantazijos samprata siekia ko kito. Tam, kad suprastume 
skirtumą, reikia pasitelkti, atrodo, smulkmenišką, tačiau svar- 
bia perskyrą tarp „subjektyviai objektyvaus“ ir „objektyviai 
subjektyvaus“: Kanto transcendentaliai konstituota realybė yra 
subjektyviai objektyvi (ji atstoja objektyvumą, kuris yra subjekty- 
viai konstituotas/medijuotas), o fantazija yra objektyviai subjek- 
tyvi (ji reiškia giliai subjektyvų turinį, fantazavimo produktą, 
kuris paradoksaliu būdu yra „desubjektyvuojamas“, kuris tam- 
pa nepasiekiamas tiesioginei subjekto patirčiai). 

Tačiau būtų didelis nesusipratimas interpretuoti šį radikalų 
decentralizavimą, glūdintį fetišizmo sampratoje (aš netenku savo 
giliausių tikėjimų, fantazijų etc.), kaip „karteziškojo subjekty- 
vumo pabaigą“. Šis nusavinimas (tai, jog nauja fenomenologi- 
nė konstitucija, kuri sukurtų „sudaiktintą“ tikėjimą iš tariamo 
„pirmojo asmens“ tikėjimo, neišvengiamai žlunga, tai, kad subs- 
titucija yra pirminė, kad net mūsų intymiausių tikėjimų, fanta- 
zijų ir kitais atvejais didysis Kitas gali „atlikti tai už mane“) iš 

tikrųjų sunaikina įprastinę vadinamojo „Karteziškojo Teatro“ 
sampratą, centrinio Sąmonės Ekrano sampratą, kuris sudaro 
subjektyvumo esmę ir kuriame „dalykai vyksta iš tikrųjų“ (fe- 
nomenų lygmeniu).!' Kaip priešprieša šiai sampratai, Lacano 
subjektas, įvardijamas kaip $, kaip save nurodančio negatyvu- 
mo tuštuma, tiksliai atitinka pirminę decentralizaciją: pats fak- 
tas, jog aš galiu netekti savo giliausio psichinio („mentalinio“) 
turinio, kad didysis Kitas (ar fetišas) gali juoktis už mane, tikėti 
už mane, ir yra tai, kas mane paverčia $, „perbrauktu“ subjek- 
tu, gryna tuštuma be jokio pozityvaus substancinio turinio. Taigi 
Lacano subjektas yra radikaliai tuščias kaip būtis, netenkanti 
net minimalios fenomenologinės atramos: net patirčių gausy- 
bė negali užpildyti šios tuštumos. Ir Lacano prielaida yra ta, 
kad karteziškoji subjekto redukcija į grynąjį cogito jau impli- 
kuoja kiekvieno substancinio turinio, net ir mano giliausių 
„mentalinių“ nuostatų, redukcija - „Karteziškojo Teatro“ kaip 
pirminės subjektyvumo vietos samprata jau reiškia subjekto kaip 
$, kaip grynosios negatyvumo tuštumos „sudaiktinimą“. 


ED 

! Subjekto, privalančio tikėti, aktualumą stalinistinio „totalitarizmo“ salygo- 
mis geriausiai iliustruoja gerai žinomas atsitikimas su Didžiąja tarybine 
enciklopedija, pasirodžiusia 1954 metais, iš karto po Berijos žlugimo. Kai 
tarybiniai prenumeratoriai gavo Enciklopedijos tomą, kuriame buvo straips- 
niai, prasidedantys B raide, ten, žinoma, buvo ir dviejų puslapių straipsnis 
apie Beriją, išaukštinantis jį kaip didįjį Tarybų Sąjungos didvyrį; po jo žlugimo 
ir paskelbimo išdaviku bei šnipu visi prenumeratoriai gavo iš leidyklos laišką, 
prašantį išplėšti ir grąžinti lapą apie Beriją; mainais jie skubiai gavo dviejų 
puslapių straipsnį (su nuotraukomis) apie Bering Strait projektą, taigi kai jie 


įklijuos jį į tomą, jo visuma bus atkurta; nebus tuščios vietos, kuri liudytų apie 

staigų istorijos perrašymą... Klausimas čia toks: kam ši visuma (visumos 
regimybė) buvo kuriama, jei kiekvienas prenumeratorius žinojo apie manipu- 
liacijas (nes pats turėjo jas atlikti)? Vienintelis atsakymas, žinoma yra: 
neegzistuojančiam subjektui, privalančiam tikėti... 

2 Žr.: Michel de Certeau, „What We Do When We Believe“, in On Signs, ed. 
Marshall Blonsky, Baltimore, MD: John Hopkins University Press, 1985, p. 
200. Taip pat žr.: Slavoj Žižek, Tbe Sublime Object of Ideology, London: 
Verso, 1989, 5 skyrių. 

* Dėl šios priežasties Lacanas kalba apie „tikrovės žinojimą“, o ne tikėjimą 
tikrove. Kitaip tariant, santykis tarp tikėjimo ir žinojimo yra kaip tarp geismo 
ir potraukio: geismas visuomet yra reflektyvus, tai „geismo geismas“, tuo 
tarpu potraukis nėra „potraukis potraukiui“. 

* „Subjekto, privalančio žinoti“ logika nėra „autoritarinė“ (besiremianti kitu 
subjektu, kuris žino už mane), bet, priešingai, kurianti naują žinojimą: 
isteriškas subjektas, kuris nepaliaujamai tiria Viešpaties žinojimą, yra naujo 
žinojimo atsiradimo modelis. Būtent „subjekto, privalančio tikėti“ logika iš 
tiesų yra konservatyvi, nes ji remiasi struktūra tikėjimo, kurio subjektas 
neprivalo kvestionuoti („nesvarbu, ką tu žinai, remkis savo tikėjimu, elkis 
taip, lyg tikėtum...“). 

3 Kitas įdomus faktas, susijęs su santykiu tarp tikėjimo ir žinojimo, yra tas, jog 
pastangos „įrodyti Dievo egzistavimą“ (t. y. suteikti mūsų įsitikinimui, jog 
„Dievas egzistuoja“, žinojimo statusą) paprastai pradedamos dėti tuomet, kai 
niekas neabejoja Jo egzistavimu (trumpai tariant, kai „visi tiki“), o ne tuo 
metu, kai kyla ateizmas ar religijos krizės (kas šiandien dar rimtai suinteresuo- 
tas „įrodinėti Dievo egzistavimą“?). Taigi esame verčiami teigti, jog paradok- 
saliu būdu kiekviena pastanga pademonstruoti Dievo egzistavimą sukelia 
abejonę - tam tikru būdu sukuria problemą, kurios siekta išvengti. Remiantis 
įprastiniu Hegelio teiginiu, pastangos įrodyti Dievo egzistavimą remiantis 
argumentavimu liudija, jog Priežastis (mūsų nuoširdus tikėjimas Juo) jau yra 
prarasta - jog mūsų santykis su Juo yra ne „substancinis“ tikėjimas, bet 
visuomet jau refleksyviai „medijuotas“ žinojimas. Kitaip negu tvirtinama šiuo 
teiginiu, refleksyvus žinojimas veikiau įgyja statusą „kraštutinumo“, į kurį 
metamės, kai esame tikri savo Tikėjimu (kaip asmuo, susijęs emociniais ryšiais 
su partneriu, gali leisti sau švelniai iš jo pasijuokti, kai yra visiškai tikras dėl jų 


santykio tvirtumo, taigi kai žino, jog tokie paviršutiniški juokai negali jo įžeisti). 

$ Kol priprantama prie „įrašyto juoko“, vis tiek esama trumpo nepatogumo 
periodo: pirma reakcija į tai yra šokas, nes sunku susitaikyti, kad mašina 
kažkur ten gali „juoktis už mane“; esama kažko giliai nepadoraus šiame 
reiškinyje. Laikui bėgant, žinoma, prie to priprantama, ir po to šis reiškinys 
suvokiamas kaip „natūralus“. 

7 Čia remiuosi Roberto Pfallerio indėliu simpoziume Die Dinge lachen an 
unsere Stelle, Linz (Austria), 8-10 October 1996. 

8 Atrodo, jog šiandien net pornografija vis labiau ir labiau funkcionuoja 
interpasyviai: filmai su X ženklu jau nėra priemonė, skirta sužadinti vartotojo(s) 
atsiskyrėlišką masturbaciją: pakanka vien tik spoksoti į ekraną, kur „vyksta 
veiksmas“ - kitaip tariant, pakanka stebėti, kaip kiti mėgaujasi vietoje manęs. 

? Čia pamokamas yra Peterio Handke's pavyzdys: daugybę metų jis gyveno 
savo autentišką gyvenimą interpasyviai, išvaduotas nuo Vakarų vartotojiškos 
visuomenės sugedimo per slovėnus (jo motina buvo slovėnė): jam Slovėnija 
buvo šalis, kurioje žodžiai tiesiogiai siejosi su objektais (parduotuvėje pienas 
buvo paprasčiausiai vadinamas „pienu“, išvengiant komercializuotų prekinių 
pavadinimų spąstų, etc.) - trumpai tariant, grynas fantazminis darinys. 
Dabartinė slovėnų nepriklausomybė ir noras įstoti į Europos Sąjungą sukėlė jo 
stiprią agresiją: savo paskutiniuose rašiniuose jis pasmerkė slovėnus kaip 
Austrijos ir vokiškojo kapitalo vergus, parduodančius savo palikimą Vaka- 
rams... nes jo interpasyvus žaidimas buvo pertrauktas - nes slovėnai jau 
nesielgia taip, kad leistų jam būti autentiškam per juos. Nenuostabu, kad jis 
palinko prie Serbijos kaip paskutinių autentiškumo likučių Europoje, 
lygindamas Bosnijos serbus, apsiautusius Sarajevą, su senaisiais amerikiečiais 
(Native Americans), apsiautusiais baltųjų kolonizatorių stovyklą... 

10 Čia vėl remiuosi Pfalleriu, jo pasisakymu simpoziume 1996 spalį. 

!! Būtent šiuo - interpasyvaus paradokso - aspektu įdomu patyrinėti Schellin- 
go aukščiausiosios laisvės sąvoką kaip būklę, kurioje aktyvumas ir pasyvumas, 
aktyvi būtis ir veikiama būtis harmoningai sutampa: žmogus pasiekia aukš- 
čiausiąjį tašką, kai savo subjektyvumą paverčia aukštesniosios Galios Predika- 
tu (matematine prasme), t. y. kai jis tarsi pasiduoda Kitam, „depersonalizuoja“ 
savo intensyviausią veiklą ir atlieka ją taip, lyg tam tikra aukštesnioji Galia 
veiktų per jį, naudodamasi juo kaip mediumu - panašiai kaip mistinėje Meilės 
patirtyje arba kaip menininkas, kuris aukščiausiame kūrybingumo svaigulyje 


suvokia save kaip mediumą, per kurį reiškiasi daug esmingesnė beasmenė 

Galia. (Žr.: Slavoj Žižek. The Indivisible Remainder, London: Verso, 1996.) Ši 
aukščiausios laisvės sąvoka nurodo neįmanomą tašką, kur tobulai sutampa 
pasyvumas ir aktyvumas ir kur plyšys tarp inter(aktyvumo ar pasyvumo) 
panaikinamas: kai aš esu aktyvus, man nereikia, kad kitas būtų pasyvus už 
mane, mano vietoje, nes pati mano veikla jau pati savaime yra aukščiausia 
pasyvumo forma; ir vice versa: kai autentiškoje mistinėje patirtyje aš leidžiu 
„sau visiškai atitrūkti, perimti Gelassenheit pasyvią nuostatą, šis pasyvumas 
pats savaime yra aukščiausia aktyvumo forma, nes jame didysis Kitas (Dievas) 
veikia per mane... 

2 Žr.: Darian Leader, Why Do Woman Write More Letters Than They Post?, 
London: Faber and Faber, 1966. 

"5 Kai kalbame apie kasdienį ideologinį santykio tarp vyrų ir moterų suvoki- 
mą, terminas klišė yra teoriškai klaidingas. Vadinasi: kai kas nors atmeta šį 
suvokimą kaip „klišes“, paprastai tai sakoma taip, tarsi tai atpalaiduotų mus 
nuo analizės, kg būtent šios klišės reiškia. Socialinėje plotmėje iš esmės viskas 
yra „klišė“ (t. y. atsitiktinis simbolinis darinys, nepagrįstas tiesiogine „daiktų 
prigimtimi“). Į „klišes“ reiktų žiūrėti nepaprastai rimtai, ir vienintelė proble- 
ma dėl šio termino ta, kad jis yra klaidinantis, nes greta jo visuomet girdėti 
žodis „tik“ (terminas „klišė“ prilygsta terminui „tik klišė“). 

14 Vyrų atveju numanomas kito malonumas yra veikiau obsesyvaus nerimo 
šaltinis: galutinis intriguojančių ritualų tikslas yra išlaikyti kitą marinimo 
būklėje, apsaugoti jį nuo mėgavimosi... 

!5 Kai savo keturių diskursų schemoje Lacanas £ (subjektą) rašo po (dominuo- 
jančiu signifikantu) S,, ar negalime perskaityti šios substitucijos kaip Moters 
pajungimo Vyrui - vyras suvokiamas kaip moters metaforinis substitutas, jos 
įgaliotinis? (Priešinga substitucija, kai $ rašomas po objektu mažoji a, reikštų, 
žinoma, moterį kaip vyro substitutą.) 

'6 Daniel C. Dennett, Consciousness Explained, New York: Little, Brown and 
Co, 1991, p.132. (Dennettas, Zinoma, prisimena $13 savoka grynai negatyviai, 
kaip beprasmj contradictio in adjecto.) 


17 Dėl „Karteziškojo Teatro“ sampratos žr.: Dennett, Consciousness Explained. 


Versta iš: Slavoj Žižek, The Plague of Fantastes, London, New York: Verso, 
1997, p. 104-126; taip pat Slavoj Žižek, The Interpassive Subject, 


http://www.lacan.com/interpass.htm 

7. OTTO WEININGERIS, ARBA „MOTERIS NEEGZIS, 'JOJA" 


„Tikėkimės, jog publika nepamanys, kad filosofą žemina bei 
menkina domėjimasis sueitimi...“ (23)! Šis teiginys galėtų būti 
laikomas Weiningerio knygos moto: seksualinį skirtumą ir sek- 
sualinį santykį jis išaukštino iki pagrindinės filosofijos temos. 
Kaina, kurią už tai sumokėjo, buvo baisi: jis nusižudė būdamas 
dvidešimt ketverių, praėjus keliems mėnesiams po jo didžio- 
sios knygos Lytis ir charakteris pasirodymo. Kodėl? 

Kalbant apie Weiningerį, pirmiausia sukrečia neabejotinas 
jo raštų autentiškumas. Čia susiduriame ne su „objektyvia“ teo- 
rija; rašytojas yra absoliučiai, beatodairiškai angažuotas savo 
dėstomam dalykui. Neatsitiktinai pirmaisiais mūsų amžiaus de- 
šimtmečiais knyga Lytis ir charakteris pirmavo neramių paaug- 
lių skaitymo sąrašuose: ji pateikdavo atsakymus į visus klausi- 
mus, kamuojančius jų audringus vidinius gyvenimus. Nesunku 
sumenkinti šį atsakymą, laikant jį šiuolaikinių antifeministinių 
ir antisemitinių prietarų samplaika, į kurią įmaišyta keletas pa- 
viršutiniškų filosofinių banalybių. Tačiau toks sumenkinimas 
išleidžia iš akių atpažinimo efektą, kurį sukeldavo Weiningerio 
skaitymas: jis tarsi „pašaukė vardu“ visa tai, ką „oficialus“ dis- 
kursas tyliai numanė kaip prielaidą, nedrįsdamas viešai ištarti. 
Trumpai tariant, Weiningeris išvilko į dienos šviesą dominuo- 
jančios ideologijos „seksistinę“ fantazminę atramą. 

„Moteris apibrėžiama tik ir visiškai per seksualumą“ 


Weiningerio manymu, seksualinį skirtumą grindžia ontologinė 
priešprieša tarp subjekto ir objekto, tarp aktyvios dvasios ir 
pasyvios materijos. Moteris yra pasyvus, pagaulus objektas, to- 
dėl ji yra visiškai valdoma seksualumo: 


Moteris apibrėžiama tik ir visiškai per seksualumą, nes jos seksualu- 
mas apima visą jos kūną ir tam tikrose vietose, kalbant fiziniais termi- 
nais, yra tik tankesnis nei kitose — ji yra seksualiai sujaudinama ir pa- 
veikiama kiekvieno daikto — visuomet ir visu savo kūno paviršiumi. Tai, 
ką paprastai vadiname sueitimi, yra tik paskiras didesnio intensyvumo 
atvejis... Tėvystė dėl šios priežasties yra apgailėtina apgaulė: visuomet 
turime ja dalytis su nesuskaičiuojama daugybe kitų daiktų ir žmonių... 
Būtybė, kuri gali bet kuriame taške būti paveikta visų daiktų, gali pa- 
stoti visur ir nuo bet ko; pati motina yra talpykla. Joje visi daiktai yra 
gyvi, nes fiziologiškai viskas ją veikia ir formuoja jos vaiką. (258-259) 


(Čia jau aptinkame visų Weiningerio teorijos keblumų šalti- 
nį: būtent falinio malonumo ir moteriškojo Kito malonumo 
supainiojimą: pastarasis nėra sutelktas apie falą ir bombarduo- 
ja kūną iš visų pusių. Visas Weiningerio teorinis statinys remia- 
si galimybe redukuoti Kito malonumą į falinį malonumą.) Dėl 
šios priežasties „poravimosi idėja yra vienintelė samprata, tu- 
rinti moteriai pozityvią vertę... Poravimasis moteriai yra aukš- 
čiausiasis gėris; ji trokšta jį įgyvendinti visuomet ir visur. Jos 
asmeninis seksualumas yra tik paskiras šio universalaus, api- 
bendrinto beasmenio instinkto atvejis“ (260). Šis universalu- 
mas gali būti konceptualizuojamas dviem būdais. Pirma, suei- 
tis savo ypatinga tonacija nuspalvina visą moters veiklą. Mote- 

ris yra nepajėgi turėti grynai dvasinių nuostatų, ji negali siekti 
tiesos dėl pačios tiesos, negali atlikti pareigos dėl pareigos; ji 
negali patirti nesuinteresuotos grožio kontempliacijos. Kai ji 
tariamai prisiima tokią dvasinę nuostatą, atidesnis tyrinėjimas 
visuomet atras gilumoje kyšantį „patologinį“ seksualinį intere- 
są (moteris kalba tiesą norėdama padaryti įspūdį vyrui ir taip 
tikėdamasi lengviau jį suvedžioti, etc.) Net savižudybė kaip ab- 
soliutus veiksmas yra įvykdoma iš narcisistinių-patologinių su- 
metimų: „Tokios savižudybės praktiškai visuomet yra lydimos 
apmąstymų apie kitus žmones, ką jie pagalvos, kaip jie gedės, 
kokie susisieloje — ar pikti - jie bus“ (286). Nereikia nė sakyti, 
jog tas pat galioja, netgi dar labiau, meilės atveju, visuomet 
nuslepiančiu seksualinės sueities motyvus: moteris niekuomet 
negali grynai, nesuinteresuotai žavėtis mylimu asmeniu. Nega- 
na to, moteriai mintis apie sueitį yra vienintelis būdas įveikti 
savo egoizmą, vienintelė etinė idėja, kuri jai prieinama - „eti- 
nė“ būtent tuo atžvilgiu, jog išreiškia idealą, kurio moteris sie- 
kia, nepaisydama savo paskirų „patologinių“ interesų: 


Siekis suaktyvinti seksualinį gyvenimą yra jos stipriausias impulsas, 
tačiau tai tik paskiras atvejis gilaus, vienintelio gyvybiškai būtino in- 
tereso, būsimų seksualinių sueičių intereso; siekis, kad kuo daugiau 
jų įvyktų - visais įmanomais atvejais, bet kurioje vietoje ir bet kuriuo 
laiku. (257-258) 


Taigi sueitis yra vienintelis atvejis, kai moteris geba sufor- 
muluoti savąją universalaus etinio imperatyvo versiją: „Elkis 
taip, kad tavo veikla padėtų realizuoti begalinę bendrojo pora- 
vimosi idėją“. Kitaip negu moteris, kuri yra absoliučiai valdo- 
ma seksualumo, sueities sampratos, vyras santykiuose su mo- 

terimi susidvejina tarp vienas kitą nuolatos pašalinančių sek- 
sualinio troškimo ir erotinės meilės polių: 


Meilė ir geismas yra dvi skirtingos, nuolatos viena kitą pašalinančios, 
priešingos sąlygos, ir tuo metu, kai vyras iš tikrųjų myli, mintis apie 
fizinį susijungimą su meilės objektu yra nepakeliama... Kuo labiau vy- 
ras erotiskas, tuo mažiau jis rūpinasi savo seksualumu, ir vice versa... 
esama tik „platoniškos“ meilės, nes bet kokia kita vadinamoji meilė 
priklauso juslių karalystei. (239—240) 


Tačiau jei pati moters prigimtis, jos interesų ratas ribojasi tik 
sueitimi, iš kur kyla moters grožis? Kaip ji gali tapti grynai 
dvasinės meilės objektu? Čia Weiningeris daro radikalią išva- 
dą: moters grožio prigimtis yra „performatyvi“; būtent vyro 
meilė sukuria moters grožį: 


Meilė, suteikiama vyro, yra norma to, kas gražu, ir to, kas moteryje 
yra nekenčiama. Sąlygos visai skirtingai funkcionuoja estetikoje ir lo- 
gikoje ar etikoje. Logikoje yra abstrakti tiesa, kuri yra minties norma; 
etikoje yra idealus gėris, kuris nustato kriterijų to, ką reikia daryti... 
Estetikoje grožį sukuria meilė... Visas grožis iš tiesų yra veikiau projek- 
cija, meilės reikalavimų emanacija; taigi moters grožis neegzistuoja 
atskirai nuo meilės, jis nėra tikslas, į kurį meilė yra nukreipta, nes mo- 
ters grožį sudaro vyro meilė; tai nėra du paskiri dalykai, bet vienas ir 
tas pats. (242) 


Tolesnė, neišvengiama išvada yra ta, kad vyro meilė mote- 
riai — jo „dvasinė“, „gryna“ meilė, kuri priešpriešinama sek- 
sualiniam troškimui - yra absoliučiai marcisistinis fenomenas: 
per meilę moteriai vyras myli tik save, savo idealų vaizdinį. 


262 


Vyras puikiai suvokia, kokia praraja amžiams atskiria jo apgai- 
lėtiną realybę nuo idealo, todėl projektuoja, perkelia ją į kitą, į 
idealizuotą moterį. Štai kodėl meilė yra „akla“: ji remiasi iliu- 
zija, kad idėja, kurios siekiame, jau yra realizuota kitame ob- 
jekte — meilės objekte: 


Meilėje vyras myli tik save. Ne empirinį save, ne silpnybes ir vulgary- 
bes, ne nesėkmes ir smulkmeniškumą, kuriuos jis išoriškai eksponuo- 
ja, bet visa tai, kuo jis nori būti, kuo jis privalo būti, jo tikriausią, giliau- 
sią, protu suvokiamą prigimtį, išsivadavusią nuo visų būtinybės gran- 
dinių, nuo viso žemės sugedimo... Jis projektuoja savo absoliučiai ver- 
tingos egzistencijos idealą, kurio jis negali išlaikyti tik savyje, į kitą žmo- 
gu, ir būtent šis veiksmas sudaro meilę ir jos reikšmę. (243-244) 


Kaip ir neapykanta, meilė yra bailumo apraiška, tai lengvas 
būdas pabėgti: neapykantoje mes eksternalizuojame ir perke- 
liame kitam mumyse glūdintį blogį, tokiu būdu išvengdami bet 
kokio susidūrimo su juo; tuo tarpu meilėje, užuot stengęsi rea- 
lizuoti savo dvasinę prigimtį, projektuojame ją į kitą, kuris yra 
tarsi įgyvendinta realizacija. Šiuo požiūriu meilė yra baili ir klas- 
tinga ne tik žmogaus santykyje su savimi, bet taip pat ir visų 
pirma santykyje su objektu - ji visiškai neįžvelgia objekto (mo- 
ters) tikrosios prigimties ir naudoja jį kaip tam tikrą tuščią pro- 
jekciju ekraną: 


Meilė moteriai yra galima tik tuomet, kai neatsižvelgiama į jos tikrą- 
sias ypatybes, kai galima pakeisti aktualią psichinę realybę skirtinga ir 
visiškai įsivaizduojama realybe. Siekis realizuoti savo idealą moteryje, 
užuot atsižvelgus į pačią moterį, neišvengiamai griauna empirinę mo- 
ters asmenybę. Šis siekis žiaurus moters atžvilgiu; tai meilės egoizmas, 

kuris ignoruoja moterį, kuris nepaiso jos tikrojo vidinio gyvenimo... 
Meilė yra žmogžudystė. (249) 


(Čia Weiningeris, žinoma, garsiai prabyla apie tiesą, kuri sle- 
piasi idealizuotoje Damos figūroje riteriškoje meilėje.) Svar- 
biausia meilės paslaptis yra ši: kodėl vyras renkasi moterį kaip 
idealizuotą objektą, per kurį jis (klaidingai) suvokia savo dvasi- 
nės prigimties realizavimą? Kodėl savo išsilaisvinimą jis pro- 
jektuoja į būtybę, kuri yra kalta del jo nuopuolio, nes, kaip jau 
matėme, vyras susidvejina tarp savo dvasinės-etinės esmės ir 
seksualinio troškimo, kurį sukelia moters nuolatinis kvietimas 
seksualinei sueičiai? Vienintelis būdas išspręsti šią paslaptį yra 
pripažinti, kad tiek vyro santykis su moterimi kaip erotinės 
meilės objektu, tiek jo santykis su moterimi kaip seksualinio 
troškimo objektu yra „performatyvus“. Griežtai tariant, mote- 
ris nėra vyro nuopuolio priežastis: pats vyro nuopuolis į sek- 
sualumą sukuria moterį, suteikia jai egzistenciją: 


Tik kai vyras susitaiko su savo seksualumu, paneigia savo paties ab- 
soliutumą, tampa žemesnis, jis suteikia moteriai egzistenciją. Kai vyras 
tapo seksualus, jis suformavo moterį. Tai, jog Moteris egzistuoja ap- 
skritai, įvyko tik todėl, kad vyras susitaikė su savo seksualumu. Mote- 
ris yra tik šio patvirtinimo rezultatas; ji yra pats seksualumas... Taigi 
moters vienintelis tikslas yra išlaikyti vyro seksualumą, jos vienintelis 
tikslas yra pratęsti vyro nuodėmę, nes ji pradingtų, vos tik vyras įveiktų 
savo seksualumą. Moteris yra vyro nuodėmė. (298-299) 


Normalus santykis tarp priežasties ir pasekmės čia yra ap- 
verstas: moteris yra ne vyro Nuopuolio priežastis, bet pasekmė. 
Todėl nebūtina prieš moterį aktyviai kovoti, nes ji neturi jokios 


264 


pozityvios ontologinės esmės: „vadinasi, moteris neegzistuo- 
ja“ (302). Kad moteris liautųsi egzistavusi, pakanka vyrui įveikti 
savo seksualinį potraukį. Dabar matome, kodėl vyras pasirin- 
ko būtent moterį kaip meilės objektą: nepakeliama kaltė, jog 
sukūrė moterį pripažindamas savo seksualumą, jį sunkiai prisle- 
gia. Meilė yra tik bailus, veidmainiškas vyro bandymas kom- 
pensuoti savo kaltę moteriai: 


Nusikaltimą, kurį vyras padarė sukurdamas moterį ir kuriame jis vis 
dar dalyvauja, pritardamas jos tikslams, jis išperka prieš moterį savo 
erotizmu... Moteris yra ne kas kita kaip vyro išraiška ir jo paties sek- 
sualumo projekcija. Kiekvienas vyras sukuria sau moterį, kurioje įkūni- 
ja save ir savo kaltę. Bet pati moteris nėra kalta; ji paverčiama kalta 
kitų, ir viskas, kuo moteris yra kaltinama, turi būti padėta prie vyro 
durų. Meilė siekia padengti kaltę, užuot ją įveikusi; ji išaukština mote- 
rį, užuot ją sunaikinusi. (300) 


Moters egzistencija liudija, jog vyras „išdavė savo geismą“, 
kad jis išdavė savo tikrąją prigimtį kaip autonomiškas etinis 
subjektas, suteikdamas pirmenybę seksualumui. Vadinasi, jos 
esmę sudaro neribotas seksualinio akto troškimas, kuris pa- 
rodo, kaip falas „visiškai - nors dažnai tik nesąmoningai - 
dominuoja visame moters gyvenime“. Dėl šios esminės 
priklausomybės nuo falo moteris yra heteronomiška griež- 
tai kantiškąja prasme, nelaisva, priklausanti nuo išoriškos 
Lemties malonės: 


Vyriškasis organas moteriai reiškia /d, kurio vardo ji nežino; tai jos 
lemtis, kažkas, nuo ko ji negali pabėgti. Dėl šios priežasties ji ne- 
mėgsta žiūrėti į nuogą vyrą ir niekada nerodo noro į jį žiūrėti: ji jau- 

čia, jog tuomet netenka pusiausvyros. Taigi falas visiškai ir neatšau- 
kiamai atima jos laisvę. [...] (269) 


Vadinasi, kai moteris priešinasi savo seksualiniam troškimui 
ar jo gėdijasi, ji nuslopina savo tikrąją prigimtį. Vyro dvasinių 
vertybių internalizavimas gali taip toli nueiti, kad išstumia sa- 
vo tikrosios prigimties suvokimą iš moters sąmonės - tačiau ši 
prigimtis žiauriai atkeršija, sugrįždama isteriškų simptomų pa- 
vidalais. Tai, ką isteriška moteris patiria kaip svetimą, blogą ir 
nemoralų troškimą, yra paprasčiausiai jos giliausia prigimtis, 
jos subordinacija falui. Geriausias moters charakterio amora- 
lumo įrodymas yra tai, kad kuo desperatiškiau ji siekia prisiim- 
ti vyriškas dvasines vertybes, tuo isteriškesnė tampa. Kai mote- 
ris elgiasi pagal savo moralinius principus, ji elgiasi heterono- 
miškai iš baimės vyrui šeimininkui ar siekdama jį sužavėti: 
moters autonomija yra apsimestinė, tai tik išoriškai primesta 
autonomijos imitacija. Kai ji kalba tiesą, ji tai daro ne iš tikro 
teisingumo, bet norėdama padaryti įspūdį vyrui, suvedžioti jį 
daug rafinuotesniu būdu: „Taigi moteris visuomet meluoja, net 
jei objektyviai ji sako tiesą“ (287). Čia glūdi „moters ontologi- 
nis neteisingumas“; kitaip tariant, moters „meilė tiesai yra tik 
paskiras jos melagingumo atvejis“ (291). Didžiausia įžvalga, 
kurios moteris gali pasiekti, yra miglotas savo esminio pavergi- 
mo nujautimas, kuris verčia ją ieškoti išsigelbėjimo per savęs 
sunaikinimą. 

Skaitytojui, susipažinusiam su Lacano teorija apie moteriš- 
kąjį seksualumą, nesunku šiame trumpame nusakyme įžvelgti 
visą seriją pamatinių Lacano teiginių. Ar Weiningerio frazė: 
„Vadinasi, moteris neegzistuoja“, nepranašauja Lacano tezės La 
femme n'existe pas? Įsitikinimas, jog moteris įkūnija vyro kal- 

tę, kad pati jos egzistencija remiasi tuo, jog vyras išduoda savo 
dvasinę-etinę pozą, — ar šis įsitikinimas nėra variacija Lacano 
tezės, kad „moteris yra vyro simptomas“? (Pasak Lacano, simp- 
tomas kaip tam tikras kompromisinis darinys liudija, jog su- 
bjektas „išdavė savo geismą“ [céder sur son désir].) Kai Weinin- 
geris teigia, kad moteris niekuomet negali būti visiškai integ- 
ruota į dvasinį Tiesos, Gėrio ir Grožio pasaulį, nes šis pasaulis 
jai yra heteronomiška, iš išorės primesta tvarka, ar jis nenuro- 
do Lacano teiginio, jog moteris nėra visiškai integruojama į 
simbolinę tvarką? Ir galiausiai, kalbant apie moters visišką subor- 
dinaciją falui (kitaip negu vyro, kuris tik iš dalies pajungtas jo 
valdžiai): ar Lacano „seksualinio skirtumo formulės“ neteigia, 
jog nė viena moters dalis neišvengia falinės funkcijos, tuo tar- 
pu vyriška pozicija numato išimtį X, kuri nėra pajungta falinei 
funkcijai? 


Moteriškoji „pasaulio naktis“ 


Deja, detalesnė analizė išsklaido šią tariamą homologiją, tačiau 
visiškai jos nenuvertina. Didelis Weiningerio nuopelnas, į kurį 
turėtų atsižvelgti feminizmas, yra jo visiškas atsimetimas nuo 
ideologinės „moters paslapties“ problematikos, atsitraukimas 
nuo moteriškumo kaip paslapties, tariamai išvengiančios ra- 
cionalaus, diskursyvaus pasaulio. Teiginys „moteris neegzistuo- 
ja“ jokiu būdu nenurodo neišreiškiamos moteriškumo esmės 
anapus diskursyvios egzistencijos plotmės: jei kas ir neegzis- 
tuoja, tai būtent šis nepasiekiamas anapus. Kitaip tariant, ar, 
žaisdami jau nuvalkiota hėgeliška formule, negalime teigti, kad 
„moters paslaptis“ galiausiai slepia tai, kad nėra ko slepti?? Wei- 

ningeris nesugebėjo atlikti Hegelio atspindinčio apvertimo, ku- 
ris padėtų atpažinti šiame „nieke“ negatyvumą, apibrėžiantį 
subjekto sąvoką. Prisiminkime gerai žinomą anekdotą apie žy- 
dą ir lenką, kuriame pasakojama apie tai, kaip žydas vilioja 
pinigus iš lenko, žadėdamas pasidalyti paslaptimi, kaip žydams 
pasiseka ištraukti iš žmonių paskutinį grašį.? Weiningerio dras- 
tiškas antifeministinis išpuolis - „Nėra jokios moteriškumo pa- 
slapties, anapus Paslapties kaukės tiesiog nieko nėra!“ — yra to 
paties lygmens kaip ir lenko įsiūtis, kai jis pagaliau supranta, 
kad žydas, be galo atidėliodamas galutinį atskleidimą, viso la- 
bo tik viliojo kuo daugiau pinigų; Weiningeris nesugebėjo at- 
likti gesto, kuris atitiktų žydo atsaką į lenko išpuolį: „Na, da- 
bar jūs matote, kaip mes žydai viliojame iš žmonių pinigus...“, 
gesto, kuris iš naujo interpretuotų, perrašytų nesėkmę kaip sėk- 
me - kažką panašaus į tai: „Matote, šis niekis anapus kaukės 
yra pats absoliutus negatyvumas, kurio pagrindu moteris yra 
subjektas par excellence, o ne ribotas objektas, priešpriešina- 
mas subjektyvumo galiai!“ 

Šio niekio statusas gali būti paaiškintas remiantis Lacano skir- 
timi tarp sakymo subjekto ir pasakymo subjekto. Toli gražu 
nebūdamas beprasmis paradoksas, teiginys „aš neegzistuoju“ 
gali įgyti autentiško egzistencinio svorio tik tuomet, jei jis liu- 
dija subjekto susitraukimą į tuščią išnykimo tašką, žymintį sa- 
kymą, esantį iki bet kokios įsivaizduojamos ar simbolinės iden- 
tifikacijos: aš lengvai galiu pasijusti pašalintas iš intersubjekty- 
vaus simbolinio tinklo, taigi man reikia identifikuojančio 

bruožo, kuris leistų pergalingai sušukti: „Tai aš!“ Kitaip tariant, 
kalbant visai ne metaforiškai, „aš esu“ tik tiek, kiek esu ki- 
tiems, kiek esu įrašytas į didžiojo Kito tinklą, kiek turiu socio- 


simbolinės egzistencijos - anapus tokios įrašytos egzistencijos 

aš esu niekas, išskyrus teiginio „aš mąstau“ išnykstantį tašką, 
neturintį jokio pozityvaus turinio. Tačiau teiginys „Aš esu tas, 
kuris mąsto“ jau yra atsakymas į klausimą „Kas yra tas, kuris 
mąsto?“; taigi jis jau suteikia minimalią pozityvią tapatybę mąs- 
tančiam subjektui. Lacanas teigia, jog neįveikiamas plyšys vi- 
siems laikams atskiria tai, kas aš esu „tikrovėje“, nuo simboli- 
nio mandato, kurį įgyja mano socialinė tapatybė; pirminis on- 
tologinis faktas yra tuštuma, praraja, dėl kurios aš esu 
nepasiekiamas sau pačiam kaip reali substancija, arba, cituo- 
jant Kanto unikalią formuluotę iš Grynojo proto kritikos, dėl 
kurios aš niekada negalėsiu sužinoti, kas aš esu kaip „aš ar jis, 
ar kažkas (Daiktas), kuris mąsto (Ich, oder Er, oder Es (das Ding), 
welches denkt)“. Kiekviena mano įgyjama simbolinė tapatybė 
yra ne kas kita kaip papildomas bruožas, kurio funkcija yra 
užpildyti šią tuštumą. Ši grynoji subjektyvumo tuštuma, ši tuš- 
čia „transcendentalinės apercepcijos“ forma turi būti skiriama 
nuo karteziškojo cogito, kuris vis dar yra res cogitans, nedidelis 
substancinės realybės gabalėlis, stebuklingai išgelbėtas nuo 
destruktyvios universalios abejonės galios: tik Kantas atskyrė 
tuščią „aš mąstau“ formą nuo mąstančiosios substancijos, nuo 
„daikto, kuris mąsto“. 

Taigi Weiningeris nepasiekia tikslo, kai, ontologiškai interp- 
retuodamas moteriškąjį vyro viliojimą kaip „begalinį Niekio 
troškimą pasiekti Kažką“, moterį suvokia kaip objektą. Šioje 
niekio pastangoje tapti kažkuo jis neįžvelgia paties subjekto sie- 
kio rasti substancinę atramą. Arba, kadangi subjektas yra „kal- 
banti būtybė“, Weiningeris nesugeba atpažinti šiame siekyje es- 
minio judesio, kurį atlieka subjektas kaip tuštuma, kaip signifi- 
kanto stoka, kitaip tariant, judesio, kuriuo skylė, trūkstama 
grandis reikšmės grandinėje siekia reikšmės reprezentanto. Ki- 

taip tariant, Weiningerio pasibjaurėjimas moterimi išreiškia toli 
gražu ne subjekto baimę dėl „patologinės“ dėmės, dėl inertiš- 
ko objekto pozityvumo, bet liudija radikaliausios paties subjek- 
tyvumo dimensijos baimę: baimę Tuštumos, kuri ir „yra“ subjek- 
tas. Jenos universitete skaitytų Realinės filosofijos (Realpbilo- 
sophie) paskaitų rankraštyje, rašytame 1805-1806 metais, 
Hegelis apibūdino grynojo Paties patirtį kaip „abstraktų nega- 
tyvumą“, „(konstituotos) realybės užtemimą“, apibrėžė subjekto 
susitraukimą į save kaip „pasaulio naktį“: 


Žmogus yra ši naktis, šis tuščias niekis, apimantis viską savo papras- 
tumu - nesibaigiančią gausybę reprezentacijų, įvaizdžių, iš kurių né 
vienas jam nepriklauso — arba kurie neegzistuoja. Ši naktis, vidinė pri- 
gimtis, kuri esti čia - grynojo Aš fantasmagoriškose reprezentacijose, 
yra naktis visur aplinkui jj... - dar viena balta šiurpi šmėkla, staiga 
pasirodanti ir taip pat pradingstanti. Šią naktį išvystame, kai pažiūrime 
žmogui į akis - naktį, kuri tampa pasibaisetina.^ 


Taigi simbolinė tvarka, žodžio, /ogoso pasaulis gali kilti tik iš 
šios prarajos patirties. Kaip teigia Hegelis, grynojo paties vidu- 
jybe „turi įeiti į egzistenciją, tapti objektu, priešpriešinti šiai 
vidujybei išorybę; grįžti į būtį. Būtent tai ir atlieka kalba, turin- 
ti vardo suteikimo galią... Įgijęs vardą, objektas kaip individua- 
lus esinys gimsta iš Aš vidujybės.“3 Čia turėtume atkreipti dė- 
mesį, jog Hegelio atsiribojimas nuo Švietimo tradicijos gali bū- 
ti žiūrimas subjekto metaforos apvertime: subjektas jau nebėra 
proto šviesa, priešpriešinama neperregimai, nesuvokiamai (gam- 
tos, tradicijos...) materijai: gesto, atveriančio logoso šviesos erd- 
ve, esmę sudaro absoliutus negatyvumas kaip „pasaulio nak- 
tis“. Ir ką gi reiškia Weiningerio liūdnai pagarsėjusios „heni- 

dos“ — miglotos moteriškumo reprezentacijos, dar nepasieku- 
sios Žodžio aiškumo, sąvokos sau tapatumo - jei ne „fantas- 
magoriškas reprezentacijas“, kurias minėjo Hegelis, kitaip ta- 
riant, fantazijos darinius, kurie pasirodo, kai pritrūksta žodžių, 
nes jų funkcija ir yra užpildyti šios nesėkmės atvertą tuštumą? 
Čia glūdi Weiningerio antifeminizmo paradoksas: kylantis toli 
gražu ne iš obskurantinių antišvietėjiškų nuostatų, jo antifemi- 
nizmas įrodo ištikimybę Švietimo idealams, siekį išvengti gry- 
nojo subjektyvumo prarajos.“ 

Tas pat galioja ir Weiningerio liūdnai pagarsėjusiam antise- 
mitizmui, kuris taip pat negali nuslėpti savo priklausomybės 
nuo Švietimo — nepaisant Weiningerio etinio voliuntarizmo, jo 
svarbiausia filosofinė nuoroda yra Kantas, Švietimo filosofas 
par excellence (šį ryšį tarp antisemitizmo ir tam tikros rūšies 
švietėjiško mąstymo jau nurodė Adorno ir Horkheimeris savo 
Švietimo dialektikoje). Pačiu giliausiu lygmeniu antisemitizmas 
sieja žydus ne su korupcija kaip pozityviu bruožu, bet veikiau 
su pačiu beformiškumu; kitaip tariant, su apibrėžto, apriboto 
etninio charakterio stoka. Panašiai Alfredas Rosenbergas, Hit- 
lerio vyriausiasis ideologas, teigė, kad visos Europos tautos tu- 
ri gerai apibrėžtą „dvasinę formą“ (Gestalt), kuri reiškiasi jų 
etniniu charakteriu — būtent šios „dvasinės formos“ ir trūksta 
žydams. Ir - vėlgi — ar šis „beformiškumas“ (Gestaltlosigkeit) 
nėra esminis subjektyvumo bruožas; ar subjektyvumas pagal 
apibrėžimą neperžengia kiekvienos pozityvios dvasinės formos? 
Dabar turėtų būti aišku, kokiu apibrėžtu būdu antisemitizmas 
ir fašistinis korporatizmas yra dvi tos pačios monetos pusės. 
Atsisakydamas judėjiško-demokratinio „abstraktaus universa- 
lizmo“, prieštaraujančio visuomenės kaip harmoningos orga- 
ninės formos sampratai, kur kiekvienas individas ir kiekviena 

klasė turi savo gerai apibrėžtą vieta, korporatizmas semiasi įk- 
vėpimo iš nuostatos, kurią daugelis demokratų būtų linkę sa- 
botuoti: tik tas esinys, kuris pats yra neleistinas, kuris yra per- 
keltas - kitaip tariant, tas, kuris neturi „savo vietos“, kuris pa- 
gal apibrėžimą yra „iškritęs“ — gali tiesiogiai nurodyti 
universalumą kaip tokį. 

Arba, kalbant santykio tarp universalumo ir paskirumo ter- 
minais: kaip paskirumas dalyvauja universalume? Remiantis 
tradicine ontologija, universalumas garantuoja paskirumui jo 
tapatumą: paskiri objektai dalyvauja universalioje giminėje 
tiek, kiek jie „iš tiesų yra tai, kas jie yra“: būtent, kiek jie 
realizuoja arba atitinka savo sąvoką. Pavyzdžiui, stalas daly- 
vauja stalo sąvokoje tiek, kiek jis „iš tiesų yra stalas“. Čia uni- 
versalumas yra „nebylus“, neapibrėžtas bruožas, sujungiantis 
paskirus esinius, ir kaip toks pats nėra apibrėžiamas. Paskiru- 
mas nėra susijęs su universalumu kaip tokiu. Tai priešinga 
subjektui kaip „savimonei“, kuris dalyvauja universalume bū- 
tent tiek, kiek jo tapatybė yra nukirsta, pažymėta stokos; kiek 
jis nėra iki pabaigos tai, „kas jis yra“ — būtent tai Hegelis turėjo 
galvoje, kalbėdamas apie „negatyvų universalumą“. Prisimin- 
kime gerą pavyzdį iš politinės dialektikos: kada tam tikra pa- 
skira (etninė, seksualinė, religinė etc.) mažuma apeliuoja į uni- 
versalumą? Būtent tada, kai egzistuojantis socialinių santykių 
tinklas negali patenkinti mažumos poreikių ir neleidžia jai rea- 
lizuoti savojo potencialo. Būtent šiuo momentu mažuma yra 
priversta grįsti savo reikalavimus universalumu ir universaliai 
pripažintais principais bei teigti, kad jos nariai negali naudotis 
švietimu, darbo galimybėmis, išraiškos laisve, vieša politine veik- 
la taip pat kaip ir kiti. 

Šios universalumo būties-sau, t. y. dialektinio santykio su 

universalumu, pavyzdys yra liūdnai pagarsėjęs Malcolmo X 
teiginys, kad baltasis yra blogis. Šis teiginys reiškia ne tai, kad 
visi baltieji yra blogis, bet veikiau tai, kad dėl visų blogybių, 
kurias baltieji padarė juodaodžiams, blogis siejasi su univer- 
salia baltojo sąvoka. Žinoma, tai netrukdo man, paskiram bal- 
tajam, tapti „geram“, suvokiant savo būties substanciją suda- 
rantį blogį, visiškai prisiimant kaltę ir siekiant ją įveikti. (Tas 
pat galioja ir krikščioniškajai nuodėmingumo sampratai, įra- 
šytai pačioje žmogiškosios prigimties šerdyje, nes mes visi esa- 
me „Adomo sūnūs“: išsigelbėti galima tik refleksyviai pri- 
siimant šią kaltę.) Pacituokime čia Ernesto Laclau priešingą 
formuluotę (visiškai hėgelišką, nepaisant Laclau deklaruoja- 
mo antihėgelizmo): 


...universalumas yra mano tapatybės dalis, kiek aš esu persmelktas 
esminės stokos —- vadinasi, kiek mano diferencinė tapatybė sužlugo 
jos konstituavimo procese. Universalumas iškyla iš paskirumo ne kaip 
tam tikras principas, pagrindžiantis ir ją paaiškinantis, bet kaip nesi- 
baigiantis horizontas, susiuvantis sutrikdytą paskirą tapatybę." 


Būtent šia apibrėžta prasme „universalumas yra trūkstamos 
pilnatvės simbolis“.š Aš galiu susisieti su universalumu kaip 
tokiu tik tiek, kiek mano paskira tapatybė yra suardyta, su- 
trikdyta, kiek tam tikra kliūtis neleidžia man „tapti tuo, kuo 
jau esu“. Ir, kaip jau teigėme, įrodymas per negationem yra 
pateikiamas per sąsają dviejų bruožų, apibrėžiančių fašistinį 
korporatizmą: tai obsesija dėl visuomenės kaip organiškos 
bendruomenės vaizdinio, kur kiekvienas narys tariamai „už- 
ima savo vietą“, ir patologinis pasipriešinimas abstrakčiam 
universalumui kaip socialinės dezintegracijos galiai — kitaip 

tariant, idėjai, kad individas gali tiesiogiai, nepaisant jo ar jos 
vietos socialinio organizmo viduje, dalyvauti Universalume 
(pavyzdžiui, idėja, kad kiekvienas turi neginčijamas teises pa- 
prasčiausiai kaip žmogus, o ne tik kaip tam tikros klasės ar 
korporacijos narys). 


4 
Anapus talinės tvarkos 


Weiningerio idėjos paradoksalios tuo, jog jis labiausiai priar- 
tėja prie feminizmo būtent tuomet, kai reiškiasi kaip didesnis 
antifeministas, nei būdinga „oficialiajai“ ideologijai. Vadina- 
si, kitaip negu šioje ideologijoje, Weiningeris paneigia net (ri- 
botą) etinę motinos, kuri yra šeimos atrama, vertę ir iš naujo 
suformuluoja tradicinę perskyrą: vyras yra susidvejinęs tarp 
autonomiškos dvasinės nuostatos ir falinio seksualumo (nuo- 
puolis į heteronomiją); moteris yra susidvejinusi tarp savo 
„tikrosios prigimties“ (kurią sudaro tikrosios prigimties sto- 
ka - ji „yra“ ne kas kita, kaip vyro troškimas; ji egzistuoja tik 
tiek, kiek patraukia jo žvilgsnį) ir heteronomiško, išoriškai 
primesto moralumo. Tačiau jei moterį sudarančioje ontologi- 
nėje tuštumoje atpažįstame tuštumą, apibrėžiančią subjekty- 
vumą, šis dvigubas sudvejinimas pavirsta Lacano „seksuali- 
nio skirtumo formulėmis“. Moters skilimas yra isteriškos pri- 
gimties, jis įgyja jos geismo prieštaringumo tormą: „Aš 
reikalauju atmesti mano reikalavimą, nes tai nėra tai“ (Laca- 
nas). Kai, pavyzdžiui, Wagnerio Kundrija suvedžioja Parsifa- 
lj iš tiesų ji nori, kad jis pasipriešintų jos skubinimui — ar ši 
kliūtis, ar šis jos pačios ketinimo sabotažas neliudija egzistuo- 
jant dimensiją, kuri priešinasi falo dominavimui? (Weiningeris 

pats kalba apie miglotą moters siekį išsivaduoti, nusimesti fa- 
lo jungą per savęs sunaikinimą.) [...] 

Tačiau čia reiktų išvengti fatališko nesusipratimo. Kadangi 
šios isteriškos kaukės yra būdas, kuriuo moteris patraukia vyro 
žvilgsnį, neišvengiamai peršasi išvada, kad moteriškumo pa- 
slaptis, nepasiekiama vyriškajai falinei ekonomijai - „amžina- 
sis Moteriškumas“ [das ewig Weibliche] (Goethe), esantis ana- 
pus simbolinių kaukių — yra sudaryta iš moteriškos substanci- 
jos, kuri išvengia „falogocentrizmo“ viešpatavimo. Galima 
daryti papildomą išvadą, kad jei nieko nėra anapus kaukės, 
moteris yra visiškai subordinuota falinei tvarkai. Tačiau Laca- 
no teigimu, yra kaip tik priešingai: ikisimbolinis „amžinasis Mo- 
teriškumas“ — tai retroaktyvi patriarchalinė fantazija - kitaip 
tariant, išimtis, pagrindžianti falinės tvarkos viešpatavimą (pa- 
našiai yra su antropologiniu įsivaizdavimu apie pirminį mat- 
riarchato rojų, kurį sužlugdė nuopuolis į patriarchalinę civili- 
zaciją ir kuris, pradedant Bachofenu ir kitais, tvirtai paremia 
patriarchalinę ideologiją, nes šis įsivaizdavimas remiasi teleo- 
loginės evoliucijos iš matriarchato į patriarchatą samprata). Taigi 
būtent bet kokios išimties iš falinės tvarkos stoka paverčia mo- 
teriškąją libidinę ekonomiją prieštaringa, isteriška ir taip su- 
naikina falo viešpatavimą. Taigi, kai moteris, kaip teigia Wei- 
ningeris, „santykiauja su kiekvienu objektu“, būtent šis neribo- 
tas falinės tvarkos išplėtimas sunaikina falinę tvarką kaip 
universalų principą ir jį grindžiančią išimtį. 

Lacano straipsnis „Subjekto apvertimas...“ baigiasi dvipras- 
mišku teiginiu: „Čia toliau aš neisiu“? Teiginys dviprasmiškas, 
nes jis tarsi nurodo, jog vėliau, kažkurioje kitoje vietoje, Laca- 
nas eis „toliau“. Ši vilionė paskatino kai kurias feminizmo kri- 
tikes kaltinti Lacaną sustojus tuo momentu, kai jis turėjo Zeng- 

ti lemtingą žingsnį anapus Freudo apibrėžto falocentrizmo: 
nors Lacanas kalba apie moteriškąjį jouissance, kuris išvengia 
falinės tvarkos dominavimo, jis jį suvokia kaip neišreiškiamą 
„tamsų kontinentą“, nuo (vyriškojo) diskurso atskirtą riba, 
kurios neįmanoma peržengti. Kai kurioms feministėms, pa- 
vyzdžiui, Irigaray ar Kristevai, šis atsisakymas peržengti ribą, 
šis teiginys: „Čia toliau aš neisiu“, įrodo vis dar tebesitęsiantį 
tabu moterų atžvilgiu; jos nori būtent „žengti toliau“: apib- 
rėžti kontūrus „moteriškojo diskurso“, esančio anapus „fali- 
nės“ simbolinės tvarkos. Kodėl šis veiksmas, kuris įprastiniu 
požiūriu pasirodo visiškai pagrįstas, nepasiekia tikslo? Kal- 
bant tradiciniais terminais, riba, kuri apibrėžia moterį, yra ne 
epistemologinė, bet ontologinė: anapus jos nieko nėra. „Mo- 
teriškumas“ priklauso pačiai ribos struktūrai, ribos, kuri eina 
pirma to, kas gali ar negali būti anapus jos: viskas, ką suvo- 
kiame kaip šį anapus (pavyzdžiui, amžinasis moteriškumas) 
yra mūsų pačių fantazijos projekcijos. Moteris kaip paslaptis 
yra šmėkla, kurią sukuria prieštaringas daugybės kaukių pa- 
viršius — „Paslapties“ paslaptį sukuria paviršiaus prieštarin- 
gumas. Lacanas šį paviršiaus prieštaringumą vadina (dėl su- 
dėtingos topologinės erdvės, primenančios Moebijaus lapą) 
tiesiog subjektu. 

Vyro atveju, priešingai, skilimas yra tarsi eksternalizuotas: 
vyras išvengia savojo geismo prieštaringumo nustatydamas ski- 
riamąją liniją tarp falinės tvarkos srities - kitaip tariant, sek- 
sualinio malonumo, santykio su seksualiniu partneriu, - ir ne- 
falinės srities — kitaip tariant, etinių tikslų srities, neseksualines 
„viešos“ veiklos (išimties). Cia susiduriame su „būklės, kuri iš 
esmės yra šalutinis produktas“ paradoksu: vyras subordinuoja 
savo santykį su moterimi etinių tikslų sričiai (kai priverstas pa- 

sirinkti tarp moters ir etinės pareigos - tariamai verčiamas pro- 
fesinių įsipareigojimų, jis akimirksniu pasirenka pareigą), ta- 
čiau drauge jis suvokia, kad tik santykis su moterimi jam gali 
suteikti tikrą „laimę“ ar asmeninę pilnatvę. Jo „lažybos“ yra 
tokios, kad moteris efektyviausiai suvedžiojama tuomet, kai jis 
nepajungia visos savo veiklos jai — ji nepajėgs atsispirti susiža- 
vėjimui jo „viešąja“ veikla, slaptam supratimui, kad iš tiesų tai 
daroma dėl jos. Čia susiduriame su apversta riteriškos meilės 
libidine ekonomija: riteriškoje meilėje aš tiesiogiai paskiriu save 
Damai, aš iškeliu savo tarnavimą jai kaip aukščiausiąją pareigą, 
ir būtent dėl šios priežasties moteris išlieka šalta, abejinga, kap- 
rizinga despotė, „nežmogiškas partneris“ (Lacanas), su kuriuo 
joks seksualinis santykis nėra nei įmanomas, nei iš tiesų gei- 
džiamas, nes čia seksualinis santykis yra galimas būtent dėl to, 
jog jis netampa mano eksplicitiniu tikslu... 

Šis paradoksas pasirodo beveik kiekvienoje melodramoje, 
interpretuojančioje vyro pasiruošimą paaukoti savo mylimąją 
dėl (viešos) priežasties kaip aukščiausiąjį meilės jai įrodymą: 
įrodymą, jog „ji jam yra viskas“. Didingas atpažinimo momen- 
tas įvyksta tuomet, kai moteris galiausiai suvokia, kad vyras ją 
paliko iš meilės jai. Įdomią šios temos variaciją pasiūlo Min- 
nelli sukurta Keturių Apokalipsės raitelių (Tbe Four Riders of 
the Apocalypse) versija: Glennas Fordas čia vaidina Julio, tur- 
tingą argentinietį, kuris linksmai gyvena Paryžiuje per vokiečių 
okupaciją, bendraudamas su vokiečių karininkais ir gyvenda- 
mas su gražuole dingusio pasipriešinimo judėjimo lyderio žmona 
(Ingrida Thulin). Nors moteris yra aistringai įsimylėjusi Julio, 
jai nemalonu, kad žmogus, su kuriuo ji gyvena, yra silpnavalis, 
besimėgaujantis privačiais malonumais, tuo tarpu vyras, kurį ji 
paliko dėl meilužio, yra tikras herojus. Staiga visas šis scenari- 

jus pasirodo kaip maskaradas: iškilus būtinybei, Julio skubiai 
susisiekia su žmogumi, kuris, kaip ji žino, dalyvauja pasiprieši- 
nimo judėjime, taigi ji gali numanyti, jog Julio tik apsimetinėjo 
siekiąs malonumų, kad galėtų bendrauti su aukštais vokiečių 
karininkais ir taip gauti tikslios informacijos apie priešą. For- 
maliai Julio išduoda jos meilę, tačiau, nepaisant šios išdavys- 
tės, ji leidžia jam imtis paskutinio, galbūt savižudiško veiksmo: 
ji gerai žino, kad iš esmės jis tai daro dėl jos, norėdamas tapti 
vertas jos meilės... 

Taigi tai, ką Lacanas vadina „faline funkcija“, yra būtent ski- 
limas tarp falinio malonumo srities ir malonumą apeinančio 
deseksualizuoto „viešojo“ lauko; kitaip tariant, „falinė tvarka“ 
reiškia falo apribojimą, išimties formulavimą. Būtent šiuo po- 
žiūriu falas yra kastracijos signifikantas: „simbolinė kastracija“ 
galiausiai yra tik kitas pavadinimas, įvardijantis „būklių, ku- 
rios iš esmės yra šalutiniai produktai“, paradoksą: jei siekiame 
visiško pasitenkinimo falinėje ekonomijoje, turime paneigti tai 
kaip mūsų eksplicitinį tikslą. Kitaip tariant, tikra meilė gali ras- 
tis tik „partnerystės“ santykyje, kurį palaiko skirtingas, nesek- 
sualinis tikslas (skaitykite Marguerite Duras romanus). Meilė 
yra nenumatomas Tikrovės atsakas: ji pasirodo/gali pasirodyti 
„Iš niekur“ tik tuomet, kai mes atsisakome kreipti ir kontro- 
liuoti jos vyksmą. (Čia, žinoma, kaip ir kiekvienu Tikrovės 
pasirodymo atveju, sutampa priešingybės: meilė kartu yra 
nuspėjamas absoliutaus mechanizmo produktas - tai akivaiz- 
džiai rodo visiškai nuspėjamas transferentinės meilės pobūdis 
psichoanalizėje. Ši meilė sukuriama „automatiškai“ pačios ana- 
lizės situacijos, nepaisant konkrečių psichoanalitiko bruožų. 
Šiuo požiūriu psichoanalitikas yra objektas mažoji a, o ne ki- 
tas subjektas: dėl savo „automatinio“ pobūdžio transferenti- 

nė meilė nusikrato iliuzijos, kad įsimylime būtent dėl tam 
tikrų pozityvių mylimojo bruožų, dėl to, kas ji ar jis yra „rea- 
lybėje“. Psichoanalitiką jsimylime kaip formalią vieta struk- 
tūroje, neturinčią „žmogiškų bruožų“, o ne kaip žmogų iš kū- 
no ir kraujo.!? 


,Seksualinio skirtumo formules" 


Kalbant apie šias dvi asimetriškas simbolizacijos antinomijas 
(„vyriškąją“ pusę, kurią pagrindžia falinės funkcijos univer- 
salumas, grindžiamas išimtimi; „moteriškąją“ pusę, kurią pa- 
grindžia „nevisumos“ (non-all) laukas, kuris būtent dėl šios 
priežasties neturi jokios išimties), iškyla visiškai akivaizdus 
klausimas: kas sudaro ryšį, sujungiantį šias dvi grynai logiš- 
kas antinomijas su priešprieša tarp vyro ir moters, kuri, nors 
ir simboliškai medijuota ir kultūriškai sąlygota, yra akivaiz- 
dus biologinis faktas? Atsakymas yra toks: nesama jokio ry- 
šio. Tai, ką suvokiame kaip „seksualumą“, yra pasekmė atsi- 
tiktinio veiksmo, kuriuo pamatinė simbolizavimo aklavietė 
„įskiepijama“ į biologinę vyro ir moters priešpriešą. Atsakyti 
į klausimą, ar ryšys tarp dviejų loginių universalizavimo pa- 
radoksų ir seksualumo nėra neteisėtas, galima taip: būtent tai 
Lacanas ir norėjo pasakyti. Lacanas būtent ir perkelia šį „ne- 
teisėtą“ pobūdį iš epistemologinio lygmens į ontologinį: pats 
seksualumas, kurį suvokiame kaip aukščiausią, intensyviausią 
mūsų būties teigimą, yra bricolage'as, dviejų heterogeniškų 
elementų montažas. Čia glūdi Lacano atlikta seksualumo „de- 
konstrukcija“. 

Šis parazitinis simbolinės aklavietės „įskiepijimas“ į gyvuliš- 

ką poravimąsi sunaikina jo instinktyvų ritmą ir suteikia jam 
neišdildomą nesėkmės žymę: „seksualinis santykis neegzistuo- 
ja“, kiekvienas santykis tarp dviejų lyčių vyksta tiktai pamati- 
nės negalimybės fone. Šis skiepas yra visiškai atsitiktinis, nes 
remiasi homologija tarp vyro penio ir fakto, kad „vyriškumo“ 
formulėse susiduriame su išimtimi, kuri pagrindžia universalu- 
mą: trumpasis jungimasis tarp jų abiejų paverčia penį materia- 
lia falinio signifikanto atrama, simbolinės kastracijos signifi- 
kantu. Taigi kaip, žiūrint iš arčiau, „vyriškoji“ ir „moteriškoji“ 
pusės yra sukonstruotos? 

Įprastinį „nevisumos“ pavyzdį pateikia marksistinė klasių 
kovos samprata: kiekviena pozicija, kurią užimame klasių ko- 
vos atžvilgiu, neišskiriant ir teorinės, jau priklauso klasių ko- 
vai, ji numato, jog „esama kieno nors pusėje“, būtent todėl 
nėra nešališko objektyvaus požiūrio, kuris įgalintų mus 
apibrėžti klasių kovą. Būtent šia prasme „klasių kova neegzis- 
tuoja“, nes „nėra elemento, kuris jos išvengtų“ — negalime 
suvokti jos „kaip tokios“, negalime suvokti, jog tai, su kuo 
susiduriame, visuomet yra daliniai efektai, kurių nesanti prie- 
žastis yra klasių kova.!! Imkime labiau pakylėtą pavyzdį iš 
filosofijos. Vos tik užmetus akį į bet kurį filosofijos vadovėlį 
tampa aišku, jog kiekviena universali, visa apimanti filosofi- 
jos samprata remiasi konkrečia filosofija, ji atspindi konkre- 
čios filosofijos požiūrį. Nesama neutralios filosofijos sampra- 
tos, kurią galima būtų išskirti į analitinę filosofiją, hermeneu- 
tinę filosofiją ir t. t.; kiekviena konkreti filosofija apima savyje 
visas kitas filosofijas ir savo požiūrį į jas. Arba, kaip teigia 
Hegelis savo Filosofijos istorijos paskaitose, kiekvienos epo- 
chos filosofija tam tikru būdu sudaro filosofijos visumą; tai 
nėra visumos padalinys, bet pati visuma, suvokta savo speci- 

finiu modalumu. Čia susiduriame ne su paprasta universalu- 
mo redukcija į paskirumą, bet veikiau su tam tikru universa- 
lumo pertekliumi: joks universalumas neapima viso paskiro 
turinio, nes kiekvienas paskirumas turi savo universalumą — 
kitaip tariant, apima specifinį požiūrį į visą lauką. 

Vyriškoji pozicija žymi būtent bandymą išeiti iš šios aklavie- 
tes, kurioje „per daug universalumų“, pašalinant vieną para- 
doksalų paskirumą; šis išimtinis paskirumas akimirksniu įkū- 
nija universalumą kaip tokį ir kartu paneigia jo esminį bruožą. 
Taip Universalumas „kaip toks“, nepaisant paskiro turinio, pra- 
deda egzistuoti. Geras pavyzdys yra Damos figūra riteriškoje 
meilėje, kuri visiškai priklauso vyriškajai falinei ekonomijai. 
Damos figūroje moteris kaip seksualinis objektas įgyja egzis- 
tenciją — tačiau tik jei tampa nepasiekiamu daiktu: kitaip ta- 
riant, deseksualizuota, transformuota į objektą, kuris būtent 
dėl to, jog įkūnija seksualumą kaip tokį, paverčia vyrišką su- 
bjekta impotentu."? 

Prieš keletą metų žurnalas Mad išspausdino seriją karikatü- 
rų, iliustruojančių keturis galimus lygmenis, kuriais subjektas 
siejamas su visuomenėje įprasta simboline norma. Apsiriboki- 
me mados norma. Žemiausio lygmens yra neturtingieji, kurie 
žiūri į madą abejingai - jų vienintelis tikslas yra tiesiog neatro- 
dyti aptriušusiam, išsaugoti padorumo standartą. Po to eina 
žemesnioji vidurinioji klasė, kuri desperatiškai siekia laikytis 
mados; tačiau dėl finansinių apribojimų jie visuomet „vėluoja“ 
ir vilki tai, kas buvo madinga prieš sezoną. Aukštesnioji viduri- 
nioji klasė, kuri iš tiesų gali leisti sau laikytis paskutinės mados, 
dar nereprezentuoja aukščiausio lygmens: virš jų yra madas dik- 
tuojantys turtingieji, kurie vėlgi (kaip ir žemiausio lygmens at- 
veju) yra abejingi madai, bet dėl skirtingų priežasčių - jiems 

nereikia laikytis jokios išorinės normos, nes jie patys nustato 
normą. Tai, ką jie vilki, ir yra madinga. Signifikanto teorijai 
ypač svarbus šis ketvirtas ir paskutinis lygmuo, kuris, kaip pa- 
radoksalus perteklius, papildo tobulą paskutinės mados laiky- 
mąsi. Šis lygmuo numato tam tikrą atspindintį ankstesniojo lyg- 
mens apvertimą: turinio požiūriu du paskutiniai lygmenys yra 
visiškai vienodi, skirtumas tarp jų yra grynai formalus - madas 
nustatantys turtingieji rengiasi taip pat kaip aukštesnioji vidu- 
rinioji klasė, bet dėl skirtingų priežasčių: ne dėl to, jog jie no- 
rėtų laikytis paskutinės mados, bet paprasčiausiai dėl to, kad 
nors ir ką jie vilkėtų, tai yra paskutinė mada. Tuos pačius ketu- 
ris lygmenis aptinkame kalbėdami apie teisinę galią: be tų, ku- 
rie yra abejingi įstatymams, tų, kurie laužo įstatymus išlikdami 
integruoti į teisės ir tvarkos sistemą, ir tų, kurie tiksliai laikosi 
įstatymų raidės, yra ir tie pačiame viršuje, kurių veiksmai vi- 
suomet atitinka įstatymus, tačiau ne dėl to, kad jie paklusniai 
jų laikosi, bet todėl, kad jų veikla performatyviai apibrėžia, kas 
yra įstatymas — kad ir ką jie darytų, tai jau yra įstatymas (pa- 
vyzdžiui, karalius absoliučioje monarchijoje). Šis apvertimo taš- 
kas yra išimtis, grindžianti universalumą. 

Hegelio teiginys, kad kiekviena giminė turi tik vieną rūšį, 
nes kitos rūšys pačios sudaro giminę, atskleidžia tą pačią pa- 
radoksalią inversiją. Kai, pavyzdžiui, sakome „turtingieji yra 
vargšai, turintys pinigų“, šis apibrėžimas negali būti apver- 
čiamas — negalime pasakyti, kad „vargšai yra turtingieji be 
pinigų“. Nesama neutralios giminės — „žmonės“, padalytos į 
dvi rūšis, „vargšai“ ir „turtingieji“: giminė yra „vargšai“, ku- 
riai reikia priskirti differentia specifica (pinigus), kad gautu- 
me jos rūšį, — „turtinguosius“. Psichoanalizė suvokia seksua- 
linį skirtumą homologiškai: „Moteris yra kastruotas vyras“. 

Šis teiginys negali būti apverstas taip: „Vyras yra moteris su 
falu“. Tačiau būtų klaidinga iš to išvesti, kad vyras turi onto- 
loginį pirmumą. Tai grynai hėgeliškas paradoksas, kad speci- 
finio skirtumo „nupjovimas“ yra pačios giminės esminis bruo- 
žas. Kitaip tariant, kastracija apibrėžia žmogaus giminę; „neut- 
ralus“ vyro universalumas, nepažymėtas kastracijos, yra 
kastracijos nepripažinimo ženklas. 

Lacanas čia išsiskiria tuo, jog seksualinį skirtumą suvokia 
transcendentaliniu lygmeniu tiksliai kantiškąja prasme - kitaip 
tariant, be jokios nuorodos į bet kokį „patologinį“ empirinį 
turinį. Drauge jo seksualinio skirtumo apibrėžime išvengiama 
„esencializmo“ spąstų, suvokiant kiekvienos iš abiejų seksuali- 
nių pozicijų „esmę“ kaip tam tikrą prieštaringumo, antagoniz- 
mo formą. „Moters esmė“ yra ne pozityvi būtybė, bet aklavie- 
tė, trukdanti jai „tapti moterimi“. Būtent todėl paralelė tarp 
Lacano „seksualinio skirtumo formulių“ ir Kanto grynojo pro- 
to antinomijų yra visiškai pagrįsta: Lacano atveju „vyriškumas“ 
ar „moteriškumas“ nėra predikatai, suteikiantys apie subjektą 
pozityvios informacijos - kitaip tariant, reiškiantys tam tikras 
fenomenines jo savybes; veikiau kalbama apie atvejį, kurį Kan- 
tas suvokia kaip grynai negatyvią determinaciją, kuri tik nuro- 
do, registruoja tam tikrą ribą; tiksliau: specifinį modalumą, ro- 
dantį, kaip sužlugo subjekto siekis įgyti tapatybę, kuri įgalintų 
jį ar ją konstituotis kaip objektui fenomeninėje realybėje. Šiuo 
požiūriu Lacanas yra kiek įmanoma toliau nuo nuostatos, in- 
terpretuojančios seksualinį skirtumą kaip santykį tarp dviejų 
priešingų, vienas kitą papildančių polių, kurie kartu suformuoja 
žmogaus visumą: „moteriškumas“ ir „vyriškumas“ yra ne dvi 
žmogaus giminės rūšys, bet veikiau du subjekto nesėkmės pa- 
siekti visuminę žmogaus tapatybę atvejai. „Vyras“ ir „moteris“ 

kartu nesuformuoja visumos, nes kiekvienas jų jau yra nenusi- 
sekusi visuma. 

Dabar turėtų būti aišku, kodėl Lacano atliktas seksualinio 
skirtumo apibrėžimas išvengia liūdnai pagarsėjusios „binarinės 
logikos“ spąstų: pagal šį apibrėžimą „vyriškumas“ ir „moteriš- 
kumas“ nėra supriešinami pasitelkiant tam tikrus priešingus pre- 
dikatus (aktyvus/pasyvus, priežastis/pasekmė, protas/jausmai); 
„vyriškumas“ ir „moteriškumas“ veikiau numato kitokį paties 
antagonistinio santykio tarp šių priešybių modalumą. „Vyras“ 
yra ne moters-pasekmės priežastis, bet specifinis santykio tarp 
priežasties ir pasekmės modalumas (linijinė priežasčių ir pa- 
sekmių seka su išimtiniu unikaliu elementu, paskutiniąja prie- 
žastimi), kitaip negu „moteris“, kuri numato skirtingą moda- 
lumą (tam tikrą įmantrią „sąveiką“, kur priežastis funkcionuo- 
ja kaip savo paties pasekmių pasekmė). Seksualinio malonumo 
srityje vyriškoji ekonomija siekia būti „teleologinė“, orientuo- 
ta į falinį orgazmą kaip malonumą par excellence, o moteriško- 
ji ekonomija numato išsklidusį paskirų malonumų tinklą, kuris 
nėra organizuojamas aplink tam tikrą teleologinį centrinį prin- 
cipą. Vadinasi, „vyriškumas“ ir „moteriškumas“ yra ne dvi po- 
zityvios substancinės būtybės, bet du skirtingi vienos ir tos pa- 
čios būtybės modalumai: norint „feminizuoti“ vyrišką diskur- 
są, pakanka pakeisti, o kartais tik skirtingai suvokti, jo specifinę 
„tonaciją“. 

Būtent čia Foucault „konstrukcionizmas“ ir Lacano požiūris 
išsiskiria: „konstrukcionistams“ lytis yra ne natūrali duotis, bet 
bricolage, dirbtinis heterogeniškų diskursyvių praktikų suvie- 
nodinimas, o Lacanas atmeta šį požiūrį, negrįždamas prie nai- 
vaus substancializmo. Jo manymu, seksualinis skirtumas nėra 
diskursas, simbolinė konstrukcija; priešingai, jis randasi tuo mo- 

mentu, kai simbolizacija nepavyksta: mes esame lytiškai pažy- 
mėtos būtybės, nes simbolizacija visuomet priešinasi savo pa- 
čios vidinei negalimybei. Čia svarbu būtent tai, jog „tikros“, 
„konkrečios“ seksualinės būtybės niekada negali visiškai ati- 
tikti „vyro“ ar „moters“ simbolinės konstrukcijos: čia svarbu 
tai, kad ši simbolinė konstrukcija pati papildo tam tikrą pa- 
matinę aklavietę. Trumpai tariant, jei būtų įmanoma simboli- 
zuoti seksualinį skirtumą, turėtume ne dvi lytis, bet tik vieną. 
„Vyras“ ir „moteris“ nėra dvi viena kitą papildančios visu- 
mos dalys, tai yra du (nenusisekę) bandymai simbolizuoti 
šią visumą. 

Taigi galutinis Weiningerio skaitymo rezultatas yra paradok- 
sali, tačiau neišvengiama antifeministinio ideologinio mecha- 
nizmo inversija, kurią palaiko pats Weiningeris, teigdamas, jog 
moterys yra visiškai pajungtos faliniam malonumui, o vyrai tu- 
ri priėjimą prie deseksualizuotos etinių tikslų plotmės, esan- 
čios anapus falinės tvarkos: tai vyras yra visiškai pajungtas fali- 
nei tvarkai (nes daryti išimtį reiškia išsaugoti universalų falo 
dominavimą), tačiau būtent moteris, remdamasi savo geismo 
prieštaringumu, pasiekia sritį „anapus falo“. Tik moteris turi 
priėjimą prie Kito (nefalinio) malonumo. 

]raumuojantis elementas, kurio Weiningeris visiškai neno- 
rėjo pripažinti, nors jis plaukė iš jo paties tyrimų, buvo vidinis 
jo paties „oficialiosios“ pozicijos paneigimas: moteris, o ne vy- 
ras, gali pasiekti malonumą „anapus falo“. Weiningeris veikiau 
pasirinko savižudybę, šį vienintelį pavyzdį, kai represija būna 
sėkminga, kai tai, kas buvo represuota, nesugrįžta. Savo savi- 
žudybe Weiningeris patvirtino du dalykus: kad kažkur „giliai 
savyje“, savo pasąmonėje, jis tai žinojo ir kad šis žinojimas jam 
buvo visiškai nepakeliamas. Jo pasirinkimas buvo ne „gyveni- 

mas ar mirtis“, ne „pinigai ar mirtis“, bet veikiau „žinojimas ar 
mirtis“. Tai, jog mirtis buvo vienintelis įmanomas būdas pa- 
bėgti nuo šio žinojimo, liudija nekvestionuojamą jo subjekty- 
vios pozicijos autentiškumą. Dėl šios priežasties vis dar verta 
Weiningerį skaityti. 


! Skaičiai skliausteliuose nurodo angliško - visiškai nepatikimo - Otto 
Weiningerio knygos Lytis ir charakteris vertimo puslapius. Autorizuotas 
vertimas iš šeštojo vokiško leidimo (London, Heinemann; New York, 

G. P. Putnam's and Sons, 1906, cituojamose ištraukose pabraukta Žižeko). 

2 Liūdnai pagarsėjusi „Rytų paslaptis“ remiasi ta pačia logika kaip ir „Moters 
paslaptis“; būtent todėl pirmasis žingsnis atsikratant Eurocentrizmo turėtų 
būti mutatis mutandis Lacano tezės „moteris neegzistuoja“ pakartojimas ir 
teigimas, jog „Rytai neegzistuoja“. 

3 Šio anekdoto interpretaciją žr.: Slavoj Žižek, The Sublime Object of Ideology 
(London, Verso, 1989), 2 skyrius. 

* Cituojama i$ Donald Phillip Verene, Hegel's Recollection (Albany, NY, Sun 
Press, 1985), p. 7-8. 

5 Ibid., p. 8. 

€ Ryšys tarp teiginio La femme n'existe pas ir moters kaip grynojo subjekto 
statuso gali būti įrodytas per nuorodą į Kantą. 

7 Ernesto Laclau, „Universalism, Particularism, and the Question of Identity“, 
October 61, (1992), p. 89. 

* [bid. 

? Jacques Lacan, Ecrits: A Selection (New York, Norton, 1977), p. 324. 

10 Meilės automatizmas ima veikti tuomet, kai tam tikras atsitiktinis, visiškai 
indiferentiskas (libidinis) objektas užima iš anksto duotą vietą fantazijoje. 
Fantazijos įtaka automatiniam meilės radimuisi priklauso nuo to, kad 
„seksualinis santykis neegzistuoja“, nėra jokios universalios formulės ar 
matricos, kuri garantuotų harmoningą seksualinį santykį su partneriu: dėl šios 


universalios formulės trūkumo kiekvienas individas turi išrasti savo fantaziją. 

!! Stalinistiniame diskurso universume, priešingai, klasių kova egzistuoja, nes 
ji turi išimtį: technika ir kalba yra suvokiamos kaip neutralus instrumentas, 
kuriuo gali naudotis kiekvienas ir kuris yra išoriškas klasių kovos atžvilgiu. 

2 Vienas iš privilegijuotų būdų išsaugoti fikciją apie moterį kaip išimtį, 
akimirksniu įkūnijančią universalumą, yra operos arija: tai jos pakilimo 
momentas, kai sopranas „visas tampa balsu“. Šiuo momentu galima trumpai 
mėgautis iliuzija, kad moteris „turi tai savyje“, objektą mažoji a, balsą- 
objektą, geismo priežastį, ir, vadinasi, egzistuoja. 


Versta iš: Slavoj Žižek, Otto Weininger, or „Woman doesn't Exist“, The Žižek 
Reader, ed. by Elisabeth Wriht and Edmund Wright, Oxford, UK, and Mass. 
USA: Blackwell, 1999, 129-147. 

8. MOTERIŠKASIS KRAŠTUTINUMAS 


Daugelis mūsų atmintinai mokame garsiąją choro giesmę iš An- 
tigonės, šlovinančią keistą, kraštutinę ir „iškritusią“ (out-of- 
joint) žmonijos padėtį greta visų kitų būtybių, suvaržytą tik 
galutinės mirtingumo ribos: „Daug nuostabių daiktų pasauly, 
Bet nuostabiausias jų - žmogus. Jūron pilkojon leidžiasi jis, Kau- 
kiančių vėtrų nepaisęs...“; tačiau Orestėjoje, parašytoje pora 
dešimtmečių anksčiau, randame panašų šlovinimą, kuris tie- 
siogiai pereina nuo žmonijos apskritai prie moterų kaip radi- 
kalaus kraštutinumo: 


Žemė daug baisių žvėrių 
Maitina išgąstingų; 

Knibždėte knibžda jūrų gelmės 
Baisių žmonėms gyvūnų; 

Tarp dangaus ir žemės skraido 
Daugel šviesulių; 

Ir skrajūnai, ir ropuoliai 

Gali mums papasakot 

Apie audrų siaubingą pyktį. 


Kas gi stengtų apsakyt 
Vyrų kėslų įžūlumą 
Ar moterų aistringą meilę, 

Kuri baisiu prakeikimu 
Užgriūva ant maruolių? 
Valdinga moteries aistra, 
Kurią vadinam meile, 
Yra baisesnė už pabaisas; 
Ji nugali žmonių 

Ir gyvulių šeimos ryšius.! 


Jei galim pasitikėti vokiškuoju vertimu, kurį nurodo Christa 
Wolf knygoje Kasandra (jį aš čia išverčiau į anglų kalbą), per- 
ėjimas nuo vyro prie moters antrojo posmo pradžioje turėtų 
būti perskaitomas kaip žingsnis iš bendro kraštutinumo („kės- 
lų įžūlumas“), apibrėžiančio žmoniją, iki jo aukščiausios ir bai- 
siausios išraiškos, būtent moteriškojo kraštutinumo: „Ir po to, 
blogiausias iš visų, nevaldomas troškimas, moters malonumas“. 
Toli gražu nebūdamas lytiškai neutralus, nemalonus gyvenimo 
kraštutinumas, kuris kondensuoja svarbiausias žmonijos savy- 
bes (ir kuris, kaip jau matėme, yra pagrindinė psichoanalizės 
tema), yra būtent moteriškumas: galiausiai seksualinis skirtu- 
mas yra ne tik skirtumas tarp dviejų žmonijos giminių, vyriš- 
kosios ir moteriškosios, bet skirtumas tarp vyro („žmogiška 
būtybė“) kaip giminės ir jos (moteriškojo) kraštutinumo. Ga- 
liausiai reiktų atsispirti pagundai istorizuoti šį moteriškumo 
menkinimą, interpretuoti jį kaip perėjimą nuo senos matriar- 
chalinės tvarkos (kur valdančioji dievybė buvo moteris) prie 
naujos patriarchalinės tvarkos, kurioje tai, kas anksčiau buvo 
išaukštinta kaip kilni moteriška figūra, pasirodo kaip moteriš- 
ko kraštutinumo praraja, grasinanti praryti vyriškąjį subjektą; 
labiau nei bet kada reiktų teigti, kad abu reiškiniai, moterišku- 
mo išaukštinimas ir pasmerkimas, yra dvi tos pačios strategi- 

jos, kuri siekia susidoroti su moteriškuoju kraštutinumų, pu- 
sės. Veikiau pati istorija turėtų būti suvokiama kaip viena po 
kitos einančios pastangos susidoroti, pasitelkus laikinus atidė- 
jimus, su nepakeliamu, amžinu moteriškumo antagonizmu; li- 
teratūros (ir tikro gyvenimo) istorija nuo antikos iki šių dienų 
siūlo daugybę figūrų, siekiančių šį kraštutinumą normalizuoti. 

Graikų tragedijos pasaulyje esama dviejų būdų moteriai išsi- 
laisvinti iš privačios srities ir įsiveržti į viešąją sritį, kuri papras- 
tai priklauso vyrams. Pirmasis yra besąlygiškas pasiaukojimas 
vyrui ar tėvui. Ifigenija ir Poliksenė - abi primygtinai teigia 
laisvai dalyvaujančios pasiaukojamose skerdynėse, kurias joms 
primeta vyriška kovotojų bendruomenė - šiame grynai forma- 
liame laisvos valios akte (kuris suvokiamas kaip asmeninis lais- 
vas veiksmas), brutaliai primestame individui kaip neišvengia- 
ma būtinybė, glūdi elementarus subjektyvacijos gestas. Abiem 
atvejais moteris tai įgyvendina didžiojo Kito žvilgsniui - ji mie- 
lai aukoja jaunystės malonumus savo pomirtinei šlovei, tai yra 
Zinojimui, kad ji išliks Graikijos atmintyje. Priešprieša šioms 
dviem pasiaukojusioms mergelėms yra Alkestidė, kuri pasiau- 
koja dėl savo vyro Admeto. Jos veiksmas iš tiesų yra laisvas 
pasirinkimas - ji užima jo vietą ir miršta (eina į Hadą) vietoje 
jo. Dar prieš šį veiksmą ji išgauna iš vyro pažadą, kad jis antrą 
kartą neves ir amžinai jos gedės. Admetas sutinka su šia sąlyga 
ir netgi atsako, kad savo lovoje laikys jos akmeninę statulą, 
kuri jam primins netektį ir padės ją ištverti (dviprasmiškas ges- 
tas, nes šis fetišistinis pakaitalas tam tikru būdu palengvina iš- 
tverti žmonos netektį). Po to istorija virsta komedija: Heraklis 
ištraukia iš Hado Alkestidę, kurią, perrengtą nepažįstama mo- 
terimi, pasiūlo Admetui kaip svečio dovaną. Laikydamasis išti- 
kimybės savo žmonos atminimui, Admetas nenori priimti sve- 

čio dovanos, nors moteris nesuprantamai jam primena jo mi- 
rusią žmoną; galiausiai, priėmęs dovaną, jis su džiaugsmu at- 
randa, kad nepažįstama moteris yra ne kas kita kaip jo mylima 
Alkestidė - čia verta prisiminti brolių Marxu pajuokavimą, kad 
nenuostabu, jog ji atrodo kaip Alkestidė, nes ji yra Alkestidė. 
Čia įžengiame į nesuprantamumo, nemirusiojo ir antrininko 
sritį: paradokslu, tačiau vienintelis būdas Admetui atgauti myli- 
mą žmoną yra išduoti jos atminimą ir sulaužyti savo pažadą jai. 

Antrininko sritis atsako į šį klausimą: kodėl tokį nerimą ke- 
lia galimybė, kad kompiuteris taip pat gali iš tikrųjų mąstyti? 
Klausimas nėra paprasčiausiai apie tai, kad originalas (aš) taps 
neatskiriamas nuo kopijos, bet kad mano mechaninis antrinin- 
kas užgrobs mano tapatybę ir taps originalu (substanciniu ob- 
jektu), o aš liksiu subjektu. Todėl labai svarbu teigti, jog santy- 
kis tarp subjekto ir jo(s) antrininko yra asimetriškas: jų niekuo- 
met negalima sukeisti: mano antrininkas nėra mano šešėlis; 
priešingai, pats jo egzistavimas redukuoja mane į šešėlį. Trum- 
pai tariant, antrininkas atima mano egzistenciją iš manęs. Ma- 
no antrininkas ir aš nesame du subjektai; esame aš kaip (per- 
brauktas) subjektas ir aš pats kaip (neperbrauktas) objektas. 
Dėl šios priežasties, kai literatūroje nagrinėjama antrininko te- 
ma, ji visuomet nagrinėjama iš subjektyvios originalaus subjek- 
to, kurį persekioja antrininkas, pozicijos — pats antrininkas re- 
dukuojamas į blogį, kuris niekuomet negali būti subjektyvuotas. 

Būtent todėl labai madinga binarinės logikos kritika yra klai- 
dinga: tik per antrininką galima aptikti, kas yra tikra - vos tik 
neapibrėžiamos daugybės ima funkcionuoti, vos tik leidžiamės 
pagaunami rizomatinės poezijos apie simuliakro simuliakrą, be 
pabaigos atsispindintį vienas kitame, kur nesama nei originalo, 
nei kopijos, tikrovės dimensija prarandama. Ši tikrovė gali būti 


SUBJEKTAS IR JO MOTERIŠKASIS KRAŠTUTINUMAS 291 


aptikta tik per dubliavimą, unikalioje subjekto, sutinkančio sa- 
vo antrininką, patirtyje, kuri gali būti apibrėžta tiksliais Laca- 
no terminais kaip aš pats ir „tai, kas manyje daugiau už mane 
patį“, ko man visuomet trūksta, kas yra mano egzistencijos tik- 
rasis branduolys. Svarbu pabrėžti, kad jei mūsų yra tik du, aš 
vis dar galiu išsaugoti nedekonstruojamą skirtumą tarp origi- 
nalo ir jo kopijos - tam tikru atžvilgiu tai teisinga, tačiau at- 
virkščiu būdu: susitikimas su antrininkų gąsdina būtent tuo, 
kad jo egzistavimas mane paverčia kopija, o jį - originalu. Ar ši 
pamoka nėra geriausiai išrutuliojama garsioje scenoje iš filmo 
Anties sriuba (Duck Soup), kurioje vienas iš brolių (vagis) ban- 
do įtikinti kitą (Groucho, Laisvonijos prezidentą), kad pasta- 
rasis yra tik jo veidrodinis atspindys, tai yra, kad durų stakta į 
gretimą kambarį iš tikrųjų yra veidrodis. Kadangi jie yra vieno- 
dai apsirengę (vilki tokius pačius baltus naktinius marškinius ir 
naktines kepuraites), įsiveržėlis imituoja Groucho gestus, sek- 
damas įprastu broliams Marxams šios logikos radikalizavimu 
iki absurdo (abi figūros apsikeičia vietomis pereidamos įsivaiz- 
duojamą veidrodžio rėmą; kai antrininkas užmiršta tiksliai at- 
kartoti vieną iš Groucho gestų, Groucho trumpam sutrinka, 
bet vėliau, truputį palaukęs, pakartoja gestą, lyg norėdamas 
patikrinti veidrodinio atspindžio ištikimybę, ir kai šį kartą ant- 
rininkas jį tiksliai pakartoja, Groucho abejonės išsisklaido). Žai- 
dimas žlunga tik tuomet, kai pasirodo trečiasis brolis Marxas, 
apsirengęs lygiai taip pat. 

Grįžkime atgal prie graikų tragedijos: kitą atvejį, oponuo- 
jantį pasiaukojančioms moterims, sudaro kraštutinai destruk- 
tyvios moterys, kurios imasi siaubingo keršto: Hekabė, Medė- 
ja ir Faidra. Nors iš pradžių jos vaizduojamos su užuojauta ir 
simpatija, nes jų kebli padėtis yra pasibaisėtina (Hekabė matė, 

kaip buvo išžudyta visa jos šeima, o ji pati paimama į vergiją; 
Medėja, paaukojusi viską - net savo šalį - dėl meilės Jasonui, 
kuris buvo pašalietis Graikijoje, sužino iš jo, kad dėl paveldėji- 
mo jis ves kitą jauną princesę; Faidra negali pasipriešinti besai- 
kei aistrai Hipolitui, savo įsūniui), tačiau baisus kerštas, kurio 
imasi šios moterys (nužudydamos savo priešus ar savo pačių 
vaikus, etc.) yra patologiškai perdėtas ir paverčia jas atstumian- 
čiais monstrais. Vadinasi, abiem atvejais iš pradžių matome nor- 
malias, užjaučiančias moteris, patekusias į sunkią padėtį ir ap- 
raudančias liūdną lemtį (Ifigenija pradeda išpažindama meilę 
gyvenimui ir t. t.); tačiau jas ištinkanti transformacija yra visiš- 
kai skirtinga: pirmuoju atveju moterys kviečiamos tapti subjek- 
tais, kitaip tariant, jos atmeta gyvenimo meilę ir laisvai priima 
mirtį, taip visiškai susitapatindamos su paternalistiniu įstaty- 
mu, reikalaujančiu šios aukos, o antruoju atveju moterys tam- 
pa nežmogiškais kerštaujančiais monstrais, sunaikinančiais pa- 
čius paternalistinio įstatymo pamatus. Trumpai tariant, abiem 
atvejais peržengiamas mirtingos, kenčiančios moters, linkusios 
į žmogiškus malonumus ir silpnybes, statusas ir ji paverčiama 
kažkuo, kas jau nėra žmogiška būtybė; tačiau vienu atveju tai 
yra herojiškas laisvas sutikimas mirti dėl bendruomenės nau- 
dos, o kitu atveju tai monstriško keršto blogis.? 

Tačiau čia esama dviejų reikšmingų išimčių: tai Antigonė ir 
Elektra. Antigonė aiškiai priklauso pirmajai moterų grupei; ta- 
čiau jos veiksmų prigimtis yra tokia, kad ji neatitinka egzistuo- 
jančios įstatymų ir tvarkos schemos, taigi jos jau-ne-Žmogiškas 
reikalavimas nepaverčia jos heroje, kurią garbintų viešoji at- 
mintis. Kita vertus, Elektra yra destruktyvi kerštautoja, ver- 
čianti savo brolį Orestą nužudyti jų motiną bei jos naująjį vyrą; 
tačiau ji tai daro iš ištikimybės išduoto tėvo atminimui. Taigi 

destruktyvus įsiūtis čia tarnauja pačiam paternalistiniam įsta- 
tymui, tuo tarpu Antigonės atveju pasiaukojamas kilnus gestas 
yra atliekamas pasipriešinant miesto įstatymams. Taigi nema- 
loniai sutrinkame ir negalime aiškiai atskirti: atstumianti kerš- 
tautoja, veikianti iš teisingų paskatų, ir kilni, pasiaukojanti vei- 
kėja, veikianti iš klaidingų paskatų. Kitas įdomus dalykas yra 
psichologinė opozicija tarp Antigonės, kupinos vidinio tikru- 
mo bei ramybės, ir Elektros, atsidavusios perdėtai, teatrališkai 
savigailai bei patvirtinančios, jog šis atsidavimas yra vienintelė 
prabanga jos gyvenime, giliausias jos libidinio pasitenkinimo 
šaltinis. Ji vaizduoja vidinį skausmą su neurotine afektacija, siū- 
lydama save kaip viešą spektaklį. Visą laiką besiskųsdama, jog 
Orestas vėluoja grįžti ir atkeršyti už jų tėvo mirtį, ji per vėlai jį 
atpažįsta, kai jis iš tiesų sugrįžta, akivaizdžiai bijodamas, kad jo 
atvykimas atims iš jos malonumą skųstis. Vėliau, privertusi Ores- 
tą įvykdyti kerštą, ji palūžta ir negali jam padėti. 

Antigonės ir Medėjos atveju radikalus herojės veiksmas 
priešpriešinamas partnerei moteriai, kuri kompromituoja jos 
troškimą ir lieka priklausoma nuo gėrio etikos: Antigonė su- 
priešinama su švelniąja Ismene, žmogiškos užuojautos pilna bū- 
tybe, kuri negali sekti savo seserimi šiai atkakliai siekiant tikslo 
(kaip pati Antigonė atsako Ismenei: „Iu apsisprendei juk gy- 
vent, o aš gi mirti“); Medėja priešpriešinama Jasono jaunai bū- 
simai nuotakai (ir net sau pačiai kaip motinai). Ifigenijos ra- 
mus orumas, jos savanoriškas susitaikymas su priverstiniu pa- 
sirinkimu pasiaukoti dėl tėvo geismo priešpriešinamas sesers 
Elektros pykčio priepuoliams, isteriškam keršto reikalavimui 
bei drauge visiškam mėgavimuisi savo liūdesiu kaip simptomu 
Ir baiminimusi dėl to liūdesio pabaigos. Kodėl i$ šios radikalių 
herojų triados (Ifigenija, Antigonė ir Medėja) mes linkę rinktis 

Antigonę, iškelti ją iki aukščiausios etinės herojės kilnaus sta- 
tuso? Ar todėl, kad ji pasipriešina viešajam įstatymui ne atlik- 
dama paprastą kriminalinės transgresijos veiksmą, bet remda- 
masi kitu įstatymu? Čia ir glūdi Judith Butler Antigonės interpre- 
tacijos esmė: „Riba, kuriai ji atstovauja, riba, kuriai neįmanoma 
nei atstovauti, nei suprantamai jos reprezentuoti, yra... žymė 
alternatyvaus legalumo, kuris persekioja sąmoningą viešąją erd- 
vę kaip jos skandalinga ateitis““. 

Antigonė formuluoja savo ieškinį vardu tų, kurie kaip sans- 
papiers šiandieninėje Prancūzijoje neturi visiško ir apibrėžto 
socioontologinio statuso; kaip Butler pabrėžia remdamasi Gior- 
gio Agambenu;? mūsų skelbiamoje globalizacijos eroje jie — nei- 
dentifikuojamieji - atstovauja tikrajam universalumui. Būtent 
todėl nereikėtų aiškiai apibrėžti nei pozicijos, iš kurios (kurios 
vardu) Antigonė kalba, nei jos reikalavimo objekto; nepaisant 
to, jog ji akcentuoja savo brolio išskirtinę poziciją, šis objektas 
nėra toks nedviprasmiškas, kaip galėtų atrodyti (ar Oidipas nė- 
ra jos [pusiau] brolis?); jos pozicija nėra paprasčiausiai mote- 
riška, nes ji dalyvauja vyriškoje viešųjų reikalų erdvėje. Kreip- 
damasi į Kreontą, valstybės galvą, ji kalba kaip jis, pasisavinda- 
ma jo autoritetą atvirkščiu, iškreiptu būdu; ir ji tikrai nekalba 
giminystės labui, kaip teigia Hegelis, nes pati jos šeima atsto- 
vauja kraštutiniam (incestiniam) normalios giminystės tvarkos 
sugedimui. Taip jos reikalavimas pakeičia pamatinius įstatymo 
kontūrus, tai, ką įstatymas pašalina ir apima. 

Butler dėsto savo interpretaciją kaip priešpriešą dviem opo- 
nentams, ne tik Hegeliui, bet taip pat ir Lacanui. Hegelis konf- 
liktą suvokia kaip vidujai būdingą sociosimbolinei tvarkai, kaip 
tragišką etinės substancijos skilimą: Kreontas ir Antigonė ats- 
tovauja dviem konflikto komponentams, valstybei ir šeimai, 

dienai ir nakčiai, žmogiškajai teisinei tvarkai ir dieviškajai po- 
žeminei tvarkai. Lacanas, priešingai, pabrėžia, kad Antigonė, 
atstovaudama toli gražu ne giminystei, prisiima ribinę poziciją, 
kuria įsteigiama simbolinė tvarka bei pažymimas neįmanomas 
simbolizacijos nulinis lygmuo, - būtent todėl ji atstovauja mir- 
ties potraukiui: nors vis dar gyva, ji yra jau mirusi simbolinės 
plotmės požiūriu, pašalinta iš sociosimbolinių koordinačių. At- 
likdama tai, ką beveik būtų galima pavadinti dialektine sinte- 
ze, Butler atmeta abu kraštutinumus (tai, jog Hegelis konfliktą 
apibrėžia sociosimbolinės plotmės viduje, ir tai, jog Lacanas 
suvokia Antigonę kaip reprezentuojančią ėjimą prie ribos, sie- 
kiančią atsidurti anapus šios tvarkos); Antigonė sunaikina eg- 
zistuojančią socialinę tvarką ne tiesiog iš jos radikalios išorės, 
bet iš utopinės pozicijos, siekdama ją radikaliai iš naujo artiku- 
liuoti. Antigonė yra „gyva mirusioji“ ne ta prasme (kurią But- 
ler priskiria Lacanui), jog ji patenka į paslaptingą ate sritį, jog ji 
pasiekia įstatymo ribą; ji yra gyva mirusioji, nes viešai prisiima 
netinkamą gyventi poziciją, poziciją, kuriai nėra vietos viešo- 
joje erdvėje — ne a priori, bet atsižvelgiant į tai, kaip ši vieta 
struktūruojama dabar, istoriškai atsitiktinėmis ir specifinėmis 
aplinkybėmis. 

Būtent tai ir yra pagrindinis Butler prieštaravimas Lacanui: 
pats Lacano požiūrio radikalumas (įsitikinimas, kad Antigonė 
pati save išstumia į savižudišką sritį, esančią anapus simbolinės 
tvarkos) iš naujo įteisina šią tvarką, nustatytų giminystės santy- 
kių tvarką, tyliai patvirtinant, jog vienintelis įmanomas pasi- 
rinkimas yra tarp (fiksuotų patriarchalinių) giminystės santy- 
kių simbolinio įstatymo ir jo savižudiškos, ekstatinės transgre- 
sijos. Tačiau gal galimas ir trečiasis pasirinkimas: iš naujo 
apibrėžti šiuos giminystės santykius, kitaip tariant, iš naujo per- 

mąstyti simbolinius įstatymus kaip atsitiktinių socialinių susi- 
tarimų tinklą, atvirą kitimui? Ir argi tas pat negalioja ir Wagne- 
riui? Ar dienos įstatymo užmarštis operoje Tristanas nėra iš- 
virkščioji pusė, parodanti nesugebėjimą įžvelgti galimybę jį ra- 
dikaliai iš naujo apibrėžti? Ar Lacanas nėra - išaukštindamas 
Antigonės savižudišką ekstatinės mirties pasirinkimą - kraštu- 
tinis ir paskutinis Wagnerio sekėjas, nors ir netobulas, kaip pa- 
sakytų George'as Bernardas Shaw? Būtent čia susiduriame su 
svarbiausia dilema: ar tai, ką Lacanas vadina ate, gali būti isto- 
rizuota kaip šešėlinga vaiduokliška vieta, kuriai atsitiktinis vie- 
šas diskursas nesuteikia teisės į išsamų viešą kalbėjimą, o gal- 
būt yra taip, kad galime iš naujo apibrėžti simbolinę erdvę tik 
tiek, kiek pajegiame, atlikdami autentišką veiksmą, surizikuoti 
ir pereiti šią ribinę ate zoną, kuri leidžia tik minimaliai atsiri- 
boti nuo simbolinės tvarkos? Kiek kitaip galima suformuluoti 
šią dilemą grynumo požiūriu; kaip teigia Butler, Antigonė ats- 
tovauja visiems griaunantiems, patologiniams iššūkiams, kurie 
trokšta būti pripažinti viešojoje erdvėje, tuo tarpu Lacanas ją 
suvokia kaip visiškai gryną kantiškąja prasme, t. y. kaip netu- 
rinčią jokių patologinių motyvacijų - tik įžengdami į ate sritį 
galime pasiekti grynąjį geismą. Būtent todėl Antigonė, Lacano 
nuomone, yra visiška priešingybė Hegelio liūdnai pagarsėju- 
siai moteriškumo kaip „amžinosios bendruomenės ironijos““ 
sampratai. 

Butler buvo teisi, atkreipdama dėmesį į keistą perėjimą nuo 
(unikalaus) individualumo prie universalumo, kuris atliekamas 
Hegelio Fenomenologijoje;? išaukštinęs didingą Antigonės grožį, 
jos unikalų naivų susitapatinamą su etine substancija, tai, jog 
etinė pozicija priklauso jos spontaniškai prigimčiai, o nėra kaž- 
kas, kas iškovota sunkioje kovoje su egoistiniais ir kitais blo- 

gais polinkiais (kaip Kanto moralinio subjekto atveju), Hegelis 
staiga pereina prie bendrų svarstymų apie moteriškumo vaid- 
menį visuomenėje ir istorijoje, ir po šio perėjimo švytuoklė nus- 
vyra į priešingą kraštutinumą: moterys atstovauja patologiniam, 
net kriminaliniam viešojo įstatymo iškraipymui. Matome, kaip 
šis apvertimas, liudijantis toli gražu ne Hegelio argumentacijos 
prieštaringumą, paklūsta nepermaldaujamai logikai: būtent fak- 
tas, jog moteris formaliai yra pašalinta iš viešųjų reikalų, lei- 
džia jai įkūnyti šeimos etiką, priešpriešinamą viešųjų reikalų 
sričiai, kitaip tariant, leidžia jai tapti priminimu apie viešųjų 
santykių srities vidinę ribą. (Šiandien, kai mes visiškai suvokia- 
me, kaip pati riba, skirianti viešąją ir privačiąją sritis, priklauso 
nuo politinių galios santykių, moteris lengvai galima įsivaiz- 
duoti kaip privilegijuotas veikėjas, kurios iš naujo politizuoja 
privatumo sritį: ne tik įžvelgia ir apibrėžia politinių valdymo 
santykių žymes to, kas pasirodo kaip apolitiška, bet taip pat 
demaskuoja patį šios srities depolitizavimą, jos pašalinimą iš 
politiškumo plotmės kaip politinį gestą par excellence.) 
Tačiau ar tai yra kraštutinė moteriškos politinės intervenci- 
jos galimybė? Būtent čia reikėtų apmąstyti lūžį, skiriantį mo- 
dernybę nuo antikos: jau vėlyvaisiais viduramžiais pasirodė nau- 
ja figūra, į kurią neatsižvelgė Hegelis: Joana Arkietė. Būtent 
dėl universalaus moters pašalinimo iš politikos srities, ji gali 
išimtinai tiesiogiai įkūnyti politiškumą kaip tokį. Joana būtent 
kaip moteris atstovauja politiniam gestui gryniausiu pavidalu, 
atstovauja bendruomenei (universaliai tautai) kaip tokiai, pa- 
sipriešindama kovojančių grupuočių paskiriems interesams. Jos 
vyriški drabužiai, vyriškos galios prisiėmimas neturėtų būti in- 
terpretuojami kaip nestabilios seksualinės tapatybės požymis: 
svarbu būtent tai, jog ji tai daro kaip moteris, nes tik tuomet ji 

gali atstovauti grynai universaliai politinei paskatai. Pačiu ges- 
tu, kuriuo ji atmeta apibrėžtus moteriškumo atributus (likda- 
ma bevaike mergele ir t. t.), ji atstovauja moteriai kaip tokiai. 
Tačiau būtent dėl šios priežasties ji turėjo būti išduota ir tik 
vėliau kanonizuota; tokia gryna pozicija, tiesiogiai atstovau- 
janti nacionaliniam interesui, negali universalaus reikalavimo 
paaiškinti apibrėžta socialine tvarka. Labai svarbu nesupainio- 
ti šio Joanos moteriškojo kraštutinumo (moteris, kuri, atmes- 
dama moteriškus atributus, tiesiogiai atstovauja universaliai po- 
litinei misijai) su reakcinga Motinos Tautos ar Motinos Žemės 
figūra, kantria ir kenčiančia, kuri atstovauja bendruomenės es- 
mei ir kuri, toli gražu neatmesdama moteriškumo atributų, su- 
teikia peno blogiausioms vyrų ideologinėms fantazijoms apie 
kilnią moter;.? 

Joanai teisme pateikti kaltinimai gali būti suskirstyti į tris 
grupes: kad sulauktų pasigailėjimo ir vėl būtų priimta į katali- 
kų bendruomenę, ji turėjo 1) išsižadėti savo balso autentišku- 
mo, 2) atsisakyti vyriškų rūbų ir 3) visiškai paklusti bažnyčios 
autoritetui (kaip tikrai žemiškai institucijai). Šie trys punktai, 
žinoma, yra susiję: Joana nepakluso bažnyčios autoritetui, nes 
ji suteikė pirmenybę dieviškiems balsams, kuriais Dievas krei- 
pėsi į ją tiesiogiai, ir apie šį išskirtinį jos kaip kario, tiesiogiai 
paklūstančio Dievui, aplenkiančio paprastų žmonių papročius, 
statusą liudija jos persirengimas. Ar čia dar kartą neaptinkame 
Lacano triados tikra - įsivaizduojama - simboliška: girdimų 
balsų tikrovė, persirengimo įsivaizdavimas ir simbolinė ekle- 
ziastinės institucijos plotmė?? Čia glūdi Joanos griaunančių po- 
elgių esmė, visiškai netoleruojama bažnyčios ir valstybės: nors 
ji tvirtai atstovavo hierarchijai ir tvarkai, ji suteikė sau teisę 
nuspręsti, kas turi šią tvarką įkūnyti - tiesioginis kontaktas su 

dieviškaisiais balsais leido jai peržengti socialinių institucijų tar- 
pininkavimą. Trumpai tariant, pati jos sakymo pozicija buvo 
išimtis iš tvarkos, prieštaraujanti jos siūlomai tvarkai. Ši išskir- 
tine pozicija paaiškina masinį perkėlimo (transference) efektą, 
kurį Joana visiškai suvokė ir kuriuo gudriai manipuliavo - kai 
Orleane gyventojų pasiuntiniai pareiškė Joanai, kad norėtų ko- 
voti, nors kapitonas (oficialus Prancūzijos armijos karininkas) 
tam priešinosi, ir formaliai paprašė jiems vadovauti, Joana at- 
sakė: „Dievo vardu aš tai padarysiu, ir tas, kuris mane myli, 
seks paskui mane“.!? Pagrindinis šios išskirtinės pozicijos ski- 
riamasis ženklas buvo Joanos užsispyrimas vilkėti vyriškus dra- 
bužius. Teisėjai iš Roueno šantažavo Joaną, kuri desperatiškai 
siekė atlikti išpažintį ir apsilankyti mišiose; jai būtų buvę leista 
tai atlikti tik tuo atveju, jei ji būtų pakeitusi vyriškus drabužius 
į tuos, kurie labiau pritinka moteriai krikščionei — tačiau ji at- 
metė šią sąlygą, atkakliai laikydamasi savo pasirinkimo iki pa- 
baigos. Šis užsispyrimas dėl persirengimo taip pat lėmė jos Zlu- 
gimą; apie jos atkritimą į ereziją, kuris sekė po trumpo atsiža- 
dėjimo ir kaltės pripažinimo, liudijo tai, jog ji vėl persirengė 
vyriškais drabužiais. 

Tačiau trumpai trukęs Joanos atsižadėjimas rodo, kad jai „ne- 
buvo būdingas mazochizmas, kuris buvo dažna kankinių būdo 
savybė. Ji niekada nesiekė kančios dėl kančios ir, rodosi, buvo 
neįprastai jautri fiziniam skausmui.“!! Šis atsižadėjimas, kai ji 
viešai pasirašė jai siūlomą dokumentą ir taip buvo panaikinta 
jos ekskomunikacija, o mirties nuosprendis pakeistas įkalini- 
mu iki gyvos galvos, buvo atliktas neįprastai: ji tarė žodžius 
juokdamasi, ir šį klaikų juoką galima interpretuoti arba kaip 
fou rire atvejį, kaip po ilgo kentėjimo artėjančios nervų krizės 
požymį, arba kaip ženklą, kad ji iš tikrųjų su šiuo atsižadėjimu 


300 


nesutiko, taigi, žvelgiant iš jos pozicijos, jos parašas buvo tuš- 
čias, „performatyviai negaliojantis“, kaip pasakytume šiandien. 
Dar įdomesnė yra jos atkritimo beveik paskališka/althuseriška 
prigimtis, pasireiškusi po poros dienų: kaip teigia patikimi šal- 
tiniai, vyriškus drabužius ją galiausiai privertė apsivilkti sargy- 
biniai (jie išrengė ją nuogai ir vėliau paliko netoli lovos, prie 
kurios ji buvo prirakinta, tik vyriškus drabužius, ragindami juos 
apsivilkti ir taip išvengti seksualiai nemalonios situacijos būti 
matomai sargybinių, kurie visą laiką iš jos tyčiojosi, laidydami 
nepadorias replikas ir grasinimus išprievartauti), be jokios abe- 
jonės, su palaiminimu Anglijos valdžios, kuri norėjo, kad jos 
atkritimas pateisintų viešą sudeginimą. Tačiau, kaip galima nu- 
matyti iš kitos dienos tardymų, vyriškų drabužių vilkėjimas grei- 
tai buvo internalizuotas, paverstas jos sąmoningu apsisprendi- 
mu. Jos pačios paaiškinimai dėl šio pasirinkimo dviprasmiški; 
viena vertus, jie sutampa su girdimų balsų pasikartojimu ir ti- 
kėjimu savo misija; kita vertus, žinodama, kad tai užtraukia jai 
mirtį, ji pasirinko ją norėdama kuo greičiau užbaigti savo pasi- 
gailėtiną dalią: „Ji teigė labiau norinti atlikti atgailą kartą ir 
visiems laikams, kitaip tariant, prieš mirtį, nei toliau kęsti skaus- 
mus kalėjime“.!? Tai, kas iš pradžių buvo primesta iš išorės kaip 
priverstinis socialinis paprotys, paradoksaliu būdu leido Joa- 
nai atgauti savo vidinio įsitikinimo tvirtumą. 

Kalbant apie šio įsitikinimo statusą, reiktų atmesti nepagrįs- 
tą įkyrų psichiatrinį Joanos girdimų balsų prigimties apibūdi- 
nimą. Žinoma, jie nebuvo tikri, ir, žinoma, ji nebuvo iš tikrųjų 
pasiųsta Kristaus; tačiau, nors pati save pagrindusi, kitaip ta- 
riant, neremiama jokio išorinio autoriteto, bet tik savo pačios 
deklaravimo veiksmo, jos misija buvo ne mažiau autentiška. 
(Čia norisi pakartoti Lacano pateiktą psichoanalitiko apibrėži- 

mą: Joana ze s'autoriserait que d'elle-meme - remiasi tik pati 
savimi.) Taigi ar Joana buvo psichotinė asmenybė (girdinti 
garsus), ar perversyvi asmenybė (suvokianti save kaip dieviš- 
kosios valios instrumentą)? Gal verta iškelti isterijos versiją 
(prisimenant Lacano formulę apie isterišką geismą kaip atsa- 
ką į garsųjį Freudo klausimą Was will das Weib?: moteris nori 
šeimininko, tačiau tokio, kuriam galėtų vadovauti)? Ar Joa- 
nos komplikuoti santykiai su neryžtingu, kaip visiems žino- 
ma, Karoliu VII nebuvo panašūs į santykius su šeimininku, 
kuriam ji iš tiesų siekė vadovauti? Būtent ši nuoroda į isteriją 
puikiai paaiškina juokingą ritualą, kurio Joana imdavosi ka- 
raliui pavergti, ritualą, kuris negali pasirodyti kitaip, kaip ne- 
atitinkąs karaliaus kilnumo: „Vieną dieną mergelė paprašė ka- 
raliaus dovanos. Prašymas buvo išklausytas. Po to ji paprašė 
pačios Prancūzijos karalystės. Karalius, nors ir nustebęs, po 
trumpų abejonių padovanojo ją, mergina ją priėmė. Ji net pa- 
reikalavo, kad dovanojimo aktas būtų iškilmingai užrašytas ir 
perskaitytas keturių karaliaus sekretorių. Kai teisių suteiki- 
mo raštas buvo pasirašytas ir perskaitytas, karalius buvo nuste- 
bintas to, ką mergelė pasakė, rodydama jį tiems, kurie buvo 
šalia: „Jūs matote patį skurdžiausią kunigaikštį šioje karalys- 
tėje.“ Ir truputį vėliau, dalyvaujant tiems patiems notarams, 
elgdamasi taip, lyg būtų Prancūzijos karalystės šeimininkė, ji 
įteikė ją [karalystę] į visagalio Dievo rankas. Vėliau, dar po 
kelių akimirkų, veikdama Dievo vardu, ji apdovanojo karalių 
Karolį Prancūzijos karalyste; ji norėjo, kad tai būtų užrašyta 
iškilmingame akte“.!? 

Tai ir yra isterija gryniausiu pavidalu: aš paimu kažką (sim- 
bolinę valdžią) iš tavęs tik tam, kad tučtuojau grąžinčiau ją 
atgal ir taip įtvirtinčiau save kaip valdančią patį valdovą. Ar 

čia vėl neaptinkame pasiūlymo, kuris daromas tik tam, kad 
būtų atmestas, struktūros? Joana iš tiesų nenorėjo valdyti Pran- 
cūzijos; ji norėjo, kad karalius padovanotų jai karalystę ir ji 
galėtų grąžinti ją atgal (Dievo vardu). Šis isteriškas mazgas 
sudaro pačią Joanos fantazijos šerdį, fantazijos, kurios ji lai- 
kosi iki pabaigos. Paprašyta prisiekti sakyti tik tiesą, ji atsako 
teisėjams: „Nežinau, apie ką ruošiatės mane klausinėti, ir gal- 
būt jūs paklausite kažko, ko aš jums nepasakysiu“. Po to eina 
toks dialogas: 


„Prisiekite sakyti tiesą apie viską, ko būsite paklausta apie tai, kas 
susiję su katalikų tikėjimu ir bet kuo, ką žinote.” 

„Dėl tėvo ir motinos, ir visko, ką padariau atvykusi į Prancūziją, aš 
noriai prisieksiu; tačiau niekada niekam nieko nesakiau ir neatsklei- 
džiau apie apreiškimus, siųstus Dievo, išskyrus Karolį, mano karalių. Ir 
net jei norėtumėte man nukirsti galvą, aš šių apreiškimų neatskleisiu, 
nes iš savo regėjimų žinau, kad turiu juos laikyti paslaptyje.“ '* 


Galiausiai ji sutiko priimti ribotą priesaiką sakyti visą tiesą 
apie realybę (savo karinę-politinę veiklą ir panašius dalykus), 
taip pat ir apie religinį tikėjimą, tačiau nutylėdama apie prane- 
šimus, kuriuos ji tariasi gavusi iš Dievo, ypač apie paslaptingą 
pranešimą, kurį ji atskleidusi karaliui. Tai yra tikroji ištikimy- 
bė: ne faktams, bet savo slapčiausioms fantazijoms, kuriomis 
subjektas atsisako dalytis. Čia reiktų prisiminti, jog, Lacano 
manymu, neįmanoma „pasakyti visko“ ne dėl to, kad niekuo- 
met negalime visko žinoti, o tik artėti prie to be pabaigos, bet 
todėl, kad tiesos laukas pats savaime yra nevisuminis, neišbaig- 
tas — ir būtent šie neišbaigtumo plyšiai yra užpildomi fantazi- 
jos. Taigi Joana tiesiog nori pasakyti ne tai, kad „nesakysiu vis- 

ko, ką žinau“, bet „pasakysiu viską, ką žinau, neslėpsiu jokios 
man žinomos tiesos - tiesiog atsisakau dalytis tuo, ko nežinau, 
tuo, kaip bandau susidoroti su nežinojimo praraja.“ Ar nėra 
taip, kad sekdama Antigone ir Joana, Wagnerio herojė Kundri- 
ja atstovauja trečiajai sociopolitinei moteriškojo kraštutinumo 
versijai: ji nei atvirai ignoruoja vyriškąją viešąją erdvę šeimos ir 
giminystės labui (Antigonė), nei tiesiogiai reiškia pretenzijas 
vadovauti politinei kovai (Joana), bet ironiškai naikina galios 
sritį, atmesdama jos melagingumą isterišku juoku? Būtent Kund- 
rijos figūroje moteriškasis kraštutinumas pasiekia savo tiesą: 
isteriško prieštaravimo tiesą, nenorėjimo to, ko tvirtina norin- 
ti. Kundrijos figūra parodo, kad moteris jau nėra substancinė 
jėga, save priešpriešinanti vyriškajam subjektui, bet grynas ne- 
substancinis paties subjektyvumo kraštutinumas — arba, kaip 
teigia Lacanas, „prašau atmesti tai, ką tau siūlau, nes tai nėra 
tai. ^? Vyriška moters baimė, kuri taip giliai įstrigo laiko dva- 
sios atmintyje amžiaus pradžioje, pradedant Edvardu Munchu 
ir Augustu Strindbergu, baigiant Franzu Kafka, atsiskleidžia kaip 
moteriškojo prieštaringumo baimė. Moteriškoji isterija, trau- 
mavusi šiuos vyrus (kuri taip pat paženklino psichoanalizės gi- 
mimą), pasirodė jiems prieštaringa kaukių daugybe (isteriška 
moteris tuojau pat pereina nuo desperatiškų maldavimų prie 
žiaurios, vulgarios pajuokos). Nemalonų jausmą sukelia būtent 
negalimybė įžvelgti anapus kaukių nuoseklų subjektą, kuris to- 
mis kaukėmis manipuliuoja. Anapus daugybės sluoksnių nėra 
nieko arba beveik nieko, tik beformė, gleivėta gyvenimo subs- 
tancijos masė. Pakanka prisiminti Edvardo Muncho susidūri- 
mą su isterija, palikusį jam tokią gilią žymę. 1893 metais Mun- 
chas įsimylėjo nuostabią Oslo vyno pirklio dukrą. Ji tvirtai lai- 
kėsi jo įsikibus, tačiau jis bijojo šio ryšio bei nerimavo dėl savo 

darbo, taigi ją paliko. Vieną audringą naktį atvyko laivas jo 
pasiimti; buvo pranešta, kad jauna moteris vaduojasi mirtimi 
ir norėtų su juo pasikalbėti paskutinį kartą. Munchas labai su- 
sijaudino ir, nieko neklausinėdamas, nuvyko į jos namus, kur 
rado ją gulinčią lovoje, tarp dviejų uždegtų žvakių. Tačiau kai 
jis priartėjo prie lovos, ji pakilo ir ėmė juoktis; visa scena buvo 
tik apgaulė. Munchas apsisuko ir ruošėsi išeiti; tuo metu ji ėmė 
grasinti nusišausianti, jei jis paliks ją, ir, užtaisiusi revolverį, 
nusitaikė į krūtinę. Kai Munchas bandė nusukti ginklą, įsitiki- 
nes, jog tai tik žaidimas, ginklas iššovė ir sužeidė jį į ranką.!“ 
Čia matome gryniausią isterišką teatrą: subjektas įtraukiamas į 
maskaradą, kur tai, kas atrodo mirtinai pavojinga, atsiskleidžia 
kaip apgaulė (vadavimasis mirtimi), o tai, kas atrodo kaip tuš- 
čias gestas, atsiskleidžia kaip mirtinas pavojus (grasinimas nu- 
sižudyti). Panika, kuri apima (vyriškąjį) subjektą susidūrus su 
šiuo teatru, išreiškia baimę, jog anapus daugybės kaukių, ku- 
rios nukrenta viena po kitos kaip svogūno lukštai, nėra nieko, 
jokios galutinės moteriškosios paslapties.!? 

Taigi jei šis moteriškasis kraštutinumas yra kitas subjektyvu- 
mo pavadinimas, galime matyti, kokiu atžvilgiu subjektyvumas 
kaip toks savo radikaliausia prasme yra moteriškas. Čia galėtų 
pagelbėti paralelė su Marxu: iš pirmo žvilgsnio, žinoma, gali- 
ma teigti, kad klasinio antagonizmo kovoje tarp kapitalistų ir 
proletariato būtent kapitalistai engia proletarus, redukuojamus 
į; objektus, kuriais manipuliuoja, kuriuos išnaudoja kapitalis- 
tai. Tačiau, kaip pakartotinai pabrėžia Marxas, gryną (be subs- 
tancijos) subjektyvumą čia atstovauja proletarė, kurios pastan- 
gos gaminti nuolat patiria nepasitenkinimą, kuri negali pasiek- 
ti patenkinto, substancinio egzistavimo, nes ji priversta parduoti 
savo svarbiausius gamybinius sugebėjimus kaip prekę rinkoje. 

Kai tampame visiškai susvetimėję, eksternalizuoti, redukuoti į 
kažką, ką galima nupirkti už pinigus, netekę viso substancinio 
turinio, tik tokioje situacijoje suvokiame save kaip subjektus. 
Ir, mutatis mutandis, moteris atstovauja radikalų subjektyvu- 
mą tiek, kiek ji redukuojama į mainų objektą tarp vyrų. Arba, 
formuluojant dar kitaip, moterys yra subjektai tokiu mastu, 
kiek jų tapatybę sudaro kaukių sluoksniai, po kuriais nesama 
jokio tikro substancinio turinio. Čia glūdi svarbiausias tikrai 
hėgeliškos subjekto-objekto dialektikos bruožas: subjekto-ob- 
jekto pora niekada nėra paprastas dualumas, nes viena iš sąvo- 
kų (subjektas) struktūriškai skyla į subjektą, kuris priešprieši- 
namas objektui (subjektas įprastąja prasme, veikėjas, kuris me- 
dijuoja, pajungia ir formuoja objektą), ir subjektą tiek, kiek jis 
pasirodo paties objektyvumo plotmėje kaip negatyvumo tuštu- 
ma, kaip radikalus nepasitenkinimas dėl visų pastangų įgyti ob- 
jektyvia egzistenciją: iš tikrųjų aš esu subjektas tuomet, kai ne- 
sugebu surasti jokio objektyvaus atitikmens, jokio turinio, ku- 
riame galėčiau visiškai save atpažinti, apie kurį galėčiau pasakyti: 
„Tai aš!“ Isterija yra šio nepasitenkinimo, šio klausimo: „Ar tai 
iš tiesų aš?“, kuris iškyla kalbant apie kiekvieną identifikaciją, 
pavadinimas. 

Taigi, kai sudaroma griežta tapatumo homologija tarp di- 
dingo ir gąsdinančio moteriškumo, poreikis moterį objekty- 
vuoti prilygsta moteriškojo subjektyvumo gimimui: istorinis 
pasakojimas, teigiantis, jog moterys neteko balso laimėjus pat- 
riarchalinei karių visuomenei ir dabar siekia atgauti šį uZslo- 
pintą balsą, yra pastanga pabėgti nuo kvailinančio šio anta- 
gonizmo sinchroniškumo. Būtent čia ir glūdi Christos Wolf 
knygos Kasandra, kuri „gilinasi į gelmes to, ką reiškia būti 
paverstai kitų išnaudojamu objektu“, problemiškumas.!š Ji 


306 


konstruoja Kasandros lemties istorinį pagrindą kaip pasakoji- 
mą dviem kryptimis: pirma, žemėjantis susvetimėjimo judesys 
(„moteris netenka savo gyvosios atminties, ir įvaizdis, kurį ku- 
ria kiti, užima jos vietą: tai slaptas suakmenėjimo, objektyvaci- 
jos procesas, kuriam pajungiamas gyvas asmuo. Dabar ji klasi- 
fikuojama tarp objektų, tarp res mancipi... Gavėjas turi teisę 
manu capere, paliesti ją ranka, uždėti ant jos ranką“), vėliau 
eina išsivadavimo judesys, kuriuo skausmingai siekiama atgau- 
ti balsą („Ar žmonės įtaria, ar mes įtariame, koks sunkus ir 
pavojingas gali būti gyvenimas, kai jis paverčiamas „objektu“? 
Kada stabas vėl pradeda jausti? Kada „tai“ vėl išmoksta kalbė- 
ti? Kada jis gali vėl ištarti „aš“ kaip moteris?“).2? Šiame pasa- 
kojime pasimeta nulinis lygmuo, kuriame šie du procesai su- 
tampa, neįmanomas taškas, kuriame redukavimas į bejėgį objek- 
tą jau tampa laisvu subjektyvumu. Tam tikru būdu Wolf suvokė 
šį paradoksą, faktą, jog pirmasis laisvės aktas yra būtent laisvas 
susitaikymas su nepermaldaujamu likimu - arba, kaip ji teigia 
pačioje Kasandros pradžioje: „Čia aš baigiu savo dienas bejėgė, 
ir niekas, ką galėjau padaryti arba ne, ko galėjau norėti ar tikė- 
tis, nebūtų atvedę manes prie kitokio tikslo“?! 

Šis požiūris, liudijantis radikalų nejautrumą, požiūris bejė- 
gės liudytojos, galinčios tik stebėti nepermaldaujamą įvykių tėk- 
mę, nepajėgiančios paveikti jos eigos savo įsikišimu, yra subjek- 
tyvumo nulinis lygmuo: aš galiu tik patirti šią nepermaldauja- 
mą lemtį kaip nepakeliamą grėsmę tiek, kiek aš atimu iš jos 
savo subjektyvią sakymo poziciją, kiek aš nesu visiškai joje pa- 
skandinta. Paradoksalu, tačiau kai Wolf teigia, jog „Kasandra 
yra viena pirmųjų mums pateiktų moteriškų figūrų, kurios lemtis 
parodo, kokia bus moters lemtis artimiausius tris tūkstančius 
metų: būti paverstai objektu^,? šis teiginys tiksliai ekvivalen- 

tiškas tvirtinimui, jog „Kasandra yra viena pirmųjų mums pa- 
teiktų moteriškų figūrų, kurios lemtis parodo, ką reiškia būti 
subjektu.“ Kalbą randame tik iš naujo ją atrasdami, tik po to, 
kai buvome redukuoti į nebylumą: iš pradžių neturime to, ko 
niekada neturėjome. 


! Aeschylus. Orest., 572—585 eilutės. Cituojamas Jono Dumčiaus vertimas. 
Eschilas. Oresteja. Antikinės tragedijos. Vilnius: Vaga, 1988, p. 127-128. 

? Wolf Christa. Cassandra: A Novel and Four Essays. New York: Farrar, Straus 
and Giroux, 1988, p. 222. 

3 Išsamiau apie šiuos du atvejus žr.: Rabinowitz, Nancy Sorkin. Anxiety Veiled: 
Euripides and tbe Traffic of Woman. Ithaca: Cornell University Pres, 1993. 

* Butler, Judith. Antigone's Claim. New York: Columbia University Press, 
2000, p. 40. 

* Op. cit., p. 81. 

$ Hegel, G. W. F. Pbenomenology of Spirit. Oxford: Oxford University Press, 
1977, p. 288. 

? Butler, Judith. Antigone's Claim, p. 38. 

* Tačiau net ir šiuo atveju reiktų nepamiršti, jog yra motinos ir motinos. 
Nuolat pasikartojanti nuoroda į motinos figūrą Brechto kūriniuose, nuo 
„mokymosi pjesių“ iki Kaukazo kreidos rato, epinės pjesės, kur kalbama apie 
antagonizmą tarp biologinės ir tikrosios, emocinės motinos, paprastai tyliai 
pražiūrima komentatorių. Pjesėje Žmogus, kuris visuomet pritaria (Jasager), 
pirmojoje iš mokymosi pjesių, mažas berniukas prisideda prie ekspedicijos į 
kalnus būtent dėl savo motinos, kad parneštų jai vaistų, ir jos metu žūva. 
Nuoroda į motiną dingsta pjesėje Priemonės, kurių reikia imtis, svarbiausioje 
mokymosi pjesėje, tam, kad grįžtų prie jos daug atviriau Motinoje, paskutinėje 
mokymosi pjesėje ir drauge pirmojoje Brechto epinėje dramoje, kuri remiasi 
Maksimo Gorkio klasikiniu revoliuciniu romanu. Motina čia yra ne įprastinė 
oidipinė motina, pririšusi savo vaiką artimu oidipiniu ryšiu, bet revoliucinė 


motina, kuri yra išlavinta savo sūnaus ir pabaigoje remia ir perima sūnaus 

socialinį angažementą. Ši motina turėtų būti priešpriešinama kitoms motinos 
figūroms: pasyviai-agresyviai motinai, kuri tyliai aukojasi savo šeimai ir 
vaikams, konservatyviai motinai, kuri atstovauja namų stabilumą, taip pat ir 
postmoderniai feministinei motinai, auklėjančiai vaikus tolerantiška dvasia ir 
tesianciai savo karjerą, arba giliai ekologiškai žemei motinai. Svarbiausia 
Brechto Motinoje yra daina Trečiojo dalyko garbinimas (Lob der dritten Sacbe) 
(Brecht, Bertold. Die Mutter. Frankfurt: Sahrkam Verlag, 1980, p.60.) 
Motina išlaiko (arba veikiau atgauna) sūnų jį prarasdama „per trečiąjį 
dalyką“; jie yra artimi vienas kitam būdami artimi trečiajam dalykui (šiuo 
atveju, žinoma, bendrai kovai už komunizmą). Šis paradoksas apie išsaugotą 
artumą per praradimą yra, žinoma, simbolinės kastracijos paradoksas, taigi 
pati motina čia prisiima kastraciją, t. y. pakeičia save daiktu (das Ding), 
turinčiu bendrą simbolinę priežastį (die Sacbe). 

? Esama aiškios paralelės tarp trigubo kaltinimo Joanai ir trijų karališkojo 
autoriteto plotmių, apie kurias užsimena Louis Marin žymiojoje knygoje 
Karaliaus portretas (Marin, Louis. Le portrait du roi. Paris: Editions de 
Minuit, 1987): tikrosios (ar jis tikras karalius, savo tėvų vaikas, o ne apsime- 
tėlis?), įsivaizduojamos (karaliaus viešų pasirodymų prabanga, skirta apkerėti 
pavaldinius) ir simbolinės (oficialūs titulai, kuriais tituluojamas karalius). 

10 Lucie-Smith, Edvard. Joan of Arc. Harmondsworth: Penguin Books, 2000, 
p. 116. Argi Lacanas implicitiškai nenurodė garsaus šios frazės statuso 
prancūzų nacionalinėje atmintyje, kai, paleidęs l'Ecole freudienne de Paris 

iv. Tikrovės sugrįžimas 


9. NEPADORUS POSTMODERNYBĖS OBJEKTAS 


Postmodernistinis lūžis 


Modernizmas versus postmodernizmas 


Kai „postmodernizmo“ tema yra svarstoma „dekonstruktyvis- 
tų“ ratuose, tampa privaloma - tai lyg gerų manierų ženklas — 
pradėti nuo negatyvios nuorodos į Habermasą, išlaikant tam 
tikrą distanciją jo atžvilgiu. Nors ir neatsisakydami šio įpročio, 
norėtume jam suteikti naują prasmę: paskelbti, jog pats Haber- 
masas yra postmodernistas, nors ir savotiškai, pats to nežino- 
damas. Kad pagrįstume šią tezę, patyrinėsime, kaip Haberma- 
sas konstruoja opoziciją tarp modernizmo (kurį apibrėžia pro- 
to universalumo siekis, tradicijos galios atmetimas, racionalaus 
argumento, kaip vienintelio būdo ginti įsitikinimą, priėmimas, 
bendruomenės gyvenimo, reguliuojamo savitarpio supratimo 
ir pripažinimo, leidžiančio išvengti prievartos, idealas) ir post- 
modernizmo (kurį apibrėžia šio universalumo siekio „de- 
konstrukcija“ nuo Nietzsche's iki „poststruktūralizmo“; ban- 
dymas įrodyti, jog šis universalumo siekis yra neišvengiamai ir 
iš esmės „klaidingas“, slepiantis tam tikrą galios santykių tink- 
la; kad universalus protas pačia savo forma yra „represyvus“ ir 
„totalitarinis“; kad jo tiesos siekis yra ne kas kita kaip retori- 
nių figūrų sekos sukuriamas efektas).! Ši opozicija yra tiesiog 
klaidinga: nes tai, ką Habermasas apibrėžia kaip „postmoder- 
nizmą“, yra vidinis modernizmo projekto apvertimas; tai, ką 


aprašo kaip įtampą tarp modernizmo ir postmodernizmo, yra 

vidinė įtampa, apibrėžianti modernizmą nuo pat jo pradžios. 
Ar estetinė, antiuniversalistinė individo, formuojančio savo gy- 
venimą kaip meno kūrinį, etika nebuvo modernistinio projek- 
to dalis? Ar genealoginis universalių sąvokų ir vertybių demas- 
kavimas, universalaus proto kvestionavimas nėra modernisti- 
nė procedūra par excellence? Ar teorinio modernizmo esmės 
nesudaro atskleidimas „tikrųjų turinių“, slypinčių anapus „klai- 
dingos sąmonės“ (ideologijos, moralės, ego), kurios pavyzdžių 
pateikė Marxo - Nietzsche's - Freudo triada? Ar ironiškas, auto- 
destruktyvus gestas, per kurį protas savyje atpažįsta represavi- 
mo ir dominavimo jėgas ir kovoja prieš jas - gestas, kurį mato- 
me nuo Nietzsche's iki Adorno ir Horkheimerio Švietimo dia- 
lektikos — ar šis gestas nėra aukščiausias modernizmo veiksmas? 
Vos tik nekvestionuojamoje tradicijos galioje randasi plyšių, 
įtampa tarp universalaus proto ir specifinio turinio, siekančio 
išvengti jo gniaužtų, tampa neišvengiama ir nepanaikinama. 
Taigi skiriamoji linija tarp modernizmo ir postmodernizmo 
turi eiti kitur. Ironiška, jog būtent Habermasas, atsižvelgiant į 
tam tikrus esminius jo teorijos bruožus, priklauso postmoder- 
nizmui: lūžis, skiriantis pirmąją ir antrąją Frankfurto mokyk- 
los kartas, - kitaip tariant, Adorno, Horkheimerį bei Marcu- 
se'e nuo Habermaso - atitinka lūžį tarp modernizmo ir post- 
modernizmo. Adorno ir Horkheimerio Švietimo dialektikoje,2 
Markuse's Vienmaciame Zmoguje,? kur jie atskleidė represyvų 
„instrumentinio proto“ potencialą ir siekį įvykdyti radikalią 
revoliuciją šiuolaikinio pasaulio istorinėje visumoje bei sunai- 
kinti utopinę perskyrą tarp „susvetimėjusių“ gyvenimo sričių, 
tarp meno ir „realybės“, modernistinis projektas pasiekė sa- 
vikritinio išsipildymo viršūnę. Kita vertus, Habermasas yra post- 
modernus būtent dėl to, jog pripažino laisvę ir emancipaciją 

kaip pozityvią sąlygą, nors modernizmui ji rodėsi kaip susveti- 
mėjimo forma: estetinės sferos autonomija, funkcinis skirtingų 
socialinių plotmių skyrimas ir t. t. Šis modernistinės utopijos 
atmetimas, susitaikymas su tuo, jog laisvė galima tik remiantis 
tam tikru pamatiniu „susvetimėjimu“, įrodo, jog esame post- 
modernistiniame pasaulyje. 

Ši sumaištis dėl lūžio tarp modernizmo ir postmodernizmo 
pasiekia kritinį tašką, kai Habermasas diagnozuoja, jog 
poststruktūralistinis dekonstrukcionizmas yra dominuojanti 
šiuolaikinio filosofinio postmodernizmo forma. Priešdėlio 
„post-“ vartojimas abiem atvejais neturėtų mūsų klaidinti (ypač 
jei prisiminsime svarbų, bet dažnai išleidžiamą iš akių faktą, 
jog terminą „poststruktūralizmas“, nors jis žymi prancūzų teo- 
rijos kryptį, išrado anglosaksai ir vokiečiai. Terminas rodo, kaip 
anglosaksų pasaulis suvokia ir lokalizuoja Derrida, Foucault, 
Deleuze'o ir kitų teorijas - pačioje Prancūzijoje niekas nevar- 
toja termino „poststruktūralizmas“). Dekonstrukcionizmas yra 
modernistinė procedūra par excellence; jame pateikiama gal- 
būt pati radikaliausia „demaskavimo“ logikos versija, pagal ku- 
rią prasmės suvokimo vienybė suprantama kaip reikšmės me- 
chanizmų padarinys, kaip pasekmė, kuri gali pasireikšti tik tuo- 
met, jei ji visiškai ignoruoja ją sukūrusį tekstinį judėjimą. 
„Postmodernistinis“ lūžis įvyksta tik Lacano darbuose, nes jis 
tematizuoja tam tikrą realų trauminį branduolį, kurio statusas 
lieka labai dviprasmiškas: Tikrovė priešinasi simbolizacijai, ta- 
čiau drauge yra jos retroaktyvus produktas. Šiuo atžvilgiu gali- 
me teigti, jog dekonstrukcionistai iš esmės vis dar yra „struktū- 
ralistai“ ir kad vienintelis „poststruktūralistas“ yra Lacanas, tei- 
giantis malonumą kaip „tikrą Daiktą“, centrinę negalimybę, 
aplink kurią struktūruojamas kiekvienas reikšmės tinklas. 

Hitchcockas kaip postmodernistas 


Taigi kaip apibrėžiamas postmodernistinis lūžis? Pradėkime An- 
tonioni filmu Padidinimas (Blow Up), galbūt paskutiniuoju di- 
džiu modernistiniu filmu. Kai filmo herojus ryškina fotografi- 
jas, padarytas parke, jo dėmesį patraukia dėmė, išryškėjusi vie- 
nos fotografijos krašte. Padidinęs šią detalę, jis pamato kūno 
kontūrus. Nors ir vidurnaktį, jis bėga į parką ir iš tikrųjų randa 
kūną. Tačiau sugrįžęs į nusikaltimo vietą kitą dieną, jis pamato, 
kad kūnas dingo, nepalikdamas žymės. Čia svarbu pažymėti, 
jog kūnas, remiantis detektyvinio romano kodu, yra geismo 
objektas par excellence, priežastis, sukelianti detektyvo (ir skai- 
tytojo) geismą interpretuoti: kaip tai atsitiko, kas tai padarė? 
Filmo mįslė išaiškėja tik finalinėje scenoje. Herojus, susitaikes 
su tuo, jog jo tyrinėjimai baigėsi aklaviete, eina pasivaikščioti 
šalia teniso kortų, kur grupė žmonių - be teniso kamuoliuko - 
imituoja teniso žaidimą. Žaidžiant šį įsivaizduojamą žaidimą, 
kamuoliukas tariamai nukrenta už ribų ir sustoja netoli hero- 
jaus. Jis trumpam suabejoja, paskui priima žaidimą: pasilenk- 
damas tariamai paima kamuoliuką ir meta jį atgal į kortus. Ši 
scena neabejotinai turi metaforinę funkciją likusios filmo da- 
lies atžvilgiu. Ji žymi herojaus susitaikymą su tuo, jog „Žžaidi- 
mas vyksta be objekto“: jei imituojamas teniso žaidimas gali 
vykti be kamuoliuko, jo paties nuotykis vyksta be kūno. 
„Postmodernizmas“ reiškia tikslų šio proceso apvertimą. Jis 
ne demonstruoja, jog žaidimas vyksta be objekto, jog žaidimas 
yra organizuojamas aplink centrinę nesatį, bet veikiau išstato 
objektą tiesiogiai, leisdamas jam parodyti savo neutralų ir ar- 
bitralų pobūdį. Tas pats objektas gali sėkmingai funkcionuoti 
ir kaip pasidygėtina atmata, ir kaip didingas, charizmatinis re- 

ginys: skirtumas grynai struktūrinis ir priklauso ne nuo objek- 
to „tikrųjų savybių“, bet nuo jo vietos simbolinėje tvarkoje. 

Suvokti skirtumą tarp modernizmo ir postmodernizmo gali- 
me analizuodami siaubo efektus Hitchcocko filmuose. Atro- 
do, jog Hitchcokas tiesiog gerbia klasikinę taisyklę (kurią jau 
žinojo Aischilas Orestėjoje), pagal kurią gąsdinantį objektą ar 
įvykį reikia perkelti už scenos, o scenoje rodyti tik jo atspin- 
džius ir efektus. Jei objektas nėra matomas tiesiogiai, jo nesatis 
užpildoma fantazijos projekcijomis (jis atrodo daug baisesnis, 
nei iš tiesų yra). Elementariausia siaubo sužadinimo procedūra 
būtų apsiriboti gąsdinančio objekto liudininkų ar aukų reflek- 
sijomis. 

Kaip gerai žinoma, būtent tai sudaro revoliucijos, kurią siaubo 
filmuose 1940 metais įgyvendino legendinis prodiuseris Valas 
Lewtonas (filmai Žmonės katės (Cat People), Septinta auka (The 
Seventb Victim) ir kiti), esmę. Užuot tiesiogiai rodęs gąsdinantį 
monstrą (vampyrą, pabaisą žudiką), jo buvimą jis pažymi tik už 
ekrano girdimais garsais, šešėliais ir taip toliau, sukuriančiais 
dar didesnį siaubą. Tačiau Hitchcockui būdinga apvesti šį pro- 
cesą. Paimkime nedidelę detalę iš filmo Gelbėjimosi valtis (Life- 
boat), iš scenos, kur grupelė išsigelbėjusių sąjungininkų sveiki- 
na ant laivo denio vokiečių jūreivį iš sunaikinto povandeninio 
laivo: matome jų nuostabą, kai jie sužino, jog išgelbėtas žmo- 
gus yra priešas. Tradiciškai ši scena būtų nufilmuota taip, kad 
mes girdėtume pagalbos prašymus, matytume nepažįstamo Zmo- 
gaus ranką, besikabinančią į laivo bortą, tačiau nematytume 
vokiečių jūreivio, o kamera nukryptų į tuos, kurie išliko gyvi 
po laivo katastrofos: permaininga jų veidų išraiška parodytų, 
kad jie ištraukė iš vandens kažką, ko nesitikėjo. Ką? Kai neži- 
nia būtų sukurta, kamera galiausiai parodytų vokiečių jūreivį. 

Tačiau Hitchcockas imasi visiškai priešingos procedūros: jis ne- 
rodo būtent tų, kurie išliko gyvi po laivo katastrofos. Jis rodo 
vokiečių jūreivį, kuris lipa ant denio ir draugiškai šypsodama- 
sis sako „Danke schön!“ Po to jis neparodo nustebusių išsigel- 
bėjusių veidų; kamera vis dar rodo vokietį. Kad šis reginys su- 
kėlė gąsdinantį efektą, galima suprasti tik iš jo reakcijos į išsi- 
gelbėjusių reakciją: jo šypsena apmiršta, žvilgsnis darosi neramus. 
Būtent tai Pascalis Bonitzeris* vadina prustiškąja Hitchcocko puse, 
nes ši procedūra tiksliai atitinka tą vietą i$ Prousto Svano meilės 
(Un Amour de Swann), kur Odetė prisipažįsta Svanui apie savo 
lesbietiškus nuotykius. Proustas aprašo Odetę - kad jos pasa- 
kojimas padarė Svanui siaubingą įspūdį suprantama tik iš to, 
kaip pasikeičia jos pasakojimo tonas, jai suvokus jo pragaištin- 
gą efektą. Taigi rodomas įprastas objektas ar veikla, tačiau stai- 
ga, per aplinkos reakciją į šį objektą, atsispindinčią pačiame 
objekte, suvokiama, jog susidurta su nepaaiškinamo siaubo šal- 
tiniu. Siauba sustiprina tai, jog objektas savo išore yra visiškai 
įprastas: tai, kas prieš akimirką rodėsi visiškai įprastas daiktas, 
pasirodo kaip Blogio inkarnacija. 

Tokia postmodernistinė procedūra rodosi daug labiau griau- 
nanti nei įprasta modernistinė, nes pastaroji, nerodydama Daik- 
to, palieka galimybę suvokti centrinę tuštumą iš „nesančio Die- 
vo“ perspektyvos. Modernizmas mus moko, kad struktūra, in- 
tersubjektyvi mašina veikia netgi tada, kai nesama paties Daikto, 
mašina sukasi apie tuštumą; postmodernistinis apvertimas ro- 
do patį Daiktą kaip įkūnytą, materializuotą tuštumą. Tai įgyven- 
dinama tiesiogiai rodant gąsdinantį objektą ir vėliau at- 
skleidžiant, jog gąsdinantį efektą sukelia tik objekto vieta 
struktūroje. Gąsdinantis objektas yra kasdienis objektas, kuris 
atsitiktinai pradėjo funkcionuoti taip, kad užpildytų (simboli- 

nės tvarkos) Kito atvertą tuštumą. Modernistinio teksto pro- 
totipu galime laikyti Samuelio Becketto pjesę Belaukiant Go- 
do. Tuščias ir beprasmis pjesės veiksmas vyksta laukiant Godo 
pasirodymo, kai galiausiai „kažkas turės įvykti“; tačiau visi ge- 
rai žino, jog „Godo“ niekuomet nepasirodo, nes tai tik niekio, 
centrinės nesaties pavadinimas. Kaip atrodytų „postmodernis- 
tinis“ to paties pasakojimo perrašymas? Reiktų įvesdinti Godo 
į sceną: jis būtų tiksliai toks kaip mes, gyvenantis tuščią, nuo- 
bodų gyvenimą kaip ir mes, besidžiaugiantis tais pačiais kvai- 
lais malonumais. Vienintelis skirtumas būtų tas, jog, pats to 
nežinodamas, jis atsitiktinai atsidurtų Daikto vietoje; jis būtų 
Daikto, kurio pasirodymo buvo laukta, inkarnacija. 

Mažiau žinomas Fritzo Lango filmas Paslaptis už durų, pa- 
statytas remiantis gryna (norisi sakyti distiliuota) šios logikos 
forma, pagal kurią kasdienis objektas atsiduria das Ding vieto- 
je. Celia Barrett, jauna verslininkė, keliauja į Meksiko miestą 
mirus vyresniajam broliui. Ten ji sutinka Marką Lamphere, už 
jo išteka ir persikelia pas jį gyventi. Po kiek laiko porą aplanko 
artimi draugai, ir Markas jiems rodo galeriją istorinių kamba- 
rių, atstatytų jo rūmų požemyje. Suviliota jai taikomo draudi- 
mo, Celia gauna raktą ir patenka į kambarį, kuris pasirodo 
esąs tiksli jos kambario kopija. Artimiausi daiktai tampa nema- 
lonūs, kai juos randi kitoje vietoje, vietoje, kuri yra „ne ta“. 
Siaubo efektą sukuria būtent tai, jog daiktai, kuriuos randame 
šioje uždraustoje Daikto vietoje, yra įprasti, naminiai — tai to- 
bula iliustracija, parodanti, kokia giliai dviprasmiška yra Freu- 
do das Unbeimliche sąvoka. 

Priešprieša tarp modernizmo ir postmodernizmo toli gražu 
negali būti redukuojama į paprastą diachroniją; esame verčiami 
pasakyti, jog postmodernizmas tam tikru būdu yra ankstesnis 

nei modernizmas. Panašiai kaip Kafkos atveju - kuris logiškai, 
ne tik laikiškai, yra ankstesnis už Joyce'a - čia postmodernistinis 
Kito prieštaringumas modernistinio žvilgsnio retroaktyviai su- 
vokiamas kaip jo neišbaigtumas. Joyce'as yra modernistas par 
excellence, simptomų rašytojas („Joyce'as kaip simptomas“, tei- 
gia Lacanas), rašytojas, iki begalybės išplečiantis interpretavimo 
ekstazę, (interpretavimo) laiką, kur kiekvienas stabilus momen- 
tas pasirodo esąs ne kas kita, o tik pliuralistinio reikšmės pro- 
ceso „kondensavimas“; Kafka tam tikru būdu jau yra postmo- 
dernistas, Joyce'o antipodas, fantazijos rašytojas, vaizduojantis 
kokčios inertiškos esaties erdvę. Joyce'o tekstai provokuoja in- 
terpretaciją, Kafkos tekstai ją blokuoja. 

Būtent ši nedialektiškos, inertiškos esaties plotmė yra klaidin- 
gai suvokiama remiantis modernistine Kafkos interpretacija, kuri 
akcentuoja nepasiekiamą, nesančią transcendentinę jėgą (Pilis, 
Teismas), įkūnijančią pačią stoką ir nesatį. Šiuo modernistiniu 
požiūriu, Kafkos paslaptį sukuria tai, kad biurokratinės mašine- 
rijos šerdyje yra tik tuštuma, niekis: biurokratija yra išprotėjusi 
mašina, kuri „dirba pati savaime“, panašiai kaip filme Padidini- 
mas žaidimas vyksta be kūno-objekto. Šį sutapimą galima in- 
terpretuoti dviem skirtingais būdais, kurie remiasi ta pačia teori- 
ne schema: teologine ir imanentine. Viena interpretacija ne- 
apibrėžtą, nepasiekiamą, transcendentinį centro (Pilies, Teismo) 
pobūdį vertina kaip „nesančio Dievo“ ženklą (nerimastingas Kaf- 
kos pasaulis, iš kurio pašalintas Dievas); kita interpretacija šios 
transcendencijos tuštumą vertina kaip „perspektyvos iliuziją“, 
kaip apverstą formą, kuria pasirodo geismo imanencija (nepa- 
siekiama transcendencija, centrinė stoka yra tik negatyvi forma, 
kuria reiškiasi geismo perteklius, jo produktyvus judėjimas virš 
pasaulio objektų kaip reprezentacijų).? 

Šiose dviejose interpretacijose, nors ir skirtingose, neatsižvel- 
giama į tą patį dalyką: tai, jog ši nesatis, ši tuščia vieta visuomet 
jau yra užpildyta inertiška, nepadoria, atstumiančia esatimi. Teis- 
mas Procese nėra paprasčiausiai nesantis, vis dėlto jis įsikūnija 
per nepadorius teisėjus, kurie naktinių apklausų metu peržiū- 
rinėja pornografines knygas; Pilis tampa esanti per pataikūniš- 
kus, gašlius, pagedusius valstybės tarnautojus. Būtent todėl „ne- 
sančio Dievo“ formuluotė Kafkos tekstuose visiškai neveikia: 
priešingai, Kafkos tekstų problema yra ta, jog šiame pasaulyje 
Dievas yra per daug esantis, pasirodantis įvairiais nepadoriais, 
kokčiais fenomenais. Kafkos tekstai yra pasaulis, kuriame Die- 
vas — kuris iki šiol laikydavosi patikimo atstumo - per daug 
prie mūsų priartėjo. Kafkos pasaulis yra „nerimo pasaulis“, ko- 
dėl gi ne? - tačiau tik jei atsižvelgiama į Lacano nerimo apibrė- 
žimą (nerimą sukelia ne incestinio objekto praradimas, bet, prie- 
šingai, jo artumas). Mes esame per daug arti Daikto; tokia yra 
teologinė postmodernizmo pamoka: Kafkos beprotiškas, ne- 
padorus Dievas, ši „Aukščiausioji Blogio Būtis“ visiškai prilygsta 
Dievui kaip aukščiausiajam Gėriui — skirtumą sukuria tai, jog 
mes per daug prie jo priartėjome. 


Biurokratija ir malonumas 
Dvejos Įstatymo durys 
Norėdami detaliau apibrėžti kafkiško nepadoraus malonumo 
statusą, pradėkime nuo garsios didaktinės pasakėčios apie Įsta- 


tymo duris iš Proceso, nuo anekdoto, kurį kunigas papasakoja 
K., norėdamas paaiškinti jam jo situaciją vis-à-vis Įstatymą. Aki- 

vaizdi visų svarbiausių šios didaktinės pasakėčios interpretaci- 
jų nesėkmė tik patvirtina kunigo tezę, jog „komentarai dažnai 
išreiškia tik komentatorių sumišimą“. Tačiau yra ir kitas būdas 
atskleisti anekdoto paslaptį: užuot siekus jo prasmės tiesiogiai, 
jį būtų galima interpretuoti taip, kaip Claude'as Lévi-Straussas 
interpretuoja mitą: jis nustato jo santykį su kitų mitų serijomis 
ir sukuria jų transformacijos taisykles. Taigi kur Procese galime 
rasti kitą „mitą“, kuris funkcionuotų kaip didaktinės pasakė- 
čios apie Įstatymo duris variacija ar inversija? 

Nereikia toli ieškoti: antro skyriaus pradžioje („Pirmoji kvo- 
ta“) Jozefas K. atsiduria prieš kitas Įstatymo duris (įėjimą į tar- 
dytojo kabinetą); čia taip pat durų saugotoja leidžia jam supras- 
ti, jog durys saugomos tik jam. Skalbėja jam sako: „Po tamstos aš 
turiu užrakinti, daugiau niekam nevalia įeiti“, ir tai yra aiški va- 
riacija žodžių, ištartų durininko sodiečiui kunigo didaktinėje pa- 
sakėčioje: „Niekas daugiau negalėjo būti pro čia įleistas, nes šie 
vartai tau vienam buvo skirti. Dabar nueisiu ir juos užrakinsiu“. 
Drauge ši didaktinė pasakėčia apie Įstatymo duris (pavadinkime 
ją Lévi-Strausso stiliumi m,) ir pirmoji kvota (m,) gali būti 
priešpriešinami remiantis keletu skiriamųjų bruožų. M, istorijo- 
je esame priešais didingų Teisingumo rūmų įėjimą, m, istorijoje 
esame darbininkų butų kvartale, pilname nešvarumų ir knibž- 
dančių nešvankybių; m, istorijoje durų saugotojas yra teismo dar- 
buotojas, m, istorijoje tai eilinė moteris, skalbianti vaikų balti- 
nius; m, istorijoje tai vyras, m, istorijoje — moteris; m, istorijoje 
durininkas stengiasi sodiečio nepraleisti pro duris ir neįleisti į 
Teismą, m, istorijoje skalbėja įstumia jį į tardytojo kabinetą be- 
veik prieš jo valią. Trumpai tariant, riba, skirianti kasdienį gyve- 
nimą nuo sakralinės Įstatymo erdvės negali būti peržengta m, 
istorijoje, tačiau m, istorijoje ji lengvai peržengiama. 

Svarbiausią m, istorijos bruožą nurodo buvimo vieta: Teis- 
mas įkurdintas darbininkų kambarių vitališkame netvarkingu- 
me. Reineris Stachas yra visiškai teisus šioje detalėje atpažinda- 
mas išskirtinį Kafkos pasaulio bruožą, „peržengimą ribos, ski- 
riancios vitališką erdvę nuo juridinės erdvės“.“ Struktūra čia 
primena Moebijaus lapą: nusileidę į socialinį pogrindį, staiga 
atsiduriame kitoje pusėje, didingo ir kilmingo Įstatymo vidu- 
ryje. Perėjimo iš vienos srities į kitą vieta yra durys, saugomos 
paprastos moters, skleidžiančios provokuojantį juslumą. M, is- 
torijoje durų saugotojas nieko nežino, o moteris turi tam tikrą 
išankstinį žinojimą. Nepaisydama naivaus K. gudravimo, neva 
jis ieško staliaus, vardu Lancas, ji leidžia jam suprasti, kad jo 
atvykimo jau seniai laukiama, nepaisant to, jog K. užėjo į jos 
kambarį visai atsitiktinai, tai buvo paskutinė beviltiška pastan- 
ga po ilgų ir beprasmiškų klajonių: 


Pirmas dalykas, kurį jis išvydo mažame kambarėlyje, buvo didžiulis 
sieninis laikrodis, rodęs dešimtą valandą. 

- Ar čia gyvena stalius Lancas? — paklausė K. 

— Prašom, — atsakė jauna moteris juodomis spindinčiomis akimis, 
skalbianti rėčkoje vaikų baltinius, ir mostelėjo šlapia ranka į atdaras 
gretimo kambario duris... 

— Aš juk teiravausi staliaus, tokio Lanco? 

— Taip, - atsakė moteris, - prašom užeiti. 

K. gal ir nebūtų paklausęs moters, jei ši nebūtų priėjusi prie jo, pa- 
ėmusi už durų rankenos ir pasakiusi: 

— Po tamstos aš turiu užrakinti, daugiau niekam nevalia jeiti." 


Situacija čia beveik tokia pati, kaip gerai žinomame Arabiš- 
kų naktų nuotykyje: į tam tikrą vietą patenkama atsitiktinai ir 

vėliau sužinoma, kad atvykstant jau seniai laukta. Tačiau para- 
doksalus skalbėjos išankstinis žinojimas neturi nieko bendra su 
vadinamąja moteriškąja intuicija - jis grindžiamas tuo, jog skal- 
bėja susijusi su Įstatymu. Jos pozicija Įstatymo atžvilgiu yra daug 
svarbesnė nei smulkaus funkcionieriaus; tai K. greitai suvokia 
po to, kai jo aistringą diskusiją prieš tribunolą nutraukia nepa- 
dorus įsibrovimas. 


K. kalbą nutraukė klyksmai salės gale, jis prisidengė delnu akis, no- 
rėdamas pamatyti, kas ten atsitiko, nes migla nuo blausios dienos švie- 
sos atrodė balkšva ir akino. Ten vėl buvo toji skalbėja; jau tuomet, kai 
ji jéjo į salę, K. pamanė, kad labai trukdys. Negalėjai suprasti, ar 5j 
kartą ji buvo kalta, ar ne. K. matė tik tiek, kad kažkoks vyras nusitem- 
pė ją į kampą prie durų ir ėmė spausti prie savęs. Tačiau klykė ne 
skalbėja, o vyriškis, plačiai prasižiojęs, žiūrėdamas į lubas 3 


Koks yra ryšys tarp šios moters ir Įstatymo Teismo? Kafkos 
tekstuose moteris kaip „psichologinis tipas“ visiškai sutampa 
su antifeministine Otto Weiningerio ideologija: moteris yra bū- 
tybė be savo vidaus; ji negali turėti jokio etinio požiūrio (net 
jei ji veikia tariamai remdamasi etiniais pagrindais, ji stengiasi 
apskaičiuoti malonumą, kurį gaus iš savo veiksmų); ji yra büty- 
bė, niekaip negalinti pasiekti Tiesos dimensijos (net jeigu tai, 
ką ji sako, tiesiogine prasme yra teisinga, jos subjektyvi pozici- 
ja yra melaginga). Apie tokią būtybę nepakanka pasakyti, jog ji 
falsifikuoja savo jausmus tam, kad suviliotų vyrą, nes proble- 
miška čia yra tai, jog po šia simuliacijos kauke nieko nėra... 
nieko, išskyrus lipnų, nešvankų malonumą, kuris ir sudaro jos 
esmę. Susidūręs su tokiu moters vaizdiniu, Kafka nesileidžia 
įveikiamas įprasto kritinio feministinio gundymo (parodyti, jog 

ši figūra yra tam tikrų socialinių sąlygų ideologinis produktas, 
supriešinti ją su kitų moteriškumo tipų kontūrais). Kafka yra 
daug labiau griaunantis, nes jis visiškai priima šį Weiningerio 
nupieštą moters kaip „psichologinio tipo“ portretą, priversda- 
mas jį užimti iki šiol negirdėtą, precedento neturinčią vietą, 
Įstatymo vietą. Turbūt tai yra, kaip nurodė Stachas, elementa- 
rus Kafkos atliktas veiksmas: trumpasis jungimasis tarp mote- 
riškumo „esmės“ („psichologinio tipo“) ir Įstatymo vietos. 
Suterštas nepadoraus vitališkumo, pats Įstatymas - tradiciškai 
grynas, neutralus universalumas - įgyja heterogeniško, nenuo- 
seklaus bricolage'o, sumisusio su malonumu, bruožų. 


Nepadorus Įstatymas 


Kafkos pasaulyje Teismas yra — nepaisant visko - neįstatymiš- 
kas formaliu atžvilgiu: tarsi „normalios“ jungtys tarp priežas- 
čių ir pasekmių būtų suspenduotos, paimtos į skliaustus. Kiek- 
vienas bandymas nustatyti Teismo funkcionavimą remiantis 
logišku samprotavimu iš anksto pasmerktas nesėkmei. Visi K. 
pastebėti prieštaravimai (tarp teisėjų pykčio ir publikos ant 
suoliuko juoko, tarp džiaugsmingos dešinės pusės ir atšiau- 
rios kairės publikos pusės) pasirodo klaidingi, vos tik jis pa- 
bando jais pagrįsti savo taktiką; po įprasto K. atsakymo pub- 
lika ima juoktis: 


- Taigi, - tarė tardytojas, pavartė sąsiuvinėlį ir kreipėsi į K., lyg kons- 
tatuodamas faktą: - Tamsta dažytojas? 

— Ne, - atsakė K., - aš esu didelio banko pirmasis prokuristas. 

Šitas atsakymas sukėlė dešinėje partijoje kvatojimą, ir tokį smagų, jog 

net pats K. neištvėrė nenusijuokęs. Žmonės, pasirėmę rankomis į kelius, 
taip smarkiai kratėsi, lyg jiems būtų užėjęs sunkus kosulio priepuolis.? 


Kita, pozityvi šio prieštaringumo pusė, žinoma, yra malonu- 
mas: jis išsiveržia atvirai, kai K. argumentai yra pertraukiami 
viešai atliekamo seksualinio akto. Šis aktas, kurį sunku suvokti 
dėl jo perdėto išstatymo (K. „prisidengė delnu akis, norėda- 
mas pamatyti, kas ten atsitiko“), žymi trauminės Tikrovės įsi- 
veržimą, ir K. klysta, neatsižvelgdamas į šio nepadoraus truk- 
dymo ir Teismo solidarumą. Jis mano, kad kiekvienas rūpinsis 
atkurti tvarką, o įžūlią porelę išmes iš susirinkimo. Tačiau kai 
jis bando bėgti per salę, minia užstoja jam kelią. Kažkas sugrie- 
bia jį iš nugaros už apykaklės - šiuo momentu žaidimas baigia- 
si: suglumes ir sutrikęs, K. pameta samprotavimų giją; apimtas 
bejėgio įsiūčio, jis palieka salę. 

Fatališka K. klaida buvo kreiptis į Teismą, į Įstatymo Kitą 
kaip į homogenišką darinį, kurį gali pasiekti tik nuoseklūs ar- 
gumentai, tuo tarpu Teismas jam gali sugrąžinti tik nepadoria 
šypseną, atmieštą sumišimo ženklais. Trumpai tariant, K. iš Teis- 
mo tikisi veiksmo (legalių veiksmų, sprendimų), tačiau vietoje 
to susiduria su (viešos kopuliacijos) aktu. Kafkos jautrumas šiam 
„peržengimui ribos, skiriančios vitališkumo plotmę nuo juridi- 
nės plotmės“ susijęs su jo judaizmu: žydų religijoje matome 
radikaliausią šių dviejų plotmių atskyrimą. Visose kitose reli- 
gijose randame vietą, sakralinio malonumo erdvę (pavyzdžiui, 
ritualinių orgijų forma), o judaizmo sakralinėje plotmėje ne- 
sama jokių vitališkumo ženklų, čia gyva substancija pajungia- 
ma negyvai Tėvo Įstatymo raidei. Kafka peržengia savo pa- 
veldėtos religijos perskyrimus, suliedamas juridinę plotmę ir 
malonumą. 

Būtent todėl Kafkos pasaulis yra išskirtinai superego pasau- 
lis. Kitas, reprezentuojantis simbolinio Įstatymo Kitą, ne tik 
miręs, jis net nežino, kad yra miręs (kaip gąsdinanti figūra Freu- 
do sapnuose): jis negalėtų to žinoti, nes yra visiškai nejautrus 
gyvai malonumo substancijai. Superego, priešingai, pateikia js- 
tatymo paradoksą, kuris, pasak Jacgues'o Alaino Millerio,!'? 
„ateina iš laiko, kai Kitas dar nebuvo miręs, paliudytas super- 
ego, iš tų laikų išlikęs likutis“. Superego imperatyvas „Džiau- 
kis!“, kuris mirusį Įstatymą paverčia nepadoria superego figü- 
ra, implikuoja nerimą keliančią patirtį: staiga suvokiame, jog 
tai, kas prieš akimirką pasirodė kaip mirusi raidė, iš tikrųjų 
gyvena, kvėpuoja, pulsuoja. Prisiminkime trumpą sceną iš fil- 
mo Svetimi (Aliens). Herojų grupė eina ilgu tuneliu, kurio 
akmeninėm sienom vyniojasi susiraizgiusios plaukų pynės. 
Staiga pynės ima judėti ir leisti lipnias gleives; suakmenėjęs 
kūnas vėl atgyja. 

Taigi turime apversti įprastą „susvetimėjimo“ metaforą, kai 
mirusi, formali raidė, tam tikras parazitas ar vampyras išsiur- 
bia gyvą, esančią jėgą. Gyvi padarai negali būti ilgiau laikomi 
mirusio voratinklio belaisviais. Miręs, formalus Įstatymo pobū- 
dis tampa mūsų laisvės sine qua non, o realus totalitarizmo pa- 
vojus kyla tik tuomet, kai Įstatymas nenori ir toliau likti miręs. 

Taigi m, istorijoje nėra jokios tiesos apie Tiesą. Kiekvienas 
Įstatymo rašytinis nurodymas turi apgaulingą išorę; Įstatymas 
yra būtinas, net ir nebūdamas teisingas. Cituojant kunigo Zo- 
džius m, istorijoje, „nereikia visko laikyti tiesa, reikia tik viską 
laikyti būtinybe“. K. ir skalbėjos susitikimas papildo šį apverti- 
mą, paprastai tyliai pražiūrimą: tiek, kiek Įstatymo negrindžia 
Tiesa, tiek jį impregnuoja malonumas. Taigi m, ir m, istorijos 
yra viena kitą papildančios, reprezentuojančios du stokos bū- 

dus: neišbaigtumo stoką ir prieštaringumo stoką. Istorijoje m, 
Įstatymo Kitas pasirodo kaip meišbaigtas. Pačioje jo šerdyje yra 
plyšys; niekuomet negalime pasiekti Įstatymo durų. Nuoroda į 
m, istoriją patvirtina Kafkos kaip „nesaties rašytojo“ interpre- 
taciją, kitaip tariant, patvirtina negatyvų teologinį jo pasaulio 
supratimą kaip beprotiškos biurokratinės mašinos, aklai besi- 
sukančios aplink centrinę nesančio Dievo tuštumą. Istorijoje 
m, Įstatymo Kitas, priešingai, pasirodo prieštaringas: jam nie- 
ko nereikia ir nieko netrūksta, bet, nepaisant to, jis vis tiek 
nėra „visuma“; jis lieka prieštaringu bricolage'u, rinkiniu, su- 
darytu pagal tam tikrą aleatorinę malonumo logiką. Taip suku- 
riamas Kafkos kaip „esaties rašytojo“ įvaizdis — tačiau kokios 
esaties? Aklos mašinerijos, kuriai nieko netrūksta, nes ji pati 
yra malonumo perteklius. 

Jei moderni literatūra gali būti apibūdinta kaip „nepaskaito- 
ma“, tuomet Kafka gali būti šio apibūdinimo pavyzdys, tačiau 
kitokiu atžvilgiu nei Joyce'as. Finegano šermenys, žinoma, yra 
„nepaskaitoma“ knyga: negalime jos skaityti taip, kaip skaito- 
me įprastus „realistinius“ romanus. Tam, kad galėtume sekti 
teksto giją, reikalingas tam tikras „skaitytojo vadovas“, komen- 
taras, kuris parodytų kelią per neišsenkantį šifruotų aliuzijų 
tinklą. Tačiau šis „neįskaitomumas“ funkcionuoja kaip kvieti- 
mas nepaliaujamai skaityti pačias interpretacijas (prisiminkime 
Joyce'o juoką, jog Finegano šermenys literatūros mokslinin- 
kams turėtų duoti darbo artimiausiems keturiems šimtmečiams). 
Palyginti su šia knyga, Procesas yra visiškai „paskaitomas“. Pa- 
grindinės pasakojimo linijos visiškai aiškios, Kafkos stilius yra 
glaustas ir, kaip gerai žinoma, grynas. Tačiau būtent šis „įskai- 
tomumas“ dėl jo perdėtai eksponuojamo pobūdžio sukuria ra- 
dikalų nepermatomumą ir blokuoja kiekvieną pastangą interpre- 


326 


tuoti. Atrodo, lyg Kafkos tekstas būtų sutirštinta, stigmatizuo- 
ta reikšmės grandinė, atmetanti reikšmę dėl lipnaus malonu- 
mo pertekliaus. 


Superego žino per daug 


Biurokratija, aprašyta Kafkos romanuose - neaprėpiama visiš- 
kai beprasmio, paviršutiniško žinojimo mašinerija, veikianti ak- 
lai ir provokuojanti nepakeliamą „iracionalios“ kaltės jausmą — 
funkcionuoja kaip superego žinojimas (Lacano matemose jį 
atitinka simbolis S,). Šis faktas prieštarauja mūsų spontaniš- 
kam supratimui. Atrodo, nėra nieko akivaizdžiau už sąsają 
tarp superego ir Lacano simbolio S,, dominuojančio signifi- 
kanto. Ar superego nėra „iracionalaus“ įsakymo modelis, kuris 
remiasi tik savo sakymo procesu, reikalaudamas paklusnumo 
be jokio tolesnio pateisinimo? Tačiau Lacano teorija priešta- 
rauja tokiai spontaniškai intuicijai: opozicija tarp S, ir S,, tarp 
dominuojančio signifikanto ir žinojimo grandinės, sutampa su 
opozicija tarp ego idealo („vienintelis bruožas“, simbolinės iden- 
tifikacijos taškas) ir superego. Superego yra S, pusėje, tai frag- 
mentas žinojimo grandinėje, gryniausiai pasirodantis „iracio- 
nalaus kaltės jausmo“ pavidalu. Jaučiamės kalti, net nežinoda- 
mi kodėl, jaučiamės kalti dėl veiksmų, kurių tikrai nepadarėme. 
Freudas šį paradoksą išsprendžia teigdamas, jog šis jausmas yra 
gerai pagrįstas: jaučiamės kalti dėl savo represuotų pasąmoni- 
nių troškimų. Mūsų sąmoningas ego nežino (nenori žinoti) apie 
juos, bet superego „viską mato ir viską žino“, todėl verčia subjek- 
tą jaustis atsakingą dėl savo neįsisąmonintų troškimų: „Super- 
ego žinojo daugiau nei ego apie pasąmoninį d“.!! 

Taigi turėtume atsisakyti įprasto supratimo apie pasąmonę 
kaip tam tikrą laukinių, neleistinų potraukių „rezervuarą“: pa- 
sąmonę taip pat (norėtųsi sakyti: visų pirma) sudaro nuotru- 
pos trauminių, žiaurių, nepastovių, „nesuvokiamų“ ir „iracio- 
nalių“ įstatymo tekstų, draudimų ir įsakymų rinkinys. Kitaip 
tariant, turime „pasiūlyti paradoksalų teiginį, kad normalus 
žmogus yra ne tik nemoralesnis, nei jis mano esas, bet ir mora- 
lesnis, nei žino“.!Ž Ką tiksliai reiškia ši perskyra tarp tikėjimo ir 
žinojimo, sukurta lyg per klaidą ir pamiršta nuorodoje, kuri 
lydi frazę, cituotą iš Freudo veikalo Ego ir id? Šioje nuorodoje 
Freudas perfrazuoja savo teiginį sakydamas, jog tai „tiesiog reiš- 
kia, kad žmogiškoji prigimtis yra daug atviresnė tiek gėriui, 
tiek blogiui, nei ji mano (glaubt: tiki), t. y. daugiau, nei ego gali 
žinoti sąmoningo suvokimo dėka“. Lacanas moko ypač ati- 
džiai tirti tokias perskyras, kurios atsiranda akimirksniu ir yra 
iš karto pamirštamos, nes būtent per jas galime aptikti esmines 
Freudo įžvalgas, tą plotmę, kurios jis pats nesugebėjo pastebėti 
(prisiminkime, ką Lacanas sugebėjo išvesti iš panašios „apsi- 
riktos“ perskyros tarp ego idealo ir idealaus ego). Kokia tuo- 
met yra šios efemeriškos perskyros tarp tikėjimo ir žinojimo 
reikšmė? Iš esmės galimas tik vienas atsakymas: jei žmogus yra 
nemoralesnis, nei (sąmoningai) tiki ir moralesnis, nei (sąmo- 
ningai) žino — kitaip tariant, jei šis santykis su id (neleistini 
potraukiai) yra (ne)tikėjimo santykis, o santykis su superego 
(trauminiai draudimai ir įsakymai) yra (ne)žinojimo santykis — 
turime daryti išvadą, kad patį id jau sudaro pasąmoniniai, rep- 
resuoti įsitikinimai, o superego sudaro pasqmoninis žinojimas, 
paradoksalus žinojimas, apie kurį nieko nežino pats subjektas? 
Kaip matėme, pats Freudas superego laiko tam tikru žinojimu 
(„superego žinojo daugiau nei ego apie pasąmoninį d“). Tačiau 

kur galime aptikti šį žinojimą apčiuopiamu būdu, kur jis įgyja - 
tarkime - materialia, išorišką egzistenciją? Paranojos atveju ši 
jėga, kuri „viską mato ir viską žino“, įsikūnija tikrovėje, asme- 
nyje viską žinančio persekiotojo, gebančio „skaityti mūsų min- 
tis“. Kai kalbame apie id, turime prisiminti garsųjį iššūkį, Laca- 
no mestą savo klausytojams prašant, kad jie parodytų jam nors 
vieną žmogų, kuris pasąmoningai netikėtų savo paties nemir- 
tingumu, netikėtu Dievu. Lacano teigimu, tikroji ateizmo for- 
mule yra: „Dievas - tai pasąmonė“. Esama tam tikro pamati- 
nio tikėjimo - tikėjimo Kito esminiu neprieštaringumu - kuris 
priklauso pačiai kalbai. Pačiu kalbėjimo aktu numanome di- 
džiojo Kito egzistavimą kaip prasmės garantuotoją. Net asketiš- 
kiausioje analitinėje filosofijoje šis pamatinis tikėjimas išsaugo- 
mas tokia forma, kurią Donaldas Davidsonas vadina „labdaros 
principu“, laikydamas jį sėkmingos komunikacijos pagrindu.!“ 
Vienintelis subjektas, galintis iš tikrųjų atsisakyti „labdaros prin- 
cipo“ - t. y. kurio santykį su simbolinės tvarkos didžiuoju Kitu 
apibūdina pamatinis netikėjimas — yra psicbotikas - pavyzdžiui, 
paranojikas, kuriam jį supantis reikšmės tinklas atrodo kaip 
sąmokslas, rezgamas pikto persekiotojo. 

10. MIRTIS IR MERGELĖ 


Trys paskutiniai filmai, nagrinėjantys moteriško Gerumo ir au- 
kos aklavietę (Mike'o Higgis'o Paliekant Las Vegasą (Leaving 
Las Vegas), Timo Robbinso Mirtininko žingsniai (Dead Man 
Walking) ir Larso von Triero Prieš bangas (Breaking the Waves), 
sukuria tam tikrą matricą, nurodančią tris būdus, kuriais mo- 
teris priartėja prie pačios veiksmo ribos: isterinį, perversyvų ir 
psichotinį. 

Pirmieji du filmai, Paliekant Las Vegasą ir Mirtininko žings- 
niai, iš tiesų yra vienas kitą papildantys ir turėtų būti interpre- 
tuojami kartu lyg dvi to paties mito versijos Lėvi-Strausso teo- 
rijoje. Abiem atvejais moteris, rodosi, kovoja dėl sielos vyro, 
kuris pasmerktas mirti filmo pabaigoje: filme PLV rodoma pro- 
stitutė ir nevykėlis, kuris nusprendžia gerti, kol numirs; filme 
MZ rodoma vienuolė ir nuteistas prievartautojas bei žudikas. 
Abiem atvejais yra trečiasis, kuriam moteris adresuoja savo įsi- 
pareigojimą: tai nesantis psichoanalitikas filme PLV ir pats Die- 
vas filme MZ. Vyras abiejuose filmuose yra „gyvas miręs“, priar- 
tėjęs prie mirties ir esantis „tarp dviejų mirčių“, jau paliestas 
mirties, bet vis dar gyvas; Benui (Nicolas Cage'as) iš filmo PLV 
apibūdinti geriausiai tinka kito filmo pavadinimas - iš esmės 
jis yra „vaikščiojantis negyvėlis“. Abiem atvejais priartėjame 
prie pačios ideologinio pasveikimo ribos: ar Sara, auksinės šir- 
dies prostitutė (Elisabeth Shue) išgelbės savo vyrą ir sutrukdys 

jo ketinimui nusižudyti? Ar sesuo Helena (Susan Sarandon) at- 
ras auksinę brutalaus prievartautojo ir žmogžudžio (Seanas Pen- 
nas) širdį? Nė vienas iš dviejų filmų nepasiduoda gundymui 
Gerumu: Sara laikosi etinio kontrakto su Benu, kuris sutiko 
persikelti pas ją ir likti kartu tik jei ji niekada nepaprašys jo 
liautis gerti; sesuo Helena neatranda jokio Seanui Pennui bū- 
dingo Gerumo - jis nėra išgelbėjamas, bet lieka atstumiančiu 
prievartautoju. 

MZ iš tiesų yra filmas apie kraštutines krikščioniškos „mei- 
lės savo artimui“ ribas: mylėdamas žemiausią padugne, esi pa- 
gaunamas „perversyvaus velniūkščio“, kuris pasireiškia simpa- 
tija žmogžudžiui ir prievartautojui ne dėl to, jog nepaisoma 
arba neatsiZvelgiama į jo bjauruma, bet būtent dėl jo. Dėl šios 
priežasties sesuo Helena taip desperatiškai bando demonstruoti 
užuojautą aukų tėvams — „depatologizuoti“ savo užuojautą 
žmogžudžiui. Kita šios dviprasmybės pusė atsiskleidžia dvip- 
rasmiškoje filmo pozicijoje mirties bausmės atžvilgiu: būtų per 
daug paprasta interpretuoti filmą MZ kaip mirties bausmės pa- 
smerkimą, nes tik mirties artumas priverčia žmogžudį suvokti 
savo šlykštų veiksmą per subjektyvacijos gestą. Galutinė egze- 
kucijos scena, kupina kristologinių asociacijų (mirštantis Pen- 
nas parodomas kaip nukryžiuotas Kristus), yra dar koktesnė ir 
labiau kankinanti nei tikras nusikaltimas: mes žinome, kas kal- 
tas dėl nusikaltimo, tačiau pasitenkinimą stebint bausmę už- 
temdo tai, jog už nusikaltimą tenkanti bausmė yra anoniminė, 
išsklidusi, numatanti Institucijos didįjį Kitą. Tikro nusikaltimo 
intarpai, įsiterpiantys į egzekucijos sceną, veikia dvejopai: vie- 
na vertus, jie pabrėžia paralelę tarp abiejų įvykių, paversdami 
egzekuciją nepadoriu nusikaltimo pakartojimu (panašiai kaip 
Kieslovski Trumpame filme apie žudymą); kita vertus, viso nu- 

sikaltimo baisumo perteikimas yra tarsi argumentas, jog sunkios 
bausmės yra pagrįstos ir pelnytos. Taigi, toli gražu nebūdamas 
politiškai korektiškas, filmas MZ atkreipia dėmesį į šią aklavie- 
tę: kai peržengiame tam tikrą užuojautos ribą, įžengiame į mig- 
lotą sritį, kur užuojauta virsta perversija, kur susirūpinimas nu- 
sikaltėliu nusveria jo aukos kančias, kur Įstatymo įgyvendini- 
mas primena nepadorų ritualą. Šią aklavietę grindžia esminis 
„meilės savo artimui“ ribotumas, dėl kurio artimą linkstame 
redukuoti į „žmogų“ ir taip užtemdyti kito jouissance trauminį 
branduolį: sesuo Helena su savo bebaimiu heroizmu drįsta eiti 
iki galo „mylėdama savo artimą“ ir priimdama jį su visu jo 
jouissance Blogiu.! 

Filmas PLV apverčia šį MZ išdėstymą: užjaučianti moteris 
yra ne vienuolė, bet prostitutė; ji nesistengia „suprasti“ mirti 
pasiryžusio žmogaus, bet paprasčiausiai priima jo sprendimą 
nusižudyti. Sprendimas nusižudyti yra autonomiškas etinis 
veiksmas, kuris neturėtų būti supaprastintas iki tam tikros iš- 
orinės traumos pasekmės (paklaustas apie jo nusiteikimo nusi- 
žudyti priežastis, Benas atsako nežinąs, ar žmona jį pametė dėl 
to, kad jis geria, ar jis pradėjo gerti, nes žmona jį paliko...). Cia 
susiduriame ne tik su pasyvia neviltimi ar depresija, bet su iš- 
laisvinančiu sprendimo veiksmu: nors tai skamba ciniškai, PLV 
yra šviesus filmas, filmas apie savižudybę kaip vienintelį sėk- 
mingą veiksmą. Iš tiesų yra kažkas nemalonaus žmoguje, kuris 
absoliučiai nori mirti, ir tai nėra patetiškas, impozantiškas ges- 
tas, bet fundamentalus sprendimas, paremtas visu gyvenimu. 
Pakanka prisiminti garsų atvejį, kai Gary Gilmore'as nužudė 
du žmones po ginčo su savo mergina ir po to buvo nuteistas 
mirti sušaudant Utahe 1977 metais - nepaisydamas desperatiš- 
kų jo brolio, advokatų, humanitarinės grupės, kovojančios su 

mirties bausme, maldavimų ir patarimų, jis parašė peticiją gu- 
bernatoriui, reikalaudamas mirties bausmės. Nenuostabu, jog 
šis pavyzdys, kuris smarkiai apgriauna mirties bausmės opo- 
nentų humanitarinius pamatus, sukėlė tokią sumaištį ir paska- 
tino Normaną Mailerį aprašyti jį knygoje Pasmerktojo myriop 
daina (Executioner's Song, 1979). Gilmore'o brolis, kuris karštai 
siekė išsaugoti jo gyvybę, rašė knygoje Suviai širdyje (Shots in 
the Heart, 1994). 


Kai ginčijiesi su kažkuo, kas yra apsėstas noro mirti, suvoki, jog jei 
argumentas nejtikinamas, surasti kitą nėra laiko, kad tu matai tą žmo- 
gu paskutinį kartą... Negali ginčytis su liga, kuri nusineša mylimą Zmo- 
gų ar tave patį, su autoavarija ar žudiku, kuris atima gyvybę be įspėji- 
mo. Tačiau žmogus, trokštantis mirti... 


Taigi kalbant Alaino Badiou terminais, esame verčiami su- 
vokti PLV kaip filmą, sutelktą apie etinį įvykį: svarbiausias grin- 
džiantis įvykis yra Beno apsisprendimas nusižudyti; finalinis 
aktas, kuriuo realizuojamas šis įvykis, yra pati savižudybė, Be- 
no mirtis; filmas taip pat pasakoja apie (Saros, o ne Beno) drą- 
są išsaugoti ištikimybę šiam įvykiui. Filmas būtent ir tiria konf- 
liktą tarp etinės ištikimybės Įvykiui ir Saros Gerumo; paradok- 
saliu būdu jos Gerumas (tendencija siekti išgelbėti Beną nuo jo 
autodestruktyvaus tikslo) yra pateikiamas kaip gundymas, ku- 
riam reikia pasipriešinti? (Kai trumpai akimirkai Sara pasiduo- 
da „elementariai žmogiškai užuojautai“ ir bando įtikinti Beną 
nueiti pas gydytoją, tai yra pateikiama kaip aiškus jos etinės 
pozicijos kompromitavimas.) 

Tačiau ar ši moters, lydinčios vyrą iki pabaigos savižudiš- 
kuose projektuose ir nedrįstančios jo sustabdyti, samprata nė- 

ra gryniausia vyriška fantazija? Ar paskutinė filmo scena - Be- 
no mirtis, pagaliau ateinanti seksualinio akto metu, tiesioginis 
gerai žinomo panašumo tarp orgazmo ir mirties realizavimas — 
nenurodo, jog esame fantazijos plotmėje? (Reikšminga, jog sek- 
sualinis aktas čia visiškai deseksualizuotas, paverstas grynu krikš- 
čioniškosios komunijos aktu.) Ar kita filmo scena, kai, apsisto- 
jus dykumos poilsiavietėje, Sara sėdi raitomis ant Beno ir, pa- 
ėmusi iš jo tekilos butelį, ima iš jo gerti kaip Benas, po to 
nusirengia, apsišlaksto gėrimu veidą ir krūtis ir palinksta virš 
jo, o jis bučiuoja ir laižo jos kūną, permirkusį alkoholiu - ar ši 
scena nėra girtuoklio svajonė, tapusi tikrove? (Šios scenos pa- 
našumą į sapną patvirtina tai, kad jos tolygų judėjimą staiga 
nutraukia garsus, brutalus Beno nukritimas. Šis nukritimas aiš- 
kiai signalizuoja realybės, nutraukiančios sapną, įsiveržimą...) 
Tačiau giliausiu lygmeniu būtent pats Benas yra Saros fantazi- 
ja: tai įsivaizduojamas idealus isterikės partneris, Zavintis ją gi- 
liausiu atsidavimu mirties potraukiui: filmas taip pat galėtų būti 
interpretuojamas kaip mazochistinės isterikės fantazijos reali- 
zacija. (Apie šį dvigubą fantazminį atspindėjimą byloja Saros ir 
Beno dialogas: kai ji išgelbėja jį iš keblios situacijos kazino, jis 
sako, kad ji yra jo angelas sargas, veikiau girtuokliui pasiro- 
danti šmėkla nei tikras asmuo, o ji atsako, jog taip pat juo nau- 
dojasi.) Taigi, nors PLV gali pasirodyti kaip pavyzdinis Holivu- 
do psichologinio realizmo atvejis, jo pagrindinė konsteliacija 
yra tokia pati kaip ir įsimylėjėlių porų Wagnerio operose, kur 
kiekvienas partneris yra kito miražas: Skrajojanciame olande 
Olandas yra Sentos išsipildęs sapnas ir vice versa Senta yra mer- 
gina, apie kurią Olandas svajojo ilgus savo klajonių po vande- 
nyną amžius... 

Ši nuoroda į Wagnerį įgalina paaiškinti, kas yra mirties pot- 

raukis, parodyti visišką šios sąvokos dviprasmybę. Psichoanali- 
tinė mirties potraukio sąvoka toli gražu nėra paprasta gyveni- 
mo - t. y. savimaršos siekio - opozicija; fundamentalu šios są- 
vokos paradoksą sudaro tai, jog Freudas ja įvardija nemirtin- 
gumą: mirties potraukis nurodo nemalonią besąlygišką jėgą, 
kuri atkakliai egzistuoja „anapus (biologinio) gyvenimo ir mir- 
ties“, anapus gimimo ir irimo ciklo. Dėl šios priežasties galuti- 
nis mirties potraukio įsikūnijimas yra būtent vadinamosios pu- 
siau mirusios būtybės siaubo filmuose: „gyvi mirusieji“, nesu- 
naikinami monstriški padarai, grįžtantys ir grįžtantys iš mirties. 

Remiantis pirmuoju paradigminiu atveju, Skrajojančiu olan- 
du, Wagnerio herojų kebli padėtis susijusi su tuo, jog kažkada 
praeityje jie padarė kažką neapsakomai blogo, todėl yra pa- 
smerkti už tai mokėti, tačiau ne mirtimi, o būdami pasmerkti 
gyvenimui, kupinam nesibaigiančių kančių, bejėgio klajojimo, 
negalintys realizuoti savo simbolinės funkcijos. Kur čia mirties 
potraukis? Tai nėra paprastas troškimas mirti, rasti ramybę mir- 
tyje, bet desperatiškas siekis išvengti „pusiau mirusio“ amžino- 
jo gyvenimo gniaužtų, siaubingų klajonių, pilnų kaltės ir skaus- 
mo. Galutinis Wagnerio herojų pasitraukimas (Olando, Wota- 
no, Tristano, Amforto mirtis) yra jų išsilaisvinimo iš didžiausio 
siaubo, kurį kelia pusiau mirusio amžinas gyvenimas, akimir- 
ka. Trečiajame veiksme Tristanas graužiasi ne dėl to, jog bijo 
mirti, bet todėl, kad be Izoldos jis negali numirti ir yra pa- 
smerktas amžinam ilgesiui - jis nerimastingai laukia jos atvyks- 
tant, kad galėtų numirti. Jį gąsdina ne perspektyva mirti be 
Izoldos (įprastas mylimojo skundas), bet veikiau begalinis gy- 
venimas be jos... Dabar matome, kokiu atžvilgiu Freudo mir- 
ties potraukis turėtų būti priešpriešinamas Heideggerio sąvo- 
kai „būtis-mirčiai“ (Seim-zum-Tode): Lacanui mirties potraukis 

nurodo ne mūsų atsitiktinės laikinos egzistencijos baigtinumą, 
bet žymi bandymą išvengti tos dimensijos, kurią tradicinė me- 
tafizika įvardijo kaip nemirtingumą, nesunaikinamą gyvenimą, 
atkakliai egzistuojantį anapus mirties. 

Kaip Benas sužadina Saros meilę? Visiškai pasiduodamas mir- 
ties potraukiui: nors jis ją myli, tačiau nėra pasiruošęs atšaukti 
savo apsisprendimą nusižudyti atsižvelgdamas į ją, dėl savo mei- 
lės jai. Čia susiduriame su kraštutine melodramos apie muziką 
versija, kur moters meilę sukelia tai, jog vyras, nors ir giliai 
įsimylėjęs, nėra pasiruošęs atsisakyti savo muzikinio pašauki- 
mo dėl jos - moteris redukuojama į nebylią vyro potraukio 
liudininkę.* Filmas PLV retroaktyviai demonstruoja, kad karš- 
tas (mokslinis, muzikinis, politinis...) pašaukimas, kuriuo rem- 
damasis vyras įprastoje melodramoje negali visiškai kapituliuoti 
prieš mylimą moterį ir kuris drauge suteikia jam žavesio, ku- 
riam neįmanoma atsispirti, yra mirties potraukio kaukė, jo re- 
gimybės forma. Žinoma, Sara susitaiko su Beno pražūtingu gė- 
rimu tik dėl to, jog pati yra pakeliui į pražūtį (įtraukta į mazo- 
chistinį santykį su lietuvių kilmės sąvadautoju, kuris, bausdamas 
ją, kad parnešė nepakankamai pinigų, supjausto šlaunis skus- 
tuvu). Nors įtraukta į savo pačios pražūtingą ydingą ratą, Sara 
vis dėlto išsaugo savo subjektyvumą ir taip tampa mūsų — ste- 
bėtojų - isterinės identifikacijos tašku: Benas „įtikina“ tik tiek, 
kiek jį suvokiame per Sarą, per jos „humaniškumą“, per jos 
suvokimo ir pritarimo jungtį. 

Larso von Triero filmas Prieš bangas, dar kartą kalbantis apie 
vidinę Gerumo aklavietę,’ apverčia MZ ir PLV filmams bendrą 
matricą: čia moteris, o ne vyras yra valdoma mirties potraukio 
ir galiausiai sutinka mirtį mainų akte. Filmas vaizduoja mažą 
presbiterionų bendruomenę vakariniame Škotijos krante 1970 

metais. Besė, negudri, karštai tikinti vietinė mergina, išteka už 
Jano, nuoširdaus naftos gręžinio darbininko, ir tuo užsitraukia 
kaimo vyresniųjų nepalankumą. Po medaus mėnesio seksuali- 
nės-ekstazės Besė net negali pagalvoti apie tai, jog Janas turės 
sugrįžti į gręžinį, todėl prašo Dievą grąžinti jai Janą, mainais už 
tai sutikdama su bet kokiu savo tikėjimo išbandymu. Netrukus - 
lyg atsakas į jos maldas, -Janas iš tikrųjų sugrįžta, tačiau dėl 
nelaimingo atsitikimo naftos gręžinyje yra iki kaklo visiškai pa- 
ralyžiuotas. Prirakintas prie lovos, Janas liepia Besei mylėtis su 
kitais vyrais ir po to detaliai papasakoti, ką patyrė — taip ji 
palaikys jo norą gyventi: nors fiziškai suartės su kitais vyrais, 
tikrasis seksualinis santykis rasis judviejų pokalbyje... Kai po 
pirmo Besės nuotykio Jano savijauta kiek pagerėja, Besė apsi- 
rengia kaip vulgari prostitutė ir ima šlaistytis su vyrais, nepai- 
sydama motinos įspėjimų, jog bus atskirta nuo bažnyčios. Po 
pakilimų ir nuopuolių, lydinčių jos perversyvų susitarimą su 
Janu (jam nuolat užeina depresijos priepuoliai ir tada jis sako 
norįs numirti; ją vietiniai vaikigaliai beveik nulinčiuoja, po to 
ji uždaroma į beprotnami ir iš jo pabėga), Besė sužino, jog Ja- 
nas miršta. Supratusi tai kaip ženklą, jog nepakankamai dėl jo 
stengiasi, ji sugrįžta į užsieninį laivą, kuriame jau buvo sužalota 
sadistiško jūreivio ir vos nuo jo pabėgo, puikiai žinodama, ko 
ten gali tikėtis. Besė brutaliai samušama, o kai atvežta į ligoni- 
nę sužino, kad Janui nepagerėjo, miršta apimta nevilties. Ap- 
žiūrėjęs lavoną, anksčiau ją gydęs gydytojas viešai pareiškia, 
kad jos tikroji liga buvo pats Gerumas. Nepaisant to, ją atsisa- 
koma tinkamai palaidoti, todėl Janas (vėl stebuklingai pradėjęs 
vaikščioti) ir jo draugai pavagia Besės kūną ir nuleidžia ilsėtis į 
jūrą. Vėliau jie pažadinami bažnyčios varpų dūžių, stebuklin- 
gai suskambančių aukštybėse virš gręžinio... 

Paskutinis filmo kadras - varpai dangaus aukštybėse - turė- 
tų būti suvokiamas kaip psichotinis „tikrovės atsakas“: tai ha- 
liucinacinis dieviškojo jouissance sugrįžimas į Tikrovę, kurio 
pašalinimą iš Simbolinės plotmės signalizuoja iš bažnyčios bokš- 
to nukabinti varpai (per visą filmą girdime nusiskundimus, kad 
kaimo bažnyčioje nėra varpų). Šis paskutinis Tikrovės atsakas 
užbaigia ilgą mainų ir įgaliojimo aktų seriją, kuri sekė po Nuo- 
puolio iš rojaus jouissance. Pirmoje filmo dalyje, vaizduojan- 
čioje Besės trumpą vedybinę laimę, moteris visiškai nekaltai 
džiaugiasi seksualiniu ryšiu su vyru (kai kuriose recenzijose pa- 
sirodę teiginiai apie jos seksualinį represavimą yra visiškai ne- 
pagrįsti); būtent šis perdėtas prisirišimas paskatina ją pirminei 
nuodėmei: negalinčią iškęsti išsiskyrimo su Janu, ją apima stip- 
rūs bejėgio pykčio ir įtūžio priepuoliai; vėliau desperatiškoje 
maldoje ji pasiūlo Dievui pirmus simbolinius mainus - ji pasi- 
rengusi bet ko atsisakyti, iškęsti bet kokius nepriteklius ar paže- 
minimą, jei tik Janas bus vėl jai sugrąžintas... Kai, lyg atsakas į 
jos maldas, Janas iš tiesų sugrįžta, nors ir iki kaklo paralyžiuotas, 
Besė šį įvykį interpretuoja kaip pirmąjį „Tikrovės atsaką“, kaip 
kainą, kurią Dievas nustatė už jos besąlygiško noro realizavimą. 
Nuo tada per visą filmą ji skaito pačius mažiausius Jano nuotai- 
kos ir sveikatos pokyčius kaip sau adresuotus ženklus: jei jį api- 
ma depresija, taip atsitinka todėl, kad ji nepakankamai aukojasi, 
ir t. t. Galiausiai, kai filmo pabaigoje Janą beveik ištinka koma, ji 
ryžtasi paskutiniam mainų veiksmui ir dar kartą aplanko sadistą 
jūreivį, puikiai žinodama, kad jis ją mirtinai sumus - ir iš tiesų, 
kai Besė miršta, Janas stebuklingai atgauna gebėjimą vaikščioti. 
Ši atomazga, savaime suprantama, yra grynai fantazminė: Jano 
stebuklingas išgijimas yra Tikrovės atsakas į jos absoliučią auką; 
kitaip tariant, jis tiesiogine prasme prisikelia per jos lavoną. 

Seksualiniai santykiai su atsitiktiniais vyrais Besei tapo že- 
minančia ir kankinančia patirtimi, tačiau šis skausmas tarsi 
patvirtina jos įsitikinimą, kad ji dalyvauja tikrai religiniame au- 
kos akte, darydama tai iš meilės savo artimui, palengvindama 
jo skausmą ir vietoje jo patirdama malonumą. (Vienas kritikas 
visiškai tiksliai pastebėjo, jog filme PB Dievas ir seksualumas 
turi tokią pačią svarbą, kokią filme Babetės puota (Babette's 
Feast) turi Dievas ir maistas...) Jos veiksmuose lengva įžvelgti 
kontūrus to, ką Lacanas apibrėžė kaip modernią, postklasikinę 
tragediją:“ aukščiausia meilės auka yra ne likti švariai, nepa- 
liestai dėl nesamo (ar neįgalaus) mylimojo, bet nusidėti ir susi- 
teršti dėl jo. Tai aiškiai parodoma, kai būdama viena bažnyčio- 
je Besė ištaria Dievui, jog už tai, ką ji daro dėl Jano, jai teks eiti 
į pragarą. „Ką tu nori išgelbėti, - pasigirsta dieviškas atsaky- 
mas, - Jana ar save?“ Trumpai tariant, kad išgelbėtų Janą, Besė 
sutinka išduoti SAVE. Didžiausia meilės auka yra laisvai ir no- 
riai prisiimti kito vaidmenį, kad subjektas galėtų džiaugtis: ne 
kentėti, bet džiaugtis vietoje kito. Kaina, kurią ji už tai sumo- 
ka, yra visiškas susvetimėjimas: jos jouissance dabar yra tik žo- 
dinis, o ne realus - jį sukuria ne kūniška seksualinė patirtis, bet 
žodinės jos žygdarbių ataskaitos luošam Janui... Žinoma, čia 
kyla visiškai pagrįsta abejonė: ar filmas PB nėra kraštutinai „vy- 
riškai šovinistinis“, šlovinantis ir išaukštinantis iki didingo au- 
kos akto vaidmenį, kuris priverstinai primetamas moterims 
patriarchalinėse bendruomenėse (moteris turi aptarnauti vyro 
masturbacines fantazijas): Besė visiškai susvetimėja vyriškoje 
falinėje ekonomijoje, paaukodama savo jouissance del luošo 
vyro mentalinių masturbacijų. 

Tačiau, žvelgiant atidžiau, viskas dar labiau komplikuojasi. 
Pagal įprastą Lacano teorijos versiją tai, jog moteris yra „ne 

visa“ (pas-tout), reiškia, kad moteris ne visa įtraukiama į falinį 
jouissance: ji visuomet susidvejina taip, jog viena jos dalis ima- 
si suvedžiojančio maskarado vaidmens, skirto vyrui sužavėti, 
patraukti vyrišką žvilgsnį, o kita dalis priešinasi (vyriško) geis- 
mo dialektikai — tai paslaptingas jouissance anapus falo, apie 
kurį nieko negalima pasakyti... Apie šią įprastą versiją turime 
pasakyti, jog nuoroda į tam tikrą nesuvokiamą veiksnį anapus 
kaukės yra svarbiausioji moteriškojo maskarado dalis: moteris 
vilioja ir prikausto vyro žvilgsnį būtent įkūnydama Paslaptį, 
lyg visa jos išorė būtų masalas, šydas, slepiantis neišreiškiamą 
paslaptį. Kitaip tariant, pati „moteriškumo paslapties“, kažko- 
kio paslaptingo jouissance, išvengiančio vyriško žvilgsnio, samp- 
rata ir yra svarbiausioji falinio suvedžiojimo spektaklio dalis — 
pirmoji moteriško suvedžiojimo pamoka yra ta, jog būtis-savy- 
je visuomet yra būtis-kitiems ir tam Kitam, kurio gniaužtų sten- 
giasi išvengti (kaip teigė Hegelis, kritikuodamas Kanto Daiktą 
savyje): falinei ekonomijai yra būdinga nuoroda į tam tikrą mis- 
tinį X, kuris amžinai lieka nepasiekiamas." Kas tuomet sudaro 
moteriškąjį jouissance „anapus falo“? Galbūt radikalus Besės 
elgesys filme PB gali pasiūlyti atsakymą: ji sunaikina falinę eko- 
nomija ir įeina į moteriškojo jouissance sritį, besąlygiškai prieš 
ją kapituliuodama, paneigdama bet kokius nepasiekiamos „mo- 
teriškumo paslapties“ likučius, paslaptingą Anapus, kuris ta- 
riamai išvengia vyriškų falinių gniaužtų. Taigi Besė apverčia 
falinio suvedžiojimo, kur moteris įgyja paslapties pavidalą, są- 
vokas: Besės auka yra besąlygiška, ji nenurodo jokio Anapus, 
ir būtent ši absoliuti imanencija sunaikina falinę ekonomiją - 
netekusi savo „vidinės transgresijos“ (fantazijos apie paslaptin- 
gą ir nepasiekiamą Anapus), faline ekonomija suyra. PB yra 
griaunantis filmas tuo požiūriu, jog jis yra „perdėtai ortodoksi- 

nis“, perdėtai realizuojantis fantaziją apie moters auką vyriška- 
jam jouissance. 

Būtina įsidėmėti radikalią Beses ir Jano pozicijų asimetriją: 
Jano jouissance lieka falinis (masturbacinis jouissance, palai- 
komas fantazijų apie Kitą ir Kito dėka); jis elgiasi kaip libidinis 
vampyras, mintantis kito fantazijomis, kad galėtų išsaugoti sa- 
vo falinio jouissance tėkmę; Besės poziciją apibūdina tai, jog ji 
savo noru įkūnija jo fantazijas. Asimetrija atsiranda dėl to, kad 
Jano prašymas mylėtis su kitais vyrais ir jam apie tai pasakoti 
savaime yra dviprasmiškas: be akivaizdžios interpretacijos (ji 
turi aprūpinti jį fantazijomis, kurios palengvintų luošio gyve- 
nima), jis gali būti interpretuojamas kaip pasiaukojimo ir kraš- 
tutinio gerumo aktas - o jei jis tai daro puikiai žinodamas, kad 
priešingu atveju ji bus pamerkta skaisčiam gyvenimui? Gal pra- 
šymas mylėtis su kitais vyrais yra strategija, kurios tikslas ap- 
saugoti ją nuo pasiaukojimo - t. y. sugundyti ją džiaugtis seksu, 
suteikiant tam racionalų pagrindą (iš tiesų ji tai daro norėdama 
jam įtikti...). Filmas parodo, jog iš pradžių Janas atsiduria ne- 
patogioje vagneriško herojaus situacijoje: jis nori, nors negali, 
numirti; taigi jis mėgaujasi Besės santykiais su kitais vyrais ir 
pasakojimais apie tai iš aukščiausio altruizmo, tačiau pamažu į 
tai įsitraukia ir veikiai mėgaujasi tuo vis labiau ir labiau, taigi 
tai, kas prasidėjo kaip begalinio gerumo gestas, pamažu virsta 
perversyviu mėgavimusi — kad Janas suvokia, į kokius spąstus 
pateko, aišku iš jo pokalbio su kunigu filmo pabaigoje, kur jis 
prisipažįsta esąs blogis, apsėstas blogų minčių... Taigi Jano tra- 
jektorija eina nuo pirminio gerumo savo artimui/ai iki jo(s) per- 
versyvaus išnaudojimo - kartu tai esminė pamoka, kad perdė- 
tas gerumas neišvengiamai taip baigiasi. Trumpai tariant, fil- 
mas PB gali būti interpretuojamas kaip įprastinės metafizinės 

opozicijos tarp gryno proto ir nešvaraus kūno inversija: nešva- 
rus (Jano) protas versus grynas (Besės) kūnas. 

Taigi Besė įkūnija gryną, absoliutų Tikėjimą, ji transcenduo- 
ja (ar veikiau suspenduoja) plyšį tarp didžiojo Kito ir jouissan- 
ce, tarp simbolinės plotmės ir Tikrovės: kaina, kurią reikia su- 
mokėti už tokį tiesioginį religinio Tikėjimo ir seksualinio jouis- 
sance sutapimą, yra psichozė. Ar pats filmas nėra psichotinis? 
Ar įmanoma priimtinai pateikti tokią tiesmuką istoriją apie ste- 
buklus šiandien, mūsų ciniškoje postmodernioje epochoje? Fil- 
mo Prieš bangas esmę sudaro įtampa tarp pasakojimo ir būdo, 
kuriuo jis yra nufilmuotas, tarp turinio ir formos. Įdėmus žiū- 
rovas negali nepastebėti trijų formos bruožų: 1) nervingų, trūk- 
čiojančių, rankine kamera nufilmuotų kadrų su matomais truk- 
džiais ekrane, lyg žiūrėtume mėgėjišką juostą per vaizdo grotu- 
vą; 2) tęstinumo pertrūkių ir susisluoksniavimų (vienas po kito 
bėgantys kadrai dažnai žymi laiko pertrūkį arba parodo tą patį 
įvykį iš kito taško; be to, kamera per panoraminį vaizdą perei- 
na nuo vieno kalbėtojo prie kito, užuot nukirtusi vaizdą, kaip 
tai daroma studijos produkcijoje); 3) filme beveik nėra muziki- 
nio akompanimento (išskyrus statiškus, ilgai rodomus paveiks- 
lus kiekvieno iš septynių filmo segmentų pradžioje: šie paveikslai 
lydimi ištraukų iš garsiausių Eltono Johno, Davido Bowie'o ir 
kitų hitų, nurodančių tą laikotarpį, kai vyksta vaizduojama is- 
torija). Šie bruožai suteikia filmui isteriško, mėgėjiško intensy- 
vumo, primenančio vieną garsiausių ankstyvųjų Cassavetes'o 
filmu,? sukuria betarpiškumo pojūtį, įspūdį, jog galima slapta 
stebėti veikėjus, kol operatorius dar neturėjo progos peržiūrėti 
filmo ir jį pagražinti. Formos lygmeniu filmo santykis su įpras- 
tu profesionaliu filmu yra toks pat kaip namų sąlygomis sukur- 
tos mėgėjiškos pornografijos ir profesionalios pornografijos. 

(Reikšminga tai, jog išimtį sudaro tik jau minėti atvirai kiči- 
niai, romantiniai, statiški gamtovaizdžio paveikslai su kiekvie- 
no epizodo pavadinimais; šie kadrai, sukomponuoti su dideliu 
profesiniu rüpestingumu, tam tikru požiūriu dubliuoja roman- 
tinį turinį formos lygmeniu - ir, svarbu pažymėti, lyg priešpriešą 
šiam romantiniam efektui tik čia girdime modernią roko muzi- 
ką iš to laikotarpio, kuriuo vyksta pasakojama istorija.) 

Europos režisierių grupė, kuriai vadovauja von Trieras, ne- 
seniai paskelbė prieš Holivudą nukreiptą manifestą, nurodantį 
taisykles, kuriomis turi remtis Europos nepriklausomas kinas: 
jokių specialiųjų efektų, jokių manipuliacijų po filmavimo, ran- 
kinė kamera, jokio didelio biudžeto ir t. t. Nors filmas Prieš 
bangas sukurtas laikantis daugelio šių taisyklių, tai yra dalis jo 
specifinės kinematografinės strategijos, eksploatuojančios an- 
tagonizmą tarp formos ir turinio: susiduriame ne su pasakoji- 
mu, kuris atitiktų šias taisykles (šiuolaikiniu niūriu, realistiniu 
pasakojimu), bet, priešingai, su kraštutinai romantiniu pasako- 
jimu, beveik priešingu tam turiniui, kurį implikuoja formalios 
taisyklės. Kitaip tariant, formalios procedūros (rankinė kame- 
ra, tęstinumo pažeidimas ir t. t.) nėra reikšmingos savaime: jos 
nėra fetišizuojamos kaip autonomiškos, savyje pakankamos pro- 
cedūros, bet yra sudėtingos dialektinės mediacijos dalis. (Tiks- 
lią analogiją sukurtų menininkai, naudojantys specifines „ra- 
dikalias“ modernistines procedūras - atonalią muziką, abstrak- 
čią formalistinę tapybą - kaip dalį globalaus projekto, 
atitinkančio ikimodernistinio vėlyvojo romantizmo tikslus.) 
Von Trieras pats pabrėžia, kad jei filmas būtų nufilmuotas „tie- 
sioginiu“ melodraminiu-jausmingu būdu, tinkančiu prie fil- 
mo turinio, 

Būtų pernelyg trošku. Jūs negalėtumėte to iškęsti. Mes tarsi paėmė- 
me ir uždėjome stilių ant istorijos lyg filtrą. Tai lyg televizijos signalo 
kodavimas, kai jūs sumokate, kad galėtumėte pamatyti filmą: čia mes 
koduojame filmo signalą, kuris vėliau garantuoja žiūrovui galimybę jj 
atkoduoti. Šiurkštus, dokumentinis stilius, kurį pritaikiau filmui ir kuris 
iš esmės jj kvestionuoja ir anuliuoja, reiškia, kad mes priimame istoriją 
tokią, kokia ji yra.? 


Būtent čia ir slypi paradoksas: vienintelis būdas stebėtojui 
„priimti istoriją tokią, kokia ji yra“, tai atkoduoti ją tokia for- 
ma, kuri istoriją „anuliuoja ir kvestionuoja“ — kitaip tariant, 
pajungti ją tam tikrai sapnų veiklai. Negana to, neturėtume 
išleisti iš akių paradokso, jog von Triero procedūra yra priešin- 
ga įprastai melodramos procedūrai, kai represuotas pasakoji- 
mo branduolys sugrįžta formos pertekliumi: ekspresyviu mu- 
zikos patosu, juokinga sentimentalia vaidyba ir t. t. Čia pats 
pasakojimas yra juokingai romantiškas, patetiškas, perdėtas, ir 
forma sumenkina (užuot akcentavusi) perdėtą turinio patosą. 
Filmo esmę ir sudaro šis antagonizmas tarp perdėtai romanti- 
nio turinio apie tikėjimą ir pseudodokumentinės formos - jų 
santykis labai dviprasmiškas. Kaip pabrėžia pats von Trieras, 
nėra taip, kad forma paprasčiausiai sunaikina turinį: būtent 
„blaivi“ distancija turinio atžvilgiu lemia, jog turinys tampa 
„priimtinas“, jog jis neatrodo juokingas (panašiai kaip pokal- 
byje aistringas meilės prisipažinimas atrodytų juokingas pateik- 
tas tiesiogiai, tačiau tampa priimtinas, jei įvyniojamas į apsau- 
ginį ironijos šydą). Ir argi ne tas pats antagonizmas pastebimas 
pačiame turinyje, kur jis pasirodo kaip įtampa tarp asketiškos 
presbiterionų religinės bendruomenės, pajungtos religinio ri- 
tualo formai, iš kurios pašalintas bet koks jouissance pėdsakas 

(pašalinimą signalizuoja iškelti bažnyčios varpai), ir autentiš- 
ko, asmeninio santykio su Dievu, besiremiančio intensyviu jouis- 
sance: kas, jeigu regima griežta opozicija tarp sausos ortodok- 
sinės ritualo Raidės (reguliuojančios gyvenimą protestantų 
bendruomenėje) ir gyvos Dvasios, nurodančios tikrą (Besės) 
tikėjimą anapus dogmos, yra klaidinanti? Kas, jeigu kaip per- 
dėtai romantinis pasakojimas apčiuopiamas tik per pseudodo- 
kumentinės kameros objektyvo formą, taip ir grynas, autentiš- 
kas tikėjimas apčiuopiamas tik perleidus jį per uždaros orto- 
doksinės religinės bendruomenės filtrą? Deja, čia ir prasideda 
filmo problemos: šiandien dominuojanti subjektyvumo forma 
nėra identifikacija su uždara, ortodoksine, religine bendruo- 
mene (prieš kurią būtų galima sukilti), bet „atviras“, atlaidus 
subjektas, vengiantis bet kokių apibrėžtų įsipareigojimų — pa- 
radoksalu tai, jog abu poliai filme Prieš bangas yra toje pačioje 
pusėje, kuri priešinasi dominuojančiai subjektyvumo formai. 
Visuomenėje, kurioje nuo tada, kai nėra Dievo (Įstatymo), vis 
labiau ir labiau nieko nėra uždrausta, filmas sukuria fundamen- 
talų Draudima, atveriant; erdvę autentiškai Transgresijai. Fil- 
mo problema ta, kad jame trūksta šios trečiosios sąvokos, šian- 
dien dominuojančios subjektyvumo formos: Trieras redukuoja 
konfliktą iki priešpriešos tarp tradicijos (Bažnyčia kaip Institu- 
cija) ir postmodernybės (stebuklas), todėl išnyksta reikiama 
moderno dimensija. Ši dimensija, žinoma, egzistuoja, tačiau tie- 
sioginiu materialiu aspektu (naftos gręžinių ir platformų pavida- 
lu, kaip kraštutinė šiandieninio gamtos išnaudojimo forma) - o 
jos subjektyvus poveikis yra suspenduojamas. 

Šioje vietoje peršasi palyginimas su Tarkovskiu. Tiek Tar- 
kovskis, tiek Trieras remiasi įtampa tarp pasakojamo turinio ir 
kinematografinės struktūros: norint įžvelgti jų filmų esmę, ne- 

pakanka tik naratyvinės analizės, nagrinėjančios, kas vyksta die- 
getinėje realybėje; būtina atsižvelgti į specifinį tankį ir svorį 
kinematografinio écriture, kuris sudaro turiniui dialektinę opo- 
ziciją, drauge sąlygoja ir griauna pasakojimo turinį. Triero at- 
veju svarbiausias šios struktūros bruožas yra pseudodokumen- 
tinis, šiurkštus, rankine kamera nufilmuotas, mėgėjiškas mon- 
tažo stilius, kuris sunaikina hiperpatetišką pasakojimo liniją (argi 
šis stilius nėra kinematografinis modernizmas par excellence? 
Taigi galima teigti, jog modernas, kuris pašalintas iš filmo Prieš 
bangas pasakojimo turinio, sugrįžta į jo formą - forma yra „rep- 
resuoto“ turinio „sugrįžimas“). Tarkovskio atveju svarbiausias 
struktūros bruožas yra materialios žemės ir vandens dimensi- 
jos tankis ir svoris, pagrindžiantis specifinį santykį su laiku, 
kuris „slenka“ neapibrėžtai, savo vaga, aplenkdamas aiškią pa- 
sakojimo logiką. 

Taigi būtų per daug paprasta interpretuoti Besę, kurią jos 
susikaustę ortodoksiški kaimynai atstumia tarsi pasileidusią 
beprotę, kaip paskutinį naivaus, autentiško, moteriško tikėji- 
mo įsikūnijimą. Veikiau filmas turėtų būti interpretuojamas lyg 
meditacija apie tai, kaip sunkiai galimas - ar net neįmanomas - 
Tikėjimas šiandien: tikėjimas stebuklais, netgi pačiu kino ste- 
buklu. Tikėjimas neišvengia įprastinio „autentiško tikėjimo su- 
grįžimo“ likimo: grynas Tikėjimas virsta tik dar vienu estetiniu 
žaidimu. Atsižvelgiant į tai, jog filmo pabaigoje aukštai dangu- 
je pasirodo varpai, galima tokia filmo Prieš bangas interpreta- 
cija, kuri teigtų, jog būtent šiuo atveju filmas įkrinta į religinį 
obskurantizmą. Kitaip tariant, atrodo visai įmanoma, jog fil- 
mas baigiasi Besės mirtimi ir vėliau Jano atgautu gebėjimu vaikš- 
čioti: taip susidurtume su neišsprendžiamomis Pascalio lažy- 
bomis, „beprotiškų“ pasikliovimu dieviškąja Valia, kuris atsi- 

tiktinius įvykius interpretuoja kaip „Tikrovės atsaką“ ir kurio 
tikėjimo grynumą palaiko tai, jog šis pasikliovimas negali būti 
„objektyviai verifikuotas“ (kaip jansenistų teologijoje, kuri pa- 
brėžia, jog stebuklai pasirodo tiems, kurie jais jau tiki, o neut- 
raliems stebėtojams jie atrodo kaip beprasmiai sutapimai ar at- 
sitiktinumai). Tokiu atveju filmo Prieš bangas galutinė žinia būtų 
ta, jog „kiekviena(s) iš mūsų turime savyje palaimingą Rojaus 
ir Išganymo viziją, kuriai nereikia jokių garantijų išorinėje rea- 
lybėje“... Tačiau tai, ką filmas Prieš bangas iš tiesų įgyvendina, 
primena gerai žinomą paranojinių istorijų žanrą, kur idée fixe 
pasirodo esanti tikra, o ne gryna herojaus haliucinacija: jis bai- 
giasi brutaliu, netikėtu, faktiniu Besės tikėjimo patvirtinimu, 
lyg Henry Jameso apsakymas Varžto pasukimas būtų perrašy- 
tas taip, kad pabaigoje gautume objektyvų patvirtinimą, jog 
besivaidenančios velniškos figūros yra „tikros“, o ne tik guver- 
nantės įsivaizduotos isteriškos haliucinacijos. 

Šioje vietoje reiktų paaiškinti skirtumą tarp modernizmo ir 
postmodernizmo: jei ne tiesioginiai stebuklai, varpai danguje, 
filmas būtų tipiškas modernistinis kūrinys apie absoliutaus ti- 
kėjimo aklavietę; tačiau paskutinės minutės, kai stebuklas iš 
tiesų įvyksta, yra tam tikras postmodernistinis apendiksas prie 
kitu atveju tragiškos modernistinės egzistencinės Tikėjimo dra- 
mos. Kitaip tariant, postmodernizmą charakterizuoja būtent 
tai, jog jis gali sugrįžti į ikimodernų „užkerėtą pasaulį“, kuria- 
me stebuklai i$ tiesų įvyksta, kaip į estetinį reginį, „iš tiesų tuo 
netikėdamas“, tačiau be ironiškos ar ciniškos distancijos. Fil- 
mo Prieš bangas pabaiga turi būti suvokiama taip pat, kaip tie 
„magiški“ Davido Lyncho filmų momentai, kur asmenys (ku- 
rie kitu atveju dažnai atstovauja visiškam sugedimui) staiga re- 
liginės vizijos dėka iškeliami į angelišką palaimą. Pavyzdžiui, 

filme Mėlynasis aksomas (Blue Velvet) Laura Dern netikėtai 
pradeda pasakoti Kyle'ui MacLachlanui apie viziją savo niū- 
raus pasaulio, kuris staiga prisipildo liepsnelių ir jų čiulbėjimo, 
lydimo religinės vargonų muzikos — svarbu neatsiriboti nuo 
šios nekaltos palaimos scenos su ciniška distancija. Ir tikrai, 
paskutinėje Mėlynojo aksomo scenoje matome liepsnelę, sna- 
pe negailestingai laikančią negyvą vabalą, taip nurodant sąsają 
su trauminiu kadru filmo pradžioje, kai kamera artėja prie Ze- 
mės ir perteikia pasidygėtiną gyvybės šliaužiojimą - tačiau vėl- 
gi, kaip prerafaelitų tapyboje, rojaus palaima ir pasidygėjimas 
gyvybės sugedimu yra dvi tos pačios monetos pusės, taigi būtų 
klaidinga interpretuoti šį paskutinį kadrą lyg ironišką siekį su- 
naikinti Lauros Dern ekstatinį liepsnelės kaip gryno gerumo 
įsikūnijimo aprašymą. Ar geriausias tokio radikalaus dvipras- 
miškumo pavyzdys nėra Laura Palmer iš serialo „Tvin Pykso 
miestelis“ (Twin Peaks), ypač pasileidusi mergina, įsitraukusi į 
nepadorų seksą ir narkotikus, tačiau kuriai, nepaisant to, po 
jos kankinės mirties suteikiamas atpirktos nekaltybės statusas? 
Filmo Ugnie, sek paskui mane (Fire Walk With Me), kuris yra 
įvadas „Tvin Pykso“ serijoms, pabaigoje, po garsiojo kadro, 
rodančio Lauros Palmer kūną, suvyniotą į baltą plastiką, vėl 
matome ją paslaptingoje Raudonojoje Ložėje - Zonoje, priklau- 
sančioje „Tvin Pykso“ serijoms — sėdinčią kėdėje, o agentas 
Kuperis stovi šalia, uždėjęs ranką jai ant peties, palankiai šyp- 
sodamasis, lyg norėtų ją padrąsinti. Po kelių nerimastingo su- 
glumimo akimirkų ji pamažu atsipalaiduoja ir pradeda juoktis 
juoku, sumišusiu su ašaromis; juokas tampa vis džiugesnis ir 
džiugesnis, kol staiga prieš ją pasirodo angelo vizija. Nors ši 
scena gali pasirodyti juokinga ir kičinė, reikia atkakliai teigti, 
jog kai po brutalaus išprievartavimo ir nužudymo Laura Palmer 

yra atperkama, paverčiama laiminga besišypsančia būtybe, žiū- 
rinčia į savo pačios angelišką viziją, šioje scenoje nėra jokios 
ironijos. Kalbant apie filmą Prieš bangas ypač svarbu tai, kad 
paskutinis kadras, vaizduojantis varpus, yra nufilmuotas iš vir- 
šaus — vadinasi, iš Dievo pozicijos, panašiai kaip Hitchcocko 
filme Paukščiai, kur matome garsųjį kadrą, parodantį Bodega 
Bay miestelį iš viršaus (ar paukščių, įsiterpiančių į rėmą, funk- 
cija nėra homologiška varpų funkcijai Triero filme?). Tačiau šis 
homologiškas Dievo akies matymo taško panaudojimas tik pa- 
ryškina skirtumą: Hitchcocko filme dieviškas regėjimo taškas 
rodo piktavališką nepadoraus superego dievybės abejingumą 
žmogiškiems reikalams, o Triero filme - geranorišką, sutaikan- 
tį dieviškojo Jouissance Tikrovės aspektą. 

Visi trys filmai, MZ, PLV ir PB, tokiu būdu priartėja prie Geru- 
mo ribos, ištempia Gerumą anapus apibrėžtos ribos, kur jis virs- 
ta (ar veikiau sutampa) su savo priešybe: sesers Helenos perdėta 
užuojauta atstumiančiam žmogžudžiui ištempia „meilę artimui“ 
iki perversyvaus susižavėjimo; Saros ištikimybė Beno apsispren- 
dimui nusižudyti radikalizuoja pagarsėjusią prostitutės simpatiją 
iki kito palaikymo net tada, kai jis veikia prieš savo interesus; 
Besės gerumas paskatina ją sudaryti ekstravagantiškus simboli- 
nius mainus, kurie verčia susitaikyti su baisiu pažeminimu ir Ziau- 
ria mirtimi. Trys filmai suformuoja tam tikrą triadą, nurodančią 
tris moters pozicijas vyro atžvilgiu: (perversyvią) religinę, (iste- 
rišką) prostitutės, (psichotinę) ištekėjusios moters. Taip pat jie 
pateikia tris variacijas tema „mirtis ir mergelė“ — visi trys vyrai, 
su kuriais moterys susiduria, yra tam tikri „gyvi mirusieji“, ap- 
sistoję „tarp dviejų mirčių“: sesuo Helena susiduria su vyru, pa- 
smerktu mirti ir laukiančiu egzekucijos; Sara sutinka vyrą, kuris 
pats nusprendė nusižudyti ir geria, kol numirs; Besė atsiduria 

prieš vyrą, kuris visiškai luošas. Tai kurgi ta „normali“ ištekėjusi 
moteris? Kitaip tariant, įprasta Viktorijos laikų vyriška šovinisti- 
nė išmintis, pasak kurios vienintelis būdas moteriai išlikti psi- 
chiškai sveikai (t. y. išvengti isteriškų priepuolių ar perversyvaus 
pasileidimo) yra ištekėti, turi būti apverčiama: tikrasis klausi- 
mas yra toks: kaip moteris gali ištekėti nesusirgdama psichoze? 
Atsakymas, žinoma, būtų toks: susitaikydama su partnerio (vy- 
ro) kastracija — t. y. su tuo, jog partneris turi fala, tačiau pats nėra 
falas. Galima tik fantazuoti apie Kitą Vyrą, kuris pats būtų falas, 
tačiau kai toks vyras iš tiesų sutinkamas, padariniai yra katastro- 
fiški, kaip rodo psichotinė Besės lemtis. 


! Tarp kitko, šio jouissance statusas yra radikaliai dviprasmiškas: jis atstovauja 
Panašumui, kuriame tai, kas „mano“, sutampa su tuo, kas yra „kitų“ - t. y. 
įspraudžia Kitybės išorinio intymumo (ex-timate) branduolį į mano vidų. Dėl 
šios priežasties įprastinę formulę, pagal kurią aš „projektuoju“ į Kitą, kuris 
tuo pat metu mane žavi ir atstumia, savo neįsisąmonintą/neatpažintą jouissan- 
ce (panašiai kaip pagarsėjęs baltųjų susižavėjimas afroamerikiečių potencija), 
užtamsina faktas, jog jouissance niekada nėra tiesiog „mano“. Pareiga 
„atpažinti Kito jouissance“ savo paties nesuvokto jouissance projekcijoje 
panaudoja veidrodinio atspindėjimo santykį tarp dviejų jouissance, kuris Cia 
visiškai netinkamas. 

2 Žr.: Alain Badiou, L'Étre et l'évenement (Paris, Seuil, 1988). 

3 Šiam skilimui suprasti labai svarbi scena, kai Sara pasiūlo Benui kaip dovaną 
mažą metalinę gertuvę: jis trumpam sutrinka, nebūdamas tikras, ką ši dovana 
galėtų reikšti. „Tikslios“ interpretacijos nėra: visos trys interpretacijos (tai 
maža gertuvė, gerk nuosaikiai, jei nori išlikti; aš tave myliu besąlygiškai, tokį, 
koks esi, gerk... nusigerk iki mirties, griūk negyvas!) turi būti išsaugotos, nes 
neįžiūrimas šio gesto nesuvokiamumas, įkūnijantis neperprantamą šios 


dovanos paslaptį, sudaro šios scenos esmę. 

* Čia labai svarbus įprastinių giminės (gender) vaidmenų apvertimas: paprastai 
būtent moteris yra apžavėta mirties potraukio, o vyras desperatiškai bando ją 
„pažadinti“, prikelti iš letargijos ir įtraukti į angažuotą gyvenimą. 

* „Aš norėjau sukurti filmą apie gerumą“: „Nuogi stebuklai“, interviu su 
Larsu von Trieru, Sight and Sound 6 (1996), p. 12. 

6 Žr.: Jacques Lacan, Seminar VIII: Le transfert (Paris, Éditions de Seuil, 
1988), p. 312-321. 

7 Detalesnį šio moteriškojo maskarado aspekto aiškinimą žr.: Slavoj Žižek, 
The Indivisible Remainder (London, Verso, 1996), 2 skyrių. 

* Johno Cassavetes'o filmas Veidai (Faces) įdomus grynai formaliu požiūriu, 
atsižvelgiant į tai, kaip kameros pozicijos ir judesiai sulaužo įprastą Holivudo 
„amerikietiško“ kadro procedūrą (rodančią kalbančius veikėjus aukštyn nuo 
pusiaujo): filme Veidai kamera per daug priartėja prie veikėjų, paprastai 
fokusuodama tik jų veidus ir pečių dalį, ir būtent šis atgrasus perdėtas artumas 
sukuria nemalonų, nepadorų „desublimacijos“ efektą, paverčiantį subjektus 
„pasibjaurėtinais“, detaliai parodantį jų veidų isteriškus iškraipymus. 

? ,Nuogi stebuklai“, p. 12. 


Versta iš: Slavoj Žižek, Death and the Maiden, The Žižek Reader, ed. by 
Elisabeth Wright and Edmund Wright, Oxford, UK, and Mass., USA: 
Blackwell, 1999, p. 208-221. 

11. SVEIKI ATVYKĘ Į TIKROVĖS DYKUMĄ 
Tikrovės pasija, regimybės pasija 


Kai Brechtas, vykdamas iš savo namų į teatrą 1953 metų liepą, 
aplenkė Sovietų tankų koloną, judančią link Stalinallee numal- 
šinti darbininkų sukilimo, jis pamojavo jiems ir vėliau tą dieną 
užsirašė savo dienoraštyje, kad tuo momentu (nors niekada ne- 
buvo partijos narys) pirmą kartą gyvenime pajuto norą įstoti į 
Komunistų partiją. Vargu ar Brechtas toleravo kovos žiaurumą 
vildamasis, jog ji atneš klestinčią ateitį: veikiau patį prievartos 
šiurkštumą jis suvokė ir parėmė kaip autentiškumą... Ar tai nė- 
ra puikus pavyzdys to, ką Alainas Badiou apibrėžė kaip svar- 
biausią dvidešimtojo amžiaus bruožą: „tikrovės pasija“ [la pas- 
sion du réel]?! Kitaip negu devynioliktasis amžius su utopiniais 
ar „moksliniais“ projektais ir idealais, ateities planavimu, dvi- 
dešimtasis amžius siekia pateikti patį daiktą, tiesiogiai reali- 
zuodamas ilgai lauktą Naująją Tvarką. Galutinis ir lemiamas 
dvidešimtojo amžiaus momentas buvo tiesioginė Tikrovės pa- 
tirtis kaip priešprieša kasdienei socialinei realybei - ekstremali 
Tikrovės prievarta yra kaina, kurią turime sumokėti už tai, kad 
nuskutame apgaulingus realybės sluoksnius. 

Sėdėdamas Pirmojo pasaulinio karo apkasuose, Ernstas Jün- 
geris džiaugėsi būsima kova vienas prieš vieną kaip autentišku 
intersubjektyviu susidūrimu: autentiškumą sukuria prievarti- 
nės transgresijos aktas, pradedant Lacano Tikrove - tai Daiktas, 
su kuriuo Antigonė susiduria pažeisdama Miesto įstatymus - bai- 

giant Bataille aprašytu ekscesu. Seksualumo plotmėje šios „Tik- 
rovės pasijos“ ikona yra Oshima'os filmas Jausmų imperija (Em- 
pire of the Senses), sukurtas Japonijoje 1970 metais, kuriame 
meilės santykiai virsta abipusiu kankinimu, pasibaigiančiu mir- 
timi. Ar kraštutine Tikrovės pasijos apraiška negalime laikyti 
galimybės, kurią siūlo atviri internetiniai puslapiai, kur galima 
stebėti vaginos vidų per mažą kamerą, pritaisytą dirbtinio falo 
viršuje? Šiame kraštutiniame taške randasi pokytis: kai per daug 
priartėjame prie geidžiamo objekto, erotinis susižavėjimas virsta 
pasibjaurėjimu pliko kūno Tikrove.? 

Kita „Tikrovės pasijos“ versija, kurią galime priešpriešinti 
„tarnavimui gėriui“ socialinėje realybėje, yra aiškiai matoma 
Kubos revoliucijoje. Pasinaudodama būtinybe, šiandieninė Ku- 
ba ir toliau herojiškai neigia kapitalistinę nusidėvėjimo ir pla- 
nuojamo senėjimo logiką: dauguma ten naudojamų produktų 
Vakaruose laikomi nusidėvėjusiais - ne tik pagarsėję 1950 me- 
tų amerikietiški automobiliai, kurie vis dar stebuklingai funk- 
cionuoja, bet net ir dešimtys Kanados geltonųjų mokyklos au- 
tobusų (su senais, vis dar įskaitomais užrašais prancūzų ar ang- 
lų kalbomis), kurie buvo gauti kaip dovana ir panaudoti viešajam 
transportui.* Taigi susiduriame su paradoksu, jog pašėlusioje 
globalaus kapitalizmo eroje pagrindinė revoliucijos užduotis 
yra nuvesti socialinę dinamiką į aklavietę - tai kaina, kurią rei- 
kia mokėti už pašalinimą iš globalaus kapitalistinio tinklo. Čia 
matome keistą simetriją tarp Kubos ir Vakarų „postindustri- 
nių“ visuomenių: abiem atvejais pašėlusi mobilizacija slepia daug 
gilesnį nejudrumą. Kuboje revoliucinė mobilizacija slepia so- 
cialinį sąstingį; išsivysčiusiuose Vakaruose pašėlęs socialinis ak- 
tyvumas slepia pamatinį globalaus kapitalizmo vienoduma, Įvy- 
kio stoką... 

Walteris Benjaminas apibrėžė Mesianistinį momentą kaip 
Dialektik im Stillstand, sustingusia dialektiką: belaukiant Me- 
sianistinio Įvykio, gyvenimas sustoja. Ar Kuboje neaptinkame 
keisto šio momento išsipildymo, tam tikro negatyvaus Mesia- 
nistinio laiko: socialistinio sąstingio, kuriame „laikas tuoj iš- 
seks“, todėl kiekvienas laukia Stebuklo, kuris įvyks, kai Castro 
mirs, o socializmas žlugs? Nenuostabu, kad šalia politinių ži- 
nių ir pranešimų svarbiausia laida per Kubos TV yra anglų kal- 
bos kursai — jų neįsivaizduojama daugybė, penkios šešios va- 
landos kiekvieną dieną. Paradoksalu, tačiau pats sugrįžimas prie 
antimesianistinio kapitalistinio normalaus gyvenimo yra suvo- 
kiamas kaip Mesianistinio laukimo objektas - kažkas, ko šalis 
paprasčiausiai laukia, įšalusi neveikimo būsenoje. 

Kuboje pats pasiaukojimas yra suvokiamas/primetamas kaip 
autentiško revoliucinio Įvykio įrodymas - psichoanalizėje tai 
vadinama kastracijos logika. Visa Kubos politinė-ideologinė ta- 
patybė remiasi ištikimybe kastracijai (nenuostabu, jog Vado var- 
das - Fidelis Castro!): priešpriešą Įvykiui sudaro vis didėjanti 
socialinės būties/gyvenimo inercija: tai šalis, sustingusi laike, 
su senais yrančiais pastatais. Revoliucinis Įvykis buvo „išduo- 
tas“ ne termidoro valdžios įvestos naujos tvarkos; pats prisiri- 
šimas prie Įvykio vedė prie pozityvios socialinės būties sąstin- 
gio. Yrantys pastatai yra ištikimybės Įvykiui įrodymas. Nenuos- 
tabu, jog revoliucinė ikonografija šiandieninėje Kuboje pilna 
krikščioniškų nuorodų - Revoliucijos apaštalų, Che Guevara'os 
išaukštinimo iki Kristaus, iki Amžinojo („lo Eterno“ - tai pava- 
dinimas dainos, kurią Carlosas Puebla apie jį dainuoja): kai 
Amžinybė įsikūnija laike, laikas sustoja. Nenuostabu, kad es- 
minis įspūdis, kurį galima buvo susidaryti Havanoje 2001 me- 
tais, buvo tas, jog visi vietiniai gyventojai pabėgo ir Havaną 

užgrobė skvoteriai - nerandantys vietos šiuose didinguose se- 
nuose pastatuose, užėmę juos laikinai, padaliję dideles erdves 
medinėmis perskyromis ir t. t. Taigi Kubos įvaizdis, kurį susi- 
darome iš Pedro Juano Gutiėrrezo romano (iš jo „nešvarios 
Havanos trilogijos“) yra daug pasakantis: Kubos „būtis“, kuri 
priešpriešinama revoliuciniam Įvykiui, - tai kasdienė kova už 
išlikimą, pabėgimas į drastišką nešvankų seksą, naudojimasis 
diena neturint jokių ateities planų. Ši obsceniška inercija ir 
yra revoliucinio Didingumo „tiesa“.“ 

Ar vadinamasis fundamentalistinis teroras taip pat nėra Tik- 
rovės pasijos išraiška? 1970 metų pradžioje, po Naujosios Kai- 
rės studentų pasipriešinimo judėjimo žlugimo Vokietijoje, vie- 
nas iš jo padarinių buvo Raudonosios armijos frakcijos (Red 
Army Faction) terorizmas (Baaderio-Meinhofo „gauja“ ir t. t.); 
jis rėmėsi prielaida, kad studentų judėjimo nesėkmė parodė, 
jog masės taip giliai įklimpusios savo apolitiskame konsume- 
ristiniame būvyje, kad jų tiesiog neįmanoma pažadinti įprastu 
politiniu švietimu ir sąmoningumo skatinimu - reikia daug dras- 
tiškesnės intervencijos, norint prikelti juos iš ideologinio sąs- 
tingio, iš hipnotinės konsumeristinės būklės, ir tik tiesioginė 
prievartinė intervencija, pavyzdžiui, prekybos centrų sprogdi- 
nimas, būtų veiksminga. Ir argi tas pat, tik skirtingu lygmeniu, 
negalioja šiandieniniam fundamentalistiniam terorizmui? Ar jo 
tikslas nėra pažadinti mus, Vakarų piliečius, iš mūsų sąstingio, 
iš panirimo mūsų kasdieniame ideologiniame pasaulyje? 

Paskutiniai du pavyzdžiai nurodo fundamentalų „Tikrovės 
pasijos“ paradoksą: ji pasirodo per savo visišką priešybę, bū- 
tent teatrališką reginį - pradedant parodomaisiais stalinistiniais 
teismo procesais, baigiant įspūdingais teroristiniais aktais.? Taigi 
jei Tikrovės pasija baigiasi visišku supanašėjimu su įspūdingu 

Tikrovės efektu, tuomet, laikantis tikslios inversijos, „postmo- 
derni“ pasija regimybei baigiasi drastišku sugrįžimu prie Tik- 
rovės pasijos. Imkime „pjaustytojų“ fenomeną (tai žmonės, daž- 
niausiai moterys, jaučiantys neatremiamą poreikį pjaustyti sa- 
ve skustuvais ar kitaip save žaloti); šis reiškinys vyksta paraleliai 
mūsų aplinkos virtualizavimui: šis fenomenas reprezentuoja des- 
peratišką siekį sugrąžinti kūno Tikrovę. Šiuo požiūriu pjausty- 
masis turi būti priešpriešinamas normaliam tatuiruočių rašy- 
mui ant kūno, kuris garantuoja subjekto dalyvavimą (virtualio- 
je) simbolineje tvarkoje - pjaustymosi problema, priešingai, yra 
pačios realybės teigimas. Toli gražu nebūdamas savižudiškas, 
taip pat ir nenurodydamas susinaikinimo geismo, pjaustymasis 
yra radikali pastanga (iš naujo) valdyti realybę arba (kitas šio 
fenomeno aspektas) tvirtai pagrįsti ego kūniška realybe ir taip 
įveikti nepakeliamą nerimą dėl to, jog pjaustytojai suvokia sa- 
ve kaip neegzistuojančius. Pjaustytojai paprastai pasakoja, kad 
vos tik jie pamato šiltą raudoną kraują, tekantį iš pasidarytos 
žaizdos, jie vėl jaučiasi gyvi, tvirtai įsišakniję realybėje“. Taigi 
nors pjaustymasis — patologinis fenomenas, tai yra patologinė 
pastanga išsikovoti tam tikrą normalumą, išvengti totalios psi- 
chotinės krizės. 

Šiandieninėje rinkoje randame daugybę produktų, neturin- 
čių žalingų savybių: kavą be kofeino, grietinėlę be riebalų, alų 
be alkoholio... Sąrašą galima pratęsti: tai galioja ir virtualiam 
seksui be sekso, Colino Powello doktrinai apie karą be aukų (iš 
mūsų pusės, žinoma) kaip karui be karo, šiuolaikiniam politi- 
kos kaip ekspertų administravimo meno apibrėžimui, taigi po- 
litikai be politikos, taip pat ir šiandieniniam tolerantiškam li- 
beraliajam multikultūralizmui kaip patirčiai Kito, kuris jau ne- 
tekęs savo Kitoniškumo (idealizuotas Kitas, kuris tik žavingai 

šoka ir turi ekologiškai pagrįstą holistinį požiūrį į tikrovę, nors 
tai, kad jis muša žmoną, lieka nepastebėta...). Virtuali Realybė 
paprasčiausiai apibendrina šią procedūrą, kai pasiūlomas pro- 
duktas be substancijos: ji sukuria realybę, kuri pati neturi subs- 
tancijos, kieto besipriešinančio Tikrovės branduolio — panašiai 
kaip kava be kofeino kvepia ir turi tą patį skonį kaip tikra ka- 
va, nors ir nėra kava, Virtuali Realybė taip pat patiriama kaip 
realybė, nors ir nėra realybė. Šis virtualizacijos procesas bai- 
giasi tuo, jog „tikrą realybę“ imame suvokti kaip virtualų dari- 
nį. Didžiajai publikos daliai PPC sprogimas buvo įvykis, regi- 
mas per televizoriaus ekraną, ir, stebint dažnai kartojamą kad- 
rą, kaip išsigandę žmonės bėga į kamerą nuo griūvančio bokšto 
sukelto milžiniško dulkių debesies, ar pats šis rakursas neprimi- 
nė įspūdingų kadrų iš katastrofų filmų, ar tai nebuvo specialusis 
efektas, pralenkiantis visus kitus, nes, kaip pažymėjo Jeremy Bent- 
hamas - realybė yra pati geriausia savo pačios regimybė? 

Ar santykis tarp PPC atakų ir Holivudo katastrofų filmų nė- 
ra toks pats kaip tarp snuff pornografijos ir įprastų sadomazo- 
chistinių pornografinių filmų? Karlo Heinzo Stockhauseno pro- 
vokuojančiame teiginyje, jog į PPC bokštus besirėžiantys lėk- 
tuvai buvo tobuliausias meno kūrinys, esama dalelės tiesos: PPC 
bokštų griuvimą galime suvokti kaip dvidešimtojo amžiaus me- 
no „Tikrovės pasijos“ kulminaciją - patys „teroristai“ ėmėsi 
šio veiksmo ne tam, kad padarytų tikrą materialinę žalą, bet 
dėl įspūdingo efekto. Praėjus kelioms dienoms po 2001 metų 
rugsėjo 11-osios, mūsų žvilgsnis vis dar buvo prikaustytas prie 
vaizdo, kai lėktuvas rėžiasi į vieną iš PPC bokštų, ir visi buvo- 
me priversti patirti, ką reiškia „potraukis pakartoti“ bei jouts- 
sance anapus malonumo principo: mes norėjome matyti tai daug 
kartų; tie patys kadrai buvo kartojami ad nauseam, ir nemalo- 

nus pasitenkinimas, kurį patyrėme, buvo pats gryniausias jouts- 
sance. Būtent tuomet, kai stebėjome TV ekrane griūvančius 
abu bokštus, suvokėme, kokia netikra yra „TV šou realybė“: net 
jei šie šou vyksta „iš tikrųjų“, žmonės juose vis dar vaidina — 
paprasčiausiai vaidina save. Įprastinis atsiribojimas romane 
(„veikėjai šiame tekste yra išgalvoti, bet koks panašumas į tik- 
rus asmenis yra visiškai atsitiktinis“) taip pat galioja ir realybės 
muilo operų dalyviams: ten matome išgalvotus veikėjus, net jei 
jie iš tikrųjų vaidina save. 

Autentiška dvidešimtojo amžiaus pasija įsiskverbti į Tikrą 
Daiktą (galiausiai į destruktyvią Tuštumą) per regimybių vora- 
tinklį, sukuriantį mūsų realybę, pasiekia kulminaciją Tikrovės 
virpulyje, sukuriančiame kraštutinį „efektą“, kurio vaikomasi 
digitalizuotais specialiaisiais efektais, pradedant realybės TV ir 
mėgėjiška pornografija, baigiant snuff filmais. Snuff filmai, pa- 
teikiantys „tikrą daiktą“, tikriausiai yra kraštutinė Virtualios 
Realybės tiesa. Esama intymaus ryšio tarp realybės virtualiza- 
vimo ir nesibaigiančio, begalinio kūniško skausmo, daug stip- 
resnio nei įprastinis: ar biogenetikos ir Virtualios Realybės de- 
rinimas neatveria naujų „užkerėtų“ kankinimo galimybių, naujų 
ir negirdėtų horizontų, galinčių praplėsti mūsų gebėjimą kęsti 
skausmą (praplečiant sensorines galimybes iškęsti skausmą, iš- 
randant naujas jo sukėlimo formas)? Galbūt kraštutinis Sade'o 
vaizdinys apie „nemirštančią“ kankinimų auką, kuri gali ken- 
tėti nesibaigiančius skausmus, negalėdama pabėgti į sau prik- 
lausančią mirtį, laukia, kol galės tapti realybe. 

Didžiausia Amerikos paranojinė fantazija sukasi apie asme- 
nį, gyvenantį mažame idiliškame Kalifornijos mieste, vartotojų 
rojuje, ir staiga pradedantį įtarti, kad pasaulis, kuriame jis gy- 
vena, yra apgaulė, vaidinimas, kuris vaidinamas tik tam, kad jį 

įtikintų, jog gyvena realiame pasaulyje, nors visi žmonės ap- 
link jį yra aktoriai ir statistai gigantiškame šou. To pavyzdys 
gali būti Peterio Weiro filmas Trumeno šou (The Truman Show, 
1998) su Jimu Carrey, kuris vaidina mažo miestelio klerką, pa- 
mažu suvokiantį, jog yra nuolatinio, dvidešimt keturias valan- 
das trunkančio televizijos šou herojus: jo gimtasis miestas iš 
tiesų yra gigantiška studija, kur visur jį sekioja kameros. Tarp 
jo pirmtakų verta paminėti Phillipo K. Dicko romaną Time out 
of Joint (1959), kuriame herojus, gyvenantis kuklų kasdienį 
gyvenimą mažame idiliškame Kalifornijos mieste 1950-uju pa- 
baigoje, pamažu suvokia, jog visas miestas yra padirbinys, su- 
kurtas tam, kad jis būtų patenkintas... Pamatinė kūrinių Trume- 
no šou ir Time out of Joint patirtis yra ta, jog vėlyvojo kapita- 
lizmo vartotojiškas Kalifornijos rojus, būdamas hiperrealus, tam 
tikru būdu yra nerealus, be substancijos, neturintis materialaus 
inertiškumo. Panašus siaubo „derealizavimas“ prasidėjo po PPC 
sprogimo: nors aukų skaičius - 3000 - kartojamas visą laiką, 
stebėtina, kad beveik nematome vykstančių skerdynių - nei 
išdraskytų kūnų, nei kraujo, nei desperatiškų mirštančių Zmo- 
nių veidų... kitaip negu reportažuose apie trečiojo pasaulio ka- 
tastrofas, kur svarbiausia yra sukurti sensacingą žinią apie ko- 
kią nors siaubingą detalę: Somalis miršta iš bado, išprievartau- 
tos Bosnijos moterys, vyrai perpjautomis gerklėmis. Šie kadrai 
visuomet lydimi išankstinio perspėjimo, kad „kai kurie vaiz- 
dai, kuriuos pamatysite, yra žiaurūs ir gali išgąsdinti vaikus“ — 
tai įspėjimas, kurio niekada negirdime reportažuose apie PPC 
griuvimą. Ar tai nėra dar vienas įrodymas, jog net šiuo tragišku 
momentu išsaugomas atstumas, skiriantis Mus nuo Jų, nuo jų 
realybės: tikrasis siaubas vyksta ten, o ne čia?! 

Taigi ne tik Holivudas kuria tikro gyvenimo regimybę, netu- 

rinčią materialumo svorio ir inercijos - vėlyvojo kapitalizmo 
vartotojų visuomenėje pats „realus socialinis gyvenimas“ kaž- 
kokiu būdu įgyja suvaidintos regimybės bruožų, kur mūsų kai- 
mynai „realiame“ gyvenime elgiasi kaip scenos aktoriai ir sta- 
tistai... Vėlgi galutinė kapitalistinio utilitarinio nudvasinto pa- 
saulio tiesa yra paties „tikrojo gyvenimo“ dematerializacija, jo 
virtimas regimybės šou. Christopheris Isherwoodas išreiškė šį 
Amerikos kasdienio gyvenimo nerealumo pojūtį kalbėdamas 
apie motelių kambarius: „Amerikos moteliai yra netikri! Jie 
sąmoningai suprojektuoti taip, kad būtų netikri... Europiečiai 
mūsų nemėgsta, nes mes persikėlėme gyventi į savo reklamą, 
panašiai kaip hermitai sulenda į olas kontempliuoti“. Peterio 
Sloterdijko „sferos“ samprata čia realizuojama pažodžiui, kaip 
gigantiška metalinė sfera, apgaubianti ir izoliuojanti visą mies- 
tą. Prieš keletą metų tokie fantastiniai filmai kaip Zardoz ar 
Logano pabėgimas (Logan's Run) nuspėjo šiandieninę postmo- 
dernią nemalonią būklę, perkeldami šią fantaziją į pačią bend- 
ruomenę: tai izoliuota grupė, gyvenanti aseptinį gyvenimą izo- 
liuotoje erdvėje, besiilginti realaus pasaulio materialaus nyki- 
mo patirties. Ar be galo kartojamas kadras, kai lėktuvas priartėja 
ir rėžiasi į antrąjį PPC bokštą, nėra tikroviška versija garsiosios 
scenos iš Hitchcocko filmo Paukščiai, puikiai išanalizuotos Ray- 
mondo Bellouro, kur Melani priartėja prie Badega Bay molo, 
perplaukusi įlanką mažu laiveliu? Kai, artėdama prie prieplau- 
kos, ji mojuoja (būsimam) mylimajam, vienas paukštis (kuris iš 
pradžių atrodo kaip neaiški tamsi dėmė) staiga pasirodo kadro 
viršuje iš dešinės ir kerta jai į galva.? Ar lėktuvas, kuris rėžėsi į 
PPC bokštą, nebuvo ta Hitchcocko pavaizduota anamorfinė 
dėmė, kuri denatūralizavo i1dilišką ir gerai pažįstamą Niujorko 
peizažą? 

Brolių Wachowskių hitas Matrica (Matrix, 1999) privedė šią 
logiką iki kraštutinumo: materiali realybė, kurią visi patiriame 
ir matome aplinkui, pasirodo esanti virtuali, kuriama ir koor- 
dinuojama gigantiško megakompiuterio, su kuriuo visi esame 
susieti; kai pagrindinis veikėjas (kurį vaidina Keanu Reevesas) 
atsibunda „tikroje realybėje“, jis mato apleistą peizažą, užterš- 
tą sudegusiomis liekanomis - to, kas liko iš Čikagos po globa- 
laus karo. Pasipriešinimo vadas Morfėjus ironiškai pasisveiki- 
na: „Sveiki atvykę į tikrovės dykumą“. Argi kažkas panašaus 
nevyko Niujorke rugsėjo 11-ąją? Jo gyventojai atsidūrė „tikro- 
vės dykumoje“ — mums, sugadintiems Holivudo, šis peizažas 
bei griūvančių bokštų kadrai galėjo nebent priminti labiausiai 
kvapą gniaužiančias scenas iš katastrofų filmų. 

Kai girdime, jog atakos buvo visiškai netikėtas šokas, jog 
įvyko tai, kas yra neįsivaizduojama Neįmanomybė, reiktų pri- 
siminti kitą išskirtinę katastrofą iš dvidešimtojo amžiaus pra- 
džios - Titaniko skendima: tai taip pat buvo šokas, tačiau jam 
jau buvo numatyta vieta ideologinėje vaizduotėje, nes Titani- 
kas buvo devynioliktojo amžiaus industrinės civilizacijos ga- 
lios simbolis. Ar negalime to paties pasakyti ir apie šias atakas? 
Argi masinės informacijos priemonės visą laiką neatakavo mū- 
sų kalbomis apie teroristų grėsmę; ši grėsmė akivaizdžiai turi 
libidine motyvaciją - prisiminkime tokius filmus kaip Pabėgi- 
mas iš Niujorko (Escape from New York) arba Nepriklausomy- 
bės diena (Independence Day). Būtent toks ir yra loginis paaiš- 
kinimas, kodėl atakos dažnai lyginamos su Holivudo katastro- 
fu filmais: nejmanomybe, kuri įvyko, buvo fantazijos objektas, 
taigi tam tikru mastu Amerika gavo tai, apie ką fantazavo, ir tai 
buvo didžiausias siurprizas. Didžiausias šios sąsajos tarp Holi- 
vudo ir „karo su terorizmu“ apvertimas radosi tuomet, kai Pen- 

tagonas nusprendė prašytis Holivudo pagalbos: 2001 metų spa- 
lio pradžioje spauda pranešė, jog grupė Holivudo scenaristų ir 
režisierių, katastrofų filmų specialistų, yra įtraukta į Pentago- 
no tyrimą tam, kad įsivaizduotų galimus teroristų atakų scena- 
rijus ir padėtų šias atakas atremti. Atrodo, jog šį sąveika tęsiasi: 
2001 metų lapkričio pradžioje vyko keletas susitikimų tarp Bal- 
tųjų Rūmų patarėjų ir vyresniųjų Holivudo prodiuserių, sie- 
kiant koordinuoti karo veiksmus ir apibrėžti, kaip Holivudas 
galėtų būti naudingas „karui su terorizmu pasiųsdamas tinka- 
mą ideologinę žinią ne tik amerikiečiams, bet taip pat ir Holi- 
vudo publikai visame pasaulyje - tai galutinis empirinis jrody- 
mas, kad Holivudas iš tiesų funkcionuoja kaip „ideologinis vals- 
tybės aparatas“. 

Taigi turėtume apversti įprastinę interpretaciją, pagal kurią 
PPC sprogimai buvo Tikrovės įsibrovimas, sukrėtęs mūsų iliu- 
zinę Sferą: visiškai priešingai — dar prieš PPC griuvima mes 
gyvenome realybėje, kurioje trečiajame pasaulyje vykstančius 
baisumus suvokėme kaip kažką, kas nebuvo mūsų socialinės 
realybės dalis, kaip kažką, kas (mums) egzistavo lyg šmėkliška 
regimybė (TV) ekrane - o tai, kas įvyko rugsėjo 11-ąją, buvo 
šios įsivaizduojamos ekrano regimybės išsipildymas mūsų rea- 
lybėje. Ne realybė įsibrovė į mūsų vaizdinį: vaizdinys įsibrovė 
ir supurtė mūsų realybę (t. y. simbolines koordinates, kurios 
apibrėžia tai, ką suvokiame kaip realybę). Tai, jog po rugsėjo 
11-osios daugumos populiarių filmų, kurių scenos primena PPC 
griuvimą (vaizduoja degančius ar puolamus aukštus pastatus ar 
teroristinius aktus), rodymas buvo atidėtas (arba filmai buvo 
padėti į lentynas) turėtų būti interpretuojama kaip fantazmi- 
nio pagrindo, sąlygojusio PPC griuvimą, „represavimas“. Ži- 
noma, čia nesiruošiama žaisti pseudopostmodernaus žaidimo, 

kuris PPC sprogimą redukuotų į dar vieną medijos reginį, in- 
terpretuoti jį kaip snuff pornografinio filmo katastrofinę versi- 
ją; klausimas, kuris turėjo kilti tuomet, kai spoksojome į TV 
ekranus rugsėjo 11-ąją, yra paprasčiausiai toks: Kur mes tai jau 
matėme daugybę kartų? 

Tai, jog rugsėjo 11-osios atakos buvo populiarių fantazijų 
medžiaga seniai iki to, kai jos iš tikrųjų įvyko, yra dar vienas 
supainiotos sapnų logikos atvejis: lengva paaiškinti, kodėl 
vargšai žmonės visame pasaulyje svajoja tapti amerikiečiais — 
tačiau apie ką svajoja prakutę amerikiečiai, sustingę savo gero- 
vėje? Apie globalią katastrofą, kuri sukréstu jų gyvenimus - 
kodėl? Būtent tai ir tiria psichoanalizė: ji siekia paaiškinti, 
kodėl mus, supamus gerovės, persekioja košmariškos katastro- 
fų vizijos. Šis paradoksas taip pat rodo, kaip turėtume interp- 
retuoti Lacano teiginį apie „fantazijos peržengimą“, žymintį 
baigiamąjį psichoanalitinio gydymo momentą. Šis teiginys tarsi 
puikiai atitinka bendrą supratimą, ką psichoanalizė turi dary- 
ti: žinoma, ji turi išvaduoti mus i$ idiosinkratiniu fantazijų 
gniaužtų ir priversti pamatyti realybę tokią, kokia ji yra! Ta- 
čiau būtent to Lacanas ir neturi galvoje — jis siekia visiškai 
priešingo dalyko. Mūsų kasdienėje patirtyje mes esame pani- 
rę „realybėje“ (kuri struktūruojama ir palaikoma fantazijos), 
ir šis panirimas yra pertraukiamas simptomų, kurie liudija, 
jog kitas, represuotas mūsų psichikos lygmuo priešinasi pani- 
rimui į kasdienę realybę; arba, cituojant glaustą Richardo 
Boothby formuluotę: 


„Fantazijos peržengimas“ nereiškia, jog subjektas kažkaip atsikrato 
priklausomybės nuo fantazijos kaprizų ir prisitaiko prie pragmatinės 
„realybės“ ,- visiškai priešingai: subjektas pajungiamas simbolinės sto- 

kos efektui, kuris atskleidžia kasdienės realybės ribas. Peržengti fanta- 
Ziją Lacano apibrėžta prasme reiškia būti dar giliau panirusiam į fanta- 
zijg nei anksčiau, būti dar intymiau susijusiam su tam tikra fantazijos 
šerdimi, kuri peržengia įsivaizdavimą * 


Boothby yra teisus, pabrėždamas, jog fantazijos struktūra kei- 
čiasi lyg Janas: fantazija tuo pat metu sutaiko, nuginkluoja (pa- 
teikdama įsivaizduojamą scenarijų, kuris padeda įveikti Kito 
geismo atvertą bedugnę) ir sukrečia, trukdo, neleidžia prisitai- 
kyti prie mūsų realybės. „Fantazijos peržengimo“ sampratos 
ideologinė-politinė dimensija buvo aiškiai atskleista to, kokį 
unikalų vaidmenį roko grupė Top lista nadrealista suvaidino 
Bosnijos karo apsiaustame Sarajeve: jų ironiški pasirodymai - 
kurie karo ir bado metu satyrizavo keblią Sarajevo gyventojų 
padėtį - įgijo kultinį statusą ne tik tarp alternatyviosios kultū- 
ros gerbėjų, bet ir tarp visų Sarajevo gyventojų (savaitiniai gru- 
pės TV šou buvo rodomi per visą karą ir buvo neįtikėtinai po- 
puliarūs). Užuot dejavę dėl tragiško bosnių likimo, jie drąsiai 
mobilizavo visas klišes apie „kvailus bosnius“, plačiai paplitu- 
sias Jugoslavijoje, visiškai su jomis susitapatindami - tuo buvo 
norima pabrėžti, kad tikrasis solidarumas reiškia tiesioginę akis- 
tatą su obsceniškomis rasistinėmis fantazijomis, kurios cirku- 
liavo simbolinėje Bosnijos erdvėje, žaismingą identifikaciją su 
jomis, o ne šių nešvankybių neigimą, nes jos nereprezentuoja 
žmonių, kokie jie yra „iš tikrųjų“. 

Tai reiškia, jog regimybės ir Tikrovės dialektika negali būti 
redukuojama | elementarų faktą, jog mūsų kasdienio gyveni- 
mo virtualizacija, supratimas, jog vis labiau ir labiau įsitraukia- 
me į dirbtinai sukonstruotą pasaulį, sukelia neatremiamą po- 
reikį „sugrįžti prie Tikrovės“, atgauti tvirtą pamatą „tikroje rea- 

lybėje“. Tikrovė, kuri sugrįžta, turi dar vienos regimybės statu- 
są: būtent todėl, jog ji yra tikra, t. y. dėl jos trauminio/ekscesy- 
vaus pobūdžio, mes negalime jos integruoti į (tai, ką suvokiame 
kaip) mūsų realybę ir esame priversti patirti ją kaip košmarišką 
reginį. Būtent toks ir buvo dėmesį prikaustantis PPC griuvimo 
vaizdas: vaizdas, regimybė, „efektas“, kuris drauge pateikė „patį 
daiktą“. Šis „Tikrovės efektas“ nėra tas pat, ką Roland'as Bart- 
hes'as 1960 metais pavadino l'effet du réel: veikiau tai visiškai 
priešingas dalykas: l'effet du irréel. Tai reiškia: kitaip negu Bart- 
hes'o l'effet du réel, kai tekstas priverčia mus priimti jo fiktyvų 
produktą kaip „tikrą“, pati Tikrovė, kad išsilaikytų, turi būti 
suvokta kaip košmariška nereali šmėkla. Paprastai sakome, jog 
neturėtume suvokti fikcijos kaip realybės — prisiminkime 
postmodernistinį teiginį, jog „realybė“ yra diskursyvus pro- 
duktas, simbolinė fikcija, kurią klaidingai suvokiame kaip subs- 
tancinį autonomišką darinį. Psichoanalizės pamoka šiuo klausi- 
mu yra priešinga: neturėtume realybės suvokti kaip fikcijos — 
turime pajėgti įžiūrėti tame, ką suvokiame kaip fikciją, kietą 
Tikrovės branduolį, kurį galime išsaugoti tik paversdami jį 
fikcija. Trumpai tariant, turime įžvelgti, kuri realybės dalis 
gali būti „transfunkcionalizuojama“ per fantaziją, taigi nors 
tai realybės dalis, ji yra suvokiama kaip fiktyvi. Daug sunkiau, 
nei atmesti/demaskuoti (tariamą) realybę kaip fikciją, yra at- 
pažinti fikcijos dalį „tikroje“ realybėje. (Žinoma, tai sugrąži- 
na atgal prie seno Lacano teiginio, kad gyvūnai apgaudinėja 
pateikdami tai, kas netikra, kaip tikra, o žmonės (būtybės, 
gyvenančios simbolinėje erdvėje) apgaudinėja pateikdami tai, 
kas tikra, kaip netikra.) Ši įžvalga leidžia sugrįžti prie pavyz- 
džio apie pjaustytojus: jei tikroji priešprieša Tikrovei yra rea- 
lybė, galbūt tai, nuo ko jie stengiasi pabėgti pjaustydami save, 

yra ne nerealumo, dirbtinio mūsų pasaulio virtualumo jaus- 
mas, bet pati Tikrovė, kuri sprogsta, virsdama nekontroliuo- 
jamomis haliucinacijomis, imančiomis persekioti mus, vos tik 
prarandame atramą realybėje? [...] 


Nuo homo sucker prie homo sacer 


Tačiau kas, jei „iš tikrųjų gyvi“ esame tik tuomet, kai atsiduo- 
dame perdėtam intensyvumui, kuris perkelia mus anapus „pli- 
ko gyvenimo“? Kas, jei būdami susitelkę tik ties išgyvenimu, 
net jei jis kvalifikuojamas kaip „geras laiko leidimas“, visiškai 
prarandame patį gyvenimą? Kas, jei palestinietis savižudis sprog- 
dintojas tuo momentu, kai susprogdina save (ir kitus), perdėtai 
kalbant, yra „labiau gyvas“ nei amerikietis kareivis, kuris daly- 
vauja kare sėdėdamas prieš kompiuterio ekraną, nutolęs nuo 
priešo šimtus mylių, arba Niujorko japis, bėgiojantis Hadsono 
upės pakrante, kad palaikytų kūno formą? Arba, kalbant psi- 
choanalitiniais terminais, kas, jei isterikas, nuolat perdėtai kves- 
tionuojantis savo egzistenciją, yra iš tiesų gyvas, tuo tarpu Zmo- 
gus, apsėstas obsesijos, pasirenka „gyvenimą mirtyje“? Kitaip 
tariant, ar jo įkyrių ritualų tikslas nėra sutrukdyti tam, kad „tai“ 
atsitiktų — jei „tai“ reiškia paties gyvenimo perteklių? Ar ka- 
tastrofa, kurios ji ar jis bijo, nėra tai, jog jai ar jam kažkas iš 
tikrųjų atsitiks? 

Tai Nietzsche's paradoksas, nurodantis, jog labiausiai šiame 
Gyvenimo teigime, kuris priešpriešinamas visoms transcenden- 
tinėms Priežastims, pralaimi pats gyvenimas. Gyvenimą daro 
„vertą gyventi“ būtent gyvenimo perteklius: žinojimas, jog yra 
kažkas, dėl ko esame pasiruošę rizikuoti savo gyvybe (šį per- 

teklių galime vadinti „laisve“, „garbe“, „kilnumu“, „autono- 
mija“ ir t. t.). Tik tuomet, kai esame pasiruošę rizikuoti, iš tiesų 
gyvename. Chestertonas tai aptaria kalbėdamas apie drąsos pa- 
radoksą: 


Jei kareivis, apsuptas priešų, nori išsigelbėti, reikia suderinti stiprų 
geismą gyventi su keistu nesirūpinimu dėl mirties. Jis neturi laikytis 
įsikibęs gyvenimo, nes tokiu atveju bus bailys ir neišsigelbės. Jis neturi 
tik laukti mirties, nes tuomet bus savižudis ir neišsigelbės. Jis turi siekti 
gyvenimo pašėlusiai jo nepaisydamas; jis turi geisti gyvenimo kaip van- 
dens ir, nepaisydamas to, gerti mirtį kaip vyną.'? 


Taip „postmetafizinė“ Paskutiniojo Žmogaus pozicija, kuria 
siekiama išlikimo, virsta anemišku spektakliu gyvenimo, slen- 
kančio kaip savo paties šešėlis. Būtent šiame horizonte turime 
interpretuoti šiandien vis stiprėjantį mirties bausmės atmeti- 
mą: privalome gebėti įžvelgti šį atmetimą remiančią slaptą „bio- 
politiką“. Tie, kurie teigia „gyvenimo sakralumą“, siekdami jį 
apginti nuo transcendentinių galių, parazituojančių jo atžvil- 
giu, baigia kalbomis apie „kontroliuojamą pasaulį, kuriame gy- 
vensime be skausmo, saugiai — ir nuobodžiai“,!! pasaulyje, ku- 
riame dėl oficialaus tikslo — ilgo ir malonaus gyvenimo - visi 
tikri malonumai yra uždrausti arba griežtai kontroliuojami (rū- 
kymas, narkotikai, maistas...). Spielbergo filmas Gelbstint eili- 
nį Rajanq (Saving Private Ryan) yra paskutinis šios nuostatos, 
kai rūpi tik išlikti mirties akivaizdoje, pavyzdys, „demistifikuo- 
jantis“ karą kaip beprasmes skerdynes, kurių niekas negali pa- 
teisinti — būtent todėl ši nuostata geriausiai pateisina Colino 
Powello karinę doktriną „jokių aukų iš mūsų pusės“. Čia turė- 
tume nesumaišyti perdėtai rasistinio krikščioniškojo fundamen- 

talizmo, skatinančio „ginti Vakarus“, ir tolerantiškos liberalios 
„karo su terorizmu“ versijos, siekiančios išgelbėti pačius mu- 
sulmonus nuo fundamentalizmo pavojaus: čia svarbus tiek jų 
skirtumas, tiek tai, jog jie įsivelia į tą pačią save naikinančią 
dialektiką. 

Būtent atsižvelgdami į šį pamatinį pokytį „biopolitikoje“, tu- 
rėtume interpretuoti dabartinius politinius teiginius, kurie gali 
pasirodyti esą tarsi Freudo aprašyti liežuvio paslydimai. Kai 
Donaldo Rumsfeldo žurnalistai paklausė, ko siekia Amerika 
bombarduodamaa Afganistaną, jis paprasčiausiai atsakė: „Nu- 
žudyti kuo daugiau Talibano kareivių ir „Al Oaeda“ narių“. Šis 
teiginys nėra toks aiškus, kaip gali pasirodyti: įprastas karinės 
operacijos tikslas yra laimėti karą, priversti priešą kapituliuoti, 
ir netgi masinis naikinimas yra tik kraštutinė priemonė, pade- 
danti siekti šio tikslo... Rumsfeldo stačiokiškas teiginys, kaip ir 
kiti panašūs reiškiniai, pavyzdžiui, neapibrėžtas afganų belais- 
vių statusas Gvantanamo įlankoje, yra problemiški tuo, jog tie- 
siogiai nurodo į Agambeno skirtį tarp teisėto piliečio ir Homo 
sacer, kuri(s), nors būdama(s) gyva žmogiška būtybė, neprik- 
lauso politinei bendruomenei. Toks yra Johno Walkerio, „ame- 
rikiečio talibo“, statusas — ar jo vieta Amerikos kalėjime, ar 
tarp įkalintų Talibano kovotojų? Kai Donaldas Rumsfeldas apib- 
rėžė juos kaip „neteisėtus kovotojus“ (priešpriešindamas „įpras- 
tiems“ karo belaisviams), tai nereiškė, kad jie yra paskelbti už 
įstatymo ribų dėl savo nusikalstamos teroristinės veiklos: kai 
Amerikos pilietis padaro rimtą nusikaltimą, pavyzdžiui, žmog- 
žudystę, jis vis dar yra „teisėtas nusikaltėlis“; skirtumas tarp 
nusikaltėlių ir nenusikaltėlių nesutampa su skirtumu tarp „tei- 
sėtų“ piliečių ir tų, kurie Prancūzijoje vadinami sans-papiers. 
Pašalintieji yra ne tik teroristai, bet ir tie, kurie gauna humani- 

tarinę pagalbą (ruandiečiai, bosniai, afganai...): šiandieninis Ho- 
mo sacer yra privilegijuotas humanitarinės biopolitikos objek- 
tas: ta(s), kuri(s) netenka savo visiško žmogiškumo, kai ja/juo 
imama globėjiškai rūpintis. Turime atpažinti paradoksą, jog kon- 
centracijos stovyklos ir pabėgėlių stovyklos humanitarinės pa- 
galbos požiūriu yra tos pačios sociologinės formalios matricos 
skirtingi veidai, „žmogiškas“ ir „nežmogiškas“. Abiem atvejais 
tinka žiaurus pajuokavimas iš Lubitchiaus filmo Būti ar nebūti 
(Io Be or Not to Be): paklaustas apie vokiečių koncentracijos 
stovyklas okupuotoje Lenkijoje, „koncentacijos stovyklų 
Erhardtas“ atšovė: „Mes koncentruojame, o lenkai stovyklau- 
ja“.'2 Abiem atvejais gyventojai redukuojami į biopolitikos ob- 
jektą. Taigi nepakanka išvardyti šiandieninius Homo sacer at- 
vėjus: tai sans papiers Prancūzijoje, favelas gyventojai Brazili- 
joje, žmonės iš afroamerikiečių getų JAV ir t. t. Labai svarbu 
papildyti šį sąrašą iš humanitarinės pusės: galbūt tie, kurie su- 
vokiami kaip humanitarinės pagalbos gavėjai, yra šiandieninės 
Homo sacer tigūros. 

Galutinis šios Homo sacer logikos įrodymas pasirodė tuo- 
met, kai 2002 metų kovo pradžioje likusios Talibano ir „Al 
Oaeda“ pajėgos nustebino amerikiečius ir jų sąjungininkus nuož- 
mia gynyba, privertusia juos trumpai atsitraukti, taip pat jie 
numušė amerikiečių sraigtasparnį, tuo pažeisdami šventą prin- 
cipą apie karą be aukų. Labiausiai keista Amerikos medijoje 
pasirodžiusiuose reportažuose buvo tai, jog jie negalėjo nuslėpti 
savo nustebimo, kad Talibanas ėmėsi atsakomojo smūgio, lyg 
galutinis įrodymas, kad jie iš tiesų yra kriminaliniai teroristai 
(„neteisėti kovotojai“), yra tai, kad apšaudomi jie šauna at- 
gal... Tokia pati kebli padėtis aiškiai įžiūrima reportažuose iš 
okupuoto Vakarų kranto: kai Izraelio armija - tai jie suvokia 

kaip karinę operaciją — atakuoja Palestinos policiją bei siste- 
mingai naikina Palestinos infrastruktūrą, palestiniečių pasiprie- 
šinimas laikomas įrodymu, jog turime reikalo su teroristais. Šis 
paradoksas glūdi jau pačioje „karo su terorizmu“ sampratoje - 
tai keistas karas, kur priešas kriminalizuojamas, jei jis tiesiog 
ginasi ir atsišaudo. Taigi pasirodo nauja būtybė, kuri nėra nei 
priešo kareivis, nei paprastas musikaltėlis: „Al Oaeda“ teroris- 
tai nėra priešo kareiviai, jie yra „neteisėti kovotojai“; bet jie 
taip pat nėra ir paprasti nusikaltėliai - JAV radikaliai priešinosi 
tam, kad PPC atakos būtų interpretuojamos kaip apolitiškas 
kriminalinis aktas. Trumpai tariant, tai, kas pasirodo Teroristo 
pavidalu, kuriam paskelbiamas karas, yra politinis Priešas, pa- 
šalintas iš tikrosios politinės erdvės. 

Esama dar vieno naujosios globalios tvarkos aspekto: išnyksta 
karas senąja prasme kaip reguliuojamas konfliktas tarp suvere- 
nių valstybių, kuriam galioja tam tikros taisyklės (elgesys su 
belaisviais, tam tikrų ginklų draudimas ir t. t.). Lieka dviejų 
tipų konfliktai: arba kovos tarp Homo sacer grupių - tai „etni- 
niai-religiniai konfliktai“, kurie pažeidžia universalias žmogaus 
teisių taisykles, tačiau nelaikomi tikrais karais, todėl skatina 
Vakarų galias imtis „humanitarinės pacifistinės“ intervencijos — 
arba tiesioginės JAV ir kitų naujosios globalios tvarkos repre- 
zentantų atakos, kurios taip pat nelaikomos tikru karu, nes šiuo 
atveju susiduriama tik su „neteisėtais kovotojais“, nusikalsta- 
mai besipriešinančiais universalios tvarkos jėgoms. Šiuo ant- 
ruoju atveju net negalime įsivaizduoti neutralios humanitari- 
nės organizacijos, pavyzdžiui, Raudonojo Kryžiaus, kaip tarpi- 
ninkės tarp kariaujančių pusių, organizuojančios pasikeitimą 
belaisviais ir t. t.: viena konflikto pusė (JAV vadovaujama glo- 
bali jėga) jau prisiima Raudonojo Kryžiaus vaidmenį - ji save 

suvokia ne kaip kariaujančią pusę, bet kaip taikos ir globalios 
tvarkos tarpininkę, kuri nuslopina konkrečius pasipriešinimus 
ir drauge užtikrina humanitarinę pagalbą „vietiniams gyvento- 
jams“. Kraštutinis tokio elgesio su „vietiniais gyventojais“ kaip 
su Homo sacer įvaizdis yra Amerikos karo lėktuvas, skrendan- 
tis virš Afganistano - niekuomet nežinai, ką jis numes, bomba 
ar maisto paketą. 

Šis keistas „priešybių sutapimas“ pasiekė kraštutinumą, kai 
2002 metų balandį Haraldas Nasvikas, Norvegijos parlamento 
dešiniojo sparno atstovas, pasiūlė George'ą W. Bushą ir Tony 
Blairą kandidatais Nobelio taikos premijai gauti, remdamasis 
jų įtakingu vaidmeniu „kare su terorizmu“, kuris yra didžiau- 
sia grėsmė taikai šiandien — senas Orwello moto: „Karas yra 
taika“, pagaliau tapo realybe. Situacija labiausiai ironiška tuo, 
kad pagrindinė „netiesioginė žala“ Vakarams yra sunki afganų 
pabėgėlių padėtis ir apskritai katastrofiška maisto ir sveikatos 
priežiūros situacija Afganistane; taigi kartais kariniai veiksmai 
prieš Talibaną yra beveik pateikiami kaip būdas garantuoti saugų 
humanitarinės pagalbos gabenimą. Taigi nėra jokios priešprie- 
šos tarp karo ir humanitarinės pagalbos: abu dalykai artimai 
susiję; ta pati intervencija gali funkcionuoti simultaniškai 
abiem lygmenimis: Talibano režimo slopinimas parodomas 
kaip dalis strategijos, kuria siekiama padėti Talibano engia- 
miems afganams - kaip pasakė Tony Blairas, galbūt reikės bom- 
barduoti Talibaną, kad galima būtų užtikrinti maisto perga- 
benimą ir paskirstymą. 

Taigi ar nesame liudininkai atgimstančios senos skirties tarp 
žmogaus teisių ir piliečio teisių? Ar teisės priklauso visiems žmo- 
nijos nariams (taigi jos turėtų būti gerbiamos ir Homo sacer 
atveju), ar esama daug siauresnių teisių, kurios priklauso pilie- 


37/2 


čiams (ir kurių statusas yra teisiškai reguliuojamas)? Tačiau kas, 
jei padarytume dar radikalesnę išvadą? Kas jei tikroji proble- 
ma yra ne trapus pašalintojo statusas, bet veikiau faktas, kad 
pačiu elementariausiu lygmeniu mes visi esame „pašalintieji“ 
būtent tuo atžvilgiu, kad mūsų elementariausia, „nulinė“ pozi- 
cija tampa biopolitikos objektu ir kad galimos politinės ir pi- 
lietinės teisės mums yra suteikiamos antriniu gestu, suderinus 
jas su biopolitiniais strateginiais apskaičiavimais? Kas jei tai yra 
kraštutinis „postpolitikos“ sampratos padarinys? Agambeno 
Homo sacer samprata yra problemiška, nes ji atstovauja Ador- 
no ir Horkheimerio „Švietimo dialektikai“ arba Michelio Fou- 
cault disciplinarinei galiai ir biogaliai: žmogaus teisių, demok- 
ratijos, įstatymo valdymo ir kitoms temoms, taigi yra visiškai 
redukuojama į apgaulingą kaukę, pridengiančią „biogalios“ dis- 
ciplinarinius mechanizmus, kurių galutinė išraiška yra dvide- 
šimtojo amžiaus koncentracijos stovyklos. Pamatinis pasirinki- 
mas čia yra tarp Adorno ir Habermaso: ar modernus (politi- 
nės) laisvės projektas yra klaidinga regimybė, kurios „tiesą“ 
įkūnija subjektai, praradę paskutinius autonomijos skutelius ir 
visiškai panirę į vėlyvojo kapitalizmo „administruojamą pasau- 
lj“, ar iš tiesų „totalitariniai“ fenomenai tik liudija, kad politi- 
nis modernybės projektas lieka neužbaigtas? Taigi ar šis pasi- 
rinkimas tarp „pesimistinės“ istorinės-politinės analizės, kuri 
nurodo galutinį uždarumą (šiandieninę visuomenę kaip tokią, 
kur dingsta plyšys tarp politinio gyvenimo ir pliko gyvenimo, 
o „pliko gyvenimo“ kontrolė ir administravimas tiesiogiai pa- 
sireiškia kaip pačios politikos esmė), ir „optimistiškesnio“ po- 
žiūrio, kai „totalitariniai“ fenomenai suvokiami kaip atsitikti- 
niai „nukrypimai“ nuo Švietimo projekto, kaip simptomas, per 
kurį išryškėja Švietimo projekto „tiesa“, iš tiesų išsemia visas 

galimybes? Kas jei tai yra dvi tos pačios monetos pusės, besire- 
miančios to paties trauminio bruožo represavimu/išstūmimu? 

„Totalitarinė“ „administruojamo pasaulio“ samprata, pagal 
kurią pati subjektyvios laisvės patirtis yra tik regimybė, slepianti 
pajungimą disciplinariniams mechanizmams, galiausiai yra ne- 
padori fantazminė išvirkščioji „oficialiosios“ viešos ideologijos 
(ir praktikos) pusė, liečianti individualią autonomiją ir laisvę: 
ši išvirkščioji pusė lydi „oficialiąją“, papildo ją kaip nepadorus 
šešėlis antrininkas, panašiai kaip svarbiausiame brolių Wachows- 
kių filmo Matrica vaizdinyje: milijonai žmogiškų būtybių 
klaustrofobiškai gyvena vandens pripildytuose lopšiuose ir yra 
laikomi gyvi tik tam, kad generuotų energiją (elektrą) Matri- 
cai. Taigi kai (kai kurie) žmonės „pabunda“ iš Matricos kont- 
roliuojamos Virtualios Realybės, šis pabudimas nėra išsilaisvi- 
nimas patenkant į plačią išorinės realybės erdvę, bet nuo pat 
pirmojo momento yra gąsdinantis supratimas uždarumo, kur 
kiekvienas mūsų yra kaip gemalinis organizmas, panardintas 
amniono tirpale. 

Šį visišką pasyvumą panaikina fantazija, palaikanti mūsų sa- 
moningą savęs kaip aktyvaus, save apibrėžiančio subjekto su- 
vokimą - tai kraštutinai perversyvi fantazija: įsitikinimas, jog 
savo giliausioje bütyje mes esame Kito (Matricos) jouissance 
instrumentai, neturintys jokios gyvenimo substancijos lyg ba- 
terijos. Kokia šio mechanizmo paslaptis: kodėl Matricai reikia 
žmogiškosios energijos? Grynai energetinė išvada, žinoma, yra 
beprasmė: Matrica lengvai galėtų rasti kitą, labiau patikimą 
energijos šaltinį, kuris nereikalautų labai sudėtingo Virtualios 
Realybės organizavimo, leidžiančio koordinuoti milijonus žmo- 
giškųjų vienetų. Vienintelis pagrįstas atsakymas yra: Matrica 
minta žmogiškuoju jouissance — čia grįžtame prie pamatinės 

Lacano tezės, jog didysis Kitas, toli gražu nebūdamas anonimi- 
nė mašina, reikalauja mokslinio jouissance įtekėjimo. Būtent 
taip turėtume apversti tai, kas pavaizduota Matricoje: tai, ką 
filmas rodo kaip pabudimą į mūsų tikrąją situaciją, iš tiesų yra 
visiškai priešingas dalykas, pamatinė fantazija, palaikanti mū- 
sų būtį. 

Skyriuje „Progreso kaina“, kuris užbaigia Švietimo dialekti- 
ką, Adorno ir Horkheimeris cituoja devynioliktojo amžiaus 
prancūzų fiziologo Pierro Flourenso argumentus prieš medici- 
ninę anesteziją naudojant chloroformą: Flourensas teigia, jog 
gali būti įrodyta, kad anestetikai veikia tik mūsų atminties ne- 
uronų tinklą. Trumpai tariant, kol mus mėsinėja gyvus ant ope- 
racinio stalo, mes jaučiame visą siaubingą skausmą, tik vėliau, 
atsibude, jo neprisimename... Adorno ir Horkheimeriui tai yra 
puiki proto, besiremiančio gamtos represavimu, lemties meta- 
fora: kūnas, gamtiškoji subjekto dalis, jaučia visą skausmą; tik 
dėl represavimo jis jo neprisimena. Tai gamtos kerštas už tai, 
kad ją visiškai pavergėme: to nežinodami, esame savo pačių 
didžiausios aukos, mėsinėjantys save gyvus... Ar tai negali būti 
interpretuojama kaip tobulas fantazijos scenarijus, vaizduojan- 
tis interpasyvumą, Kita Scena, kurioje sumokame už savo akty- 
vią intervenciją į pasaulį? Nėra jokio aktyvaus laisvo veikėjo, 
kuris nesiremtų šia fantazmine atrama, šia Kita Scena, kur juo 
visiškai manipuliuoja Kitas. Galbūt karikatūriškas vyresniųjų 
vadybininkų, kasdien sprendžiančių tūkstančių eilinių darbuo- 
tojų likimus, poreikis pabėgti į sadomazochistinius vaidinimus, 
kur jie vaidina vergus, paklūstančius valdovei, turi gilesnį pa- 
matą, nei galime pagalvoti. 

Taigi Agambeno analizė turi atskleisti savo absoliučiai radi- 
kalų pobūdį, įgalinantį kvestionuoti pačią demokratijos sampra- 

tą; tai reiškia: jo Homo sacer samprata neturėtų būti susilpnin- 
ta iki radikalaus-demokratinio projekto, kurio tikslas yra iš nau- 
jo derėtis ar apibrėžti įjungimo ir pašalinimo ribas, kad simbo- 
linis laukas vis labiau būtų atviras balsams tų, kurie yra paša- 
linti viešojo diskurso hegemoninių konfigūracijų. Tokia yra 
Judith Butler Antigonės interpretacijos esmė. [...] Antigone atsto- 
vauja visiems griaunantiems „patologiniams“ teiginiams, kurie 
siekia būti pripažinti viešojoje erdvėje — tačiau sutapatinti tai, 
ką ji atstovauja, su Homo sacer figūra, reiškia visiškai nesup- 
rasti Agambeno analizės esmės: Agambeno analizėje nėra vie- 
tos „demokratiniam“ projektui, kuris „iš naujo derasi“ dėl ri- 
bos, skiriančios visateisį pilietį ir Homo sacer, visiškai leisda- 
mas išgirsti jų balsus; svarbiausias jo teiginys yra tas, kad 
šiandieninė „postpolitika“, pati demokratinė viešoji erdvė yra 
kaukė, slepianti, jog galiausiai mes visi esame Homo sacer. Ar 
tai reiškia, kad Agambenas visiškai ir paprastai priima požiūrį 
tų, kurie, kaip Adorno ir Foucault, teigia, jog slaptas mūsų vi- 
suomenės vystymosi tikslas yra „administruojamo pasaulio“ vi- 
siškas uždarumas, kuriame mes visi esame redukuojami į „bio- 
politikos“ objektus? Nors Agambenas neigia, kad yra kokia nors 
„demokratinė“ išeitis, nuodugniai skaitydamas Šventąjį Paulių 
jis drastiškai vel gina „revoliucinę“ mesianistinę dimensiją - ir 
jei ši mesianistinė dimensija iš viso ką nors reiškia, ji reiškia, 
kad „plikas gyvenimas“ jau nėra pagrindinė politikos teritori- 
ja.! Tai reiškia: mesianistinė nuostata „sulaukti, kol išseks lai- 
kas“ suspenduoja būtent centrinę „pliko gyvenimo“ erdvę; ir 
priešingai, pamatinis postpolitikos bruožas yra redukuoti poli- 
tiką į „biopolitiką“, kuri reiškia „pliko gyvenimo“ administra- 
vimą ir reguliavimą. 

! Žr.: Alain Badiou, Le siécle, kurią žada išleisti Éditions du Seuil, Paris. 

? Kai aš 1990 metų pradžioje dalyvavau Slovėnijos politiniame gyvenime, pats 
patyriau lengvą Tikrovės pasijos prisilietimą: kai buvo svarstoma mano 
kandidatūra į vyriausybės postą, mane domino tik vidaus reikalų ministro 
arba saugumo tarnybos vadovo postas - galimybė tapti kultūros, švietimo ar 
mokslo ministru man atrodė juokinga, net neverta svarstymo. 

3 Išoriškumas kapitalizmui taip pat pasireiškia tuo, kaip Kuba vis dar linkusi 
remtis sena gera socialistinės simbolinės buhalterijos pozicija: kad galima būtų 
teisingai suskaičiuoti, kiekvienas įvykis turi būti apskaičiuotas didžiojo Kito. 
2001 metais Havanos viešbučio skelbimų ekrane švietė toks užrašas: „Brangūs 
svečiai, siekiant įgyvendinti šio viešbučio dezinfekavimo programą, viešbutis 
bus dezinfekuojamas vasario 9 dieną nuo 3 iki 9 valandos po pietų“. Kam šis 
sudvejinimas? Kodėl paprasčiausiai svečių neinformavus, kad viešbutis bus 
dezinfekuojamas? Kodėl dezinfekavima turi paremti „dezinfekavimo progra- 
ma“? (Ir, tarp kitko, norėčiau paklausti, ar tokiu būdu negalima būtų pasiūlyti 
ir seksualinį artumą: vietoje įprasto suviliojimo tarti: „Mano brangioji, 
siekiant įgyvendinti mūsų seksualinę programą, kodėl mums...“. ) 

* Kubos revoliucijos specifiškumas geriausiai išreikštas per Fidelio ir Che 
Guevara'os porą: Fidelis, esamas lyderis, aukščiausia Valstybės valdžia, prieš 
Che, amžiną revoliucinį maištininką, kuris niekada nenusileistų iki to, jog 
tiesiog valdytų valstybę. Ar tai neprimena Tarybų Sąjungos, jei Trockis nebūtų 
pašalintas kaip didžiausias išdavikas? Įsivaizduokime, kad 1920 metų viduryje 
Trockis emigravo ir atsisakė Tarybų sąjungos pilietybės, siekdamas kurstyti 
nuolatinę revoliuciją visame pasaulyje, o po to staiga mire — po jo mirties 
Stalinas būtų sukūręs jo kultą... Žinoma, tokia ištikimybė Priežasčiai („Socia- 
lismo o muerte!“), tiek, kiek ši Priežastis įsikūnijusi Vade, gali lengvai 
degeneruoti į Vado pasiruošimą paaukoti (ne save šaliai, bet) šalį sau, dėl savo 
Priežasties. (Panašiai tikros ištikimybės Vadui įrodymas yra ne tai, kad kažkas 
yra pasiruošęs prisiimti jam skirtą kulką; be to, reikia būti pasiruošus priimti 
kulką iš jo - priimti tai, jog gali būti pažemintas ar net paaukotas, jei tai 
naudinga aukštesniems tikslams. ) 

* Daug bendresniu lygmeniu turime pažymėti, kaip stalinizmas - su savo 
brutalia „Tikrovės pasija“, pasirengimu paaukoti milijonus gyvybių dėl savo 


tikslo, traktuoti žmones kaip nebūtinus ir neesminius - drauge buvo režimas, 

kuris labiausiai rūpinosi išlaikyti tinkamą regimybę: jį apimdavo totali panika, 
jei rasdavosi pavojus, kad šios regimybės gali būti sutrikdytos (tarkime, kad 
koks nors įvykis, aiškiai atskleidžiantis režimo nesėkmę, bus parodytas per 
mediją: tarybinėje medijoje nebuvo juodųjų kronikų, jokių reportažų apie 
nusikaltimus ir prostituciją, nekalbant apie darbininkų ar publikos protestus). 
6 Zr.: Marilee Strong, The Bright Scream, London: Virago, 2000. 

? Dar vienas ideologinės cenzūros atvejis: kai gaisrininkų našlės davė interviu 
CNN, dauguma iš jų atliko performansą, kokio iš jų ir tikėjosi: ašaros, 
maldos... visos, išskyrus vieną, kuri be ašarų pasakė, jog nesimels už žuvusį 
vyrą, nes maldos jo nesugrąžins. Paklausta, ar galvoja apie kerštą, ji ramiai 
atsakė, kad tai būtų tikra vyro išdavystė: jei jis būtų išlikęs gyvas, jis tikrai 
teigtų, jog blogiausia yra pasiduoti norui keršyti... nereikia sakyti, jog šis 
klipas buvo parodytas tik kartą, o po to dingo iš tų pačių interviu kartojimo. 
8 Žr.: Raymond Bellour, Tbe Analysis of Film, Bloomington: Indiana Univer- 
sity Press, 2000, 3 skyrius. 

? Richard Boothby, Freud as Philosopher, New York: Routledge, 2001, p. 275-276. 
10 Gilbert Keith Chesterton, Orthodoxy, San Francisco: Ignatius Press, 1995, p. 9. 
!! Christopher Hitchens, „We Know Best“, Vanity Fair, May 2001, p. 34. 

12 Ar tas pat negalioja Enrono kompanijos bankrotui 2002 metų sausį, kuris 
gali būti interpretuojamas kaip ironiškas rizikos visuomenės sampratos 
komentaras? Tūkstančiai darbuotojų, praradusių darbus ir santaupas, iš tiesų 
rizikavo, bet be jokio tikro pasirinkimo - rizika jiems buvo kaip akla lemtis. 
Priešingai, tie, kurie turėjo vidinę informaciją apie riziką, taip pat ir galimybę 
pakeisti situaciją (vyresnieji vadybininkai), sumažino savo riziką pasipelnyda- 
mi iš savo vertybinių popierių prieš bankrotą - taigi tikra rizika ir pasirinki- 
mas buvo gražai paskirstyti... Taigi kalbant apie populiarią sampratą, jog 
šiandieninė visuomenė yra rizikingų pasirinkimų visuomenė, galime teigti, 
jog kai kurie (Enrono vadybininkai) pasirenka, o kiti (paprasti darbuotojai) 
rizikuoja... 

n Čia opoziciją tarp Naujojo pasaulio tvarkos ir jo fundamentalistinio Priešo 
turėtume analizuoti pasitelkdami garsiąją Hegelio analizę iš Dvasios fenome- 
nologijos, kur nagrinėjama opozicija tarp Švietimo ir Tikėjimo ir kur jis 
demonstruoja jų slaptą bendrumą, netgi tapatumą - kitaip tariant, parodo, 
kaip abu poliai ne tik palaiko vienas kitą, bet net reprodukuoja vienas kito 
struktūrą. Šiandien Naujojo pasaulio tvarka pozuoja kaip tolerantiškas 

skirtumų, skirtingų kultūrų koegzistavimo universumas; tuo tarpu Priešas 
vaizduojamas kaip fanatiškas/netolerantiškas išskirtinis Vienis. 

te Žr.: Giorgio Agamben, Le temps qui reste, Paris: Éditions Payot and 
Rivages, 2000. 


Versta iš: Slavoj Žižek, Welcome to tbe Desert of the Real, New York, 
London: Verso, 2002, p. 5-20; 88-100. 

